
        
            
                
            
        

    Marlene van Niekerk
TRIOMF
Queillerie



Removing the heat from inside a refrigerator is somewhat like removing water from a leaking canoe. A sponge may be used to soak up the water. The sponge is held over the side, squeezed, and the water is released overboard. The operation may be repeated as often as necessary to transfer the water from the canoe into the lake.
Althouse, Turnquist & Bracciano. 1988. Modern Refrigeration and Air-conditioning. South Holland, Illinois: The Goodheart-Willcox Company Inc.



Triomf is fiksie.



1 Die honde
Dis laatmiddag. Einde September. Mol staan agter in die jaart. Die son wat oor die prefabmuur val, tussen die huise deur, vat haar tot by haar housecoat se middelste knoop. Haar onderste helfte is in die skaduwee. Haar boonste helfte kry warm.
Sy kyk na die klomp goed wat Lambert uitgegrawe het. Dis ’n helse hoop. Rooi bakstene, gladde stukke dreinpyp, snaakse dik hompe sement. Dit het blou gruisklippers in soos wat mens op graftes kry. Klein stukkies glas en goed blink tussenin. Maar die meeste het Lambert al uitgehaal al. Vir sy collection, sê hy. Lambert maak snaakse goed bymekaar.
Gerty staan langs Mol. Sy snuif aan die hoop. Ruik seker nog na kaffer, dink Mol. Die hond trek iets tussen twee stukke sement uit en sit dit voor Mol se voete neer.
“Wassit, Gerty? Hè? Wat het jy daar? Wys vir die ounooi!”
Mol tel dit op. Dis ’n blikkie. Hy’s heeltemal plat en deurgeroes. Lyk soos ’n jamblikkie. Kafferjam! Sies, ga! Sy gooi dit weer op die hoop.
Sy tel vir Gerty op. Sy kyk oor die lengte van hulle kaal jaart. Dis net droë, geel lawn tot by die draad voor. Lambert sê dis net rubble onder die grond in, hier waar hulle woon. Onder die paaie in ok, van Toby af tot agter in Annandale, net rubble.
Die kaffers moes daai slag so vinnig hier padgee lat hulle nie eers tyd gehad het om hulle honde saam te vat nie.
Baie van hulle goed het agtergebly. Hele dressers vol breekgoed. Dié kon jy hoor stukkend val toe die stootskrapers ingekom het. En beddens en enemmelkomme en sinkbaddens en goed. Alles voor die voet platgestoot.
Dit was nogal ’n gesig.
Die kaffers het geskrou en rondgehol soos mal goed. Wat hulle kon, het hulle probeer bymekaarkry om op die lorries te laai wat vir hulle kom wegvat het.
En die kaffers se honde het getjou-tjou-tjou soos hulle gemaal het om weg te kom onder die goed wat val en breek.
Mol onthou die dag nog goed. Toe hulle die eerste klomp kaffers weggevat het. Dit het gereën daai dag. Februarie ’55 was dit. Hulle het oorkant aan die bopunt van Ontdekkers langs die pad gestaan en kyk, want Treppie het toe al gehoor van Gemeenskapsbou se planne om goedkoop huise te bou vir “minder gegoede blankes”, hier waar Sophiatown was.
Triomf, het hulle gehoor, sou die nuwe dorp se naam wees.
Net vir blankes. Hulle sou hom in 1960 begin bou, het hulle gesê.
“Van Fietas tot Triomf!” het Treppie nog gesê, en lat hulle darem nie kan kla hulle gaan nie vooruit in die lewe nie.
Fietas is ok later platgestoot. Net ná hulle uitgetrek het.
Dit was ok maar self ’n lekker deurmekaarspul daar in Vrededorp.
Vrededorp was Fietas se regte naam.
Gerty kriewel in Mol se arms. Sy sit haar neer. Sy draai weer terug om vir die hoop te kyk. Hoe diep daai gat nog moet kom, weet net die vader in die hemel alleen. Dis vir petrol, sê Lambert, hy wil petrol daar opgaar. Vir as die kak spat ná die verkiesing, sê hy. Dis Treppie wat die nonsens vir hom in die kop staan en praat.
Gerty wil aandag hê. Sy grawe met altwee voorpote in die hoop en vroetel met haar neus tussen die kluite in, hy’s rooi van die baksteengrond. Sy kyk vir Mol met haar ore op punte. Sy wil speel, dink Mol. Sies tog, arme ou hondjie, ok maar min speelkans wat sy kry.
Mol gaan sit swaar op die leë Dogmor-blik wat langs die huis staan. Sy steek haar hand in haar housecoat se sak en haal haar sigarette uit. Sy steek een op.
Die kaffers was nie baie impressed met die affêre nie, daai’s for sure.
Daar waar hulle oorkant die pad gestaan het, het hulle gesien hoe steek hulle die busse wat verbykom onder die klippe. Die trems ok.
Daai dae het daar nog ’n trem geloop heelpad Roodepoort toe.
Treppie was baie opgewerk oor die hele platstotery. Party dae as hy van skof af kom, het hy op en af met die trem in Ontdekkers gery om te kyk hoe vorder dit. En partykeer as hy nagskofte gewerk het, het hy ok nog eers daar ’n draai gaan maak. Te voet. Dan kom hy by die huis en vertel vir haar en Pop vir ure aanmekaar wat hy daar alles gesien het, “daar waar ons toekoms lê”, het hy gesê, “daar waar ons ’n nuwe begin gaan maak”, en dan lag hy so met ’n skewe mondjie. Sy’t daai tyd nooit goed verstaan wat beteken daai laggie van Treppie nie, maar sy’t geleer intussen. Niks om oor te lag hier by hulle in Triomf nie. Hier neuk dit maar aan. En nou se dae neuk dit woes.
Daar was ’n dun priestertjie daai tyd met die platslanery, met ’n lang, swart rok aan, wat tussen die stootskrapers rondgehol het en die kaffers probeer help het met hulle goed, het Treppie vertel.
Al die kafferhonde het hom geken. Hulle het teen hom opgespring lat daai swart rok van hom naand die ene stofpote was.
Maar hy kon ok maar niks vir hulle doen nie. Dis nou vir die honde. En hulle kaffers.
Dit was ’n Engelse priester en ’n regte kafferboetie. Huddleston was sy naam, maar Treppie het hom ou Muddlebek genoem, of ou Meddlebones, want hy was een van daai holier-than-thou-grootbekke van oorsee af wat hier in die land kom interfere het met goed.
Sy kerk staan nou nog hier agter. Lyk deesdae maar dooierig as hulle daar verbyry. Dis nou die PPK van Triomf. Pinkster Protestantse Kerk, maar daai Protestante lyk vir haar maar min. Nie veel meer as die Lede in Christus nie. En húlle pas almal in een kombi in. Sy sien partykeer die pastoor in Marthastraat met die kombi verbyry om die lede op te laai. LEDE IN CHRISTUSKERK staan daar in groot, blou skoonskrifletters op die een kant geskryf. Hier een, daar een, laai hy op. Hoendertande.
So, dis die PPK’s, die Lede, die Apostolies en die Jehovasgetuies hier in Triomf. Daar’s ok nog ’n NG regoor Shoprite, maar hy’s leeg, behalwe as hulle basaar hou. Net langs die NG, sien sy, vlak voor die polisieflats, is daar nou ’n nuwe, wit bord op met pienk letters: DAY SPRING CHRISTIAN CHURCH. Sy sien hulle gáán nogal, raai, die poliesmantjies en hulle vrouentjies. Seker ’n lekker kerk, daai. Priesters sien jy nie eintlik meer hier nie. Behalwe reg onder in Annandale aan die agterent van Triomf, Martindale se kant toe. Daar’t hulle eendag een gesien, maar hy’t ’n wit rok aangehad, nie ’n swarte nie. Hulle hou deurmekaar kerk daar. Sy en Pop en Treppie – Lambert was nie by nie – het van die panelbeaters af gekom en toe sien hulle hoe kom die deurmekaar kerk uit – seker ’n troue of iets – en hoe staan die priester by die deur en groet die kaffers en die hotnots en die wit mense. Vol smiles. Almal met dieselfde hand.
Dis ’n Roomse kerk, sê Treppie. Hy sê dis volksvreemd om volk so te groet, en dan wil hy hom doodlag. Hy sê tussen die twee volke in daai een sin lê ’n hemelse verskil. Maar hulle in Triomf weet, dis eintlik net Ontdekkers wat tussenin lê. Want anderkant Ontdekkers lê Bosmont en in Bosmont wemel dit van die volk.
Nie lat hulle eintlik las het van die volk hier in Triomf nie. Net by die Spar in Thornton bedel die hotnotskindertjies. Pop gee vir hulle ’n sweetie partykeer as hulle vir Toby en Gerty uitvat na die veldjie toe daar agter die Spar. Dan wil die klonkies met Toby en Gerty speel, maar Toby en Gerty wil nie. Hulle wil net die kaffers jaag wat sokker speel op die veldjie. Dis sulke jong, wilde kaffers met sterk, blink bene en kwaai gesigte, en hulle speel rof. Toby het eendag een agter aan die been gebyt en toe kry hy ’n skop in die wind in. Pop sê dis oor Toby ’n wit hond is, want kaffers hou oor die algemeen nogal van honde. Treppie sê dit mag wees, maar dit hang net af hoe honger ’n kaffer is, en dan vertel hy weer daai stuk van Sophiatown se honde.
Toe dit alles plat was – amper drie jaar het dit gevat – het die honde wat agtergebly het, begin huil. Orals tussen die hope rubble het hulle gesit met hulle neuse in die lug in op en gehuil lat jy hulle myle ver kon hoor.
Treppie vertel hy’t van die kaffers in die aand sien terugkom met pangas, dan maak hulle daai honde van hulle dood. Later weet jy nie meer of dit die kaffers is wat huil of die honde nie. Dan vat hulle vir hulle weg in sakke.
Hy’s seker, sê Treppie, hulle het gaan stew maak van hulle. Met uie en tamatie en kerrie by om die ergste hond te blus. Vir saam met die pap. Want so ’n hond rek ver, sê Treppie, en die kaffers was seker maar honger daar waar hulle toe was.
Party honde het vanself doodgegaan, van die honger. Of van hulle kaffers mis, seker. En net daar gebly lê en opgeblaas en weer afgeblaas en gevrot totlat die velle van die bene afgeval het en die geraamtes uitmekaar geraak het.
Lambert kry nou nog van die los hondebene soos hy grawe.
Treppie sê dit spook van daai honde hier in Triomf.
Partykeer snags word hy wakker van hulle geblaf. Die blawwery begin aan die een kant van Triomf en gaan regdeur tot by die ander kant en weer terug. Soos golwe wat breek en uitspoel en terugtrek en weer breek. Dit klink soos die einde van die tye. En dan wag sy altyd vir die aarde om oop te skeur en vir die geraamtes se bene om weer aan mekaar vas te groei en met vlees oordek te word en op te staan onder die basuine.
Dis hoekom sy sê Lambert moet daai bene los waar hy hulle kry. Lambert sê hy glo nie in die opstanding nie. Hy vat die bene en blikke en goed, tot ou vaal albasters en kieries met koppe, en hy hang hulle op tussen sy paintings op sy mure in sy den in. Hy sê dis sy museum en die nageslagte sal nog bly wees iemand het dit bewaar. Al is dit kaffergemors. Hy sê Treppie sê ou kaffergemors het groot waarde gekry deesdae.
Lambert aard na Treppie as hy na iemand aard, sê sy altyd. Hulle speel die fool of hulle lewe daarvan afhang en hulle het ’n aanleg vir horries. Altwee van hulle. Net, Treppie is ’n slimmer fool as Lambert en Lambert se horries is baie erger as Treppie s’n. Dan sê Pop sy moenie so praat nie, dis dan haar eie bloedfamilie en al wat hulle het, is mekaar en die dak oor hulle koppe, sê hy, dis één ding wat sy moet onthou in die lewe.
Nou ja, sy’t darem ok nog vir Gerty.
Mol buk en krap vir Gerty tussen die ore. Sy kyk vir Mol met groot oë.
Gerty weet van.
Ok maar sonder ma grootgeword en als, maar sy’t nou wat jy noem honde-luck gehad om by hulle uit te gekom het. Daai’s for sure. Al was dit ’n hele geskiedenis.
Gerty was Ougerty se enigste kind. En Ougerty het ok luck gehad. Dis in hierie hondefamilie se bloed in, sê sy altyd. Luck.
Dis toe sy en Pop eendag saam met Treppie kom rondloop het in Sophiatown lat die hondestorie begin het.
Hulle het daai dag kom kyk waar hulle gaan woon eendag. Want Treppie het vir hulle aansoek gedoen by die munisipaliteit vir ’n huis van Gemeenskapsbou wat hier gebou sou word. En Treppie het natuurlik toe weer iets te sê gehad.
“Kyk,” het hy gesê, “dis nou ’n wit mens se luck dié. Nét voor ons begin verbaster daar in Vrededorp, gaan die Rooi See voor ons oop.”
Toe loop hulle nog so deur die strate, Miller en Tucker en Good en Martha en toe met Southlink deur tot in Gerty.
Dis toe daar waar hulle iets hoor huil onder ’n sinkplaat in.
Die priestertjie was ok by daai dag. Hy’t so tussen die vullishope wat lê en rook en die plasse water van die gebarste pype deur geloop met sy swart rok, die honde agter hom aan, en kort-kort dan gaan staan hy en skryf iets op in ’n klein boekie in.
“Hy wil seker gaan moan by die koningin van Engeland,” het Treppie nog gesê. Want as hy reg verstaan het, het hy gesê, is sy die baas van die Engelse kerke ok. Maar hy weet nie wat is die priester se moeilikheid nie, want daar staan sy kerk dan nog, ongeskonde. Treppie wou nie hê hulle moet onder die sinkplaat kyk wat huil so nie. Netnou dink die priester hulle vat die kaffers se goed, het hy gesê.
Maar sy’t aangehou en toe kry hulle die ou hondjie daar. Nog piepklein, met sulke ou opkyk-ogies, shame.
“Jy los daai kafferhond uit, Mol,” het Treppie gesê, “sy’s net goed vir stew. Jy bring nie daai vuil ding vol wurms in ons huis in nie!”
“Dis vir Lambert,” het sy gesê.
En Pop se hart was sag en hy’t gesê dis waar, ’n seun het ’n hond nodig in sy lewe. En miskien maak dit vir Lambert rustiger.
En toe sê Treppie dit sal meer as ’n hond vat om daai klein stront rustiger te kry en sy moes net keer of Pop en Treppie vlieg mekaar daar tussen Sophiatown se hope rubbish in die hare. En daai priester het vir hulle só staan en kyk.
Sy’t die hondjie in haar trui toegedraai en saamgedra. Toe hulle by die huis kom, het sy besluit haar naam sal wees Gerty soos daai straat se naam waar hulle haar gekry het. En toe hulle uiteindelik twee jaar later Triomf toe trek na hulle nuwe huis toe, het Gerty saamgetrek. En daai selle straat was ok nog daar.
“So, nou’s jy uiteindelik weer terug op jou plek, nè?” het sy vir haar gesê, want hulle Benades het hier in Marthastraat kom woon en dis net agter Gerty. En sy kon sweer daai hondjie met die hartseer ogies het dit goed geweet, al was ál die huise splinternuut en die grond gelyk gemaak. Want sy’t orals rond loop en ruik vir dae lank. Ougerty was maar haar hele lewe lank ’n snaakse, pieperige ou hondjie. En Lambert het nie eintlik tyd gehad vir haar nie. Sy’t maar haar wat Mol is, se hondjie gebly. En toe Ougerty naderhand pregnant raak, het sy haar hart vasgehou. En ok nie verniet nie, want toe sy haar bybies kry, was drie doodgebore en net een lewendig en sy was die kleinste. Dood of lewendig, dit was te veel vir Ougerty. Sy’t net daar die gees gegee toe hulle uit haar uit is.
Dit was ’n vreeslike dag daai. Treppie wou hulle almal wegvat, die lewendige enetjie ok, maar sy’t gekeer en Pop het gekeer en so’t hulle toe vir Kleingerty grootgemaak met ’n speelgoedbottel uit ’n lucky packet met ’n tietie aan.
Treppie het aangehou hulle moet vir Kleingerty lat regmaak, want hy’t gesê hy wil nie met ’n gebroedsel nasate van ’n kafferhond hier op sy erf sit nie, hy’t plek nodig vir sy yskaste, het hy gesê, want die yskasbesigheid het saamgetrek uit Fietas uit en Treppie het nog groot planne gehad daai dae. Hy’t gesê watch nou mooi, Triomf is ’n plek waar hulle nog gaan ryk word.
Maar hulle het nooit ryk geword nie.
En nou is Kleingerty ok ’n ou hond al.
Eintlik snaaks lat sy so goed oud geword het, want sy’s toe nooit reggemaak nie en sy kry toe vir Toby. En Toby was die size van drie homself. Eers ok taamlik laat, want hulle het haar altyd binne gehou as sy op hitte was. Maar toe glip sy tog eendag uit. Toe kry ’n poliesman se alsatian haar beet. Pop moes vir hulle uitmekaar gaan maak, want daar sit die alsatian toe vas agter in Gerty in lat sy skree soos ’n maer vark.
Daai poliesman woon nou nog in die straat voor hulle s’n. In Toby in. En dis hoe Kleingerty se kind aan sy naam gekom het.
Van die begin af was Toby ’n ongeleerde skepsel wat te lank aan sy ma bly drink het en haar begin beetkry het nog voor sy stem dik geword het.
Toe’t hulle op die ou end maar vir Kleingerty lat regmaak.
En wat van Toby, het sy gevra, maar Treppie het gesê nee, ’n hond sonder knaters raak mak vir kaffers en hulle het beskerming nodig soos dinge deesdae gaan, en Lambert sê toe hy stem, en toe los sy dit maar.
Maar sy’s tog half bly lat hulle toe vir Toby gekry het, en lat hulle hom gehou het, knaters en al. Hy hou vir hulle jonk. Hy’s ’n jolly hond, al pie hy partykeer in die huis in. En dis ok tog geselskap vir Gerty, al sukkel hy met haar, oud en koud soos sy is. Honde het honde nodig, dink sy. Mense is nie vir hulle heeltemal genoeg nie.
En mense het honde ok nodig.
Want mense is weer nie vir mense genoeg nie. Sy en Pop en Treppie en Lambert is glad nie genoeg vir mekaar nie. Hulle is te min, elkeen vir homself al. Hulle sou gekrepeer het as hulle nie vir Toby en Gerty gehad het nie. Honde verstaan meer as mense van swaarkry. Hulle lek sweet. En hulle lek aan trane.
As Lambert so gevaarlik stil is hier agter in sy den in, dan kan sy sê sy gaan kyk gou wáár is Toby dan vandag lat hy so stil is. Net om haarself gerus te stel, want met Lambert weet jy nooit.
En as sy nie lekker gedink kry nie, oorlat daar te veel goed in haar kop is, dan kan sy vir Gerty vra: Wat dink jy, Gerty? Dink jy Pop gaan dit maak tot Krismis toe? Dink jy as Pop eendag dood is, gaan ons nog okay wees hier, en as ek eendag doodgaan, dink jy Treppie gaan agter Lambert kyk en vir hom sorg, of gaan hy vir hom alleen los om te maak en te breek soos hy lus het sonder iemand wat kyk lat hy nie sy tong afbyt nie?
Dit maak nie saak lat Gerty nooit antwoord nie. Sy’s maar net ’n hond en sy’s maar bly ok vir haar part. Maar ten minste kry sy wat Mol is dan gedink. Met die ou hondeasempie hier langs haar. En die ogies wat so vol hondeliefde vir haar kyk. Shame.
Soms, as dit te veel word vir haar in die voorhuis, as Treppie te veel Klipdrift in het en sy skouer begin so ruk-ruk en hy begin te neuk, of as Lambert woes raak oor iets, of as daar weer die een of ander speech op die TV is terwyl dit skiet, diékant toe en daaikant toe, en dis net koeëlgate in karre en bloed op die seats, dan kan mens maklik sê: Ek vat net gou vir Gerty buite toe, of: Daai Toby lyk vir my of hy weer sy been wil lig, kóm Toby!
Maklik. Sonder lat iemand dink dis snaaks.
Dan’s jy úit, uit op die lawn, onder die sterre, en dan kan jy ’n paar diep asems vat, of ’n paar skywe. En diékant toe, daaikant toe in Marthastraat kyk wat sien jy. En al sien jy niks, net nag en ligte, dan help dit tog. Of as sy nie lus is om Shoprite se binnekant te sien nie, al die trollies en die rakke en die mense wat nie hulle minds kan opmaak nie oor daar te veel goed is, oor die lig te helder is en oor daai asma-rige musiek aanmekaar in haar ore draai; as daai Shoprite se visruik gemeng met Jeyes Fluid haar naar op haar maag maak by die blote gedagte, dan kan sy vir Pop sê as hy klaar gepark het op daai parking-lot met strepe, nee, gaan hy en Treppie maar, sy bly sit liewer by Toby en Gerty in die kar.
Dan kan sy rustig ’n sigaret opsteek en saam met hulle kyk met hulle ore op punte hoe gaan die mense in met leë hande en hoe kom hulle weer uit met hulle sakke vol, heen en weer, heen en weer, in en uit, in en uit by die verskillende deure van Triomf se winkelsentrum, die kafee, die apteek, die lap-en-garewinkel en die Roodt-Broers Veertig Jaar Vleistradisie.
Mol steek nog ’n sigaret op.
“Of wat praat ek alles, Gerty?” vra sy. Gerty kyk vir Mol. Sy swaai haar stert so effentjies.
“Sal ons ingaan en gaan kyk wat maak die mense, hè, Gerty? Sal ons vir hulle sê hulle moet kom, dan gaan ry ons ’n entjie, hè?”
Gerty ken die woord ry. Mol het hom ok só gesê lat sy kan verstaan. Sy staan op en gee ’n treetjie agteruit en weer een vorentoe en waai haar stert met haar agterlyf. Haar ore is op en haar oë blink.
“Ry, nè!” sê Mol, “ry, ry, ry! Jy hou van ry, nè? Lat jou ounooi net gou hier klaar rook, dan ry ons!”
Gerty gaan sit weer op haar agterpote, vlak langs Mol se voete.
Mol leun met haar elmboë op haar knieë waar sy sit op die Dogmor-blik. Sy kyk vir hulle jaart. Die gras is heeltemal strooi van die winter. Daar’s net een groen kol by die kombuis se drein.
Een van die dae as die reën kom, sal sy weer nie kan voorbly met die sny nie. Sy wonder of daai lawn-mower al reg is. Dis altyd so ’n geneuk met daai ding, die jirre hoor haar. Sy staan op, staan ’n entjie weg van die huis af. Daar’s ’n paar van die dakplate los. Elke jaar meer. Sy sien al hoe staan dit van die hol goed, die hele huis vol. Net lekke, lekke, lekke waar jy kyk.
Dan is daar nog die overflow wat ok so drup. Die houtwerk skilfer af. Hier en daar is die hout heeltemal vrot en stukke hang af.
Agter is darem nog daai vyeboom wat opgeslaan het. Wat sy gesê het hulle moet los. En hulle het hom net gelos oor sy gesê het dis darem ’n skaduplekkie vir Toby en Gerty.
Mol loop voor om. Gerty is ál onder haar voete in.
“Nou-nou-nóú!” sê sy vir haar.
Dis die ander ding van honde hê. As iets sleg gebreek is, of iets is weg, of iets hang, of iets drup, of iets is moeite en jy wil hê iets moet daaraan gedoen word, maar jy wil tog net nie kwade gevoelens wek nie, dan kan jy sê: Gôts, Toby, hoor jy hoe drup daai overflow weer op onse dak vanaand? of: Gerty, wáár dink jy is die ounooi se badprop nou al weer? of: Nee toe kom nou, Toby, moenie so ál teen daai sideboard sit nie, hy’t net drie bene en sy vierde been is ’n baksteen en daai baksteen het ’n kraak, of: Nee stadig nou julle, nie so wild hier in die kombuis nie, die ounooi maak net eers gou die empties bymekaar, so baie empties, ons moet hulle nie so in julle pad in los nie, nè!
Dan kan almal hoor wat pla jou en iets doen daaraan. En as hulle dan sê watse nonsens praat jy, dan kan jy maklik sê nee niks, jy praat maar net met die hond en hulle moet hulle eie business mind.
Mol is voor. Sy gaan kyk in die posbus. Lambert se posbus. As hulle uitgaan met die Volkswagen, dan sit hulle altyd die voorhekkie se sleuteltjie binne-in die posbus in. Dan’s hy byderhand.
Hier kom die Ding-Dong nou verby. Die Ding-Dong is ok ’n kombi, soos die Lede s’n, hy verkoop soft serve. Sy tape is gerek en hy speel vals note, oor en oor dieselfde deuntjie op en af in die strate van Triomf.
Daar gaan hy nou vinniger om die onderste draai. As hy vinniger ry, dan klink sy deuntjie ewe skielik hoër. Treppie het verskillende woorde vir daai deuntjie, hang net af in watse mood hy is.
Meestal is dit:
O die son kom op, die son die sak 


en ons sak dieper in die kak 


die son kom op en die son die sak 


ons smelt soos soft serves op die dak.


Of partykeer is dit:
O die honde sit daar in ’n kring 


hul weet wat kom, daar kom ’n ding 


o die honde huil daar in ’n kring 


as jy vir hul die tyding bring.


Treppie het nie einde nie. As hy eers begin, dan kan jy hom nie gestop kry nie. Hy stop homself as hy genoeg gehad het of as sy ryme opraak.
Hier kom Toby van agter af aangehardloop.
“Whaf! Whaf!” sê hy. Die ou geel hond met sy krulstert.
“Whaf!” sê Mol vir hom. “Wil jy ok gaan ry, ou Toby-hond?”
Toby en Gerty hardloop rondtes op die gras. Toby lig sy been en pie teen die hekpaal.
Mol weet as Toby so uitkom van agter af, lat dit eintlik Pop is wat vir haar soek. Sy bly staan voor by die draad met ’n klein smiletjie op haar gesig. Sy weet wat gaan nou gebeur.
“O, hiér’s die ounooi! Ons dag wáár’s die ounooi en al die tyd staan sy hier voor!” sê Pop agter haar.
Hy sit sy hand op haar skouer.
“Wat staan die ounooi dan so hier buite, hè? Wat is dan so interessant hier in Marthastraat vandag?”
Toby kom spring op teen hulle. Gerty sit by Mol se voete, die ene afwagting.
As die mense hulle stemme so op hond stel, dan weet hulle hulle is deel van die geselskap. Dis ’n lekker ding vir ’n hond om te weet. En vir mense ok. “Hè, Gerty? Sê vir die oubaas, wat stáán en stáán die ounooi so in die jaart vandag, hè?”
“Gerty wonder of ons dalk ’n soft serve gaan kry vandag,” sê Mol.
Pop smile geheimsinnig. Hy voel in sy agtersak in.
“Hy’s diékant om,” sê Mol en sy wys waar die Ding-Dong onder om Marthastraat se hoek draai.
Hy stap na hulle Volkswagen toe onder die afdak by die voordeur.
“In!” sê Pop en maak sy kant se deur oop vir die honde.
Mol beduie met haar oë na die voorhuis: wat van húlle?
Ag, los húlle, wat, beduie Pop terug.
“Ons vat ’n kans, dit kan ’n geneuk afgee,” sê Mol saggies.
Pop skud sy kop en waai met sy hand, sy moenie worry nie. Hy klim in.
Hy start die karretjie.
Mol maak die voorhek oop.
Woerts, spring Toby in die dicky agter. “Soefe-soefe-soefe”, swaai hy sy stert teen die seat. Dan spring hy oor die leuning tot op die seat. Dan weer agter in die dicky in. In-uit, in-uit.
“Toby, sit stil, netnou pie jy in jou broek!” sê Pop met ’n dik stem.
Toby sit stil. Gerty sit voor Mol se sitplek. Sy trap met die voorvoete van die opgewondenheid.
Pop swaai uit by die hek. Hy wag lat sy die hek toestoot. Hy sal afry in Martha en opdraai in Gerty om die Ding-Dong van agter af in te ry.
“Ry!” sê Mol toe sy in is.
Maar dis te laat.
“Hei! Waar dink julle gaan julle nou na toe? Hei, wag!”
Dis Lambert. Hy’s op die voorstoepie in sy groen T-shirt wat styf trek oor sy pens en sy geskifte swart boxer short wat afval agter oor sy boude. Hy’s bruin tot by sy knieë en elmboë van werk in sy gat.
“Ek het jou gesê,” sê Mol vir Pop.
Pop draai sy venster af. “Bring daar ’n bietjie ’n liter Coke en ’n pak Paul Reveres, twenties!” skree Lambert.
“Okay!” skree Pop.
“Okay!” skree Mol.
“Whaf!” blaf Toby uit by die venster langs Pop se kop. Gerty spring op Mol se skoot om te kyk.
Daar kom Treppie ok uit. Hy kom aangestryk oor die lawn, tot by die voorhekkie. Sy rug is regop en hy’t so ’n ligte wip in sy stap. Soos ’n stywe spring. As Treppie so lyk, moet jy weet hy soek vir kak.
Mol vryf oor Gerty se lyfie op haar skoot.
“Daar gaan ons soft serve, Gerty,” sê sy.
“Wat sê jy daar, Mol? Hè, hè?”
Treppie is uit by die hekkie en kom steek sy kop by Pop se oop venster in.
“Ek praat met die hond,” sê Mol.
“Vir wat sneak julle hier uit sonder om eers te vra of ’n mens iets wil hê van die dorp af, hè?”
“Wat wil jy hê, Treppie?” vra Pop.
“Ek sê, vir wat sneak julle hier uit of julle op ’n secret mission is, hè?”
“Daf!” slaan Treppie met sy hand op die kar se dak.
“Whaf!” sê Toby.
“Ie-ie-ie,” sê Gerty.
“’n Entjie ry,” sê Pop.
Hy haal sy hande van die stuur af en haal sy sigarette uit sy kakiehemp se bosak. Hy steek een op. Die Volkswagen maak “zikke-zikke-zikke-zikke” soos hulle daar staan in die warm son.
Toby lek aan Pop se oor. Pop vat agtertoe en krap Toby se kop.
“Entjie ry, nè, oubaas se ou honne,” sê hy en kyk voor hom by die venster uit, “net ’n entjie ry, so op die laat middag, so ’n paar blokke om.”
Treppie kom regop langs die kar. Hy steek ok ’n sigaret op. Hy vat sy tyd.
Verder en verder weg in Triomf se strate klink die Ding-Dong.
Mol kyk voor haar uit.
Hierie kan nou vir lank aanhou.
Niks aan te doen nie.
Net wag en sien, dis al.
Sy kyk vir die groot ou boom onder in Marthastraat. Dis die enigste groot skaduboom in die hele Marthastraat, mind you, in die hele Triomf.
Pop sê dis ’n eikeboom.
Hy sê hy reken daai boom is maklik driehonderd jaar oud. Baie ouer as hy. Hy sê dis vir hom baie interessant lat hulle daai boom gelat staan het toe hulle vir Sophiatown hier platgestoot het. Eike is besonderse bome, word glo honderde jare oud. Hy sê dit moes ’n besonderse iemand gewees het wat daai boom daar geplant het, ’n mens met ’n gevoel vir sy nageslagte, maar dis nou ok daarnatoe. En dit moes ’n besonderse hervestigingsbeampte gewees het, sê Pop, wat georder het lat daai boom moet bly staan, een met ’n gevoel vir bome.
“Sit af,” sê Treppie, “ek staan hier in die fumes, ga!” Hy waai met sy hand voor sy gesig. Pop sit af.
“Nou wat dink jy wil Treppie hê, hè, Gerty, wát wil hy hê moet ons vir hom saambring van die keffie af?” vra Mol.
Treppie leun weer in by Pop se venster.
“Peppermints,” sê hy. “Wilson’s Extra Strongs. Twee pakkies.” Hy wys twee met sy twee vingers.
“Raait!” sê Pop. “Twee.” Hy sit weer die kar aan.
Stadig swaai hy Molletjie se stert uit tot in die straat. Treppie loop saam langsaan. Toe Pop wegtrek, slaan Treppie weer “daf!” op die dak.
“Whaf! Whaf! Njarrr!” sê Toby vir Treppie wat so op die dak slaan.
“Njrrr!” sê Gerty.
“Ja, sê vir hom,” sê Mol vir Gerty, “sê vir Treppie.”
“Sê vir hom sy ou gat, ja,” sê Pop vir Toby. “Treppie se ou gat. Hy met sy swaelasem. Moet nog net horings kry!”
Pop werk die Volkswagen hard deur eerste en tweede en toe hy onder in Marthastraat verby die eikeboom die draai begin vat, kyk hy in die spieëltjie. Mol kyk om.
Daar staan Treppie in die middel van die pad vir hulle en agternakyk, hande in die sye. Lambert ok. Staan hy by die voorhekkie hande in die sye, so vuil soos hy is.
Pop steek sy hand by die venster uit en slaan “daf!” op die dak vir hulle.
Mol smile. Pop is vandag in ’n jolly mood.
“Nou watter kant toe dink jy is daai Ding-Dong nou?” vra sy.
“Ons soek hom,” sê Pop.
Hulle ry op en af in Triomf agter die Ding-Dong aan. Op in Gerty, af in Bertha, op in Meyer, af in Gold, op in Millar, af in Smithsen tot aan die end van Triomf verby die PPK se kerk.
“Miskien is dit daai priester wat hier onder die kaffers geboer het,” sê Mol.
“Miskien wat van hom, Mol?”
“Miskien is dit hy wat daai eikeboom onder by ons in die straat geplant het.”
“Nee, Molletjie, hoe’s jou somme dan nou, jong. Daai priester is vandag omtrent net so oud soos ek, seker. Daai boom is van Adam se tyd al daar.”
“Of Jan van Riebeeck s’n?”
“Of Jan van Riebeeck s’n!” Pop vat aan haar hand. Hy smile vir haar. Hy draai weer terug in Thornton in.
“Nee,” sê hy, “lyk vir my ons luck is uit vandag. Wég is daai Ding-Dong soos ’n groot speld.”
“Nikse ice cream vir jou vandag nie,” sê Mol vir Gerty.
Sy eet altyd net haar soft serve se kop driekwartpad, dan lat sy vir Gerty lek-lek-lek met haar klein pienk tongetjie tot hy heeltemal plat is en dan gee sy vir haar die cone. Dan wil Toby ok hê. So, dan moet Pop sy cone vir Toby gee. Maar Pop hou van die cone, so Toby kry net die onderste puntjie sonder niks in nie.
Lambert en Treppie eet altyd hulle s’n heeltemal self op, alleen. Snoep. Nie ’n hart vir ’n hond nie.
Maar nou’s daar vandag in any case niks soft serve vir niemand nie.
Hulle stop by Ponta do Sol. Voor op ’n swartbord staan Polisiemanne kry afslag op video’s. Dis ’n keffie wat alles het.
“Coke, Paul Reveres, Wilson’s,” sê Mol toe hulle voor die counter in die dik vis-en-olielug staan.
“Het ons genoeg brood?” vra Pop. Hy’s skielik honger.
“Ja,” sê Mol, “en polonie ok.”
“En jy, wil jy iets hê, Molletjie?” vra Pop.
Sy kan sien hy’s jammer vir haar part lat hulle die Ding-Dong gemis het.
“Nee, wat,” sê Mol.
“Seker?” vra Pop.
“Umm,” sê Mol. Sy wil uit. Daar’s ’n vrou wat vir hulle snaaks kyk. Seker ’n poliesman se vrou, want sy staan met ’n arm vol video’s.
Pop dink sy sien hom nie, maar sy sien hom, hoe hy tog vir haar ’n Snickers koop. Dis ’n nuwe soort. Hy weet sy hou van nuwe soorte uitprobeer.
“Het jy twéé pakkies Wilson’s?” vra sy toe hulle weer in die kar is.
“O, gôt!” sê Pop. Hy het net een in sy hand. “Goed lat jy sê!”
“Jy beter,” sê Mol.
Sy eet die Snickers terwyl sy vir Pop wag. Liewe ou Pop. Gerty kry aanmekaar happies. Toby kry ok ’n stukkie.
“So, hoe was julle drive?” vra Treppie nes hulle by die voordeur instap.
Hy sit op sy krat in die voorhuis en lees ’n ou Star. Hy vat altyd oorkant se vrouens se pak ou koerante wat hulle elke tweede Maandag uitsit vir recycling. Treppie sê oorkant dink hulle is wie. Daai twee girls, sê hy, hou vir hulle lanie. Hy sê hulle dink hulle maak ’n statement met koerante buite sit vir die groen lorrie. Al wat dit wys, sê hy, is lat hulle is uit voeling met Triomf. Want in Triomf word alles, van kombuiskaste tot exhaustpype, lankal gerecycle. En niemand maak ’n show daarvan nie. Hý’s een om te praat, Treppie. Hy maak ’n show van álles, gerecycle ofte not. Maar, mind you, Lambert gaan bel mos oorkant en hy’t ok al gesê daai twee is vol dinge. Hulle huis staan vol boeke, sê hy en hulle speel snaakse musiek met vrouens wat blêr soos bokke op note. Maar hulle een kar is ok ’n Volkswagen en Lambert sê hy’s baie verder heen as hulle s’n.
Treppie hou sy hand oop vir sy Wilson’s.
“Kaplaks!” sit Mol altwee pakkies in sy hand neer.
Treppie maak sy hand baie vinnig toe. Amper vang hy haar hand.
“Jong!” sê sy en trek haar hand weg.
Treppie sê dis nie die varsgeit van die nuus waaragter hy aan is nie. Dis dieselfde goed, sê hy, wat oor en oor gebeur. Mens moet net ’n oog hê vir ooreenkomste.
Wel, Treppie sien meer ooreenkomste as wat sy sien. Hy sien meer van alles, mind you.
En hy onthou ok alles. As hy iets nie onthou nie, maak hy dit op, nét so.
Pop sê Treppie het ’n “fotografiese geheue”. Van kleintyd af al. Maar sy’t haar bedenkinge. Hy onthou wat hy wil onthou en anders dink hy goed uit om hulle mee te treiter. Dis net Lambert wat impressed is met Treppie se nonsens. Maar Lambert is nie reg in sy kop nie.
“Sê jy nie dankie nie, Treppie?” vra Mol.
“Check net ’n bietjie hier,” sê Treppie. Hy maak of hy haar nie hoor nie. “Pit bull terriers in Triomf,” lees hy. “Policeman’s cruel game. Illegal backyard betting. Shocked vets keep sewing up mangled dogs. So, dís wat ons al die tyd hoor in die nag, Mol! Dis g’n Sophiatown se spoke daai nie. Dis bloed en geld. En hulle maak ’n helse geraas, daai twee saam. Vasgekeer tussen mure, met oop tande en omgedopte oë en die bloed wat spuit uit die slagare.”
Treppie wys oop en toe, oop en toe met sy een hand, hoe spuit die bloed uit die slagare uit.
“Erger as spoke,” sê hy, “baie erger. Jy kan maar sê die hele Jo’burg is een groot pit bull terrier fight as ek reg hoor!”
Treppie maak sy koerant toe en vou hom op of hy iets gelees het wat hom glad nie verbaas nie en wat hy altyd al gedink het.
Hy maak een van sy Wilson’s-pakkies oop en sit ’n groot, wit peppermint in sy mond. Sy skouer ruk-ruk.
“Nou toe,” sê hy, “ek vrá, hoe was julle dríve toe! Antwoord julle nie ’n mens nie?”
Hy klap hard met sy tong op die peppermint.
Pop gaan sit in sy stoel en steek ’n sigaret op. Mol ok. Dis die beste. Mooi stilsit.
“Toby, hoe was dit, hè? Baie ander honde gesien?” vra Treppie.
“En Gerty, ou girl, hoe lyk Triomf vir jou vandag, hmmm?”
Treppie sak skielik van sy krat af. Hy sit op sy hurke. Hy maak of hy op sy agterpote loop soos ’n getrainde poedel. Toby en Gerty spring in die rondte.
Dan gaan hy af op sy knieë, met sy arms reguit voor hom, kneukels op die grond. Hy steek sy neus in die lug in op en stoot ’n láng hondehuil uit.
“Ag nee, jirre, Treppie,” sê Mol, “moet nou nie weer met daai nonsens begin nie, netnou het ons weer ’n geneuk hier met langsaan!”
Maar dis te laat.
Treppie huil soos honde.
Toby en Gerty se blawwe raak al hoe hoër en yler, tot hulle stemme deurslaan en hulle vir hulle oorgee aan die huil. Langs Treppie sit hulle met hulle voete reguit voor hulle en hulle neuse in die lug in nes hy en hulle huil al drie soos in ’n koortjie.
Lambert kom in van agter af. Hy smile as hy sien wat gaan aan.
Dan val hy ok in met huil soos die honde. Hy ken hierie game van Treppie. Lanklaas gespeel. Groot sports, dink hy mos is dit. As hulle hard en lank genoeg aanhou, dan huil al die honde later: Marthastraat s’n en al die strate s’n tot oorkant Ontdekkers.
“Nee, jirre, julle, toe nou, hou op. Netnou lat kom een weer die polisie, dan’s die hel weer los.” Sy wys Pop moet iets doen.
Los, beduie Pop met sy hande, dit sal vanself oorgaan. Dis die vinnigste met die minste pyn en ellende, bedoel hy. Dis soos ’n wekker wat moet afloop.
“Auhoeee-auhoeeee!” huil Treppie.
“Auhoeee-auhooeee!” huil Lambert.
“Ie-ie-ie-ie-ieee!” huil Gerty.
“Whaf-whaf-whaf-whoeee!” huil Toby.
Treppie kom stadig regop. Nou maak hy of hy ’n mikrofoon vashou. Hy roer sy onderlyf soos Elvis. Hy trek sy gesig op fronse of hy nie weet hoe hy dit het nie en of hy smag na hy weet nie wat nie, maar Mol kan raai.
Hy wys met die een hand Lambert moet saamsing. Lambert speel saam. Hy hou ok ’n mikrofoon vas. Nou is hulle ’n duet. En hulle sing hondeverdriet. Op die wysie van “Gaan my nie verby, o Heiland”, met die note lank uitgerek.
Op die verhoog, dink Mol, kort net ligte nog.
Treppie en Lambert wys vir Pop en Mol hulle moet inval.
Maar hulle sit net en kyk.
Treppie werk kastag die draad van die mikrofoon tussen sy vingers deur of hy die jeukings het. En onder sy voete deur of hy sy staan nie kan kry nie.
Heen en weer loop hy in die kamer. Soos daai ou Rolling Stone nou die aand op die TV. En hy wys in die lug in op met ’n lang vinger. Lambert die staan eenkant met toe oë. Hy wieg-wieg sy lyf soos hy huil oor die Heiland wat verbygaan. Sy gesig in die lug in op of hy wag vir reën op sy wange ná ’n droogte.
“Bau-au-auuu-oeee!” huil Treppie.
“Wha-aauuuu-ooeee!” antwoord Lambert.
Met Toby en Gerty tussenin.
Hierie twee staan nou weer vir hulle lekker en opwerk. Wáár moet dit vanaand weer eindig? Daar staan Treppie se Klipdriftbottel op die sideboard. Hy suip seker al weer van vroegmiddag af. Sy kyk vir Pop. Nee, hy weet ok nie.
Maar Pop lyk of hy wil smile. Hy lig sy vinger op diékant toe en hou sy kop skuins, sy moet luister buite. Sy luister.
Ja-nee, daar begin langsaan se wolgathond, ’n husky is dit, sê Treppie, veels te pedigree vir Triomf. Langsaan dink ok hulle is wié.
Mol begin ok smile.
Nou wys Pop met sy vinger anderkant toe. Daar begin die visboer anderkant se vyf maltese.
Ja-nee, dis sulke tyd.
Die Benades het weer vir Triomf in die palms van hulle hande.
Treppie gaan huil-huil op sy Heilandswysie voor by die voordeur uit, met Lambert agterna. Hy wienk vir Pop en Mol om te kom. Hulle gaan sit op die stoepie se rand. Dis sterk skemer.
Lambert en Treppie staan op die lawn, met Toby en Gerty tussen hulle, almal met hulle neuse in die lug.
Treppie en Lambert sit die revs op.
“Wílde hónde!” sê Pop.
“Jakkals en wolf!” sê Mol.
Nou huil die honde blokke ver reg rondom hulle, grotes en kleintjies, lat dit ’n aardigheid is.
Elke keer as Treppie en Lambert ’n paar lekker huile uitgekry het, dan hou hulle hulle koppe skuins om te luister.
Hulle staan met hulle gesigte na mekaar toe en elke keer as hulle weer begin, dan haal hulle diep asem en buig hulle bolywe effens vooroor en sak ’n bietjie af en dan, soos hulle asem vat en weer ’n huil uitstoot, krink hulle hulle nekke agtertoe, met hulle monde op tuite in die lug in op. Net of hulle die klank uit hulle mage optrek boontoe, diep onder uit die grond uit, uit die spookholtes onder Triomf uit.
Treppie het hierie by Oupop geleer toe hulle nog in Vrededorp gewoon het. Sies tog, Oupop het ok maar net sy bes probeer.
Mol onthou, daar was net so baie honde daar.
En dis hoe Oupop hulle ge-entertain het as hy in ’n jolly mood was die dag. En daar was maar min entertainment daai dae in Vrededorp, wat nog te sê by hulle in die huis in. “Jy leer die kinders verkeerde goed, Lambertus,” het Oumol altyd vir hulle pa gesê, maar sy kon ok nie help om te smile nie.
Van hulle drie is dit net Treppie wat goed geleer het om die honde te lat huil.
En nou leer Treppie vir Lambert.
En so te sien, leer Lambert goed.
Mol kry skielik ’n snaakse gevoel in haar binneste soos sy luister na die honde wat huil in die skemer, ver en naby.
Hulle is nou goed op dreef, die honde, hulle het amper nie meer vir Treppie en Lambert nodig nie. Hulle het nou hulle eie voorhuilers wat die invalle maak en die note gee, hoës en laes en diés in die middel. En dan vat die ander dit verder, die hoë note en die lae note en diés in die middel.
Verder en verder hoor hulle hoe trek die hondegehuil deur die strate. Weste se kant toe is daar skielik ’n geblaf wat anders en harder klink.
“Seker die pit bull terriers daai,” sê Pop.
“Onthou jy vir Oupop?” vra Mol vir Pop.
“Jaaa,” sê Pop. Mol sien Pop kyk vir haar só. Hy kan seker hoor aan haar stem sy dink iets. Hy weet altyd wat sy dink, ou Pop.
“Shame, Pop,” sê Mol, “vir wie sal Lambert eendag leer om die honde te laat huil?”
Pop het nie ’n antwoord om te gee nie. Mol tel vir Gerty op en druk haar styf voor teen haar bors vas.
“Vir wie, hè, Gertytjie?” vra sy. “Vir wie sal hy leer?”
“Ie-ie,” sê Gerty net.



2 Die Getuies
Dis tienuur in die oggend. Lambert kry warm. Dit moet reën, maar dit wil nie. Die sonfiltergordyne wat hy gisteraand afgeruk het, hang in los flertse oor die pelmet waar Treppie dit ná die tyd gegooi het. Die gordyne roer nie, al is die venster oop. Gister wou dit reën, maar dit het nie. ’n Breë strip son val skuins in die kamer in. Stof en vlieë dwarrel daarin.
Almal is in die voorhuis. Dis Sondag. Hulle luister na die Getuies van Triomf. ’n Boeing kom oor. Die huis tril. Die Getuie wat lees se lippe hou aan met roer, maar hulle kan haar nie hoor nie. Dan is hy verby en hulle hoor haar weer. Verder en verder dreun die vliegtuig. Hy gaan land seker nou op Jan Smuts.
“Salig is hy wat die woorde van die profesie lees, en dié wat dit hoor en bewaar wat daarin geskrywe is, want die tyd is naby.”
Lambert probeer om nie te kyk vir die Getuie wat lees nie. Hy kyk vir sy hand, vir die lyne binne-in, vir sy vingers, die drie af vingertoppe. In die roltrap gewees toe hy ses was. Hy’t hom nie gesien nie, maar hy het altyd geweet dis Treppie wat hom gestamp het. Aspris. Hy kyk op, by die Getuie in die pienk rok verby, vir Treppie. Treppie sit op ’n bierkrat met sy oë op skrefies. Hy kyk vir die groot lugfoto van Johannesburg teen die muur bokant Mol se kop. Dit was op ’n almanak waarmee hy eendag by die huis aangesit gekom het. Van die Chinese gekry, seker.
“Dis dan laas jaar s’n,” het sy ma gesê. “Watse rubbish al weer.”
“Dis vir die foto,” het Treppie gesê, “lat ons góéd kan sien waar ons is,” en ’n hamer uit die toolboks gehaal en ’n spyker hard in die muur gekap.
“Jy sal die pleister bars,” het Pop gesê.
“Dan bars dit maar,” het Treppie gesê en die almanak opgehang, aan sy harde plastieklussie. Sy ma het later die stuk met die datums afgeknip. Nou krul die onderste punte effens op.
Lambert trek sy oë op skrefies om die kruisies te sien wat Treppie daarop gemaak het. Één vir Triomf waar hulle nou woon. Één vir Vrededorp waar hulle vandaan gekom het. Nee, hý’t hulle getrek, met ’n rooi ball-point, hy wat Lambert is. Treppie het net gewys, met die puntjie van sy knipmes: “Hiér!” en “Dáár!”
Want Vrededorp het nie meer bestaan nie, nie die stuk waar hulle gewoon het nie. En waar Vrededorp opgehou en Triomf begin het, tussen Westdene en Pageview en Newlands en Bosmont in, kon hy wat Lambert is, nie van bo af op so ’n klein foto uitmaak nie. Alles het voor sy oë begin swem.
Treppie roer op sy krat. Hy haal sy knipmes uit sy broeksak en vou hom stadig oop. Hy check die Getuie, sien Lambert. Hý kan haar ok nie miskyk nie al wil hy. Sy’t ’n gladde, blink, pienk onderrok aan wat deurskyn onder haar bo-rok. Die bo-rok is vol plat pers en rooi rose. Hulle skyn deur. Hy kan die onderrok sien, vóór, waar haar knieë bymekaarkom, en ok langs die kant waar die rose opgeskuif het toe sy gaan sit het op Pop se stoel. Die onderrok trek styf om haar bobene.
Hy lat sak sy oë, kyk deur sy knieë grond toe. Daar is ’n los mier. Heen en weer mik hy. Verdwaald. Hy soek die ander, maar hulle is doer teen die muur in ’n strepie. As die miere so verdwaal, kom dit reën. Hy bak sy hande voor sy mik. Hy trek sy tone hol en lig die balle van sy voete stadig op; die los blokkies van die blokkiesvloer sit vas aan sy voete. “Kliks” maak hulle soos hulle oplig. Hy kon darem sy voete gewas het. Kyk hoe vuil is hulle. Maar dit help nie. Vuil voete ofte not. Los miere of miere in ’n ry. It cuts no ice, soos Treppie sal sê. Hy’s klaar styf. As hy sy kop oplig, sien hy hoe kyk sy ma vir hom.
Die Getuie lees: “Kyk, Hy kom met die wolke, en elke oog sal Hom sien, ook hulle wat Hom deursteek het, en al die geslagte van die aarde sal oor Hom rou bedryf, ja amen.”
Treppie sê die een wat hulle vir hóm sal kry, sal nie ’n onderrok aanhê nie. Hulle drá nie onderrokke nie. Of liewer, hy sê hulle dra nét onderrokke. Hy moet onthou om vir Treppie te sê hy mind nie onderrokke nie. Of rokke mét onderrokke nie. Nét nie overalls nie, of ’n “housecoat”, soos sy ma dit noem nie. Housecoats kan hy nie vat nie.
Hy steek ’n vuurhoutjie in sy mond en trek sy gesig soos die cowboys op die video’s wat hulle perde op die hoogte omruk om te check waar kom die Indiane aan, vér oor die vlakte.
Hy bekyk die voorhuis en wat daarin is.
Pop sit op ’n krat met sy rug teen die muur. Toby lê voor tussen sy voete. Hy roer sy ore en sy wenkbroue soos hy luister vir die Getuie. Pop se kruisbande hang oor sy knieë. Sy wit hare staan pieke op sy kop en sy mond hang oop. Hy gaan nóú weer slaap. Pop is al naby die tagtig, en hoe nader aan die tagtig, hoe meer slaap hy. Treppie sê dis anders as ander ou mense wat hy ken; hulle lê wawyd wakker en wag vir die dood.
Sy ma sê Pop is moeg, hulle moet hom uitlos. Langs Pop staan die sideboard op sy bakbeentjies: drie bakbeentjies en een baksteen. Hy kan nie onthou watter aand dit was nie, maar daar was weer ’n geneuk. Bo-op die sideboard staan gisteraand se glase op die halwe skinkbord. Hy’s lankal half. Vanlat hy hom middeldeur gebreek het oor Pop se stoel. Was weer Treppie wat geneuk het. Oor goed wat hy nie mag sien nie en goed wat hy nie mag weet nie in die boonste laai. En sy ma se biblioteekboeke van Newlands se biblioteek. En langsaan sit die porseleinkat sonder kop. Sy ma het een geel plasticroos uit die bos op haar dressing table gaan haal en in die kat se hol nek gesteek.
“So, dis ’n bietjie beter,” het sy gesê. Dit was ’n jaar gelede.
Sy pa mag oud wees, maar sy ma is oor die wal. Heeltemal. Haar bene hang wyd oop onder haar housecoat. In-uit, in-uit maak sy met haar valstand. Sy sit met Gerty op haar skoot. Gerty se bek hang oop. Bokant hulle koppe hang die ingekleurde foto van haar en Pop en Treppie. Sy hou ’n bos rose vas. Geel opgetouchde rose. Hulle smile al drie lat jy net tande sien. Sy was ’n roosverkoopster op haar dag, toe sy opgehou het by die klerefabriek. By restaurante en bioskope het sy verkoop.
“Beter dae,” sê sy elke keer as sy die portret regskuif ná ’n trilling.
Nou sluk-sluk sy aanmekaar en haar keelvelle lyk los. Sy kyk vir die stukke gordyn wat afhang.
Treppie sit skielik vooroor op sy bierkrat en begin sy naels skoonmaak met sy knipmes. “Grr-grr,” hoor ’n mens hoe skraap die mes onder die nael. Treppie is blou van die baard en hy lyk lewendig soos ’n oop draad. Sy skouer ruk. Lambert weet nie of dit hy self is of Treppie wat die Klipdriftdampe afgee nie. Dis van gisteraand. Toe die gordyne losgekom het. Toe Treppie weer begin sukkel het oor sy verjaarsdag. Hulle moenie met hom sukkel nie. Daar kom ’n geneuk van.
Die ander Getuie is ’n man. Hy skraap sy keel. Maak hom reg om oor te vat met die lees. Sy wange lyk geskaaf. Sy hare is geolie. Hy is glad soos Elvis. Sy pak is bruin met ’n vaalblou skynsel. Hy ruik na motbolle en peppermints en skeerseep.
Lambert voel naar op sy maag van die ruik. Dis ’n arige gevoel so met die styfte en die hitte saam. Hy probeer by die venster uitsien skuins verby die afdak waar die Volla staan; hy wil sien of sy posbus wat hy gister op die hekpaal vasgesweis het nog sit. Maar hy sien net die molshope op die lawn. Die twee Getuies se koppe is in die pad. Die punte van die sonfiltergordyne hang agter hulle koppe en skouers af. Van voor af lyk dit of daar vaal, slap, gaterige vlerke uit hulle uit groei. Groei en groei soos stowwerige lappe wat bly uitryg en opstyg op die warm lug. Op, uit die binneste van hulle binnestes uit.
Pienkrok kyk vir Elvis. Sy lees haar laaste sin.
“Ek is die Alfa en die Omega, die begin en die einde, sê die Here, wat is en wat was en wat kom, die Almagtige.”
Lambert vat sy knieë voor vas en trek sy boude bymekaar. Lat hy nou net mooi hou, mooi in die middel, lat hy net dink aan sy posbus wat hy self gemaak het. Van die plate wat Pop vir hom gaan haal het by Roodepoort Steel se scrap-yard. Dit was ná hulle bankrot gespeel het met die yskaste. Ná Guy Fawkes. Die dag voor Guy Fawkes. Toe’t Pop die plate gaan haal, want sy ma het gesê: “Pop, jy moet vir Lambert besig hou, hy maak vir my klaar.” Hy was toe al twee jaar uit die skool uit. Agtien.
En in elk geval lyk ’n huis met ’n posbus voor beter. Dit sê: Hier woon mense en hulle het ’n adres. Dis hier waar jy hulle kan kry as jy hulle soek! Want al die huise lyk maar eenders hier.
Toe’t hy die plate gemeet en geknip en aanmekaargelas – ’n silwer huisie met ’n staandakkie en ’n gleuf en ’n ronde gat voor. Mooi het hy hom gemaak, met ’n dubbele ry ewe groot sweisdruppels al op die rande langs. En hulle nommer voor op, 127, in loodletters. Mooi swart en goed sigbaar. En hom opgehang vlak teen die sykantse prefabmuur aan ’n spyker, net binnekant die hek solat die poskaffer net kan oorleun en die pos insit, want hulle sluit altyd die hek voor. Elke keer van toe af, as Treppie aan die end van die maand met Molletjie by die hek indraai, dan ry hy die posbus van die muur af. Sy is voos gepanelbeat en oorgespuit van in daai posbus vasry. Toe’t hy die posbus gevat en agter in sy den gaan gooi. Daar was in elk geval net altyd junk in, advertensies en goed en die Western Telegraph. En dié’t nie ’n posbus nodig nie. Dié tel jy sommer met die hand van die lawn af op. Nie veel aan in elk geval nie, behalwe vir die Flying Squad se emergency-nommers, en die ekstra goed in die by-laws. Oor geraas, “rusverstoring”, soos Treppie sê.
Tot gister toe het die posbus daar in sy den gelê, toe kliek hy skielik, maar mens moet deesdae sorg lat jy ’n ordentlike posbus het in Triomf. Goed sigbaar en bereikbaar van die sypaadjie af, solat jy die pamflette kan kry, solat jy kan bybly met wat aangaan, solat jy kan voor wees, solat jy nie een oggend jou oë uitvee en die kaffers het oornag onder jou neus oorgevat nie. Solat hulle kan reg wees – Molletjie se points gegrind en haar neus en roof-rack vol sakke gelaai met genoeg petrol vir die grootpad Noorde toe.
“Ek gaan daai posbus vir ons op die hekpaal vassweis, nóú,” het hy gesê. Dit was gister.
“Maar dit gaan reën, Lambert,” het sy ma gesê.
“As ek dit nie nóú doen nie, doen ek dit nóóit,” het hy gesê en onder die blou weerlig vir hulle gestuur om sy tools te bring. Die weldingboks, sy helmet, sy hamers en sy tange en sy level. Reën ofte not, as ’n ding gedoen moet word, moet hy gedoen word. Anders is daar ’n geneuk. As hy wat Lambert is, wil hê ’n ding moet wérk, dan moet hy wérk. Come hell or high water.
Sy ma se kop wou weer nie so lekker vat nie. Sy raak partykeer so. Hy moes vir haar drié kéér terugstuur na sy den toe vir die level. Eers kom sy met ’n bobbejaanspanner uit, toe met ’n koevoet. Tot hy daaraan dink om vir haar te sê dis daai fokken plankie met die fokken bubble in!
Sy gee hom grys hare.
En toe loer die fokkers van langsaan nog vir hulle oor die prefabmuur waar hulle op die lawn staan en sukkel met die donnerse posbus, hy moer ál van die pyp af. Tot hy figure, maar hy moet mos ’n plaat op die pyp vassweis vir ’n voetstuk. Tóé sit hy. Hy weet van aanhou, hy wat Lambert is. Hy kry alles gefix. Posbusse, lawn-mowers, krane, overflowpype, geysers, you name it. Yskaste, wasmasjiene. En Molletjie. Hy service haar gereeld. Tap haar olie af, smeer haar lekker, grind haar points, die works.
Net sy ma kry hy nie gefix nie. Vir Pop kan jy nog ore aansit. En Treppie het net so dan en wan ’n klap of twee nodig, dan’s hy weer okay. Maar sy ma is sy fokken end.
Treppie is sy ma se broer, maar hý’t ok nie raad met haar nie. Hy kan aangaan met haar soos hy wil, sy loop lê net altyd soos ’n bang hond. Sonder om terug te praat. En as sy die dag iets terug sê, is dit dieselfde wat jy gesê het, nes ’n echo machine.
Sy’s hulle ou “valley of echoes”, sê Treppie. En as hý onder sy suster inspring, dan tuit jou ore, want Treppie kan baie mean goed sê.
Soos die dag by die second-hand garage toe hulle die kar gaan koop het. Hulle wou eers vir Flossie inruil, maar toe sê die man nee, sy’s te vrot, hulle moet haar maar hou vir spare parts. Toe wienk Treppie mos. Met daai spleetjies-ogies van hom. Daai dywelse wienk van hom, lat jy moet weet jy moet jou reghou, hier kom nou weer ’n ding.
Toe sê Treppie mos vir Pop in sy gesig daar waar die garageman bystaan, hulle moet nou die nuwe Volla van hulle vernoem na sy swaer se “liewe ou vroutjie”.
“Mol,” sê hy, moet die karretjie se naam wees, en hy stamp-stamp so aan Pop, vir wat weet hy nie.
“Oud maar dárem!” sê Treppie toe, en Pop wys vir hom vinger, hy moet nou stadig, maar Treppie hou net áán.
“Vir ’n man om mee te kóm, waar hy moet kóm!” sê hy.
En toe’s dit nog nie genoeg nie, toe gaan haal Treppie vir sy ma daar waar sy tussen die scraphope staan, tussen die write-offs, en hy sit sy arm so snaaks om haar, halfsag, halfhard, en hy sê, nog áltyd voor die ou van die garage, sy sal mos nie mínd nie, wat, hulle ry haar mos ok maar al drie.
Well, hy kan nie dink lat Treppie weet van hom en sy ma se goed nie, hy’s dan amper heeldag in die week by die Chinese. Odd jobs, sê hy, doen hy daar. Maar hy sweer Treppie het ’n los stukkie daar. Smeer mos sy kop glad van die Brylcreem voor hy Chinese toe gaan, lat die hele kar stink daarvan as hulle hom busstop toe vat. En Pop slaap dagin, daguit, so hy weet van niks . . . En dit maak in any case nog net twee, dit wil sê, ás Pop nog kan, wat te betwyfel is . . . Verder is Treppie en sy ma mos broer en suster, so húlle kan nie.
Maar: “Three in one!” sê Treppie toe weer kliphard. “Smeer áls! Vader, Seun en Heilige Gees, in hulle móér in!”
“Three in one,” sê sy ma toe.
Nou, toe droog daai garageman se lag net daar op en as hy nou weer terugdink, is dit seker wat Treppie wou gehad het met sy vuilpraatjies. Want daai dealer het ’n baie breë liewe jesus-smile op sy gevreet gehad by al sy sales talk en hy’t al die karre in sy jaart se bumpers vol visse geplak, visse, visse, visse net waar jy kyk, grotes en kleintjies, lat dit onder daai awnings lyk soos die See van Galilea. Dis wat Treppie gesê het en wat sy ma agterna gesê het. En nog voor hy en Pop die deposit betaal het, toe sê Treppie vir die ou wat bekaf daar staan en rondtrap lat as daar nou een ding is wat vir hom wat Treppie is ’n pyn in die gat gee, is dit second-hand car dealers wat vir hom wil kom staan en wysmaak lat die evangelie ry op ninety-three en visse loop op Firestones.
“Firestones,” sê sy ma toe.
Maar die heeltyd lat Treppie en die “echo machine” so daai goody two-shoes se smile vir hom staan en wegwerk, kyk Pop net doer in die lug en dis net Treppie wat lag en toe sien hy Pop gee skelm sy ma se hand so ’n drukkie, of hy wil sê sy moenie worry nie, hy weet sy speel maar saam ter wille van die vrede.
En toe kom Treppie weer met ’n ander angle en hy sing so ’n classic tune in ’n ander taal, something “-line”, something “-line” en iets anders “-line”, hy weet nie watse lines nie, en toe vra die garageman wat sing die meneer dan nou, en toe sê Treppie die meneer dink hy sing ’n famous Duitse hallelujasong van die SS en dit kom uit die Rosekavalier en dit beteken bloed kruip waar dit nie kan loop nie, straight down the line.
“Rosekavalier,” sê sy ma toe en sy druk Pop se hand terug.
Hoe dit sy, die kar se naam is toe Molletjie. En partykeer as sy nie lekker wil vat nie, dan sê Treppie: Kom nou, sustertjie, of hy sing vir haar die halleluja van die SS. Hy sê hy’s net bly dis weer ’n Volla, presies dieselfde model as Flossie, want anders as wat die spreekwoord sê, it’s the familiar that makes the heart grow fonder.
Dis Elvis wat nou oorvat met die lees. Sy hande is wit en glad soos hy daar sy Bybel sit en vashou. Die vroumens sit terug in Pop se stoel en haar onderrok trek nog stywer oor haar bobeen. Sy kyk in haar eie Bybel waar Elvis lees. Sy stem is net so glad soos sy gesig.
“Ek was in die Gees op die dag van die Here, en ek het agter my ’n groot stem gehoor, soos van ’n basuin wat sê: Ek is die Alfa en die Omega, die eerste en die laaste, en skryf wat jy sien in ’n boek en stuur dit na die sewe gemeentes wat in Asië is: na Efese en Smirna en Pergamus en Thiatíre en Sardis en Filadelfia en Laodicéa.”
Triomf. Dis waar hulle nog altyd gebly het. Ten minste dis hoe dit vir hom voel, want hy was so ses, sewe toe hulle hiernatoe getrek het, en dit was ’n groot ding wat helder in sy kop is, al die fridges op die treiler agter die ou Austin-lorretjie. Maar hy’s gebore in Vrededorp, en daarvan weet hy niks nie, behalwe lat sy ma haar gesig so snaaks trek as sy sê “gebore”, en verder hoor hy net stories van hoe hy was toe hy klein was en hy weet nie meer wat stories is en wat hy self onthou nie, want almal lieg of hulle lewe daarvan afhang in hierie huis.
Sy ma ok, oor sy geboorte. Sy sê dit was ’n “erge” geboorte. Hy was ’n “knewel”, en hy wou nie uit nie. Toe kom hulle met die tang. Toe trek hulle hom aan sy kop uit. Sy kop, ja. Toe “skeur” sy, sê sy. En “nie weer nie”, sê sy, was haar woorde toe hy uit en af is en die nurste hom daar wegdra met sy ingeduikte, skewe kop. “Van nou af moet julle die tertjie ophou eet voorlat julle by die jam kom,” sê sy ma, het sy toe gesê vir dié “wat ore het om te hoor”. Hy weet nie wie “dié” is nie en watse tertjie sy van praat nie. Hy weet net as sy ma die stuk van sy geboorte vertel, dan sing Treppie altyd “Saai die waatlemoen” en Pop kyk anderpad. Hy scheme sy ma is lekker mal. Sy’t nie meer al haar varkies nie.
Pop-hulle het vroeër in Fietas gehuur. Toe sy ma nog ’n kleremaakster was in die fabriek in Fordsburg. Maar toe raak die fabriek vol goedkoop hotnotvrouens. Baie goedkoper as wit vrouens. Toe moet sy weg by die fabriek. En ’n ruk daarna, toe stoot hulle die kaffers se neste hier in Sophiatown plat. Pop en Treppie het kom kyk, sê hulle. Party huise het hulle met goed en al platgestoot, lat jy net hoor glase breek en houte kraak, sê hulle. Toe begin hulle hier bou, bo-op die kaffers se gemors, ordentlike huise vir wit mense. Treppie het toe nog by die railways gewerk en hy’t sy pensioengeld vroegtydig opgevra en dit neergesit vir ’n deposit. So, “kaplaks!” wys hy altyd, ín Pop se hand, “met ’n rekkie om”.
Toe’t hulle van voor af met die yskaste begin. Wasmasjiene en yskaste, maar meestal yskaste. Hulle het hulle gaan oplaai met die ou Austintjie, en hier agter in die jaart staangemaak en gefix en weer teruggevat na die mense toe. En sy ma het weer haar rose opgevat. Een ding wat hy nog onthou uit Vrededorp uit was lat hy grootgeword het met yskaste en plastic-emmers vol rose agter in die jaart. Sy ma het hom kleintyd al by Treppie gelos as sy gaan werk het. Al is Treppie sy ma se broer, sê sy sy vertrou hom net so ver soos sy hom kan sien. Maar wat kon sy doen, sê sy. Sy moes help geld inbring, en nog meer toe hulle eers in Triomf kom woon het. Pop het haar dan in die Austintjie rondgery, na al die grand hotels en die bioscopes en die eetplekke, die hele nag lank. Hulle het altyd eers laat by die huis gekom. Dan was Treppie lankal poepdronk. Dit was ’n geneuk. Hy’t nou nog die kolle op sy boude waar hulle sê Treppie hom met cigarettes gebrand het. “Lat hy kan sjaddap,” sê Treppie altyd as hy van daai dae vertel. Treppie sê hy was baie vol stront toe hy klein was. Dan lag hy so vermakerig na Pop en sy ma se kant toe en sê hy wónder tog na wié Lambert dan aard. Aard ofte not, hy was sy sout werd, hy’t goed gehelp lateraan met die yskaste. In standerd sewe was hy al twee koppe langer as Pop. Hy’t ’n paar stewige arms aan hom gekry. “Soos boomstompe,” het Pop altyd gesê. Hy kon ’n yskas manalleen optel en in die Austintjie se bak skuif. Dié’s ok lankal opgery en weg. Die yskaste en wasmasjiene ok. Met Guy Fawkes destyds. Die dag net voor Guy Fawkes. Toe hy nie sy spanners in die gras kon kry nie. Nou is dit nog net die ou Fuchs en die ou Tedelex wat daar agter staan. Sulke ou heavies. Mens kry hulle nie weer nie, sê Treppie. Jy kan ’n heel bees in hulle stop. En die wasmasjien uit die oorlogstyd. Die Industrial Kneff. Dis ’n antique, sê Treppie. As hy getrek is, vertel hy altyd hoe Hitler die Jode in die Kneffs gewas het voor hulle kampe toe is. Hele laundries vol Kneffs vol Jode. Klere en al. Hulle moes deur die hele cycle van prewash tot spindry toe. Jode is vuilgoed, sê Treppie. Selfs ’n spotless Jood is goed net vir een ding en dit is die gaskamer.
Hy kon nog nooit die ding van die gaskamer lekker gefigure het nie. Moet ’n helse kontrepsie gewees het.
As Treppie die storie klaar vertel het, sug hy altyd so ’n suggie en dan sê hy: It’s all in the mind. En dan sê hy partykeer ok nog: Ons moes vir Hitler hier gehad het, hy sou die spulletjie lekker opgefix het. Maar hy klink nie of hy homself glo nie, dan string hy nog ’n hele klomp woorde agteraan wat hy wat Lambert is, regtig nie kop of stert van kan uitmaak nie. Holocaust, caustic soda, cream soda, Auschwitz.
Treppie is al een wat nog werk, of dis wat hy sê. Pop is op pensioen, al jare al, en hy wat Lambert is, kry disability. Oor sy vingers. En als.
Treppie gaan meestal in die week uit op jobs. Sy ma sê watwou, hy sit en suip by die Chinese in Commissionerstraat. Treppie sê sy lieg, hy drink nie daai vrot Chinese wyn nie. Hy sê hy’s al expert wat hulle kan bekostig. Chinese is nie van die rykste nie. En hulle yskaste is oud. Hy kry ok nie altyd cash by hulle nie. Hulle gee vir hom take-aways of van hulle ou goed. Soos die videomasjien. Wat hy wat Lambert is, reggemaak het. Nog nooit so ’n ding in sy lewe aan gevat nie. Toe fix hy hom wragtag. Met sy eie twee hande. Hy kyk vir sy hande. Dan kyk hy vir Elvis.
Elvis lees van die sewe kandelare. Hy haal ’n wit sakdoek uit en vee sy voorkop af.
Triomf sweet maar so. Want hulle lê in ’n duik hier, tussen twee rante. Dit ruik na teer op sulke dae. Teer en tyres. En as daar ’n luggie is, ok nog die kerriereuk van Industria se kant af. Pop sê dis nie kerrie nie, dis batteries. Maar dis nog lank nie so erg soos op Bosmont se rant by die hotnots nie. As hy op ’n Saterdag in die rubbish-hope gaan krap vir wynbokse, dan stink dit vreeslik. Na pis en na vrot vis. Treppie sê dis meidepoese wat so ruik. En as hy wat Lambert is, dan vir hom sê it’s all in the mind, dan lag Treppie hom dood. Waaroor weet hy nie. Treppie het ok ’n skroef los. Maar dis ’n ander soort skroef as sy ma s’n wat los is.
Die ou van die NP vee ok so sweet af. Met ’n gestrykte sakdoek wat hy uit sy blazer se sak haal. Vyf minute van praat oor die verkiesing en nog vyf minute van pamflette verduidelik, dan sweet hy. Laas het hy die pamflet met die NP se nuwe vlag voor op bespreek. Toe sê Treppie dit lyk vir hom baie na ’n sugar stick in ’n koeliewinkel. Die son skyn oor ons almal, sê die ou toe. Toe sê Treppie die NP dink nog altyd hy’s God met die son wat uit sy poephol skyn. Toe sê Pop God ofte not, hy sal oranje-blanje-blou darem baie mis, en hoe rym mens op die nuwe vlag. Toe sê die NP-ou se girl, want sy kom altyd saam op sy rondtes: “Hoe bonter, hoe gesonter,” en sy trek haar streppies so reg op haar skouers. Toe sê sy ma daai simpel sonnetjie op die pamflet lyk vir haar meer na die margarine of vloerpolish se sonnetjies. Toe sê Treppie daar slaan sy nou die spyker op die kop. Dié sonnetjie staan vir sméér, vir sméring. Die NP is vol tawwe koekies, en ’n tawwe koekie moet jy dík sméér voor jy haar kan dinges. En toe kyk hy só stip vir die girltjie se tiete lat sy net daar groet en loop, en die mannetjie aan die hand by die deur uitsleep.
Treppie hou nie van kuiergaste nie.
Sy ma trek glad haar overall vir hulle uit. Haar housecoat. Sy’t ’n bloue en ’n pienke en watter een dit ok al is, as die NP’s kom, dan trek sy dit uit. Hang dit agter die kombuisdeur aan die spyker op. En dan vat-vat sy so aan haar bolla om te sien of hy nog sit. Hy wens die NP’s wil hier intrek, lat sy ma nooit die overall hoef te dra nie. Sy sê mos sy hou dit aan oor sy nie haar klere wil bemors nie. Dit het sy gesê toe hy nog klein was en sy sê dit nou nog. “Bemors,” sê sy en dan trek haar gesig snaaks. Maar hy’t al gesien, toe Pop nog wou, lat sy dit vir hóm uittrek.
En die enigste ander kere lat sy dit uittrek, is wanneer sy en Treppie in die agterste kamer ingaan om familiesake te bespreek. Watse sake, wil hy altyd weet, en dan wienk Treppie altyd daai dywelse wienk van hom. “Family secrets,” sê hy. En dan klap hy haar altyd so op die boud as hulle by die deur ingaan.
Nie lat hy eintlik ooit veel bespreking agter daai deur hoor uitkom nie. Maar nou ja, family secrets is seker nie goed wat jy van die dakke af verkondig nie. Soos lat sy ma nie ’n broek dra nie. Dis so ’n secret. Treppie het dit vir hom vertel. Hy sê dit kom al van kleintyd af al toe daar nie geld in hulle huis was vir vroumensbroeke nie. Hulle het mos rokke. En niemand hoef te weet nie.
En hy mind ok nie. Dis net daai housecoat van haar wat hom hinder. Dit ruik suur soos die lappe in die kombuis.
Lambert staan op. Hy trek sy shorts agter oor sy boude op en sit die fan op die sideboard aan. Dit maak ’n fyn zoemgeluid, maar dit begin nie beweeg nie. Hy kyk die kamer in voor hy dit ’n harde klap agter die kop gee. Dit begin dadelik draai, die skroef en die kop, heen en weer. Pop word halfwakker. Amper val hy van sy krat af.
“Lambert,” mompel hy half deur die slaap. Lambert skuif die fan solat die Getuie met die pienk rok die meeste wind kry. Haar hare warrel, haar bo-rok waai teen haar lyf vas. Sy vat weer oor met die lees. Haar stem is ’n bietjie hoër as netnou. Haar skouers lig op soos sy asemhaal tussen sinne. Sy vat gees. Lambert vat voor aan sy gulp. Jirre, as dié voël van hom tog nou net nie so wil néúk nie. Hy loop buk-buk voor die Getuie verby na sy sitplek toe. As hy sy sit gekry het, probeer hy op die inhoud konsentreer, op die Seun van die Mens tussen die sewe kandelare, met ’n kleed wat op sy voete hang en ’n goue belt om die bors. Snaakse plek om ’n belt te dra, dink hy. Dis seker so iets soos ’n president se oranje-blanje-blou strik wat hy so skuins om die lyf dra. Hoe, wonder hy, gaan hulle nou al daai strepe van die nuwe vlag op die president se nuwe strik kry. Hulle sal die strik breër moet maak, of die strepies dunner. Treppie sal sê: It’s all in the mind. Dis omtrent al wat hy deesdae sê, maak nie saak waaroor mens praat nie.
Die fan het Treppie ok by die Chinese gekry, die kop was vasgeroes, die drade binne-in aan mekaar vasgebrand. Toe fix hy hom. Nou’t hy net so ’n klappie nodig, dan loop hy. Hy ken van masjiene en gadgets en goete, hy wat Lambert is. Hy kan hulle lat wérk. Want ’n ding wat nie wil werk nie kan hy nie vát nie. ’n Ding wat nie wil wérk nie is amper so erg soos ’n ding wat wég is, wat hy nie kan kry nie.
Dit maak hom de moer in. Hy maak hulle rég, hy sóék hulle tot hy hulle kry, al moet hy ok die hele huis omkeer of afbreek. Pop sê dis sy kruis in die lewe. Lat stukkende goed so op sy tiete werk: fans, tape recorders, videomasjiene, alles. Dis hoekom hy sorg lat die lawn-mower getúne bly, en die gras kórt, en lat Molletjie se tyd gestél is en haar olie getáp word. Daai ander Volla wat hier agter op blokke staan, is sy donnerse end, maar hy sal hom ok nog in sy moer in reg moer. En hy sukkel lat hy kak met die Tedelex en die Fuchs. En die Kneff is heeltemal opgeseize, maar hy sal die héle lot nog gefix kry. Vóór sy verjaarsdag, en vóór die verkiesing. En al word die verkiesing tien jaar lank uitgestel soos party sê, dan gaan hy hóm nie van stryk af lat bring nie. Want sy verjáársdag kan nie uitgestel word nie.
En ok nie sy verjaarsdagpresent nie.
Pop en Treppie sal om die blok stilhou en haar stilletjies agterom bring lat sy ma nie sien nie. Sy sê mos hy’s nie gemaak om met vroumense te lol nie, hy moet hom “berus by sy lot”. Hy wonder wat dink sy is sý dan kastag. Anneline Kriel miskien? Hy sal haar wys. Hy sal hom by fokken niks “berus” nie. En hy sal lol suffel soos hy wil.
Dan sal hulle saggies klop aan sy buitedeur en sê: “Lambert, sy’s hier.” En as hy oopmaak, sal nét sy daar staan. Met blonde krulle tot op haar skouers en ’n pienk onderrok en make-up en high polfaais en als. En dit sal dan einde April wees, miskien sal sy ’n jas oor haar skouers dra. Dan sal hy opsy staan, en nes sy verbystap, sal hy sê: “Allow me,” en die jas van haar skouers af vat en agter die deur ophang. Sy rooi lig sal aan wees. En dan sal hy sê: “Take a seat. Would you like something to drink?”
Net so. En dan sal hy die ys uit die Tedelex se icebox kry en die Coke, lekker koud uit die Fuchs se binnedeur, en hy sal hulle deure stadig oop- en toemaak lat sy kan sien. Sién, ja. Want tót hulle binneliggies sal werk. Sién sal sy, hoe vol gestack hulle is van die Castles en die polonies. En die Spar se fancy dips, visdip en kaasdip, miskien ok nog ’n boks dooswyn. Genoeg vir ’n week. En hy sal sy boerewors-chips van Simba en sy kaas-en-uie-crinkle cuts van Willards reg hê. En sy suurlemoene vir die Coke. Daar op sy werkbank. En peanuts!
En later as dit lekker gaan, dan sit hy vir haar die ou Kneff aan, met niks in nie, net water en seeppoeier vir die snaaksigheid. En dan vertel hy haar van Hitler se vuil Jode en hulle staan op ’n bierkrat en kyk bo by die deksel in hoe skuim dit. Die Industrial Kneff uit die oorlogstyd. En hulle sit hulle hande op hom en voel hoe lekker skommel hy, “soefse-soefse-soefse”, eenstryk deur, sonder ’n hitch.
Lambert kyk stip vir die Getuie in die pienk rok. Sy’t ok krulhare. Maar hulle is bruin, nie blond nie. As hulle blond was, dan was sy net reg. Net ’n bietjie meer make-up. Hy voel hoe word hy warm en koud, maar hy hou vas. Hy probeer na iets anders kyk. Hy kyk af grond toe. Skielik hardloop ’n muis oor die vloer.
Muis, wys sy ma. Haar mond gaan oop, maar sy maak nie ’n geluid nie.
Net die Getuie se mond maak geluide. “Soos wol”, “soos ’n vuurvlam”, “soos blink koper”, “soos die stem van baie waters”, “die Seun van die Mens”.
Elvis se lippe roer saam met Pienkrok se lippe, maar mens hoor hom nie. Sy oë is op die Getuie wat lees se mond. Hy vryf liggies met sy hande oor sy bene.
Skielik kliek Lambert lat hierie twee Getuies naai mekaar. Dis wat. Hulle naai mekaar lat dit klap en as hulle hier klaar gelees het, is dit wat hulle gaan doen. Naai. Sy gaan nie eers uittrek nie. Sy gaan net daai pienk rok met onderrok en al optrek, en hy ok, hy gaan niks uittrek nie, net sy zip aftrek en sy ding uitkry. En insteek. Lekker diep tot sy skree soos ’n maer vark. Hulle skree mos so. Op die video’s ok. Sy ma ok, maar sy skree te hard, hy moet haar mond toedruk.
Kyk net hoe staan Toby se rughare. Sy lippe trek-trek so weg oor sy tande. As mense so jags begin raak, dan rys sy hare mos. Come to think of it, Toby se hare staan nog regopper as daai twee van die NP hier is. Die ou met sy blazer en die girltjie met die strepse. Van RAU. Sy sê sy studeer “regte”. En hy’t klaar “regte” gestudeer, sê hy. Watse “regte”, watse “studeer”! Hulle náái mekaar heeltyd, dis wat. Mens hoef nie geleerd te wees in “regte” om te weet wat’s wat met ’n genaaiery nie.
Daar hoes Gerty ok al. Gerty hoes, want die Jehovas is jags. Dit maak haar benoud. Hom ok. Dit maak hom fokken benoud. Hy’s nie stupid nie. En honde is ok nie stupid nie. Hulle weet wanneer mense jags is en hulle weet wanneer hulle kaffers is. Gerty en Toby raak net so moerig van kaffers. Van die oumeid met haar stootkarretjie, “patatas, patatas, miesies, pampóén!” op en af in die straat hier voor. Treppie sê sy’t vroeër tyd hier gewoon, sy kom check net of hulle haar plek goed oppas.
Treppie kan so baie kak praat. Treppie keer altyd as Toby-hulle die kaffers wil byt. Al is hulle ok hoe astrant. Soos die Nelson-kaffer met die besems en stoffers. Groen besems en pienk stoffers wat hy so op en af in die lug stoot of hy mure skoonmaak wat net hy kan sien is vuil. “Brooms, Madam, brooms! Sweep your yard and dust your walls and prick up your ears when Nelson calls.”
Dan sê Treppie vir sy ma sy beter ’n besem koop, dis nou die Nuwe Suid-Afrika. Maar hulle het nog nooit een gekoop nie. Hulle gaan kyk net as die kaffer so skree en fluit in die straat, want al die mense kom kyk en al die honde blaf en die besems is die hele wêreld vol.
Daar skiet pyne deur sy stuitjie. Hy skuif-skuif op sy krat. Die krat se grid vreet in sy boude in. Hy maak keelskoon. Die lug is dik. Die fan waai die dik lug rond in die kamer. Skielik kom daar ’n by in by die venster. Seker ’n verdwaalde een van die klomp wat onder die huis boer. Die by is deurmekaar van die fan se wind. Hy draai deurmekaar as hy in die wind se stroom kom. Die Getuies sien nie eers die by raak nie. Hulle raak al hoe meer opgewerk. Die pienk onderrok slaan donker deur onder die Getuie se arms. Sy vee met haar hand oor haar bolip. Elvis gee vir haar sy sakdoek. Hy hou haar hand ’n rukkie vas. Sy kry warm. Te warm vir enige fokken sakdoek of fan. Sy hou haar regterhand met die sakdoek op in die lug.
“En in sy regterhand het hy sewe sterre vasgehou,” lees sy.
Haar ooglede flikker. Sy lyk soos iemand wat in rooi lig moet wees. Van dinge sién. Van wil náái. Van gedrúk voel. Van wil máák en wil bréék, van êrens wil úitkom.
As hy aan die paint raak, dan sit hy die rooi bulb in. Nie dadelik nie, eers as hy ’n begin gekry het, as hy into dit raak met sy spray-cans. Into die painting sonder einde. Dan moet die bulb in. As hy die kelder onder die den se vloer uitgrou vir die petrol, het hy dit dag en nag aan, die heeltyd, soos die hoop kaffergemors hoër raak: bakstene, bottels, vensterrame, dreinpype. Die goed blink so in die rooi lig.
Dit pyn agter sy oogballe. Dit kom. Hy weet dit kom. Hy probeer keer. Hy focus op die vloerlys agter Treppie. Op die strepie miere. Party loop diékant toe, party daaikant toe. Maar hulle bly in een rytjie. Almal behalwe diés wat reën ruik.
Van ’n skerp tweesnydende swaard wat by sy mond uitgaan, lees die Getuie. Van sy gesig wat skyn soos die son.
Arme Seun van die Mens.
Klink ok maar na ’n fokop.
Toby begin saggies te knor en kom regop tussen Pop se voete. Sy oogbanke roer soos hy check wat gaan gebeur. Lambert voel hoe sy hande binne-in begin sweet. Sy ma kyk sonder ophou vir hom. Die merk wys wit waar hy haar met die mes gesteek het toe sy sy spanner in die gras weggegooi het. Sy’t daai snaakse trek op haar gesig. Of sy dink hy’s ’n fokken dywel uit die hel uit. Hy hou nie meer vas nie. Hy begin ruk onderaan sy stuitjie waar dit altyd eerste begin.
“Fok,” sê Treppie. Hy staan vinnig op en loop reguit by die voordeur uit. Hy weet altyd as dit kom. Toby weet eerste en dan weet Treppie. Hy loop tot onder die afdak en ruk Molletjie se deur oop en klim in en rev haar lat sy skree soos ’n vark. Dit alles sien Lambert terwyl die skuim warm en koud in sy mond kom. Hy probeer dit inhou. Hy voel hoe sy rug hol trek en hoe hy stadig van sy stoel begin afgly. Daar’s ’n burn-out in sy kop.
Dis begin Oktober op die kalender. Oor minder as ’n halwe jaar is hy veertig. Einde April. Op die kalender. En dan is dit verkiesing, net die volgende dag. Op die kalender. “’n Toets vir Triomf,” soos die girltjie van RAU sê. Wanneer die son oor almal gaan skyn, soos tyd, soos ’n vuurvlam, soos die stem van baie waters. Met die afsak van die krat af sien hy nog net by die venster uit hoe reverse Treppie vir Molletjie in die hekpaal vas. Die posbus val af en hy hoor hoe rol hy twee keer om tot in die pad. Maar hy kan nie te goed sien nie. Want die fan waai die punte van die gordyn wat oor die pelmet hang, heen en weer voor sy oë. Dit lyk of die gordyne uit die Getuies se rûe groei, en of die pelmet uit die gordyn groei, en die ceiling uit die pelmet, en die kol op die ceiling waar die overflow lek. Die hele voorkamer lyk of die goed in mekaar in loop, soos binnegoed van mekaar, die binnegoed van die Getuies, die porseleinkat met die roos vir ’n kop, die Chinese se fan, die symuur met Toby en Gerty se skuurmerke op kniehoogte, die sideboard, die blokkiesvloer wat lig, die voordeur met die gat in wat hy laas week daarin geskop het, die lawn tot op die nerwe kortgesny, die afdakkie, die hek, die hekpaal met die posbus wat op sy dak in die pad lê. Pop en sy ma wat stadig regop kom. Treppie wat buite staan en kyk vir Molletjie se ingeduikte boud. Alles een stadige binnegoedpappery. Die binnegoed van die Getuies wat by hulle rugstringe uitloop en opstyg soos papierflenters bokant ’n vuur. Die binnegoed van Triomf. Pienk binnegoed. Dit brand agter sy oogballe.
“Happy birthday, honey,” hoor hy haar stem, op ’n megaphone, dit eggo-eggo weg. “Happy birthday, honey, honey, honey.”
Die vloer is hard onder sy kop. Hy sien die Getuie van onder af. Haar skouers is hoog. Haar mond is verkeerdom. Oop en toe gaan haar lippe soos sy lees: “die eerste die laaste die lewende”. Soos ’n perd wat water drink. Sy hou haar een hand uit oor hom, of sy iets uit hom uit wil trek: sy binnegoed, sy brein. Op vlerke in warm lug hang sy. Soos ’n vampire roer sy op een plek. Maar hy’s weg, los. Vinnig raak sy klein. Tussen sterre bly sy spartel, ’n satangwyfie in Star Wars. Die swart skeur oop, wit gedruis kom in sy ore, sewe sterre in sy hand.



3 Brei
Mol sit op haar stoel in die voorhuis. Die huis is stil, want Pop en Treppie is dorp toe en Lambert slaap. Hy slaap so as hy ’n fit gehad het, dae agtermekaar. Sy sit en sit steke op vir Gerty se trui. Vir die rugpant. Dis die maklikste, want vir die penspant moet jy altyd steke verminder. Vir die middellyfie. Lat hy styf kan pas, al rek hy. Anders sleep hy. Elke winter kry Gerty ’n nuwe trui. Sy’s hard op truie, maar dis nie haar skuld nie, dis Toby se skuld. Hy’s jaloers, dan kou hy haar trui. End van die winter, dan’s daai trui afgekou. Dan hang hy flenters.
Maar eintlik brei sy lat sy kan dink. Dis die vroegste wat sy nog begin brei het aan Gerty se trui, maar dit maak nie saak nie, want sy móét gedink kry.
Die moeilikste van dink is waar begin jy.
As sy brei, kry sy aanmekaar beginne, te veel om te tel. Nog nie as sy steke opsit nie, want dan moet sy oplet. Maar as hulle eers op is en sy kry haar slag, dink sy lat sy nie kan voorbly nie. Dan brei sy ’n stink spoed agter die dink aan. So vinnig lat die steke by die trosse val en sy ’n paar vet lere brei voor sy dit raaksien.
Dan’s dit stop vir eers en ’n ent uittrek. Maar dis ok okay, want mens kan nie aanmekaar so hard dink nie.
Nou eers die ribbing. Dis groen. Van laas jaar se wol wat oor was. Toe was die trui groen en die ribbing pienk. Van voorlaasjaar se pienk wol wat oor was. Tóé was die trui pienk en die ribbing blou. Almal goedkoop los bolle van die wolwinkel in Main Street, Fordsburg. Hulle ken haar al daar, daai koeliemeide. Hulle hou al hulle uitskotte vir haar, nogal nice van hulle, hulle hoef seker nie. Maar hulle like van Gerty. Sy vat altyd vir Gerty saam as sy gaan wol koop. Pop sê altyd oppas, netnou pie Gerty op die wol, maar Gerty pie nooit in plekke in nie. Net Toby. Want hy’s ’n mannetjieshond. Hulle is so, die mannetjies.
Dié winter gaan dit ’n geel trui wees met ’n groen ribbing. Toe sy netnou die wol uithaal net voor Pop-hulle uit is, toe sê Treppie sy moenie vir Gerty in ANC-kleure opdress nie, die Zoeloes moer vir haar vrek net daar waar hulle haar kry stilstaan. En dan, sê Treppie, sal hulle nog wil weet wie dit gebrei het ok en dan moer hulle vir haar wat Mol is ok vrek waar sy stilstaan, want sy’s al een in die huis wat brei. Asof hulle nie mekaar al genoeg moer nie. Brei of nie brei nie, dit neuk ál moer toe met hulle deesdae.
Dit neuk as die Jehovas kom, maar daarvoor kan sy haar reg hou. Saterdagaande al sit sy altyd ’n wasgoedpennetjie in haar housecoat se sak, lat sy nie vergeet nie. Want Lambert begin altyd neuk nog voor hulle klaar gelees gekry het. Mens sal dink hy leer, maar nee. Dis daai een met die pienk rok. Sy soek vir Lambert. Lambert lat nie vir hom soek nie.
En dan neuk dit weer, al om die paar weke, as die NP’s kom met hulle hoge taal en hulle pamflette. Dit neuk al die Dinsdagáánd al, vóór hulle kom. Woensdag is hulle dag altyd.
En Vrydagaande en Saterdagaande neuk dit meestal met langsaan. Met langsaan links, of langsaan regs. Of partykeer met agter. Lambert sukkel ál met langsaan, hy sukkel om en om, in die bleddie rondte in, dis wat. Tot daar ’n geneuk is, tot hulle hom wil moer. Dan gaan bel hy die polieste van oorkant en oorkant wil hom ok al moer oor hy so wil bel aanmekaar. Dan kom die polieste en maak die gemoer uitmekaar, en as Lambert dan nog moer in hom het, dan moer hy vir háár.
As hy so begin, bid sy altyd hy moer hom moeg, anders kry sy dit.
En die laaste is altyd die bitterste, die jirre weet.
En verder neuk dit oorlat sy ding aanmekaar styf is deesdae. Oor hy amper veertig is en hy’t nie ’n vrou nie. Nog nooit een gehad ok nie. Maar wat kan sy nou daaraan doen? Hy is soos hy is. En hy’s nie geskik vir trou nie, oor die stuipe en goed. En daar’s natuurlik ’n rede voor. Dit weet hulle almal. Net hy weet dit nie. En die jirre behoed hulle as hy dit die dag moet uitvind.
Sy en Pop probeer net goed hou met hom. Hulle doen wat hulle kan. En sy doen nog méér as wat sy kan. Sy’s dit verskuldig, voel sy.
Dis net Treppie wat so sukkel met Lambert. Treppie is ’n dywel. Hy soek vir kak en as die kak daar is, dan soek hy vir meer. Treppie sê hy wil nie mense hier hê nie. Sy en Pop ok nie. Nie die Getuies nie, nie die NP’s nie, nie die polieste nie. Niemand nie. Dis beter so. Hulle is beter op hulle eie. En hulle is maar soos hulle is. Dis wat sy vir die welfare gesê het en dié bly gelukkig nou weg.
Maar dis Lambert. Hy soek gesels. Hy sê hy kan nie net die heeltyd in hulle gesigte in vaskyk nie, hy’t geselskap nodig. En dan nooi hy hulle in.
Lat hy wragtag op die sypaadjie in die bloedige son staan en fluit vir die Jehovas om in te kom.
Sy’t hom gesien toe hy daarmee begin het. Hy was toe sestien, net voor hy uit die skool gegaan het. Toe’t hulle die eerste keer ingekom. En as hulle eers in is, is hulle in. En as hulle afsterwe, stuur hulle ander, vrouens met pienk rokke wat kom sit en na laventel ruik hier op hulle stoele op Sondagoggende.
Die stapels Wagtorings in Lambert se den kom al byna tot by die ceiling. Dit is in die een hoek. In die ander hoek is die nuwe NP-pamflette. Bo-op dié in die boks van toe hulle laas gestem het. Hulle is gekom haal in ’n grys vantjie. “Ja” het hulle toe gestem. In hulle eie jaart maak hulle soos hulle wil, maar buitentoe sê hulle altyd “Ja”. Soos een man. Treppie ok. Dis die beste so.
En nog die stapel Western Telegraphs. En Scopes. En die Kyks. Hy lees alles, hy wat Lambert is. Los goed, wat vinnig lees. Hy sê dis om sy brein wakker te hou. Nie boeke nie. Hy sê dit maak hom slaap. Maar dis wat hy by Treppie hoor. Praat mos alles agter Treppie aan en Treppie het vreeslik baie boeke gelees op sy jongdag toe hy op skool was en so. Maar toe hou hy op ’n dag net so woeps op en vandag het hy nog altyd daai selfde storie. Hy sê mos hy scheme as jy tien Afrikaanse boeke gelees het, het jy almal gelees, en die beste stories staan in elk geval in die koerant. Hy kyk liewer video’s saam met Lambert, maar dis ok nie altyd goed nie. Baiekeer sit hy en slaap as hulle video’s kyk. En Lambert ok maar partykeer.
Sy wens Lambert slaap aanmekaar, soos nou. Want hy’s heeltemal te wakker in sy brein in en oralster. Wat hy nie alles op daai mure van hom paint nie. Piele. En molle, met goeters in hulle annerplek. Paaie vir Afrika. Karre en yskasbinnegoed en mensbinnegoed. Alles bo-oor mekaar. Hy paint die heeltyd by. Baie kan sy nie uitmaak wat dit is nie. Hy seker ok nie, want hy skryf by alles wat dit is: ster, wolk, by, karpyp, bars, fok, poes, pomp, hart, roos, roes, evaporator.
Sy brein was nog altyd te wakker. Dis wat sy vir Pop gesê het toe hy sê die kind is dan vertraag. Hy’s g’n niks vertraag nie. Hy kry fits oor hy te slim is. Oor sy brein te lewendig is.
Dis moeilik om hom rustig te kry as hy eers begin neuk. Die liewe jirretjie weet, dis moeilik. Daar’s net een ding wat help. Dit het sy uitgevind toe hy nog klein was. Net drie jaar. Toe’t sy eendag toe hy weer so geskrou het soos ’n maer vark sy ou dingetjie vir hom gevryf, dit was nog in die huis in Vrededorp. Toe word hy skielik heeltemal rustig daarvan en hy smile vir haar met sulke groot, blou oë.
En later van tyd toe hy so begin vloek en te kere gaan het, en hulle goed flenters breek, lat Treppie vir Pop agter die badkamerdeur gaan uithaal waar hy wegkruip en sê hy moet sy goed pak, lat hulle kan wegkom vir ewig en altyd van hierie malhuis af, dan het sy maar altyd vir hom gesê hy moet by haar in die agterkamer kom lê lat hy tot ruste kan kom.
Dan het sy sy ding gevryf tot hy klaar was en dan was als weer goed. Maar dit was lateraan ok nie meer goed genoeg nie. Hy wou ín. Hy wou sélf. Wat kon sy doen? Sy’t maar gaan lê vir hom. Gaan lê het sy. Housecoat en al.
So het sy hulle almal bymekaar gehou, vir Pop en vir Treppie en vir Lambert en vir haar.
Want hulle kan nie sonder mekaar nie. Wat as hulle eendag uitmekaar moes gaan? Hulle sal vrek op ’n hoop. Almal van hulle. Dis wat. Vrek soos kafferhonde op rubbish dumps.
So sy’t maar gaan lê vir hulle. Vir Pop, maar hy was goed vir haar. Hy was sag. Altyd nog.
En vir Treppie, die dywel. Wat vir haar sy hele lewe lank so beetkry. Van voor en later van tyd, die Here help haar, van agter. Want, sê hy, sy’s in haar moer in gerek.
Dis nou net meer as ’n maand laas lat hy wou. Seker Peace Day se dinge. Werk seker op sy gewete. Ás hy so iets het. Wel, sy hoop net dit hou. Hy kan maar versies ok skryf. Enigiets. As hy haar net uitlos.
Mol kyk op van haar breiwerk na Treppie se gedig op die muur waar sy dit opgeplak het by die ander goed.
“En mede daarby is dit vrede,” lees sy die laaste reël hardop.
Hmmff, nooit gedink Treppie sal sy weë verander nie.
“But never say never, nè, ou Gerty,” praat sy met die hondjie wat by haar voete sit, “dis wat Treppie mos altyd vir ons sê.”
En dan is daar nog Lambert ok. Lambert wat vir haar kláármaak, hééltemal gedaan en kláár.
Want hy wil nie klaarkry nie, nee, hy wil nog stories ok voor vertel word. Stories wat sy nie ken nie, van spy-vrouens met guns in hulle suspenders in treine, in tonnels, onder berge in ander lande oorsee. En van cowboy-vrouens.
Dié ken sy darem ’n bietjie beter. Arme cowboy-vrouens met lang rokke wat alleen woon op plase en met lang gewere deur die kombuisvenster skiet op Indiane. Lambert kyk te veel video’s, dis wat. En sy moet saam kyk en byhou lat sy kan weet wat om te vertel.
Want anders, as dit nie werk nie, is dit haar skuld. Bitter moeilik is dit vir haar.
Dan as dit doptyd word, steek sy maar ’n dop saam met hulle. Klipdrift en Coke. Dan sê hulle: “Heit, ou Molletjie, jou lekker ding!” en dan klop hulle haar op die boud. “Vertel vir ons ’n storie, jong!”
Dis weer anders. Dis dan óú stories wat hulle wil hoor. Dan vertel sy van die rose. Hulle ken dit, maar sy vertel dit nogtans, vir die lekker. Want dit was die lekkerste tyd wat hulle nog ooit gehad het. Toe hulle net hier ingetrek het van Fietas af uit Oupop se huis uit. Die hele Triomf was vol nuwe mense. Hulle het niemand geken nie. En niemand het hulle geken nie, maar dit was okay. Almal was jonk en almal wou kom voor begin hier. Dit was lekker jolly. Die lokasie was platgestoot en die kaffers was weg. Dit was die dae toe die kaffers nog hulle plek geken het. Toe die Nasionale Party nog gedoen het wat hy sê hy doen. Nie soos nou nie, nou sê hulle een ding en doen ’n ander ding en sy weet nie meer wat is wat nie. Nie lat dit haar eintlik kan skeel nie. Die Nasionale Party het nog nooit gekeer lat drie mans haar op een oggend beetkry nie. Die Nasionale Party moet sorg lat daar hoere is, as hulle wil help. Goed betaalde, vet gevoerde, opgetofde hoere om vrouens soos sy uit die verdrukking uit te red. As hulle genoeg geld het om staatsmoordenaars te betaal, soos Treppie sê, vir wat kan hulle nie ok staatshoere betaal nie? Dít sal niemand vrekmaak nie. Dit sal net keer lat vrouens soos sy nie met messe gesteek word en in yskaste toegesluit word saam met Peking Ducks nie. Miskien as sy eendag genoeg Klipdrift gedrink het, sal sy dit sê vir daai twee kêskuikens wat hier kom canvass. Hulle soek daarvoor. Miskien kan sy dan ok ’n bietjie sports maak. Dis nie net Treppie en Lambert wat kan sports maak met mense nie. Of speeches nie. Miskien moet hulle dit ’n slaggie sien. Miskien kry hulle dan respek vir haar. Dan staan sy op en sy maak ’n speech en dan sê sy: “As julle die verkiesing vir die Nuwe Suid-Afrika wil wen, dan moet julle ’n hoerhuis bou in Triomf. Uitgeverf van buite en binnekant uitgeteël soos ’n badkamer. Met ’n blomtuin voor en plante met blink blare in potte voor by ontvangs. Die H.F. Verwoerd-hoerhuis. ’n Helder-oordag-hoerhuis wat niemand sal skaam voel om by in te gaan nie. Net so sal die geneuk ophou in die Nuwe Suid-Afrika.” Ik heb gezegd, soos Oumol altyd gesê het.
Ag shame, sy sien al hoe rek daai dingetjie met die kaal skouers se oë. Nog niks gesien van die lewe nie. Hulle staan al klaar soos pierings in haar kop as sy hier inkom met haar pamflette. Dán sal sy wat Mol is, lag. Dán kan hulle almal én die NP sien hóé ’n lekker ding sy is.
Sy was nog altyd ’n lekker ding. Sy’t nog altyd gehou van sports. Dit was groot sports om vroeg op ’n Woensdagoggend saam met Pop in die ou Austin-lorrietjie mark toe te gaan, om te gaan rose koop. Dit was ná sy haar werk verloor het in Fordsburg nog. Toe’t hulle eendag op die idee gekom. Hybrid Teas was dit nog daai dae, Old Hybrid Teas, sy onthou nog. Lady Silvia, Madam Butterfly, Ophelia. En dan nog die Prima Ballerinas en die Whisky Macs. Outydse lekkerruikrose was dit. Sy en Pop het eers lank geloop en ruik aan die verskillende soorte voorlat hulle besluit het. Sommer vir die lekker. “Soos perskes,” het Pop gesê ruik party. “Soos vanilla,” het sy dan gesê. Ure lank kon hulle daar rondloop en vir mekaar sê hoe die rose ruik. Dit was belangrik, lekker ruik, en ’n lang, stewige steel ok, en ’n knop wat net-net begin ooptrek. Dit was ’n lekker plek, die mark. Al die mense, en al die blomme, en die deurmekaar ruik van groente en vrugte en rose onder die hoë dak. En spotgoedkoop. Twee sjielings vir ’n bos dertig Red Alecs daai dae. Want rooi was tog maar die favourite. Nie hare nie, sy’t gegaan vir geel. Maar die customers, hulle het gehou van rooies. Wat sy dan vir ’n sikspens stuk verkoop het aan die mense in die restaurante, of voor die stadsaal ná die konserte, of laat in die nag wanneer die flieks uitkom.
Dan koop hulle drie bosse, en partykeer het Pop dan gesê: “Moenie vir Treppie sê nie, nè, maar is jy nie nou ok dors nie?” Dan gaan sit hulle in die keffie met die rose op hulle skote en bestel cream soda floats.
En dan’s dit huis toe. Dan vat sy vir Lambert by Treppie en sit hom in sy loopring en sy gaan sit op die steppie agter by die kombuis en sy maak die rose op, elkeen met sy eie sellofaan met ’n lintjie om die stingel. Pop en Treppie help. Treppie knip die sellofaan in strips en Pop trek die lintjies oor die skêr lat hulle kan krul. En as daar genoeg lintjies is wat krul, dan spring hy op en gaan haal sy bekfluitjie en speel vir hulle “The yellow rose of Texas”. Dan speel Pop vinnig solat Lambert aan die trap-trap gaan in sy loopring in. En dan speel hy weer stadig en treurig en hy draai-draai so met sy bolyf, en dan raak Treppie kriewelrig en los alles net so en sê watse vroumenswerk is dit, en hy en Pop moet liewer loop yskaste haal.
Dis Treppie wat begin het met die yskaste. En wat hulle saamgetrek het Triomf toe. As sy met haar rose kan aangaan, kan hy met sy yskaste aangaan, het hy gesê, al is Triomf ’n baie ordentliker plek as Vrededorp. Wou kastag ryk word.
En kyk hoe lyk hy nou. Sit en suip by die Chinese die ganse dag. Sy glo tog nie lat hy ’n steek werk daar verrig nie, al sê hy wat. Dobbel, ja. Perde speel, ja. Maar daarvoor het jy nie Chinese nodig nie. Ander mense se boeke is duister.
Sy het nog altyd vir Pop gesê sy hoef nooit ryk te wees nie. En Pop het gesê hy ok nie en hy’t maar nog altyd net vir Treppie gehelp en dan weer vir haar. Gesê as hy maar net kan besig bly en kan eet, is hy nie oor geld geworry nie. Nie lat hy hoef te geworry het nie. Die yskaste was ’n moerse flop.
Die rose was ok nie ’n danige sukses nie. All in all het hulle net gelykgetrek, as ’n mens die Austintjie se petrol en die lint en die sellofaan alles bymekaargetel het. Maar dit was ten minste sports en hulle was jolly.
Saans los sy dan weer vir Lambert by Treppie en dan ry Pop vir haar rond. Hulle kyk eers in die koerant wat’s aan daai aand en dan trek sy haar smart geel linne-roosverkooprok aan met die swart omboorsels en sy sit rooisel aan en trek haar polvye aan. Met haar housecoat bo-oor lat sy nie nat spat as hulle die emmers agterin die Austintjie laai nie. En sy trek hom eers weer uit as hulle stilhou voor die stadsaal.
Dan sit sy vyftien Red Alecs en vyf geles en vyf pienkes in die rottangmandjie en sy vra vir Pop: “Hoe lyk ek, Pop?” En dan sê hy: “Soos die yellow rose of Texas, Molletjie.” En dan’s sy reg.
Dan gaan park Pop die vaal Austintjie om die hoek lat dit nie hulle besigheid wegjaag tussen al die ander blink karre nie, en sy gaan staan voor die stadsaal se groot houtdeure, so vyf minute voor die mense uitkom, lat sy haar eers kan regkry.
Sy sing “The yellow rose of Texas” lat sy haar kop kan skoonkry. Skoon van die jaart vol stukkende yskaste en die kind wat so moeilik is.
Sy sing lat sy kan vergeet hoe sy haar oë toemaak en oopmaak en weer toemaak as sy die diep, rooi brandsere op sy beentjies sien.
Sy sing lat sy Treppie se hoë stemmetjie kan vergeet soos hy allerhande verskonings maak. “Nee, ek was hier agter besig om te weld en toe ek weer sien, toe gryp hy die warm welder en druk dit teen sy been.”
Sy sing lat sy kan vergeet van Treppie wat vir haar beetkry as Pop net sy rug draai en haar naai terwyl Lambert sy longe uitskree in sy loopring in die jaart in.
Sy sing “The yellow rose of Texas”, twee, drie versies, tot sy begin beter voel, tot sy voel hoe word sy self ’n roos, ’n gele, net so effentjies oopgetrek lat jy kan sien waar dit oranjerig word binnetoe. ’n Lekkerruikroos op ’n lang stingel, toegedraai in blink sellofaan, lat sy lyk of sy vonkies afgee in die stadsaal se stoeplig. Dan is sy reg. En as sy dán vir iemand ’n geel roos uit die mandjie aangee, wat nie baie gebeur het nie, want meestal wou hulle rooi hê, dan was dit vir haar kompleet of sy haarself aangee. Haar beste self wat sy buitentoe kan wys vir die jintelmanne met die wit boordjies en die opgetofde vroumense aan hulle arms. Daai self wat sy vir haarself kan aangee en sê: Dis okay! Dis okay! Dis okay! Só hard lat sy nie die ander stem hoor nie, die een wat sy meestal hoor as dit so neuk. Die een van Oumol wat sê: Slég! Slég is wat julle is! En julle word al hoe slégter!
Maar dít vertel sy nie vir die ander drie nie. Sy hou daar op wanneer Pop die Austintjie om die hoek trek. Daar waar sy uitklim en voor die deure gaan staan met haar mandjie. Dan bly sy stil en sluk haar Klipdrift en Coke.
En dan vertel sy eers weer verder waar die mense uitkom en hoe sy moet Engels praat, want Afrikaners het daai tyd maar min rose gekoop. Sy los maar liewerster die stuk van hoe sy ’n roos geword het. Daai drink sy maar weg. Want dit sal ’n neukery afgee. For sure. Sy’t dit in any case al amper self vergeet. Daai van voel soos ’n roos en als.
“Toe, en hoe sê jy dan vir die mense, Molletjie?” vra Pop altyd om haar weer op haar storie te kry.
Dan sê sy: “Good evening, sir, would you like to buy a rose for the charming lady at your side?”
Dan val Lambert byna van sy stoel af soos hy lag en hy sê agterna: “The charming lady at your side,” en Pop smile ok saam.
“We have here a Red Alec, a pink Prima Ballerina and a yellow Whisky Mac,” sê sy dan.
“We,” sê Treppie dan. “We, watse stront!” En dan loop hy partykeer uit en gaan drink verder op die gras voor.
Treppie sê hy’t genoeg ellende deesdae. Hoekom nog dink aan gister s’n? Hy wou ryk word van yskaste, maar hoe kan jy ryk word van fokken enigiets in Vrededorp of Triomf as ander mense jou geld uitgee op rose?
Dis wat hy tóé ok altyd gesê het, in Vrededorp al: “Mol, jy mors ons geld. Ek werk my hande deur, en wat doen jy? Jy gee dit uit op stront. Wat bring jy nou eintlik in? Boggerol! Red Alec, my voet! Jy mors net tyd, dis al. Kos en klere en ’n kar wat loop, dís wat ons nodig het. Nie rose nie. En nou’t jy nog die kind ok. Madam Butterfly! Hoekom gaan char jy nie eerder by die rykes in Parktown nie. Of gaan lat hulle jou leer om stamps te verkoop in die post office. Dan doen jy ten minste iets nuttigs! Ons werk mos hier by die huis. Ons sal agter Lambert kyk vir jou. Hy luister ten minste na my, die klein bogger.”
Dan het Pop altyd gesê: “Ag, Treppie, los uit vir Mol, dis ok al plesiertjie wat sy het in die lewe.”
Dis wat Pop nou nog sê, as sy die storie vertel.
“Los vir Mol, Treppie, los haar uit, dis ok al lekker ding wat sy het om te onthou.”
Dan sê Treppie: “Orraait, orraait,” en hy lyk of botter nie in sy mond kan smelt nie; en hy sê: “Orraait, ou Mol, vertel dan weer vir ons ’n slag van republiekwording, jong.”
Republiekwording was weer vir jou ’n ander storie. Te moeilik om te vertel, eintlik. Maar Treppie wil hê wat hy wil hê.
Pop het gesê hulle moet ’n dag maak daarvan. 31 Mei 1961. Dit was net nalat hulle ingetrek het hier in Triomf. Die gras was nog nie eers geplant nie en dit was stof oralster, maar Pop was nie te keer nie. Hy’t nog altyd gehou van groot dae, arme ou Pop.
En was dit ’n gedoente, want dit was nie net ’n piekniek in Pretoria nie, dit was besigheid ok. Alles Pop se plan. Om mee te begin, ten minste. Sy’s seker hy’t ’n baie beter oog vir besigheid as Treppie. Hy kort net die wil. Maar toe was hy nog jonk, Lambert was toe net sewe. En Pop het gesê hy kan twee dae uit die skool uit bly om te help. By die skool sou dit tog net ’n gevlaggieswaai wees. Op die ou end was die hel toe tog los, want Lambert het nie ’n republiekmedalje gekry nie. Hulle het dit by die skool uitgedeel die dag. Sulke goue medaljes met doktor Verwoerd se kop op. Pop moes later een gaan bestel by Lambert se juffrou. Anyhow, Pop se plan was om rose te verkoop op Republiekdag. Nie rooies nie, nee, hulle het mark toe gegaan ’n dag vantevore en oránje rose gekoop. Vier gros. Veertig bosse. Las Vegas Supreme was hulle naam. Dit sal sy nooit vergeet nie. So ’n fancy oranje roos wat na niks geruik het nie. Maar sy kleur het opgemaak daarvoor. Hy was oranje soos ’n lemoensucker. En tien bosse wit Baby’s Breath, en tien bosse fynvaring, en ’n hele spoel blou lint en ’n hele spoel wit lint. Vir oranje-blanje-blou skouerruikers. En klein goue haakspeldjies en ’n rol groen bloemiste-tape. En rolle watte om nat te maak om hulle in te pak en vars te hou. En plat persketrays vir die ry.
Pop se plan. Bleddie oulik. Hulle het deur die nag gewerk. Sy’t later skoon oorkruis gekyk. Oranje roos, steel afknip, takkie Baby’s Breath, takkie varing, stukkie groen tape om al die steeltjies bymekaar te hou. Dan ’n wit lintjie om en dan ’n blou lintjie om, speldjie deur, en klaar. Eenkant. Hulle het in ’n kring gesit agter in die jaart op die kaal grond op kratte onder ’n lig wat Treppie aan ’n extension vasgemaak het en buite aan die geut opgehang het vir hulle.
“Check die Benades se assembly line!” sê Treppie.
“Ons assemble die nuwe republiek,” sê Pop. Hy was baie in sy skik met sy plan.
“Ons assemble hom en hy gaan betáál! Wat sal ons vra per stuk?” Treppie, natuurlik. Dan hou hy so ’n klaar ruikertjie op in die lug en hy staan op en steek dit vir homself aan en hy stoot sy bors uit. Pronk hy daar rond, dywelskind.
“Nie te duur nie, dis vir ’n sáák, onthou,” sê Pop.
Toe sê Treppie sy moet die Coke en die brandewyn loop haal, en ys en glase, lat hulle ’n bietjie kan práát oor hierie “sáák”. Elke saak het sy prys.
Nou nog, as dit oor geld gaan, dan wil hy drink.
“Nou kom ons kyk, wat het julle uitgegee, julle twee? Dis mos wat julle goed kan doen, geld uitgee.” Treppie was aan ’t moeilikheid soek. Dit het sy toe al geweet.
“Vyf en twintig rand,” sê Pop, maar dit was eintlik vyf en dertig, met al die ekstras. En hulle het anyhow nog in ponde en pennies en sjielings gedink.
“Hmmm,” sê Treppie, “en hoeveel persent wins, sal jy sê, mag ’n mens maak uit ’n pasgebore republiek?”
“Wel, e, seker nie meer as vyf persent nie, soos ek sê, dis vir ’n saak.”
“Jy’s lekker mal! Ek sal sê hónderd of twééhonderd persent. Of nog dúbbeld dit. Vierhonderd persent. Ek sê jou wat,” sê Treppie met daai hoë dywelstemmetjie van hom, “ons lieg vir daai boggers. Ons sê dis ten bate van ’n hospitaal. Die H.F. Verwoerd-gestig. Ons vat skoon papiere en ons skryf mooi boaan: Republiekwordingskouerruikerfonds. Een woord, dubbelpunt: H.F. Verwoerd-, e, instituut, dis grander, vir die Geestelik Versteurdes.” En Treppie maak sy stem diep en praat soos die man wat nuus lees, in hoge Afrikaans. “Met ’n kolom vir u handtekening, meneer, en ’n kolom vir u donasie, mevrou. Ons sê vir hulle die prys is vier en veertig sent. Dan sien jy hoe werk ons hulle gal vir hulle. Hulle vroetel vir kleingeld in die gedrang en vat die eerste die beste halfkroon raak. Maar wie sign nou op so ’n dag sy naam by ’n donasie van ses sent! Nee, dan vroetel hulle verder en kom uit met ’n sjieling, of twee, of drie. Of méér. Báie meer. Op so ’n dag wil mense mos graag brag. Hulle sal lekker diep vat in hulle gatsakke. Op so ’n dag wil hulle sign vir ’n saak. In klinkende munt!”
Hulle was skoon stil. Treppie se oë het geblink. Dit was darem te bleddie vergesog vir woorde. Hulle het net daar gesit met hulle bekke wat oophang.
“En die cherry op die koek,” en Treppie sit weer daai hoë sagte stemmetjie van hom aan, “die cherry op die koek, is ons mascot.” En hy draai sy kop so stadig, en hy kyk vir Lambert. Soos die satang selwers, kyk hy vir hom. Jirre, dag sy, hier kom ’n geneuk.
“Lambert,” sê Treppie, “kom hier na jou, e, óóm toe.” En Lambert kom staan vlak by Treppie en Treppie begin vir hom voorsê. “Lambert, lat hang oop jou mond,” sê Treppie. “Nee, nie so reguit oop nie, trek jou onderlip ’n bietjie diékant toe. So ja, reg. Nou: draai jou oë binnetoe na mekaar toe, nou boontoe, ja so, nie te erg nie, net so halfmas. So ja, en dan kyk jy so twee jaarts voor jou uit, kniehoogte, so ja. Net reg. Net reg. En nou, kyk nou goed hoe maak jou oom Treppie.”
En Treppie gee so ’n paar treë terug in die donker, uit die lig uit, en hy wag ’n rukkie, en hulle wag, sy en Pop, en Lambert ok, met ’n oophangbek en skeel oë, net of hy gehipnotiseer is, en hier kom Treppie uit die nag uit aan. Gôts, nes die malle van Gadara. Waggel-waggel, met een been wat ’n streep deur die stof sleep en een sleephandjie en ’n opgetrekte skouer wat so ruk-ruk. En ’n mond wat skeef oophang met spoeg wat uitloop.
En daai oë! Dit was die ergste. Dit sal sy nooit vergeet nie. Halfmas omgedop na boontoe met ooglede wat so flikker-flikker nes ’n gloeilamp wat wil blaas.
“Komaan, ou Lambert,” sê Treppie vir hom met ’n sleeptong, “komaan, kom oom wys vir jou hoe speel ons môre op daai volksmoeders se snare. Kyk, af en toe, dan smile jy so ’n slag met jou ou spoegbek, en dan bewe jy so met jou ou kop. Skeef is hy al skeef genoeg.”
En daar loop hulle al in die rondte in die stofjaart in en Treppie wys vir Lambert hoe om mal te speel. Dit was baie arig. Maar hulle kon nie help om te lag nie. Pop ok nie. Toe Treppie en Lambert voor hom kom staan, swaai-swaai, met die kwyl wat oor hulle kenne loop, en Treppie sê: “Uit die blou van onse hemel, ons vir jou, Suid-Afrika,” toe lág Pop. En toe trek hy ok ’n skewe bek en dop sy oë om en speel mal saam met hulle. Toe’s hulle naand almal mal, sy met een uitskopbeen en ’n uithangtong en Pop met sy boude uit en sy lyf op ’n krop getrek soos ’n hoenderhen, en hulle maak vir jou sports in daai kaal jaart in.
“Nooit hoef jou kinders wat trou is te vra!” skree Treppie lat die spoeg spat.
“Oupa het ’n vark gery,” sê Pop.
“Taraboemdery,” sê Lambert, “afgeval en weer gery.”
En sy klim op ’n wasmasjien en sy sing: “Witter as sneeu, ja witter as sneeu, o was my en witter as sneeu sal ek wees.”
Wanneer sy hier kom in die storie, dan lê hulle op die vloer soos hulle lag. Dan kan sy nie aangaan nie. Wat ok maar goed is. Want dit het ’n bietjie rof begin gaan daai aand, ’n bietjie baie rof. En Lambert sê hy weet nie, dis seker die drank wat Treppie in sy keel afgegooi het, maar hy kan niks onthou van daai hele aand of die volgende dag nie.
Die volgende dag, toe hulle Pretoria toe is, vertel sy dan maar vir almal se onthalwe. In die Austintjie. Met die skouerruikers. En hoe baie geld hulle toe gemaak het, vertel sy. Om almal se onthalwe, maar veral om Lambert s’n. Sakke vol. By die Voortrekkermonument. Sy kan dit nog so voor haar sien, vertel sy, hoe staan die mense se oë styf in hulle koppe soos hulle luister vir die speeches, en hoe, sonder om eers te kyk, trek hulle die papiergelde uit hulle sakke en koop ruikers.
Seshonderd rand. Amper. Vyfhonderd nege en veertig en nege en twintig sent.
En wanneer sy hier kom, dan lat hang Pop sy kop en Treppie sê: “Fok!” en loop voor uit en gaan staan op die lawn. En Lambert sê: “Taraboemdery, oupa het ’n várk gery,” en hy sit alleen en verder lag daar in die voorhuis, met sy brandewyn. En hy keer haar as sy kombuis toe wil loop, en hy sê: “Toe, Ma, vertel nog, vertel van die speeches, en van hoe die mense die tienrande uit hulle sakke trek en net so vir julle gee as hulle my sien.” En dan vertel sy maar vir hom, vertel sy maar wat hy wil hoor. Arme Lambert. Die arme ou skewe kind van haar. En dan tel Pop sy kop op en hy help vir haar en hy sê Verwoerd se speech op kompleet of hy self daar was.
“En ek sê vir u vandag, volksgenote, dat die Gemenebes van Nasies vir ons níks in die sak gaan bring nie. Nie ’n bloue duit nie. En dat ons beter af is op ons eie. Niemand het met ons iéts uit te waai nie. Niemand hoef hul neus in ons sake te steek nie. Ons sal ons eie heil uitwerk hier aan die suidpunt van Afrika by die lig wat ons het en met die leiding van die Allerhoogste.”
Dan kom Treppie weer in met nét so ’n vet grinnik op sy gevreet en dan sê hy nou dít klink vir hom reg. Dít klink mos na besigheid, sê hy. Niemand moet hier kom bodder met hulle nie. Nie met die volk nie en ok nie met die volksgenote nie.
En Pop kyk vir hom vas in die oë en hy sê: “Ja, dít was nou vir jou ’n eersteklas staatsman daardie.”
“Ja-nee,” sê Treppie dan, “ja-nee, ou swaer,” en hy maak sy stem so soet as hy sê “ou swaer”, en hy gee so ’n dywelse laggie.
En Lambert sê: “Ja-néé,” en skud sy kop en draai sy brandewynglas so om en om in sy hande.
En dan sit hulle so en sê niks verder nie, en sy staan in die deur in en kyk vir hulle soos hulle daar sit.



4 Polishing the brass
Woensdagoggend. Lambert skree almal wild en wakker van vroegdag af. Want als moet gefíx kom. Nou op die daad. Dit kan nie soos ’n varkhok lyk by die Benades as die NP kom nie, skree hy vir hulle agter uit die den uit. Want wat moet hulle dink? Van die gordyn wat nog altyd oor die pelmet hang, en van die posbus wat Treppie in die straat gaan optel het en net daar voor op die lawn gegooi het, vol duike, die silwer paint plek-plek af?
Hy’t op sy matras in sy den gelê vanlat hy geblack-out het. Dit het hy gefigure. Daai hele Sondag en die hele Maandag, want dit was al Dinsdagoggend toe hy eers weer kon regop sit. Toe wil hy Coke hê. Net so skoon. Coke kry hom altyd by ná ’n fit. Als is beter met Coke, sê hulle en dis wat hy ok sê. En hy’t vir sy ma gesê sy moet vir hom ’n Kyk en ’n Scope gaan koop by die keffie in Thornton. Hulle verkoop Kyks, die een onder in Toby het net kaffergemors. En Dinsdagaand het hy ’n halwe witbrood met Sunshine D en golden syrup en polonie geëet. Treppie het kom sê hy kan nie so baie witbrood wil eet nie, hy moet in sy leathers in kom vir sy verjaarsdag, wienk-wienk.
Treppie het hom baie geleer, en hy skuld hom seker ok baie, maar hy kan dit nie fokken vat as Treppie so vir hom wienk nie.
Hy’t al ’n keer opgestaan vanoggend om te kyk lat sy ma die gordyn aan die hakies oor die ringe op die railing ryg, maar toe zing sy ore. Toe kom lê hy maar weer hier agter op sy bed. As hy ’n fit gehad het, help Coke vir sy maag, maar dit help nie vir sy ore wat zing nie.
Hier kom Treppie in die gang af. Hy weet dis Treppie, want hy sleep nie sy voete soos sy ma nie en sy een voet klink nie harder as die ander een soos Pop s’n nie. Treppie loop lig. Jy kan maar sê Treppie bekruip hom. Moenie my so bekruip nie, sê hy altyd vir Treppie, want dit voel ál Treppie staan vlak langs hom en kyk in sy kop in, alles wat hy fokken dink, lánk voor hy hom raaksien.
“Wat lees jy, ou perd?” vra Treppie. Hy leun teen die den se binnedeur. Hy sê “ou perd” met ’n draai in sy stem of hy eintlik bedoel “ou pêrepiél”.
Treppie sê hy het die langste, dikste piel wat hy nog ooit aan iemand gesien het. Hy weet nie hoe Treppie dit kan weet nie, want hy was nog nooit kaal voor Treppie nie. Maar as hy dit sê, dan sê Treppie hy wat Lambert is, is so fokken mal in sy kop, hy weet nie wanneer hy kaal rondloop en wanneer hy klere aanhet nie. Treppie praat kak. As Treppie weet hoe lyk sy voël, is dit seker as sy broek afval as hy ’n fit kry. Hy weet sy ma steek wasgoedpennetjies tussen sy tande om te keer vir sy tong. En partykeer word hy wakker, dan’t hy nie ’n broek aan nie. Dan hang sy broek aan die wasgoedlyn. Hy pis in sy broek as hy ’n fit kry, sê sy ma. Hoe kan hy dit fokken help? Sy kan bly wees hy kák nie in sy broek nie.
“Ek sê, wat lees jy, ou pérd?” kom Treppie weer.
“Sommer,” sê Lambert. Hy’t nie lus vir Treppie nie. Hy kan voel hy’s nog nie reg nie en as hy nie reg is nie, kan hy nie ’n geneuk handle nie. As hy dán uithaak, weet hy, dan jaag hy régtig kak aan. Gróót kak.
“Ok maar ongeskik vanmôre. Mens kan nie eers vrá wat léés hy nie.” Treppie kom met ’n bekruiphouding vinnig nader en gryp die pamflet uit sy hande. “So, lat ons ’n bietjie sién.” Treppie het lankal gesien wat hy lees, maar nou sit hy ’n hele fokken act op.
“Jirre, hierie skrif is so bónt en skééf g’n hónd kan dit lees nie. Wát? ‘Die konstitusionele beskerming van minderhede. Punt een: taal en kultuur’. Gits, Lambert, maar dis da’m high falutin’ goed wat jy hier lees, jong. Watse ‘minderhede’?”
Treppie hou vir hom dom. Hy kén die game al, want Treppie speel dit baie. Net om hom te treiter. Hy weet hy moet hom nie antwoord nie. As hy hom antwoord, dan vat Treppie die antwoord en drop-kick hom op in die blou lug, in sy moer in, weg, en dan vra hy: Waar’s hy nou? En dan maak hy of hy ok die antwoord soek. Treppie het nie end nie. Sy ma is reg. Treppie is ’n fokken dywel. Maar nie ’n reguit ene nie; hy’s een wat met ’n draai kom. ’n Draai-draai-dywel met ’n skouer wat ruk. ’n Nervous tick, soos Treppie sê.
“Is daai posbus al gefix?” Hy moet nou probeer uit dit uit kom. Hy kom ’n bietjie regop. Sy ore zing. Hy sien groen as hy sy oë toemaak. Sy tong voel ok nog ’n bietjie lammerig. Onder in sy rug ok. Lam.
“Hè, is hy al gefix, vra ek.”
“Vir wat?” sê Treppie.
“Die NP’s. Hulle kom vandag.” Lambert weet dit klink seker snaaks. Treppie gee altyd die NP hel as hulle hier kom. Wat kan die posbus hom skeel?
“So what?” sê Treppie.
“Pop!” skree Lambert, “Pop!” Pop help hom altyd met Treppie. Maar deesdae ok al hoe minder, want Pop is moeg. Dan moet hy self sien en kom klaar. Hy hoor hoe kom Pop die gang af. Een voet hard en een voet sag. “Klíks-klaks, klíks-klaks,” maak die blokkies soos hy kom.
“Pop, vat bietjie hier vir Treppie en kry die welder en die tools en gaan fix ’n bietjie daai posbus. Die plaat sit mos nog.”
Pop sê niks. Hy trap-trap al in die rondte soos hy kyk waar is die welder.
“Jy lat vir jou maklik rondorder deesdae, ou swaer!” sê Treppie en hy lat dráái sy stem op “ou swaer”.
“Toe nou, Treppie, skei uit,” sê Pop. Hy sê dit sag, want hy kan nie meer hard praat nie. Hy het vir Treppie aan die mou beet, maar Treppie ruk vir hom los.
“Hoor hier, ou swaer, moenie aan my kom staan en trék nie, ek sê. Ek praat hier met ou Lambert. Ons praat oor ‘minderhede’, minder héde, minder verléde, minder toekoms. Fokken diép, hoor. Eers mors die NP tyd vir Afrika en nou probeer hulle dit minder maak. Óók vir Afrika. Beats me. Te diep vir my, hoor. Maar as mens so diep in die kák sit soos onse Lambert hier,” sê Treppie, en hy skop-skop so teen Lambert se scrapysters wat regop staan agter die deur, “dan dínk ’n mens ok sommer baie diép …”
“Treppie,” sê Pop, “kom nou.”
“Ou Lambert hier,” sê Treppie, en hy maak of hy vir Pop ’n nuwe ding verduidelik, “ou Lambert hier is ’n ou wat altyd sy húiswerk doen, sien. Hy’s bang hy sit weer met sy bek vol tanne as hy daai stukkie met die kaal skouertjies sien, daai oulike enetjie van die varsity van die Rôndse Ôfrikônse Universiteit. So nou swót hy daai bont pamfletjies.”
Treppie, dink Lambert, is nes ’n brommer teen ’n ruit. Draai, draai, draai. Maar vir ’n brommer kan jy die venster oopmaak lat hy self wegvlieg. Jy hoef nie eens aan hom te raak nie.
“Pop, sê vir Treppie hy moet fokof of daar kom kak hier.” Pop lig sy hand op en laat sak hom weer. Hy maak sy mond oop en weer toe.
“Ai,” sê hy, “ai, vader in die hemel, tog.”
“Moenie worry nie, Pop,” sê Treppie. “Als is okay hier. Ek guy maar net ’n bietjie met ou Lambert hier. Kom,” sê hy, “kom wees ’n sport en join ons.”
Treppie ruk vir Pop voor aan sy bors vinnig by die den se deur in; sy voet haak aan die drumpel. Hy gryp hom agter aan sy broek se belt soos hy verbykom en ruk hom weer regop.
“O gôts,” sê hy, “ok al nie meer so steady nie, of wat sê ek, Pop?”
As hy so is, dink Lambert, is Treppie soos iets wat gears change. Jy hoor sommer hoe gaan sy revs op.
Treppie sleep twee kratte nader. Hulle is vol leë liter-Cokebottels. Hy keer die kratte met een hand om. Die bottels val oor die den se sementvloer. Lambert kan nie sien hoeveel gebreek het nie.
“Dis my empties daai, Treppie, een en negentig sent een,” sê hy. Maar nie te hard nie.
Hy druk homself regop teen die muur. Hy check waar is sy skoene as hy hulle moet kry om vinnig oor die glasstukke te kom.
“So, Lambert,” sê Treppie en gaan sit op die een krat. Hy trek vir Pop af aan sy mou. Pop sak stadig op die ander krat neer. Hy vee sy neus met sy mou af.
“So, wat is nou supposed to be die issues, jong? Waaroor gaan hierie verkiesing nou eintlik? Toe, explain dan ’n bietjie, jong.”
“Ag nee, wat,” sê Lambert. Versigtig en saggies sê hy dit. Hy voel nog nie reg nie. Hy moet nou net vanoggend Treppie se vrae doodgegooi kry. Versigtig sê hy: “Hier, julle kan self lees.” Hy gee ’n pakkie pamflette na Treppie toe aan. Treppie klap die pamflette uit sy hand uit. Hulle val op die grond.
“Ag, ’skies tog, man. Nie bedoel nie,” sê hy. “Ongelukkie gewees.” Hy skop die pamflette met sy voet weg. Pop buk van sy krat af en tel hulle op. Hy sit hulle op Lambert se matras se voetenent waar Treppie hulle nie dadelik kan bykom nie.
“Toe, wat sê jy, Lambert? Dinge lyk darem ’n bietjie aan die deurmekaar kant.”
Treppie kyk in die den rond, eers oor die vloer wat vol stukke van Flossie se enjin lê. Vol los spanners en wieldoppe en stukke ou silencer en deurgeroeste exhaustpype. Dan kyk Treppie vir die dak waar die goed aan hang.
“Een, twee, drie, vier, vyf, ses,” tel hy die strips vlieëpapier.
“Lastig, die vlieë, nè,” sê hy. “Eendagsvlieë, lyk of hulle hou van ’n deurmekaar plek.”
Dan kyk hy vir die rol tweedehandse lemmetjiesdraad.
“It will stop the intruder, maar dit sal nie fits uithou nie,” sê hy.
En dan sê hy: “Tst, tst, tst, sies tog,” toe hy die cooler-grid van die ou Austintjie sien. Wat Pop gesê het hulle moet hou vir ’n keepsake en wat hy vir Lambert gegee het om op te hang in sy den.
Treppie is vol sights. Nou kyk hy vir die kalenders van Tuxedo Tyres wat hulle elke jaar in Ontdekkers gaan afhaal. Vir die pin-ups. Hulle is op die mure van die den opgesit, vlak langs mekaar, net onder die ceiling, solat hy wat Lambert is, kan pick en choose as hy op sy bed lê. Hulle is almal daar, van 1971 af.
Maar Treppie wil nie pick en choose nie, hy wil neuk. Hy maak sy nek styf en draai sy kop aks vir aks terwyl hy klein klikgeluidjies maak, nes die fan se kop wat vashaak. “Kliks-kliks,” maak hy vir elke kalender soos hy hulle op ’n ry af bekyk.
Al die kalenders is dieselfde. Boaan elkeen is daar ’n vet lorrietyre met TUXEDO gestencil op die grip. Onder elke tyre sit ’n girl met ’n bikini aan. Mens sien net haar kop tot by haar middellyf, reg van voor af teen ’n helderblou agtergrond. Die girls lyk almal dieselfde, net hulle hare is anders en die kleur van die bikini’s.
“Tyres en tiete, tyres en tiete, die wind is in die bome en die vinke in die riete,” sê Treppie en skud sy nek los.
Pop wil opstaan, maar Treppie sit sy hand op Pop se skouer. Pop sê niks. Hy bly sit. Daar’s weer ’n druppel aan sy neus.
Treppie kyk vir die Fuchs en die Tedelex wat oop staan agter in die kamer. Daar is bokse en tydskrifte op hulle gestack tot teen die dak. Binnekant is hulle vol swart vingermerke, en altwee se seals is deurgevrot. Lambert se halwe witbrood en ’n bak margarine lê onderin die een en in die ander een se deur staan ’n halwe bottel Coke.
Treppie skuif sy krat en leun vorentoe. Nou kyk hy vir die paintings op die mure. Lambert kyk waar hy kyk. Sy den lyk vir hom na ’n vreemde plek as Treppie so kyk, hy moet nou ophou daarmee.
Treppie kyk of hy alles die eerste keer sien. Suid-Afrika se buitelyn, al byna heeltemal weggefade. Koki’s fade so op na ’n ruk. Hulle huis, met die posbus voor, die afdak en die Volla onder die afdak. En die stippellyn boontoe. En al die goed op die lawn en in die lug. Hy frons en skud sy kop.
“Deurmefokkingkáár! Wat’s dié?” Hy wys teen die muur. Dis ’n drawing met pyle en bygeskryf.
“Daai’s al lánkal daar,” sê Lambert. “Dis hoe ’n yskas werk.” Lambert maak keelskoon. Sy keel pyn van sy stem wat hy so moet gelyk hou. “Jy’t dit nog sélf daar geteken, toe ons begin het hier agter!”
“Jy weet hoe ’n yskas werk, nè Lambert?” sê Treppie.
“Dan moet jy mos weet hoe die NP ok werk. Kompressor: warm. Evaporator: koud. Dun gas, dik gas, ál in die rondte: prrrr, tjoerietjoerrie-tjip: áf.” Hy slaan met altwee hande op sy bene, ernstig.
“Kom nou, Lambert, ons tyd is min. Wat is nou die vital issues in hierie verkiesing?”
“Well,” sê Lambert, “dis die grondwet, dis die ouens wat die nuwe grondwet moet skryf. Ons kies hulle.”
“En?” Treppie se oë blink.
“Well, e,” Lambert kyk na Pop. Pop moet nou help hier. “Ons was nog altyd NP …”
“O ja?” sê Treppie vinnig. Hy klap na die vlieë. “Ons was nog altyd met Sunlight ok. Dis hoe mens vlieë uithou, jy was jou met Sunlight. Jou gát en jou kóp en jou vlóér en jou kóói, die hele lót, witter as sneeu.”
Lambert beur om regop te kom. Dit gaan te ver. As Treppie hom soek, gaan hy hom kry. Maar sy kop zing. Pop wys: toe nou. Hy sê asseblief. Lambert maak sy oë toe, miskien help dit vir sy kop. Pop se stem is so sag, hy hoor net “blief”. Dan is dit weer Treppie. Hy praat met Pop. Hy klink soos ’n dominee.
“Al wat ek sê, Pop, is lat die NP is ’n vúil spul. En behalwe dit, is hulle ok nog deurmekáár en hulle raak ál hoe deurmekaarder. Een groot fokken scrap-yard, sê ek jou. Nou sê hulle hulle gaan hulle huis in órde kry. Hóé, vra ek. Hóé? Wáár gaan hulle begin? Hulle moet eers hulle víngers uit hulle hólle kry. Dis wat. En met Súnlight afwas. Dis al wat ek sê, Pop. Dis die harde werklikheid. Ou Lambert hier, hy weet goed waarvan ek praat. Hy léés daai pamflette. En hy’s nie stupid nie.”
Lambert maak sy oë oop. Al wat mens hier kan doen, is saamspeel.
“Hulle het darem een ding wat soos ’n rooi lyn deurloop van die begin af,” sê hy.
“O ja?” sê Treppie. “Dit klink beter! Watse rooi lyn?”
Lambert leun vorentoe om sy pamflette te kry. Pop skuif hulle nader.
“Sal ek dit lees?” Hy soek deur die pamflette tot hy die regte een kry. Hy kyk op. Pop kyk grond toe. Treppie kyk reguit vir hom. Hy lees.
“Die Nasionale Party van vandag is nie meer die Nasionale Party van gister nie, máár …”
“Máár se gát, sê ek jou!” Treppie staan vinnig op en gryp die pamflet uit Lambert se hande. “Dis nie eers die een waarvoor jy laas Ja gestem het nie! Onthou jy, jy kon toe nog maklik in jou kisklere kom, jou swart charcoal broek met sy blinkleerbelt en daai boots sonder veters. Wat staan nou weer op daai broek se label? So ’n smart broek!”
Treppie staan vinnig op van die krat af. Hy loop lig-lig oor die stukke glas na die staalkabinet teen die muur. Hy ruk aan die deure, maar dis gesluit. “Gee gou die sleutel, lat ek gou kyk of ek nog reg onthou wat op daai broek se lábel staan!”
“Dwa!” slaan Treppie met sy plat hand op die staaldeur. Pop wip op op sy krat.
“Man about Town! Daar’s hy. Daar het ek hom. Man about Town! Dis wat op die label staan. Ek onthou nog. Die koelie by die Plaza het vir ons gewys, agterin.”
“Kan ek nou aangaan?” vra Lambert. Politiek is erg, maar nie so erg soos die broek nie. Hy kan nie help hy’t so vet geword nie. Dis van die pille.
“Máár …” lees Lambert, “daar’s ’n rooi lyn wat deurloop vanaf die beginjare van die NP tot vandag toe.”
“Ping pong poloniebóúd!” sê Treppie. Hy kom sit weer op sy krat.
“Ons eerste prioriteit bly ons eie, ons eie minderheid, ons eie taal en kultuur, ons eie Christelike geloof.” Lambert lees haak-haak, want hy sien groen voor sy oë.
“En ons eie pósbus!” skree Treppie hard.
Lambert hou sy hand op vir stilte. Hy lees: “Dis wat ons noem beskerming van minderheidsregte. Alle minderhede. Sodat daar geen dominasie deur ’n swart meerderheid …”
“So, kóóp jy nou daai storie, Lambert?” vra Treppie.
“Well, e, tot ’n mate,” sê Lambert.
“Tot ’n mate! Jy klink al nes daai pamflet, jong.”
“Well, as dinge nie uitwerk nie, dan het ons mos ’n plan!” sê Lambert. “Jy’t mos gesê, dan vat ons vir Molletjie en ons laai die petrol in die neus en op die roof-rack en in die dicky, en dan ry ons rég Nóórd. Almal van ons, én Gerty én Toby. Zimbabwe toe of Kenia toe. Waar mens weer kan leef soos ’n wit mens. Met meide en kaffers om rond te order soos jy wil! En hulle is goedkoop daar!”
Treppie kyk vir Lambert. Lambert kyk vir Treppie. Vir wat kyk hy dan nou so vir hom?
Hy’t dan sélf daai plan uitgedink. Eendag toe hy wat Lambert is, hier agter gelê het, toe hy nie kon regkom ná ’n fit nie, en al wat hy kon doen, was om sy draad te trek en dit wou ok nie eintlik lekker werk nie. Toe sy ma siek was in die hospitaal. Van die asma, het hy gedag. Maar Treppie het gesê dis ’n nervous breakdown oor hy so aanmekaar fit en so niks het om te doen nie en vir haar so gedaan maak. Toe’t Treppie hier kom sit op ’n krat en gesê hy’t nou net die regte ding om vir hom mee besig te hou: die Groot Noodplan vir die Noorde. Ja, hulle moet begin petrol opgaar, het Treppie gesê, want mens weet nooit. So, hy wat Lambert is, moet ’n kelder grawe onder die huis om dit weg te bêre, want petrol kan nie bogronds gestoor word by hulle nie. Daar’s te veel vonke wat rondspat van al die geweldery in hulle jaart. En lat daai silwer sakke in die wynbokse die beste is om petrol in te sit. Vat die minste plek. Kan jy opvou as jy klaar is en weer later volmaak. Daai het hy gedink was nou regtig ’n stroke of genius. Treppie het baie planne. Maar dis nie al wat hy baie van het nie en hy moenie nou staan en lol nie. Hy’t nie verniet ure op die rubbish dumps gaan rondkrap agter wynbokse aan nie. En ok nie Maandagaande as die mense hulle rubbish uitsit nie. Straatop, straataf het hy geloop om daai sakke te check vir wynbokse. Dan haal hy die silwer sakke uit en sit die bokse weer terug. Lekker gestink het hy as hy by die huis kom, na ou wyn en rubbish. Dan hoor die mense die gevroetel voor hulle hekke en dan het dit al ’n paar slae gebeur lat hulle uitkom met hulle ketties en hulle sambokke. Want dan dink hulle dis die honde wat die sakke vreet en dan lat waai hulle voor hulle nog mooi gekyk het wat dit is. Eendag ’n ou met ’n pellet gun ok so. Pot hom op sy boud waar hy daar in die sak staan en krap. Hy’t hom nooit eers gesien nie. En hy’t hom maar liewer nie gaan soek nie, anders moes hy weer ge-please explain het wat soek hy dan daar in die sakke. En hy sê nie vir buitemense van hulle plan nie, netnou doen almal dit en dan’s die petrol nog gouer op, en dis waar wat Treppie sê, as daar ’n krisis is in hierie land, is dit altyd wat eerste opraak, die petrol. En hy wat Lambert is, kan ’n voorbeeld vat van ’n NP-regering, het Treppie gesê, hulle spaar al jare petrol oor hulle die land sonder ophou in ’n krisis dompel. So is Treppie oor politiek. Eintlik oor alles. Jy weet nooit of hy bedoel iets is nou goed of sleg nie. En as jy hom vra, dan sê hy hy stel nie belang in daai twee woorde nie, dinge is soos hulle is en klaar.
Was ok niks eers jammer vir hom met daai pellet in sy boud nie. Net daar gestaan en lag waar hy die torch vashou lat sy ma en Pop kan sien om dit uit te haal. Met ’n tweezer en ’n naald en goed. Dit was nou seer, fok! Hy’t seker ’n hele bottel Klipdrift lê en uitdrink daar in die voorhuis op die los blokkies met sy gat in die lug.
“Lambert.” Treppie skuif ’n bietjie nader. “Sê nou sy wil saamgaan …”
“Wie nou?” vra Lambert. Pop lat sy kop sak. Hy lyk of hy weet wat kom. Well, dan weet Pop meer as wat hy weet.
“Jou girl, natuurlik, man. Die een wat ons vir jou verjaarsdag bestel het.”
“Nee, gôts!” sê Lambert, maar hy fancy die idee. Nog nooit daaraan gedink lat sy sal wil saamgaan nie.
“Ja, man, miskien like sy jou so sterk lat sy wil saamgaan. Net ná die verkiesing, as die kak begin spat.”
“Maar, e, Molletjie … Daar sal nie genoeg plék wees nie.”
“Sy sit op jou skoot, man! En ás jy moeg is,” wienk-wienk, “dan sit sy weer ’n bietjie voor, ons sit vir Pop op háár skoot. Kyk, hy’s so lig soos ’n veertjie, man, hy’s reg vir opstyg.” Treppie tel een dun armpie van Pop op en lat dit terugval op sy skoot.
“Jirre, dit sal darem ’n ding wees,” sê Lambert. Hy kom ’n bietjie regop op sy bed.
“Ja, man, dit sal tog sports wees, dan net daar anderkant Beit Bridge, net as ons oor die grens is, dan koop ons ’n Coke en ons gooi Klipdrift by en dan span ons ’n bietjie uit, en jy en sy gaan kuier so ’n bietjie agter die bosse.” Wienk-wienk.
Pop skud sy kop. “Treppie,” sê hy, “Treppie.”
“Ja, Pop, man, ék dink sy sal. Wat sê jy? Jy’t haar ok mos gesien, man!” Treppie pomp vir Pop in die ribbes. “Kom, Pop, kom ons wys vir Lambert hoe’t sy gedans in daai disco onder in Smitstraat. Kyk, Lambert, dis nou so ’n soort display cabinet waar al die girls so staan en maak-maak op so ’n klein dansvloertjie met ’n strobe en sulke lekker musiek.”
Treppie staan op. Hy ruk vir Pop ok op. Hy stoot sy heupe vorentoe en wikkel sy skouers.
“Kom, Pop, dans ’n bietjie, só, só, lat Lambert ’n idee kan kry!”
Pop roer sy lyf diékant toe, daaikant toe. Of hy wil wegdraai van iets af. Hy kyk vir Lambert met ’n dowwe kyk. Of hy wil inkyk by iets wat toe is.
“Sien, daar het ons hulle ’n bietjie gaan deurkyk. Window shopping, kan jy maar sê. Dis waar ek en Pop haar toe gaan uitsoek het. Nè, Pop? Lat sy vir haar kan reghou!”
Treppie stamp-stamp aan Pop en hy wienk-wienk vir Lambert. “Cleopatra’s Queens. Cater vir alles. Doen alles wat jy vra. Vir almal. Diskresie gewaarborg. Gaan ok uit op die job. By die customer se huis is die goedkoopste. Anders moet jy nog ’n kamer ok byhuur, én room service, handdoeke, lakens, kussings, daai klas van ding.”
Treppie steek ’n cigarette op, blaas die rook uit. Hy kyk vir Lambert met sy oë op skrefies.
“Dit was móéilik om te kies, jong. Pop en ek het daar gestaan en wik en weeg. Dán sien ek ’n lange met blonde hare en ek dink dís Lambert se girl! En dan sê Pop nee, Lambert hou nie van lank en dun nie, hy hou van kort en rond, en dan wys Pop só met sy vinger, dié ronde een en daai ronde een, hè, Pop? En dan sê ek moenie so wys nie, Pop, dis slegte maniere.”
Treppie lag en stamp vir Pop lat hy byna afval van sy krat af.
Pop sê niks. Hy skuif net weer reg.
Treppie maak keelskoon. “Nou ja, die een wat ons op die ou end vir jou gekies het … Sal ons vir hom sê, Pop? Kom nou, wees ’n sport, jong, Pop, jong …”
“Pop?” vra Lambert.
“Ag, jy ken hom mos, man, hy’s te oud. Hy moet gaan slaap. Hy’s te oud vir dié soort dinge. Uitgeboer en opgedroog. Dooie rankie. Vergeet van hom, man, Lambert. Waar was ek …”
Pop staan op. Hy loop skuifel-skuifel terug deur toe. Halfpad bly hy staan en skuifel-skuifel ’n halwe slag in die rondte en kyk vir Treppie en Lambert wat nou koppe bymekaar sit. Lambert het sy voete van die kooi afgeswaai en rook een van Treppie se cigarettes. Hy kan sien Pop wil iets sê, maar dan sê hy niks. Hy draai weer om en skuifel by die deur uit, gangaf, “klíks-klaks” oor die los blokkies.
“Sal jy dit like as sy saamgaan, Lambert?” vra Treppie.
“Well, dit hang af of sy wil, of sy game is.”
“Ek belowe jou sy’s game vir álles.”
“As sy saamgaan, dan het sy nie meer ’n job nie.”
“Nee, maar dan het sy mos vir jóú, man,” en Treppie lag agterin sy keel. As hy ophou lag, is hy skielik weer doodernstig. Sy oë blink.
“Maar, Lambert, ek wil nou ernstig met jou praat, ou maat. Jy moet ’n plán maak met dié péns van jou,” en hy druk-druk so aan Lambert se pens.
“En daai boude,” en hy vat-vat so na Lambert se agterkant toe.
Lambert stoot sy hand weg.
“O, gôts,” sê Treppie en hy kyk in Lambert se mik, “lyk my jy wil daai hoer hê, my ou maat, hê wil jy haar! Kyk hoe staan daai horing van jou net van ’n bietjie praat! Jy wil hê sy moet haar job los en sáám met ons kom, nè!”
Treppie staan op van die krat af. Nou’s hy business-like.
“Nou kom, lat ons kyk na jou klere, jong. Kyk, jy’t daai boxer shorts en nog ’n ander een en drie T-shirts. Dis al wat ek ooit aan jou lyf sien. Só gaan ’n man mos nie Noorde toe nie. Des te minder met ’n vrou aan jou sy. Jy moet in jou kisklere inkom, in jou Mán about Tówn’s.”
Treppie roer sy heupe.
“Kyk, jy kan ’n hemp van my leen, maar jy sien hoe lyk ek. Soos ’n plankie.” Hy slaan op sy maag. “En dan nog jou mock leather jacket wat jy gekry het op jou twenty-first. Kom!” Treppie ruk weer aan die staalkabinet se deure. “Kom maak ’n bietjie óóp hier!”
“Los my net uit!” sê Lambert.
“Well, Lambert, please yourself, maar as ek nou moet sê wat ek dink is die belangrikste issue van hierie verkiesing, dan sê ek dis lat jy verjaar ’n dag voor die verkiesing. En lat jy veertig word, en lat ons vir jou van Pop se pensioen en van my verdienstetjie ’n héle jáár al aan die spaar is vir ’n girl. Vir jou alléén vir ’n hele nag. Lat ons kan rus en vrede kry in hierie huis. Veral jou ma. Sy word nou oud. Sy kry swaar. Dis jou enigste kans, man. En dan wil jy dit opfok met witbrood en polonie. En Coke. ’n Bleddie skande, sal ek sê. Kom, maak nou óóp hierie kas!”
“Los my net uit!” sê Lambert. Hy swaai sy bene weer terug op die bed en gryp sy pamflette. Treppie moenie nou oor sy ma begin nie. Wat weet hy in elk geval?
“Daai wat jy daar lees, is pure stront, Lambert, jy gaan sien hoe backfire al daai praatjies.”
“Ja, maar ons het tog ’n plán! Ons bogger off tog hier!” sê Lambert.
Treppie draai stadig weg van die kas af waar hy staan en kom stadig na Lambert toe gestap. Hy gaan staan voor hom, hande in die sye, en kyk vir hom.
“Stupid fokking fitvanger wat jy is,” sê hy, “jy glo dit ok nog wragtag, nè?” Lambert kyk vinnig op. Meer oor hóé Treppie dit sê, as oor wát hy sê.
“Huh,” sê hy, “huh,” en hy voel hoe sy gesig deurmekaartrek.
“Dis kák daai,” sê Treppie, “dis kák daai wat ek vir jou vertel. Dink jy nou regtig ’n Volla met ’n deurgeroeste chassis sonder shocks om van te praat, met ’n clutchplaat so dun soos foil en gears wat aanmekaar uitpop van hier tot by Ponta do Sol, dink jy nou wragtag sy sal die vier van ons, lat staan nog al daai tonne rubbish oor vroumense wat jy in jou kop het, verder as twee blokke van Triomf kan vat, dink jy dit nou wragtag? Jy’s fokken mál, man!”
“Maar, jy’t dan self …” Lambert kan homself skop. Treppie het hom al weer aan die balle beet.
“Ja,” sê Treppie. Sy oë skiet vonke. “Ek weet ek het self die plan uitgedink. Wil jy weet hoekom, hè? Wil jy weet hoekom? Om jou uit die pád te kry, onder my vóéte uit, uit die húis úit lat hier kan rus en vrede wees. Dís hoekom. Lat jy kan sjáddap en ’n gát grawe, ’n lekker moeilike een vol pype en bakstene van die kaffers. Lat jy so in jou moer in moeg is saans lat jy op jou gat in jou kooi val en bly lê en niemand hinder nie. Lat jy kan ophou sukkel met ons. Lat jy liewer in jou malle moer in dae lank op die rubbishhope kan sit en rondkrap. Lat ek rus vir my siel kan hê. Rús, sê ek. En Mol en Pop ok. As ons eendag vir ’n party sal stem, sal dit vir die een wees wat jou soort sal opsluit, in ’n malhuis, vasgestrap op ’n harde bedjie met ysterwieletjies en ’n prop in jou bek!”
Treppie skiet sy cigarettestompie op die vloer neer en trap dit met ’n harde draai van sy skoensool dood. Sy skouer ruk ’n keer wild.
“En as hulle jou hande losstrap een keer in ’n maand, dan mag jy prentjies van vredesduifies inkleur wat Pop en Mol vir jou bring, al vrek hulle van banggeit vir jou.”
“Treppie, dis my ma en pa daai. Jy hou jou bek oor hulle.”
“O ja, raait, jou ma en pa, natuurlik is dit jou ma en pa. Dis oor hulle lat ons vandag in ons moer in is met jou saam. Jy dink hulle is beter as ek, nè. Nou, lat ek jou vertel, ou seunie. Hulle liég ok vir jou, nés ek. Hulle liég vir jou om jou ’n dunk van jouself te gee. Hulle liég vir jou fókken lang stories, die arme fokkers, tog.”
Treppie gaan staan by die agterste venster wat vaskyk in die prefabmuur. Lambert sien hoe sy hele lyf effens aan die bewe gaan. Hy staan op van sy bed af en moet aan die muur vashou, want sy kop zing.
“Soos wat, Treppie, soos wat lieg hulle oor?”
“Sal jy wil weet, nè? Okay.”
Lambert kyk vir Treppie. Daar’s ’n vloer vol stukkende Coke-bottels tussen hulle. Hy sien hoe kyk Treppie vir die bottels. Hy’t ’n vies trek op sy gesig. Méér as vies. Hy lyk of hy iets stinks ruik. Skielik ruik hý dit ok. ’n Pisruik. En ’n ruik van sy kom wat hy altyd afsmeer aan die ou T-shirt. Ysters ruik hy, en olie. Hy voel vir homself te veel. Hy sluk-sluk aan ’n warm ding wat hier begin opstoot in sy keel. Daar is kolletjies voor sy oë. Hy hoor wat Treppie sê, maar dit zing in sy ore.
“Daai storie van republiekwording, van die skouerruikers en goed wat jou ma vertel as sy gesuip is, dis als gelieg daai. Ten minste, ons het hulle gemáák ja, dít wel, maar daai aand toe gooi jy mos jou eerste fit. Net toe dit begin lekker gaan. Ons guy nog so lekker, toe dop jou oë om for real en jy rol binne-in die skinkborde vol skouerruikers en jy spoeg en pis en kak en kots, als gelyk, bo-oor die hele spul. Wat weet ons? Daar lê jy en kry die een stuip op die ander. Jou rug hol getrek soos ’n hoepel. Toe gryp ek en Pop jou en strap jou arms en bene vas met ons broeke se belde en vat vir jou hospitaal toe. Toe kyk hulle vir ons op en af en trek hulle neuse op en toe sê hulle jy’t te veel brandewyn in, en mens gee nie brandewyn vir epileppe nie, hoe’s ons dan? Maar as jy weer fit, met of sonder brandewyn, dan moet ons ’n ice-cream-stokkie in jou bek druk lat jy nie jou tong afbyt nie.”
Treppie steek nog ’n cigarette op. Hy trek hard en blaas bollings rook uit.
“En van toe af spoil jy elke fokken paartie wat ons het. En jy breek elke fokken ding in die huis en jy veroorsaak kák so ver jy gaan.
“Ja,” sê Treppie. Hy skud die vuurhoutjie dood wat nog al die tyd in sy hand brand. ’n Blou swaelrokie bly hang in die lug. “En oor republiekwording: niémand het daai dag Pretoria toe gegaan nie, en niémand het seshonderd rand gemaak nie, en jy’t niémand uit hulle papiergeld uit gecharm met jou mal act en jou donasiepapier nie. Want jy was nie dáár nie. Dís wat. Pop het daai skinkborde vol ruikers, bekak en bekots soos hulle was, net so gevat en hulle hier agter in die jaart begrawe. Lintjies en al. Al die moeite en al die geld, óns geld van die yskaste, moer toe in one go, oorlat Baba Benade, die lam van ons lendene, oorlat Lambertus die derde, oorlat hy toe – surprise, surprise! – ’n genetic cul-de-sac is. Maar dis te moeilik vir jou, so dink maar liewer aan ’n bulldozer in ’n sinkgat!”
Treppie stof sy hande af of hy aan stof of donse gevat het. “Food for thought, nè,” sê hy en wienk vir Lambert soos hy begin binnedeur toe stap.
“Hei,” sê Lambert. Hy moet keelskoonmaak, want sy stem wil nie lekker uitkom nie. “Hei,” begin hy weer, “wat van my girl, vir my verjaarsdag …”
“Ons sal maar sien, ou maat, ons sal maar moet sien,” sê Treppie. Hy wienk nog ’n keer.
Dis toe lat Lambert sy krag voel terugkom. Toe Treppie hier onder sy neus vlak langs hom by die deur wil ingaan huis toe. Dis toe lat hy ’n tree vorentoe gee, reg in ’n stuk glas in. Maar toe voel hy al niks nie.
Hy gryp vir Treppie agter die nek. Sommer so ’n ou dún nekkie, hy vat sy gorrel vir hom lekker tóé. Hy sleep vir hom spartel-spartel binnetoe, déúr die kombuis, waar Treppie die primus met koue Jungle Oats en al op die linoleum omskop. Af met die gang sleep hy vir hom lat die los blokkies oplig en uitspring, verby die agterste kamer, verby die badkamer, verby Pop-hulle se kamer tot in die voorhuis waar sy ma op ’n bierkrat staan om die gordyn se hakies weer op die railing te kry en die railing weer in onder die pelmet. Gerty sit by haar. Hy hoor hoe gee Gerty ’n benoude blaffie. Hy sien hoe kyk sy ma om. Haar mond is oop. Sy swaai met die railing van skrik.
“Hei! Julle!” skree sy. Treppie kry die railing vol teen die kop. Sy swaai nog ’n keer. Sy moenie hier kom swaai met railings nie. Hy voel hoe gly die railing oor sy blaaie. Hy smyt vir Treppie teen die muur vas.
“Hik!” maak Treppie soos hy teen die muur val en afsak tot op sy boude.
“Staan jy nou eers ’n bietjie dáár!” sê Lambert vir Treppie. Hy gee één tree tot by sy ma. Hy ruk die railing uit haar hande. Gerty spring teen hom op. Hy skop vir Gerty lat sy “Tjou!” sê en dáár trek. Toby kom ok by. Hy dink dis sports. Hy gaan aan die blaf. Hy kry twee skoppe. “Tjou, tjou!” sê hy.
“Julle dink julle kan vir my lieg, nè!” sê hy en hy buig die railing dubbel oor sy knie met gordyn en al. Dit voel soos ’n draadjie.
“Mense liég nie vir my nie!” sê hy. Hy spring vir die pelmet en vat hom raak. Sy een kant kom los uit die muur uit. Hulle wil mos.
“Gaan maak vir jou maar rég, Ma, want ek sien vir jou nóú in die agterste kamer.”
Hy vat Gerty se groen ribbing en halwe geel rugpant bymekaar van die stoel af en breek die penne en strip die steke weerskante af. Fokken gemors! En hy loop by die voordeur uit tot op die lawn waar die posbus lê en hy skop dit met sy kaal voet tot teenaan die prefabmuur.
Hy voel niks. Hy voel fokken heeltemal niks. Hy tel die posbus op en gooi dit tot op die bure se sinkdak waar dit “boem!” op die sink val en “daf-daf-daf!” omrol tot by die geut en oortiep en afval. Hy hoor iemand vloek. Lat hulle fokken vloek.
Dan stap hy terug in die huis in. Verby Treppie wat nog in die gang teen die muur sit. Hy los ’n bloedspoor so ver soos hy loop. Reguit agterkamer toe.
Pop, sien hy, gee vanself pad voor. Good for him. Hy gaan sit mos altyd agter die badkamerdeur. Lat hom. Hy wil mos lieg. Sy ma is klaar agter. Sy ken haar plek. Nou sal hy eers daai stink hond van haar moet uitgooi, want dié sit mos altyd so en kyk. Hy lat nie honde vir hom kyk waar hy besig is nie. En sy ma moet haar bek hou. Skree mos deesdae of sy vermoor word. Well, sy moet net oppas of hy druk haar gorrel vir haar pap. Hulle moenie hier kom maak of hy ’n fokken idioot is nie.
Pop het ’n lang ruk met sy kop teen die koue middelste skarnier van die badkamerdeur gesit, sy vingers in sy ore. Toe hy hulle uithaal, was Mol weer stil. Hy’t net ’n gesnuif gehoor uit die agterste kamer. Maar daar was ander geluide voor, ’n gepraat van mense. Lambert en ander mense. Toe’t hy nog ’n lang ruk vir homself in die badkamerkassie se halwe spieël gekyk. Hy was blou en wit soos klippe. Toe’s hy vorentoe om te kyk wie praat, maar hulle was al weer weg. Dit was die NP’s. Net hulle pamflette gelos en gevort. Ok g’n wonder nie. Die sitkamer het gelyk of ’n orkaan hom getref het. Lambert het ’n lap om sy voet gehad waardeur die bloed ’n helderrooi kol uitgeslaan het. Treppie het ’n diep sny op sy oogbank gehad wat hy met sy hand probeer toehou het. En toe kom Mol van agter af met Gerty in haar arms en sy gaan sit stadig met hond en al in haar stoel, baie stadig en versigtig, of sy seer het.
Later daardie selfde aand het hy na Treppie toe gegaan toe hy hom sien voor, besig om die voorhek vir die nag met die ketting toe te sluit.
“Treppie, jong, jy kan darem nie so werk met Lambert nie. Ons beter ’n plan maak en vir hom een gaan soek. Regtig. Anders maak hy nog vir ons almal vrek hier,” het hy gesê.
En toe het hy die ingeduikte posbus opgetel van die grasperk af waar langsaan dit weer teruggegooi het, en dit deurgedra agtertoe, swaarder en swaarder soos dit in sy hand geword het, en dit op Lambert se voetenent gaan neersit.
“Hier’s jou posbus, ou Lambert, jong, ons fix hom môre,” het hy gesê. “First thing in the morning. Ek sal jou help, ek en Treppie.”
Vir Mol het hy toe maar niks gesê nie, want sy het geslaap, op haar sy in haar housecoat, heeltemal op die randjie van hulle deurgeslaapte dubbelmatras. Met Gerty in haar arms en met die lig wat helder bo haar kop in die kaal gloeilamp brand.



5 Soet is die dag
Toe hy wakker word en hy kry nie die reuk van batterysuur van Industria se kant af nie, toe weet Pop dit word ’n goeie dag. En toe hy sy kruisbande oor sy skouers haak voor Mol se driestuk-spieëltafel voor die middelste paneel wat nog oor is – toe doen hy dit versigtig, uit respek vir die gevoel wat hy gekry het. Want deesdae voel hy meestal vir homself na ’n plek wat hy nie ken nie, vol vreemde geluide wat deur dik mis aankom. Versigtig blaas hy die stof van die geel plastiekrose af. Dit walm om sy kop, maar hy staan nie weg nie. Hy wag net so gebukkend vir die stof om te gaan lê. Op sulke dae moet ’n mens versigtig wees.
En toe hy in die kombuis kom, toe kry hy vir Lambert daar wat vra: “Pop, wil Pop ok ’n poloniesandwich hê?”
Toe sê hy okay en toe sê Lambert hy moet kom, hy moet hulle join, hulle sit hier agter in die jaart.
En toe hy om die draai kom, sit hulle daar. Met hulle bolywe in die skadu en hulle voete in die son, op Coke-kratte teen die den se muur. En Treppie sleep vir hom ok ’n sitding uit die den uit aan en Lambert bring sy koffie en sy poloniesandwich, kan jy dit wragtig glo?
Rústig sit hulle daar. Treppie knip sy naels en Mol voer vir Gerty klein stukkies van haar sandwich. En Lambert het Flossie se wieldoppe wat hy ’n tyd gelede uitgeklop het voor hom in ’n ry en hy verf silwer verf op die nerfaf kolle met ’n fyn kwassie.
“Hoe’t Pop geslaap?” vra Lambert.
Kan nie wees nie.
“Huh?”
“Ek sê, het Pop lekker geslááp?”
Ja, wraggies. Daar word gevra of hy lekker geslaap het.
“Goed,” sê hy, “ek het goed geslaap.”
Pop sien hoe Mol se kop waar sy vir Gerty sit en voer eers vorentoe en dan weer agtertoe ruk. Nee, ruk is die verkeerde woord. Dit was nie ’n ruk nie, ok nie ’n skud nie, ok nie ’n knik nie. Dit was ’n soort bewerasietjie. Maar sy kyk nie op nie.
“Goed,” sê Pop weer en hy hoor sy eie stem of dit uit ’n ver plek deur dun wolkies aangewaai kom. “Goed, dankie, ou seun,” sê hy nog ’n keer.
Treppie hoes so ’n hoesie. Almal bly vir ’n lang ruk stil.
Mens hoor net Lambert se kwassie “tsjiep-tsjiep” oor die wieldop, en Treppie se naelknipper aan sy mes “knips-knips”, en Gerty se asem wat swaar kom tussen die happies wat Mol vir haar voer.
En rondom hulle, ver weg en naderby, hoor hulle die gedruis van die karre, op Ontdekkers net hier anderkant, en Victoria net duskant, en Thornton se opdraand waar die karre in ’n laer rat oorgaan en Empire se laaste stuk waar hulle reisies jaag tot by die ligte.
“Kyk,” wys Mol, en almal kyk waar sy wys. Dis iemand wat sy homers laat vlieg in die oggend. ’n Groot swerm wat witkant, donkerkant draai. “Swierieriep” kom hulle oor, en nog ’n keer, laer, “whiede-whiede-whiede”.
“Dit kom reën as hulle so vol sights is,” sê Treppie en knip sy mes toe.
“Raait,” sê hy, “duty calls.”
“Ek sal jou vat,” sê Pop en hy druk op Lambert se skouer om op te staan.
“Ek maak eers hier klaar,” sê Lambert.
“Nee, als reg,” sê hy, “sien julle netnou.”
In die verbygaan gee hy vir Molletjie ’n kloppie op die skouer. Sy skraap haar keel.
“Brood en melk,” sê sy.
Pop trek die kar onder die afdakkie uit. Hy vat vir Treppie na die Chinese toe in Commissionerstraat, soos wat hy baie dae doen, maar dit voel anders.
Met die terugkom oor die brug, die treinspore daar onder, kry hy skielik ’n gevoel lat iets gaan gebeur.
Oor die brug draai hy in Braamfontein toe. Hulle toet vir hom, die taxi’s, maar hy druk deur. Hy parkeer in Jorissenstraat by ’n meter.
Hy verstaan nie wat hy daar soek nie. Hy soek niks. Hy wil net die gedruis om sy skouers voel en vir die mense se gesigte kyk.
Hy gooi twintig sent in die meter. Een, twee, drie treë stap hy op die sypaadjie. Dan staan hy stil. Hy kyk.
Die mense maak oop voor hom en weer toe agter hom waar hy op die sypaadjie staan. Hy voel hoe skuur hulle teen hom verby. Al die vreemde, haastige mense.
Iemand skud ’n blikkie voor sy neus. Pop gooi twintig sent daarin en kry ’n stickertjie van die Blinde-vereniging op sy hemp voor.
Die mense verkoop groente en goed op die sypaadjie. Pop sien mango’s. Skielik kry hy verskriklik lus vir ’n mango. Sy mond skiet vol water. Hy stap vinnig weg. Dan draai hy om en stap terug. Hy koop ’n mango vir vyftig sent. Hy ruik daaraan, en die reuk kom terug van ver af. Na vars lakens, dis waarna ’n mango se skil altyd vir hom geruik het. Vars lakens wat op die plaas in die son hang, voor hulle gestryk word.
Hy staan eenkant toe op die sypaadjie. Effens vooroor buig hy oor die voortjie en hy hap in die mango. Hy trek die skil met sy tande af om by die vleis te kom.
Hoekom koop hulle nooit mango’s einde van die maand nie?
Hy kry die mangovleis se lê beet, so snaaks dwars op die plat kant van die pit. Die drade sit tussen sy tande vas en die mense stamp aan hom waar hy eet. Hy spoeg die skil uit, stukkie-stukkie voor sy voete. Tot hy die pit eenkant heel in sy mond kan steek en die sagte mangomurgies uit die vesels kan suig.
Toe kyk Pop vir die pit in sy hand en toe kyk hy vir ’n weggooiplek. Hy sien ’n bloudraadmandjie aan ’n paal. Hy smile. Lékker was dít nou. Hy gooi die pit weg.
Hy vee sy mond aan sy hempsmou af en sy hande aan sy broekgat en toe haak hy stadig sy kruisbande met sy duime ’n bietjie reg op sy skouers. Hy voel die gevoel wat hy die oggend voor die spieël gekry het. Dit sit nou diep. Hy staan ’n rukkie so met sy duime in sy kruisbande gehaak. Hy verstaan die gevoel. Dis of twee oop, warm hande hom voor in sy bors en agter tussen sy blaaie, ónder sy vel, in sy vleise in, teenaan sy beendere vashou. Lank staan hy so en voel die gevoel en glimlag by homself. Tot iemand hier voor sy voete sê: “Please, boss. Asseblief, baas!”
Pop sien dis ’n swart man met een been. Die man se een broekspyp is ingevou net bokant die knie. Die ingevoude pyp hang slap tot net onder die boud.
Pop haal twintig sent uit en gooi dit in die man se kep.
“God bless you, sir,” sê die bedelaar.
“You too,” sê Pop.
Toe hy opkyk, sien hy Ithuba se stalletjie. Lambert lees altyd uit die koerant hoeveel dié of daai gewen het. Weduwees, poskantoorklerke, boemelaars.
Hy voel in sy sak na die vyfrandnoot. Mol het gesê brood en melk. En nou het dit al klaar ’n duur oggend geword. Hy dag: Ag, wat. Hy koop een kaartjie en sit dit op die toonbank om te krap. Die swart vrou moet eers vir hom verduidelik waar. Sy glimlag so breed vir hom soos hy nog nooit ’n swart vrou vir hom sien glimlag het in Triomf nie. Sy glimlag breed en sy sê vir hom: “It’s all right, dear, just go right ahead,” en: “Maybe it’s your lucky day today,” en: “Don’t worry, the others must wait their turn.”
Almal swart manne in pakke agter hom in die ry. En wraggies, drie vywe. En hy koop nog ’n kaartjie. En wraggies, drie twintigs! “Watch this old bugger, he’s on a roll,” hoor hy een agter hom sê. En hy voel so aan sy kruisbande toe die vrou sy geld uittel. “Come on, be a devil,” sê sy vir hom. Hy wens Treppie was hier. Of Lambert. “Come on, once more, you can’t lose any more,” sê sy. En hy koop nog een kaartjie. Mapstieks, drie vyftigs! “Now you must buy twenty-five tickets and carry on,” sê iemand van agter af. Maar hy’s klaar. Dit was goed genoeg. Drie keer geluk gehad. Hy wag vir die vrou om sy geld uit te tel. Hy sit dit by die ander in sy sak. Hy weet nie eers hoeveel hy altesame het nie. “Have a nice day, sir!” sê sy. En toe hy omdraai, vat ’n groot swart man sy skouer styf vas en sê: “Hey, well done, old man, wish me luck now.”
“I wish you luck,” sê Pop en hy smile vir die swart man, en die gevoel in sy vleise loop soos warm stroop in sy bene se murge af tot in sy voete.
Hy kry eers nie vir Molletjie aan die gang nie. Sy hand bewe. Dan vat sy, en weg is hy. Met die gedruis om hom. Van naby is dit ’n getoet en ’n gedoente. Blok om. Smitstraat, onder die brug deur. Carolinestraat uit tot in Ontdekkers, huis se kant toe.
Hy sal niks sê nie. Vanaand wys hy hulle. Mens moenie jou geluk verkondig nie. Hy sal nog dink wat. Miskien die inry. Miskien ’n ordentlike bottel brandewyn. Of nee. Nie haastig wees nie. Dit sal kom. Soos alle dinge op ’n goeie dag.
Hy ry by Ponta do Sol verby en stop by Shoprite vir brood en melk. Tussen die rakke voel dit vir hom nuut. Hy kan alles koop wat hy wil. Hy haal sy geld uit en tel: vier en sewentig rand en ’n paar sente. Hy sit dit terug in sy sak in ’n rolletjie en hou sy hand in sy sak om die rolletjie.
’n Blik ham? ’n Paar blikkies boeliebief, sardiens? Hy’s al so teë van polonie en goue stroop. Of hy kan hier langsaan na Roodt-Broers Veertig Jaar Vleistradisie gaan en biltong en droëwors koop.
Pop glimlag. Nee, hy sal net die brood en melk koop.
Dit moet meer van ’n díng wees wat hy met die geld doen. Van ver af voel hy ’n gedagte aankom. Dit hinder-hinder hom ’n rukkie voor hy kan uitmaak wat dit is. O ja, Lambert. Lambert se verjaarsdag. ’n Nuwe broek vir Lambert.
Nee. Dan baat dit net één van hulle. Dit moet vir almal wees, vir álmal sáám. En dit moet meer wees as ’n ding wat gekoop word en klaar. Dit moet ’n ding wees wat gebéúr.
By die huis sien hy hoe kyk Mol vir hom. So ’n reguit kyk. Vroeër sou sy gesê het: En toe Pop, wat’s dit met jou lat jy so smile?
Nou glimlag hy maar net vir haar reg in haar reguit gesig in.
Wag jy maar net, Mol, dink hy, voor hierie dag om is gaan jy ok smile.
Toe loop hy agterom om vir Lambert te kry. Die vier wieldoppe lê netjies geverf en droog word in die son.
Flossie staan hier agter in die jaart op bakstene. Hy kry vir Lambert besig om haar agterruitjie te plak om te spraypaint. Hy doen elke dag ’n stukkie. Hy sê vir hom hy moet haar spuit en klaarkry lat sy mooi gelyk uitkom, maar hy sê dit werk op sy senuwees, hy moet dink tussenin.
Lambert het groot planne met Flossie. Dit moet hulle “long distance vehicle” word, sê hy. Lat Treppie self met Molletjie heen en weer na die Chinese kan ry.
Flossie se sitplekke, sê hy, moet oorgetrek kom met ligblou mock leather om te pas by die midnight blue wat hy haar gaan spray. Hy’s nou eers besig met die onderlaag. En dis geel. Baie geel. Hoe dit ooit moet blou word, weet hy nie. Maar hy sê maar niks, al dink hy hulle moet liewer vir Flossie gebruik vir spaarparte vir Molletjie. Want Lambert moet net besig bly. As hy besig bly, is hy okay.
“Kom,” sê Pop vir Lambert, “kom ons gaan fix nou eers daai posbus van ons.”
“Raait,” sê Lambert, “ek het ’n plan opgetrek.” Hy haal ’n stuk papier uit sy shorts se sak. Daar’s ’n tekening op van ’n ding wat lyk soos ’n tent wat bo en onder die grond en rondom met toue vas is. Asof daar ’n storm gaan kom, bó én onder die grond.
Lambert verduidelik vir Pop. Hulle gaan die plaat stewiger vasmaak op die pyp. Met armpies van scrapyster, skuins afgesny aan altwee punte en vasgeweld aan die paal en onderaan die plaat. En dan gaan hulle die posbus bó-op die plaat vasweld, óók met armpies.
“Ons gaan vir jou swéis …” sê Pop. Hy sê niks verder nie. Dis Lambert se plan en as Lambert ’n plan het, sukkel jy nie met hom nie. En hy sal help sweis. Vir ’n goeie dag sweis hy enige tyd.
Die hele middag werk hulle. Eers maak hulle die stutarmpies bymekaar uit Lambert se hoop ysters in die den, en saag hulle eenderster lengtes met die ystersagie, onder skuins af eenkant toe, en bo skuins af anderkant toe, om die sweislas makliker te maak.
Dan gaan hulle buitetoe vir die sweisery. Pop met ’n paar donkerbrille op en Lambert met sy groot sweiskap en die weldingboks. Hulle sit die ystertjies op ’n hopie by die hek neer.
Die weer is aan die opsteek. In die een hoek van die lug is daar ’n donderwolk met ’n wit kop wat borrel, sulke groot, wit oorkookborrels.
“Check nou hoe beat ons daai wolk,” sê Lambert en hy wys met sy duim. Hy gaan sit op sy krat met sy rug na die wolk toe.
“Raait, lat waai,” sê hy, en Pop gee vir hom die eerste armpie aan vir onder. Hulle pas hom tot hy pas in sy hoek.
Elke keer as hy buk om nog ’n armpie op te tel van die hopie af, smaak dit vir Pop hy voel die groot wolk bokant hom. Soos wat mens voel as een langs jou kom staan en jy sien hom nie, maar jy voel sy warmte en sy grootte.
Daai wolk loop vol, dink Pop. Hy glimlag.
Hy kyk vir Lambert se hande in die handskoene. Die vonke spat in ’n boog om die hekpyp. Voor Pop se oë is alles donkerblou met helder ligpuntjies en wit rook wat gloei. Dit voel soos onder water. Soos die Blue Grotto van Capri wat hulle laas op die TV gesien het.
Sonder om die donkerbrille af te haal, draai Pop om en kyk vir die wolk agter sy rug. Kort, wit strepe blits uit die wolk se onderpens.
Dit sweis, dink Pop. Hy glimlag.
Mol kom by die voordeur uit. Haar overall se punte flap soos vinne. Sy kom staan by hulle. Sy knik effens. Die voetstuk is vas op sy onderste armpies.
Of hulle wil Coke hê.
Sal lekker wees, smile Pop vir Mol van agter sy sonbrille.
Die brille maak hom sterker voel. Hy voel of hy breër kan glimlag as hy so ’n bril op het. Hy sien hoe kyk Mol vir hom. Sy weet iets is anders. Pop sien hoe weerkaats die vonke in haar oë. Hy wil nóg iets vir haar sê, maar hy weet nie wat nie.
Sy stap in huis toe en kom terug met die drie glase en ’n liter Coke op die halwe skinkbord.
Lambert laat sak sy sweiskap en Pop skuif die donkerbrille terug op sy kop. Alles is nou weer helder. Hulle drink diep slukke Coke.
“Dit kom reën,” sê Mol en knoop haar middelste knoop toe. Dis al knoop wat oor is. Sy vat die glase.
“Ons sal klaar wees voor dit reën,” sê Lambert en sit sy sweiskap weer voor sy gesig.
Alles gaan voor die wind, dink Pop. Vandag gaan alles voor die wind. Die sweiskop verstop nie, die boks blaas nie, daar’s ’n plan, en tot nou toe werk die plan. Lambert is okay en Mol het al ’n bietjie bygekom van gister. Netnou kom Treppie ok terug.
En dan gaan vat hulle die honde na die veldjie agter die Spar in Thornton.
En dan gaan hy wat Pop is, hulle treat. Dis wat. Hoe, weet hy nog nie. Dit sal kom.
“Heit!” sê Treppie skielik hier langs hom. “Watse spinnekop sweis julle?”
“Middag!” sê Pop. “Dis Lambert se plan. Bleddie oulik, sê ek vir jou.”
“Lyk vir my na ’n spinnekop wat push-ups doen op ’n spieël,” sê Treppie.
“Sjaddap jy net, Treppie, hou bietjie hier vas,” sê Lambert en hy gee vir Treppie die sweiskop om vas te hou.
Treppie druk op die knop en bekyk die sweisvlam teen die onweerslug. “Dit kom reën,” sê hy.
“Ons is nou klaar,” sê Pop, “dan gaan ons uit met die honde. Kom jy?”
“Ek’s op, gaan julle maar,” sê Treppie.
“Ag, nee wat,” sê Pop, “dis niks sports sonder jou nie!” Hy glimlag breed agter sy donkerbrille vir Treppie. Treppie kyk diékant toe weg en daaikant toe weg van verbasing voor hy weer vir Pop kyk.
Wat gaan aan, vra hy met sy oë en sy skouers.
Pop beduie vir hom met sy oë “iets” gaan aan, maar hy sê niks. Hy sê net: “Gaan sê vir Mol sy moet haar regmaak, toe.”
Treppie speel saam. Hy’s nuuskierig, dink Pop. Toby en Gerty kom uitgehardloop. Hulle weet dis tyd.
Lambert se laaste armpie is aangesweis.
“Raait,” sê hy, “nóú sit hy. Nou kan dit maar waai en reën, sit sal hy sit. Nou kan jy maar die paal uit die grond uit ry, maar hiérié posbus sal sít!”
Hy gee die paal ’n stamp.
“Oppas,” sê Pop. “Die laste moet eers hard word.” Hy buk en tel die gereedskap van die gras af op. Die plat spanner lê in ’n polletjie lang gras teen die draad. Hy sien hom amper nie raak nie. Lambert skop-skop vir hom die spanner uit die polletjie.
“Gras is lank,” sê hy.
“As dit eers lekker gereën het,” sê Pop, “dan.”
“Okay,” sê Lambert, “as die gras droog is ná dit gereën het, maar nie ’n minuut later nie.”
“Raait,” sê Pop, “afgespreek. Trek solank vir Molletjie uit.” Hy gee vir Lambert die sleutels. Dan stap hy voordeur toe om die gereedskap te gaan wegsit.
Dis al wat Lambert mag doen. Die kar uittrek. Hy mag nooit ’n liksens kry nie, oor die aanvalle. Selfs al help die pille, as hy onthou om hulle te drink, hy mag nie ry nie. Hy weet Lambert ry partykeer in die nag rond, maar hy sê niks. Lambert steel die sleutel uit sy sak as hy slaap. Treppie steek hom op. Maar hy sê niks. Hy’t al geleer.
Dan is hulle op pad. Die lug is donker. Pop glimlag soos hy ry, op in Martha, oor Victoria, regs in Thornton. Lambert is gelukkig. Die posbus sit. Hy lees alles langs die pad. Op ’n klein, swart bordjie op die draadheining voor die kerk van die Gemeente van Christus lees hy: ALL RUBBISH AND JUNK REMOVED FROM YOUR PROPERTY. R42 A BAKKIE LOAD. PHONE SMITTIE 684473.
“Daar’s hy, ou Smittie,” sê Lambert. “Rubbish is rubbish.”
Dan lees hy die teks van die week op die Gemeente se groot, rooi bord op pale: DIE GROOT DAG VAN DIE HERE IS NABY. NABY EN BAIE HAASTIG. VERSKRIKLIK SKREE DIE HELD DAAR.
Lambert skree soos die held. Toby blaf.
Treppie grinnik.
“Lambert,” sê Mol, “hou jou in.”
Dan lees hy die ligblou aanmekaarskrif-lys op die gewel van TRG Engineers. Dit staan al ’n jaar lank leeg. Maar hulle werk nog agter.
CRANKSHAFT GRINDING CYLINDER HEAD RECONDITIONING CONROD RESIZING MOTOR OVERHAULS STRIPPING SPRAYING UPHOLSTERING, lees Lambert.
“Wát weet húlle,” sê hy en snork.
By Ponta do Sol steek die honde hulle neuse deur die vensters. Dit ruik na kos en olie tot in die straat.
“Hónger,” sê Lambert, “ek is lekker hónger.”
Hulle wil indraai by die Spar, maar hulle moet eers lank wag vir al die karre in Thornton. Hulle het al almal hulle ligte aan.
“Daar kom ’n helse storm,” sê Treppie.
Voor hulle nog heeltemal stilstaan, dop die honde deur die vensters uit. Hulle hardloop reguit na die oop grond toe.
Treppie kry die pienk dayglow-tennisbal agter die sitplek. Hulle klim almal uit. Pop bly sit. Hy’s moeg, sê hy, van die hele middag staan. Hy vryf oor sy oë. Van in die sweisvlam kyk.
As hy sy oë oopmaak, sien hy sy mense. In die middel van die speelveldjie staan hulle in ’n groot, los driehoek, Lambert en Treppie en Mol. Hulle lyk klein. Hulle gooi die pienk tennisbal laag luglangs vir mekaar oor die groen gras, Treppie vir Lambert, Lambert vir Mol, Mol vir Treppie. Die honde hardloop soos dol goed al in die rondte agter die bal aan. Lambert gooi aanmekaar die bal te hoog en te hard vir Mol. Mis vang sy. Mis, mis, mis. Dan hardloop die honde agter die bal aan. As dit Gerty is, dan bring sy dit terug vir Mol. Mol glimlag elke keer as sy buk om die bal by Gerty te vat.
Sy kan dit nie help nie, dink Pop. Hy’t mos gesê sy gaan nog glimlag vandag. Sy weet nie hoe sy nóg gaan glimlag nie. Hy voel in sy sak of sy geld nog daar is.
Skielik blits dit op drie plekke gelyk. Sulke lang, wit are met sytakke die hele lug vol, reg rondom die veldjie. Dan slaan die donderweer so hard lat Pop hoor hoe klap die Spar se dak: “kadáffa!”
Mol spring so ’n snaakse springetjie in die lug en skrou ’n slag. Dan kom sy oop en toe aangehardloop, met die honde agterna. Treppie en Lambert slaan op hulle bene soos hulle lag vir Mol. Hulle steek eers ’n sigaret op, dan kom hulle aan kar toe.
Toe almal in is, en die honde met uithangtonge op die agterste sitplek tot bedaring gekom het, en die Volksie agter eenkant skuins hang van Lambert, en die eerste groot druppels val “plaks, plaks” op die dak, sê Pop: “Wie’s lus vir fish en chips, of russians, of hamburgers? Take-aways, met tamatiesous en Coke?”
Nee, hy vra nie, hy sê. “Toe, wie’s lus!” sê hy.
“En wat eet ons end van die maand?” vra Mol.
“Dis ekstra wat ek het, ou girl, ekstra. Moenie worry nie.”
“Ekstra wat?” vra Lambert.
“Geld,” sê Pop.
“Wat jy wáár kry?” vra Treppie.
“Kom ons ry en gaan kry ons kos, dan vertel ek julle op pad,” sê Pop. Versigtig draai hy Molletjie se neus terug op in Thornton, Ponta do Sol se kant toe.
“Hoe kry mens ekstra?” vra Lambert.
“Ja, hoe?” vra Molletjie.
“Seker charity,” sê Treppie en hy grinnik.
“Ja,” sê Pop, “net so, pure charity. Eers het ek ’n mango geëet …”
“Toe hap jy seker in goud,” sê Treppie.
“Nee, man, luister nou. Net ná ek jou afgelaai het. Vanoggend. Toe gaan ek aan in Braamfontein. Toe eet ek ’n mango.”
“’n Mango?” vra Mol. “Mango’s mors.”
“Ja, toe vee ek my hande aan my broek af en toe vra iemand geld vir die blindes. In ’n blik.”
“En toe?” vra Lambert.
“Toe gee ek.”
“Hoeveel?” vra Treppie.
“Twintig sent.”
“Gôts!” sê Lambert, “toe gee hy seker vir jou sy hele blik, Pop!”
“Nee, toe vra ’n eenbeenkaffer vir my geld. In sy kep.”
“En toe?” vra Mol.
“Toe gee ek.”
“Hoeveel?” vra Treppie.
“Ok twintig sent. ‘God bless your soul, sir,’ sê die kaffer toe vir my.”
“Sir, ek sê,” sê Treppie.
“Toe vat jy seker sy beker, Pop,” sê Lambert.
“Nee, toe sê ek: ‘And yours too!’ “
“Wat?” vra Mol.
“’Bless your soul too,’ sê ek vir die kaffer.”
“Pop, jy sit mos nou en lieg vir ons,” sê Lambert.
“Nee, ek sweer,” sê Pop, en hy stop by Ponta do Sol.
Almal kyk vir hom. Hy smile vir hulle een vir een. Vir Lambert met sy yl baardhare wat kol-kol onder sy ken uitgroei. Die paar oë van hom sit wyd. Ligblou, nes hulle almal s’n. Vir Mol wat haar valstand aan sy plaatjie sit en rondskuif in haar mond. Elke dan en wan skuif die tand tussen haar lippe uit. Sy doen dit altyd as sy hard dink. En vir Treppie kyk hy. Met die pleister voor sy kop en sy hol wange vol stoppels. Jy kan hom nooit lekker uitmaak nie, so vol plooie is hy.
Pop steek sy hand in sy sak en haal als uit. Note en kleingeld. “Nege en sewentig rand,” sê hy.
“Gôts!” sê Lambert.
“My magtag!” sê Treppie.
“Hmf,” sê Mol.
“Ja,” sê Pop, “it was my lucky day: een mango, een blinde man, een eenbeenkaffer. En toe wen ek met die scratchcards. Vier en sewentig rand.”
Pop maak die deur oop.
“So, wat sal dit wees, mense? Lambert?” vra hy.
“Nee, jirre, Pop, wag, ons kom saam,” sê Lambert.
Hulle peul almal by die Volksie uit en sukkel koes-koes deur die reën oor die pad tot in die warm olielug van die kafee. Hulle wik en weeg. Wat sal dit wees?
“Vier pakke chips, vir ’n start,” sê Lambert.
“Drie is genoeg,” sê Mol.
“Nee, vier, vyf, sés as julle wil,” sê Pop.
“Vis vir my,” sê Lambert.
“Vir my ok,” sê Mol.
“’n Steak roll,” sê Treppie.
“En ’n boerewors roll vir my,” sê Pop.
Vriendelik glimlag hy vir die swart vrou agter die glasrak. Sy moet nou hulle kos mooi maak.
Terwyl hulle wag, kyk hulle in Ponta do Sol rond asof hulle nog nooit daar was nie.
Lambert tel ’n Kyk op en sit dit neer en vat ’n Getaway. Hy blaai deur en wys vir Treppie ’n “full frontal of a Bushveld baboon”. Die bobbejaan gaap.
“Kyk sy tanne,” sê Treppie en wys vir Mol.
“Kyk sy annerding,” sê Mol.
As hulle kos klaar is, staan Pop reg by die toonbank. Lambert bring vier Cokes.
“Wat van sigarette?” vra Pop. Hy wag nie vir ’n antwoord nie. Hy koop vir elkeen ’n pakkie twintig. John Rolfes vir Treppie en Paul Reveres vir Lambert en Satin Leafs vir Mol, hy sê al lankal Lucky Strikes is te sterk vir haar, en Consulates, in die blikkie, vir homself in plaas van sy gewone Van Rhijns. Hoekom ok nie? Hy voel skoon nuut. Hulle voel almal nuut. Naand, knik hulle vir die ander mense en hulle glimlag as die mense terug naand knik vir hulle.
Halfpad op pad uit draai Lambert om en haal hulle weer in op pad kar toe.
“Ekstra sout!” sê hy. Hy hou ’n servetbondel op in die lug.
“Hulle sit altyd te min op die chips.”
In die reën vat Pop ’n vreemde koers, oor die Westdene-dam stad se kant toe.
“Waar ry jy nou na toe?” vra Mol.
“Wag en sien,” sê Pop.
Hy draai links in Kingsway en hou aan en aan tot by die SAUK en dan regs op teen die bult.
“Tag, kyk hoe’t hulle hier gebou,” sê Treppie. Daar staan ’n reuse-groot, wit gebou met sy onderent in ’n dam vol fonteine.
“Ja,” sê Pop, “hier was net koppie vroeërtyd. Maar daar is nog genoeg oor om uit te kyk.”
By die toring op die ooptetjie trek hy Molletjie met haar neus noord solat hulle die hele stad kan sien. Vanaf Northcliff links oor Emmarentia tot by die ander toring in Hillbrow. Groot blitse blits die hele lug vol.
“So,” sê Pop, “nou kan ons mooi sien.”
“Dis nes bioscope,” sê Mol.
“Silent movies,” sê Treppie, “ons moet self sê wat gebeur.”
“Psssht,” trek Lambert sy Coke oop. “Hoe’s daai vir sound effects?”
“Soete hemelse Co-o-ke!” sing Treppie.
“Raait,” sê Pop, “pak bietjie uit, ek is dun.”
Mol deel die pakkies uit. Sy voel-voel aan elke pakkie solat sy kan weet watter een om vir wie te gee.
“Moenie so aan my vis druk nie, Ma,” sê Lambert.
“Dis nie jou vis nie, dis Pop se boerewors,” sê Treppie. Hy lag.
“Wát sal van die Benades word as hulle mekaar nie ’n bietjie druk nie,” sê hy.
“Druk jouself, man!” sê Lambert.
“Hei!” sê Pop. “Toe nou!”
Hulle eet in stilte.
Lambert haal die servet met sout uit sy broeksak en hou dit oop voor elkeen.
“Hoe’s dit?” vra Pop na die eerste paar happe. Die kar ruik die ene take-away.
“Vorentoe,” sê Mol.
“Lekker, lekker,” sê Lambert en Treppie.
“Smile jy weer, Mol?” vra Pop en loer haar kant toe. Hy voel stuitig. Sy sê niks.
“Sy smile, sy smile,” sê Treppie.
“Nou, Pop, vertel nog van daai scratchcards, man. Jy eet die mango, jy gee twee keer twintig sent vir charity, en toe?”
“Wel, toe’s dit my beurt.”
“Wat gee jou toe die idee, man?”
“Net ’n gevoel. Net so ’n gevoel lat dit ’n goeie dag is. Toe staan die hokkie reg voor my en toe dag ek, watwou, kom lat ou Pop Benade bietjie ’n kans vat. Toe wen ek. Drie keer agtermekaar.”
“Jirre, nè,” sê Lambert, “en ek try al twee jaar lank by die poskantoor en ek het nog nooit iets gewen nie.”
“Jy moet net die regte dag kies, dis al,” sê Pop, “daar’s goeie dae, en slegte dae.”
“Hoe’s ’n goeie dag? Watse dag is ’n regte dag? Watse kakstorie is dit nou weer?” vra Treppie met sy mond vol steak roll.
“Mens voel dit aan jou skouers, as jy opstaan en jy sit jou kruisbande aan,” sê Pop. Hy praat sag. Hy’s bang hy maak slapende honde wakker.
“Ag, se stront,” sê Lambert, “en as mens nie kruisbande dra nie, kry jy nooit ’n goeie dag nie, of wat!”
“Jy voel dit in jou skouers, dis al,” sê Pop. Hy moes nooit daaroor begin het nie.
“Hoe?” vra Treppie.
“Treppie,” sê Mol, “eet jou chips.” Gerty sit voor by haar voete en Mol voer vir haar klein stukkies van haar fish en chips. Die hond is ene aandag, haar ore staan regop, haar oë is groot en blink.
“Gôts, kyk hoe sous dit nou,” sê Lambert.
Dit reën al hoe harder. Pop sit die wipers aan. Om hulle blits dit aanmekaar, strepe en kolle en gloede. Dit donderweer die heeltyd. Vinnige, naby sweepslae en harde skeurgeluide.
“Flash!” sê Lambert.
“Ja, natuurlik, wat anders?” sê Treppie.
“Nee, man, ek bedoel dit het nou net gelyk of Flash Gordon hier verby is.”
“Take your pick. Lyk vir my meer na die Lost City. Opening night,” sê Treppie.
“Guy Fawkes,” sê Mol. “Fireworks.”
“Peking Ducks!” sê sy ’n bietjie harder en aspris.
“Gaan Ma nou weer dáároor begin?” vra Lambert.
“Toe nou maar,” sê Pop. Hy beduie Hillbrow se kant toe. “Diékant lyk dit aanmekaar na iets wat rank, ranke vol morning glory of iets. Elke keer wat dit blits, sit daar meer blomme aan die ranke, sulke bloues, wit in die middel.”
“Nee, fok, Pop,” sê Lambert, “jou kos is lekker, maar kak praat jy kak!” Hy drink slurp-slurp uit sy Coke-blik en bring ’n wind op. Dis sports dié. “As jy my vra, lyk dit meer na ’n paar ouens wat agter ’n groot dowwe ruit sit en weld aan ’n donnerse lang silencer van ’n Mobil-petrollorrie, of iets,” sê hy.
“Wag, wag, wag,” sê Mol, “kom ons kyk nog ’n slag … Daar’s hy!”
“Morning glory, dis wat ek sê. Oupa se hoed, soos die ou mense gesê het,” sê Pop.
“Take your pick,” sê Treppie, “it’s all in the mind. Sweisvlamme, morning glories, Oupa se glory, it’s all in the mind.”
“Pop se mind is ’n bietjie sag vandag,” sê Lambert.
“Wel,” sê Pop.
“Dis ok okay,” sê Mol, “los hom.” Hulle is klaar geëet. Elkeen vou sy papiere toe. Mol maak die oorskiet bymekaar in een bondel. Dis vir Toby as hulle by die huis kom. Net Gerty mag in die kar eet. Sy mors nie. Sy is ’n fyn hondjie.
Almal maak hulle nuwe pakkies sigarette oop en steek op. Mol hoes van al die rook.
“Maak bietjie oop, julle. Dis benoud.”
Die klein venstertjies voor en agter word op skrefies oopgemaak. “Moenie lat dit inreent nie,” sê Pop.
Mol trek diep aan haar sigaret. Sy’t weer moed. “Well, lat ék nou vir julle sê wat ék sien.”
As Mol só begin, dan begin sy oor toeka. Toeka se Peking Ducks. Pop sit sy hand op haar been. Om haar te herinner sy moet stadig, want dis gevaarlik; om haar te troos, want dis verby. Die weerlig speel in groot, diepgeel klosse voor hulle in die lug. Dit verlig die karretjie van binne. Pop sien die gesigte van sy mense in die geel lig. Hulle lyk gelerig, maar hulle is tevrede. Veral Mol. Sy smile so ’n óú smiletjie.
“Hier reg voor ons sien ek rose. Groot bosse met baie rose, of ’n enkele oop roos met baie digte blomblare, hang net af hoe jy kyk.”
“Take your pick,” sê Treppie.
“Whisky Macs. Heeltemal oopgeblomde Whisky Macs. Amper, maar nét nog nie reg vir weggooi nie.”
“O, my fok, Mol, het jy dalk iets by jou Coke gegooi? Mens drink nie alleen nie, nè,” sê Treppie.
Pop beduie vir Treppie met sy kop hy moet stilbly.
“Watch net,” sê Mol en almal bly stil en wag vir die volgende blits reg voor hulle. Dan kom dit. ’n Groot, ronde bolling geel lig, met donkerder oranjerige kringe al hoe digter opmekaar na die middel toe. Dit blits binne-in die wolk en die rande en die lae van die wolk soos hy uitborrel buitentoe lyk regtig nes ’n roos.
“Whisky Mác!” sê Mol en slaan met albei hande op haar bene. Haar stem raak weg in die geweldige donderweerslag wat volg.
“Ek sien hom ok, Ma,” sê Lambert, die ene inskiklikheid.
“O, my jirre,” sê Treppie, “wag lat hy weer kom, dan kyk julle ou lotjie weer ’n keer goed; dit lyk na ’n voos poephol, man.”
“Treppie,” sê Mol, “jy sal ’n voos poephol ok oralster sien,” en op ’n skielike ingewing voeg sy daaraan toe: “Dis oorlat jy almal om jou so ’n moerse pyn in die gát gee!”
“Jééésis, Ma!” lag Lambert, half ongelowig.
Pop gee ok ’n laggie.
“Nou ja, Mol, Klipdrift ofte not, lyk my jy’s op jou stukke vanaand,” sê Treppie met ’n skuins laggie.
“Ons ou Molletjie,” sê Pop saggies.
“Nou, as julle diékant toe kyk,” sê Mol en wys na Northcliff se kant toe, “dan sien julle weer iets anders: tóé-es, tóé rose. Op stingels.”
Pop kyk. Daar’s hy, ou Molletjie, nou’s jy weer by, dink hy. Almal kyk en wag. Die reën het bedaar en val nou saggies op die dak. Die stad se liggies rondom lyk vir Pop ver en klein ná die geweldige ligspektakels. Sy hart sit lekker. Die dag hóú. Sy heup is effens seer van die weer, soos altyd, maar dis niks. Dan, bokant Northcliff, sodat die hele kop verlig is, slaan die ligstele neer, een twee drie, ’n hele ry, en aan elkeen se punt sit ’n pienkerige toe knop. Aan die stingels sit plat, silwer blare wat bewe asof daar ’n stroom warm lug op hulle blaas.
“Daar’s hy!” gil Mol. “Prima Ballerinas, almal op ’n ry, op hulle tone met rokkies wat wyd staan!”
Pop klap sy hande. Die honde gaan aan die blaf.
“Kom ons ry nou,” sê Treppie.
“Dit was nou nice,” sê Lambert.
Pop sit die kar aan. Die wipers vee stadig heen en weer oor die ruit.
“Nou wie’s lus vir poeding?” vra hy.
“The last of the big spenders, nè?” sê Treppie.
“Ek,” sê Mol en gooi haar stompie by die klein venstertjie uit. Die rose was duidelik in die lug. Niemand kan sê sy praat kak nie.
“Ek ok,” sê Lambert.
“Net nie take-aways nie, ek eet nie poeding take-aways nie, dit smelt altyd en dit drup orals,” sê Treppie.
“Nee,” sê Pop, “ons gaan Spur toe.”
Almal bly stil.
“Watter Spur?” vra Lambert.
“Wag en sien,” sê Pop. Hy poer-poer vir Molletjie af met die hoogte, verby die SAUK se ingang, tot onder, links in Empire en dan regs in Melville se hoofstraat in tot voor die nuwe Spur. Hulle wag vir ’n ou in ’n CitiGolf om uit te trek en dan parkeer hulle in sy plek. Tussen ’n Honda Ballade en ’n Ford Capri.
“Comanche Spur, ek sê,” sê Lambert.
“Hulle verjaar, kyk die banners,” sê Treppie en wys.
Bo-op die middelste gewel, sien Pop, is ’n doek gespan en dit sê: ONE YEAR COMANCHE SPUR. COME AND JOIN OUR BIRTHDAY CELEBRATIONS.
“Het jy genoeg?” vra Mol. Sy klink benoud.
“So vyftig rand,” sê Pop. “Is dit genoeg?” vra hy en kyk vir almal en glimlag voor hy die kar afsit.
Hulle gaan onder in. ’n Paar jong ouens, seker studente, skuur by hulle verby in die deur en kyk vir Lambert. Hy is kaalvoet.
“Jy kon darem skóéne aangetrek het,” sê Treppie.
“Skoene se moer,” sê Lambert.
“Of jou smart bróék,” sê Treppie.
“Broek se moer en jou moer ok, hoe lyk jý miskien, ongeskeer met ’n pleister op jou kop,” sê Lambert.
“Treppie!” sê Pop. Treppie moet nie nou lol nie.
“Hei! Gedra vir julle,” sê Mol.
Pop kyk vir sy mense. In die Spur se traplig lyk hulle maar sleg, Lambert en Treppie. Hy wonder hoe lyk hy en Mol. Ag, wat de hel ok. Hulle is maar soos hulle is. Hy kyk boontoe, en sien die trappe. Hy sien nie hulle einde nie. Hy’t nie daaraan gedink nie.
“Gaan julle maar vooruit,” sê hy vir Lambert en Treppie. “Kry vir ons ’n tafel. Ek kom nou, my been is seer.”
“Ek sal hom help,” sê Mol en sy vat hom onder die arm. “Een op ’n keer,” sê sy, “dan’s ons nou-nou bo.”
Dis seer, maar Pop klim. Een op ’n keer. Eers met die goeie been op die trap, dan staan hy effens op sy toon en trek die seer been op. Elke paar trappe rus hulle eers. Hulle sukkel die hele trap vol.
“As daar nou mense kom, dan moet ons opsy staan,” sê Pop.
“Hulle kan wag,” sê Mol, “ons is ok mense.”
Daar is houtarende en bont Indiaankoppe teen die trap se mure.
“Wat is dié?” vra Mol en vat aan groen goed wat in ’n pot teen die muur groei.
“Kaktusse. Pasop, hulle het dorings,” sê Pop.
“Is g’n, voel,” sê Mol.
Pop voel.
“Hulle is nie regtig nie.”
“Kaktusse,” sê Mol, “hmf!”
Hulle is op die landing. Daar is nog ’n stel trappe.
“Kom, kom ons sit eers,” sê Mol, “eers ’n bietjie rus. Is dit seer?” vra sy.
Pop knik. Hulle gaan sit op die bankie op die landing. Onder kom nog mense in. Uit die hoek van sy oog sien Pop hoe Mol haar housecoat se pante platstryk oor haar bene en haar knieë, hoe sy haar voete netjies bymekaar sit en haar hande vou in haar skoot. Die mense kyk vir hulle. Pop sit sy hand op Mol se hande en gee dit ’n drukkie. Hy knipoog vir haar. Sy vat agter aan haar hare.
“Kom,” sê sy toe die mense verby is. Sy vat hom aan die hand, tot hulle bo is. Dis halfdonker.
“Can I help you?” vra ’n outjie.
“Yes,” sê Mol.
“Yes, our people are here already,” sê Pop.
“Oh, yes,” sê die outjie stadig, “I think I know where they’re sitting.” Hy lei hulle in die gangetjie af. Mol giggel van die senuweeagtigheid.
“Here you are,” sê hy.
Lambert en Treppie sit en luister met hulle kenne op hulle hande gestut vir ’n ander kelner, ’n meisie, wat vir hulle die specials vertel, op ’n ry: “… and our other special is the Spur Birthday Hamburger, which is two 140 gram pure beef patties with the sauce of your choice in a bun sliced three ways. The special Spur Birthday Spare Ribs, which are …”
“No, thank you,” sê Pop.
“Just pudding,” sê Mol.
“Sweets,” sê Pop. Hulle gaan sit.
“Suit yourself,” sê die meisie en kyk half snaaks.
“Dis mos okay om net poeding te eet,” sê Mol.
“Natuurlik,” sê Pop.
“Nou hoekom kyk sy dan so?”
“Haar moer,” sê Lambert en gryp die plastiekkaart met die soetgoedprentjies uit die swart plastiekhouer.
“Nou hoekom lat julle haar die hele storie opsê?” vra Mol.
“Oor Lambert dit nog nooit gehoor het nie,” sê Treppie.
“Ons hoor dit nóóit,” sê Lambert; hy’s te besig om na die prentjies te kyk om te sien Treppie lol met hom, “en dit klink goed: two 140 gram pure beef patties with the sauce of your choice …”
“Dis ok maar fokol daai,” sê Treppie en wys met sy hande hoe groot die hamburgervleis is. “’n Rip-off, dié plekke.”
“Gaan julle bestel?” vra Pop. Hy wink die waitress nader. Die aand begin nou lank raak. Sy heup pyn ná al die trappe.
“Apple pie with ice cream,” sê Treppie vir die waitress.
“A waffle with syrup and cream,” sê Lambert.
“Vat roomys, dis nie regte room hier nie,” sê Treppie.
“With ice cream and lóts of syrup.” Hy loer vir die waitress. Sy maak of sy nie hoor nie.
“And some syrup for you too,” sê hy. “You look to me a bit sour.” Hy glimlag nog breër.
“Lambert!” sê Mol en skop hom onder die tafel. Sy glimlag vir die waitress.
“A cream soda float for me,” sê sy.
“Sorry, ma’am, we don’t serve floats, ma’m,” sê die waitress.
“Ma’am,” koggel Treppie.
“Just bring her a vanilla ice cream and a cream soda in a tin,” sê Pop. “And a glass and a spoon and a straw. And for me a Irish coffee,“ voeg hy by. Miskien doof dit die pyn ’n bietjie.
“Make it two,” sê Lambert.
“Snoep, jy,” sê Mol toe die waitress weg is. “Jy moenie hier kak soek nie.”
“Dit ís maar kak hier,” sê Lambert, “hierie lot hier dink hulle is wié. Hulle check ons uit. Fokken common goed!”
Treppie lag.
“Toe nou, ou seun,” sê Pop.
Toe hulle bestelling kom, eet hulle haastig. Pop sit Mol se float aanmekaar. Al die roomys en cream soda kan nie in een glas in nie.
“Maak eers dié een klaar, dan mix ons nog een,” sê Pop, “dan het ons twee vir die prys van een.”
Lambert is in vier happe deur sy wafel. Hy suig aan die koffie in die glas.
“Hier’t ’n whiskymuskiet in gepis,” sê hy. “Ons moes gesê het double, twéé muskiete. Pssjt, pssjt.” En hy maak met sy duim en sy wysvinger of hy twee muskiete in sy glas uitdruk.
Mol lag.
“Gôts,” sê Treppie, “die Benades is darem op hulle stukke vanaand.”
Dan kom ’n man in ’n pak na hulle tafel toe. Hy glimlag breed.
“Watch nou hoe gooi hulle ons hier uit met floats en al,” sê Treppie half binnensmonds. Lambert brom en maak hom reg. Hy ken sy regte. Hy’t niks verkeerds gedoen nie. Hulle moenie kom kak soek nie.
“Good evening, people,” sê die man en hy glimlag een stryk deur.
“Good evening,” brom Lambert en Treppie. Hulle lyk skuldig, al het hulle niks gedoen nie. Maar niemand sukkel met hulle nie. Hulle kyk net. Al die mense by die tafels rondom hulle het omgedraai en sit vir hulle en kyk.
“Who is the host tonight?” vra die man.
“The whát?” vra Lambert dreigend.
“Who is paying?” vra hy.
“Me,” sê Pop, “I’m paying.”
“Well, sir.”
Dis die derde keer op een dag lat iemand vir hom “sir” sê, dink Pop.
“I have good news for you!” sê die man en glimlag ok vir die ander mense.
“It is my pleasure to announce that you are sitting at the lucky table tonight, the Spur’s lucky birthday table. Your bill is on the house tonight and here in this envelope I have six free meal tickets worth fifty rand each for you and your family, accepted at any Spur restaurant right through the country and valid for the next six months. Give them a hand!”
Hy oorhandig ’n koevert aan Pop.
En daar klap die hele Spur vir hulle hande. En die man wink drie kelners met drie yslike bottels sjampanje nader. En die proppe word afgeskiet en die glase gebring en hulle kry eerste en toe al die ander mense ok, en ’n meisie met Indiaanvere bo-om en verder net ’n piepklein broekie kom dans vlak voor hulle op discomusiek en gaan sit dan op Lambert se skoot. Sy klink ok ’n glasie op hulle geluk.
“Hi, honey,” sê sy vir hom.
“I like your feathers,” sê Lambert. Hy vat aan die veervlegsel in die meisie se hare. “But your legs are cold!”
“Check vir Lambert, hy scheme hy’s in ’n movie,” lag Treppie.
“In ’n Kyk,” sê Mol. Sy sluk diep.
“Skei uit, julle,” sê Pop. “Drink klaar, Lambert. Ons moet nou huis toe gaan.”
“Met ’n Indiaan op sy skoot, ek maak my nog nat hier,” sê Mol. “Watse vlak glasies issit dan dié? Kom ons vat my floatglas, hy’s beter.” Mol gryp die sjampanjebottel en skink die floatglas vol. Sy vat nog ’n paar slukke.
“Mol, dis nie cooldrink nie,” keer Treppie nog. Maar hy’s te laat.
Die sjampanje wérk vir haar. Pop sien hoe trek haar nate los, van die sjampanje en van die dag en van die dae wat voorafgegaan het. “Met hierie goed float ek Engeland toe!” sê sy. Sy lag hard en vee die trane uit haar oë.
“Kom,” sê Treppie vir Pop, “kom ons fokof nou, voor Mol weer rose sien.”
“Ja, dit was nou genoeg van ’n goeie ding,” sê Pop, “my been is seer.”
Lambert sit en vryf oor sy bene. Die meisie is weg. Mens sien net haar vere in die oorkantste hoek tussen ’n klomp mans.
“Lambert,” sê Treppie, “help jy vir Pop. Kom, Mol!” en hy trek vir Mol op uit haar sitplek. Sy vee haar oë af met ’n servet.
Pop kom amper nie op nie. Hy hinkepink tot by die toonbank om te betaal. Treppie met Mol aan sy arm is vooruit kar toe. Pop leun swaar op die toonbank. Die till se geluide klink of dit deur ’n dik wolk kom. Dis waar Lambert hom kry.
“Hei, Pop, het jy dan vergeet, ons hoef mos niks te betaal vanaand nie. Gee daai anner tickets lat ek hulle hou.”
Pop knik net sy kop. Hy hink agter Lambert aan wat hom aan die hempsmoue in die rigting van die uitgang trek. By die trappe trap Lambert twee trappe af en buk terwyl hy vir Pop nader trek en hom op sy rug laai. Pop keer niks nie. Hy voel of hy wieg in digte mis. Hy sak vooroor, vas teen Lambert se rug. Dis ’n breë, vet rug wat effens suur ruik. Hy voel hoe Lambert se groot, warm hande onder sy boude inskuif en hom ophou, want hy’t skielik niks krag nie, nie eers om vas te hou nie.
“Gôts, Pop,” sê Lambert, “jy’s ok maar net wind.”
Die trapligte en Indiaankoppe skuif teen ’n vreemde hoek by hom verby. Hy maak sy oë toe. Sy enkels kap dan diékant, dan daaikant teen die muur soos Lambert met hom by die trappe afloop. Hy voel of hy vinniger gaan as wat hy gaan.
Pop druk sy kop tussen Lambert se blaaie en hy kry ’n gevoel van stadig terugsmelt in ’n plek in waar hy vandaan kom, maar wat hy nie ken nie.
Waar hou hy op en waar begin Lambert? Hy weet nie. Die gevoel van die oggend is weer daar. Maar nie net om sy skouers nie, om als van hom. Buite op die sypaadjie voel hy dis in die lug ok. Pure heuningstroop. Soet, soet, soet is dit. Sonder ophou en sonder einde.

Lambert staan op die voorstoepie, hy kyk vir die maan. Die maan is goudgeel en hy sit laag bokant die dakke. Dit ruik die ene braaivleis orals. Die lug is vaal van die rook. Hy kan hoor hoe lag en praat die mense in hulle jaarte. Dis warm. Daar is kinders voor in die straat. Dis al amper heeltemal donker, maar hulle speel nog ball. Party het skateboards. Hulle gee net pad as daar ’n hotrod verbykom. Dis polisiemanne wat so jaag. Dink mos hulle is wie hier in die straat. As hulle verbykom, hoor jy net musiek, harde discobeat-musiek uit radio’s met te veel bass. As hulle om die draai is, ruik die straat na warm tyres. En daai karre binne-in, hy sweer hulle stink van die aftershave, hy sien hulle mos op naweeksaande by die Ponta do Sol, blink gewas en skoon geskeer, opgedress vir die aand.
Hier kom weer een verby. Lambert check die polisieman. Sy hare blink en hang in dun, gekrulde puntjies oor sy voorkop. Hy ry lat dit bars, maar hy kyk nie in die pad nie. Hy kyk onder sy hare uit, links-regs-links-regs vir die huise, met so ’n fok-jou-fok-my-gesig. Hy ry met sy elmboog uit by sy venster. En met die ander hand werk hy die gears. Windgát!
Lambert weet wat kyk hy. Deur die kamervensters op ’n Saterdagaand weet hy wat jy sien. Jy sien hoe die meisies hulle make-up aansit voor hulle three-panel-spieëltafels van Morkels. Jy sien hoe maak hulle hulle op en hoe trek hulle hulle lippe styf om lipstick aan te sit en hoe buig hulle af, boude in die lug, met hulle voete op die spieëltafelstoeltjies om hulle toonnaels te paint. Voor hulle hulle fyn, wit sandaltjies aantrek. Hulle het almal dates.
Treppie kom staan partykeer saam met hom hier van die stoepie af en kyk. Maar Treppie kyk nie vir die girls in hulle kamers nie. Hy kyk vir die muurpapier. Of dis wat hy sê, ten minste. Hy weet nie hoe Treppie so fyn kan sien nie, maar hy sê dis net boompies en dammetjies en bruggetjies en hasies wat spring op groen grassies en eendjies en goed. Blou bergies in die verte. Dis nou op die muurpapier.
For fucking crying in a bucket, sê hy dan, hoe kan mense hulleself so voorlieg met mure vol mock paradise. Maar dit kom daarvan, sê hy, as jy ’n plek soos dié, vol prefabwawiele en aalwyne, vrot van die rubble, ’n naam gee soos Triomf. Dan dink mense mos hulle het licence om vir hulleself te lieg. Maar dis kak daai, want al licence wat tel, is poetic licence.
Hy’t al vir Treppie gevra wat is poetic licence. Dan sê Treppie dis liberties wat poets vat in die lewe om sekere goed met ander goed te rym. Maar, sê hy, dis daai selle poets wat onderhewig is aan poetic justice. Want woorde kan sleg boemerang, des te meer as hulle rym. Hy sê eintlik rym daar fokken niks van die hele wêreld of die sterre nie. So, jy moet jou rieme dun sny en in jou spoor trap as jy wil rym.
So why rhyme? vra hy vir Treppie, as dit dan so ’n moeite is?
En dan het Treppie nie ’n antwoord nie. Partykeer trek hy sy skouers op en hy sê dit hou hom aan die gang, ander kere wienk by daai dywelse wienk van hom en dan sê hy dis ’n family secret.
Nog ’n hotrod kom verby. ’n Bloue met ’n gat wat te hoog sit en harde musiek. Lambert voel hoe tril die bass van die discobeat laag onder in sy lyf. Hy loop hoeka al heeldag met ’n horing van kyk na die Scope se girl op die pin-up in die middel. So ’n blonde met groot kanne wat sy uitstoot. Deesdae sonder eers sterretjies op die nipples. Raai, hy’t nogal gelike van die sterretjies. Nipplecaps. Hy burp. Dit brand in sy keel. Sooibrand. Van polonie en witbrood. Hy wens sy ma wil ’n slag iets kook, lat hy ordentlik kan eet. Aartappels en vleis en soetpampoen. Maar sy het sleg geword. Vrótsleg. Kyk hoe lyk daai kombuis van haar. Hy’t al eendag al die prentjies van die kombuise uit die Homemaker wat hulle hier in sy posbus kom stop, op die fridge se deur vasgeplak met sticky tape. Pop het dit afgehaal voor sy dit kon raaksien.
Lambert kyk vir die maan. Hy’s ’n ent hoër al, liggeel. Daai fokken maan werk op sy tiete. En hoor net hoe gaan die ambulanse en die Flying Squad te kere, sirenes net waar jy hoor, verder en naby tussen die gedruis van die Saterdagaandse traffic.
Langsaan speel Cat Stevens. Hulle speel dit al die hele aand. “Oh it’s a Saturday night and I ain’t got nobody.” Kliphard. Dink hulle is al mense in die straat. Dink Marthastraat behoort aan hulle.
Nou net het hy van agter af deur die huis gestap en gesien hoe sit sy mense. Lyk nie of hulle gepla is nie. Sy ma is in die agterkamer. Sy brei Gerty se penspant. Treppie is in sy kamer met die Saturday Star se classifieds. Wat Treppie alewig in die smalls soek, weet hy nie. Pop sit in die sitkamer, aan die slaap in sy stoel voor die televisie wat hard aan is.
Hy voel gedruk. Van fokken onder en van fokken bo. Weer terug by die voordeur in. Hy loer by Treppie om die deur.
“So, what’s new?” vra hy en steek ’n cigarette op. Miskien het Treppie ’n storie. Of ’n plan.
“So, wat sê daai Jodekoerant vanaand?” probeer hy weer.
Treppie kyk op, hy kyk hom vol in sy mik. Hier kom kak.
“Kyk hoe lyk jy al weer, sies, gôt! Gaan trek jou draad lat jy kan rus kry!” sê Treppie met sy oë op skrefies.
“Jou moer, man!” sê hy. Wat anders kan hy sê? Hy wens hy’t iets anders om te sê. Iets wat Treppie in sy hele fokken lewe nog nooit gehoor het nie. Wat hom sal laat regop sit en cool wees op ’n Saterdagaand. Hier wat fokken rym! Hoe kan hy nou help as hy ’n horing skiet? Hy burp. Fokken hel! Waarnatoe?
Hy kyk by die sitkamer in en sien vir Pop wat sit en slaap. Daar hang ’n druppel aan sy neus en daar kom kwyl uit sy mond uit. Dit drup van sy ken af tot op sy bors. Toby lê onder die TV. Hy wikkel sy ore en wenkbroue vir Lambert. Pop roer in sy slaap.
Hy sit nog so, dan vrek hy, dink Lambert. Nee, hy wil nie dit dink nie. Fok dit. “Kliks-kliks” met kaal voete stap hy oor die blokkies agtertoe na sy ma toe, agterkamer toe. Dis ’n ander plek. Hy weet wanneer hy daar kan ingaan. Nou is nie eintlik die tyd nie. Dis sy ma se kamer. Sy ma en sy pa s’n, maar meer sy ma s’n. Hy steek sy kop om die deur.
“Amper klaar?” vra hy. “La’k sien?”
Sy ma ignoreer hom. Soos die heeltyd nog ná die laaste keer. Dit was rof. Hy kon voel hoe goeters padgee. As sy hom soek, sal sy hom kry. Maar nou soek hy gesels.
“Het sy al aangepas?” vra hy. Sy kyk nie op nie. Hy gee ’n tree die kamer in.
“Gerty,” sê hy vir die hond wat styf langs sy ma op die matras sit, “Gerty, het jy al jou nuwe trui aangepas, hè, oubaas se honne?”
Sy ma versit effens. Dit beteken hy moet nou net nie begin neuk nie. Dis rus en vrede vanaand. Lambert trek diep aan sy cigarette. Dis meer as neuk wat hy in sy lyf het.
“Wat sê die ou honne van haar ounooi, hè? Ok maar sonder spraak, nè? Ok maar fokken ongesellig so op die Saterdagaand, of wat praat ek alles!”
Mol laat sak haar breiwerk in haar skoot en kyk vir Lambert.
“En?” vra Lambert. Sy sê niks. Tel net weer haar breiwerk op en gaan aan.
Hy gee nog ’n tree nader. Sy versit weer. Hy hurk by die bed en vryf vir Gerty oor die kop. Gerty kyk op na Mol en maak ’n klein tjankgeluidjie.
“Wat sê jou ou vrotpoes van ’n ounooi vanaand, hè? Wat sê sy vir jou met haar ou poesgevreet sonder tande, hè?” Hy fluister baie saggies vir Gerty. Hy krap haar tussen die ore.
Mol staan skielik vinnig op en loop oor die matras uit by die deur met Gerty agterna. Hy bly net daar op sy hurke sit. Hy hoor hoe sy in die sitkamer gaan sit en hoe Pop wakker word en vra: “Wat nou? Wassit, Mol?” Floutjies vra hy dit, met slym in sy keel.
Hy hoor hoe sy stilbly, en dan sê sy: “Lambert.” Net “Lambert”. Dis al. Haar moer ok.
Hy krap sy kop met altwee hande en dan sy gat. Sy gat jeuk. Alles aan hom fokken jeuk. Hy staan op. Hy’s meer as net “Lambert”. Dis vir fokken seker. Hy loop by die deur van die gang uit na sy den toe. Daar sien hy sy bed voor hom. Die ding se bene staan skeef. Die matras lê skuins oor die bed, sy binnegoed peul eenkant uit. Hy’s voos gelê. Hy wat Lambert is, het nie eers ’n ordentlike béd om op te slaap nie. Fók dit. Hy gryp die matras en moer dit met Scope en kussings en komberse en al bo-oor die lawn-mower teen die oop Tedelex vas solat die leë Coke-bottel wat bo-op gestaan het, afbliksem en stukkend val op die vloer. Fok dit ok. Met sy plathand slaan hy ’n hou teen die staalkabinet. Hy kan ok ’n fokken geraas maak as hy wil! Die hele aand al moet hy luister na ánder mense se geraas. “Oh it’s a Saturday night and I ain’t got nobody” oor en fokken oor in sy ore. Nee, gôt! Hy skop ’n leë Coke-krat met sy kaal voet lat hy trek. Die krat rol teen die muur waar die scrapyster staan. ’n Lang stuk pyp kom los en kantel stadig skuins oor die kamer en skuur teen sy painting verby voor dit op die grond val. Daar kom silwer paint van sy mermaid se stert af. Hierie Saterdagaand wil nie wérk nie. Hierie Saterdagaand is ’n fókóp.
Hy loop by die den se buitedeur uit. Lat hy kan sien wat maak die bliksems langsaan. Hy staan in die lang gras aan hulle kant en loer oor die prefabmuur in langsaan se agterjaart in. Die maan sit nou hoog en dit skyn witblou om hom. Langsaan is die lug geel en rooi van die paartiebulbs wat aan ’n draad aan die geut en in die lukwartboom hang. Hulle fokken braai al weer. Hulle fokken vleis.
Dis tjops. Nee, dis nie tjops nie, dis T-bone steaks. Hy tel agt. Hulle lê die hele rooster vol. Op ’n halwe drom met pote. En dan is daar nóg ’n rooster. Ok op ’n halwe drom met pote. Vol wors opgedraai in kringe. Dit sis en drup oor die kole lat die vlamme kort-kort uitskiet en doodgegooi moet word.
Hy kan nie sien wie gooi die vuur dood nie. Hy sien net ’n harige hangpens en ’n hand wat dit doen. Want hy loer óór die prefabmuur en dan óór langsaan se smouskarre. Langsaan is mos almal smouse wat smous met ice cream en hotdogs en hamburgers. Onderdeur die rand van die tentseil wat oor die karre gespan is, loer hy. Hy sien net ’n strip geel lig met braaivleis en middellywe. Af en toe sak ’n hand met ’n blik bier af en hang langs ’n lyf. Daar is sewe lywe wat hy kan sien. Dis manslywe en vroumenslywe, vettes en maeres. Twee vrouens het bikini’s aan, ’n pienke en ’n bloue. Nie te sleg nie, al lyk hulle nie so glad en bruin soos die girls van Tuxedo Tyres nie. Hieries is vol dimples op hulle bobene agter. Pienkbikini staan hand om die lyf met ’n ou met blou jeans aan. Die jeans is styf en staan met ’n knop voor. Bloubikini staan hand om die lyf met Speedo. Dis ’n swart Speedo wat nog groter knopstaan, sommer so ’n skuins knop diékant toe. Speedo het ’n paar moerse bobene en ’n bodybuilder-maag. Hangpens braai die vleis. Daar’s hare op die pens wat grys is. Dit het ’n handdoek omgedraai wat wil afval. Dan is daar nog ’n pens, ’n bietjie kleiner een in kakieshorts. ’n Dunnetjie met deurskyn-maermerries in ’n rok vol blommetjies sit op ’n plasticstoel. Hier kom nog een, met groot blomme op haar rok. Sy kom staan by die vuur.
“Johnny, jy brand nie daai steaks nie, Johnny, hoor jy vir my, jy brand nie weer daai steaks soos laas keer nie.”
“Nooit gesien nie,” sê Hangpens, “hierie kole is net reg!” Hy vat ’n lang sluk van sy bier. Lambert sien net hoe lig die elmboog en kom nie weer af nie. Grootblom loop weer weg.
“Ma, gaan kyk of Ansie die aartappelslaai onthou het,” sê Hangpens vir Kleinblommetjies.
“Ai, Johnny, ek sit dan nou so lekker,” sê Kleinblommetjies, maar sy staan op. Sy vat aan die plasticstoel se arm om op te kom.
Lekker getrek ok al, die ou ding. Hy weet dis die ou lady van Fort Knox. Dis sy wat die slag toe hy sy ma met die mes in die wang gesteek het vir Pop kom sê het hulle moet vir hom wat Lambert is in ’n verbeteringskool sit. In ’n verbeteringskool of in ’n malhuis, het sy gesê. Fokken ou poes.
Dis Treppie wat die naam Fort Knox uitgedink het. Hy sê met al daai swart tralies en hekke voor die huis en al die Spanish diefwering voor die vensters en al die spikes op die dakrant, lyk dit of hulle langsaan op goud woon. Soos in Amerika. Daar is ’n safe vol goud onder die grond by Fort Knox. Fokken grap. Al wat hulle het, is drie smouskarre en agt T-bones sover hy kan sien. En muurpapier.
“Hierie vleis is nou gáár!” roep Johnny Hangpens. “Bring die bakke! Waar’s die pap en goed!” skree hy.
Hier kom Grootblom. Sy’t twee mae. Een bo die middel, dan ’n diep keep, dan een onder die middel. Haar rok vou in die keep in. Sy dra ’n groot, swart pot vol pap. Bo-op die pap balance sy ’n bakkie rooisous.
“Kiepie,” sê sy vir Kakieshorts, “loop haal die bakke vir Johnny. Op die tafel in die kombuis. Die platte vir die vleis en die diepe vir die wors.”
Kiepie Kakiebroek sit sy bier neer en loop weg en kom terug met die bakke, die platte en die diepe.
Bloubikini en Speedo staan nader. Speedo se hand sak af tot op haar boude. Hulle staan by Johnny wat die T-bones van die vuur af haal. Kiepie hou die plat bak vas.
“Dis darem ’n lekker stukkie vleis dié!” sê Speedo en maak Bloubikini se boud in sy hand bymekaar en druk-druk dit.
“Ja-nee,” sê Johnny. Hy vat-vat die vleise met die tang, “by Roodt-Broers gekry vanmiddag. Hulle ken hulle storie.”
“Veertig Jaar Vleistradisie,” sê Kiepie, “die beste in Triomf.”
“Net so,” sê Johnny, “hieries was op special.”
“Special, sowáár!” sê Speedo en skuif sy hand oor na Bloubikini se ander boud. Lambert sien hoe vat hy die boud vas.
“Véry special,” sê Speedo en glip sy hand onder die bikini se rek ín en woel-woel ál affer en affer tot hy in is tussen die boude, láág af.
“Wel,” sê Bloubikini en probeer die hand uitwurm, “ék’s weer lus vir daai wórsie.”
Pienkbikini giggel.
“Jirre,” sê Grootblom wat agterom kom met die slaaibakke, “kan julle twee nie vir julle inhou nie?”
“Los die kinders, Ansie,” sê Kleinblommetjies, “jags is jags. Niks aan te doen nie.”
“Hy kan ten minste vir hom ordentlik gaan aantrek,” brom Grootblom.
“Antie, antie!” sê Speedo, “lat ek nou vir antie sê, ek kry te wárm om aan te trek. So kry ek ten minste kans om af te koel.”
Almal lag.
“Kom, lat ons geëet kry,” sê Kleinblommetjies, “kyk hoe laat is dit al! Anners is daai vleis te swaar op my maag om te slaap.”
“Okay, Ma, ons wag net vir die pap en sous om ’n bietjie warm te word hier,” sê Johnny.
“Kyk lat dit nie aanbrand nie,” sê hy vir Kiepie, “ek gaan kry nog biere.”
“Check sommer of die baby nog slaap,” sê Pienkbikini. Bluejeans gee haar ’n vryfie oor die skouer.
So kyk Lambert vir langsaan. Hy luister vir hulle met die maan wat blou skyn tussen sy blaaie. Hy kyk hoe Fort Knox se mense almal hulle sit kry op hulle plasticstoele. Hy sien hoe Grootblom almal se borde volskep by die stoeptafel. Daar is drie bakke slaai. Een met piesangs in geel sous, een met tamaties en blare en een met aartappelslaai. Dan nog ’n T-bone en ’n stuk wors op elkeen se bord. En nog ’n homp pap met sous oor. Almal druk hulle goed op hulle borde rond om plek te maak, want dit wil afval.
“Nou, lat ons eers drink op Fanus en Yvette,” sê Hangpens.
“Happy first anniversary!” sê Kleinblommetjies. Bluejeans en Pienkbikini se bolywe draai na mekaar toe oor hulle borde kos op hulle skote.
Lambert hoor hoe soen hulle mekaar.
Nou sien hy net die bolywe van almal en die onderste stukke van hulle gesigte. Groot happe verdwyn in die halwe monde.
“Nou ja,” sê Grootblom. Sy hou haar bord met altwee hande op haar skoot vas. “Mens sal nie sê ons is in ’n depressie nie.”
“Eet jou kos, Ansie,” sê Kleinblommetjies.
“Don’t worry, be happy,” sê Speedo.
“So, Kiepie,” sê Johnny lag-lag, “jy scheme die kaffers gaan hulle huise kom terugvat hier in Triomf?”
“Ag nee, julle,” sê Pienkbikini, “moenie nou weer daarmee begin nie, julle ontstel net vir Ma.”
“Ja, moenie my ontstel nie,” sê Grootblom en vat ’n groot hap pap met ’n hap wors agterna.
Ontstel, dink Lambert, hulle scheme hulle weet wat hulle ontstel. Lat hulle nou net lekker daar sit en hulle fokken T-bones vreet. Want sy ma gaan nou die gras sny. Sy weet dit nog nie, maar dis wat sy gaan doen. Dan sal hulle gou sien wat ontstel hulle. Lat die kaffers hulle plekke wil terughê, is niks. Dis heeltemal fokol. Hy sal die blades opstel lat die revs lekker hoog kan loop. En te veel olie bygooi lat die masjien lekker blóú rook. Die hele donnerse lawn sal sy sny. In die helder maanskyn. Hy sal die hele fokken Triomf ontstel. Dis nie net ander mense wat ’n geraas kan maak nie.
Hy loop met lang treë terug na sy den toe, ín by die buitedeur, óór die kratte en die pype na die binnedeur toe.
“Ma!” skreeu hy af in die gang voor hy terugdraai om die lawn-mower uit te kry onder sy beddegoed, en weer: “Ma!” oor sy skouer toe hy hom uit het. En nog ’n keer: “Ma!” toe hy hom “rikketik-rikketik” oor die los blokkies in die gang af sleep sitkamer toe.
En toe hy inkom by die sitkamerdeur, skree hy lat die vensters dril: “Hei, Ma! Maak vir jou rég lat ons kan sny! Die gras is lánk!”
Hy trek die masjien tot in die middel van die sitkamer. Hy buk en stamp Pop se knieë uitmekaar en sleep sy toolboks onder Pop se stoel uit. Hy moet die petrol op “oop” stel. Die levertjie het afgebreek. Nou moet hy die stompie wat oorgebly het met ’n tangetjie werk. Hy kry nie die klein tangetjie nie. Hy kry die donnerse tang nie in die boks nie. Met een haal dop hy die hele toolboks “kabam!” op die blokkiesvloer om. Pop kom stadig orent uit sy stoel uit. Hy vat-vat in die lug na Mol se kant toe. Sy staan al lankal.
“Wáár’s die olie? Wáár’s die petrol?” skree hy vir hulle. “Toe, toe, julle. Julle is almal half gevrék hier. Róér vir julle. Dis Saterdagaand!”
Treppie kom leun teen die sitkamerdeur se kosyn. Hy sê niks. Hy kyk net met sy oë op skrefies.
“Hei, wat kyk jy, Treppie, hè? Wat kyk jy?” vra Lambert terwyl hy krap-krap tussen die hoop tools op die vloer.
“Ek,” sê Treppie, “ek kyk en ek sien ’n mal fokker met ’n groot voël wat ’n klein tangetjie soek op ’n Saterdagaand.”
“Viewmaster!” sê Mol. Sy steek ’n cigarette op. Sy lyk of sy oorgegee het. Sy sal met dit deurgaan. Watever.
Lambert is vinnig op. Hy gee een lang tree tot by Treppie. Hy gryp hom voor die bors en lig hom op lat hy op sy tone staan. Hy skree in sy gesig. Treppie draai sy kop weg vir die spoeg.
“Nou lat ek vir jou sê wat jy sien, jou fokken bliksem. Jy sien ’n donnerse plasticpyp agter die badkamerdeur. Jy sien ’n fokken tregter in die den onder die bed. Jy sien ’n leë Coke-bottel op dieselfde plek. Jy sien hoe suig jy petrol uit tot jy daai bottel vól het en dan sien jy hoe bríng jy dit fokken hiér! Dís wat jy sien. Móénie nou kak soek nie! Move it! Loop suig petrol!” Hy los vir Treppie in die lug.
Treppie is weer vol op sy voete. Hy stryk sy klere stadig reg met sulke vinnige plukke aan die punte.
“Loop suig jouself, jou fokken mal donner!” sê hy en draai weg na sy kamer toe.
“Hei!” sê Lambert en wil agter hom aan.
“Hô nou,” sê Pop, “ék sal, Lambert, los vir Treppie, ék sal die petrol kry.”
“Okay,” sê Lambert, “maar ek sê nou vir julle één ding vanaand …”
En hy draai om om vir Pop en sy ma die ding te sê, vir hulle wat daar langs mekaar staan met versigtige gesigte.
“… en ek sê dit nét een keer,” sê hy. En hy wil dit een keer vir sy ma sê, vir haar wat daar so agter aan haar bolla staan en vat-vat. En hy wil dit vir Pop sê, vir hom wat sy kruisbande stadig oor sy skouers staan en rek-rek met sy duime. Hy wil vir hulle sê, vir hulle wat daar staan en kyk vir hom of hulle aan die bopunt van ’n roltrap staan wat ondertoe wegdraai in ’n groot donker gat. Hy wil sê, maar hy sê niks nie. Dis onder sy voete uit. Hy’t vergeet wat hy wou sê. Dit was te véél om te sê. Sy oë brand en sy keel is styf.
“Die GTX,” sê hy dan maar, “die GTX is onder my bed. Moenie die vol kan oopmaak nie,” sê hy en sluk die brand weg en knip sy oë. “Daar is ’n halwe kan. Bring hom hier.”
Hy kyk af. Die klein dunpunt-tangetjie. Dit lê fokken rég voor sy fokken voete. Hy tel dit op en gaan op sy knieë langs die lawn-mower. Hy stel die petrol op “oop”.
Mol gaan haal die olie, Pop dié suig die petrol en Treppie vloek op rym in die gangetjie. “Dammit, fokkit, móérpit!”
Dis beter, hy voel nou baie beter, hy wat Lambert is. Ten minste is daar nou beweging. Mens kan nie so wil sit en níks doen op ’n Saterdagaand nie.
“Saai die waatlemoen, saai die waatlemoen,” sing hy terwyl hy die blades hoër stel.
“Sjaddap!” skree Treppie, maar Lambert sing net harder.
“Ons moet ’n beter trégter kry,” sê hy vir Pop as hulle klaar volgemaak het, “lat ons nie so mórs nie.” Hy praat hard.
Kolle olie en petrol lê op die blokkiesvloer. Sy ma gaan haal ’n lap.
Lambert start die lawn-mower. Die toutjie trek slap uit die kop uit. “Grrt!” trek hy. “Grrt! grrt!” Nog ’n keer, “grrt!” “Fok!” sê Lambert, “fok die fokken stuk gemors!” Hy skop die lawn-mower.
Treppie loop verby in die gang en kyk by die sitkamer in.
“Ek sê mos, jy moet liewer jou eie draad trek as daai silly toutjie, man. Dan’t jy ten minste iets om aan te trek!”
Lambert gryp ’n spanner en gooi dit hard na Treppie. Treppie koes en die spanner tref die muur. Dit val op die blokkiesvloer lat ’n blokkie “klieks” lós tussen die ander uitspring. ’n Groot, dik stuk pleister val stadig af. “Paf!” spat dit in stukkies op die vloer. Daar’s ’n groot gat. Rondom die gat loop ’n klomp pleisterbarsies uit oor die muur. Lambert kyk vir die gat. Waar die pleister losgekom het, sit ’n krummelrige stuk rooi baksteen. Daar is barse rondom.
Dan buk hy en ruk die tou met ’n swiepslag uit. “Poef-te-poef-te-poef-poef-purrrr,” maak die enjin, en dan vat hy. Hy stel die petrol nog oper. Daar’s lekker baie olie by. Dis blou van die rook in die sitkamer.
“Ma!” skreeu hy agter Mol aan wat weer terug kombuis toe is met die vuil lap.
“Kom!” skreeu hy, “kom, kom, kóm!”
Hy stoot die lawn-mower by die voordeur uit. Bollings blou rook borrel langs sy kop by die voordeur uit. Af met die twee steppies werk hy die lawn-mower. Die blades vang die stoeprand met ’n skerp geluid. Vonke slaan uit onder die masjien. Mol kom agter hom aan.
“Dis nág, Lambert. Ek kan g’n niks sien nie,” skree sy bo die geraas uit in sy ore.
Lambert los die lawn-mower en vat vir sy ma en draai haar maan se kant toe.
“Dáár!” skree hy en wys: “Dáár! Sien jy, Ma, daar’s jou lig! Dis ’n fokken hemelse spotlight! Wat meer wil jy hê! Begin diékant en dan reg rondom, nè.” Hy vat die lawn-mower langs die huis in, waar die lang gras tussen die huis en die prefabmuur groei.
Pop kom by die voordeur uit. “Hei, Lambert,” roep hy, maar hy kan homself nie hoor nie, so raas dit. Hy tik-tik op sy arm waar ’n horlosie moet wees. Hy’t lankal nie meer ’n horlosie nie.
Hy wys in die rondte met sy arms wyd soos wysters na waar die maan staan en waar dit blink op die dakke. Dis láát, wys hy met groot armswaaie. Mense slááp, wys hy en vou sy arms en hande saam langs sy kop.
Lambert beduie Pop moet net sjaddap. Hy los nie ’n ding wat hy begin het nie. Sake loop nou reg. Hy druk by Pop in die deur verby en gaan sit voor die TV. Hy steek ’n cigarette op.
Pop draai rond in die gang tussen die voordeur en die sitkamerdeur. Pop moet nou sy sit kry. Hy moet ophou binnetoe-buitetoe soos ’n mal hoender. Hy moet die deur tóémaak. Lambert hoor hoe stoot sy ma die lawn-mower deur die lang gras langs die huis. “Tjoef-tjoef-tjoef-tjoef,” tjoef die lawn-mower al hoe stadiger. Daar slaan die enjin af. Dood. Nou sal sy hom moet terugsleep tot voor die stoepie. Sy kan hom mos nie self aansit nie, dom poes.
Hy’s uit by die deur nog voor sy begin beweeg het.
“Já!” skree hy. “Wat’s jou moeilikheid, Ma?”
Mol wys na die dooie lawn-mower. Here, hy kan mos sién, wys sy.
“So, jy’t hom laat vrek nè?” skree hy. “Vir wat, Ma, vir wat lat vrek jy hom hè, hè?”
Hy stamp haar uit die pad. Hy buk en gryp die toutjie se handle. Sy broek val amper agter af oor sy boude. Hy trek hom nie op nie. Lat sy kyk as sy wil. Toe hy klein was, het sy doek ok so afgeval. Dis oor sy boude te hoog sit, sê sy altyd. Haar móér, hy kan nie help waar sy boude sit nie.
Lambert ruk die grassnyer los van die grond af soos hy trek.
“Trap!” wys hy. Mol kom voor om. Sy sit haar voet bo-op en trap vas. Met die derde trek vat hy.
“Raait!” skree Lambert. “As hy afslack, dan lig jy sy neus, dan trek jy hom ’n skoot agtertoe. Lat hy weer aankom. Dan lat sak jy hom weer. Toe, gaan aan, gaan aan!”
Hy kyk lat sy die mower weer langs die huis instoot waar die gras die langste groei. “Tjoef!” Af is hy weer. Hy wag vir haar op die stoep lat sy hom terugsleep. Hier kom sy nie weg nie.
“Kan jy dit nie in jou kop kry nie, Ma, lat jy moet die fokken ding áfdruk jou kant toe, lat sy fokken neus voor óp is, lat hy kan fokken lúg kry, lat hy weer kan fokken lóóp, hè? Hè!”
Hy ruk die grassnyer uit haar hande na hom toe, trap self bo-op, ruk hom in één hou aan die brand. Hy stamp die stootkant na sy ma toe. Hy wys vir haar vinger. Stupid fokken ou vrou. Lat hy weer gaan staan. Hy stoot vir Pop eenkant toe wat in die deur staan en maak of hy vlieë waai.
“Loop sit,” sê hy, “loop sit en hou op rondstaan!”
Pop steek ’n cigarette op. Hy sê niks. Hulle hoor hoe Mol langs die een kant van die huis klaarsny, hoe sy die masjien aanmekaar amper laat vrek in die lang gras. Dan hoor hulle hoe sy hom op nommer nege en negentig weer oplig, op spoed kry en weer neersit.
Treppie kom in met ’n bottel Klipdrift, ’n liter Coke onder die ander arm en drie glase vasgeknyp tussen die vingers van die ander hand. Versigtig laat sak hy die glase op die sideboard.
“Tja!” sê hy. “Bésig, bésig, bésig is die Benades weer vanaand, nè, ou Lambert. Sáái die waatlemoen!”
“Saai die waatlemoen! Saai die waatlemoen!” sing Treppie. Hy gee ’n paar steps in die rondte met die bottel brandewyn bo sy kop.
“Sy mammie mow die grassies, sy pappie kyk die kassie, sy oompie skink die Klipdriffies, saai die waatlemoen!”
Treppie sit die TV af. Pop sit met sy kop skuins in die lug. Hy luister hoe Mol vorder. Sy’s amper klaar aan die een kant. Nou agtertoe. Die gras daar is ok maar lank.
“’n Double vir my,” sê Lambert.
“Maar of course, ou Bertie boy. Always double for the single man!” sê Treppie en hy skink die Klipdrift en dan die Coke “ghloeb-ghloeb-ghloeb” in die glase.
“Dubbel vir almal, dubbel vir altyd, dubbel in neuktyd in ons eensaamheid, in ons één-sáám-héid,” sing hy op die wysie van “Lank sal hy lewe”.
“Wat van Mol?” vra Pop.
“Los haar lat sy die gras sny en klaarkry!” sê Lambert. Hy vat sy glas.
“Hier kom kak. Hierso, Pop,” sê Treppie. Hy gee Pop se glas aan. “Drink voor die kak spat. Want hier kom gróót kak vanaand!”
Hulle drink in stilte. Agter die huis hoor hulle hoe Mol die neus van die grassnyer oplig. Sy sit hom nie weer neer nie. Die engine loop nou hard en vinnig.
“Wat de fók!” sê Lambert. Hy staan nie op nie. Hy wag. Hy weet waarvoor hy wag. Dan is daar skielik ’n rumoer langsaan. Twee mans roep hard oor die muur van Fort Knox se kant af.
“Sjaddap met daai geraas! Sjarrap! Dis fokkenwel elfuur in die nag! Wat de hel dink julle doen julle!”
“Daar’s hy,” sê Lambert. Hy slaan op sy bene soos hy regop kom. “Hulle sukkel al weer met ons. Dink hulle is wié. Dink hulle kan hulle neuse in ons sake steek. Hulle hele moer!”
Agter die huis hoor hy lat sak sy ma die grassnyer se neus in die gras. “Tjoef! tjoef!” maak hy. Daar’s hy af. Hier kom sy nou, anderkant om. Sy wil nie moeilikheid hê nie. Sy park hom voor. Sy stamp die gras van haar skoene af. Sy vat-vat agter aan haar bolla. “Dis genoeg,” sê sy. Sy druk by hom verby.
“Klaar?” vra Lambert agter haar aan.
“Langsaan klá,” sê sy. Sy wys met haar vinger na die sideboard. “Waar’s myne?”
“Jóúne, Ma, kry jy as jy die fokken gras klaar gesny het. Dán kry jy joune! Hoor jy? Hoor jy my?”
“Langsaan,” sê sy ma.
“Langsaan se móér!” sê Lambert. Hy stamp sy ma voor die bors.
“Saai die waatlemoen!” sing Treppie uit sy stoel. Hy smile ’n óú smile. Sy oë blink. As Treppie so lyk, dan’s hy into it, dan wil hy hand bysit. Lat dit kan kook. Fine, miskien kook iets uit.
“Mol,” sê Treppie, “Mol, jy weet wat gebeur as die fokken grás lank is. Jy weet mos goed. Dan kom daar kak. Jy onthou mos.”
“Eers rus,” sê sy, “eers sit.” Sy gaan haal vir haar ’n glas agter. Toe sy terug is, skink sy vir haarself ’n dop. Swaar gaan sit sy in haar stoel. Haar bene wyd oop.
“Maak tóé jou bene, Ma,” sê Lambert, “maak hulle tóé!”
Pop lat sak sy kop tussen sy hande. “Lambert,” sê hy binnesmonds.
Lambert draai sy kop vinnig na Pop se kant toe. Of Pop iets te sê het, wil hy weet. Of Pop dan nie gehoor het wat Treppie nou net daar gesê het nie, oor die gras. Oor as dit te lank is lat daar kak kom nie. Of is Pop dan nou skielik doof. En of hy nie voel daar hang heelaand al snot uit sy neus uit nie, of hy dan wil hê hy wat Lambert is, moet dit vir hom afvee.
Pop vee sy druppel af met sy mou.
“Liewe maan, jy skyn so ru-u-ustig,” sing Treppie.
“Pop,” sê hy, “Pop, waar’s jou bekfluitjie? Heit, Pop, moenie nou slaap nie, man. Dis nog vroeg. Wáár’s jou bekfluitjie?”
“Los hom,” sê Mol.
“Jy los jou glas, Ma,” sê Lambert, “dis wat jy los, nóú, op die daad. En gaan sny die gras. Lat ons tot rus kan kom hier!”
“Soete hemelse ru-us, soe-oete hemelse rus,” sing Treppie. “Jirre, maar ek voel lus vir sing vanaand, ek sê.” Hy staan op en skink sy glas vol. “Vir sing, vir sing en dans. Vir wáls, voel ek lus. En jy, ou Mol? Is jy ok lus?
“Waltzing Mathilda, waltzing Mathilda,” sing Treppie en hy gee ’n paar steps met sy arms uit. “Kliks-kliks,” maak die blokkies onder sy voete.
“Uit! Uit en gaan maak kláár!” skree Lambert. Hy pluk sy ma op en stoot haar by die voordeur uit. Hy klap die deur toe. Dis nie nou tyd vir dans nie.
Hy kyk vir haar deur die venster. Sy bly staan net daar op die stoep, hande langs die sye. Haar een kant is geel van die stoeplig, haar ander kant is blou van die maan. Stadig maankant om kry sy koers. Waar de fok dink sy gaan sy nou na toe? Die lawn-mower staan mos hier voor, nou. Hoe het hy dit dan nou weer met die fokken ou bitch hier vanaand? Sy moet mos net sny en geraas maak. Sy moenie nou aan die dwaal raak nie. Dis nou of nooit. Lambert gaan weer voor uit. Hy start die engine. Sy ma wil wegkom van hom af, sien hy. Sy gryp die handvatsel en stoot die lawn-mower vinnig weg. “That’s more like it!” skree hy agter haar aan. Hy gaan weer in. Hy check vir haar deur die voorhuis se syvenster. Soos sy maankant se gras sny. Dis lekker gelyk. Behalwe vir die groot patch waar die gras lank groei rondom sy scrap-yard. Stukke plaat en yster. Al Flossie se ou binnegoed. En stukke wat hulle nog van die Austintjie gehou het vir in case. Hy hou altyd goed vir in case. Dan weet hy hy kan soek in die scraphoop. Maar hy kry nie altyd wat hy soek nie. Want die gras groei te lank tussen die goed. Dan brand hy die gras af. Dan brand alles. Die ysters brand ok. Pikswart. Verder moet die gras kort wees. Lat goed nie kan wegraak nie.
Daar begin sy nou aan die graspolle rondom die patch. Ja-nee, hy’t gewag daarvoor. Bo-oor ’n stuk yster. Af is die engine. Seker minus ’n blade ok nog. Hier kom sy nou, trek daai ding agter haar aan. Nou weer by die voorvenster kyk. Op die stoepie staan sy. Sy snuif. Sy kom nie in nie. Sy draai om. Kyk hoe rek haar oë, nie gedink hy sal hier voor die venster staan nie, nè. Skytbang lyk sy, die ou kont. Lat hy haar gaan regsien.
“Amper klaar, amper klaar,” sê sy toe hy die deur oopmaak.
“Dis die lááste keer hoor, die laaste keer. Jy sóék vir my, Ma, jy sal vir my kry! Kry sal jy vir my!” sê Lambert.
“Okay, okay, Lambert. Start hom, start hom net gou weer,” sê sy.
Sy wys met haar hande hy moenie slaan nie, sy sal sny, tot sy omval sal sy sny. Goed mak. Ok reg so. Darem een wat doen wat hy sê in hierie huis.
Dis lank ná twaalf. Lambert loer oor die prefab. Hy’t net sy shorts aan. Die maan skyn nou baie skerp, maar dis nog net so warm. Sy ma het gesny lat sy hop, maar niks verder het gebeur nie en hy het begin gatvol raak vir elke keer die engine start. So, toe Pop sê hulle moet nou gaan slaap, toe was hy eintlik bly. Sy ma wou in elk geval omval. En Treppie was so dronk, hy’t begin handevol gras in sy mond stop en “moe” soos ’n koei hier voor op die lawn. Toe moes hy vir Pop help om hom in te sleep, die mal donner. Nou slaap hulle. Al die ligte is af. Nou kan hy in vrede verder loer. Vir wat hulle toe ophou moan het hier langsaan, weet hy ok nie. Seker moeg gesuip aan al daai biere.
Dit ruik na gesnyde gras waar hy staan. Langsaan speel nou sagte musiek. Hy rek sy nek.
Eers sien hy niks. Dan kom Bloubikini en Speedo stadig verbygeskuifel. Hy’t sy twee hande op haar boude en Lambert sien hoe knie-knie hy die boude. Hulle dans so close lat Speedo se knop glad nie eers wys nie.
Papkoejawel soos Treppie sê. Papkoejawel en komkommerkrag. Hy hoor net suig en spoeg soos hulle mekaar soen, maar hy kan nog altyd nie hulle koppe sien nie.
Pienkbikini en Bluejeans lê op ’n kombers en vry. Lambert kan net hulle bene sien tot in die middel van die boude. Die flap van die tentseil oor die smouskarre is reg in sy pad. Die bene vou oormekaar en die voete klou en krul deurmekaar. Die Blomrokke en die Pense is nêrens te sien nie. Slaap seker al. Jirre, hy wens hy kan beter sien. Hoog genoeg om bo-oor die tentjie te kan sien. Maar dan moet hy op die prefabmuur staan en dan’t hy nie houvas nie.
Hy gaan haal die leë bierkratte in die den en stack hulle ses opmekaar langs die muur op. So, nou sal hy met sy een hand aan die geut kan vashou. Maar hoe kom hy nou bo-op die kratte? Hy gaan haal nog drie kratte vir ’n trap.
Lambert hys homself op van die laer stack kratte tot op die hoër stack. Nou gaan hy kan sién! Hy sal twee kratte hoër wees as die prefabmuur.
Hy’s half bo-op toe die kratte onder hom begin roer. Hy gryp en hy klou, maar hy kantel. Hy sien die muur en die middelste smouskarretjie naderkom. Dis die hamburgerkarretjie. Hy is meer as halflyf oor die muur. Hy gryp na die kant van die tentseil. “Krák!” breek die tent se dakpen. “Gáárrts!” skeur die seil uit sy hande. Hy val eers ’n duik in die hamburgerkar voor hy grond toe val.
Hy hoor net hoe gil langsaan se bikini-vrouens.
“Kiepie, Johnny, kom, hier’s kák al weer!” roep Speedo.
O, jirre gôt, wat nou! Hy’s ín, tussen die karretjie en die muur aan hulle kant, sy een sy is op die sement, hy sit vas. Hy beter nou move! Hier’t hy nou weer groot kak aangejaag. Hier kom hulle donnerse hond ok nou vir hom. Hap-hap hier onder die kar.
“Voetsek! Voetsek!” Lambert span sy lyf en skop die hond, die kar kry ok nog ’n paar duike in. Weerskante sien hy hoe Speedo en Bluejeans hulle inwurm tussen die muur en die ander karretjies om hom by te kom. Hy gryp na die muur se rand. Dis maklik twee koppe hoër as aan hulle kant. Hy hys homself op, kry sy voete op die kar en stoot homself oor. Toe hy amper oor is, kry iemand hom aan die voet beet. Hy skop agtertoe en voel hoe sy voet wegsak in iemand se nat, warm mond in.
“My fokken donnerse tánd!” brul die een en laat los.
Lambert val kop eerste oor die muur tussen die hoop kratte in. Hy val sy kop oop en voel hoe loop die bloed warm oor sy gesig. Sy voet klop van die skop. Jirretjie tog, wat nou? Sy kop voel dof. Speedo en Bluejeans is verskriklik aan die skel oor die muur. Hulle waai hulle arms in die lug. Hy sien Treppie se kamerlig aangaan. Binne sekondes kom Treppie by die agterdeur uit en om die hoek.
“Wat de hel gaan nou aan?” skree hy. Sy stem slaan skoon deur.
“Gevál!” sê Lambert.
Bloubikini se kop kom agter die muur uit. Sy’t ’n blonde kop soos ’n Barbie doll.
“Gevál? Gevál se gat! Hy loer vir ons. Die fokken vark lóér vir ons, dís wat!”
Speedo en Bluejeans en Pienkbikini en Kiepie en Johnny se koppe kom almal oor die muur. Daar loop bloed uit Speedo se neus en mond. Hy spoeg-spoeg so. Hulle staan almal op die smouskarre. Hulle praat deurmekaar en wys na Lambert wat nog altyd op die grond sit en sy kop vashou met sy een hand en sy voet met die ander.
“Hy’t hom lekker in sy moer in geval!” sê Kleinblommetjies, wat nou bygekom het.
“Hy’t lekker op sy gat geval, hy wíl mos!” sê Grootblom, wat ok uitgekom het. Hulle is altwee in hulle nighties.
Speedo het vir hom ’n hemp en ’n broek gaan aantrek. Hy’t ’n gesig op. Sy hele een kant is opgeswel. Hy gryp die prefabmuur vas en klim bo-op. Deur die bloed wat oor sy gesig loop, sien Lambert hoe kry hy die geut beet. Met twee groot hale van sy arms en bene is hy bo-op hulle dak.
“Kom,” sê hy vir Bluejeans, “kom hier op. Gee jou hand, ek trek jou op, dan sien ons wat gebeur met mense wat lóér, met fokkers wat vir ander mense lóér as hulle braai.”
“Ja!” sê Kiepie.
“Ja!” sê Johnny, “lat ons sien wat met hulle gebeur.”
“Kyk hoe lyk ons tent!” sê Grootblom in haar flimsy geel nightie.
“Kyk hoe lyk ons kar,” sê Kleinblommetjies in haar groen nightie.
Pienkbikini, wat nog niks gesê het nie, kom aangestorm met ’n glaspot in haar hand en gooi dit “dwaraf! tiengeling” dwarsdeur die den se kantste venster lat die glas so spat.
“Vat so, vuilgoed!” gil sy, “dis oor julle ons donnerse aand so opgefok het!”
Pop kom by die den se agterdeur uit. Sy mond hang oop. Hy’s net in sy hemp en sokkies.
Sy ma stoot van agter af by hom verby. Sy hou haar housecoat voor toe.
“Lambert,” sê sy, “Lambert, staan op.”
“Ja!” skree Speedo bo van die dak af. “Staan op, jou fokken doos, lat jy kan sien wat maak ons met mense wat ons goed breek!”
“En wat vir ons loer as ons braai!” skree Pienkbikini.
“Hier gaat ons!” skree Speedo.
“Hooeehaaa!” skree Bluejeans. Hulle hardloop op die dak rond.
“Krak!” breek hulle die TV aerial af.
“Krak!” trap hulle die overflow plat.
“Krak! krak! krak!” ruk hulle die gutters uit die brackets en gooi dit “bam! bam! bam!” op die dak rond en dan op die grond.
“Kóm!” sê Pop en hy trek vir Mol aan die mou.
“Kóm,” sê hy en trek vir Treppie aan die mou.
“Kóm, julle, ons gaan in. Lambert, kom nou!” sê Pop. Maar hy wil nie nou kom nie. Hy sukkel hinkepink anderkant om die huis om te probeer sien wat gebeur op hulle dak. Hy kén sy regte. Hierie wat nou hier gebeur, is nie ’n ongeluk nie, dis moedswillige saakbeskadiging. Dis hoe Treppie dit laas vir hom verduidelik het. Hierie lot van Fort Knox breek nou hulle huis af, doelbewus en met voorbedagte rade.
Lambert hardloop by die voorhek uit om te gaan bel. Oorkant. Die Flying Squad. Oorkant se twee sê nee, hulle sal self bel, maar dis oor hulle nie wil hê hy moet te diep in hulle huis inkom nie. Hy weet, want hy het al voor die deur bly staan ná hulle hom uitgesien het en gehoor hoe spuit hulle goed om sy ruik uit te kry. “Jesus, but he honks,” het hy gehoor, sê die een vir die ander een.
“Ag, thank you very much,” sê Lambert vir die dikketjie wat die deur kom oopmaak het, “thank you, man. But they must come quick. We’re under siege here!”
Hy hoor hoe draai die lang ene een-een-een-een-een-een op die telefoon in die gang. Hy hoor hoe sê sy daar’s ’n “domestic disturbance across the street here”.
“Wat!” skree hy. “It’s a fuckin’ war, man!” Kliphard solat die polisie kan hoor. Domestic disturbance se fokken voet.
Hy hardloop terug. Nou is Speedo-hulle voor besig. Hulle is weer op die grond. Hulle breek wragtag sy posbus af. “Zik! zik! zik!” ruk hulle die armpies een vir een af. Speedo staan so ’n entjie weg en dan draai hy skuins en hy dans-dans so skuins-skuins nader en gee die posbus ’n kung fu-skop, plaat en al van die hekpaal af.
Hy bly staan in oorkant se jaart, net agter die hek. Maar hulle het hom klaar gesien.
“Kom hier, jou fokken vet vark, lat ons vir jou kan dik donner!” skree Bluejeans.
“Ja, kom hier, jou common stuk waste of a white skin wat vir ons loer as ons braai!” skree Speedo.
Waste hulleself. Hy bly net hier staan.
Hier kom die polisie. Van alle kante kom hulle in geel vans en geel-en-blou Flying Squad-Golfs aan. Lyk al weer soos ’n spul coloured cops. Nee, daar’s darem twee wittes ok, sien hy.
“Naandsê, naandsê,” groet die verskillende karre se manne mekaar. Hulle ken al vir Marthastraat 127. Maar hulle doen mos eintlik niks nie. Niemand wil hier ooit ’n klag lê of ’n saak maak nie. Dit kos te veel geld. Hulle keer net ’n bietjie lat niemand seerkry nie.
Die hele lot van Fort Knox is in die straat nou. Hulle wag net vir hom wat Lambert is, om uit te kom. Hy weet oorkant se twee loer vir hom wat hier op hulle erf staan agter hulle hek. Pop en Mol en Treppie staan op die stoepie voor die deur en hou mekaar se moue vas. Hulle kyk ok wanneer kom hy dan uit.
So, lat hy nou maar. En lat Johnny hom nou maar hier aan die keel gryp. Die polisie is hier. Hulle sal keer lat hy nie geslaan word nie. Hulle lyk cool, die polisie. Staan met cigarettes rond en keerkeer met lang arms.
Toby en Gerty hol op en af op die lawn rond en blaf.
Kleinblommetjies lyk heeltemal geflip. Sy loop heen en weer om die spul wat op hom toesak. “Slippetie-sloppetie” maak haar slippers op die teer. Nou’t hulle hom beet. Hulle pluk aan hom. Hulle stamp hom.
“Moer hom! Moer hom, Johnny, moer hom! Moer hom hard! Moer hom moer toe, Johnny! Moer hom!”
Pienkbikini se hare staan wild. Sy explain vir die konstabels, wat weet sy ok?
“En dis nogal my anniversary, my paartie vir my first anniversary. En toe loer hy vir ons.”
“Ja,” sê Johnny, “hy loer vir ons elke keer as ons braai. Vir járre en járre lank al, die fokken rubbish!”
“Hulle het ons ruit gebreek, aspris,” sê Lambert. Hy weet asprisgeit tel.
“Dis my fokken blompot gewees! My pot wat ek vir my anniversary gekry het!” skree Pienkbikini. “Wat kon ons gedoen het? Hy kom spring op ons hamburger stand. Toe gooi ek hom met my pot!”
“Selfverdediging!” sê Johnny.
“Hulle het ons pyp gebreek, aspris!” sê Lambert. Hy wys dak toe, lat die konstabels moet kyk.
“Ag, jou pyp se gat, man,” sê Speedo, “en jou gat sommer ok, sonder pyp!”
“My ma-hulle is oud en nou sit ons sonder TV reception en sonder ’n overflow vir ons geyser,” sê Lambert.
“Ag, man, jou ma se póés!” skree Speedo. “Jou ma se hárre!” skree hy.
Oral in Marthastraat, sien Lambert, kom mense uit hulle huise om te kyk wat aangaan. Die honde blaf vier blokke ver. Couples wat laat terugkom ná hulle Saterdagaand uit, kom park hier voor. Hulle sit hulle karre se musiek af, wil seker hoor wat gaan aan.
Hy ruk hom los. Sy ma-hulle moet kom, nou. Hoekom moet net hy geskel word? Hulle is ok mos in dit. Maar hulle wil nie kom nie, hulle staan net ’n bietjie nader agter die draad.
“Check net,” skree Treppie, “mens sal sê ons is fokken famous! Kyk net al die mense, ou Lambert. Die fokken Benades se fokken late nite show! Scenes from coming attractions. Bleddie movie stars. Dis wat ons is!”
Fok Treppie ok. Hy’s fokken gesuip en nou’s sy bek los.
“Wat van ons tent, hè? Wat van ons kar, hè? hè?” sê Johnny Pens en hy kom druk-druk aan Lambert. Die konstabels keer.
“Kom, Johnny, dis nou genoeg!” sê Kiepie.
“Ja, helemaal genoeg,” sê Grootblom. “Hierie mense moet ok slaap.” Sy smile vir die konstabels. Dink sy’s wie!
“Dit was ’n plain ongeluk,” sê Lambert, “nie met opset nie.”
“Nie met opset nie se móér, hoor jy, se móér! Jy, jy lóér vir ons as ons bráái!” Dis Bloubikini wat nou bygekom het. Sy’t ’n manshemp oor haar bikini aan.
“Moer hom, moer hom, Johnny, tik hom dik!” skree Kleinblommetjies. Sy loop nog altyd heen en weer in die straat.
“Sê Lambert moet nou inkom,” hoor hy sy ma sê. “Pop, toe, sê Lambert moet nou inkom.” Hulle staan nog ’n bietjie nader.
Pop staan oopmond.
“Knoop toe jou broek en gaan sê nou,” sê Treppie vir Pop.
Pop kom nader na die hekkie toe. Hy hou vas aan die draad met sy een hand. Hy knoop sy broek voor toe met die ander een. Hy skop-skop die posbus met sy skoenpunt uit die pad uit. Dit lê op die gras met al die armpies wat rondom uitsteek.
“Pieep,” maak die voorhekkie soos hy dit oopstoot. Lambert sien hom aankom. Hy werk homself in tussen die mense. Groot skouers in uniforms staan in sy pad. Hy druk om deur te kom tot by Lambert. Hy trek hom aan sy elmboog.
“Kom, ou seun,” sê hy saggies, “kom nou maar in. Dis nou als oor. Dis als okay. Kom nou maar net in.”
Agteruit, agteruit trek Pop vir hom uit die koeksel mense. Party kom agterna, sit voor vas aan hom.
“Loer jy net weer vir ons as ons braai, jou rubbish!” sê Johnny. Hy bly agterna kom soos Pop hom wegtrek.
“Volgende keer breek ons jóú fokken overflow vir jou af!” sê Bluejeans.
“Ons trek jóú draad vir jou kláár! Uit! Vir altyd, hóór!” sê Speedo hier vlak voor sy gesig.
“Lat jy kan óphou lóér vir ons as ons bráái!” sê die twee bikini’s saam.
“Hei, julle,” sê Grootblom, “los nou die arme bliksem. Los hom nou. Dis nou genoeg. Kom nou in.”
Die eerste twee polisiemanne vertrek. Die ander twee pare staan nog ’n bietjie rond. Hulle lyk nie baie gepla nie.
“Kyk hoe lyk die huis,” hoor Lambert sê die een vir die ander een. Hy sien hoe kyk hulle vir die huis, hand in die sy.
“Hy bars uitmekáár uit,” sê die een.
“Kyk al die gemors onder daai afdak,” sê die ander een.
“Sleg,” sê die wit konstabel, “heeltemal vrotsleg is hulle.”
“Ag, jirre, shame,” sê die bruin konstabel.
“Die lawn is darem mooi kort,” sê die ander bruin konstabel.
Die radio’s piep en kraak en praat vol stemme in die karre. Pop het vir hom tot byna by die stoep getrek, agteruit, agteruit. Sy ma hou die deur oop. Treppie loop om die huis. Hy gooi die afgebreekte geute en pype op ’n hoop. “Saai die waatlemoen,” sing hy kliphard. Dan gaan hy ok in.
Toe is die voordeur.
Af is die stoeplig.
Sy ma skink vir Lambert ’n dop. Almal staan en kyk vir hom waar hy sit op Pop se stoel.
“Jou voet,” sê sy ma. Sy voet is bloupers opgeswel.
“Hom lekker op sy bek geskop,” sê hy.
“Black belt,” sê Treppie.
“Jou kop,” sê sy ma. Die bloed het in lang strepe teen sy kop af gestol, voel hy. Waar’s die gat?
“La’k sien,” sê sy.
“Los!” sê hy. Hy ruk sy kop weg.
“Tough,” sê Treppie, “tough soos Stallone.”
“Slaaptyd,” sê Pop, “kom, bed toe nou.”
Almal loop uit. In die gang tel sy ma die stuk pleister op wat uitgeval het. Sy kyk vir die muur.
“Barse,” sê sy, “kyk die barse.” Sy vee een keer met haar hand oor die muur of sy hulle wil wegvee.
Hy bly nog lank so sit in Pop se stoel. Hy kyk vir die kol waar die pleister afgekom het, en vir die pleisterbarsies rondom dit. Een vir een kyk hy vir hulle, soos hulle teen die muur wegraak, tot waar hy hulle nie meer kan sien nie, waar hulle lyk of hulle doodloop in die high gloss paint.
Maar hy weet hulle gaan nog aan, onder die verf, onsigbaar vir die oog. Want ’n pleisterbars is ’n ding wat aanhou loop as hy eers loop. Jy kan hom nie sommer stop as hy eers koers gekry het nie.



7 Running repairs
Dis
Maandagoggend. Treppie staan voor die huis op die lawn en bekyk die skade van laas Saterdag.
Gisteraand, Sondagaand, het hy ok hier kom staan en kyk. Hy staan eintlik net hier as hy saans van die Chinese af kom met die bus, want Pop kom hom nie altyd haal nie. Dan mik-mik hy altyd tot hy die aandster in die laaste rooi skynsel van die sonsondergang, reg bo-op die U-bend van die overflowpyp het, en tot hy die overflowpyp se upright ok nog in lyn het met die voet van die TV aerial. Dan lyk dit na ’n weird boompie of iets.
Hy doen dit altyd as hy van die bushalte in Thornton tot by die huis gestap het. Dis sy tyd, ná werk en voor hy by die huis ingaan, om homself te tune, om sy space in sy kop reg te kry. As hy dit nie doen nie, het hy al opgelet, is hy off-centre die hele aand lank.
Maar gisteraand was nie ’n werksaand nie en daar was ok niks op die dak nie. Fokol waarmee hy homself of die aandster in lyn kon kry, en gôt weet het hy dit nou nodig gehad.
Daar’s my Christmas tree nou ok in sy moer in, het hy toe vir homself gesê. Mol het eers die sunfiltergordyne wat hy aan spykers opgehang het, opgelig en voor by die sitkamervenster vir hom uitgeloer daar waar hy staan. En toe kom staan sy langs hom en kyk, met die los pelmet in haar hande.
“Watse Christmas tree, Treppie?” vra sy toe.
Nou hoe explain jy dít nou hier vir Mol? Sal ’n fokken jaar vat. Toe wys hy maar net die aandster.
Toe bly Mol ’n lang ruk stil en toe sê sy: “Sterretjie.”
Lambert het ok uitgekom om na die dak te kyk. Pop ok. Vir die eerste keer ná Saterdagaand was hulle buite. Sondag het hulle maar binne gebly ná die geneuk Saterdagaand. Sondag het Fort Knox die hele tyd hulle musiek full blast aangehad. Al weer vir kak gesoek. Almal soek fokken kak in dié plek. En dis ok al wat jy hier sal kry. Hy’t al vir hulle gesê Triomf se naam is donners ver uit, dit moet eerder gewees het Soek-vir-kak-fontein of Rondom-stront-stasie of so iets. Toe vra Lambert mos of hy wat Treppie is weet daar’s ’n besigheid met die naam Triomf wat kunsmis maak. Lambert is nie toe nie.
Toe sê Pop hulle moet hulle seëninge tel, hulle moenie kak soek nie.
Pop is geblaas. “Watse seëninge?” vra hy toe vir hom.
“Wel,” sê Pop toe, “ons het darem mekaar, en ’n dak oor ons koppe.”
Dis wat Oupop altyd gesê het, way back in die thirties toe hulle so hulle gatte gesien het in Vrededorp, aanmekaar.
En toe Pop gisteraand uitkom en vra: “Wat kyk julle mense so?” toe kon hy vir hom móói sê: “Ons kyk vir mekaar, Pop, en vir die dak oor onse koppe, want dis al wat ons nog het om voor te kyk.”
Toe sê Mol: “Ons kyk vir die sterretjie. Op die Christmas tree!”
Toe lyk dit skielik of Mol wil huil.
Toe skree Lambert: “Watse kák praat Ma nou weer!”
As Mol lyk of sy wil huil, dan skree Lambert altyd so.
Op die ou end kyk hulle toe almal soos fokken zombies vir die aandster, want die TV aerial en die overflowpyp het langs die huis gelê waar hy dit saam met die geute op ’n hoop gegooi het.
Toe sê Pop naderhand: “Sterre is baie oud.”
Toe sê Lambert Pop praat mos nou kak, sterre is fokken dood.
Toe vra Mol: “Dood van wat?”
Toe sê Lambert hulle is dood van tyd. Ja, wragtag.
Lambert lees allerhande goed in die Encyclopaedia Britannica as hulle na Newlands se biblioteek toe gaan vir Mol se boeke. Dan vertel hy dit net so vir sy ma, met sy eie sterte wat hy aanlas. Mens kan lekker aangaan met Mol op dié manier, want sy vreet alles wholesale op. Lambert het dit by hom wat Treppie is, afgekyk, want hy doen dit met Mol, maar hy doen dit eintlik vir homself. En sy stories kom nie uit die Encyclopaedia Britannica uit nie, dit kom uit die koerante. Dit gaan oor goed wat mense oorkom. Lambert se stories gaan oor goggas en enjins en sterre en goed, oor hoe hulle werk. Maar sy stories gaan oor goed wat nié werk nie, nie oor hulle stukkend is nie, maar oor hulle is soos hulle is. Lambert vertel sy goed vir Mol oorlat hy scheme dit impress vir hom wat Treppie is. Lambert wil vir hom wys hoe hy ok vir Mol ’n gat in die kop kan praat. Maar hy’s nie impressed nie. Waar Mol se kop is, is in elk geval net ’n gat.
As hy wat Treppie is, goed vir Mol vertel, is dit nie om te sien of Mol nog kan dink nie, maar om te sien of Mol nog kan voel. Hy kan nie glo Mol kan nog voel nie. So, hy try haar elke dag. Dis ’n fokken miracle. Hy kan nie figure of hy wil hê sy moet voel of sy moenie voel nie. Dis oorlat wat beter sal wees vir haar, sal slegter wees vir hom. Basically moet hy vir haar en Pop en Lambert aan die voel hou, anders is hy wat Treppie is, in sy moer in. Dis net lat hy al hoe dieper moet grawe om by die voel van Mol uit te kom. Bloed en kak en derms, dán eers gevoelens. Maar dis Lambert se werk daai. Hy hoef niks eers te sê nie, hy skroef vir Lambert net so effentjies op en gee vir hom die tools, dan gaan hy self aan. Lambert delwe, en as die are lekker oop lê, kan hy wat Treppie is, inspection doen, om te sien of daar nog ’n bietjie strooigoud is in die dooie myne. Pêrels voor die swyne. Wie anders kan hulle sien vir wat hulle is?
Lambert sê partykeer goed wat hom laat dink hy’t miskien ’n clue. Hy sê toe mos gisteraand sterre is dood van tyd. Mol staan vir hom oopbek en aangaap daar. Toe sê hy ja, hulle is lankal moer toe, dis net nog hulle lig wat travel.
“Hoe ver van daar tot hier?” vra Mol toe.
“Ligjare, Ma, ligjare,” sê Lambert.
“Wat is ’n ligjaar?” vra Mol.
Sy hou altyd so aan met vra en vra tot Lambert nie meer weet nie, maar dis wat hy soek, want dan kan hy lekker kak bylieg en dis dan die eintlike surprise packet. Lambert dink hy’s fokken oulik as hy so lieg vir Mol. Maar net toe hy wil begin improvise, toe loer daai twee van Fort Knox oor die muur.
“Kyk hoe kyk hulle,” sê die een.
“Kyk hoe kyk hulle vir hulle dák,” sê die ander een.
“Hulle gaan hom seker nou régmaak,” sê die een.
“Dink seker hulle kan in die nag sien soos vampires.”
Toe gaan hulle maar almal gou weer in binnetoe.
Maar vandag is dit Maandag. Helder daglig, geen ster te sien nie, lewendig of dood. En langsaan is vroeg uit om hulle stands te gaan opsit op hoeke.
En hy wat Treppie is, sal moet voorvat hier vandag om die skade reg te maak. Want Pop is klaar met die wêreld en Lambert is voos van al sy geneuk. Maar die jirre weet hoe hy nóg gaan neuk as die TV nie helder opvang vanaand nie. Netnou moer hy dié ok nog stukkend. En dan is hulle almal in hulle moer in, want dis één ding wat vir Lambert rustig hou – die TV. Hy sit en kyk alles, hy vergeet skoon van sy Klipdrift soos hy kyk. Gedagte van die dag en ons sal lewe, ons sal sterwe, alles, enduit. En as die toetsbeeld opkom, dan kyk hy daai klomp kak wat hy by Ponta do Sol gaan huur. Lambert moet ’n TV in sy kop ingeplant kry, dan sal hy okay wees. Dan kan hy gaan lê met ’n permanent car chase tussen sy ore.
Hy’t destyds vir Pop en Mol gesê hulle moet daai kind met breinaalde uitsteek en afspoel met sop van Sunlightseep en Epsom salts voor hy te groot is, maar hulle wou mos nie vir hom luister nie. Hy’t vir Mol gesê daar kom ’n donnerse dinosaur uit haar uit. Haar maag het al op vier maande wie weet waar gestaan. Maar toe’s hulle mos sag in hulle koppe. Toe sê Pop mos: “Ag, Treppie, dis een wat vir ons kan sorg as ons die dag oud is.”
Dom fokken donners! Kyk wat het hulle nou daarvan! ’n Fokken freak show! En wie moet sorg? Hulle! En dis nie net sorg nie, dis sórge!
Hy’t al gesê hulle moet oppas, die TV-mense kom nog eendag en maak ’n film van hulle. Hy weet net nie watter soort nie. ’n Horror of ’n sitcom of ’n dokumentêr. Hy dink hulle is te mak vir ’n horror en te sad vir ’n sitcom, maar miskien is hulle net reg vir ’n dokumentêr. Dokumentêre gaan oor weird goed soos papegaaie wat geforce-feed word vir uitvoer na ander lande. Hy’t gesê Lambert moet hom gedra vóór hulle vir hom vra vir ’n spesiale vertoning op 50/50. Toe sê Lambert dis net bedreigde spesies wat op 50/50 se wildlife insert kom. Lambert verbeel hom wat. Arme fokker.
Die voordeur gaan oop. Hier kom Mol nou, gone with the wind.
“Wat kyk jy so?” vra sy.
“Ek kyk vir die skade.”
“Skade,” sê sy, “vreeslike skade.”
“So, gaan jy my help vanoggend, Mol?”
“Wie, ek?”
“Ja, Mol. Jy en ek speel vanoggend Helpmekaar en Reddingsdaadbond.”
“Huh?”
“Toe maar, Mol, help jy my nou net hier, want jy’s al een wat vanoggend op jou voete is. Of wil jy hê ek moet vir King Kong en Rip van Winkel gaan roep?”
“Wie? Nee, los,” sê Mol vinnig, “ek sal, ek sal jou help, los hulle maar, hulle rus.”
“Nice,” sê Treppie, “nice lat jy wil help, jy’s net ’n bietjie laat.”
“Laat?”
“Ja, Mol, laat soos ’n dooie sterretjie. Jy moes gehelp het toe dit nog ’n verskil sou gemaak het.”
“Verskil?”
“Ja, dit sou ’n groot verskil gemaak het as jy hom gemaak afkom het.”
“Wie?”
“Vir daai Lambert, natuurlik, toe hy nog in jou was. Hy het vir ons net ellende veroorsaak, van die begin af. Kyk hoe lyk ons dak, kyk hoe lyk jy. Ons is almal in ons moer in net oor jy en Pop huisie-huisie wou speel, mannetjie en vroutjie. Een happy family, ek sê. Volgende keer gooi hulle die dakpanne af. En dan die mure. Dis net ’n kwessie van tyd!”
Mol kyk vir die hoop geute en die overflow en die aerial op die gras.
“Hy hoort in die malhuis, daai Lambert,” sê Treppie en hy skop-skop so aan die geute, die meeste is deurgeroes, “in ’n fokken straight-jacket vasgestrap op ’n ystertrollie met nursies wat etenstye slap pap in sy gorrel afspuit met ’n enemapomp!”
“Siesa, Treppie!” sê Mol. “Siesa!”
“Moenie vir my kom siesa nie,” sê Treppie. Nou’t hy vir Mol beet.
“Jy’s ’n dywel, Treppie,” sê Mol en sy haal aan vir nog ’n sin. “En hy aard na jou, dís wat,” sê sy. “Dis wat. Kyk vir Pop. Pop is sag. En ek is sag. Jy’s die een met die hardegat, hier. Hardegát sê ek! Dywelsbloed!”
“Dis nie my fokken kind daai nie!” skree Treppie. “Ek het altyd uitgetrek en luglangs gehou, diékant toe. Want ek weet wat kom daarvan! So, moenie kom kak praat hier op ’n Maandagoggend nie!”
“Bose saad kan vlieg,” sê Mol.
“Wat? Wat sê jy daar?”
“Ek sê dywels se saad kan vlieg deur die lug. Dywels kan nie rigting verander nie. As hulle eers gemik het in jou rigting, is dit tickets met jou!”
“Watse stront nou weer!”
“Lambert sê dit staan in die Britannica!”
“Ek sal vir jou sê wat, Mol, dit staan in Lambert se siek brein, saam met al die ander strontstories wat hy aan jou verkoop.”
“Wel, as dit stront is, hoor hy die helfte daarvan by jou, Treppie!” sê Mol.
Lyk mos vir hom sy dink sy’t hom hier êrens beet.
“Ag, jirre, Mol, soos wát?”
“Soos lat jy en Pop vir hom ’n hoer gaan bestel vir sy verjaarsdag.”
“Ek sien, en wáár kóm jy daaraan?”
“Pop het gesê …”
“Trust hom.”
“Toe’t ek vir Pop gesê hy moet vir jou sê julle werk nie so met Lambert nie. As julle dit belowe het, beter julle dit doen, anders …”
“Anders wát, Mol?”
“Jy weet goed wat anders, Treppie. Ek sal net gaan lê en vrek op ’n hoop. Ek is heeltemal gebogger van onder. Ek kan nie meer nie.”
“Moenie by mý moan nie, suster Mol. Ek het vir jou en daai stupid fool van ’n Pop gesê julle moet oppas. Maar julle dink mos julle speel leading roles in Genesis. Soos daai eerste ou fokken baksel, almal familie van mekaar – Adam en Eva, Kain en Abel, en Lot en daai jagse dogters van hom, en Noag wie se seuns hom in die hol genaai het. G’n wonder lat die hele ou spul op die ou end versuip het nie. Hulle sê intelery maak lat mense se beendere te swaar word om water te trap.”
“Haai nee, Treppie, waar hoor jy dit?”
“In die Britannica, Molletjie, in die Britannica!”
lag Treppie.
Mol tel een van die afgebreekte armpies van die posbus op en gooi dit na hom.
“Dywel!” skree sy. “Satanskind!” Die ystertjie trek met ’n boog. Hy trek regs verby; Treppie het baie tyd om uit die pad te kom.
Hy lag vermakerig. “Hiert, ou girl, jy moet mik vir die middelste wicket, jy weet mos hoe!”
“Ongeléérd,” sê Mol.
“As jy wil help vanoggend, beter jy jou oog ’n bietjie inkry, jong! Loop haal vir ons daai leer agter teen die den se muur lat ek hier voor by die afdak op die dak kan klim. En dan sleep jy daai toolboks uit die voorhuis tot op die stoepie lat jy vir my kan aangee wat ek nodig het. En dan loop krap jy daar in die scrap vir ’n stuk pyp, so twee vingers dik, en dan gaan vra jy vir Lambert waar hou hy sy pyplym. En terwyl jy daar is, sleep jy sommer die weldingboks en die helmet ok uit.”
“Huh?”
“Ja, Mol, running repairs.”
Treppie kyk vir haar waar sy daar staan met haar twee dowwe oë.
Daai gesig het hy vir die eerste keer gesien toe hy haar die keer in die yskas kry sit het toe sy Lambert se spanner verlê het in die lang gras, toe die hele spul hier afgebrand het die dag. Van daai dag af slaan sy bottoe as jy haar iets vra oor gereedskap.
“Huh?” aap Treppie haar na. “Huh? Huh? Huh?”
“Kom,” sê hy, “kom skud jou kop so ’n bietjie, Mol, só,” en Treppie skud sy kop.
Mol skud haar kop en dan hou sy skielik op. “Hoekom?”
“Skud ’n bietjie weer?” Hy staan skuinskop nader om kamtag te luister.
“Wat?” vra Mol.
“Hóór jy niks?”
“Wat moet ek hoor?”
“Die los skroewe in jou kop, ou suster, ’n hele assortment moere en boute, almal onpaar, pop rivets, fissure plugs, wing-nuts, you name it!”
“Wing-nut,” sê Mol.
“Lekker gescramble, nè,” sê Treppie. “Dis oorerflik.”
“Wat gescramble?”
“Scrambled eiers, Mol, scrambled stories, scrambled genes, scrambled rails, ons is een lekker gescrambelde pot Benades.”
“Een pot,” sê Mol.
“Ja, Mol, en hulle kan ons in ’n centrifuge sit en draai lat dit bars, maar ons sal nie unscramble nie.”
“Centrifuge,” sê Mol.
“Ja, ou suster, ons sit in mekaar ingedraai soos ’n koeksel yskas-binnegoed, jy weet mos nog, soos daai opgeseizde ou yskaste wat ons partykeer hier ingekry het, met hulle motors heeltemal vasgebrand van verkeerde voltage.”
“Voltage,” sê Mol.
“Ja, van te min voltage. Dan word so ’n motor naand te warm, dan seize hy op. Dis van te min volts lat hulle so maak.”
“Volts,” sê Mol, “ons het te min volts.”
“Jy sê dit, ou suster, jy sê dit.”
Mol gaan sit op die stoepie se rand. Sy haal haar cigarettes uit haar housecoat se sak en steek op. “Eers sit,” sê sy en blaas rook uit.
Treppie kyk vir Mol wat eers sit. Die lug is blou bo Triomf vandag. Hy kyk vir die halfgesnyde gras. Hy skop-skop na ’n vars molshopie en hy onthou hoe hulle saam met Oupop en Oumol stad toe gekom het. In die spoorwegbus al die pad van Bloemhof af. Hy was nog baie klein, ’n jaar of vyf, ses. Sy ouma en oupa was ok by, en al hulle goed was in trommels agter in die lorrie se trok.
Oumol het vir hom op die heup gehad toe sy die sifdeur vir die laaste keer agter haar laat toeklap het en die buiteknip opgesit het.
“Tot siens, ou Klipfontein,” het sy gesê.
Klipfontein was sy oupa en ouma se plaas in die Wes-Transvaal. Die depressie het vir hulle kaal uitgetrek en daar was in elk geval nie water nie, net klippe. Dis hoe sy pa sake verduidelik het.
Toe skryf sy pa vir die spoorweë. Sy pa was nie ’n Hertzog-man nie, maar hy’t altyd gesê Hertzog se spoorwegplan vir die verarmde wit man was die beste ding wat ’n Afrikaner nog ooit uitgedink het.
Hy wat Treppie is, sien nou nog vir hom sit en byt aan die potlood se agterent by die geskropte tafel in die kombuis. Sy ma het die brief later netjies in ink oorgeskryf. Ok al ’n fokken movie.
Ná ’n maand was daar antwoord: hulle moet kom, die spoorweë help graag sy mense.
En sy ma het ál veertig van haar ganse gevang en hulle kaal gepluk om die dons en die vere aan die smous te verkoop, en toe’t sy die rooigeplukte ganse saam met die hoenders en die kalkoene geslag en skoongemaak en dorp toe gevat om te verkoop. Die beeste en skape en ’n paar varke was toe al lankal vendusie toe.
Daai dae het hy mos nog gehuil oor pluimvee. Hy onthou nog die scene met sy kalkoen, die ou grote wat so kon “Bifff! Bifff!” met uitgepofte vlerke en rooi lelle wat skud as hy “Koeloekoeloekoeloe!” maak, as hy weer lus was die dag. Hy’t deur die kombuisvenster gekyk hoe sy ma die kalkoen kopafmaak. Toe glip daai kalkoen van die blok af, uit sy ma se hande uit. En so met die bloed wat ’n straal spuit uit sy nek uit, kom trap-trap hy met hoë bene hier vlak onder die venster, onder sy neus, in die stof. Hy’t nie weer geëet tot vier dae later nie, tot hulle in die stad was en Oupop vir hulle elkeen ’n doughnut by ’n koeliewinkel gekoop het. Oupop het die drieskaarploegies, die vurke en die grawe en die ander gereedskap in bondels vasgemaak en toe’t daar ’n man van die dorp af gekom wat eers alles opgeskryf het en toe op sy koöperasiewa gelaai het en weggery het. Die huisraad was ok op die wa. Koffie en Boela sou saam met hulle oupa en ouma op ’n ander plaas in die distrik gaan bly, by ’n broer van oupa. Was tóé al ’n gebroedsel, daai dae al. Sy ouma, die Oermol, onthou hy nog, het sulke stadige rondtetjies rondom die huis gestap met ’n langnek-gietertjie wat sy agtergehou het, en die stinkafrikaners natgegooi met die laaste water uit die reënwatertenk. “Sies tog, half kinds al, los haar maar,” het sy ma gesê, en sy pa het met sy voorarm oor sy oë gevee en gesê: “So, nou word die oues van dae bywoners en die nuwe geslag trek af na Gomorra.”
Daai laaste aand het hulle almal rondom die olielamp plat op die kombuisvloer se planke gesit, want die stoele was ok almal al weg. In die middel het ’n emmertjie snysels gestaan en ’n potbrood op ’n plankie wat die boervrou van die buurplaas af oorgestuur het.
Wat rumoer nou weer oorkant? O, dis daai dykes se dyke mobile met die los bearings. Toe hulle hier ingetrek het, het die bure ok mos so vir hulle skinkborde vol “tuisgebak” aangedra. ’n Boer bly maar ’n boer. The more things change, the more they stay the same.
Sy pa het gesê hy sal vir hom wat Treppie is, sy bekfluitjie gee as hy van die melksnysels eet, maar hy wou nie. Later het hy toe tog die bekfluitjie gekry, geërf eintlik. Maar hy’t gesweer hy speel nooit daarop nie. Dis oor dit ongeluk bring om op ’n suicide case se instrument te speel, het hy gesê as Oumol aanhou hy moet.
Eintlik het hy moordenaar bedoel. Want Oupop het hom wat Treppie is, se lewe ok uit hom uit gebliksem, wat nog te sê van die bietjie musiek wat in hom was. Hy’t gesê Kleinpop kan dit maar kry. Kleinpop was musieklik, sy oor was goed en sy beat was in. Maar al het Kleinpop baie goed leer speel, al die wysies van ou Hendrik Susan se orkes, en die Briels en Chris Blignaut en al daai, en al het hy tot ’n keer, later, by die Klerewerkersunie ’n solo gedoen, het hy nog nooit heeltemal so goed soos Oupop kon speel nie.
Oupop was ’n genius op ’n bekfluitjie. Hy onthou hoe Oupop vroeër op die plaas manalleen ’n hele voorhuis vol mense aan die dans kon speel. Later in Vrededorp was daar nie ’n voorhuis nie en daar was ok nie mense wat lus was vir dans by hulle nie. Maar Oupop het nog af en toe gespeel. Meestal sulke sad songs of Salvation Army tunes. Hy’t vir Oumol aan die huil gespeel, het hy.
Met sulke dubbele volbeknote met allerhande trills en frills tussenin: majors op die uitasems en minors op die inasems, met die lang note so trillerig uitgerek en half toegesmoor as Oupop sy twee hande bakmaak en lat bewe weerskante op die fluitjie se oop ente.
Die heelpad Johannesburg toe het Oupop gespeel, jolly songs, om hulle koerasie te gee vir die Goudstad, het hy gesê, maar Oumol het toe al gehuil. A long day’s journey into night, as hy nou terugkyk.
Die bus het vir hulle gevat tot by die spoorweë se losieshuis vir nuwe armlastige arrivals in Vrededorp. Daar staan hulle toe met al hulle trommels en goed op die stoep en voor Oupop nog kan klop, maak so ’n vet vrou met ’n cigarette in die mond die deur oop.
“You must be Mister Benade,” sê sy sonder om die cigarette uit haar mond te haal en sonder om Oupop se hand te vat wat hy uitsteek. En sy kyk vir hulle op en af soos hulle daar staan. “Ah,” sê sy, “thank God, no more small babies. We have enough of them here.”
Toe haal sy ’n botteltjie goed uit haar voorskoot se sak en hou dit na Oumol toe uit. “Before you do anything else I want you to take a bath. Use five drops of this,” sê sy en druk die botteltjie voor Oumol se neus. “I don’t want any vermin in my lodgings.”
Oupop sê toe vir haar: “Ons mag dalk arm wees, maar ons is darem skoon, mevrou,” en toe sê sy vir hom: “Do as you’re told. Beggars can’t be choosers.”
Toe’t hulle gebad, Oumol en Oupop het eers die badwater gedeel en toe hulle drie kinders. Oupop het die hele tyd op sy tande gebyt lat sy kieste so gebult het, en toe hy vir hulle in die bad tel, toe sê hy: “Hier word ons nou gedip soos rou kaffers.”
Hulle het drie dae in die losieshuis gebly. Oupop kon nie geslaap kry nie, want die babies het die hele nag deur geskree en hulle kinders wou g’n een hulle kos eet nie omdat hulle heeldag naar was van die losieshuis wat so gestink het na ou vloerpolish en gekookte kool.
Ná die derde dag van huis soek, kom Oupop toe met blink oë aangesit. Ja-nee, hy’t vir hulle ’n semi gekry. Die mense trek oor ’n week uit, want die ou vrou, ’n klerewerkster, het blind geword en die man het ’n been verloor op die spoorweë. Hulle kan nie meer die huur byhou nie, maar die Benades kan maar solank kom en vir hulle help met die laaste week se huur, hulle kan dit goed gebruik.
“Wat is ’n semi?” het Oumol gevra, en sy pa het gesê dis ’n halwe huis. En sy ma het gevra of hulle dan nie met die ander mense saam te veel sal wees vir ’n halwe huis nie. Toe sê sy pa dis net tydelik, binne ’n week het hulle die hele halwe huis vir hulleself, met twee slaapkamers, ’n kombuis en ’n badkamer.
“Is jy seker?” het Oumol gevra. Sy’t dié saak glad nie vertrou nie.
Op die ou end het hulle toe meer as drie volle jare saam met die Beyleveldts in die halwe huis gewoon. En dié halwe huis was nie eers behoorlik apart van sy ander helfte nie, want daar was ’n gang met oop deure na die ander helfte toe waar daar nog drie ander gesinne gewoon het, almal met opgeskote kinders wat altyd honger was en hulle koskas kom leegsteel het. Solat almal op die ou end honger was en mekaar se kos oor en weer gesteel het.
Oupop het lang ure gewerk as stoker op die spoorweë en Miesies Beyleveldt het vir Oumol na die klerefabriek toe gevat en haar daar gaan aanpresenteer om haar plek op te vul, en so was daar darem geld, al was dit gans en al te min om al die gate toe te stop en al moes hulle ma nog stukwerk ok inneem: hemde wat sy snags tot laat op Miesies Beyleveldt se Singer moes sit en aanmekaarnaai.
Omdat hulle hele gesin in een kamer moes bly, kon hulle kinders alles hoor wat die grootmense praat en alles sien wat hulle doen.
Oupop en Oumol het vreeslik baklei. Meestal oor die Beyleveldts, want op die ou end, het Oumol gesê, was die hele aanbod van die halwe huis net ’n manier om hulle Benades se arms vir hulle uit hulle potjies uit te draai.
Hulle moes alleen die hele huur betaal en al die kos koop en nog al die huiswerk doen ok, want die blinde vrou en die eenbeenman was tot niks in staat nie. En die naaimasjien kon sy ok nie verniet leen nie, sy moes dit “húúr” teen ’n dagtarief, al kon sy dit net snags benut.
“Nou luister jy na my, Martinus Lambertus Benade,” het sy ma dan altyd vir sy pa gesê, “ek het nie Johannesburg toe gekom om ’n liefdadigheidswerker te word nie. Op Klipfontein kon ek darem tyd aan my eie huis en my gesin bestee en ’n ordentlike hoender vir die pot slag en verder aan die lewe bly van dons en seep aan die smouse verkoop.”
Dan het Oupop sy kosblik hard neergesit en gesê sy moet ophou kla, sy’t nog twéé oë en hy’t nog twéé bene en hulle moet dankbaar wees vir wat hulle het. Hulle het mekaar en hulle het ’n dak oor hulle koppe. Ja, the story of their lives. En dan het sy ma gesê sy pa moet bietjie opnoem wat hulle sogenaamd het, want sy kan net opnoem wat hulle nié meer het nie. En dan het sy baiekeer gesê lat sy net gister nog twee brode gebak het én ’n groot pot sop gekook het – genoeg vir hulle hele gesin én nog vir die Beyleveldts – van die goedkoopste sopbene en gort en weggooigroente wat úre gevat het om uit te soek en die goeie stukkies uit te sny – tot diep in die nag met haar eie twee hande, stukkend gesteek soos hulle was van die Singer se naalde, en lat toe sy vanoggend in die kombuis kom, was die pot dolleeg en die brood was net wég.
Oumol het mos daai dae so brood geknie. En dan’t sy dit toegedraai vir die eerste rys in ’n armyjas wat Oupop op die railways by iemand gekry het.
Maar van brood alleen kan ’n mens nie lewe nie, het sy altyd gesê. En dan was sy op dreef en niemand kon haar stilmaak nie, en dan het sy begin opnoem wat hulle binnekort sal nodig hê en nié sal kry nie – soos nuwe skoene, warm goed vir die winter, ’n bril vir haar, want haar arme oge kan dit nie meer hou met al die genaai in die vrot lig van die fabriek en die nog vrotter lig in hulle kamer nie, en ok nog doktersgelde en medisyne vir Kleinmol en Kleinpop, wie se borskaste ál aan die toetrek was, sy weet tog nie wat makeer hulle nie.
En dan het sy pa gesê sy moet nou op die daad stilbly, hy kan dit nou nie een minuut langer aanhoor nie, hy self doen werk wat nie eintlik ’n wit man se job is nie, en dan sê sy ma sy wens hulle was eerder kaffers, want dan kon sy elke dag vir hulle stywepap gegee het, net so skoon sonder sout of suiker of melk, en hulle kon in toiings geloop het en hulle sou tevrede gewees het.
En dan het Oupop vir Oumol voor die bors gestamp en gesê dan moet sy maar vir haar ’n kafferman gaan soek en basters voortbring as dit is hoe min sy vir haar volk voel.
En dan het sy ma altyd gesê: “Nie voor die kinders nie, Lambertus.”
Oumol het later hulle kos op ’n primus in die kamer gekook en hulle brood in die skoenkas toegesluit, en ’n laken opgehang tussen haar en Oupop se bed en hulle kinders se deel van die kamer, maar hulle kon tog alles hoor en sien. Die skaduwees van hulle pa en ma se lywe wat die kersvlam teen die laken gooi as hulle pa op hulle ma klim en woes op haar begin te ry, totlat sy begin huil en die Here se naam roep.
As hulle pa en ma uit was werk toe, het hulle kinders alleen agtergebly, tot hy kon skool toe gaan. In die begin het hulle nog saam opgestaan en aangetrek vir skool en die brood en die jam geëet wat hulle ma reggemaak het, en sy pa het dan altyd vir sy broer gesê: “Pas nou jou sussie mooi op, Kleinpop,” en sy ma het vir sy suster gesê: “Kyk nou mooi na Treppie, Molletjie. Onthou, hy’s die kleinste.”
“Dis al wat ons het, nét mekaar, ons moet bymekaar staan, ons Benades,” het sy pa dan soms met ’n kraak in sy stem bygevoeg, en dan het sy ma se kop so effens geruk net soos wat haar kop geruk het as ou Eenbeen Beyleveldt vir hulle sê: Ons moet dit, of: Ons moet dat, en sy pa sê: Hoeveel onse op jou pond, Mister Beyleveldt? Hier kyk ons almal agter ons éie, so goed en so sleg as wat dit kan.
Oumol was lekker aan die deurmekaar raak. Sy’t geweet “mekaar” was te min om van te lewe, maar hoe anders? Alles was aan die uitfok, tóé al.
Want dis hoe hulle “mekaar” leer oppas het, hoe hy en Kleinmol en Kleinpop agter “mekaar” leer kyk het.
“Oppas” het kamtag beteken lat hulle waardevol was. Meer waardevol as ander mense. Die meeste ander mense kon hulleself nie goed oppas nie. Dit was Oumol se opinie daai dae. Sy’t daaraan vasgeklou, al het sy geweet iets skort daarmee. Dit het verder ok beteken lat as hulle wou sukkel of baklei, hulle dit met mekaar moes doen en nie met ander mense nie. ’n “Goed opgepaste” mens was een wat gebly het soos hy is, een wat gehou het by homself en by syne.
En “wat bymekaar hoort, moet bymekaar bly”, het sy pa weer altyd gesê. Dis hoekom hy in ’48 se verkiesing vir Malan gestem het, uit familie-instink meer as enigiets anders. Daar was nie ’n ander keuse nie.
En dis hoekom Mol se kop vandag so hard op en af skud as daai twee snotneuse van die NP vir hulle kom staan en vertel hoe “waardevol” hulle is vir die Party, hoe hulle in hart en niére hoort by die groot Nasionale Familie wie se lede mekaar oppas, deesdae “oor die grense van ras, taal en kultuur heen”. Mol hoor nie daai laaste nie. Sy hoor net Oumol en Oupop se woorde.
Vir hom klink wat daai twee sê meer na far-fetched versions van Hertzog of Smuts, soos margarine wat alles bevat om brood mee te smeer, maar nie botter is nie. Lank laas botter gesien. En hy voel ok nie opgepas deur die NP of hulle kamtagge canvassers nie. Hy voel hulle wil hom gebruik soos hulle altyd almal gebruik. Hy weet hulle praat agter sy rug. Fok weet wat word alles vir hulle vertel by hulle headquarters. Hy wens Lambert kry daai girltjie met die airs ’n slaggie goed beet, lat sy kan voel wat is “hoort by” en “oppas”.
Later van tyd het hulle drie baiekeer in die bed gebly as die grootmense opgestaan het, en bly lê, lánk nalat hulle weg was. Skool was maar kak en hulle moes elke dag lepels lewertraan sluk.
Kleinpop se voël kon toe al lekker styf staan, en hy’t vir hom wat Treppie is en vir Molletjie gewys hoe hulle dit moet vrywe. Daai oggende het hulle so verbygekry met Kleinpop se voël vrywe. Dit het die hongerte verdryf. Hulle mag hulle oggend se brood net geëet het as Pop drie keer gedraai het. Anders was hulle te gou honger vir hulle middag se brood. En as dít op was, was hulle heeldag honger tot hulle ma laat saans van die fabriek af gekom het.
Honger tyd, tyd wat jy aan jou maag voel, is baie erg. Maar nog erger is die tyd wat jy voel aan goeters wat oor en oor gebeur. Soos goed wat gebreek word en goed wat reggemaak word. Oor en oor ge-fokken-breek en reggemaak word, sonder lat hulle ooit hééltemal reg is.
Treppie sien skielik vir Mol raak waar sy om die hoek gesleep kom met die leer.
“Tel die donnerse ding tog óp, vroumens,” skree hy vir haar. Sy stem klink vir hom te hoog. Hy moenie so aan die goed dink nie, dit maak hom bewerig. Dit veroorsaak ongelukke.
“Hy’s swáár, man, Treppie,” sê Mol.
“Ja, Mol, dis wat jy noem die effek van swaartekrag,” sê hy.
“Swaartekrag,” sê Mol.
“Ja,” sê Treppie, “dis die krag wat ons hier vashou in Triomf, in Marthastraat, óp ons voete, ín ons velle, býmekaar, mét ’n dak óór ons koppe. Anders het ons almal al fokken een-een weggedryf en uitmekaargeval.”
Toe eers sien hy vir Lambert wat voor op die stoepie uitgekom het, sonder sy hemp, met daai mal kyk in sy oë wat hy altyd het as hy te lank agter op sy bed gelê het.
“Ja,” sê Lambert, “dis hoekom sterre sommer uitpass, pfft! Daar’s nie genoeg swáártekrag waar hulle is nie. ’n Ster,” sê hy, “dissolve sommer vanself in die tyd, in ligjare, in die ruimte, soos ’n Disprin in ’n glas water.”
En terwyl hy dit sê, lyk hy soos iemand wat sóék vir iets om met ’n voorhamer te moer tot hy pap is.



8 Pesbeheer
Ai, vadertjie, tog. Kyk net hoe lyk sy van die steke! Maar dis lekker koel, die Prep wat Pop op die plekke smeer. Mol sit met haar bene voor haar uit in haar stoel. Sy hou vir Gerty op haar skoot vas. Gerty se asem kom swaar. Sy’t die hele swerm op haar gehad. Haar oë is bottoe geswel. Sy wil liewer nie eers vir haar kyk nie. Sy kyk vir haar bene wat Pop smeer. Hulle lyk die ergste. Haar arms het ok steke op en daar’s ’n paar op haar nek en twee op haar kop, reg bo-op, dwarsdeur haar hare. Pop was klaar daar, hy’t bo begin en af gewerk ondertoe. Nou stink sy lekker van die Prep. Pop het gesê hy sal eers vir Lambert smeer, want hy was die ergste toegetakel, en dan vir haar en dan vir Treppie. Maar Lambert wou nie. En Treppie het gesê daar’s in elk geval geen salf aan hulle Benades te smeer nie.
Dis oor Pop al een was wat nie gesteek is nie lat Treppie nou so naar is. Pop was binne, en dis oor Treppie sy voet verstuit het, nou voel hy tog te jammer vir homself.
Nou moet Pop smeer en klaarkry, want netnou kom die pestilensiemense, en dis hoeka Woensdag. So, sy sien al hoe kom daai twee van die NP hier aangesit, en sy’s tog regtig nie lus vir hulle nie.
Pop het die munisipaliteit dadelik gaan bel Maandag toe dit gebeur het, nog vóór hy vir hulle dokter toe gevat het vir inspuitings. En van toe af sit hulle maar net hier in die huis rond en kyk vir die bye deur die venster.
Dis oor dit so hels warm was en oor Treppie so lank op die dak gewerk het lat dit gebeur het. Hy besluit toe mos Maandag, nee, maar hy wil nou die goed op die dak regmaak wat Fort Knox-hulle afgebreek het oor die naweek. Sal ok net hy wees wat die warmste dag uitkies vir sulke goed. Toe moes sy ál om die huis, om gereedskap te gaan haal. En elke keer as sy buite-om verbyloop den toe, dan sien sy hoe swerm die bye in-uit, in-uit by die luggat onder by die fondament. Maar sy’t maar niks gesê nie, want sy wou tog net haar kop bymekaar hou om die goed wat Treppie vra, te onthou.
Dit het ure gevat. Eers het hy die gebreekte overflow reguit gesaag en gelas met ’n ander pyp en gelym en die las toegedraai met tape en die TV-draad het hy gespalk met ’n ander stukkie yster en hom vasgeweld. En heeltyd moet sy net aangee-aangee boontoe. Halfpad op met die leer elke keer. Op-af, op-af, naand was sy skoon flou. Lambert het nie ’n vinger verroer nie. Hy’t net daar op die stoepie rondgestaan met sy oë op skrefies, gesê hy voel draaierig. Maar inchip het hy aanmekaar ingechip.
Daai laste van hom breek met die eerste wind morsaf, het Lambert gesê. In daai geval, sê Treppie toe, sal Lambert hulle maar weer moet fix, want hy wat Lambert is, se hande staan mos vir níks verkeerd nie, of wat praat hy dan alles? En toe wienk hy vir Lambert.
Treppie kan mos vir Lambert mal maak met die manier wat hy ’n ding op sê. Maandag ok, elke keer kom Treppie hier met ’n sêding van bo af. Dan sê hy lat Lambert staan darem nes ’n properse skofbaas daar op die stoepie, en dan wil hy weer weet wat dink die inspector of works van dit of van dat. En lat as Lambert weer wil loer vir langsaan, moet hy liewer van die begín af sommer op die dak klouter. Met sy welding helmet op sy gesig teen die vonke, want daar waar hy nou staan, sê Treppie, kan hy tot binne-in Fort Knox se main bedroom kyk, en al is daar niemand op die bed nie, is daar genoeg tekens van vurige omhelsings, en toe begin Treppie mos daar op die dak, in die bloedige son, homself te omhels. Iets vreesliks omhels hy, jy sien net daai kloutjies van hom wat vat en klou oor sy blaaie, en hy sing kliphard op in die lug: “O wáár is my Dina, my Dina, my Dina.” Lat hoor en sien vergaan.
Lambert het eers nie lekker geweet lat dis Treppie wat so op sy senuwees werk nie. Daai hele oggend dink hy toe mos dis die bye wat vir hom so mal maak. Want dié is toe naand uit hulle gat uit, oral om die huis, seker opgejaag van al die gewoel en van die wit lig van die weldery.
Fokken by, sê Lambert net elke keer en hy vat en los aan die ysters wat Treppie van bo af gooi. En hy klap nog so na die bye, toe los hy alles net so en spring op en gryp die geel emmer vol water waarin sy die scrapysters gewas het, en skree: “Moerskonte! Nou versuip ek die hele fokken lot van julle! Ál hier om my donnerse kop!”
En hy sukkel weg met sy seer voet om die emmer te gaan volmaak by die kraan.
“Ag, moet nou nie so spiteful wees nie,” skree Treppie, “hulle dink seker jy’s God’s own double sunflower met daai paar skeel pieringoë van jou.”
Maar toe’s Lambert al lankal met die emmer om die huis. Daar na die fondament se luggat toe waar die nes is.
Toe hulle vir Lambert weer sien, kom hy anderkant die huis om met Gerty op sy hakke en sy mond wat oop en toe gaan en die bye in ’n swart swerm om sy kop. Hy kry nie ’n enkele geluid uit nie. Hy’s spierwit in die gesig en hy lat waai met daai logge liggaam van hom, seer voet en al.
En Treppie hardloop al in die rondte op die dak saam met Lambert wat om die huis hol, en sy wat Mol is, hol al agter Lambert aan. In die hardloop pluk sy toe nog haar pienk housecoat uit en trek hom ’n slag onder die kraan deur wat nog geloop het. Lat hy dit oor sy kop kan gooi. Maar al wat hy doen, is hol en swaai met sy arms soos ’n windmeul. En by elke venster wat Gerty en sy en Lambert verbyhardloop soos hulle om en om die huis gaan, kom Pop se gesig op soos hy probeer byhou om te sien wat gaan buite aan.
“Bly binne, Pop!” skree sy net, “hou vas vir Toby!”
“Moenie uitkom nie, Pop!” skree Treppie. Maar hy kan skaars skree, so lag hy. “Dit lyk soos Kayalami hier buite. Ou Lambert doen laps! Bzzz! Bzzz!”
En hoe meer sy skree Treppie moet van die dak afkom en kom help, hoe minder hoor hy.
Hier voor haar sien sy net hoe dril Lambert se rug soos hy hol met die bye in sulke trossies gekoek op sy blaaie. Af en toe kry hy ’n geluid uit, so ’n lae brul wat sy nog nooit uit hom uit hoor kom het nie.
“Tjou-tjou-tjou!” skree Gerty soos die bye haar steek.
“Oeee, jirre, héé-héé-héé!” lag Treppie van bo af. “Lambert, dis nie ’n merry-go-round nie, jong! Ha, ha, ha! Verander rigting, jong! Lapaside! Hee-hee!”
“Westdene-dam toe met jou en dan duik jy in en kry vir jou ’n blazer! Oee, jissis! Ek pis my nog nat!”
En Treppie lag nog so, toe glip sy voet op die skuins afdak en hy gly-gly op sy sitvlak en toe omdraai-omdraai op sy maag soos hy probeer vasklou, en hy trap-trap na waar die geut moet wees om sy val te keer, maar die geut was nog af, en hy val bo van die dakkie af, “boef!” op sy gat tussen die molshope lat die rooi grond so spát!
Hy bly net daar sit en hy kom nie weer op nie. Hy hou sy voet vas. “Ver-fokken-stuit!”
Dit was eintlik sy enkel.
En met dié, toe kom Lambert op sy hoeveelste rondte om die huis en hy val hom disnis oor Treppie wat daar sit. En sy wat kort op sy hakke is, val bo-oor hulle. Toe’s hulle ’n hoop. En die bye kóm vir die hoop.
Daai trosse bye vee sy toe met haar kaal hand van Lambert se rug af. Sy gryp hom aan sy kraag en trek hom regop daar waar hy bly lê en sy trek Treppie se kop ok nader waar hy sit. En vir Gerty trek sy aan die nekvel tussen hulle in. En sy swaai-swaai met die halfnat housecoat en gooi dit met een haal oor hulle almal se koppe. Hulle voel net hoe kriewel die bye op die housecoat op hulle koppe. Af en toe steek een dwarsdeur die materiaal. Lambert steun en kreun. “My donnerse fokken voet!” sê Treppie net aanmekaar.
Hulle moet nou net doodstil sit, het sy vir hulle gesê, want sy’t onthou wat Lambert vir haar uit die Beeld gelees het van die mal bye in Pretoria. Hy wil ok mos deesdae koerant lees soos Treppie, maar hy sê hy lees nie ou nuus nie, en hy lees nie Jode-nuus nie. Daar in Pretoria, het hy gelees, het hulle onder die Uniegeboue se fondament ingeswerm. En as hulle uitkom, was dit net om te steek. Hulle kan ’n mens doodsteek, onthou sy het Lambert gelees. Vyftig steke en jou keel trek toe. Sewentig en jou hart raak lam. En as jy tweehonderd steke gehad het, is jy breindood, niks aan te doen nie. ’n Vegetable vir die res van jou lewe. Die hele Uniegebou het glo op al die verdiepings vol breindooies gelê. Ministers, adjunkministers, tiksters, tea boys, die lot. Treppie het gesê die Beeld lieg. Lambert wil net altyd die Beeld lees as hy koerant lees en Treppie sê die Beeld is ’n fokken grap. Maar die volgende dag het Treppie vir hulle dieselfde storie uit ’n ou Star gelees. Net, hy’t gelees die meeste ministers raak nie breindood van bysteke nie, hulle raak breindood die dag as hulle ministers word.
Ja, het Treppie gesê, dis nogal ’n goeie insig van die Star. Want kyk hoe lyk Pik Botha se kop, heeltemal ingesak tussen sy skouers. Dis oor hy ’n dooie brein het. En ’n dooie brein, sê Treppie, is so swaar soos ’n klont lood. Dieselfde met ou Magnus Mauser. Sy onderkakebeen is so uitgedy, want sy brein het deurgesak en alles verder ondertoe papgedruk. G’n wonder hy word toe minister van bosse nie. En nou’s hy minister van niks nie.
Pop sê Treppie het nie respekte vir die owerhede nie. Of hulle nou lewendig of dood of breindood is.
Nou moet hulle ’n bietjie rook maak onder die bye, sê sy toe. Want dit het Lambert ok vir haar gelees. Lat hulle die brandweer moes inkry daar by die Uniegeboue om te kom rook maak, want bye raak rustig van rook.
Toe trek sy Treppie se pakkie John Rolfes en sy vuurhoutjies uit onder die flappie van sy hempsak, en sy steek drie in haar mond en steek hulle met een vuurhoutjie op en deel hulle uit.
Daar sit hulle toe onder die housecoat en rook lat dit bars.
Dis hoekom FW rook soos ’n skoorsteen, ok John Rolfes. Dit hou die bye in die Uniegeboue van sy kaalkop af weg, sê sy toe om hulle te kalmeer. Want hulle sit toe stil, maar hulle skree soos maer varke elke keer as hulle ’n steek kry. Net sy was sterk. Moet sê, sy was darem ’n ou voorslag daai dag. Dank die vader sy’t ok alles so mooi onthou wat Lambert vir haar uit die koerant gelees het. Van FW wat so baie rook en van sy vrou se face-lift om die frons tussen haar oë weg te haal.
’n Mens kan nie ’n voorstander van vrede wees met ’n frons op jou gesig nie, is mos wat dié Marike gesê het. By ’n teapaartie in die tuin ná die operasie. Mens kon niks snye sien nie. Lambert het vir haar die foto’s gewys. Hulle het ’n spuitfontein gehad in die middel van die tuin met pienk ysies met rooi waatlemoenskywe bo-op.
Die Jehovas sê dit ok. Hulle sê die einde is naby en ons moet dit tegemoet tree met die naam van die Here op ons voorkoppe. Dan’s daar nie plek vir ’n frons nie.
Van net so stil sit en rook, is daai bye toe naand doodrustig.
Toe sê sy hulle moet nou stadig opstaan met die housecoat net so oor hulle koppe en stadigies voordeur se kant toe werk en vir Pop skree hy moet die Doom reghou.
Maar Pop was by voor hulle nog kon skree en toe spuit hy mos die Doom reg op hulle koppe. Veral op Gerty se kop, want sy was tóé van die bye.
Mol kyk vir Gerty op haar skoot. Haai, sy wonder nou rêrig of dit nie Gerty se doodsteek was daai nie. Die arme ding, sy kan niks sien nie en haar ou asempie kom skaars uit. Mol kan nie vir dit kyk nie. Sy kyk uit by die venster.
Twee bakkies van die munisipaliteit en een wit lorrie hou stil voor die deur. Sy wys, almal kom staan voor die venster. Hulle kyk hoe die peswerkers hulle gereedskap aflaai. Daar’s ’n silwer ding met ’n slurp aan. Dis die rookmasjien, sê Pop. En hulle moet hulle glase vat en buitentoe gaan lat hulle kan sien wat doen die mense. Hulle moet maar gaan, sy voel nie lekker nie en sy’t heeltemal genoeg van bye, dankie. Eers maar met Gerty ’n bietjie gaan lê agter.
Mol word wakker van ’n gekap teen die muur hier by haar kop. Sy staan op met Gerty in haar arms en kyk deur die venster. G’n wonder nie. Hulle kap ’n gat hier onder deur die fondament en elke keer as hulle ’n entjie gekap het, staan hulle terug en trek die blink ding aan sy slurp nader en steek sy punt in die gat in. Dis vaal van die rook en dit ruik stink. Sy maak die venster toe. Wag, lat sy ok maar gaan kyk buite. Daar sien sy deur die walms staan Pop-hulle. Pop lyk moeg. Treppie staan op een been. Hy hou aan Pop se skouer vas. Jirre, kyk hoe lyk daai Lambert. Kan ok amper nie uit sy oë uit kyk nie. Maar hy praat en hy beduie. Hy hou van gadgets en goed. En van mense by hulle. En van Klipdrift drink saam met mense. Hulle staan al drie met ’n glas in die hand. Die halwe skinkbord met die bottel en die Coke sien sy staan daar op die gras. Nie ’n slegte idee nie.
Sy stap voorhuis toe. Sy’s amper uit die gang uit, toe sy ’n gepraat hoor. Net betyds steek sy vas. Wie’s dan nou nog hier by hulle? Sy loer om die hoek. Een sit in haar stoel en een sit in Pop se stoel. Hulle vroetel met papiere. Voor hulle op die grond lê sulke hopies-hopies pamfletjies. Dis die NP’s.
“Nou hoe lank dink jy moet ons nog hier sit en wag, Jannie?” Dis die meisietjie. Sy’t al weer ’n kaal rokkie aan, maar sonder streppies. Hy’s net laag uitgesny voor en hy lyk of hy wil afval van haar skouers. Nou vir wat sit hulle nou hier en hoe moet sy nou hier verby? Hulle maak vir haar skaam voel, hierie twee.
Die mannetjie kyk op sy horlosie. “Hulle het gesê hulle kom nou. Gee hulle nog so tien minute,” sê hy.
“Hierdie gespuis maak my naar op die maag, ek sê jou,” sê die meisietjie.
Lat sy maar liewer agter by die kombuis uitgaan. Maar wat was daai van naar op die maag? Sy draai weer terug. Sy weet ’n mens luister nie af nie, maar sy het hierie twee nie hier ingenooi nie en watter reg het hulle om hier in haar en Pop se stoele te sit en naarstories praat?
“Waar dink jy is die ouvrou vandag, Jannie?” vra die meisietjie.
“Die vader weet, Annemarie. Lê seker hier agter êrens. Voos gesteek!” Hy lag.
“Sies, Jannie! Jirre, ’n mens spot nie met siekte nie!”
Sy klap vir hom so ’n klappie op die knie. Hy vang haar hand. Hy trek haar na hom toe. Hulle soen. Wragtag! Die meisietjie trek terug.
“Haai, gedra vir jou! Hierdie plek laat my gril.” Sy trek haar rokkie reg. Sy kyk so vieserig om haar rond.
Mol staan terug met haar rug teen die gangmuur. Sy voel snaaks. Sy wens sy’t iets om hulle mee te gooi. Sit en vry hier in hulle voorhuis in! Lat sy net hier uitkom en vir Treppie gaan sê wat sê hulle alles. Gespuis! Hmmf! Hy sal vir hulle regsien, net vir gou. Die gedagte aan Treppie gee vir haar moed, raai. Lat sy nou goed luister wat sê die twee boggers. Niemand klop vir Treppie as dit by slegsê kom nie. En dié keer sal sy hom help, so waar as wragtag. Ouvrou, hmmf! Voos gesteek se gat!
“Ek weet nie hoekom ons dié lot moet probeer werf nie, hulle is vrotsleg, slegter as …”
Die mannetjie hou sy vinger op. “Hokaai, Gogga, tel jou woorde, dis ons kieserspubliek dié. Elke enkele NP-stem is vir ons goud werd.”
“Ja, maar nie stemme van so ’n spul takhare nie. Waarvoor is hulle nou goed?”
“Jy moet probeer strategies dink, jong, ons het nie tyd vir emosies nie, of vir fiemies nie. Dit gaan oor ínspraak wat ons moet behou, en as ons dit behou deur hierdie lot se stem, dan’s dit nog altyd inspraak. Jy’t gehoor wat sê die hoofsweep. Dit gaan oor taal en kultuur dié keer, niks anders nie.”
“Ja, maar watse kultuur is nou op hierdie werf? Ek sien net brandewyn en Coke en gekrokte karre.”
“Ag nee, kom nou, jong, dink nou mooi reguit. Of lateraal, soos professor Joubert sê. Wat moet van ons word as daar nie meer ’n Afrikaansmedium-universiteit in hierdie land is nie? Ons wil tog eendag dosente word, ek en jy. Om te veg vir Afrikaans in die howe en alles. Dis een van die min kanse wat ons nog oorhet.”
“Ja, maar …”
“Nikse ja-maar nie, jy moet jou perspektief behou. Hierdie mense is ons voetvolk in die verkiesing. Hulle is reg onderaan die leer en hulle voel bedreig. Hulle sal alles opvreet wat jy vir hulle vertel.”
“Ja, maar dis die tipe wat vir verregs sal stem, ás hulle gestem kry, bygesê. Daai idioot met die hoë boude, wil jy vir my sê hy kan lees en skryf?”
“You’ll be surprised, don’t judge a book by its cover,” sê die mannetjie. Mol glimlag. Baie surprised sal hulle altwee wees.
“En verregs soek mos militantes. Hulle kan nie ’n klomp ingeteelde suiplappe soos dié bekostig nie. En hulle wil oorlog maak. En ons soek vrede, nie waar nie, vrede en inspraak.”
“Klink nie vir my reg nie, Jannie. Dis mos oneerlik, jong. Kom ons los hulle eerder net uit, lat hulle hulle eie heil uitwerk.”
“Ag nee, Annemarietjie, wat’s dit nou met jou, jong? Jy’t gehoor wat sê FW, verkiesingspolitiek is nie vir sissies nie. Ruk jou reg, voor in die wapad brand ’n lig, onthou.”
Die mannetjie lyk nie lus vir die wapad nie. Hy lyk lus vir naai. Hy maak tuitbek vir die meisietjie. Hulle begin weer te soen.
Daar’s ’n klop aan die voordeur. Iemand stoot hom stadig oop. Die NP’s soen so hard, hulle sien nie eers nie. Net sy sien.
Sy sien ’n astronaut. In ’n wit pak met ’n hoë, wit sifding op sy kop en dik, wit handskoene en spierwit rubberboots met dik sole. Die astronaut kom nader, wydsbeen loop hy, so dik is sy broek gestop. “Rikketik” maak die blokkies onder sy voete.
“Gotta!” Amper lat val sy vir Gerty hier.
Die astronaut wys sy moenie skrik nie. Hy praat met ’n dowwe stem agter sy helmet. Hy sê hy soek ’n emmer. Hy sê sy naam is Van Zyl en hy’s hier om die bye uit te haal en hy soek ’n emmer. Dalk is daar heuning. Hy hervestig bye, sê
hy. Hy woon net hier agter in Meyerstraat en hy werk saam met pesbeheer. Maar, sê hy, vir hom is bye nie ’n pes nie, hulle is ’n bron van ekstra inkomste. En hy’s jammer as hy haar verontrief. Mevrou, sê hy vir haar, en het sy ’n plastiekemmer of ’n ding? En goeienaand ok aan die NP’s in die voorhuis. Hulle is skoon uit hulle soenery uit verskrik. Hulle staan en rondtrap of hulle ’n spook gesien het. “Naand, mevrou,” sê hulle vir haar.
“Naand julleself,” sê sy vir hulle. En vir Van Zyl sê sy nee, dis reg, sy sal die emmer loop haal. Meneer, sê sy vir hom, en sy kyk langs haar neus af vir die NP’s.
Mol kry die emmer in die kombuis. Sy vat hom agterom die huis vir Van Zyl. “Baie dankie, mevrou,” sê hy vir haar. Daar staan ’n groot, wit korf langs die gat in die muur. Sy sit vir Gerty by haar voete neer en sy vat Pop se glas uit sy hand uit. Met een sluk drink sy hom leeg. Hy moet weer volmaak, sê sy vir Pop. Hy kyk vir haar snaaks. Maak vól, wys sy vir hom, sy’s op die oorlogspad hier. Die NP’s het voor om gekom. Hulle staan nader.
Van Zyl is kop eerste gat-af, met die emmer in sy een hand en ’n flitslig in sy ander hand. Net sy voete in wit bootse steek uit. Hulle pomp rook in langs sy lyf.
Sy kyk hard vir die NP-mannetjie. Só hard lat hy maar oor die weer begin praat.
“Nie ’n wolkie in die lug nie,” sê hy en kyk op in die lug in. Skynheilige klein twak. Maar Treppie is gou by, sy hoef nie eers vir hom te sê nie.
“Regte byeweer,” sê Treppie met ’n laggie. “Julle moet oppas, dis Nuwe Suid-Afrika-bye in daai gat.”
“Voetvolk,” sê Mol. Sy sien hoe kyk die meisie vir die mannetjie. Ja, hulle wil mos. Die mannetjie hou sy gesig reguit.
“Interessant,” sê hy. “Ken u die sosiale gewoontes van bye?”
Treppie lag. “Well, hulle het nie ’n president nie.”
“Ja,” sê sy, “hulle raak mos dikdood van rook, die gespuis, relax heeltemal, trek hulle angels in soos aerials, bzzt, net van ’n bietjie rook.”
“Hoor, hoor!” sê Treppie. Hy vat haar om die lyf. “My suster is mos onse queen bee hier! Sy behoort te weet, sy dink FW rook te veel. Vra vir my neef hier, hy en sy ma, hulle is altwee groot byekenners.”
“Voos gesteek,” sê sy, “maar darem nog nie breindood nie, kan darem nog lees en skryf en als.”
Lambert lag.
“Mol!” sê Pop. Hy vat sy glas terug. Hy wys vir haar sy moet stadig nou. Sy wys vir hom terug hy moet haar los, sy weet wat sy doen hier. “Net die ou hondjie, sy ly die meeste, maar dis van die Doom.”
“Doom?” Die meisietjie lyk skrikkerig.
Treppie vryf dit in. “Ja, juffrou. Doomsday blues, ons het dit almal, maar sy het dit die ergste. Hoes verskriklik snags.”
Sy hou vir Gerty op lat hulle kan sien. “Ja, sies tog, dis my ou hondjie, en ek sê vir julle, die dag van die Here is naby, naby en baie haastig. Vreeslik skree die held daar, glad nie vir sissies nie!”
“Jirre, Ma, is jy gesuip of wat?” Lambert kan sy ore nie glo nie. Pop kyk anderpad. Treppie wil hom doodlag. Hy speel lekker saam. Hy vat Pop se glas en gooi vir haar nog ’n dop.
Ja, sê hy, hy weet nie van die NP nie, maar hulle Benades sal die poorte binnegaan met die naam van die Here op hulle voorkoppe geskrywe, askies, hy bedoel gespraypaint, dis bestand teen die dun lug in die hemel.
“En sonder fronse,” sê sy, “net soos die president se vrou, sonder fronse op ons voorkoppe.”
“Sê vir hulle, Mol, sê vir hulle!” Dis Treppie.
Raait, sy sal vir hulle sê.
“Anders pas ons nie by die Nuwe Suid-Afrika nie, en ok nie by die hemel nie, anders bly ons uitskot.”
Sy trek diep aan haar sigaret. Sy voel vol woorde en sy voel kwaad. “Ons wil net vrede hê, rus en vrede en inspraak en gratis rook.” Sy blaas ’n reguit straal rook in die mannetjie se gesig in. Hy staan agteruit. Hy kyk vir die meisietjie.
Nou’t Lambert ok bloed geruik. Lat hom, hierie twee wil mos nare goed sê van hom.
“Julle twee,” sê Lambert, en hy wienk vir die meisietjie, “is julle ok van dié wat vinnig steek?”
“Lambert!” sê Pop.
“Toe maar, Pop,” sê sy, “hy bedoel eintlik of hulle vinnig ministers gaan word, of dosente. Daai klas mense steek mos lekker, maar na tweehonderd keer sak hulle breine af soos klonte lood. Dan dink hulle hulle kan enige kak praat en mense sal dit opvreet.”
“Kom nou, julle!” Pop druk-druk aan hulle. Hy sê hulle moet nou almal ingaan en nog ’n dop skink en hoor wat sê die NP, hulle het ok mos maar werk om te doen en dis laat al.
“Hoekom lê daai Van Zyl so stil?” Sy wil weet. Sy wil nie hê die man moet iets oorkom hier by hulle nie. Dis ’n ordentlike entjie mens, lyk dit vir haar.
“Moenie worry nie, Mol, hy práát met hulle, jy vat nie aan bye voor jy eers onderhándel het met hulle nie.” Dis Treppie. Hy slaan die NP-mannetjie agter die blaaie lat hy hik, soos hulle by die voordeur ingaan.
“Kyk,” sê hy toe hulle binne is en daar’s geskink en almal het hulle sit, “dit gaan vir ons in hierdie verkiesing om geestesgoed, die hoëre dinge.”
“Hoër heuning,” sê Treppie.
“Hoër as wat?” vra sy. Vanaand trek sy nie ’n hel haar housecoat vir hulle uit nie. Sy tel vir Gerty op haar skoot. En sy maak ok nie haar bene toe vir die mense nie. Hulle moere.
“Hoër as die basics,” sê Treppie.
“Net so,” sê die mannetjie. “Die hoër dinge, die behoud van hoër dinge, en die beheer daaroor, ons taal en ons kultuur, vir ons kinders en hulle kinders. Dis een van die belangrikste minderheidsregte.”
“Minder as wat?” Sy voel ’n bietjie dof nou.
“Minder as die meerderheid, mevrou,” sê die meisie.
“Wie’s dan nou meer?”
“Wel, mevrou, e, ons, e, ander landgenote, wat ’n meerderheid is.”
“Ander? Watse ander?”
Lambert help.
“Ma, hulle praat van die bantoes, die naturelle, die plurale, die kaffers, die swartnerwe, die houtkoppe.”
“Soos Nelson Mandela, Mol,” sê Treppie.
“Ooo!” Nou’s sy by. “Daai ou tatta in die bont hempies met die kep op. Lyk nogals jolly vir my. En Tutu! Jaaa! Hy’s nou éérs vir jou jolly.”
Sy gooi haar arms in die lug soos sy onthou Tutu gemaak het eendag op ’n preekstoel op ’n sokkerveld en sy swaai hulle in die lug. “We shall be fréé, áll of us, togéther!” skree sy.
“Ja, mevrou,” sê die mannetjie, “mag wees wat hulle sê, maar die swartes veg vir die basics, vir kos en huise en werk en skole.”
“Mol,” sê Treppie, “kom ons stel dit só.” Hy sit sy preekstem op. “Ons wittes, ons moet stem vir róse. ’n Huis het ons al, en wiele, en brood.”
“En polonie.”
“Dis reg, mevrou,” sê die meisietjie, “én polonie, maar ons stry vir die reg op róse.”
“Grondwetlik gewaarborg onder ’n nuwe regering,” sê die mannetjie.
“Vir die fyner dinge in die lewe,” sê Annemarie.
“Dis ons reg op kultúúr,” sê Jannie. Hy maak sy vingerpunte bymekaar in ’n tuit. Hy vryf hulle liggies teen mekaar of hy iets sags voel.
“Kultuur vir die takhare, Klipdrift en Coke en gekrokte karre.”
“Ja, net hom, Mol,” sê Treppie. Hy lag en hy wienk vir haar, sy’s goed op die spoor. “Maar sê my, julle twee is mos geleerd, lê bietjie vir ons uit wat is kultúúr.”
“Wel,” sê Blazertjie, en hy kyk vir die meisietjie, “hoe het professor Van Rensburg dit nou weer omskryf? Kultuur is die, e, veelsydige produk van ’n kreatiewe, e, sosiaal bepaalde ingréép op die natuur, e, soos bepaal deur lede van ’n historiese taal- en godsdiensgemeenskap.”
“Jééésús!” sê Treppie. “Kyk hoe bepáál ek nou hierie Klipdrift by hierie Coke, ou pel!” Hy gooi die mannetjie se glas vol uit die twee bottels gelyk.
“Wát?” Sy sit vooroor.
Maak tóé jou bene, beduie Lambert vir haar.
“Mevrou, laat ek nou vir jou sê,” sê die meisietjie, sy maak groot oë Jannie se kant toe, “ál wat hy bedoel, is dit: kultuur is om jou eie tuin mooi te maak.”
“Jou róóstuin,” sê Treppie vinnig, “jou kultuurreg is om jou eie róóstuin te maak, dis reg ja, jou eie rúiker te maak soos jy hom wil hê.”
“Jy én jou kultuurgróép.” Die mannetjie wys vinger vir Treppie. Hy beter daai vinger van hom vinnig wegvat. Maar dis te laat, wat.
“Kóts!” sê Treppie en slaan op sy been.
“Ekskuus?” vra die meisietjie.
“Ek sê kótsgroep, jy en jou kótsgroep.” Treppie se oë blink. Hy praat sag.
“Treppie, ek móér vir jou!” sê Lambert.
“Sjaddap jy nou net eers, néfie!” Treppie skud ’n lang vinger voor Lambert se neus of hy ’n stout hond is. Hy draai terug na die NP’s.
“Dit was so ’n maand voor republiekwording, toe kom twee sulke NP-outjies een middag hier aangesit. Onthou jy, Mol, jy was uit om die skoolhoof te gaan sien oor Lambert so sleg doen op skool. Hier’t mos so ’n brief aangekom.”
Treppie maak of hy ’n brief uit ’n koevert haal en oopvou.
Sy onthou dit was in vreeslik hoge Afrikaans, daai brief, en die dag toe hulle dit gekry het, moes Treppie omtrent elke woord vir hulle verduidelik. Oor hoe sy asseblief die skoolhoof moet kom “spreek” oor Lambert, want Lambert wil nie sy werk doen nie, hy stink en hy’s “onwelvoeglik” met die meisiekinders. En hoe belangrik elke enkele leerling kwansuis is vir die skool en hoelat die skoolhoof glo lat hy kan selfs uit hierie stuk steenkool ’n diamant haal. Toe sê Treppie mos hy sweer dis daai selle skoolhoof wat vir hulle buurt se naam verantwoordelik is. Want, sê hy, as jy jou kan verbeel lat ’n méns is ’n mýn, dan kan jy jou ok seker verbeel lat ’n platstotery van kaffergemors is ’n skitterende oorwinning.
Daar’s Treppie nou by die end van die brief. Hy teken kastag die skoolhoof se naam. Groot, vol krulle en draaie in die lug. “Doktor Hans van den Berg,” sê hy stadig soos hy teken. “Bee-Aaa-Em-Ed-Pee-Haa-Déé,” lees hy.
Treppie wys hy wil nou hê die NP’s moet handeklap vir die skoolhoof se brief. Hulle moet chéér, wys hy. Hy wag. Niemand klap hande nie. Die NP-mannetjie het ’n smile op, heen en weer skud hy net sy kop.
Net Lambert kom regop. Dit lyk of hy wil begin slaan hier onder hulle. Nou moet Treppie keer, anderster kom daar ’n geneuk.
“Maar hy’t mooi reggekom, hoor, ou Lambert hier! Kyk, aan hóm is daar wragtag nie eers ’n ou klankie nie.” Treppie snuif-snuif in Lambert se rigting. “Altyd geskeer, hare altyd netjies gekam. Arm maar skoon, soos dit ’n Afrikaner betaam. Vloek ok nooit. Vreeslik ordentlik met sy oom en sy pa, en veral met sy ma. En as die nood te hoog is, want ou Lambert is mos nog ’n bachelor sien, dan doen hy push-ups hier voor op die lawn. Push-ups! Veertig op ’n keer. Vat aan homself? Nóóit! Nee, kyk, daai doktor Hans het hom móói op die been gebring.”
Treppie druk-druk vir Lambert terug na sy krat toe. “Toe, Lambert, sit nou, lat ek kan verder vertel. Ek skat julle wil nog hoor?” Hy kyk vir die mense. Skouertjies knik-knik van ja. Sy lyk bang vir Treppie. Blazertjie sit voor op Pop se stoel se puntjie. Pop sit met sy kop tussen sy hande op ’n krat. Mol vryf maar net vir Gerty tussen die ore. Lat Treppie nou maar die pap aanmaak hier, hy ken van.
“So, toe kom daai twee snotneuse daai middag hier aan, omtrent so oud soos julle, was hulle. Nog lekker nát agter die ore. Natte! Twee sulke mannetjies in pakke, met onderbaadjies. Die een met so ’n wit melksnorretjie. En hulle loop hier agterom waar ons sit en yskaste regmaak, en raai wat sien hulle? Hulle sien Mol se rose in die emmers wat sy daai aand sou gaan smous. En weet julle wat sê hulle toe, die twee laaities? Hulle sê ai, dis vir hulle tog só mooi lat die fyner dinge ok aandag kry onder die Afrikanerwerkersklas.”
Treppie kyk hard vir die NP’s.
“Ja, sê hulle, en of ons dan nie nou ’n bydrae wil maak vir Republiekdag nie. Iets soos skouerruikers, dag hulle. Vir aansteek by die monument se republiekwordingvieringe. Dít, sê hulle, sal ’n kultuurdáád van formáát wees. Maar kyk hierso, of ek myself nie daai dag moet inhou om vir hulle dik te tik hier van ons jaart af nie. Níks van fokken níks af weet daai twee boggers nie.”
Daar’s hy, Treppie, gee vet! “Hoor! Hoor!”
“Fokol weet hulle van fokol af, maar hulle weet vir óns te vertel van sogenaamde fyner dinge, ons met ons hande vol roosdorings en yskasolie, ons met ons hele storie van ons oupa wat uit sy grond uit geraak het met die depressie, en ons ma wat haar doodgehoes het van die TB en ons pa wat homself aan sy gorrel opgehang het in ’n spoorwegtrok. Níks weet hulle van al die ellende af nie.”
“Hei, Treppie.” Pop haal sy kop tussen sy hande uit. “Lós dit nou, lós dit nou net daar, man.”
“Sal ek dit fokken los! Not ’n moer, Pop! As ek ’n ding doen, dan doen ek hom goed!”
“Hóófsweep!”
“Net so, Mol, sê vir hulle, as hulle nie self kan sien nie, ek wat Treppie is, ék is die Benades se hoofsweep!”
Die meisietjie kyk vir die mannetjie. Haar kop ruk soos sy skrik, want Treppie maak “katwa!” in die lug of hy ’n sweep slaan.
“Só het ons júlle soort leer ken.” Hy wys na die NP’s. “Ons was nog jonk, maar ons onthou goed.”
“Voor in die wapad brand ’n lig!”
“Net so, Mol,” sê Treppie, “net so.” Hy wienk vir haar.
“In ’38 en later weer in ’48 was dit dieselfde donnerse storie.” Treppie sit sy speech-stem op. “Voor in die wapad brand ’n lig. Nie voor in die wapad lê ’n geweer of ’n brood of ’n fabriek of ’n smouslisensie nie. Nee, altyd ’n fokken líg, ’n vuurkolom, ’n Gees, ’n Hoër Idee, ’n Ideaal van fokken eenheid of iets. En dit alles oorlat ons almal sogenaamd dieselfde kultuur het. Watse fokken ding is dit? Vrá ek julle met trane in my ligblou armblanke-oë?”
“Wag, wag nou, meneer Benade!” Die meisietjie maak met haar hande of sy vir Treppie wil keer. Maar daar’s nie keer aan Treppie nie.
“Moenie vir my staan en wag nou meneer Benade nie! As julle dink julle kan hier vir ons kom staan en kák vertel.”
“Nou ja, in daardie geval sal ons maar aanstaltes maak.” Die meisietjie kom halfregop.
“O, nee,” sê Treppie. Hy staan vinnig op. Hy maak die voordeur toe. “Julle is nou hier, nou sal julle klaar kuier. Hier by ons, met ons dak oor ons koppe en ’n bynes onder ons gatte!” Hy draai die sleutel in die slot. Die sleutel steek hy in sy sak.
Jirre, nou gaan hy darem te ver, netnou kom hulle in die moeilikheid hier. Lat sy maar loop, agtertoe.
Treppie se oë blink. “Nee wag nou, Mol, moenie so ongesellig wees nie. Wie’s vir nog ’n dop?” Hy skink vir almal in. Vir haar ok. Nou ja, wat, Gods water oor Gods akker. Die NP’s skud hulle koppe en hou hulle hande oor hulle glase. Nee, dankie, sê hulle, hulle mag eintlik glad nie drink as hulle werwing doen nie. Treppie skink Lambert se glas vol.
“Toe, Lambert, vertel jy en jou ma bietjie van republiekwording, van hoeveel honderde rande ons gemaak het, suiwer wins, uit ’n blote idéé!” Treppie gee so ’n paar passies. “Nou kyk net hoe jolly is ons vanaand! As Pop nog kan blaas, dan kry ons nog musiek ok daarby. Hoe lyk dit, Pop, waar’s jou bekfluitjie?” Treppie klap vir Pop hard agter die blaaie.
“Los uit vir Pop, los hom uit.”
“Dis jy wat hom moes uitgelos het, Mol, kyk wat het ons nou daarvan. Een opgefokte Fuchs, en een total write-off van ’n Tedelex. En ’n pot burnt-out Benades!”
“Dis van te lae volts,” sê Mol. Ja, dis mos wat hulle wil hoor, lát hulle.
Die NP’s lag skrikkerig. Lambert lag ok so half-half. Pop lig sy kop en smile so ’n smiletjie. Was sy dan nou snaaks, of wat?
“Hei!” sê Treppie vir die NP’s, kastag ernstig. “Daar’s niks snaaks aan nie, hoor. Mens kan dit nie help as jou liggie bietjie flou is nie. Dan’s jy net goed vir ’n mascot. Toe, Mol, vertel ’n bietjie, van my en Lambert, hoe ons geloop het met ons kwylbekke en omdopoë, só!”
Treppie wys hóé in die middel van die kamer.
“Kom, Lambert, kom staan hier by my, dan wys ons vir die mense hoe. Hulle het mos nog fokken niks gesien nie. Kom, kom, jong!” sê Treppie. Hy trek vir Lambert op. “Moenie so upstairs wees nie, wys vir hulle!”
Lambert kom stadig langs Treppie staan. Treppie trek-trek aan sy gesigvelle tot hy mal genoeg lyk.
“Die H.F. Verwoerd-instituut vir Geestelik Vertraagdes.” Mol staan op. Raait, hier speel sy saam.
Treppie skryf dit woes en vinnig voor op sy bors met sy wysvinger.
Sy vat die halwe skinkbord. Sy haal die roos uit die kat se nek uit en sit dit op die skinkbord. Treppie en Lambert begin te skree: “Skouerruikers, skouerruikers vir die baba-republiek!” Eers loop hulle oor na Pop se kant toe. Hulle trek haar agterna.
“Meneer,” sê Treppie met ’n dik tong. Hy lat sy spoeg uit sy mondhoeke loop. “Meneer, check bietjie hiér!”
“Oranje-blanje-bloúúú!” skree Lambert in Pop se een oor.
“Ma en suster en vroúúú!” skree Treppie in Pop se ander oor en dop sy oë om. Pop sit net doodstil met sy kop in sy hande. Hy kyk nie op nie. Lat sy hulle nou net van Pop af weghou, hulle kan mos sien hy wil nie saamspeel nie. “Hei, kom nou hier, julle twee, daai customer is doof, kom ons try hierie twee hier.”
“Check net hierie lanies, ek sê!” Dis Lambert. Hy hou sy mond slap. Die kwyl drup oor sy ken. “Hulle het seker fókken baie geld.”
“Nee,” sê Treppie spoeg-spoeg, “dit tel nie hier nie. Solank jy net ’n Nasionalis is, in murg en been met jou hart op die regte plek en jou hand staan bak vir die golden handshake, give or take.”
“Hoor hier,” sê die Blazer, “ons laat nie met ons mors nie.”
“Fiemies.” Sy trek haar neus op vir hulle.
Treppie klop haar op die rug. “Ja, spoilsports,” sê hy met sy mal gesig.
“Kom, Jannie, kom ons gaan nou.” Die meisietjie klink benoud.
“Swaar dra, al aan die een kant, Jannie met die hoepelbeen,” sing Treppie vir haar.
“Koop tog eers net ’n ou rosie, juffroutjie, hy’s maar net van plastic, maar hy sal hou tot in éwigheid, want hy staan vir ’n Idéé!”
“Hei, Treppie,” Lambert kom waggel-waggel nader, “maar wáár sal sy hom áánsteek, jong? Sy’s dan half káál.” Lambert vat-vat so na die meisietjie se kant toe.
“Julle vát nie aan haar nie,” sê Jannie. Hy sit sy arm om haar.
“Lat sy net eers ons róós koop!” Sy druk die roos onder Blazer se neus in. “Hy’s nou wel geel, maar dis beter as niks. Die nuwe vlag het darem ok ’n geel strepie in.”
“Nee, wraggies,” sê Jannie, “dis nou genoeg.” Hy vroetel in sy agtersak. ’n Vyftigrandnoot. Hy stop dit in haar hand.
“Jirre, sorry, meneer, maar nou’t ek nie kleingeld vir jou nie.” Sy vroetel kastag in haar housecoat se sak.
“Jippieééé!” skree Treppie. Hy gryp die vyftigrandnoot en spring saam met Lambert rond op die blokkiesvloer. “Kliks-kliks!” maak die blokkies.
“Afrikaners is plesierig, di-it kan julle gló,” sing hulle met mal gesigte.
Skielik stop Treppie botstil. Hy trek sy klere reg met sulke vinnige plukke. Hy’s doodernstig.
“Trek reg jou gesig,” sê hy vir Lambert. Lambert trek sy gesig reg. Treppie stop die geld in sy gatsak en klap daarop.
“Maklik, sien julle?” sê hy. “So maak ’n mens geld uit strontpraatjies uit!”
“Ons het honderde rande wins gemaak daai aand,” sê Lambert.
“So tussen die speeches deur, groot sports was dit. Baie jolly!” Sy knik haar kop op en af.
“En as julle nog sports wil sien, moet julle maar ’n ander aand kom, dit was nou genoeg vir eers, nè!” sê Treppie. Hy sluit die deur oop.
“Treppie, gee terug die mense se geld.” Dis Pop. Treppie maak of hy hom nie hoor nie.
Hy maak die deur oop. Hy gee ’n diep buiging. Hy waai hulle uit of hulle donsies is. Maar dit lyk snaaks, want dis Van Zyl wat op die stoepie staan met sy helmet nog op. ’n Paar bye sit op die net om sy gesig.
Gôts, hoe lat die man haar nou al weer skrik. Waar’s Gerty?
“Toe maar,” sê die byevanger, “hulle is nou mak gerook, mevrou. En ons het die koningin. Ons vat nou die swerm weg. Julle moet nou net daai gat toekry, anders kom hulle dalk weer. Daar was baie heuning.”
Hy gee vir haar die geel emmer aan. “Ek het dit eers mooi uitgewas onder die kraan,” sê hy. “Nou maar mooi loop, mense,” sê hy en waai met sy een wit handskoen.
Toe hy weg is, kyk hulle onder die stoeplig in die geel emmer. Hy’s halfvol stukke koek. Daar roer nog ’n paar jongbye.
“Ek eet nie daai nie,” sê Lambert.
“Gee dit vir hulle,” sê Treppie, “dan het hulle ten minste iets vir hulle moeite.”
“En vir hulle vyftig rand!” sê Lambert met ’n laggie.
“Nee, baie dankie, hoor!” sê die meisietjie.
“Fiemies, vol fiemies is hulle!”
Die meisietjie kyk vir haar met groot oë. Goed so, wil mos hier in hulle eie huis oor hulle kom sit en sleg praat. Sy trek vir Blazer aan sy mou na die voorhekkie toe. Hy wil nog omdraai om te groet.
“Toe, juffrou, moenie vir jou so high en mighty hou nie. Daar’s sterkte in die soetigheid. Jy’t dit dalk nodig vorentoe!” skree Treppie agterna, maar ín is hulle in hulle kar vol nuwe NP-strepe met bumperstickers I love FW oral opgeplak, en weg is hulle uit Marthastraat uit.
“Laaste sien van die blikkantien,” sê Treppie. En Pop sê sy moet die emmer bietjie kombuis toe bring, hy wil die heuning bewerk. Sy moet die botteltjies bymekaarsoek onder die zink, van die dae toe Lambert net gepiekelde uie wou eet.
Tot laat bly hulle nog besig. Pop stapel die koeke op ’n blikkie in die emmer lat die heuning mooi kan uitloop. En sy was die botteltjies in kookwater om die ui-ruik uit te kry.
Oor en oor was sy. Pop steek sy neus in elke botteltjie voor hy hom volmaak. Naand is daar twaalf. Genoeg vir ’n jaar, sê Pop, hy’s al so moeg vir goue stroop.
Elfuur is hulle klaar. Sy smeer vir elkeen twee snye brood met lekker dik Sunshine D en heuning op, en koffie daarby.
Lekker is dit!
“Mmm,” sê Lambert, “proe wild.”
Ja, sê Pop, hy stem saam. Hy wonder darem net wat so wild kan wees in Triomf, dit proe vir hom ál na kakiebos, of nee, na blommetjies proe dit, van daai soort wat op die eilande in die pad voor Shoprite groei.
“Afrikaners,” sê Treppie. “Stinkafrikaners.”



9 Hoes
Gerty hoes so, Mol kan nie slaap nie. Sy staan voor Mol se kant van die bed en kyk vir haar. Kort-kort maak sy ’n geluid tussen ’n hoes en ’n lank uitgerekte keelskraap. Soos Treppie soggens in die badkamer, net erger. Maar sy spoeg nie. As sy maar net kon spoeg soos Treppie, sulke dik slyme, dan sou dit dalk gehelp het.
Maar sy staan net daar en lat sak haar kop of sy moedeloos is. Haar tong hang uit en daar loop sulke draderige trane uit haar oë uit.
Mol lê op haar sy en kyk vir Gerty. Sy kan net haar kop sien, want daar val lig van die straat af deur die venster. Sy stut haarself op haar elmboog en kyk om na Pop. Hy lê met sy rug na haar toe. Sy sien die skerp punte van sy skouer en sy hemp. Sy asem fluit. Sy sê vir hom hy moenie rook nie, hy moet meer eet, maar hy skud net sy kop. Hy eet niks en hy sê niks. En as hy nie sy kop vashou tussen sy hande nie, tel hy hom op en steek ’n sigaret op. Arme Pop. Arme Gerty ok. Sy steek haar hand uit en Gerty staan twee treetjies nader. Sy lig haar snoet op. Die snoet voel droog en warm teen Mol se hand. Skielik hoor sy die geluid van Gerty se asem tussen die hoese. Dis erger as die hoese. Dit klink of dit meer is as net ’n hond se asem. Dit voel of die kamer self asemhaal, ’n inasem wat al die lug uit die hoeke en uit die kaste en agter die spieëltafel vandaan suig en inhou.
Mol lê agteroor op die kussing met Gerty se snoet in haar hand. Sy hoor skielik alles, binne en buite. Die geluid van die matras soos sy en Pop asemhaal, die “tiks-tiks” van ’n hardekopgogga teen die ceiling, en bo-op die ceiling die “grrts-grrts” van die muise. Treppie sê dis rotte, maar hy sal altyd ’n rot sien waar daar ’n muis is. En die kraan wat “psheee” lek in die badkamer, en die overflow wat “tip-tip” op die dak. En die water wat langsaan so loop. Sy’t al gesê sy dink die mense langsaan lat heelnag lank badwater uitloop of iets, maar Lambert sê sy verbeel haar. Hy’s een om te praat. En ok nog die yskas wat ratel in die kombuis. Eers saggies en dan al hoe harder tot hy “tjierie-tjierie-tjierie-kaplaks” afgaan en dan agterna die ritteltits kry van afgaan lat die Coke-bottels in die deur teen mekaar stamp.
In die sitkamer hoor sy hoe Toby wakker word en homself krap. “Kliks-kliks” kom hy oor die los blokkies in die gang af agtertoe. Hy weet altyd as sy wakker is. Gerty hoes weer en staan twee treetjies terug of sy agteruit uit die hoes uit wil kom. Sy lat hang haar kop.
Toby kom staan met sy ore op punte en kyk. Hy kom nader en snuif-snuif aan Gerty se bek en dan aan haar ore. Dis vanlat sy so hoes lat hy só aan haar ruik. Voor dit het hy net altyd aan haar gat geruik. Mol stoot haarself weer op altwee elmboë regopper. Altwee die honde kyk vir haar. Die straatlig val dwarsdeur hulle oë, soos deur albasters. Haar asem slaan weg daarvan. ’n Groot lorrie verander ratte in Ontdekkers, “pfft-pfft!” blaas hy uit ’n gat in sy pens.
Mol kom regop. Jirretjie tog, wat het haar nóú beet? Sy vou die pante van die housecoat voor oormekaar. Sy voel-voel met haar voete na haar slippers langs die matras. Góú maak sy, gou.
“Kom,” fluister sy, “kom ons gaan stap ’n bietjie.” Sy tel vir Gerty op en loop in die donker badkamer toe. Sy voel Toby se koue neus teen haar hakke. Hoekom is dit nie eerder Toby nie?
Sy sit die lig aan en vat ’n stuk toiletpapier om Gerty se oë af te vee. Maar voor sy kan vee, sien sy ’n groot, bruin mot in die bad, so groot soos haar hand. Doodstil sit hy daar of hy ’n rede het en kyk vir haar met twee diep-pers oë op sy rug. Soos ’n hand met oë op wat kan vlieg. Wat sien hy, dag Mol. Hoeveel kan ’n mot sien? Hoekom kyk hy so vir haar? Wie’s ek? Vir ’n mot? En sy soek onder die lig van die kaal gloeilamp na haar gesig in die stuk spieël wat nog oor is aan die badkamerkassie. Kort-kort chip daar nog ’n stuk uit en sy’t al gesê eendag kom ’n mens nog in die badkamer en waar jou gesig moet wees, is daar niks, net ’n stuk hardboard. Maar hulle luister nie vir haar nie.
Dis net die stuk rondom haar mond wat sy kan sien. Dit lyk na iemand anders se mond. Hy lyk skeef en hy roer snaaks of hy kou aan niks. Sy vee oor haar mond. Probeer hom reg vee. Sy soek haar oë, sy moet effens buk. Sy kry nie haar oë nie. Sy moet vir Pop sê hy moet vir Lambert sê hy moet die spieël regmaak. Sy vee Gerty se gesig af. Sy sit die badkamerlig af. Dan sit sy hom weer aan. Die mot moenie vir haar in die donker kyk nie.
Sy stap kombuis toe. Die kakkerlakke spaander onder die yskas in. Sy maak dit oop. Die yskas se binnekant ruik suur. Sy sê vir Lambert dis die yskas se olies en goed. Hy sê dis oor dit vuil is. Sy vat die melk en gooi ’n bietjie vir Gerty in haar bak. Vir Toby ok, anders drink hy tog net Gerty s’n. Toby drink sy melk. Gerty staan net voor hare met haar bek wat oophang. “Aaraagh! Aarrrggh!” hoes sy. Ai, jirre, tog. Wat kan sy maak? Sy tel vir Gerty op, maar Gerty wil nie opgetel wees nie.
Sy loop terug kamer toe. Sy sit die lig aan. Pop lê nog net soos toe sy hom gelos het. Sy gaan sit op haar hurke voor sy kant van die bed, Toby en Gerty weerskante van haar. Hulle kyk wat kyk sy. Sy kyk of Pop nog lewe. ’n Klein draadjie spoeg hang uit sy mond uit. Sy draai haar kop om te hoor of hy asemhaal. Sy luister lank voor sy dit hoor tussen Gerty se asem en al die ander geluide deur. Dis baie flou. Sy voel dit meer as wat sy dit hoor, op haar voorkop, baie liggies, en louerig. Lambert sê ’n mens se longe werk soos ’n yskas se evaporator. Dit maak jou bloed koud. Solat jy langer kan hou, sê hy. Daarom is jou uitasems warm. Dis jou bloed se warmte wat uitkom. Bloed moet nie te warm wees nie.
Pop se bloed is glad nie baie warm nie. Sy neus se punt is altyd wit, met ’n druppel aan, en sy lippe is altyd so effens blou, so koud is hulle. Sy hande en voete ok. Hy vra altyd as hulle gaan slaap of sy dit nie so ’n bietjie wil vryf nie. Somer of winter. Net sy hande en voete. Goeie ou Pop. Dis al wat sy deesdae van hom hoef te vryf. Sy ou piepietjie lyk nes ’n rosyntjie, geplooi en weggetrek op ’n bolletjie. Pop sê hy’s opgedroog. God sy dank. God sy dank? vra sy. Dan sê Pop God sy dank oor hy nie meer onheil kan verwek nie. “Dis nie so erg nie, Pop. Ons sukkel, maar ons het darem nog mekaar.” Dan sê hy “mekaar” en blaas sy asem uit. Dis nie ’n sug nie. Dis meer of hy ál sy asem wil uitblaas. Pop sê hy wil nie meer nie. Maar sy sê hy móét wil meer, want wat sal van haar word? En dan sê hy dis wat Oumol ok altyd gesê het. Maar Oupop het toe déúrgedruk. Hy wat Pop is, het nie eers genoeg krag om deur te druk daarmee nie. En waar sal hy in ieder geval ’n trein kry? Want dis hoekom Oupop ’n trein wou hê, het Oumol glo vertel. Hy’t homself aan sy belt in ’n trok opgehang en gehoop die trein ry to hell and gone in die Karoo in solat sy geliefdes die gesig gespaar mag bly. Dit klink nog altyd vir hom na ’n goeie plan, sê Pop. Om jou geliefdes die gesig te spaar. En die reuk, én die onkoste. Want as ’n mens so lank aan ’n belt geswaai het in ’n oop trok deur die Karoo, dan’s jy goed winddroog. Soos biltong. En jy’s so lig soos ’n stokkie. Dan gooi hulle jou uit net duskant De Aar. En dan is die saak opgefix. Kant en klaar. Nie ’n gat nie, nie ’n kis nie en ok nie ’n kopsteen nie. Niks. Ok nie aasvoëls nie, want aasvoëls eet nie biltong nie.
Dan sê sy altyd hy lieg daai storie, en dan sê hy nee, dis wat Oumol vertel het wat Oupop vir haar voor die tyd gesê het. Dan sê sy dit klink meer vir haar soos goed wat Treppie sal sê, en dan sê Pop ja, hy het dit by Treppie gehoor, want Oumol het dit net vir Treppie vertel oorlat sy gedink het hy’t die meeste insig en verstand van hulle almal en oor hy die meeste op Oupop getrek het. En dan sê sy maar hy is dan ok Oupop se seun en hý’s nie so nie. En dan blaas Pop sy asem weer so uit en sê dis maar die gang van die noodlot, daai.
Lambert is mos ok maar anders as hy, sê Pop as hy weer asem het. En sy is weer anders as wat hy of Treppie is. As Pop dit klaar gesê het, dan raak hy altyd so snaaks stil en dan weet sy hy wonder wie se kind Lambert nou eintlik is.
Toe hulle nog klein was, het Treppie altyd vir haar sweets gegee in ruil. Wat hy gesteel het in die keffie. Oumol het hulle eendag betrap. “Hoekom, hoekom, hoekom?” skree sy toe en kap haar kop met elke hoekom teen die muur. “Hoekom doen julle dit?” vra sy. En toe sê hulle altwee vir sweets. En as sy ophou om haar kop so te kap, dan sal hy vir haar ok sweets gee, sê Treppie toe. Toe haal hy sy voorraad uit, ’n hele skoenboks vol onder die bed. Sy kan kies, sê Treppie toe vir haar. Oumol het die hele boks sweets van die tafel af gesmyt en haar kop verder op die tafel gekap. En toe’t Treppie sy broek afgetrek en gebuk en gesê sy moet hom liewer slaan as wat sy haar kop so kap, en toe’t sy gesê sy slaan nooit aan g’n niemand nie en sy pa sal hom regsien. En toe Oupop daai aand by die huis kom, was hy gedrink, en hy’t vir Treppie onder die bed uitgesleep heelpad na die shunting toe, want hy wou nie hê die ander mense in die huis moet hoor nie. Hy’t gesê hy gaan vir Treppie ’n pak gee wat Treppie “in sy dag des lewens” nie sal vergeet nie. Toe hy terugkom daai aand, was hy sonder Treppie.
Toe het Oumol weer begin huil en gesê hy moet vir Treppie loop haal, en toe sê Oupop sy kan self “die stuk skande wat sy gebaar het” loop haal, en toe kyk hy vir haar wat Kleinmol is só – sy was baie tingerig en haar bors het sleg toegetrek daai dae – en toe spring Oumol voor haar in en skree: “Nee! Nee! Nee! Dan slaan jy my maar liewer!” en toe klap Oupop vir Oumol lat sy omval, bo-op haar, en toe sê Oupop hulle moet maar self sien en kom klaar, hy lóóp nou. Toe’t sy en Kleinpop vir Oumol getroos en toe’t hulle vir Treppie gaan soek. Op en af tussen die treinspore, agterom die pakhuise, onder die ertswaens. En toe hoor hulle een huil by ’n ry leë trokke, en daar kry hulle hom toe sit, in die strooi, heeltemal toe onder die bloed. Hulle moes hom half dra, half abba huis toe. By die huis het Oumol hom gemaak lê op die kombuistafel op ’n handdoek en hom begin skoonmaak. Hy was sleg stukkend, oralster op sy gesig en sy lyf. Van sy tande was uit en hy kon glad nie uit sy oë uit kyk nie. Sy neus was so erg gebreek lat dit vandag nog skeef is. Sy hele sitvlak was vol opgeswelde persblou strepe van Oupop se belt, en sy een rib was af.
“Here, help ons,” is al wat Oumol die heeltyd gesê het. Verder het sy net saggies gehuil terwyl sy Treppie se bloed afgevee het.
Sy en Kleinpop was baie jammer vir Treppie. Veral Kleinpop, omdat hy haar ok beetgekry het en Treppie toe nou ál een was wat slae gekry het. En sy ok, want sy’t altwee toegelaat, lank nalat dit nie meer ’n speletjie was nie. Anders sou sy nooit ’n lekkergoedjie in haar lewe gesien het nie en sou hulle haar ok nooit saamgevat het êrenster toe nie. Soos na die sirkus of na die bioscope in die middae ná skool, of na die perderesies waar mens in die stalle kon rondstaan tot iemand jou iets vra en dan sê jy ja, maar dit sal twee bob kos, nè.
“Hierie kind moet ’n dokter sien,” het Oumol vir Oupop gesê die dag ná die pak, maar Oupop het gesê oor sy dooie liggaam, dan kry hulle die welfare op hulle lyf en as hulle eers een keer oor jou drumpel was, dan’t jy vir altyd ’n ellende. En toe Oumol sê hulle het klaar soveel ellende, mense wat wil help, kan nie so erg wees nie, toe slaan Oupop vir Oumol met die vuis lat altwee haar oë net daar bottoe swel.
Toe’t Oumol maar vir twee dae by die huis gebly en vir Treppie gesorg. Haar plan was verder lat hulle drie kinders moes binne bly tot Treppie weer reg gelyk het. Sy’t vir die mense gesê dis pampoentjies solat hulle moet wegbly.
Maar die mense het goed geweet wat gaan aan. Daar waar hulle drie agter die toegetrekte gordyne in die kamer gelê het, het hulle gehoor hoe praat die Beyleveldts.
“’n Swak tipe Afrikaner,” het Miesies Beyleveldt gesê.
“Watse swak, hulle is slegter as kaffers, sê ek vir jou,” het Mister Beyleveldt gesê.
“Hulle kan maklik praat,” het Oumol gesê toe hulle haar vertel wat sê die mense, “hulle is net twee in hulle helfte. Mens word sleg van so op ’n hoop woon.”
“Mens word sleg van eensaamheid,” het Oupop gesê. Hy was toe al sterk aan die drank.
“Mens word eensaam as jy dink jy’s beter as ander,” het Oumol gesê.
En dit was waar. Oupop het alleen gedrink en hy’t nie gemeng met die mense by sy werk nie. En hy wou ok nooit saam met Oumol na die klerewerkers se konserte en goed toe gaan nie.
“Al die ander se mans kom saam met hulle vrouens,” het Oumol baiekeer gesoebat. Maar Oupop wou nooit. Hy’t gesê hy’s te goed vir die stad en vir die stad se mense. Hy was ’n man van die grond. Hy’t net altyd uit die koerant vir hulle gelees van die regering se planne om die armblankes terug te vat na die plase toe en sy moet maar sien, het hy gesê, wat word van wit vrouens as hulle onder die Kommuniste en die vakbonde verval. Kommuniste hou van kaffers en daar’s baie kaffers. Lambertus Benade is ’n Nasionalis en die kaffers moet hulle plek ken. So’t Oupop gepraat.
Mol se voete begin slaap waar sy voor Pop se kant van die matras hurk. Gerty begin weer hoes. Sy vryf haar oor haar ruggie. Pop se oë is oop. Hy roer sy mond of hy wil sê: Wat maak jy, Mol? Maar daar kom niks uit nie. Hy begin weer oor.
“Wat maak jy, Mol?” Hy steek sy hand uit na hare en vat dit vas. Sy hand is koud.
Mol wil sê: Ek kyk of jy nog lewe, Pop, maar sy sê dit nie, want sy kan op sy gesig sien hy weet wat sy wil sê. Sy sê net: “Gerty hoes.”
“Gerty is oud,” sê Pop. Hy maak sy oë weer toe. “Mol, dis nag,” sê hy en draai om.
“Ek kom nou,” sê Mol, “ek vat haar net gou buitentoe om te pie.”
Maar halfpad uit vergeet Mol wat sy wil doen. Sy onthou Pop se oë toe hy nou daar vir haar gekyk het. So of hy van ’n ver plek af kyk en meer sien as net dit wat voor hom is. Soos ’n sirkusolifant. Hoe ouer hy word, hoe meer kyk Pop uit sy oë uit soos ’n olifant. So ’n hartseer oog wat lyk of dit by ’n kykgat uitkyk. As sy reg onthou, het Pop se oë al op sy jongdag partykeer so gekyk.
Soos die dag toe hy teruggekom het van die shunting af, ná hulle hom kom roep het oor Oupop in die trok. Toe’t sy oë so erg van ver af gekyk lat Miesies Beyleveldt vir hom eers gemaak suikerwater drink het voor hy na die fabriek toe is om vir Oumol te gaan haal. Treppie was doodstil daai dag. Hy’t in elk geval nooit ’n woord weer met Oupop gepraat ná die pak slae nie, en as hy stout was vóór die pak, was hy al hoe hardegatter daarna. En hy’t daai snaakse ruk aan sy skouer gekry. Soos ’n donkie wat juk vang, het ou Beyleveldt gesê. Treppie het ok niks gehuil by die begrafnis nie. En ná die tyd het hy begin baasspeel in die huis. En van toe af het hy haar behoorlik sleg verniel. Sy’t vir Oumol gesê, maar Oumol se gô was toe ok al uit.
“Jou broer het vreeslik seergekry, my kind,” het sy gesê. “Daar is niks wat ek nou meer daaraan kan doen nie. Julle moet maar julle eie heil uitwerk.”
Teen daai tyd was Oumol toe al self siek. ’n Vreeslike hoes wat sy aan haar gehad het. Treppie het haar hoesmedisyne gedrink, want daar was drank in. Hy was lateraan heeltemal suf van die hoesmedisyne.
Miskien moet sy vir Gerty ’n bietjie Klipdrift ingee. Miskien help dit. Maar dis in die sideboard en die sleutels is in Treppie se broeksak. Hy koop die brandewyn en hy sê hy koop dit nie vir Lambert om in een dag se tyd uit te suip nie. Nie lat dit skeel nie. As Lambert wil drink, dan dop hy vir Treppie om en skud hom uit soos ’n sloop vir daai sleutels. Al wat hom nog weghou van die bottel, is as sy gaan lê vir hom in die agterkamer. Of as Treppie sê hy gaan vir hom lat “certify”, solat hulle hom kan vasbind op ’n trollie en force-feed tot sy lewer groot genoeg is vir uitvoer na Uganda. Daai kaffers daar is nog lekker wild, sê Treppie, hulle hou nog van witmenslewer. “Patydefwagras”, sê Treppie, is wat hulle vir witmenslewer sê in Uganda. Dan raak Lambert heeltemal wit in sy gesig. En dan sê Treppie, ja, vang nou nog ’n fit ok, dan vat ons jou met stuipe en al groendakkies toe lat hulle met hulle eie oë kan sien ons sit hier met ’n malman. Dan loop Lambert na sy den toe en breek goeters tot hy afkoel. Of hy maak ’n vuur op die hoop agter en gooi alles wat los rondlê in die huis in die vuur in. Sy’t al drie housecoats so verloor. Of hy gaan vir drie dae lank aan die verf op sy mure. Dis die beste, want dan hinder hy niemand nie. Of hy gaan soek bokse. Ná die tyd is hy so moeg lat hy die hele dag op sy kooi lê en slaap.
Mol stoot Treppie se deur oop. Sy staan ’n rukkie in die donker om te sien of sy kan sien waar Treppie sy broek neergesit het. Hy en Pop slaap altwee in hulle onderbroeke en hulle hemde wat hulle daai dag aangehad het vir ’n week lank, dan vat hulle dit na die laundry in Thornton. Treppie sê hy kan nie glo lat hulle ’n jaart vol twin tubs gehad het om reg te maak en nou het hulle nie eers hulle eie wasmasjien nie.
Sy kan niks sien nie, want Treppie se lakens is opgehang. Hy’t spesiaal vir hom gaan lakens koop om op te hang voor sy vensters, want hy sê mense wat in glashuise woon moenie kanse vat nie. Glashuise, vra sy, en dan sê hy altyd hulle huis staan mos op ’n kaal stuk lawn soos ’n monument vir fokol, dit moet nog net op ’n pedestal kom. Hy wonder wat dink die mense stal hulle so danig uit. Hy sê hulle moet ’n heining voor die huis op die sypaadjie plant, hy voel die mense kyk vir hulle. Dan sê Lambert hy wil g’n niks se plantegemors in die jaart hê nie, sy spanners en goed raak net weg.
Mol sit Treppie se lig aan. Treppie lê met sy gesig na die muur. Hy snork, “krr-fuuutt, krr-fuuut”. Maar hy’t wragtag sy broek nog aan. Maar wat maak dit saak, want daar staan die halwe bottel Klipdrift voor sy bed.
Daar loop ’n ry miere na die bottel toe. Waar kom hulle vandaan, wonder Mol. Sy kyk af tussen haar voete en sien die miere kom uit die sitkamer uit. Sy sit die lig aan in die gang, en in die sitkamer. Sy buk af. Party loop soontoe en ander loop daaikant toe. Maar hulle bly in een ry en stamp hulle koppe teen mekaar voor hulle verder gaan. Mol loop versigtig nader. Sy vat die bottel. Sy vee ’n paar miere af. Vanlat Treppie van die dak afgeval het, drink hy so. Hy sê sy voet bly seer. Sy ruik Treppie se vrot brandewynasem die hele kamer vol. Hy lê met sy kop op ’n vuil wit kussing.
Nee, sê hy altyd, in hierie huis kan ’n mens dit nie waag om ’n sloop te gebruik nie, dis net wegkruipplek vir oorkruipers. Lambert is baie bang vir oorkruipers oor Treppie vir hom vertel het oorkruipers vreet epileppe se breins deur die oorgate uit. Toe vat Lambert eendag al die slope en verbrand hulle saam met die gras op die hoop. Net vir in case, het hy gesê. Nou slaap hulle almal op vuil kussings.
Mol loop saggies uit die kamer en sit die lig af. Toe sy die voordeur oopmaak, slaan ’n klamte haar in die gesig. Mis. Dit mis maar min in Triomf, maar dis nogal lekker. Lekker koel om in te asem. Goed vir die bloed.
Sy gaan sit op die stoepie se rand met Gerty langs haar. Wat goed is vir haar, moet goed wees vir Gerty, digte mis en Klipdrift. Sy’t nogal lus vir ’n dop. Sy skroef die bottel oop en vat ’n sluk en gril en vat nog ’n sluk. Hoe meer slukke, hoe minder grille. Sy hou meer daarvan met Coke, maar sy gaan nie nou weer in vir Coke en ’n glas nie. Haar ore tuit vannag in die huis in.
“Kom, ounooi se honne,” sê sy vir Gerty, “kom vat ’n slukkie.” Sy vat Gerty se kop onder haar arm vas en met dieselfde arm se hand druk sy Gerty in die hoeke van haar bek lat hy kan oop. Gerty het niks meer wil in haar nie. Sy maak haar bek oop. Mol lig die bottel stadig en laat ’n bietjie in die hond se bek inloop. “Sluk,” sê sy, “sluk nou mooi.” Sy vryf onder Gerty se gorrel. Gerty sluk. En sy hoes en sy hoes en sy hoes. Mol hou haar styf vas. Haar oë brand.
Dis hoe sy vir Oumol ok vasgehou het op die laaste. Oumol wou nooit dokter toe gaan nie, want sy was bang die dokter sien die bloukolle waar Oupop haar geslaan het. En sy wou ok nie nog ekstra afvra by die werk om dokter toe te gaan nie. Sy moes al genoeg kere een van hulle stuur om te sê sy’s siek as sy nie siek was nie, maar pap geslaan in die gesig in. Oupop het altyd vir Oumol se gesig gegaan.
“Slaan my enige plek waar jy wil,” het Oumol altyd vir Oupop gesê. “Ek kan altyd ’n langmou-overall aantrek, net nie my gesig nie, asseblief!”
“Sjaddap! Sjaddap! Sjaddap!” het Oupop dan altyd geskree, “of ek overhaul vir jou daai bakkies van jou nog ’n keer!”
Om nie vir Oupop te hinder nie, het Oumol snags in die badkamer gaan hoes. Bloed het sy gehoes. In die bad in. Dan het sy wat Kleinmol was, vir haar gaan vashou. Partykeer Kleinpop ok. Nooit Treppie nie. Ná Oupop hom daardie pak gegee het, het Treppie hom doof gehou vir als. En toe Oupop dood is, was Treppie ekstra doof.
“Daai ma van jou het TB,” het Miesies Beyleveldt vir Treppie gesê, “julle moet laat kyk.”
Miesies Beyleveldt het ok gedink Treppie het die meeste verstand van hulle drie. Hy was ok nog meer by die huis oor hy die jongste was. Dan het sy en haar ou eenbeenman met Treppie gesukkel oor hulle Benades.
Sy wat Kleinmol was, het toe al lankal begin om saam met haar ma fabriek toe te gaan. Van haar vyftiende af al. Langs haar gewerk, dubbeld hard, want Oumol was altyd agter met die hemde se platnate stik. En haar naalde het altyd gebreek, want sy’t te stadig gewerk deur die dik stukke. Dan’t Oumol alles na haar toe aangegee, en dan’t sy baie dae twee mense se werk gedoen. So kon hulle darem geld inbring. Kleinpop het toe ok al ’n bietjie begin verdien, maar min, want hy het net stukwerkies gedoen. En hy was stadig. En nooit baie sterk nie. Altyd so ’n bietjie blou om die mond.
Ná Oupop se dood het hulle vir hom ’n soft job op die spoorweë gegee. Uit jammerte. Kelner of iets op die Karootrein, maar Klein-pop het net een trip gemaak. Hy’t die goed aanmekaar lat val, het hy gesê. Toe’t hy maar by die huis gebly. Toe, baie later eers, het hy ’n lift operator geword, in ’n hoë gebou in die stad in.
Dit was okay, maar dit het hom al meer daai ver kyk gegee van olifante.
Daar waar Mol in die koel naglug op die stoeprand sit met die oop deur agter haar, kan sy hulle ruik voel uitkom uit die huis uit. Warm lug van mense, effens soeterig ruik dit, na sweet en drank en tabak en iets suurs wat sy nie weet wat dit is nie. Hier naby ruik sy die suur.
Sy bad maar min, maar dan kla hulle weer sy stink. Sy stink g’n. Sy was haar. Maar nou sit daai mot daar en sy wonder hoe lank hy daar gaan sit. Want hy sal vir haar kyk, en dit lat haar dink aan goeters. Soos toe Oumol haarself die aand doodgehoes het. Sy’t glad nie wakker geword daarvan nie, want sy’t weer daai aand ná die hele dag in die fabriek se dubbele werk doen, neergeslaan in haar kooi, weg wêreld. Maar toe gaan sy toilet toe in die middel van die nag, vroegoggend eintlik, nog niks lig nie, en toe kry sy vir Oumol daar oor die bad se rand hang. En in die bad twee eenderster kolle bloed soos ’n inkkol wat deurgeklad het op ’n gevoude blaadjie.
“Die TB butterfly,” het Miesies Beyleveldt gesê toe sy dit sien. “Een vlerk bloed uit elke long, en daar vlieg sy.” Mol sal dit nooit vergeet nie. Die helderrooi TB butterfly.
“Hou jou fokken bek, ouvrou, ek dag jy’s blind!” het Treppie vir Miesies Beyleveldt geskree, en sy’t haar hand voor haar mond gesit oor Treppie so met haar praat.
Ná Oumol se afsterwe was Treppie erger as ooit. Eers toe die yskaste afgebrand het, het hy ’n bietjie rustiger geword. En ná Peace Day laas, is hy glad mak. Hoe lank dit gaan hou, weet sy nie.
Daai dag van die brand het vir Treppie ’n groot knou gegee, sê Pop. Vir haar ok. Meer as ’n knou, as sy moet sê. Iets in haar kop het gebréék, so soos ’n eier breek, die goed loop uit.
Dit was oor sy Lambert se spanner nie kon kry in die lang gras nie. Net voor Guy Fawkes was dit, Lambert was toe al twee jaar uit die skool uit. Uitgeskop oor hy daar so onmoontlik was. Toe’t hulle weer die onmoontlikheid hier by die huis met hom. Lambert het kastag vir Treppie en Pop met die yskaste gehelp, maar hy’t meer gebreek as wat hy reggemaak het.
Die hele plek was daai dae vol yskaste. Diés wat nie in die den kon in nie, het buite gestaan. Toe was Lambert se den nog die workshop. En die yskaste wat buite gestaan het, se deure was oop lat hulle nie vrot nie. Ten minste diés wat af was, want ’n klomp van dié wat buite was, het ok staan en loop aan extensions.
Die gras het lank gegroei tussen die yskaste, veral agterlangs waar diés gestaan het wat hulle net vir spaarparte aangehou het. Vir groentebakke of rakke of binnegoed.
Dit was toe Lambert so ’n stuk binnegoed aan die uithaal was, uit een van die oues uit, lat sy die klein spannertjie in die lang gras neersit en hom nie weer kon kry nie Lambert was daai dae nog baie haastiger as nou. Sy moes net hier vat en daar vat. Tange en hamers en skroewedraaiers met verskillende punte. Sy’t hulle almal se name nog geken daai dae.
Treppie en Pop was uit om ’n ander yskas weg te vat. En Lambert moes solank spaarparte uithaal om een reg te maak wat ok nog daai selle aand moes terug. Dit was al laat en Lambert het vroegmiddag al begin neuk al. Hy was neukerig lánk voor die spanner weggeraak het. Hy’t gesê haar housecoat is goor en hoekom dra sy nie ’n pantie nie, wil sy dalk hê die hele Triomf moet haar annerplek sien? Hy’t nie annerplek gesê nie, hy’t iets baie ergers gesê. En hoe dink sy moet hy die customers onthaal vir ’n Guy Fawkes-paartie die volgende dag as sy ma nie eers ’n broek aanhet nie, want sy moet hom help om die rockets aan te steek, en dan sal sy moet buk-buk-buk. Sonder broek.
Hy’s mal, het Treppie gesê, die mense sal nooit kom nie. Maar mens sê nie vir Lambert hy’s mal nie. Hy’t maande lank ’n uitnodiging in elke yskas se icebox gesit wat by die jaart uitgegaan het met hulle adres op.
Don’t mis it. Fireworks in the backjaart./Moet dit nie mis nie. Vuur werke in die agter plaas. Kom maak ’n dop virniet op Gaai Foks. Come in for a free drink for Gaai Foks. Support your local electric appliance Repair Services. Ondersteun u plaaslike herstel diens vir elektriese toe stelle. R.S.V.P.
Een van daai uitnodigings is nog altyd opgeplak agterop die kombuisdeur. Sy lees hom elke keer as sy haar housecoat ophang aan die spyker.
Hy was lank voor die tyd reg vir daai paartie. Al sy spaargeld daarop uitgegee. Bokste vol fireworks gekoop by die Chinese. “Peking Ducks” was hulle name, sy onthou nog. Treppie het daai kiste so gekyk en gesê hy kan nie wag om te sien of dit waar is lat hulle “kwa-kwa-kwa!” in die lug in afgaan en subtitles in Chinese skrif skyt so ver soos hulle trek nie.
Die hele den was naand vol van die bokste fireworks. Bo-op die yskaste en binne-in die yskaste en op planke wat aan die ceiling hang.
Lambert het gesê as jy ’n ding wil doen, moet jy hom goed doen. Hy’t ok nog ses bottels brandewyn en ’n krat vol Cokes gekoop en plastiekbekertjies. Nou moes die mense net kom.
Treppie het nog gesê as hy dan alles na ’n “skemervonkel” wil lat lyk, dan beter hy die lawn ok sny, want jy kan nie lat Parktown prawns teen die customers se broekspype opkruip nie. Maar Lambert het nog nie by grassny uitgekom nie. Daai dae was dit nog so ’n handstoter met lemme wat altyd gehaak het. En Lambert was toe nog glad nie so geworry oor gras nie.
So, die gras was lank daai dag net voor Guy Fawkes. En Lambert was haastig om die yskas reg te kry, en hy skree op haar sy moet sy klein spannertjie bring. En soek jy nou na ’n klein spannertjie in lang gras. Toe gee sy maar vir hom ’n ander enetjie wat sy gedink het sal ok reg wees vir daai klein moertjies wat hy wil vasdraai. Maar toe’s hy nie reg nie. Toe gooi hy hom ok in die gras in. En dis toe nie lank nie, toe vat hy van moerigheid al die tools uit die toolboks uit en hy moer vir hulle by die trosse in die lang gras in.
“Hierie yskas moet nou kláár. Bring my Philips-skroewedraaier,” skree hy vir haar.
En soek jy nou ’n Philips-skroewedraaier in lang gras. En elke keer as sy buk as sy dag sy sien hom, dan skree Lambert: Ma, ek sien jou poes. Staan regop! En as sy weer regop staan, dan skree hy: Soek my donnerse dit! of: Bring my fokken dat! Lat sy naand skoon deurmekaar draai en as hy skree hy wil die draadtangetjie hê dan gryp sy die naaste ding wat sy in die gras raakvoel en gee dit vir hom, ’n hamer, of ’n skroef, of ’n spyker.
En dis hoe sy haar bearings verloor het met die name van gereedskap en goed. Sy’t later hande-viervoet in die gras rondgekruip en huil. Dit was al donker. Lambert het die buitelig aan die extension aangesit en gesê nóú’s hy klaar met goed wat nie wérk nie, goed wat nie lóóp nie, goed wat nie panties aanhet nie, goed wat wégraak in láng grás. En klaar met windgat lanies wat nie R.S.V.P. om te sê hulle kom na sy Guy Fawkes-paartie toe nie. Kláár. Toe raak hy verskriklik woes en hy sê as Triomf nog nooit ’n Big Bang gesien het nie, dan gaan hulle hom nóú sien. Hy’t gesê as mense gedink het hulle maak geskiedenis toe hulle die kafferhuise hier platgestoot het, dan gaan hulle nou sien wat régte geskiedenis is. Dis nie platstoot nie, dis vúúrmaak, sê hy, dís wat geskiedenis is. Dis Guy Fawkes. Toe vat hy die kannetjie ekstra petrol van die Austintjie en hy gooi dit uit op die gras tussen die yskaste en hy sê sy moet bietjie die bokste uit die den uit bring en op die yskaste buitekant pak. En hy gooi die yskaste ok vol petrol.
Toe begin sy skree en toe sê hy as sy nie wil sjaddap nie, dan sal hy sorg lat sy nou so ’n groot geraas maak lat sy nooit weer ’n volsin sal sê in haar dag des lewens nie. Toe sleep hy haar in die den in en stop haar housecoat se sakke vol Peking Ducks, en ok voor by haar rok in. En toe sê hy dis jámmer sy dra nie ’n pantie nie, want dan kon hy dié ok volstop met fireworks, want dis eintlik onder haar hól wat hy wil vuurmaak en haar póés wat hy moer toe wil skiet. Vieslike bek wat hy aan hom het. Toe prop hy haar arms en bene en voete en al binne-in die ou yskas in en klap die deur toe. Teen haar knieë, lat hulle pap stamp.
Daai yskas was nog aan ok. Die liggie het afgegaan by haar kop toe hy toe is. En dit was koud. Die laaste wat sy nog gedink het, is lat dit nou seker is soos die hel is. Lat jy opgeprop sit met pap knieë in ’n plek wat so koud is lat jou tanne klap. Voorlat jy jouself vuurwarm skyt in die lug in. “Kwa! Kwa! Kwa!” Tot in die buitenste duisternis met subtitles.
Verder kan sy niks onthou nie. Pop het gesê Treppie het haar katswink gekry daar in die yskas.
Want toe hulle die aand by die huis kom, toe staan die hele straat en kyk die fireworks. Die den het ok al lekker gebrand. Maar toe kom die brandweer en spuit alles dood. Lambert was ok tot daarnatoe. Hy’t in die gras gelê, vieslik vuil bemors soos hy ingegee het, ondertoe en boontoe. Sy mond was vol bloed soos hy homself gebyt het. Hulle moes altwee hospitaal toe in ’n ambulans. Sy moes suurstof kry. Toe sy daar uitkom, het sy vir ’n jaar lank aanmekaar gehoes. Die dokter het gesê haar longe het seergekry van die yskas se gas wat in haar in gelek het.
En Treppie het ’n knou gekry. En Pop het ekstra ver uit sy oë gekyk, of hy die heeldag in ’n lift op en af gery het. Net Lambert was beneuk toe hy uit die hospitaal kom. Hy kon net milkshakes drink vir ’n maand lank, so seer was sy mond. Hulle moes hom net besig hou die heeltyd.
Sy’t vir Pop gesê hulle moet vir hom goed gee waarmee hy kan sukkel, maar nie te veel nie. Die goed moet werk op die ou end. Want as ’n ding nie wil werk nie, dan kry Lambert óf ’n fit, óf hy begin alles en almal inmekaarslaan. Of hy maak vure.
En dis hoe die posbus toe daar gekom het. Maar ván daai posbus daar is, was hy nog nooit langer as ’n maand op die paal nie.
Mol kyk vir die hekpaal. Hy lyk dof in die mis. Gerty bewe liggies in haar arms. As sy hoes, dan voel dit vir Mol of dit sy self is wat hoes. As daar tog net iets wil uitkom. Maar dit klink of dit te veel sal wees as dit uitkom.
Dit klink of Gerty haar hart wil uithoes. Mol wonder hoe sal Gerty se hart lyk as sy hom uithoes. Aan drade sal hy hang, uit haar bek uit tot op die kaal sement. Daar sal hy lê en rittel.
Sy knyp haar oë toe.
“Ugge-ugge!” help hoes sy vir Gerty. Sy vryf oor Gerty se ruggie.
“Hrrraagg-hrrraagg!” hoes Gerty.
“Ugge-ugge, hrrraagg-hrrraagg!” sit hulle en hoes daar op die stoepie. Dan hoor Mol: “Hoe-hoeee!”
Sy kyk op. Wragtag, op die lamppaal, afgeteken in die lamp se skynsel, sit ’n uil in die mis. Hy’t oortjies. Het seker verdwaal. Mis is seker vanaand te dik vir oortjiesuile.
“Ugge-ugge, hrrraagg-hrrraagg, hoe-hooeee!” maak hulle daar voor die huis.
Ons sing al in die rondte, dink Mol. Soos “Vader Jakob”. Uggeugge, hrrraagg-hrrraagg, hoe-hooee.



10 Die painting sonder einde
Lambert staan voor die den se binnemuur met ’n spray-can in sy hand. Hy kyk vir sy painting. Bokant sy bed die hele muur vol.
Meestal sien hy aan die begin niks nie. Dis snaaks om niks te sien waar daar so baie is nie.
Maar hy weet hy moet net geduldig wees. As dit te lank vat, spuit hy sommer enige plek ’n kol of ’n streep. Dan kan hy altyd ’n stert aan die kol sit of ’n kop aan die streep, dan is dit darem iets.
Want om nie te kan begin nie, dit is die ergste.
Dan is daar net tyd en niks.
Soos toe hy net uit die skool uit was. Toe was hy so bored, hy kon vrek. Veral tussen twaalf en twee smiddae. Tyd en niks in sy nek soos ’n trek. Sonder lat hy ’n deur kan toemaak solat dit kan ophou.
Toe teken hy sommer een middag met kokipenne groot teen die binnemuur Suid-Afrika uit sy geskiedenisboek uit.
Die buitelyne is groen. Dis al amper heeltemal uitgefade, kokipenne fade maar so. Die rooi puntjies vir die Kaapse berge, en boontoe vir die Drakensberge, is bietjie groter en hulle kan ’n mens beter sien. Molshopies, molshopies, molshopies. En die Oranjerivier en die Vaalrivier en die Visrivier en die ander riviere het hy toe ok ingeteken, in blou. Die beste was die dik, swart pyle om te wys hoe die kaffers van bo af toegesak het op die land. En die groot, geel pyle om te wys hoe die Voortrekkers onder uit die Kaap uit ingetrek het in die land.
Toe hy daai dag begin het, was dit net ná twaalf. Soos nou. Net ná hy opgestaan het. En toe hy klaar was, was dit al stikdonker buite, so het die tyd gevlieg.
Hoe meer goed jy klaar gepaint het, hoe makliker is dit om aan te gaan. Tot daar later te veel beginpunte is en dan is dit weer moeilik van voor af. Baie moeiliker as toe daar heeltemal niks was nie. Toe hy eers die buitelyn gehad het, kon hy aangaan. En hy moes aangaan, want net Suid-Afrika was darem baie leeg en boring. Eers kon hy glad nie verby berge en riviere dink nie. Hy’t net nóg berge en riviere bygeteken.
Toe op ’n dag het hy sommer hulle huis geteken, bo-oor alles, die hele Suid-Afrika vol. Dit was ’n brainwave. En toe die molle naand begin hopies stoot op die lawn, toe’s die Drakensberge al klaar daar, molshopies, molshopies, molshopies. Sulke goed gebeur partykeer, maar dis net luck. Die swart en geel pyle wou weer glad nie so lekker werk op die lawn nie.
“Wat’s dié?” het Treppie gevra toe hy die painting sien.
“Dis ons huis, Marthastraat 127,” het hy gesê en net vir die sekerheid ’n 127 op die posbus uitgekrap met ’n swart ball-point.
Maar dis nie wat Treppie wou weet nie. Hy wou weet watse pyle is dit dan dié. En toe hy vir hom sê dis van die kaffers en die Voortrekkers van die geskiedenis, toe sê hy dit lyk vir hom meer na pis- en kakpype onder die grond. Kak van diékant en pis van daaikant. Toe sê hy same difference, want waar jy mense kry, kry jy kak en stront by die pype vol en hy wens hy’s ’n hond, want dis net honde wat liefde kry by Marthastraat nommer 127.
Treppie se planne vir as die kak begin spat, is ok op die painting.
Onder Molletjie se pens loop ’n dik, rooi stippellyn uit – met ’n 8 net buite die driveway om te wys hoe sy haar draai kry, dwarsdeur die lawn, bo-oor die kakpype en die molshope, reg Noord. Hoe verder Noord, hoe meer moet hy byteken van Afrika. Maar hy’t Suid-Afrika te groot gemaak onder en toe’s daar te min plek vir Afrika. Toe moet hy alles kleiner en kleiner teken om uit te kom op die muur.
Toe Treppie dit sien, toe sê hy hy moenie sake vir homself so moeilik maak nie, hy’t dan die hele fokken ceiling vir Afrika. Maar toe was dit te laat, want al die lande van Afrika was toe al plat gesquash om onder die ceiling in te pas. Vir die horing en die skouer van Afrika het hy darem weerskante genoeg plek gehad, maar hulle was toe weer te groot vir die lyf. Sy ma het kom sê lat dit lyk g’n soos Afrika nie, lat niks wat hy paint, lyk na enigiets nie. Toe sê hy okay. Dan sal hy byskrifte in hoofletters bysit. Soos TENNIS BAL, WOLK, HUIS, HOND, MOLS HOOP, KAK PYP, POMP, ROOS, PIEL, POES, BYNES, HOUSE COAT, PLEISTER BARS, ROES, EVAPORATOR. Nou kan sy haar oë oopmaak en lees wat dit is.
Lambert kyk en kyk vir sy painting. Oor daar aanmekaar nuwe goed gebeur het, het hy later party goed bo-oor ander goed gepaint. Hy’t nie tyd vir doodverf as hy eers aan die gang is nie. Nou staan sy ma daar met die pienk dayglow-TENNIS BAL in haar mond. Hy kan dit nie help nie. Sy was klaar daar toe hy die bal vir die HOND wou teken.
Gerty lyk of sy ingespan is voor die LAWN MOWER, want daar loop twee swart kakpype soos leisels tussen haar en die lawn-mower. Die lawn-mower self het VLERKE omdat die GETUIE agter die lawn-mower is. Mens sien net haar skouers met die vlerke en haar bene. Die lawn-mower loop oor haar maag. Sy het JEHOVA op haar voorkop, maar dit pas nie in nie. Die JE en die VA val weerskante af. Dit lyk soos earphones. In die lug bokant die huis is die AAND STER, met vyf punte in silwer wieldoppaint. Die hemel begin bokant die CAPRIVI STRIP. Die aandster sit dan mos in Angola, sê Treppie, nie in die hemel nie, maar, sê hy, dit maak seker nie saak nie, want for that matter kan ’n mens seker sê Marthastraat 127 is die hel, onder in Afrika. Dis maar Treppie daai. Alles moet altyd dubbeld onderstebo voor hy tevrede is.
Die son is in Zaïre. Hy’t eers strale gehad, maar nou’t hy sulke rooi puntjies soos die NP se nuwe son. Binne-in het hy geskryf SUNSHINE D.
Eenkant aan die horing van Afrika hang sy ma se HOUSE COAT. Dit lyk nie soos ’n housecoat nie. Dit lyk soos ’n stuk afgeslagte mensvel. Dis hoekom hy daar geskryf het HOUSE COAT. Met in hakies agteraan (MOL VEL).
KAAPPUNT kan mens nog net sien onderaan die driveway. Daar is TAFELBERG ok nog. Die posbus staan bo-op geplant. Eenkant langs die posbus bo-op Tafelberg staan HARRY DIE STRANDLOPER. Ok uit sy geskiedenisboek. Anderkant langs Tafelberg staan JAN VAN RIEBEECK. Hy dra ’n lint oor sy bors en daarop staan MAN ABOUT TOWN. Hy hou ’n bottel KLIPDRIFT vas. Harry die Strandloper hou ’n bottel COKE vas.
Jan van Riebeeck het ’n pienk veer in sy hoed. Dieselfde pienk as die tennisbal. Dit was ’n lekker pienk daai. Hy sien dit nie meer in die hardware shop nie. Dit was Flossie se eerste undercoat. Hy het nog genoeg oorgehad om ’n pienk PIEL en ’n pienk POES te paint en om die Getuie se onderrok in te kleur.
Die laaste bietjie pienk was vir Tsafendas se WURM. Halfpad deur die wurm het dit toe opgeraak, nou’s die wurm helfte pienk, helfte groen. Hy’t ’n prentjie van Tsafendas uit die Huisgenoot geknip. Hy’s nou nog in die tronk oor Verwoerd. Hy’s al baie oud, maar hy’t nog altyd die wurm. Hy’t sy republiekwordingsmedal op Tsafendas se bors gehang. Aan ’n spyker deur sy HART. Hy’t die hart self ingeteken op die prentjie. Treppie het gevra of dit dan Liewe Jesus is met die bleeding heart. Toe sê hy Treppie moenie mal wees nie, Liewe Jesus het nie ’n wurm nie. Want die wurm begin in die hart en loop tot in derms se draaie in tot jy later nie meer kan sien wat is derm en wat is wurm nie. Die derms het hy ok onderaan die prentjie geteken. Tsafendas sit teen die prefabmuur geplak. ’n Klein mannetjie met ’n goue medal en baie derms vol wurm.
Treppie se derms kan ’n mens ok sien.
Treppie lê oopgesny oor die skouer van Afrika, maar hy weet nie dis hy nie. Sy binnegoed hang uit. Eenkant in die vlak brandertjies van die ATLANTIESE OSEAAN staan ’n groot, kaal kaffer met ’n moerse lang, swart piel wat tot in die water hang. Hy vreet Treppie se lewer. “PATYDEFWAGRAS” sê die kaffer. Hy’t ’n silwer bangle om sy piel.
Pop se kop steek net uit bo ’n wolk. Dis bokant dieselfde oseaan. POP SE KOP OP DONDER WOLK, het hy daarby geskryf, want mens kan nie vir Pop sien nie. Dis oor hy eers vir Pop geteken het besig om op te styg hemel toe en toe die wolke bo-oor, want Pop lyk toe vir hom skielik so alleen daar bo in die lug. Maar mens kan darem Pop se voete sien. Hulle is pikswart stokkies gebrand, want Pop staan op ’n wit weerligstraal wat onder in die wolk se pens blits.
Hy wat LAMBERT is, sit in die VOLKSWAGEN onder die AF DAK. Hy smile by die venster uit. Die roof-rack is vol silwer sakke. Bo-op die silwer sakke sit sy GIRL. Sy is kaal met blonde hare. Sy lyk of sy op ’n silwer waterbed sit. Dis van wieldoppaint. Dit vat nie so lekker op PVA nie. Kort-kort moet hy die waterbed optouch. En sy girl se silwer stertvin ok, want sy’s ’n mermaid met skubbe op haar stert. Sy’t silwer sterretjies op haar nipples. NIPPLE CAPS. Bokant haar kop steek die Volla se aerial uit en daaraan hang ’n vlaggie. DIAMOND LADY het hy op die vlaggie geskryf. Dis wat op die pinball machine in Ponta do Sol staan.
As sy weer kom, vanself en verniet ná daardie eerste aand, dan vat hy haar Ponta do Sol toe vir take-aways. Dan speel hulle gou ’n potjie pinball terwyl hulle wag vir hulle kos. En as hulle terugkom, dan eet hulle hier in sy den en dan speel sy pinball op hom.
Lambert kry sy angle reg. Hy wil ’n spuitfontein uit die PIEL verf, maar hy’s te opgewerk. Hy steek sy hand voor by sy broek in. Pyne skiet deur sy stuitjie. Hy maak sy oë toe en gaan sit op sy bed. Hy voel agter die koppenent na die T-shirt waarmee hy homself altyd afvee. As hy sy oë oopmaak, sien hy sy voete. Hulle is vuil. Hy loop maar altyd so kaalvoet, hy gaan tog nêrens na toe nie. Sy twee groottone se naels is lank en vuil. Een groei in. Sy ander toonnaels is rond en dik van baie stamp. Honde-toonnaels, sê Treppie. Hoekom is sy voete so groot en sy enkels so dik en vol knobbels? Die vel op sy maermerries is dun. Daar is duike in. Sy keel voel styf. Lambert sien hy huil aan die groot, vet druppels wat op sy voete val. Hoekom huil hy? Fok dit. Maar hy húil. Hy vee die trane met die T-shirt af, eers van sy gesig af en toe van sy voete af. Toe vee hy verder af.
Hy staan op lat dit kan oorgaan. Hy voel lam in sy rug. Hy moet gepaint kry, dan sal dit oorgaan. Hy sien skielik vir Gerty raak. Gerty sit sonder trui. Hy spuit vir haar ’n geel trui aan. Die groen ribbing moet nou maar eers wag. Hy’t nie nou groen nie. Hy’t geel en bruin en swart en wit. Hy spuit Gerty se geel trui oor en oor. Gerty is amper heeltemal toe onder die geel. Sy’s in elk geval amper oor die wal. As sy doodgaan, hoef hy net haar kop en pootjies toe te spuit. Want ’n stert het sy nie.
Wat is nog geel? Hy touch sy mermaid se geel hare op. Nou lyk dit of sy te veel hare het. Die mermaid van hom wil glad nie so lekker werk nie. Haar stert skilfer sleg af. En sy silwer is op.
Lambert staan terug en kyk vir sy painting. Hy’t gedag hy’t ’n begin met die geel. Maar hy’t net dead ends. Die painting wil nie vandag werk nie. Hy kry hom nie opgestart nie.
Wolke werk, sterre werk, die son werk. Jy hoef hulle nie te laat werk nie, want hulle werk vanself. Molle werk, bye werk, termiete werk, miere werk. En muise en kakkerlakke en oorkruipers. Hulle is pestilensies, maar hulle doen wat hulle moet doen en hulle kyk nie vir hulle voete nie.
Hulle haak nie vas nie en hulle slyt nie en hulle gebruik nie olie soos pompe en karre en lawn-mowers nie. Hulle jam nie en hulle seize nie op nie en hulle tyd gaan nie uit soos wasmasjiene en yskaste s’n nie. En as hulle vrek, dan vrek hulle sag en hulle begin nie te backfire of te mis nie. En hulle hum en rattle en kliks nie aan en af in die nag nie. Mens hoef hulle nie op te touch nie. Hulle is cool. Hulle fade nie sonder rede nie. Hulle het nie byskrifte nodig nie. En ’n mens hoef nie te sukkel om hulle te start nie, want hulle is altyd klaar aan as jy hulle sien.
Skielik weet Lambert wat hy moet doen. Waar hy moet begin. Hy smile. Hy voel hoe slack die tyd om hom. Sy voël hang tevrede tussen sy bene. Hy’t ’n plan. Hy sleep ’n stoel nader en sit ’n Cokekrat bo-op solat hy kan bykom. Hy begin die kalenders van Tuxedo Tyres afhaal. Pienk bikini, blou bikini, geel bikini, áf! Halfpad om die den, toe hy by 1980 se kalender kom, sien hy ’n klein foto’tjie van Tuxedo Tyres se manager en sy vrou, ’n ronde enetjie in die tyre. Gavin en Cindy Viljoen, sê dit in klein lettertjies onderaan. Dis hoekom die donnerse pin-ups almal dieselfde lyk! Dis dan sy, die manager se vrou, elke keer met ’n ander kleur bikini en met ’n ander pruik op. Bleddie rip-off! Dink hulle kan hom fool! Hy trap van die krat af tot bo-op die Kneff en ruk vier kalenders gelyk af. En van daar af trap hy bo-op die Fuchs en bo-op die Tedelex en bo-op die staalkabinet. Af met die rubbish! Nou vir die goed wat werk! Nou vir die bye en die miere en die molle!
Hy lat homself afsak van die staalkabinet af, sleep die stoel en die krat weer nader vir die laastes in die hoek. Snaaks as hy weet hy’t ’n plan, hoe geduldig hy word. Hy vat sy tyd. Hy vat meer as sy tyd, want hy weet wat kom, staan vas. Hy kan maar linger longer. Hy kan maar uitstel, dit word net lekkerder, want dit word al hoe duideliker wat hy moet doen. Of nee, dis g’n duidelik nie, dis ’n plan sonder ’n plan. Hoe moet hy sê, hy weet dit gaan werk, maar hy weet nie heeltemal nie. Dis soos kom in drome. Dan pyn sy stuitjie nooit nie. En hy smile as hy wakker word. Hy huil nie en sy voete pla hom nie.
Hy sit sy paints en goeters reg. Die geel spray-can en ’n paar los vetkryte, halfklaar koki’s, ’n rooie, ’n bloue en ’n perse. Die blikkie swart high-gloss en twee kwaste, ’n breë een en ’n dunnetjie. Dan nog die wit PVA wat Treppie ’n jaar gelede gekoop het om die huis mee te verf. Hy’t dit toe nooit gebruik nie. Nou’s dit al half opgepaint op die painting, want wit vat lekker op die pleistermuur. En die brown government paint. Wat Treppie by die Chinese gekry het, wat die Chinese by die polisie van John Vorster gekry het. Treppie sê die polieste in John Vorster paint die hele dag met government brown op hulle mure, want hulle mag nie meer die kaffers moer nie. Hy sê die polieste het nou interior designers geword en hulle moet op drie papiere teken vir ’n donkiepiel as hulle een wil hê. En vir ’n gun moet hulle op tien papiere teken. Die donkiepiele en die guns is nou almal toegesluit in kluiste. Hy dink Treppie vertel stories soos hy wat Lambert is, sy painting paint. Dis meestal net so fokken deurmekaar en jy kan nie kop of stert uitmaak nie, maar jy sien sommer as hy die dag ’n lekker een beet het. Hy like dit as Treppie so is. Net, Treppie weet nooit hoe om sy stories af te end nie. Hy hou meestal op voor die end en dan sê hy it’s all in the mind.
Hy dink Treppie sê dit maar sommer as ’n storie nie lekker wil uitwerk nie. Deesdae end hy nog voor hy begin het. Hy end sonder ’n end. Hy sê net it’s all in the mind en mens moet maar self figure wat vooraf of agteraf gebeur het. Stories lol maar so. Sy ma se stories wil ok nie lekker uitwerk nie, maar hy wil nie nou aan sy ma dink nie. Nou sit hy sy ma uit sy kop uit. Al manier om haar uit sy kop uit te kry, is met paint.
Lambert staan terug en bekyk die ry oop kolle teen die muur waar die kalenders afgekom het. Hulle is baie skoner as die res van die muur. Sulke netjiese, vaalwit vierkante. Hy smile. Dis nou luck. Nou’t hy sommer frames ok. Nou kan hy netjies in die frames paint en al die goed wat werk, kan dieselfde size wees.
Wat eerste? Nee, wáár eerste? In die middel, die middelste blok teen die agterste muur. Dan kan hy terugpaint na die end toe teen die een muur en vorentoe teen die ander muur, na die begin toe. Maar die middel is eintlik die begin. Dan kan hy een blok diékant en een blok daaikant van die middel aangaan. Dan word alles gelyk vol. Nie soos ’n lyn wat jy trek nie, maar soos ’n weegskaal met arms wat jy laai om gelyk te trek. Nou’s hy skoon dors van opgewondenheid. Hy vat die halwe bottel flat Coke raak uit die oop yskasdeur sonder om te kyk. Hy vat ’n paar slukke sonder om sy oë van die muur af te haal. Hy kan dit fokken sien! ’n Hele gallery van goed wat werk! Peste! Molle! Miere! Goggas!
Nou, wat eerste? Wat eerste in die middel? Hy dink ’n by.
Hoe lyk ’n by nou weer? Hy móét weet, daar was laas soveel dooie bye ná die fokop toe hy die emmer water in die nes gegooi het.
’n By het twee stukke, ’n kopstuk en ’n stertstuk.
Lambert staan op die Tedelex met die dun kwassie en die blikkie swart verf. Hy kry sy angle reg. Hy verf die buitelyn van die kop en dan die buitelyn van die lyf, ’n bietjie groter. Die buitelyn kom mooi glad en blink. Maar die by is te klein, hy sit nie die raam lekker vol nie. Wat nou? Nou sit hy vir hierie by nog ’n stertstuk aan. Wat nou? Maar dan is die kop weer te klein. Hy weet wat. Hierie by word ’n Superbee. Hy kry twee koppe weerskante van die middelste een, maklik. Lambert klim van sy Tedelex af en kyk vir sy Superbee. Dit word ’n by van ’n ander wêreld! Hy smile vir homself. Hoe meer koppe, hoe meer pote, hoe meer vlerke, hoe beter gaan hierie by werk.
Die by het elke kant sewe pote. Lambert teken ’n dun naat in vir die kop en dwarslaste tussen die kop en die lyf en die ander lyf. Aan elke kop teken hy twee bobbeltjies waar die oë moet kom. Die middelste kop se oë is die grootste. Nou kom die vlerke, vier aan elke kant. Hulle is die fynste. Hulle het mos sulke nerfies. Hy kry ’n vuurhoutjie. Hy kou die agterkant sag en trek ’n paar rafeltjies uit tot hy ’n puntjie het. Op elke vlerk teken hy die nerfies, soos hulle al fyner word. Die nerfies hou die vlerke styf. Wat is ’n nerf? Nie been nie, nie hout nie. Miskien bloed wat hard geword het? Het bye bloed? Is bye se bloed soet? Loop dit in are? Het bye harte?
Lambert staan effens terug van sy Superbee af. Sy kop is so vol lekker goed, dit voel vir hom of hy wil vlieg.
Dis altyd so met sy paintery. Hoe kleiner en hoe fyner, hoe meer hy sy oë moet opskroef en sy hand moet steady hou, hoe lekkerder is dit. Dis as hy fyn goedjies moet regmaak in gefokte gadgets en goed lat hy sy moer partykeer so strip. Op sy paintings kan hy die fynigheid maak soos hý wil.
Hoe gaan hy nou die by se vlerke so bonterig lat blink solat jy tog nog die wêreld half daardeur kan sien?
Eers dan maar die wêreld. Hy vat sy vetkryte en teken klein en fyn tussen die by se pote en tussen die vlerke en die vlerke se nerwe in, versigtig om nie sy buitelyne te klad nie, ’n blou berg, ’n groen aalwyn met drie rooi aalwynblomme en ’n liggeel grasveldjie.
Maar nou lyk die vlerke weer heeltemal see-through. Hy vat spoeg en werk met ’n skoon vuurhoutjie die kleure van die wêreld tussen die nerfies ’n bietjie digter deurmekaar – groen en blou en liggeel en rooi.
Nou vir die final touches. Nou moet die by gewig kry in die wêreld. Die drie koppe moet pikswart blink en dig kom. Hy los net wit stippels op die oë lat hulle kan blink. Blink bye se oë?
Die twee lywe kry vet strepe op: geel-swart, geel-swart, geelswart. Góúdgeel en píkswart.
Hy klim af om sy by te bekyk. Sy by lyk sharp. Swart-geel, swart-geel Superbee met nerwe op vlerke wat deurskyn, nét-nét. Maar iets is missing. Sy by het ’n aarde, maar daar is nie ’n hemel nie. Halfpad net bokant die berg maak hy ’n liggeel son en hoër op ’n wit wolkie met klein stukkies ligblou hemel tussen alles in.
Hy klim weer af om te kyk. Vir wat is dit dan nou so skemer hier? Hy sit die ligte aan, die een by sy bed en die ander een teen die dak, maar die dak-een gaan nie aan nie, want die bulb is uit. Lambert smile. Hy sluit sy staalkas oop en kry dit uit. Natuurlik! Dis mos lankal tyd om die rooi lig in te draai.
Sy by lyk magic in die rooi lig. Watse heuning sal ’n by maak met drie koppe en twee lywe? Mega-honey!
Hy hou sy kop skuins. Sy by se enigste probleem is, hy lyk ’n bietjie styf. Hemel en aarde ok, ’n bietjie plat en ’n bietjie styf. Êrens kort ’n jolly iets. Die angel! Waar sit ’n by se angel? Well, hierie by sal anyway meer as een hê.
Linksom uit die kop kom een dun, swart angel met ’n krulletjie om die aalwynblom. En regs uit die stert kom nog een wat three-ways om die wolkie split met pyltjies aan die punte.
Nou lyk daai by gewire! Hy lyk of hy fokking van die muur af wil spárk!
Om die by te frame, paint Lambert ’n dun, swart lyn rondom, al op die rante waar die kalender gehang het. En onderaan skryf hy ER in die middel, sodat hy SUP aan die een kant en BEE aan die ander kant kan skryf sonder om wyer as sy painting te gaan. En dan gaan lê hy op sy bed met ’n Paul Revere om vir sy SUPERBEE te kyk. Hy laat die donker buite rustig vol loop. Terwyl die lig in sy kamer al hoe rooier skyn.



11 Die reddende perspektief
SPEK
Dis ’n Maandagaand. Die Benades sit in die sitkamer voor die TV. Die TV is aan op TV1, maar hulle kyk nie eintlik nie. Almal is daar behalwe Lambert. Hy is al net ná vyf uit, want Maandagaand is rubbish-aand. Hy’t gaan wynbokse soek in die vullissakke. Hy’t gesê as hy terug is, sal hy vir hulle Raiders of the Lost Ark kom insit. Net Lambert mag vat aan die videomasjien. Nou wag hulle maar.
Mol brei Gerty se penspant van voor af. Vanoggend het sy lat sy aanpas en toe’s dit myle te groot. Toe moet sy die hele pant uittrek. Gerty vat omtrent twintig steke minder as verlede jaar. En as sy by die middel kom, sal sy maar weer lat Gerty pas, want sy’t nie ’n idee hoeveel sy moet verminder nie. Arme Gerty. Sy wil nie meer self eet nie. Net as sy haar soebat en haar klein stukkies uit die hand voer, dan eet sy. En sy hoes so lat sy nie meer kan asem kry nie.
“Sit uit, sit uit, lat daar ’n end kan kom aan die ellende,” sê Treppie, maar hy’t nie ’n hart nie. Hy het ’n hart, sê Pop, maar sy dink as Treppie ’n hart het, is dit ’n snaakse een.
Daar sit Treppie nou op sy krat en lees ’n Star. Een uit die pak wat hy weer vanoggend op oorkant se sypaadjie gaan vat het voor die lorretjie hulle kom oplaai het. Hy’t eers die classifieds gelees en nou lees hy die groot goed van voor af. Af en toe roer sy lippe soos hy iets hardop lees, maar sy kan dit nie uitmaak nie, want die TV is te hard aan. Maar sy kan sien Treppie vervies hom vir iets, want sy skouer ruk en hy blaai woes sonder om iets klaar te lees en dan skud hy die voue hard uit of hy iets wil uitskud uit die koerant uit, en dan klop-klop hy met die agterkant van sy hand op die bladsy voor hom of hy die nuus daar wil regklop. Treppie vervies hom nooit vir die classifieds nie. As hy die classifieds lees, lees hy die hele middag en dan blaai hy saggies om. Hy lag sulke laggies as hy die classifieds lees. Sy wonder wat is so snaaks aan die classifieds. Snaaks of halfsnaaks, want meestal lag Treppie net so ’n halwe laggie met ’n skewe mond. Sy vra partykeer vir hom: “Wát lag jy, Treppie?” en dan lees hy vir haar ’n advertensie van iets, of van iemand. Soos laas keer van Alex wat dood is. Hier van: “We all loved Alex as he was, en lat hy ok almal gelove het. Al sy bure en al sy vriende en snoek pies ok.” En haar favourite stukkie was waar dit gesê het: “Let God be with him and bear with us through our never-ending troubles, happiness and sadness.”
“Dit kom van Maggie Rip af,” het Treppie gesê en sy laggie gelag. Sy vrá toe vir Treppie wié’s nou dié Alex en wie’s Maggie Rip en of hy hulle dan ken, die mense? Sy dag miskien is dit van sy Chinese. Nee, sê Treppie toe, hy ken hulle nie, maar hy kan raai. Kan wát raai, vra sy toe vir hom en toe sê Treppie hy kan raai lat Alex was maar soos hy was en lat Maggie Rip kêns geraak het van te veel lat rip. Treppie het baie draaie, en wát so snaaks was, weet sy nou nog nie. Oor Frieda se wedding dress het Treppie hom byna vrek gelag. Dié Frieda het hy ok nie geken nie.
“Jirre, kyk net al die wedding dresses for sale,” het Treppie gesê en toe lees-lees-lees hy op en af, op en af in die kolomme van die classifieds-bladsy, en hy smile al hoe breër, en toe bars hy uit van die lag: “Wedding dress off-white. Very large. Veil and train. Satin shoes size 11. Instep supported. Brand-new. Personal tragedy. Contact Frieda or leave message.” Arme Frieda, wie-ever sy is, dag sy toe nog, maar Treppie loop deur die huis en lag lat hy huil. Toe sê Pop Treppie is fynbesnaard. Mag wees, maar hy’s nie fyn met háár nie, het sy vir Pop gesê en toe sê Pop sy moet dankbaar wees vir wat sy het, die arme Frieda het seker niemand op die héle aarde nie, en hulle het darem mekaar. Toe hoor Treppie wat Pop sê, want hy’s toe klaar gelag, en toe sê hy sy moet luister wat sê Pop, want Pop het perspektief.
Well, of Pop dit nou het of nie, dis een van Treppie se favourite woorde daai, perspektief. Dit was een woord wat sy kan onthou wat Treppie oor en oor gesê het toe hulle die storie vir Lambert uitgewerk het, dis nou die storie van hulle drie se familie-opset en van waar hy wat Lambert is, vandaan kom. Dit was Treppie se plan, hy’t gesê hulle moet vir Lambert ’n storie vertel wat hom ’n perspektief op die saak sal gee waarmee hy en hulle almal sal kan saamleef in vrede. En dis hoe hulle toe op die verlangse familiestorie gekom het, lat Pop ’n verlangse Benade van die Kaap af was. Wat haar hart gewen het op ’n klerewerkersdans toe hy ’n solo op die bekfluitjie gespeel het, wat al ding was wat hy van sy oorle’ pa besit het. En lat hulle toe voor die magistraat getrou het in gemeenskap van goedere oor dit die gouste en die goedkoopste was, al het hulle veel meer gemeen gehad. En lat daar agterna ’n ete en ’n danspaartie was agter in die Vrededorphuis se jaart. En lat Treppie die seremoniemeester was en ’n onvergeetlike speech gemaak het daai dag. Oor “die heiligheid van die huwelik” en “die Goddelikheid van die generasies”. Want sien, hy moes toe eintlik vir die geleentheid predikant ok speel, want magistrate beseël net die gemeenskap van goedere, nie die verbintenis van siele nie.
Treppie het daai speech óór en óór geoefen. Dit was die spek van die perspektief, het hy gesê. Mind you, hulle almal moes oefen lat dit bars aan daai perspektief, want Treppie het gesê dit moet só in hulle ingegroef wees lat hulle dit self naand begin glo vir die waarheid. Hy’t gesê ’n mens het so ’n perspektief nodig waarin jy kan lewe, en meer nog, waarin jy aan die lewe kan bly, anders het jy nie ’n kat se kans nie. Want, het hy gesê, eintlik is die hele lewe en die hele wêreld en alles wat aangaan, een groot oorlog van perspektiewe, of een groot sirkus – hang net af hoe jy daarna kyk, it’s all in the mind anyway. Die punt is jy moet een hê, ’n perspektief, solat jy kan fight, of ’n ander een, solat jy kan lag. Meeste mense se perspektiewe is maar net bubbles wat hulle help om bo te bly, sê Treppie, dis wat jy noem ’n “reddende perspektief”.
Well, nie lat hulle bo bly in die lewe nie, hulle ploeter maar so onderlangs deur die rubble, maar daai perspektief van Treppie het sekerlik hulle bas gered, meer as een keer, want toe Lambert oud genoeg was om te begin vrae vra, kon hulle vir hom haarfyn vertel van daai hartverloor se dans en daai Vrededorpse troue en wie almal daar was en wat hulle aangehad het en wat hulle alles geëet het, koeksisters en peanuts en Swiss roll. En wat Treppie alles te sê gehad het as die broer van die bruid en as seremoniemeester, kon hulle ok vertel: oor die gesin as die hoeksteen van die volk en oor die familie ver en naby as die bolwerk van iets anders. Bol stront, dit weet sy nou, maar hulle kon darem vir Lambert sê wat om te sê as hulle hom by die skool pes met allerhande skinderstories oor die Benades.
Dan’t hulle met hulle storie gekom. Soos wat hulle hom geoefen het vroeër dae. Dan moes sy altyd Oumol saliger se trourok aantrek en Pop sy swart baadjie en sy swart broek, nie van ’n pak nie, maar darem altwee swart. Dan moes Treppie sy speech oefen en klaarkry, want daai trourok was te styf vir haar, want sy was toe al sewe maande met Lambert en Lambert was ’n knewel. Die res van die verlangse familie en so aan, het Treppie gesê, kan hulle in gewone klere oefen, maar vir sy speech wou Treppie altyd hê hulle moet opdress soos ’n bruidspaar, lat die perspektief goed kan vat kry op hulle, het hy gesê. Dis soos vry met een wat masels het, het Treppie gesê, jy moet jou blootstel, lat jy kan immuun raak.
Dan’t hy op ’n stoel of ’n ding geklim en sy hand opgehou vir stilte en hulle moes in hulle trouklere roep: “Speech! Speech!” en Pop moes fluit soos baie mense, want soos die storie gegaan het, was daar naby ’n honderd mense op daai troudag, almal klerewerksters en hulle verloofdes.
Dan het Treppie aangehef: “Dames en here, vriende, liewe suster Mol en beste swaer, daar onder uit die kolonie uit, verlangs maar darem nog ’n spruit uit dieselfde stam.” Partykeer het hy gesê “pit van dieselfde waatlemoen”.
Dan moes hulle hard roep: “Hoor! Hoor!” en deurmekaar sing: “Want hy’s ’n lekker kêrel,” soos baie mense met ’n dop in.
As dit genoeg was, het Treppie weer sy hand opgehou en begin. Hy’t altyd begin met: “Elke gesin het sy geheime” of: “Elke familie het sy fokops.” Sy tweede sin was: “Maar al wat tel, is lat ons mekaar het en ’n dak oor ons koppe.” Sy derde sin was aan hulle, en dan’t hy met sy vinger gewys na haar met haar boep en Pop in sy pak: “Vermeerder dus en vul die aarde, of soos ons sê in goeie Afrikaans, saai die waatlemoen.”
Ná elke sin moes hulle cheer en ná die laaste een moes hulle sing van die skuitjie en die fluitjie en die orreltjie.
Dit, het Treppie dan altyd vir Lambert vertel, was sy intro, lekker jolly, om die huweliksgaste op hulle gemak te stel, want dit is die eerste plig van ’n geleentheidspreker – hy moet sy gehoor versoet solat hulle die bitter pil kan sluk.
Die bitter pil was die ernstige stuk in die middel.
Van hoelat dit onvermydelik en voorbeskik is lat twee mense by mekaar uitkom. En hoelat hulle by mekaar moet staan, come hell or high water. Van hoelat hulle hulle eie heil moet uitwerk en sien en kom klaar en hulle kruis moet opneem, synde nou die las van die geheime en die vat van die fokops. En net moet kyk Noord en fok voort. Oorlat die gesin die hoeksteen is en die familie die bolwerk.
En hoelat Pop net moet weet hy’s nou die hoof van die huis en hoe hy sal moet maai wat hy gesaai het in die fleur van sy lewe en in die sweet van sy aanskyn.
Op daai punt van die oefenry het Pop dan altyd sy swart baadjie uitgepluk en na Treppie toe gestap daar op die stoel en vir hom gesê hy moet nou op die daad van sy preekstoel afklim, want hy wat Treppie is, het ’n ewe groot aandeel in die hele besigheid en wie’s hy om vir hom so high en mighty te staan en hou.
Dan het Treppie altyd gesê Pop moet nou nie ’n spoilsport staan en wees nie, want het hy dan vergeet dis maar net ’n perspektief wat hulle vir hulle eie behoud moet oordra aan die vrug van hulle lendene? Vrug van hulle lendene, ja-nee.
Mol rek die stuk breiwerk om te sien of dit sal pas. Miskien moet sy maar vir Pop ’n keps of iets brei vir hierie winter, want hy sê deesdae die stuk van sy kop wat uitsteek as hy in sy stoel sit, reg bo-op in die middel, dié kry so koud deesdae, yskoud, of daar ’n trek van bo af is. Arme ou Pop. Hy moet ok so baie verduur. As hy so kla oor sy kop, dan sê Treppie mos haai, en hy’t altyd gedag die dood begin by die voete.



THIS ONE’S FOR YOU
Pop slaap nou. As hy hier kom sit voor die TV in sy stoel, dan slaap hy amper dadelik, maak nie saak wát hulle kyk nie. Sy maak hom net af en toe wakker vir sy favourite advertensies. Sy en Pop het mos altwee hulle favourite advertensies. Wat sy van advertensies hou, is lat hulle kort is en lat ’n mens hulle kan oorspeel in jou kop as jy so voel. Soos die een van die drie beddens. Groot dubbelbeddens waarop ’n vrou alleen slaap en rustig wakker word op drie oggende op verskillende plekke.
As sy so vanself kan wakker word, doodrustig, en as sy so alleen kan slaap op ’n strand met dolfyne wat spring daar voor in die brandertjies, in ’n blommetjiesveld vol duifies wat koer, langs ’n waterval met varings en hasies, op so ’n lekker groot bed met sulke sagte, warm beddegoed en drie verskillende nighties, dan sal sy ok lekker voel. Baiekeer as Lambert so te kere gaan met haar, maak sy haar oë toe en gaan slaap in die beddens, een vir een, op die strand, in die veld, langs die waterval, oor en oor. Sy sien die dolfyne, sy vang die duiwe en sy kyk vir ’n hasie in sy sagte, blink oog tot hy klaar is. Dit help. Maar dit werk nie as Lambert wil stories hoor nie. Dan moet dit sý stories wees van sy video’s, en dan moet sy dit vertel en oplet en dan kan sy nie dink aan haar favourite advertensie nie. Daai matrasse in die advertensie het springs in. Hulle matrasse in die huis is almal van spons. En haar en Pop s’n lê op die vloer, want Lambert het hulle bed vir hom gevat. Hy sê hy slaap nie op die grond soos ’n kaffer nie. Sy weet nie hoe weet Lambert hoe slaap kaffers nie, sy sê altyd vir hom hy moet kyk as die advertensie opkom waar die kaffers saam met die wit mense bier drink in suits in, hulle lyk vir haar of hulle almal op sagte beddens op pote slaap. Raai, en nou die dag sien sy weer haar favourite advertensie, toe’s daar ’n splinternuwe kaffer in een van die beddens. Nog nooit voorheen gesien nie. Seker ’n Nuwe Suid-Afrika-kaffer.
Pop hou van die eekhoring wat sy akker wil bêre. En hy sê hy hou so daarvan om te sien hoe elke dier ’n plekkie het. Die rondeooguil het ’n klipskeur, die bakkopslang het ’n gat, die spitsneusjakkals het ’n holte, dis waar hulle hoort en almal weet dit en bly uit mekaar se pad uit. As die eekhoring klaar sy akker vir die man van Trust Bank gegee het, dan fluit Pop die wysie nog ’n keer en sê: Terug, terug bome toe met jou, ou krulstert! Trust Bank is nie die plek vir jou nie, net vir jou akker!
Treppie sê sy en Pop is suckers vir advertensies. Hy sê hy hou nie van advertensies nie, maar as hy een moet kies, is dit van die olifantjie wat kak op die spierwit lavatory. Hy sê hy wens hy kan ok so ’n geraas maak soos daai olifantjie as hy klaar gekak het. Hy sê dít voel nou vir hom na ’n properse statement. Toe vra sy eendag wat vir ’n statement bedoel hy, toe sit hy eers sy hande agter sy ore en flap hulle soos olifantore en hy tuit sy hand voor sy mond soos ’n olifantslurp, en toe skree hy skielik so hard in haar ore lat haar hart wil gaan staan: “Hier het ek, Martinus Benade, nou halftien uitgekak wat ek sewe-uur geëet het en van nou af vir die res van my lewe gaan ek wéér eet en wéér kak tot ek eendag vrek neerslaan. Prys den Heer met blye walme tot in alle ewigheid. Amen!”
Treppie sukkel mos so vreeslik om te kak. Hy kan vir ure sit op die toilet. Partykeer so lank lat hy ’n hele stapel ou koerante van voor tot agter deurlees, ’n hele middag lank. Moet wees, want hy vertel partykeer vir hulle so baie goed wat hy in die koerant gelees het, woord vir woord, sy dink hy leer die koerant uit sy kop uit op die toilet. Treppie is te slim vir sy eie gesondheid. Mind you, sy dink Treppie lieg die meeste van die goed wat hy sê hy lees in die koerant. Hy dink dit uit op die dae as hy moet kak en hy’t nie koerante om te lees nie, dis wat.
Soos die storie van die lykewasser wat die dooie vrou genaai het. Morsdood was sy, sê Treppie, al drie dae lank. Dit was in Joego-Slawië. Sy’t al effentjies begin ruik, want hulle het nie yskaste vir lyke in Joego-Slawië nie, maar sy was verskriklik mooi, net ’n bietjie blou om die lippe, want sy’s dood toe haar hart gaan staan het van te koue bloed op ’n te jong leeftyd.
En toe die lykewasser haar klaar afgespons het waar sy daar lê op die sementblok en hy droog haar af, daai lange bene van haar en haar blanke borste soos marmer met donkerpienk tepels, toe skiet hy ’n horing net daar en hy ruik glad niks meer nie, so toe slaat sy neus van die jagsgeit. En hy hou uit en hy hou uit, want Joego-Slawe is Katolieke en Katolieke moet uithou tot hulle die vrou van hulle lewe ontmoet en hierie lykewasser was al dertig jaar getroud met sewe kinders. Maar toe moet hy haar nog opmaak ok vir die begrafnis. En toe hy die rooi lipstick op daai lieflike mond van haar moet sit en die blousel op haar lede en die rooisel op haar bleke wange, toe kon hy dit nie meer hou nie en hy hol en hy sluit die lykshuis se deur toe, want as hulle jou in Joego-Slawië vang lat jy lyke naai, sê Treppie, dan sny hulle jou piel vir jou net daar af, balls en all. En toe klim hy op daai lyk op daai koue stuk sement en hy smeer uit respekte vir die dood ’n bietjie balsem aan en hy naai daai lyk so saggies en so versigtig met die vrese van die Here in sy hart lat die trane uit sy oë rol. En toe hy klaar is, bly lê hy van aangedaanheid nog so ’n rukkie bo-op haar en toe soen hy die lyk se gesig. “Met kusse bedek,” dis wat Treppie gesê het. “Hy’t haar skone gelaat met kusse bedek.” Ja, wragtag!
Treppie kom partykeer met dié soort tale en dan weet sy dit het g’n in die koerant gestaan nie.
En hy lê nog so en hy voel hoe word sy bors koud van die koue van die lyk, maar hy voel dit word so warm hier onderlangs. En hy trek toe maar uit, want hy wil toe nie verdere skade aanrig aan sy siel nie. En toe hy uit is, so op sy knieë tussen die lyk se bene, toe maak sy daai blou gemake-upte oë van haar oop en sy sit penorent op daai sementblok. Soos Sleeping Beauty, sê Treppie, behalwe hy dink nie dis die kusse wat die ding gedoen het nie.
Maar toe’s dit ’n helse geneuk en die een ding op die ander en toe kom die dokter wat die doodsertifikaat uitgeskryf het en kom ondersoek die meisie. Hy ruik toe lont toe hy vars bloed daar op die sement kry en hy kyk toe en sien maar hierie meisie is baie onlangs eers ontmaagd.
Ja, sê haar ma, sy was puur en ongeskonde toe sy dood is. Lat ek net die fokker kry wat my dogter verkrag het, sê die pa en hy lê net daar ’n klag van verkragting teen die lykewasser. Maar dié siel sit toe al dae lank by die priester en slaan kruis op kruis van benoudgeit. En dis toe dié priester wat die punt sien, want daar’s mos ’n punt in alles vir Katolieke, sê Treppie. Hy sê toe nee, die ma en die pa en die dogter moet eintlik die Here loof en dank wat die godvresende seun, die lykewasser, so ’n bekwame horing lat skiet het, want as hy nie die jonkvrou so deeglik ontmaagd het nie, was sy nou nog ’n dooie, koue lyk en lankal ses voet onder die grond waar die wurms haar in elk geval sou skend in haar sagte plekke. En, vra die priester toe, is lewe nie meer werd as ’n maagdevliesie en ’n teelepel bloed nie?
Toe trek die pa die saak teen die lykewasser terug, en hy was nóú nog lyke in diesélfde lykshuis.
Maar nou wil niemand in Joego-Slawië met die wederopgestaande vrou trou nie, want al is sy nie meer dood nie, is sy ok nie meer ongeskonde vir die man van haar lewe nie.
Bid jou aan, sê Pop altyd as Treppie sulke stories vertel. Bid jou aan, of: Wil jy glo.
Maar hy’t seker al geleer hy moet nou se dae liewer nie van bid of glo praat voor Treppie nie. So, deesdae as Treppie iets van die koerante se voorblaaie vertel, soos van die ANC-vrou wat die Inkathavrou ’n tyre om die nek gesit het en aan die brand gesteek het en toe sy nie lekker wil vlam vat nie, eers die vuur uitgesit het en haar nog ’n tyre van onder af omgesit het, dan sê Pop net: Ja-nee. As Treppie sê dit lyk vir hom die necklace is nou uit, dis weer die hoela-hoep wat inkom, dan sê Pop net: Nou toe nou!
Treppie het al so geskel op die Jehovas een Sondag lat sy gesweer het sy sien hulle nooit weer nie. Dit was erger as Lambert se fits. Toe hulle hulle Bybels uithaal daai dag, toe gaan kry hy mos ’n stapel ou koerante uit sy kamer. Toe gooi hy dit in die middel van die sitkamervloer en toe sê hy dis waar die lyding van die man van smarte ge-report word, hulle moenie hier kom sukkel met mure van jaspis en strate van goud nie. Hy staan daar en hy sê vir hulle hy gló wat in die koerante staan en hy bíd daar kom spoedig ’n einde aan. Hy sê hy bid nie vir God nie, hy bid sommer direk vir die Einde self, sonder bemiddeling. En as hulle vir hom kom staan en vertel die Einde het hare soos wol en ’n stem soos baie waters, dan sê hy nee, die Einde se oë staan wit van die skrik en hy hol met ’n panga deur sy rug in ’n stofpad af, of hy spring met ’n koeël voor sy kop in die lug in op met potte vol varings en palms in sy hande. Want hy’s ’n tuinier. En toe gaan sy stem al hoe hoër en hy sê hy’t die Einde al vroeg leer ken toe dit aan ’n belt in ’n spoorwegtrok gehang het met ’n tong wat tussen die tande uitpeul in ’n stoker se overall. Heeltemal verneder in die worsteling om den dode, was daai Einde. Toe sê hy vir hulle hy wens net hy’t verstaan hoe dit alles begín het. Hóé en hóékom.
“Hoekom! Hoekom? Hoekom!” skree Treppie toe, en die honde gaan aan die blaf en hy skud die twee Getuies aan hulle skouers, dan die een, dan die ander, lat hulle koppe ruk op hulle nekke. En toe los hy hulle skielik net so en hy’s heel rustig en hy sê: “Never mind,” sê hy, “it’s all in the mind, kry net vir julle ’n beter storie. Ek gaan gou ’n koerant koop.” En toe wienk hy vir hulle en uit is hy en weg met Molletjie, keffie toe.



LATYN
Pop sê Treppie is aan die einde van sy Latyn. Dan het Lambert seker ok Latyn wat einde se kant toe staan, want dis hoe hy háár ok aan die skouers skud as hy nie haar storie like nie, lat haar kop so ruk op haar nek, skud hy haar.
Sy probeer haar bes. Sy vertel van voor af. Van hoe die cowboyvrou met frille op die stoep staan en wag en hoe die cowboy aankom ver oor die velde met sy hoed oor sy oë. Alles vertel sy, nes in die cowboy movies. En dit wat sy nie daar sien nie, dié las sy maar by as Lambert dit wil hoor. Op Engels ok nog. “Honey” dit en “darling” dat, lat hy net kan aanmaak en homself klaarkry solat sy dit nie te veel hoef te ontgeld nie.
Sy moes net nóóit lat Lambert ok goed tussenin gesê het nie, want nou’s hy vol nonsens. Nou sê hy ál tussenin vir haar wat sy moet sê en dan raak sy die draad kwyt.
Vir gou was dit nie meer net die cowboy wat van voor af oor die velde aankom nie, maar ok nog die Indiaan wat agter deur die kombuisvenster kom.
Lambert het dit uitgedink en sy moes haar neerlê daarby. Sy moes dit net eenvoudig leer en vertel, anders wou hy self op, heelpad. Wat weet sy nou van Indiane af? Dis in elk geval ontug, het sy vir Lambert gesê, maar toe sê hy dis nie so erg nie. Indiane is geel, nie swart nie. Sy dag hulle is rooi sê sy toe, maar Lambert het gesê it cuts no ice, rooi is ok nog nie swart nie, dis okay as die Indiaan die cowboy-vrou bykom, en in any case hulle doen dit van agter af soos honde.
Of soos Treppie, het sy gedink maar niks gesê nie, want dit sou vir Lambert soos ’n rooi lap voor ’n bul gewees het. En vir haar nog erger, want Lambert wil alles doen wat Treppie doen.
En dit sou sy nie kon vat nie. Dis al klaar erg genoeg soos dit is. Treppie sê dis oor sy paap. Hy sê dom mense trek maar so toe van banggeit vir slim mense. Toe vra sy vir hom of hy dan dink sy verstand sit in sy annerding en hare in haar agterent en toe lag hy en toe sê hy hy’s bly om te sien sy’s nie rêrig so stupid as wat hy gedink het nie. Hy sê as hy te veel met sy kop dink, dan haak hy sleg uit. So, hy hou dit maar onder die belt langs. Daai soort gedagtes, sê hy, is “maklik verteerbaar”, almal kan dit verstaan, dis die “basics” sê hy, alles anders is “fancy footwork”. Wel, sy dink Treppie gebruik sy kop deesdae. Want uithaak, haak hy sleg uit, dis vir seker. En hy probeer die laaste tyd ok al minder met haar. En van die dag van die vrede af glad nooit meer nie. Hy sê sy’s uitgewear aan alle kante, maar dis verskonings daai. Hy kan nie meer nie. Dis hoekom hy vir Lambert so opsteek teen haar. Opsteek en kwaadsteek is al wat hy nog kan steek.
Mol smile vir haar eie grappie. Sy moet hom ’n bietjie onthou, lat sy iets het om vir Treppie te sê as hy weer so sukkel, te pas en te onpas. En dis nie net met hulle lat hy so stekelrig is nie, hy lol sommer met vreemde mense wat hom verkeerd opvryf.
Hulle gaan toe mos die anderdag weer Newlands se biblioteek toe. Meestal gaan net sy en Pop. En Pop gaan maar net saam oor sy wil boeke uithaal en sy kan mos nie self ry om daar te kom nie. Lekker boeke vat sy uit, soos Lenterose vir Alida en nou laas Die swartkopnooi van Weltevree. Oor mooi meisies en hulle nuwe kêrels wat beter is as hulle ou kêrels en wat vir hulle kom kuier en vir hulle kyk met “donker broeiende oë” en vir hulle wegvat na lekker plekke vir pieknieks in mandjies met champagne. Muurpapier, sê Treppie as hy haar boeke sien. Maar partykeer kom hy saam as hy niks te doen het nie, en dan wil Lambert ok natuurlik saam. Dan vra sy vir wat, want al die mense kyk al klaar vir hulle en as Lambert by is, kyk hulle nog meer. Dan sê Treppie nee, maar Lambert is sy “appie” en waar hy gaan, gaan Lambert. Sommer asprisgeit, daai. Dan staan hulle daar rond en blaai in goed, meestal in die boeke “net vir volwassenes” waarvoor jy moet teken in ’n swart boek. Want die boeke raak glo weg oor hulle allerhande goed in het oor kaal en naaiery. Sommer spulsgeit, sê sy vir Treppie en Lambert, want daar’s genoeg van daai soort goed in die keffies om in te loop kyk as hulle wil kyk, hulle hoef nie eers te lees nie, dis net prentjies. Dan sê Treppie hy kan nie konsentreer in keffies nie, dit lawaai te veel, en buitendien, daar’s nie Britannicas in keffies nie, hy wil nie net aanmekaar prentjies kyk nie, hy wil iets leer ok en dieselfde met Lambert, hy kan mos ok nie van brood alleen wil lewe nie, en of sy wat Mol is dan nie ok wil hê Lambert moet sy horisonne verbreed nie. Dan sê sy Lambert is breed genoeg soos hy is, Treppie moenie kom neuk nie, en dan sê Pop toe nou maar, lat hulle saamkom, dit kan geen kwaad doen nie.
Pop wil tog net altyd die vrede bewaar, maar van te veel vrede kom daar naand ok ’n geneuk. Want die ander dag toe Treppie en Lambert weer so met rooi penne hulle name teken in die boek daar op die toonbank en sê die vrou moet gou vir hulle die lekkerste boeke “net vir volwassenes” uithaal, toe vra sy mos wat bedoel hulle, lekkerste? Toe sê Treppie diés met die stukke stukke bruingevatte bladsye, hulle is die lekkerste. Vuil is mos lekker, sê hy vir die vrou en hy wienk vir haar. Toe dop die vrou haar oë boontoe en sy sê ’n bibliotekaresse het ok maar ’n hondelewe in plekke soos Newlands met sulke klas mense. Sy kon sien hoe strip Treppie se moer net daar. Maar hy vloek nie, hy begin met sulke steek-steek-praatjies. Hy sê toe ja, hy kom van Triomf af en dit was eers Sophia-town en hy weet die kaffers het eers daar gebly, maar Newlands was self ok maar eers vol kaffers. Dis waar die wasmeide gewoon het. Ten minste, sê hy toe, het die kaffers in Sophiatown darem op fluite gespeel, fluite én trompette, altogether ’n beter klas kaffer. En of sy weet, sy is mos ’n bibliotekaresse, wie Satchmo is. Nee, sê die vrou, sy weet nie. O, sê Treppie, maar dan’t sy mos ’n vreeslike gat in haar opvoeding. Sies tog, en Treppie sê dit toe so lat dit klink of sy ’n vreeslike gat iewers annerster het. Daai vrou het nie geweet wáár om te kyk nie. Mense wat nie vir Treppie ken nie, weet mos nooit watter kant toe hy neuk nie. Wel, toe begin Treppie daar vir die vrou kliphard ’n song te sing. “Hello Dolly” sing Treppie vir die vrou met ’n rasperstem en hy wienk-wienk so vir haar en dan speel hy weer trompet op sy hande. Of sy weet wie se song dit is. Nee, sê die vrou. Goeie genade, sê Treppie, maar het hy dan nou hier met ’n analfabeet te make, en hy dop sy oë boontoe nes daai vrou daar die hele tyd vir hom staan en maak. En hy vertel vir haar ’n láng storie van Satchmo wie se regte naam Louis Armstrong was, ’n kaffer met groot talent van Amerika af, en lat daai kaffer eendag in Sophiatown kom kuier het en lat hy sy goue trompet toe net daar op die plek present gegee het vir Hugh Masekela wat toe net agt jaar oud was, en of sy weet wie dít is. Nee, sê die vrou. Toe skud Treppie net sy kop en hy sê: “Tst-tst-tst!” Sy moet darem regtig haar huis in orde kry voor die verkiesing, want daai Hugh Masekela is vandag die beste trompetspeler in ons land, en sy súster, sê Treppie, en hy maak groot-groot oë vir die vrou, sy gaan die nuwe ministeres van biblioteke word en háár naam is Barbara en Barbara vat nie kak nie, wat nog te sê onkunde, van bibliotekaresses nie.
So praat Treppie die vrou hierie kant toe en daaikant toe, al hoe harder, tot sy naand nie meer weet watter kant toe nie. Hy vra of sy kan onthou hoe lekker jolly dit was in die kaffers se shebeens in Sophiatown, maar nee, sy was seker van ’n te hoë klas om ooit te gegaan het. Wat jammer is, want as hy haar so kyk, sou dit haar baie goed gedoen het om te leer foxtrot by ’n kaffer. Dis waar hy geleer ballroom het, sê Treppie, by die kaffers in Sophiatown, en dit was ’n hele opvoeding vir die klas ou wat hy is. Want eintlik was hy maar net agter die drank aan op naweke as die bottle stores almal toe is. En of sy geweet het lat Triomf het nou glad nie ’n off-sales nie, wat nog te sê ballrooms.
Want daar waar die off-sales moet wees in Triomf, regoor Shoprite, daar staan nou die NG kerk, en hulle kerkbasaars is so droog, g’n wonder hulle het so min ledemate en daar’s so baie barste in hulle edifice nie, en wátter dyweltjie is dit tog wat vir hom sê lat sy daar agter haar toonbank in haar floral print en haar stringetjie varswaterpêrels behoort ok aan die NG Kerk wat dink lat dans is sonde.
Teen daai tyd is die vrou toe heeltemal rooi in die gesig. Al wat sy doen, is so wys-wys met haar vingertjie na die bord met die rooi letters bokant die deur wat sê STILTE ASSEBLIEF en die sigaret met die rooi streep deur. Daar haal Treppie toe sy sigarette uit sy hempsak uit en sit hulle “kaplaks!” op die toonbank neer. Wat’s haar probleem, vra hy, wil sy dalk rook, dan moet sy net sê, en of sy nou assebliéf vir hom die lekkerste boek “net vir volwassenes” sal gee, wíénk!
Jirre, sy dag sy sak deur die grond daai dag, want toe staan die hele biblioteek se mense al rondom hulle en luister, en toe Treppie uiteindelik sy vuil boeke het, toe sing hy so saggies “Hoe ry die boere sit-sit so”, en al die ander mense lag. Vir wat, weet sy g’n, want sy’t nie gedink dis snaaks nie, en Pop ok nie, en Lambert het van skaamgeit vir al die mense padgegee doer na die Britannica-kas
se kant toe en gemaak of hy glad nie vir hulle ken nie.
Ja-nee, daai dag was sy bly toe sy haar boeke het en hulle kan huis toe gaan. Maar toe moet hulle nog die heelpad na Treppie se nonsens luister, want hy’s toe so opgewerk, hy praat soos ’n opgewende orrel. Alles oor wat hy in daai boeke “net vir volwassenes” gelees het. Hy sê in een van hulle wemel dit van die “skaamdele”, maar net op Latyns, want dit gaan toe in die boek net oor professore en studente en goed. En, sê Treppie, hulle het mos nie poepholle nie, hulle het mos “anusse” en al die ander goed ok, net die geleerde name. Meantime is al die dele se ins and outs so beskrywe lat jy sweer daai skrywer het vir hulle bekyk van onder af en bo af in ’n spieël deur ’n vergrootglas, soos die apostel sê.
Toe sê Pop Treppie moet sy Bybel weer gaan lees, daar staan “deur ’n spieël in ’n raaisel” en hy moenie die apostel se woorde so verdraai nie.
Toe sê Treppie dit mag wees wat die apostel gesê het, maar daar’s vir hom g’n raaisel aan skaamdele wat so van naby beskryf is lat jy heeltemal jou perspektief op die geheel verloor nie. Anders moet daai hooggeleerde ou wat die boek geskryf het mos maar liewer foto’s gaan neem vir Scope, ten minste is daar dan lywe met gesigte by lat mens kan sien wat gaan vir wat en wie is wie. Toe sê Pop soos Treppie aangaan, sou mens sweer hy’s uitgehonger of iets.
En toe’s almal skielik ’n lang ruk stil, amper die hele Ontdekkers af. En toe’t sy nie meer moed om vir hom te sê dis oor hy nie meer self kan steek nie lat hy so opsteek en kwaadsteek, want toe lyk Treppie se gesig so snaaks. Eers toe hulle indraai Triomf se kant toe, toe sê Lambert hy’t sulke interessante goed oor wolke gelees in die Britannica. Het hulle geweet, vra hy toe, lat wolke het name.
Ja, sê Treppie toe, Cloude Nine is die wolk se naam waarop hy sy hele lewe al wil gewees het, maar hy’t geleer.
Wat geleer, vra sy toe vir hom. Toe sê hy hy’t geleer it’s all in the mind, die ins and outs van dinge, dit hang net af watter name jy dinge gee.
Nee, sê Lambert toe, hy praat van wetenskap, van die geleerde name van wolke. Hulle kom in klasse, nes mense, hoë wolke en lae wolke en middel-wolke. En die hoës maak die halo om die son en die laes is donderwolke met koppe wat lyk soos aambeelde.
Ja, sê Treppie toe, en wat is daai klas lae donderwolk van jou se geleerde naam?
Toe sê Lambert um-um-a.
En toe sê Treppie as Lambert nie die geleerde name kan onthou nie, dan moet hy maar ’n ongeleerde een uitdink, dis beter as niks en hy wat Treppie is, sal hom glad nie daarvoor kwalik neem nie.
Toe sê Lambert in daai geval is die lae wolke met die aambeeldkoppe se naam Columbus Pilatus, die geleerde naam klink ongeveer so iets, maar hy sal die volgende keer afskryf uit die Britannica as Treppie rêrig wil weet.
Toe sê Treppie nee wat, ou Lambert kan homself die moeite maar spaar, dis vir hom genoeg. Want as die lae klasse nuwe wêrelde kan ontdek en hulle hande in onskuld kan was, dan is hy doodtevrede en hy skat dis meer as wat die hoës van hulleself kan sê wat met stralekranse om hulle koppe in kerke en universiteite sit en dink die son skyn uit hulle gatte uit net oor hulle grand name het vir gewone goed soos “anus” vir “poephol” en “kultuur” vir “fokol” en “man van smarte” vir … vir …
En toe kom Treppie nie verder nie en sy dag toe lat sy hom ’n bietjie help, want sy gesig lyk al hoe snaakser, nie lat sy weet hoe sy daarop gekom het nie, maar sy sê toe van Frieda Personal Tragedy wat haar outsize wedding dress moes verkoop in die classifieds.
“Maar dis ’n vrou, Ma, nie ’n man nie,” sê Lambert toe.
En toe sê Treppie Lambert moet vir sy ma luister, want hierie keer is sy reg. Ja, wragtag, dis wat Treppie gesê het. Lat sy wat Mol is, reg is. Oorlat vrouens ok smarte kan hê, natuurlik.
En toe sê sy ja, Lambert moet bykom, smarte is smarte, man, vrou of kind, en na haar mening is álmal, die lykewasser in Joego-Slawië, om nie te praat van daai konfoes genaaide lyk nie, en ok nog die vrouens wat so gesukkel het met die tyres, die een wat gebrand het én die een wat brand gemáák het, almal van hulle is van smarte aanmekaar gesit, die een nie minder as die ander nie.
Now thát’s a life-jacket, sê Treppie toe.
“Watse life-jacket nou?” vra sy en toe sê Treppie dis een wat jou aan die lewe sal hou tot in die Noordpool, sonder kos of klere.
Toe sê sy vir hom sy wil g’n Noordpool toe nie, dis te damn koud daar, sy’s doodgelukkig waar sy is, dankie, net hier in Triomf. En toe wil Treppie hom natuurlik weer vrek lag.



VRUGTESLAAI
Buite piep die voorhekkie. Hier kom Lambert nou. Treppie kyk op sy horlosie.
“Halfelf,” sê hy, “fasten your seatbelts.”
Mol skud aan Pop. Pop moet nou wakker word. Lat hy net wakker is as Lambert hier inkom, anners skrik hy. Lambert kom nooit so laat in as hy al vroegaand uit is vir rubbish op Maandae nie.
Die deur gaan oop. Daar staan Lambert met ’n groot smile op sy gesig.
“Jirre,” sê Treppie, “sê jy cheese of sê jy sex of is ek nou blind?”
“Cheese,” sê Lambert, “cheese of sex of strawberries, please.”
“Kom weer?” sê Treppie.
“Ek sê, take your pick, uncle, it’s all in the mind.”
“Waar’s jou silwer sakke? Ek dag jy’t gaan wynbokse soek,” sê Mol.
“Ja,” sê Lambert, “maar mens kry ok nie altyd wat jy soek nie, nè?”
“Orraait,” sê Treppie, “obviously het jy toe iets anders gekry. Vertel nou en kry klaar lat ons ons movie kan sien, dis al laat al.”
“Daai movie,” sê Lambert, “is fokol. Dis fokol teen wat ek nou net gesien het, truly fokol, sê ek julle.”
“Op die big screen tussen jou ore is dit seker,” sê Treppie.
“Néé, deur die skrefies van ’n blínd in ’n kámer in.”
“Seker muurpapier,” sê Treppie.
“Lambert, jy moenie vir die mense loer nie,” sê Pop.
“Ja,” sê Mol, “netnou is daar weer ’n geneuk hier, netnou val jy weer op iemand se tent of op iemand se kar of iets en gooi hulle ons hele dak vir ons af bokant ons koppe, waar ons by is.”
“Het hulle gebráái?” vra Treppie en hy wienk vir Lambert.
“Nee, hulle is seker vegetarians, want daar was net fancy kaas uit ’n boksie en biscuits. Op ’n plankie. En bont vrugteslaai in ’n swart bak met ’n bláártjie in die middel.” Lambert lag stout.
“Wie’s dié nou?” vra Pop.
“Oorkant,” wys Lambert oor sy rug met sy duim. Hy gaan sit. En hy smile sy smile.
“Ja?” sê Pop. Sy kan sien hy glo nie vir Lambert nie. Sy ok nie. Sy weet nie wat daar oorkant is om voor te loer behalwe blommetjies nie. Elke winter saai die dikketjie mos bont blommetjies voor die huis, voor die houtheining. Dis sweet peas, sê Treppie. En groot donkerpienkes in die somer. Dis kosmos, sê hy. Hy sê hy’t nog nooit sulke geil sweet peas en kosmos in Triomf gesien nie. Hy sê hulle lyk vir hom na die soort wat geld het om uit te gee op kunsmis en hy wonder wat soek hulle in Triomf, en hoekom hulle so baie tyd het vir tuinmaak. Want hulle lyk nie vir hom arbeidsongeskik nie.
Sy en Pop het al gesê lat Lambert moet oorkant uitlos, want dis nie hulle klas mense nie, maar Lambert gaan altyd bel daar as daar die een of ander geneuk is. Tot nou laas, toe’t hulle blykbaar vir hom gesê nee, hulle lei ’n baie private lewe en hulle wil nie by gebel wees nie, daar’s ’n tiekieboks op die hoek by Westhoven se poskantoor.
Lambert sê die een is Afrikaans en die ander een is Engels. Die Afrikaanse een, sê Lambert, is die een wat die sweet peas plant en die Engelse een is die een wat in die blou Cortina ry wat nooit wil vat nie en wie se shocks pap is. Dan wil Lambert altyd gaan help, maar dan keer Pop, want, sê hy vir Lambert, ’n Ford is nie ’n Volkswagen nie en ’n Volkswagen-mechanic soos Lambert moet hom by sy eie lees hou. Hy moenie nou met ander karre sukkel nie. So probeer hy vir Lambert te paai lat hulle kan vrede hê, ten minste met oorkant se mense, want met die langsane is dit net een geneuk waar jy kyk.
Maar nou’s die ongeluk lat die Afrikaanse een ry ’n Volkswagen. En om die dood wil Lambert net aanmekaar haar points gaan grind. Sy wat Mol is, kan self hoor daai kar van hulle klink maar rof. Dan gaan bied hy aan, maar dan sê hulle altyd nee dankie, wat, hulle het hulle eie mechanic. Nie ’n goeie een nie, sê Lambert, maar nou ja.
En dan kom hy altyd terug met die een of ander storie. Hy sê hulle gee vir hulle tuinkaffer ’n mes en ’n vurk om wors en brood mee te eet en dan sit hulle saam met hom en eet agter in die tuin, op stoele, by ’n tafel. Lambert sê dan weet daai stomme kaffer naand nie wáár hy moet kyk en wat hy moet raaksteek met sy vurk en wat hy moet sny met sy mes nie. Ja, sê Treppie dan, dis van die mense wat nie lekker geconnect is in die lewe nie, hulle wil hulle eie connections maak maar dis maar ’n deurmekaar besigheid. Hy sê hy dink dis Kommuniste daai of iets. Lambert moet nou net nie nog met Kommuniste ok deurmekaar raak nie, hulle het al genoeg moeilikheid soos dit is, dis wat sy sê. Sy stamp aan Pop. Pop moet vir Lambert sê.
“Lambert,” sê Pop, “jy moet vir oorkant uitlos, dis Kommuniste.”
“Well, hulle mag Kommuniste wees, maar dis nie al wat hulle is nie.”
“Hei, Lambert,” sê Treppie, “het jy nou ’n storie of het jy nie ’n storie nie? As jy een het, wil ek hom nóú hoor, want jy’s baie boring met daai knowing smile van jou.”
Ja, wat, sy’s ok moeg. Sy wil gaan bad. Sy haal ’n skoongewaste dekseltjie van ’n blik hondekos uit haar sak.
“Nee, Ma, wag nou, this one’s for you!” sê Lambert.
“Nou vertel hom dan en kry klaar!”
“Daai twee oorkant, hulle náái mekaar!” sê Lambert.
“What’s new?” sê Treppie.
Pop skud sy kop vir haar. Ja-nee, hoor, sy sal ok nie weet wat nou weer nie.
“Hoe?” vra Treppie.
“Met kerse en als!”
“En wat as hulle jou sien?” vra Pop.
“Ek staan agter die bosse. Hulle is mos toegegroei agter die bosse, daai twee van oorkant, Pop.”
“Ja,” sê Pop, “pronkertjies en bosse!”
“Hulle speel classics terwyl hulle naai, check net hierie tune, Pop!”Lambert trek sy gesig op classic en hy fluit die wysie van die Trust Bank-advertensie. “Dis net kerse, kerse, kerse!” sê hy.
“Raai, nè, nogal,” sê Pop.
Treppie smile. “En dan?”
“Eekhoring.” Dis wat sý sê.
“Mol,” sê Treppie, “dis nou juis die punt. Hulle hét nie ’n eekhoring nie. Nie één van hulle nie. Dis hoekom ek wil weet hóé?”
“Hóé wat?” Sy druk-druk die plaatjie tussen haar duime reg, want hy’s ’n bietjie krom. En as hulle eers krom is, dan hou die plaatjies glad niks water in die bad nie.
“Hoe kan hulle náái, Ma, dís wat Treppie wil weet. Well, lat ek nou vir julle vanaand hier ’n ding vertel: hulle naai met vrugte slaai!” Lambert gaan sit. “Ice cream en vrugteslaai!” skree hy en hy slaan op sy bene soos hy lag.
Sy wil weet hóé dan.
“Hulle steek dit ín, Ma, moenie vir jou tóé hou nie!”
“Steek wat waar in?” Sy kyk vir Pop of hy dan weet, maar Pop sit net daar met so ’n silly smiletjie op.
“Jirre, Mol, hoe lank is jy al in die land, hè?” vra Treppie. “In die naaiplek in, natuurlik!”
“Voor s’n of agter s’n?”
Lambert lag. “Well, Ma, lat ek nou vir jou sê, daai twee naai mekaar met vrugteslaai nét waar hulle ’n gat aan mekaar kan kry. Neus mond ore poephol en poes. En verder oral waar daar ’n split is, steek hulle ’n stuk in. Tussen die boude, tussen die vingers, tussen die tone, agter die ore, you name it. Naand lyk hulle altwee soos tropical forests, so drup die juice uit hulle uit. En dan sit hulle die musiek harder.”
En Lambert fluit nog ’n keer die Trust Bank-wysie, harder en vinniger. Pop skud net sy kop.
Treppie hyg. “The Amazons in Triumph, Part Two: The Revenge of the Fruit Salad!” Hy vryf sy palms in mekaar solat daar harde suiggeluide uitkom. Ongeskik. “En dan, en dan, ó, wat kom dán?” vra hy.
“Wel, dan bewerk hulle mekaar met die hande en dan sê hulle Oe! Aa! en dan haal hulle al die fruit salad weer uit – piesang, pawpaw, strawberries, die hele lot. En dan soen hulle mekaar met ice cream in hulle monde. En dan lê hulle agtertoe langs mekaar met toe oë en sug.”
“Jirre, Lambert,” sê Treppie, “jy lieg mos nou. Hoe kan jy al daai gesien het. Het hulle jou nie dalk ingenooi nie, the Benade with the golden banana!”
“Wat sê hulle?” Vrugteslaai moet stories by hê, as sý moet oordeel.
Nee, hy kon nie mooi hoor nie, die musiek was te hard, sê Lambert, maar toe’s die musiek later klaar en hulle’s ok klaar. Toe sit hulle nuwe lakens op die bed, want die ander een was vol vrugteslaai en goed en toe hoor hy die een sê vir die ander een sy dink sy sal nou kan slaap.
“ ‘Are you sure?’ vra die ander een toe. En toe moan die dikketjie oor die stad wat haar points grind of iets.”
“Jirre, Lambert, nee jong! Jy lê toe seker onder die bed lat jy daai als kon hoor. Vir watter een wou jy eerste gegaan het, die spanspekkie of die English rose? Maar ek moet sê, I admire your restraint, ou kêrel!”
“Treppie, ek moer vir jou! Ek sweer, man, die venster was oop, en ek staan reg voor hom agter die bosse en ek hoor als, man, in stereo, kan jy maar sê.”
“Wat nog sê hulle?” Sy wil weet.
“Well, toe sê die een iets van sy moet seker dankbaar wees, hulle het darem nog hulle secret garden. Toe sê die ander een ja, baie dankbaar, en in elk geval die hele wêreld is ’n secret. En toe sê die ander een of ’n bubble of iets, ’n mens sal tog nooit weet nie.”
“Tot sover die voice-overs,” sê Treppie, “nou wat van die beligting? Ek dag jy sê hulle naai met kerse.”
“Eina, jirre!” Brand hulle nie vir hulle gaar nie? Sy wonder.
“Now that’s what I call burning desire!” sê Treppie.
“Nee man, Treppie, hulle blaas hulle uit. Sewe op één candleholder-affêre.”
“Sewe?” Klink vir haar ’n bietjie baie.
“Ag, kom nou, Mol, jy’s mos aan alles gewoond, jong!” sê Treppie.
“Lambert bedoel kerslig, Mol, hulle naai met vrugteslaai by die lig van sewe kerse. Dan blaas hulle hulle uit. Dan slaap hulle,” verduidelik Pop vir haar.
“Nou hoe’s daai nou vir julle, ek sê!” Lambert steek ’n sigaret op.
“Soft focus,” sê Treppie, “wat weet hulle ok.”
Toe’s almal vir ’n lang ruk stil. Maar sy dink wat sy dink.
“Wel, klink vir my nogal lekker sag.” Dis uit voor sy kan keer.
“O, gôt,” sê Treppie, “Mol wil nou nog ’n lesbian ok word. Wat sê jy, Gerty, ounooi se ou hónne?”
“Los uit vir Mol,” sê Pop. Maar sy sal haar punt hier maak, sy kry nie altyd die kans nie.
“Nee, ek dink nou maar net, ek sal nie mind as dit net strawberries was wat ek in my opgesteek kry nie. Met ice cream in my mond. Dan voel mens seker nes ’n float met strawberry juice.”
“Maar strawberry juice het nie fízz nie, Mol, vir ’n regte float het mens fízz nodig,” sê Treppie. Hy lag.
“Rooi Hubbly Bubbly dan.” Maar Treppie luister nie vir haar nie. Hy skud net sy kop.
“’n Bubble,” sê hy, “’n fokken bubble.”
“Wel,” sê Pop en hy sit die TV af, “slaaptyd nou. Te laat vir Raiders of the Lost Ark. Môre is nog ’n dag.”
“Mol,” sê hy soos hy met die rug na hulle toe in die gang af stap, “jy kan môre bad. Anders drup die overflow weer die hele nag op die dak. Lambert, kry jou rus nou ok, toe,” hoor hulle hom nog sê soos hy indraai kamer toe.
Sy sit die plaatjie van die hondekosblik in haar housecoat se sak. Sy kyk na haar duim waar die plaatjie haar gesny het. Ja-nee, sy kan probeer soos sy wil in hierie huis, maar hulle hoor haar nie. Sy’s mos maar vrou-alleen hier. Sy moet haar seker maar berus. Naai met vrugteslaai. Sy smile.
Treppie sluit die Klipdrift toe in die sideboard. Hy vat die glase kombuis toe.
“Naai met vrugteslaai,” hoor sy hoe sing hy op die wysie van “Saai die waatlemoen”.
Lambert is weer uit by die voordeur. Net so ’n breë grin op sy bakkies ok. Sy kyk vir hom deur die venster. Hy gaan staan voor by hulle draad en kyk vir oorkant. Sy kyk waar hy kyk. Dis pikdonker daar. Net nag en bosse sien sy, ene wit blommetjies. The secret garden. Ja-nee, secrets bly maar secrets, met of sonder sweet peas.



12 Hemel van die honde
Mol word halfwakker. Die groot lorries het al begin ry op die paaie. Dis nog pikdonker. Iets is nie reg nie. Sy probeer haar ore spits, maar sy voel so lomerig. Sy kan nie haar lede roer nie. Dis haar gewone tyd waarop sy soggens wakker word. So twee ure voor sonop, as die groot lorries begin ry. Met hulle stomp snoete aan koppe wat kan krink en hulle breë, dubbele wiele. Sy kan nooit tel hoeveel aan elke kant nie. Dis afdraand die eerste stuk van Ontdekkers Roodepoort toe. Dan verander hulle ratte lat hulle brul en sis. Sy dink altyd aan die drywers wat so vroeg moet op, elkeen allenig in sy eie groot lorrie in die donker.
Tussenin kan sy altyd die ligte geluide van die eerste karre hoor. Hulle word al hoe meer. Hulle zoem. Later kan sy glad nie meer die lorries apart hoor nie, want dis net een groot gedruis. Dit druis die hele stad vol so ver jy kan hoor. Die gedruis is in die lug bokant die stad en in die hol grond onder die stad.
As dit op sy hardste is, kom die son op. Dan voel dit vir haar of haar hele lyf saggies saamdreun met die stad saam. Dan moet sy opstaan, anders begin sy arig te voel op haar maag. Sy staan altyd eerste op lat sy alleen kan opstaan en vir haar kan regkry. Want jy moet klaar reg wees in hierie huis as die ander opstaan, anders sien jy jou gat, veral sy.
Maar dis nog lank voor dan en iets is verkeerd. Dit voel na ’n verkeerdgeit waaraan sy nie iets sal kan doen nie. Dis ’n verkeerde ding wat iets aan háár wil doen.
Daar begin die holtes van die stad nou dreun. Sy voel dit altyd eerste onder in haar maag in. Net soos met die trillings. Nog lank voor die vensters begin rittel, voel sy dit al in haar maag in.
Johannesburg is mos hol van binne, maar dit het nie net een holte soos ’n skulp nie. Dis vol ou hol gange en tonnels van dooie myne. Treppie sê dis hoekom dit so duur geword het om begrawe te word in Johannesburg, want daar’s min vaste grond oor vir grafte. Hy sê en dan nóg is jy nie seker nie. Hy sê die meeste lyke val deur ná ’n ruk, kiste en al. Dan sak die stene skeef, of hulle val ok in, bo-op die kiste. Dis ’n mors van tyd en geld om in Johannesburg begrawe te word, sê Treppie. Daar’s in any case niks van jou oor as jy hier gewoon het nie.
Hele huise kan ok inval, en paaie. Dis sinkgate.
G’n wonder sy voel so arig op haar maag nie. As dit so begin tril, dan sien sy altyd hoe val so ’n kis deur, deur sy gat se bodem, al affer en affer, kop eerste, en hoe val die steen bo-op die kis in, en hoe breek alles, die hout en die steen, en hoe val die arme lyk met stywe oë en gebreekte bene deur tonnels verder af.
Of ’n huis, met alles nog binne-in en mense ok wat onderstebo hang voor die vensters, hoe hy afval deur die tonnels, tot onder.
Dan wil sy liewer veras word. As is lig. Dan bly mens bo. Dan waai jy weg met die eerste wind. Dan sink jy nie deur die holtes nie.
Mol draai na Pop toe. Sy’s nie meer lam nie. Sy kan roer. Daar is darem nou ’n bietjie lig in die kamer. Maar dis nog grys lig. Pop lê op sy rug. Sy mond is effens oop. Sy neus is baie skerp en wit. Sy ooglede flikker. En sy hande op sy bors gee sulke klein rukkinkies. Pop droom. Mol kyk hoe droom Pop. Sy oogballe gaan heen en weer onder sy ooglede soos hy kyk vir die droom. Sy wens sy kan agter by Pop se kop inkyk deur ’n gaatjie wat droom hy. Nou glimlag Pop so effentjies. Seker ’n lekker droom wat hy het. Sy is bly, want partykeer word Pop heeltemal verskrik wakker. Dan’t hy weer sleg gedroom van wit. Dis dieselfde droom oor en oor, sê hy. Hy droom dis net wit voor hom en om hom en hy kan niks sien nie. Hy voel tóé onder die wit en hy hoor nog, maar hy sien nie meer nie en hy kan nie uit die wit uit nie. As hy probeer uit, is daar net nog meer wit. Wit wat, vra sy vir Pop, maar hy weet nooit. Wol? Wolke? Sand? Seepskuim? Tande? Mure? Melk? vra sy. Wat so wit is, moet hy tog weet. Maar hy weet nie. Hy sê dis nét wit. Wit niks. Pop sê die droom maak hom so bang en alleen voel. Hy sê enige ander kleur sal beter wees. Selfs swart. Of rooigroengeelblou. Net nie wit nie. As hy die nag wit gedroom het, is Pop die volgende dag nog stiller as gewoonlik. En hy kyk net so vir die wêreld. Maar nou is sy seker hy droom nie wit nie. “Ooo!” sê hy in sy slaap soos iemand wat ’n groot verrassing kry.
Verrassings is gekleurde goed. Geel rose, geel rokke.
Geel is haar favourite kleur. Sy sou nie gemind het as sy geel gedroom het elke nag nie. Maar nie geel niks nie. Geel góéters. Rose en rokke en goed wat roer en lekker ruik. Almal geel. As Pop wit niks droom, dan is sy seker hy roer glad nie so nie. Dan is sy seker hy lê doodstil. Maar hoe sal sy weet hy droom dan?
Gerty droom ok seker van wit deesdae. Sy roer nie. Vroeër het sy van kattejag en balspeel gedroom, dan roer-roer haar ore en haar wenkbroue en haar voete so en dan knor sy en gaan aan. In haar slaap. Maar nou nie meer nie.
Mol sit skielik penregop in die bed. Dis Gerty! Dís wat verkeerd is. Waar’s Gerty? Sy wil óp, sy wil gaan kyk, nou dadelik. Sy maak om op te staan, maar sy voel heeltemal lam. Anders lam as van net wakker geword het, want sy’s lánkal wakker. Maar nou sit sy regop en sy’s hélder wakker en lam.
Nee, nie Gerty nie! “Kliks-kliks,” hoor sy. Hier kom Toby. Hy kom gewoonlik eers as sy goed wakker is, maar Gerty is altyd by haar, nog voor sy eers hálfwakker is. Onder op die voetenent, of langs die matras of êrens in die kamer. Maar hier kom Toby nou. Hy kom nie van voor af van die sitkamer af waar hy altyd slaap op Pop se stoel in die nag nie. Hy kom nie vandaan waar hy altyd vandaan kom nie. Hy kom van die badkamer af. Met net twee treetjies, en hy kom staan met sy ore op punte by die deur en kyk vir haar en hy waai sy stert net so een, twee keer. En dan kyk hy weg oor sy skouer badkamer se kant toe en dan kyk hy vir haar waar sy regop sit en nie kan opstaan nie. “Ie-ie-ie,” sê hy saggies. Hy bly staan net daar, en sy bly sit net daar. Nee, jirre, asseblief nee!
“Aaah-aaah,” gaap Pop hier langs haar.
“Aaah-aaah,” gaap hy weer. “Só ’n mooi droom gehad, Mol, só mooi! Wat sit jy so en kyk, hè?” Pop druk homself op sy elmboë op en kyk waar sy kyk.
“Môre, ou Toby-hond,” sê Pop. En Toby waai sy stert een, twee keer en kyk oor sy skouer badkamer se kant toe en sê: “Ie-ie.”
“Ie-ie-ie jouself, jong,” sê Pop en hy gaap nog ’n keer. Hy lê terug op sy rug. Hy sit sy hande agter sy kop en hy smile. Lat Pop nou so moet smile op hierie oggend. Dis nie baie wat sy dit sien nie. Meestal swaai hy net na ’n ruk sy bene van die matras af en sit met sy kop op sy knieë wat hy vashou met sy hande. So hou hy homself vas vir ’n lang ruk en lyk of hy homself nooit weer wil los nie. Sy moet altyd vir hom sê: Toe kom, Pop, staan nou op, trek vir jou aan dan gaan ons Shoprite toe, of so iets. Pop sê hy’t nie meer krag vir niks nie. Maar nou lê hy daar en hy smile met sy hande agter sy kop en sy weet nie hoe sy dit vir hom moet sê nie.
“Toby,” sê sy. Sy voel of haar stem uit ’n vreemde plek uit kom. Sy probeer keelskoonmaak, maar dit klink snaaks.
“Hy wil seker gaan pie,” sê Pop. “Ek sal nou. Hoor net eers my droom. Só ’n mooi droom, ai, ai, ai, Mol! As ek maar elke nag só kan droom.”
“Ek droom,” sê Pop, “ons is almal in die hemel. Ek en jy en Treppie en Lambert. Maar ons is honde. Honde met vlerke. Ons loop nie, ons vlie. En ons kan praat. Ons is honde-engele. En die mensengele sorg vir ons, maar ons eet nie hondekos uit blikke nie, ons eet elke dag in die Spur. Ons eet T-bones met messe en vurke en ons het almal truie aan wat jy brei, Molletjie, net bonter. Truie soos reënboë en daarom het ons servette voor ingesteek lat die truie nie kan vuil word nie. Kort-kort kom die mensengele en kom vra wat ons nog wil hê, en jy wil nie T-bone hê nie, jy wil heuning hê op witbrood-toast met baie botter en dan breek jy klein stukkies af en voer dit vir my, maar my mond is vol T-bone en jy sê dit maak nie saak nie, soet is lekker. Weet jy hoe lekker is heuningbrood en T-bone saam, hè, Mol? Mol, luister jy? Is dit nie wonderlik nie? Ek kon próé in my droom, heuning en toast en T-bone. Ek kon baie beter proe as gewoonlik. As honde só baie kan proe! Nou’s ek skoon honger daarvan!”
“Pop, Tóby …” sê Mol.
Pop waai, dis niks nie. “Toe nou, Mol, sê nou, is dit nie ’n wonderlike droom nie! En dis nie al nie! As ons klaar geëet het in die Spur, vlie ons by die vensters uit. Niks se getrappe nie. Dit kos ons niks in die hemel se Spur nie. Die mensengele vlie saam en dan speel ons met magic balle in die hemel. Ons vlie agter die balle aan wat hulle vir ons gooi, hóóg, hóóg oor die hemel se groen grasperke, tot by die son en die maan en dan vlie ons op en ons vang hulle in ons bekke en bring hulle terug vir die engele. Ons sit die balle voor hulle voete neer. Magic balle wat lyk soos klein sonnetjies en maantjies wat vonkies afgee in ’n mens se mond soos daai sherbetgoed wat Lambert so van gehou het toe hy nog klein was. Wat was die goed se naam tog nou weer? Spacedust, dis hy! Dan gaan ons slaap. Ons slaap almal in hangmatte wat opgehang is aan sterre. Mens sien net ons ore se punte en ons sterte as ons in die hangmatte lê tussen die sterre. Die sterre het almal punte in die rondte. Maar eintlik is hulle posbusse met gleuwe voor waarin ’n mens kan briewe pos aarde toe na jou geliefdes toe. Maar dis tweerigtingposbusse, agter het hulle deurtjies wat jy kan oopmaak en elke dag is daar pos in van die aarde van jou geliefdes af. Elke dag kry ons briewe van mense af wat ons nie ken nie maar wat sê hulle is familie van ons. Dan lees ons dit vir mekaar. Honde kan lees in die hemel. Dis lekker briewe vol nuus van buite.”
Pop vryf sy oë uit. “Dan tip Lambert vir ons die Coke-bottel. So ’n tamaai Coke-bottel aan ’n hingsel wat uitloop in ’n dam, ‘ghloeb-ghloeb-ghloeb’, met eende op soos die Westdene-dam. Dan drink ons Coke met pienk tonge uit die dam. Maar dit proe anders. Dis lekkerder as gewone Coke. Dit proe soos Coke-sjampanje. En die eende praat met ons. Alles wat in die hemel is, praat met mekaar, eendetaal, hondetaal, menstaal, maar almal verstaan mekaar in hulle eie taal. Want hulle is ok engele, eendengele. Hulle het hulle gewone vaal vlerke en dan nog twee ekstra reënboog-hemelvlerke wat opstaan en tril soos skoenlappervlerke bokant hulle rûe. Ons jaag hulle nie, want hulle is ons vriende. Almal is vriende met ons in die hemel. Ons is nie alleen nie. En almal is salig gelukkig en ons harte voel lig en die lug wat ons asem, proe soet.
“En Treppie is ok ’n hond, maar hy’s musikaal. Ek en hy speel op Oupop se bekfluitjie. Oupop se bekfluitjie is in twee, Treppie het die lae note en ek het die hoë note, en dan speel ons saam daai ou nommertjies van Vrededorp se dae en ons hou die wysie saam sonder om één noot te mis. En almal dans om die dam en in die lug en die miere ok en die molle kom uit die grond uit en hulle dans met oop oë in die son.
“Ai, jinnetjie, Mol, ek wens ek kan dit die hele dag lank droom. Of wat sê jy, Molletjie? O, ja, ek het vergeet, daar is ok ’n wolwinkel in die hemel, soos die een waar jy altyd vir Gerty se truie gaan wol koop, daar’s net meer wol, dit lyk soos ’n waenhuis vol wol, koelieengele vlie die hele plek vol met bolle wol in hulle arms en …”
“Hou op! Hou op! Hou op!” skree Mol. Sy’t skielik haar stem terug, maar dit klink skor.
“Wat’s dit nou met jou? Dis net ’n droom, jong!” Pop lag.
“Dis nie,” sê Mol, “dis nie.”
“Dis nie wat nie?”
“Dis nie net ’n droom nie. Dis Gerty.”
“Nee, wag nou, Mol,” sê Pop.
“Ek sê jou,” sê Mol. Sy staan op.
“Kom,” sê sy.
“Ie-ie-ie!” sê Toby. Hy draai ’n slag in die rondte daar waar hy in die kamer se deur staan.
“Toby wil pie,” sê Pop. “Ek kom nou, sit hom solank uit.”
“Kom jy,” sê Mol.
“My broek,” sê Pop. Hy vat na sy broek langs die bed.
“Los jou broek, kóm!” sê Mol.
“Jirre, Molletjie, wat byt jou vanoggend, hè?” Pop staan op in sy hemp.
“Byt.” Haar stem breek. “Pop,” sê sy, “Gérty.”
Pop kom om die bed tot by haar. Kan hy dan nie sien daar’s fout nie? Sy’t skoon die bewerasies.
“Kry jy dan nou koud? Wat gaan aan, hè?”
Mol vat vir Pop aan sy mou. Hoe’s hy dan nou so stadig? Sy wys vir hom Toby. Sy trek vir Pop lat hy voor haar moet kom. Sy stoot hom in die rug badkamer toe. Toby is ál tussen hulle voete. Pop kyk in die badkamer in. Wat sien hy daar binne? Sy kyk langs Pop se skouer verby. Sy was reg. En Pop was reg. In sy droom.
Daar lê Gerty voor die bad. Op die voos matjie van gevlegte tyre. Voor haar bek lê ’n plas bloed. Uit haar bek hang taai drade spoeg tot in die bloed op die vloer. Haar lippe is opgetrek lat haar tande wys. Haar voete is ok opgetrek teen haar lyf. Haar lyf is krom. Haar oë is toe met wit druppels in die hoeke. Haar gesig lyk klein. Haar ore is plat. Agter haar stert lê nog ’n plas. Bloed. Of iets wat donkerder is as bloed.
“Ie-ie-ie,” sê Toby. Hy snuif aan Gerty.
“Sién,” sê Mol, “Gérty.”
“Ag nee, tog,” sê Pop, “ag vadertjie, néé, tog!”
Mol voel soos ’n groot brander wat moet breek binne-in ’n toe plek. Soos die brander én soos die plek voel sy. Sy kry nie gebreek nie. Dis seer in haar bors, soos dit sukkel om te breek. Sy trek haar lippe op.
“Kom weg daar, Toby,” sê Pop. Hy trek vir Toby aan sy nek weg van Gerty af.
“Vat vir Toby, Mol, sit hom agter uit. En dan gaan sit jy ok agter. Ek sal.”
“Nee,” sê Mol. Sy vee haar oë uit.
“Sy was baie oud, Mol. En siek. Dis beter so.”
“Is g’n,” sê Mol.
“Gaan haal ’n sak,” sê Pop, “twee van die wittes, van die munisipaliteit.”
“Nee,” sê Mol, “nie ’n sak nie.”
Sy gaan terug kamer toe. Voor haar is hulle bed. Daar het sy gelê, nou net, en geweet sonder lat sy geweet het. En Pop ok. Ok geweet sonder lat hy geweet het. Sy gooi die kombers af. Hulle vaal kombers met die gate. Hy is nog warm. Die laken ok, heeltemal warm nog van hulle lywe. Sy vat die laken bymekaar of sy die warmte daarin wil bymekaarvat. Sy hou dit in ’n bondel teen haar bors. Sy stap terug badkamer toe. Haar voete voel hoog en laag tegelyk.
Pop sit op sy hurke in sy hemp voor Gerty. Sy knieë steek wit voor hom uit en sy rug is krom met knobbels.
“Hier,” sê sy vir Pop, “vat die laken.”
Pop kyk net vir haar waar sy staan. Sy sien hy weet nie wat om te sê nie.
“Sy is al heeltemal styf,” sê hy, “en koud. Dit moes al vroeg in die nag gebeur het.”
“Ek het niks gehoor nie,” sê Mol. “Ek hoor haar altyd.”
“Dis beter lat jy niks gehoor het nie,” sê Pop, “sy’t geworstel.” Hy wys na die bloed. “Dis beter lat jy so vas geslaap het. Jy sou niks vir haar kon gedoen het nie.”
“Dit was baie seer,” sê Mol.
“Seker weer aan die hoes geraak,” sê Pop.
“Doodgehoes,” sê Mol, “soos Oumol, in die badkamer.”
Mol kyk vir die badkamer. Daar’s ’n bruin merk waar die bad se kraan drup. Sy kyk vir die kassie bokant die wasbak. Die deurtjie staan oop. Daar is nog net ’n klein stukkie spieël in die onderste hoekie oor. Maar wat is dit wat daar so snaaks, donker weerkaats die hele stukkie spieël vol?
Mol kyk na die wit muur agter Pop se rug. Daar sit die groot mot met sy rooibruin vlerke plat oop teen die muur, doodstil.
Sy wys. Pop kyk om.
“Die TB butterfly,” sê Mol en haar stem raak weg.
Pop staan op met die laken saamgebondel in sy arms. Hy staan voor Mol in sy hemp en sit sy arms om haar. Mol druk haar gesig in die laken. Sy ruik al hulle ruike daarin. En vir Gerty. Toe sy gaan slaap het gisteraand was Gerty nog by. Sy’t haar vasgehou teen haar lyf tot sy rustig asemgehaal het. Sy’t snaaks sleg geruik, onthou Mol. Die ruik is nog aan die laken. Arme Gerty.
Skielik voel Mol se ore doof.
“Toe maar,” hoor sy Pop sê. Hy druk vir haar en die laken teen sy bors vas. Sy voel klein in sy arms. “Arme Mol,” sê Pop. Ja, arme sy. Gerty het nooit vir haar alleen gelos nie, nooit. En almal los altyd vir haar alleen. As hulle klaar is met haar. Pop ok. Baiekeer. Hy’t nie krag nie. Maar Gerty was altyd by. Gerty was haar hond en sy was Gerty se mens. Sy dink aan Pop se droom. Hulle was mekaar se engel, sy en Gerty. Sy voel hoe lat sak Pop sy kop op haar skouer. Nou wil hy ok huil. Hy skud sy kop stadig heen en weer op haar skouer. Liggies wieg hy haar en hom saam. Sy voel hoe sy meegee na hom toe om maar so saam ’n bietjie te wieg vandag. Pop gee ’n groot snik hier in haar skouer in. Sy weet wat dink hy, en sy dink dieselfde. Nikse maan of son wat vonkies afgee in hulle monde nie, net sout van trane hier.
“O, my gôt, wat kry ons nou!” Dis Treppie wat by die gang af kom in sy hemp.
“Is dit nie ’n bietjie vroeg nie? Hónd in die mónd, ek sê! Gee bietjie pad, ek moet pie!”
Treppie druk by hulle verby in die badkamer in. “Sjorr!” pie hy in die oop bak in en kyk eenkant vir Gerty wat daar lê.
“Opgeseize!” sê hy. “Total systems failure! Complete black-out! Gaan julle nie die gemors hier skoonmaak nie, hè? Wat staan julle so? Hierie stink hond van jou, Mol, moes al lankal uitgesit gewees het. Dit hét jy nou daarvan.”
Treppie tik-tik met sy toon teen Gerty waar sy lê.
“Sies, gá, gôt!” sê hy en druk sy neus met sy duim en voorvinger toe.
“Treppie, toe nou,” sê Pop. Sy sien hoe Pop vir Treppie met sy oë beduie hy moet ophou. So, sy weet dis eintlik sy wat moet ophou. Sy vee haar neus met haar hand af. Haar housecoat waarin sy geslaap het, hang oop voor. Pop steek sy hand uit en hou dit vir haar voor toe. Sy vat die pante self bymekaar. Die laaste knoop is af.
Treppie maak met sy gesig of hy kastag skielik verstaan. Hy druk weer by hulle verby om uit te kom.
Soos hy wegstap in die gang af, maak hy sy stem diep en sing soos Jim Reeves:
Across the bridge, there’s no more sorrow. 


Across the bridge there’s no more pain.


Pop vat voor vanoggend. Hy’t vir haar gemaak sit op ’n bierkrat hier langs die yskas en nou smeer hy vir hulle brood. Water kook op die primus. Hier kom Lambert nou.
“Brood met heuning?” vra Pop. “Ek maak.”
“Huh? Ja’s reg. What’s up?” Lambert sleep vir hom ’n krat nader en check hulle. “Hé, wat gaan hier aan vanoggend?” hou hy aan. “Julle lyk of die honde julle kos afgevat het of iets!”
“Gerty is dood. Hier’s jou brood, jou koffie staan dáár,” sê Pop en hy kom sit langs haar op ’n ander krat.
“Ek sien,” sê Lambert. “So, wat nou?”
“Nou niks,” sê Pop. “Eet jou brood.”
“Die een se brood is die ander se héúning!” Dis Treppie in die kombuisdeur. “Kry ek dan niks?”
“Smeer jou eie, Treppie,” sê Pop. “Dáár’s die brood, dáár’s die heuning, dáár’s die mes en dáár langs jou sye hang daar twéé hande aan twéé arms, jy’s mans genoeg en jy’t nog járre om te gaan.”
“Ditsém!” sê Lambert en klap met sy plat hand op sy been.
“Slaan my met ’n nat snoek!” sê Treppie. Hy tel sy hande op, kyk vir hulle en laat sak hulle weer. “Ek droom seker,” sê hy. “Come again?” Hy bak sy hand agter sy oor, hy trek sy gesig op ongelowig.
Almal ignoreer hom. Dis doodstil in die kombuis. Mens hoor net vir Lambert kou en sluk. Pop drink klein slukkies uit sy beker. Haar brood en koffie staan voor haar op die vloer, maar sy’s tog nie honger nie, wat. Toby sit langs Pop met sy ore gespits. Hy kyk van gesig tot gesig wat doen die mense.
Treppie kom hurk voor haar, sy hande teen sy kop soos honde-ore.
How much is that doggy in the window? Whoof whoof! 


The one with the waggily tail


sing hy in haar gesig. Hy sit sy hand op haar knie, kastag of hy wil troos. Sy stoot dit weg.
“Ou suster,” sê hy, “what’s in a dog? Ek meen nou maar, in the grand design of things, jóú lewe, mý lewe, hond se doilie, kat se gat! All’s maar all the same, nie waar nie, in Triomf of Parktown North, Honolulu of Siam!”
Treppie wil opstaan, maar voor hy lekker op balans is, steek Pop ’n lang arm uit en gryp hom voor aan sy hemp en ruk hom nader. Treppie val half oor haar kos. Hy stamp die enemmelbeker om. Sy sit net ’n bietjie agtertoe. Sy wil dink aan Pop se droom, maar sy kry nie lekker gedink nie. Die prentjie van Gerty soos sy daar gelê het op die badkamermatjie bly ál terugkom in haar kop in.
Nou is Gerty in die laken. Hier agter in die skaduwee tussen die prefabmuur en die huis. Pop het alles mooi opgevee. En hy’t vir haar vasgehou. Pop weet van haar. Maar hy moenie hom nou ooreis nie.
“Treppie,” sê Pop, “het jy dan g’n respekte nie? Is jy dan die satang self uit die hel uit? Jy hou nóú op, gehoor. En as jy wil sukkel, loop sukkel dan met jou eie portuur. Loop en loop soek een wat net soos jy is, as jy nog so een kan kry, bygesê. Los ons nou net hier uit vandag, ons het besigheid om te doen.”
Pop stoot vir Treppie voor die bors lat hy plat in die koffie gaan sit.
“Whaf!” sê Toby.
“Lambert,” sê Pop, “vat jy vir Treppie na sy kamer toe en sorg lat hy daar bly.”
“Raait,” sê Lambert. Hy like van dié, sy kan sien, seker nie gedink Pop kan nog vir Treppie kortvat nie.
“Whá-whá!” skree Treppie. Hy speel hy’s drie jaar oud. “Ek willie ek sallie ek gannie!” skree hy met sy duim in sy mond. Lambert het hom agter die kraag beet lat sy voete half van die grond af is. Hy werk hom in die gang af tot in sy kamer. Hulle hoor hoe sluit hy hom toe. Hy bring die sleutel vir Pop. Pop steek dit in sy sak.
“Wha-wha!” skree Treppie nog ’n keer agter die toe deur. Dan bly hy stil. “Woef! Woef!” hoor hulle ná ’n rukkie dofweg uit die kamer en dan niks meer nie.
“So ja,” sê Pop. Hy staan op en sit sy beker op die zink neer. Hy vat ’n lap en vee die koffie op die vloer op.
Pop, dink sy, is ’n ander man in die aangesig van die dood.
“In die Western Telegraph,” sê Lambert, “het ek gesien hulle veras honde by die SPCA. In Booysens. Gratis en verniet. Daar’s ’n crematorium vir diere.”
“Ja, as is lekker lig.”
“Ja,” sê Pop, “as …” Hy dink ’n rukkie. “Ek wonder nou net. Dan’s dit weer allerhande papiere en goed wat ons moet teken.” Hy dink nog ’n rukkie. “Wat van hier agter? Ons grawe ’n mooi diep gat vir haar hier agter in die jaart. Dan bly dit tussen ons. Dan is sy nog by ons. Wat sê jy, Mol?”
“Die grond is hol.”
“Hoe nou?” vra Pop.
“Netnou sak sy deur. Ondertoe. Deur ’n sinkgat.”
Lambert is gou by. “Ma, daai was sommer ’n liegstorie. Dis orraait. Ek promise. Die grond is nog lekker dig hier in Triomf. Dig en vas. Dis alles net bakstene en sement van die kaffers se huise. Deurval, sal sy nie sommer nie.”
“Maar ons moet wag tot dit donker is,” sê Pop. “Anders kyk almal weer vir ons. Anders kla langsaan dalk en ons wil nie die polisie hier hê nie. Reg so, Mol?”
Mol skud die blik met die geel spuitverf. Dit wil nie lekker uitkom nie. Sy kan nie mooi sien wat gaan aan nie, dis donker al. Maar sy’t gesê hulle moet begrafnis hou en klaarkry. Sy gaan nie nog die hele nag lê en dink aan iets moois om op Gerty se graf te skryf nie.
Nou’t Lambert gaan kyk of hy nog ’n blikkie het en Pop het vir Treppie gaan haal. Hy’s seker nou al genoeg afgekoel, het hy gesê, en sies tog, hy’t ok darem vir Gerty geken. En verder, hy’s mos ’n man met ’n teks vir elke geleentheid. Pop kon seker sien sy weet nie lekker nie.
Daar kom die verf nou uit. “Wat sal die ounooi nou hier op die muur skryf, hè Toby?” Toby staan hier langs haar. Hy weet goed wat gaan aan. Toe hulle laatmiddag hier die graffie afgemerk het met klippe en blikke het hy net só gestaan en kyk vir hulle met sy ore op. Eers toe hulle begin grawe, het hy weer lewe gekry, en dit was maar ’n gesukkel, die grond was so vol goed. Hulle moes ’n koevoet vat om die groot stukke sement los te woel en uit te lig. Net so drie voet diep het hulle gekom, toe sê Pop dis genoeg, hy’s moeg nou en Gerty hoef nie ses voet onder te wees nie, sy’s net ’n hond.
Maar sy wat Mol is, het self in die gat geklim en haar voete gestamp om te toets vir vastigheid en te luister vir hol kolle. Glad gaan lê, het sy, om te kyk of dit nou reg lê, met haar wang op die stukke rou baksteen. Dit was arig, maar sy moes weet. Toby het ok in die gat gespring, skoon benoud. Wou haar daar uittrek aan haar housecoat se pante.
En toe’t sy nog Gerty se halfklaar trui gaan haal om by haar in te sit. En ok nog die orige bol geel wol. Want volgende jaar is daar nie ’n ribbing nodig nie. En toe was dit tyd vir toegooi.
Toby het vreeslik aan die blaf gegaan. Pop moes vir hom brood gee lat hy kon sjaddap, want hulle was bang langsaan kom uit en sien wat doen hulle. Dis teen die wet, het Pop gesê.
Sy gee nie om nie. Sy’s bly hulle het nie vir Gerty op ’n vreemde plek gaan afgee nie.
Mol kry haar hoek reg. Tussen die twee regop pale van die prefabmuur mik sy. Die graf se grond is sag onder haar voete. Daar’s net ’n effense skynsel van die straatligte.
Hier lê Gerty Benade, skryf sy. Die verf spuit half oor haar vingers. Sy staan terug. Dis krom en skeef, maar mens kan darem lees. Nou die volgende reël:
Moeder van Toby Benade 


en hartshond van Mol ditto.


“Wat van die datum?” sê Lambert skielik hier agter haar. Hy gee vir haar ’n nuwe blikkie. Sy spuit in die lug in. Hy spuit beter.
Hier kom Pop en Treppie. Treppie het ’n flits. Hy moet lig lat sy kan sien, sê sy. Wat nou nog?
“Rip,” sê Pop.
Nee, sy’t ’n plan.
Nou’s sy in die hondehemel, skryf sy onderaan. So ja, dit klink reg.
“Die datum,” sê Lambert weer.
“Nee, wag, wag, Mol.” Dis Treppie. Sy kyk om. Sy kan nie lekker uitmaak nie, want die flits se lig skyn in haar gesig in. Treppie se stem klink anders as vanoggend.
“Wat wag?”
“Dis baie mooi, Mol, daai van die hondehemel, ek like dit, maar dis nie klaar nie. Skryf by onderaan: Waar dit van die ander honde wemel.”
Treppie klink of hy wil huil. Sal hy nou wragtag al die tyd ’n soft spot vir ou Gertytjie gehad het? Sy kyk vir Pop.
“Skryf!” sê Pop.
Sy moet laag buk. Daar’s nie meer baie plek oor nie.
Waar dit van die ander honde wemel, skryf sy, al hoe kleiner, want die grond loop eenkant op.
Sy staan terug. Treppie lig op die woorde. Hy lees van voor af alles. Pop sit sy hand op haar skouer.
“So ja,” sê Treppie, “die dood verdien ’n einde wat goed rym, al is dit nie die waarheid nie.”
Sy kyk vir Pop. Spot Treppie nou al weer hier of wat? Maar Pop se gesig is doodreguit.
“So ja,” sê hy ok, “nou wat van ’n stywe dop?”
Hy stem, sê Treppie, hy sal skink, vier vingers vir elkeen. Want dis wat mense verdien wat ’n hond met soveel liefde en respekte kan begrawe.
Sy kan dit amper nie glo nie, maar hy speel regtig nie die fool nie. Sy vat die flits en lig in sy gesig in. Treppie se oë blink en daar is nattigheid in die kepe om sy mond.
“Wat kyk jy, Mol? Sit af daai lig,” is al wat hy sê. En hy buk af en hy vryf Toby se kop hard.



13 Gelukkige vondste
Dis die Woensdag voor Guy Fawkes. Sake hier by die Benades moet op hulle beste wees as daai girl van hom kom. Hulle moet hulle beste voet voor kry, dis wat. En Treppie moet hom gedra met daai vuil bek van hom. En sy ma moet haar bene leer toemaak as sy sit en sy moet haar tand op sy plek hou. En Pop moet cool wees. Hy moet sy kop tussen sy knieë optel en sy neus afvee en ’n praatjie maak, dan sal hy tevrede wees. En hy wat Lambert is … Nou ja, hy wil liewer nie daaraan dink nie, so baie is daar aan hom wat hy wil regkry: sy hare, sy pens, sy boude, en hy moet klere kry, en onderbroeke lat sy voël nie ál by sy shorts uithang nie. Vrouens hou glo nie daarvan nie. Dis wat sy ma sê, maar wat weet sy ok, haar gat.
As alles net kan wérk, die karre, die yskaste, die lawn-mower, en as als mooi aan die kant is, al die rubbish, dan scheme hy daar’s ’n kans lat sy weer sal wil kom.
Hy moet nou net ’n begín maak. Dit moet nou net lékker word hier. Dit moet ’n moerse plesier wees om by hulle te kom kuier. Dit moet so ’n lekker plek wees lat sy sal wil langer bly, langer en langer tot sy naand glad nie na haar eie plek toe wil teruggaan nie, tot sy net wil aanhou bly en bly miskien vir altyd en ewig. En as die kak spat ná die verkiesing, sal hy vir haar sê kom saam Noorde toe, dis jou enigste kans. Dan sê sy miskien ja. Miskien nét.
Hy gaan sit op sy bed. Die blote gedagte aan sy girl wat miskien vir altyd en ewig sal bly en sal saamgaan Noorde toe maak lat sy kop zing.
En as die kak nié spat nie, dan sal hy haar elke nag láát vir ’n spin in Flossie vat. Op daai nuwe ligblou seats met romantic late nite music van Radio Orion in hulle ore, heelpad. Hy like nie van die nuwe naam Highveld Stereo nie. Hulle speel in elk geval dieselfde goed. Want Flossie sal ’n sound system hê wat skrik vir niks. Nie eers vir ’n poliesman in ’n hotrod nie.
Raait. Lat hy nou mooi dink wat moet gedoen word alles. Lat hy nou begin by die begin. By die belangrikste. Die belangrikste is lat hulle moet reg wees vir as die kak spat. Lat hulle moet petrol hê, genoeg om tot by die grens te kom. Een vol tenk en dan nog een en ’n half, miskien twee tenks se petrol in sakke, scheme hy, sal genoeg wees. Daai sakke vat twee liter, so hy scheme hy’t so vyf en dertig, veertig nodig. Hy het al vyftien, maar hy’t een vol water gemaak toe lek hy. Die goed moenie staan en lek nie. So, hy moet daais wat hy het, almal vol water maak en in die gat hier onder pak, bo-op mekaar soos hulle op die roof-rack sal lê, en dan moet hy hulle check ná ’n dag of twee vir lekke. So, dan kort hy nog vyf en twintig sakke, maak dit dertig, vir diés wat lek. En dan moet hy die gat ok nog ’n bietjie groter maak, die goed kan nie hier in sy kamer lê nie. ’n Dag voor sy verjaarsdag sal hy hulle dan gaan volmaak. Lat hulle kan reg wees.
So, dis nommer een. Petrol. Nee, nommer een is Flossie. Hy moet vir Flossie regkry. Pop sê sy’s net goed vir spares, maar Pop sal nog sien.
Maar as Pop reg is, dan is Molletjie nog altyd daar om op terug te val. So, nommer een bly petrol. Die karre sal hulleself uitsort. Karre is maar so. Jy vat wat jy kan kry van hulle en die res vergeet jy van. Karre lat hulle nie druk nie.
Maar ’n lawn-mower is ’n ander ding. Al wat moet gebeur, is lat hy ’n nuwe levertjie moet aanweld waar die ander een afgebreek het en lat hy die carburettor moet skoonmaak en die petrolpyp moet check vir vuiligheid. Hy scheme die petrol kom nie lekker deur nie. Dis hoekom hy so maklik vrek. So, dis nommer twee, die lawn-mower, want die gras moet eksieperfeksie in mooi reguit strips gesny wees, eenkant op, eenkant af, sonder happe en oorgeslaande kolle en sonder skuins strips dwarsoor alles soos wat sy ma altyd sny.
En dan nommer drie is definitief die posbus. Dié moet weer op. En die geute ok wat langsaan afgebreek het. Want as dit reën, dan “sjorr!” dit hier rondom hulle of dit ’n rain forest is. Om van binne nie te praat nie. Maar ’n dak is weer ’n ander storie, dit moet maar daai aand net nie reën nie, asseblief. ’n Coat paint vir die huis is ok al lankal nodig. Hierie huis, sê Pop, was lank gelede geel, maar nou’s hy vaal. Hy moet wit kom, spierwit netjies.
’n Huis sonder geute en verf lyk soos ’n koek sonder icing. Come to think of it, as hy verjaar die dag, en as sy girl kom, moet daar koek wees met icing op. Lank laas koek gesien, never mind icing.
Hy moet dit onthou! Iets soets vir die geleentheid. Tot nou toe het hy nog net gedink aan soutgoed, want dit pas by sundowners en nightcaps. Maar as daar sout is, moet daar soet ok wees, natuurlik. Soet is lekker vir brekfis. Miskien bly sy vir brekfis, dis darem nie te veel gevra nie.
En wat nog? Nog baie!
Die kol in die sitkamer waar die pleister afgeval het, moet reg kom. Met Polyfilla, en dan moet hy dit oorverf. Sommer die hele muur, want hy’s vuil van die honde. En die kaal bulbs oral in die huis, hulle moet shades kry, al is dit net van daai cheapskate enemmeles. En die blokkies in die sitkamer. Hulle moet vas kom en hulle moet olie kry. In die gang ok. En daai pelmet moet weer op kom wat hy laas afgeruk het toe Treppie so geneuk het.
En verder is hy gatvol vir daai afkopkat van sy ma. Óf hy moet hom wegmoer óf hy moet ’n nuwe een kry by Shoprite wat se kop nog aan is.
En die gat in die voordeur. Net ’n nuwe stukkie dun plywood bo-oor geplak, sal die ding doen.
Nou wat nog? Jirre, daar’s baie! Aan Treppie se kamer gaan hy fokken niks doen nie, dis vir seker. Mens kan net die deur daar toetrek. Pop en Mol s’n ok. Maar die badkamer en die kombuis, daar moet iets aan gedoen word. Vroumense hou van “vlekkelose” badkamers wat “welriekend” is. Dis wat die advertensies sê. En hulle hou van American kitchens met breakfast counters, maar dis ’n bietjie hoog gemik. Eers net die linoleum op die vloer skrop en die yskas skoonmaak.
En dan daai drein van die opwasbak in sy ma se kombuis. Hy’s omtrent al drie maande bottoe geblok. Hy’t Drainbuster in die swart bottel nodig, hy’t dit al gesien by die hardware shop. Dan kan hulle ophou om die vuil water by die kombuisdeur uit te gooi. Dis wat sy ma doen deesdae. As iets vuil is, gooi sy ’n koppie water daarin en roer dit met haar vinger om. Skoon. Dit moet end kry, hier moet ordentlik gewas kom met groen Sunlight uit ’n bottel wat skuim, ’n hele ete se borde met glase en poedingborde en opskepskottels met net een teelepel vol. Glansend skoon. Nie lat hulle al daai borde en glase het nie, maar darem.
En die toilet. Dis weer ’n ander ding. Hy’t ’n kraak in en hy lek op die vloer. Treppie se pie wat hy nooit flush nie. Treppie se pie stink soos ’n perd s’n. Almal moet dadelik flush. Dan sal dit net skoon water wees op die vloer. Want ’n nuwe toilet kos meer as ’n honderd rand. En jy sal dit nie sê nie, maar ’n plastic seat met ’n deksel is amper net soveel. Net ’n seat moet hy darem kry, daai porselein is te koud onder ’n ou se gat, wat nog te sê onder ’n vrou s’n.
En die badkamerspieël waaroor sy ma so kla. Dis nog ’n ding.
Nou draai sy kop.
Waar moet die geld vandaan kom?
Treppie sê hy en Pop spaar alles wat hulle ekstra het vir sy girl, want girls is duur deesdae, as jy ’n goeie een wil hê, hoor hy. Sy eie geld is maar min. Cigarettes, sweets en video’s en biere end van die maand is omtrent al wat hy kan koop. En ’n bietjie duco vir Flossie en die GTX vir die lawn-mower en vir Molletjie, dis verder al. Treppie koop die drank en die meeste van hulle kos. Want Pop sê hy kan net die basics koop: brood en Sunshine D en polonie en melk en koffie en Coke en die honde se nat kos. Twee blikke nat kos in die week en verder droë kos. Dogmor-hondeblokkies wat Treppie in groot blikke koop by die Chinese wat hulle groothandel kry. Treppie sê mos die Chinese eet daai Dogmor-honde opgechop in die sweet-en-sour. Chop-suey.
Nou’t hulle darem een minder hond in die huis. En nie eers ’n Chinees sou háár wou geëet het nie.
As hulle vleis en jam en perskes in ’n blik wil hê, sê Pop, moet Treppie dit maar koop. En Klipdrift, lat hulle by hulleself kan bybly.
Pop sê hy spaar ok nog vir hom en Mol se kiste en goed eendag. As sy veras wil word eendag soos sy deesdae sê, dan gaan dit nog harder spaar kos. Hy sal ’n plan moet maak, sê Pop.
Waar was hy?
Skielik kan hy van sy hele lys niks onthou nie. Die goed vlieg deur sy kop sonder lat hy ’n houvas kry. Hy weet net dis stukkende goed wat so vlieg. Te veel stukkende goed om reg te maak en te min tyd met fokol geld.
Nee, hy moet nou net mooi kophou hier. Hy sal ’n lys maak, dis wat. Hy sal van voor af begin dink en alles op ’n lys opskryf, dan kan hy hulle aftick soos hy hulle klaar het. Dan weet hy wat is wat. Dan kan hy ’n timetable uitwerk. Een ding op ’n slag, op ’n sekere uur, op ’n sekere dag, van nou af tot en met die groot dag. En ’n streep deurtrek as dit klaar is, dan kan hy sien hoe ver hy is en of hy nog op schedule is.
’n Lys opskryf, raait. Daar teen die agterste muur waar hy dit die heeltyd in die oog het. Maar wáár agter? Dis vol. Lambert bekyk sy kamer.
Hier moet alles ok nog gebeur. Al die rubbish moet hier uit. Al die bokse en goed. En die stack Wagtorings.
Hy pluk ’n handvol uit die stack in die agterste hoek. Die hele spul kantel stadig om en val die vloer vol. Fok! Hy gryp handevol en gooi hulle in leë kratte. Daar is ses kratte vol Wagtorings. Hulle moet brand. Maar later. Nou soek hy eers plek vir sy lys. Waar die Wagtorings weg is, steek ’n halwe painting uit. Hy’t al vergeet daarvan. Wat was dit nou weer? Hy skuif die Fuchs weg lat hy die Tedelex kan wegskuif lat hy die painting kan sien. Bottels en bokse donner af, om sy ore, op sy voete. Toe hy alles uit die pad het, sien hy daar is twee paintings. Hulle is al baie gefade. Die een is van DIE JOOD IN DIE WASMASJIEN en die ander een is van DIE MOL IN DIE YSKAS. Die Jood is for real. Mens kan sien sy brille en sy neus en sy hoedjie agter die ronde glas van die wasmasjien. Die wasmasjien is aan en die Jood draai. Die Jood sing “Vaarwel, my eie soetelief” onderstebo soos hy draai. Dis ’n jolly painting.
Die Mol in die yskas is ’n ander storie. Dit lyk nie soos sy ma nie, maar dit is sy. Sy sit die hele yskas vol en haar kop is in die icebox. Haar nek steek deur ’n gat in die icebox en haar kop is blou, want hy’s hard gevries. Haar twee voortande steek by haar bek uit. Sy’t nie ’n ken nie. Haar pens is vet en pienk. Sy lyk afgeslag. Sy’t ’n Peking Duck onderin, en daar hang ’n draad uit dit uit met ’n vlam wat vonke skiet aan die end. Boaan die painting staan BIG BANG 1970.
Hy onthou hy’t dit gepaint toe hy uit die hospitaal gekom het ná daai slag met die brand. Toe hy heeltyd hier agter moes lê vir weke lank en net melk en goed kon drink met sy stukkende mond. Alles sy fokken ma se skuld. Wat sy spanners lat wegraak in die lang gras. Sy fok ok altyd alles op. Maar hy wil nie nou aan sy ma dink nie. Hy wil nou sy lys opskryf. Hy sal dit bo-oor die Jood skryf. Maar hy skuif liewer die Tedelex voor DIE MOL IN DIE YSKAS. Pop sal kla as hy dit sien. En sy ma sal weer sê hy’s ongeleerd. Hy wil nie nou moeilikheid hê met niemand nie. Hy wil net goed hou met hulle, lat hulle kan lekker wees.
Lambert skryf sy lys met ball-point op die muur. Hy begin hoërig solat hy genoeg plek het. Want hy weet lyste is goed sonder einde. Hy kan onthou van die keer toe hy die lys gemaak het vir die Guy Fawkes-paartie, en ok die lys van alles wat met Flossie moet gebeur.
As hy klaar is, lyk die lys só:
       1. Sakke (40) check vir lekke


       2. Mol/Flossie (tyd sal leer)


*     2. 3. lawnmower sweis-skoonmaak-blades


       3. 4. pos bus op


       4. geute aan


       5. huis wit


       6. gate toe sit kamer (1 pak pollyfilla, 2 liter high glos)


       7. lampshades (4) 


       9. 8. pelmet panel beat 


       8. 9. alle blokkies vas gom (31 nuwes) of meer – check


       10. nuwe kat (Shoprite) moer afkop weg


       11. lap gat voordeur (12” × 12” plywood single)


       12. skrop linolium kombuis skoon (ma)


       13. drein (Buster)


       14. flush pêrepis. altyd/dadelik (gentle reminder!)


       15. Toiletseat (Spur?)


      16. Spieël bad kamer (meet) bad prop


      17. den (vee brand was)


      18. alles moet werk Ys kaste (Kneff ook)


      19. Matras omruil? bedde goed? (Treppie venster lakens!) 


NB 20. Lambert: toon naels push ups 


         onder broeke . . . ???


      20+. brand ma se house coats


      21. zips vir Pop se gulpe (Ma)


      22. Geld. (6 Spur tickets?) 


          (R50 NP?) fok hulle! 


         Empties trug


      23. dip Toby.


Lambert staan terug en kyk vir sy lys. Hy vee oor sy oë. Fok. Dis baie. Maar nou weet hy ten minste wat dit als is. Nou’s dinge op ’n ry. Nou’s dit first things first. Een op ’n slag, elke dag ’n paar.
Lambert loop agter by die deur uit en was sy voete by die buitekraan. Op sy tone kom hy oor sy vuil vloer terug. Hy droog sy voete af met die T-shirt agter die bed. Hy wil dit weer terugsit op die ou plek, maar hy kyk daarna. Fokken stuk gemors! Weg met dit! Weg met alles wat gemors is van hom van nou af. Hy gooi die T-shirt in ’n krat by die Wagtorings. Hy gaan ok nie meer sy draad so aanmekaar trek nie. Fok dit. Hy sal wag. Hy sal homself uitspaar. En as hy voel of hy nie meer kan hou nie, sal hy push-ups doen. Of paint. Of vuur maak onder die rubbish. Watch hom net. Hy’s nie sommer ’n hierjy nie.
Hy trek sy oprygskoene aan. Dis sy enigste paar. Pop het gesê dis wat hy moet koop vir sy swak enkels. Lyk maar snaaks by shorts. Wat hy kort, is ’n paar ordentlike tekkies, ’n paar North Stars met sagte sole. Maar as hy nou moet loop rubbish dumps toe vir sy sakke, dan moet hy loop, snaaks of nie snaaks nie. Hier in die straat loop hy kaalvoet, maar dumps toe is dit te ver vir kaalvoet loop. Hy kyk vir sy lys. Dis moerse. Hy salute sy lys. Dan onthou hy iets. Onder nommer 23 dip Toby skryf hy: 24. paint the gallery! mier termiet perdeby, Mol II, vlermuis, ens.
Dit sal wees om sy girl mee te entertain. If all else fails. Dan kan hy vir haar sê: Kyk daar wat geverf is op die muur, in die middel, met die angels wat threeways om die wolke krul, dis die many-headed Superbee. En: wil jy weet hoekom daai Mol daar Mol die Tweede is? Well, kom ek wys vir jou Mol die Eerste, moenie skrik nie!
Want netnou is sy vreeslik nice en als maar heeltemal sonder spraak. Soos Pop. Wat doen hy dan?
Hy wil tog net nie ’n fool maak van homself nie. Anders sou al die moeite en als verniet wees.
Hy staan op. Daai moontlikheid wil hy nie eens aan dink nie. Lat als verniet kan wees nie. Hy loop by die binnedeur van die den in die huis in. In die kombuis kry hy ’n munisipale vullissak. Hy vou hom mooi op in ’n pakkie. Dan vat-vat hy tot hy die Spur se tickets raakvat bo-op die dresser waar Pop gesê het hy moet hulle sit. Hy weet nie eintlik hoekom nie. Hy voel net hy moet reg wees vir enigiets. Dan loop hy die gang af, “kliks-kliks-kliks” oor die los blokkies. Die hele fokken vloer is dan los of weg. By die end van die gang het hy klaar drie en twintig getel wat uit is. Hy moet check. Miskien is dit meer as een en dertig.
Treppie is uit Chinese toe. Pop sit op sy stoel en blaai deur die Homemaker wat hulle gister hier voor op die lawn gegooi het. Sy ma sit en kyk wat kyk Pop. Of sy lyk of sy kyk. Van Gerty dood is, kyk sy so wat almal kyk, maar sy sien niks. Fokken geblaas, dis wat. Pop sê sy ma het gelewe vir daai hond. Wel, sy gaan nog sien waarvoor sy alles gaan lewe. Sy gaan nog sien met daai twee fused-out oë van haar hoe hy hierie huis opgefix kry en hoe hy vir hom ’n regte vrou uitslaan. Niemand sê vir hom hy’s ’n fokken misgeboorte nie. Niemand sê sy brein is gefok nie. Niemand sê vir hom hy’t ’n piel soos ’n dinosaur, hoekom gaan naai hy nie dinosaurs nie. Sy twee hande staan vir niks verkeerd nie. Dis net die fits wat hy kry en die kanse wat hy nie kry nie – dis al, en dit kan met enigiemand gebeur. Wie dink sy ma miskien is sy en waar kom sy miskien vandaan lat sy dink sy’s beter as hy? Haar hele moer!
“Raait, ek loop nou eers,” sê hy vir hulle.
“Waantoe?” Dis sy ma, sy kyk vir hom sonder om hom te sien.
“Waantoe! Waantoe!” koggel hy haar. “Ma, hoekom maak jy nie liewer Pop se zips aan sy broeke reg nie, dan doen jy ok iets nuttigs. En Pop, meet bietjie daai spieëltjie in die badkamer, toe, lat ons een kan lat sny as ons weer in Newlands kom. By die Mirror Shop. Ek kan nie meer sien waar ek my moet skeer nie.”
“Okay,” sê Pop, “ek sal meet.”
“Waantoe gaan jy, Lambert, hè?” Dis weer sy ma.
“Dis my besigheid daai.” Lambert werk sy lyf tussen hulle en die sideboard in lat hy die NP’s se vyftigrandnoot uit die afkopkat se nek kan kry waar Treppie dit saam met die plasticroos ingesteek het daai aand. Pop het gesê hy moet dit daar sit lat hulle dit kan teruggee, netnou maak die NP ’n saak teen hulle. Hy trek die roos uit.
“Los!” sê sy ma.
Pop het nie gesien nie. Hy kyk in die Homemaker vir ’n prentjie van ’n houthuis wat lyk soos ’n king-size hondehok.
“Los wat?” vra Lambert. Sy moet sjaddap. Hy wys vir sy ma vinger terwyl hy die noot in sy gatsak steek.
Buite is dit warm. Die son sit reg bo. Lambert staan onder die afdakkie by Molletjie met sy hande in sy sye. Eenkant in die lug sit ’n wit wolk wat begin kopmaak. Watter kant toe? Hy’t eers gedink Bosmont se dumps toe, maar nou voel dit darem baie ver in die warmte. En die fokken hotnots kyk altyd so vir hom. Of hy ’n fokken kaffer is. Hotnots hou nie van kaffers nie. Dit weet hy vir ’n feit. Maar hy weet verder nie wat’s hulle case nie, want hulle skree vir hom: Wat soek jy, whitey? Nie lat húlle kan praat nie. Een Saterdag toe’s hy mos daar in Main Street, Bosmont, op pad huis toe met sy sakke, hier march skielik sulke klompe-klompe hotnot-majorettes met bands en alles die hele straat vol. Almal sulke jong meide in blink rokkies, en party van hulle was sommer lekker wit, so ’n properse binneboudwit, maar dis meide, jy kan sien. Aan hulle hare en aan hulle tande wat voor uit is. Toe kan hy nie oor die pad nie. Toe moet hy daar tussen al die hotnots staan en kyk vir die parade. En hulle druk aan hom, voor en agter, en die een sê: “Oe, jirre, hié’ kô sports, kyk hoe staan hierie hillbilly se tril nou vi’ ônse girls!”
Hy’t maar gemaak of hy nie hoor nie, maar toe vra hy agterna vir Treppie wat’s ’n hillbilly. Toe sê Treppie dis Engels vir Ampie. Maar toe weet hy ok nie wat’s ’n Ampie nie. Toe sê Treppie dis ’n vuil ou met ’n laphoedjie op met uitgerekte kruisbande en ’n kakiebroek met te kort pype en velskoene, wat ’n bietjie stadig is in sy top storey en wat ’n hele blik sardiens en ’n hele blik kondensmelk saam met ’n halwe brood sit en opeet langs ’n watersloot in die geselskap van ’n donkie, maar wat nogtans ’n hero is.
Treppie kan partykeer so ’n klomp kak praat. Toe sê hy vir hom watse stront, hy’s g’n ’n hillbilly of ’n Ampie nie en hy eet nie brood met sardiens en kondensmelk nie, gá, hoe smaak dit dan nou! En toe sê Treppie brood met polonie en goue stroop op soos wat hý van hou, sal heeltemal goed qualify, en in die nineties is ’n outsize piel wat uithang by geskifte boxer shorts dieselfde as uitgerekte kruisbande en ’n kakiebroek wat te kort is. En verder, sê Treppie toe, moet hy maar self figure wat hy wat Lambert is, dink van ’n ou wat leë bokse soek op rubbish dumps en wat in plaas van praat met die donkies langs waterslote sy eie ma naai lat sy hop en wat ná alles nog altyd vol smiles bly woon in ’n plek met die naam Triomf. Treppie was poepdronk daai dag toe hy dit gesê het, anders het hy hom finaal pap gedonner. Want wie de fok dink Treppie is hy nou eintlik om te praat? Hy woon ok in Triomf en hy suip met Chinese en hulle is nie wit nie. En die hotnots mag al hoe witter geraak het, maar hulle moet net weet, eenmaal ’n hotnot, altyd ’n hotnot en hulle moet net hulle bekke hou oor hom en sy private lewe. Hy het sy eer en hy ken sy regte, al is hy ’n minderheid. Hy sal stem vir sy beskerming. En hy sál beskerm word, want hy’s nie al een nie.
Hy gaan nie Bosmont toe nie, besluit hy. Hy gaan sommer hier agter na Martindale se dump toe. In Longstraat, net daar agter die ou tronk. Dis nou flats, maar hy scheme die mense wat daar woon, voel nog altyd soos bandiete agter daai klein venstertjies. Hulle het net die tralies weggehaal. Hy sal gaan kyk wat is in daai containers vandag. Miskien is sy luck in. Baiekeer in die hok met die plastic vir recycling is daar ok ’n paar wynbokse. Per ongeluk.
Lambert loop op in Marthastraat, oor Victoria, tot in Thornton. Daar draai hy links. Verby die Triomf Garage. Hulle is experts op Volkswagens. Maar hulle Benades gaan liewer na die Chop Shop in Ontdekkers vir hulle kargoed. Dis goedkoper. En hulle het g’n experts nodig nie. Hy’s klaar een. Op Molletjie en op Flossie. Niemand kan hom iets van hulle vertel wat hy nie weet nie. Daai twee dykes van oorkant is skoon besimpeld lat hulle hom nie wil lat kyk na hulle kar nie. Hulle sal nog jammer wees, wag maar.
Dan loop hy verby Triomf Winkelsentrum se ingang. Op ’n swartbord langs die ingang lees hy Roodt-Broers Veertig Jaar Vleistradisie se advertensie: Tollie. R9 ’n kilo kookvleis.
Gá, tollie-kookvleis. Klink nie vir hom lekker nie. Bees-brááivleis, dis wat hy wil hê. ’n Lekker dik T-bone of twee soos langsaan laas gehad het. Hulle het nog nie weer gebraai ná laas nie. Ice-cream-smouse kan dit seker ok nie aldag bekostig nie.
Lambert is byna verby die parkeerterrein toe hy hoor iemand roep hom.
“Hei! Ekskuus tog, hei! Meneer!” Blink karre ry vinnig by hom verby. Hy voel hulle wind op sy gesig. Wag net, hulle sit almal sonder petrol as die kak die dag spat. Hoogmoed kom voor ’n val, onthou hy uit sy skoolboek uit.
Hy kyk wie “meneer” hom nou hier. Hy’s nie sommer enigiemand se “meneer” nie. Mense moet net lekker wees as hulle hom wil “meneer”. Miskien is dit nie eers vir hom nie.
Oorkant die pad staan twee ouens by ’n caravan. Die ouens het kakie-uniforms aan en maroon berets op. Verkoop seker hotdogs. Maar nee, daar’s ’n tafeltjie met papiere onder ’n wit en rooi sonsambreel. Op die tafeltjie is ok ’n botteltjie Oros en glase en ’n beker water. Traffic cops, seker. Hy wil aanstap. Hy’t mos nou niks verkeerds gedoen nie, hy ry nie eers nie en hy’t niks te doen met papiere nie. Maar die ouens roep hom weer: “Hei! Meneer!” Hulle smile alte vriendelik. Sulke smiles soos wat hy nog nooit aan traffic cops of polieste gesien het nie. Miskien tog hotdogs. Army hotdogs wat te veel is of iets. Maar daar’s niks ander mense in die rondte nie. Wat sal hulle case wees?
“Hei, goeiemôre, ek bedoel, middag, meneer. Kom kyk of u nie belang stel nie, toe, asseblief!” roep die een ou en die ander ou wys met sy arm: Kóm! Die son brand op Lambert se kop. Dis fokken warm. Dit ruik na teer en tyres. Hy’s nie gewoond aan so stap nie, sy een enkel voel al klaar nie te lekker nie.
Hy kyk links-regs-links oor die pad voor hy oorsteek. Lat hy gaan kyk. Maar hy sien gou dis nie hy wat kyk nie. Dis die ouens wat kyk. Hulle kyk hom op en af.
“Hoessit, ou?” vra die een.
Nou’s hy weer “hoessit ou”. Eers is hy “meneer” en nou’s hy skielik “hoessit ou”. Hierie ouens moet nou net lekker wees. Hy voel ’n bietjie onrustig. Pop sê altyd hy moenie met vreemdelinge praat nie en hy moenie hulle trust nie, hulle gebruik mens net vir hulle eie doeleindes. Maar hy’s mos al lank in die land. Hulle sal hom nie sommer kan gebruik nie. En hy sal hulle mos eers vrá wat hulle doeleindes is. Hy sien hulle het altwee guns in holsters.
“Goeiemôre, manne,” sê Lambert, “wat kan ek vir julle doen? Lambert Benade.” Hy steek sy hand uit na die een ou. Die ou vat sy hand.
“Du Pisanie,” sê die ou.
“Aangenaam,” sê Lambert. Die ou lag-lag so en hy beduie vir die ander ou hy moet ok Lambert se hand skud. Die ander ou rook. Hy sit sy cigarette in sy mond en steek sy hand uit.
“Van der Walt,” sê hy met sy oë op skrefies. Hy skud net baie kort en dan haal hy weer sy cigarette uit sy mond uit.
“Bly te kenne,” sê hy en blaas rook uit. Die ouens kyk vir mekaar. Hulle smile so. Hy wonder wát is so snaaks, hulle het hom dan spesiaal geroep, vir wat dan nou al die danige gesmile?
“Mag ek weet wat julle doeleindes is?” vra Lambert.
Du Pisanie gaan sit by die tafeltjie. Hy druk sy kop in sy papiere in. Van der Walt gaan skielik aan die hoes van sy cigarette. Hy draai om en hoes klaar. Dan draai hy weer terug. Sy oë is vol trane van die hoes.
“Meneer Benade,” sê Van der Walt, “kan jy skiet?” Hy tik so met sy plathand op die gun in die holster aan sy heup.
Du Pisanie kyk op van sy papiere af.
“Meneer Benade, die vraag is eintlik, wíl jy skiet?” Hy trek sy gun uit sy holster uit en sit dit “kaplaks!” op die papiere neer.
Lambert trap rond in sy toerygstewels. Nou vra hulle hom ’n ding. Wat nou gesê?
“Skiet,” sê hy. Hy voel net so dom soos sy ma.
“’n Glasie Oros vir jou?” vra Van der Walt.
“Ja, dankie,” sê Lambert, “lekker warm vandag.”
“Warm, ja,” sê Du Pisanie.
Van der Walt skink drie glase vol Oros en water. Hulle drink.
“Aaa,” sê Du Pisanie en sit sy glas neer.
“Aaa,” sê Van der Walt en sit sy glas neer.
“Lekker gewees,” sê Lambert en sit sy glas neer.
Nou wat nou? Eers skiet, dan Oros. Wat is hierie ouens se case? Hy kyk vir hulle. Maar hulle kyk vir mekaar. Hulle lyk vir hom ’n bietjie snaaks. Hy dink hy moet maar liewer hier wegkom.
“Nou maar tot siens, manne, dan loop ek maar eers,” sê Lambert. Hy gee ’n tree onder die sonsambreel uit.
“Nee, wag,” sê Du Pisanie.
“Ons werf,” sê Van der Walt, “ons recruit lede vir die AWB se taakmag op die Rand.”
Du Pisanie tik op sy mou. Nou eers sien Lambert die AWB-sign. Rooi en wit met sulke swart hake.
“Soldate, chefs, skoonmakers, enige iets, medies, tegnies, telekommunikasie. Was jy in die army, Lambert?”
Du Pisanie klink skielik sag en vriendelik.
Nou’s hy skielik “jy” en “Lambert”. Hierie ouens wil hom gebruik, nie vir skiet nie, vir “enige iets”. Nee dankie, hoor, hy’s niemand se skiwwie nie. En hy was nie in die army nie. Oor die fits. Maar dis nie hulle besigheid nie.
“Ek is NP,” sê Lambert, “jammer, manne.”
“O, my gôt,” sê Van der Walt. Hy slaan homself voor sy kop met sy plathand.
“Wat gaan hulle vir jóú soort doen, Lambert, sê my, wát?” vra Du Pisanie.
“Hulle gaan my beskerm, want ek is ’n minderheid,” sê Lambert.
Hoekom sê hulle “vir jóú soort”? Wat’s verkeerd met hom? Hy is maar net wie hy is en finish en klaar.
“Nog Oros?” vra Van der Walt.
“Nee, dankie.”
Hulle lag nie meer nie. Du Pisanie skud net sy kop.
“Dit wys jou net,” sê hy vir Van der Walt. Dan draai hy weer na Lambert. “Ons wil jou help om jousélf te beskerm, Lambert. Ons wil hê ons mense moet selfstandig wees. En selfonderhoudend. Onafhanklik, in oorlog en in vrede.”
Van der Walt is nou baie ernstig. Hy tik so met sy hand op die tafeltjie waar hy langs Du Pisanie staan. “Selfstandig”, tik, “selfonderhoudend”, tik, “onafhanklik”, tik.
“Luister nou mooi, Lambert,” sê Du Pisanie. “Kan jy aartappels skil?” Hy klink of hy bedoel selfs as aartappels skil ál is wat Lambert kan doen, is hy gemáák in die lewe.
“Of skottelgoed was, of vloere skrop?” sê Van der Walt. Hy klink of hy bedoel as Lambert net kan skottelgoed was of vloere skrop, dan lê die wêreld óóp voor hom.
“Hoor hier,” sê Lambert vir Du Pisanie, “ek is nie jou meid nie.” Hy staan ’n tree terug. “Ek is nie julle kaffer wat julle kan rondorder skil hier, skrop daar nie!”
“Dis vir die taakmag, man!” sê Van der Walt. “Ons kan mos nou nie almal wil gaan staan en skiet nie!”
“Wie sê?” vra Lambert.
“Lambert, luister nou hier, man.” Dis Du Pisanie, hy klink of hy soebat. Hy wienk vir Van der Walt, Van der Walt moet mooi saamspeel. “Kan jy goed regmaak, goed wat stukkend is, masjiene en goed?”
“Volkswagens,” sê Lambert.
“Wat nog?” vra Van der Walt.
“Lawn-mowers, fridges, wasmasjiene, videomasjiene, fans, you name it,” sê Lambert.
“Uitstekend!” sê Du Pisanie.
“Hierie twee hande staan vir niks verkeerd nie,” sê Lambert. Hy wys sy hande. Van der Walt en Du Pisanie kyk vir die hande. Sy groot hande met snaakse, krom vingers wat party te kort lyk met knoppe op verkeerde plekke. Dan kyk hulle vir mekaar.
“Maar ons kan jóú mos gebrúik, ou kêrel!” sê Van der Walt. Du Pisanie kyk vinnig na Van der Walt en skud sy kop een keer vinnig.
“Hy bedoel jy sal ’n áánwins wees vir die AWB se taakmag, meneer Benade,” sê Du Pisanie.
Maar ’n mens “ou kêrel” hom nie sommer nie en mens “meneer” hom nie dan in dieselfde asem nie. Hy’t gehoor wat hy gehoor het.
“Niemand gebruik my nie. Ek is my eie donnerse baas. Ek doen g’n kafferwerk nie. Steek julle fokken AWB in julle holle in op!” Hy gee ’n paar treë weg.
“Hei!” sê Van der Walt. Hy kom nader. “Wat sê jy daar, hè? Sê bietjie weer, toe!”
“Los die rubbish, man,” sê Du Pisanie. “Ons mors ons tyd met hom, hy’s ’n stuk gemors, man.”
“Hy’s slegter as ’n kaffer, die fokker, kyk hoe lyk hy!” sê Van der Walt.
“Jirre,” hoor Lambert nog agter sy rug soos hy wegstap in die warm son, “ek het wragtag nie geweet mens kry nog sulkes hier rond nie!”
Lambert stap vinnig. Hy hink effens, sy enkel het seer geword van die lank staan daar onder die sonsambreel. Hy’s so de moer in, hy kan bars. Hy voel hy kan ’n kar kou so kwaad is hy. Gee hom nou ’n kar en hy byt die bumper middeldeur. Fok! Sy keel brand. Hulle fokken moere! Hulle fokken ma’s se moere ok. Hulle met hulle fokken Oros. Hulle fokken taakmag se fokken gát! Hulle kan hulle eie fokken aartappels skil. Hulle kan op hulle eie fokken knieë hulle eie fokken vloere skrop. Wátse fokken vlóére, in any case? Hulle pis dan, op mátte. Dis wat Treppie gelees het wat in die koerant gestaan het. Lat die AWB’s op matte gepis het by die onderhandelinge. Nes Toby. As hy ’n mat sien, pis hy op hom. Dis hoekom hulle al hulle matte by die huis uitgegooi het. Oor hulle so gestink het van Toby se pis. Fokken honde! Hy sal tog hulle stink pis vir hulle opvee. Hy’s g’n hulle méid nie. En hy’s nie rubbish nie, hy’s nie gemors nie. Fok hulle net! Fok hulle straight in hulle moere in.
So praat Lambert soos hy onder die warm son loop, dumps toe. Hy praat hard. Soos hy loop, trek hy sy hand eenkant langs die prefabwawiele van die prefabmure. Hy hou sy kop af. Hy kyk net vir sy voete. Mense moenie so sy fokken tyd mors nie, dis wat. Hy’t sy eie planne. Hy’t ’n hele fokken lys goed wat hy moet doen. En hy’t mín tyd. Vandag is dit first things first. Dumps toe. Bokse kry. Sakke uithaal. Vir petrol as die kak spat.
Treppie sê petrol is altyd die eerste ding wat opraak as die kak spat.
Hy wonder watse kak dit is wat so gaan spat.
As hy vir Treppie vra watse kak, dan sê Treppie kak is kak, mens specify nie kak nie, jy koes vir kak. En as jy self vir dit gesoek het, sê hy, dan koes jy ok, jy bly nie staan nie. Jy’t mos oë in jou kop.
Hy sê dis hoekom daar soveel kak in die land is – dis oor almal wat soek vir kak, bly staan vir kak. Hy sê hulle scheme as hulle bly staan vir kak, is hulle heroes, maar eintlik is hulle kakke. Hy sê later is hulle so vol kak hulle kan nie koes nie, al wil hulle ok. En so word dit ’n al hoe groter kakspul. Dis hoekom hy dink hulle Benades moet liewer fokof. Want hy gaan tog nie bly staan vir ander mense se kak wat hulle gesoek het en aanhou bly soek nie. En dit kóm, sê hy, die kak kóm. Vir wis en seker kom dit. Dit kom soos lawa van twee kante af.
En as hy klaar is met die kakstorie, dan sing Treppie altyd: “Strome van se-ën!”
Hy kan nie sien hoe kak soos lawa van twee kante af strome van seën kan wees nie, maar dis maar Treppie daai.
Hy ken hom so. Hy wens Treppie was by vandag. Hy sou daai twee fokken “taakmagte” goed reggesien het. Treppie hoef nie aan ’n man te vat om hom reg te sien nie. Hy sien hom sommer so luglangs reg. Hy kry hom so klein lat sy broek van sy gat afval of hy strip sy moer vir hom so lat hy dae sonder moer loop.
Lambert draai regs by die T-junction. Dumps toe. Dit is Woensdagoggend, so daar is nie baie mense wat goed aflaai nie, net ’n paar. Maar daar’s baie kaffers wat sit en wag. Dis los kaffers. Hulle is altyd baie en hulle sit oorkant die pad teen die klippe in die skaduwee. As daar ’n kar inkom, steek al die kaffers hulle vingers in die lug. Dit beteken “vat my, ek’s ’n los kaffer vir ’n los job”. Die kaffers binne-in die hekke is vaste kaffers. Hulle werk vir die munisipaliteit. Hulle het overalls aan en groot, dik handskoene. Hulle gooi die rubbish wat die mense bring in die containers in. Daar’s containers vir bakstene en klippe en nog anderes vir gras en blare en so aan en nog ander vir huisafval. Afval wat te veel is of te laat is vir Dinsdae. Dis waar hy moet wees. Die kaffers wat by daai containers is, maak altyd die sakke oop en kyk watse goed in die sakke is. Daar’s partykeer ou kos in. Dan vreet die containerkaffers daai vrot kos net so met handskoene en al op. Maar dis nie net vrot kos wat daarin is nie. Daar is allerhande goed. Radio’s, skoene, hairdryers, ou klere. Hy’t al hele fridges daar gesien. Hy’t al gesê Treppie moet kom kyk vir die fridges, maar Treppie sê hy wil in sy dag des lewens nooit weer ’n gefokte fridge sien nie, wat nog te sê aan een vat. Hy’t sy deel gedoen met hulle, van nou af wil hy net van hulle lees in die classifieds, hy wil hulle nie besit nie. Hy sê dit gee hom groot plesier om te sien hoe lank travel fridges tweedehands, derdehands, vierdehands, hy wil hulle nie sien as hulle beyond redemption is nie. Hy sê hy’t sy deel van verlore fridges ok al gehad – daai dag in die jaart toe alles so afgebrand het. Hy sê met die fireworks wat toe so afgegaan het in die lug in daai dag, het dit vir hom gevoel hy’s in die Towering Inferno. En dit was erg, maar dit was darem ok high drama. En ’n rubbish dump, sê hy, is nou nie die finale movie met fridges in die hoofrolle wat hy in sy kop wil hê as hy die dag afchop nie, nee dankie. Treppie kan baie stront praat. Maar hy’t ten minste altyd ’n storie reg.
Lambert wil ingaan by die hek, maar hy moet eers wag vir twee containerlorries, een wat inkom en een wat uitgaan. Hulle maak ’n moerse geraas. Dit lyk of hulle te hoog sit op hulle wiele. Pikswart rook blaas uit by hulle exhausts onder hulle pense. Die rook blaas vol in hom vas. Hy draai sy gesig weg en sit sy hand voor sy mond. Die containers is hoogvol gelaai met deurmekaar rooi baksteenrubble en stukke pleister. Die containers stamp en skuur in die frames agterop die lorries. Die lorries brul en blaas en briek en skraap hulle ratte – die een om sy draai teen die afdraande af te kry, die ander een om teen die opdraande uit by die hek uit sy draai buitetoe te kry. Die munisipale kaffers bo-op die lorries skree en fluit hier bokant sy kop. Die drywers sweet en vloek. Hulle spiere wys soos hulle draai aan die stuurwiele. Geelrooi sand sif-sif uit die rims uit soos hulle draai. Die groot wiele spin op die los gravel, klippers spat onder die tyres uit.
Jisses gôt! Dit lyk vir Lambert skielik of die lorries voor by hulle grids hulle bekke wil ooptrek sy kant toe, of hulle wil byt met tande van geel, stowwerige yster. Hy voel die pyn in sy stuitjie. Nee, nie dit nie! Nee, jirre jisses got, help! Net nie hier nie. Nou net mooi vashou. Fokken lorries. Hulle is all over hom in sy fokken kop in. Hy kan voel hy word wit. Spoeg kom in sy kieste in. En sy ma is nie hier met die wasgoedpennetjie nie. Hy vee oor sy bolip waar die sweet uitslaan. Hy voel hoe wil hy ál grond toe.
“Hóú, Benade, hóú!” praat hy met homself.
Dan is alles half bo-oor hom. Hy is af op sy een knie. Die lorries brul diékant toe en daaikant toe soos bose geeste uit die hel uit. Hulle lyk of hulle op lug loop met vlamme onder hulle wiele. Hy voel hoe kry iemand hom aan die arm beet. Hy kyk op, maar hy kan nie lekker sien nie, daar’s sparks voor sy oë. Dié een trek hom op en weg, oor die pad, weg.
“Sit, sit down, man!” sê dié een. Hy sit. Hy kan nie sien waar hy gaan sit nie.
“Hierso, my bra, drink some Coke, man!” sê dié een.
Lambert vat-vat aan die bottel hier voor hom. Hy sluk, maar sy gorrel is styf. Hy sluk nog ’n sluk. Óóp met jou, gorrelgat, óóp nou! Sy oë voel styf. Hy rol hulle. Sy tong voel lam. Hy lek oor sy lippe. Jisses, fok, dit was amper. Dit was amper, fokken amper! Dankie gôt tog, dankie jírre!
Lambert maak sy oë oop. Voor hom op sy hurke sit ’n kaffer. Die kaffer het ’n vaal laphoedjie op en sonbrille met reflectorglass. Hy’t ’n sny oor sy wang. Sy gesig is skerp. Hy’s gelerig. Hy lyk rof, ’n rowwe los kaffer of iets, maar hy is nie seker nie. Hy’t ’n faded denimhemp aan met die moue uitgeskeur uit die armgate. Dit rafel oor sy boarms. Hy’t ’n groen lappie om sy pols en ’n koper bangle aan die ander arm, hoog op, net bokant die elmboog. Sy arms is baie dun. Sy broek is te kort en die vel wat uitsteek, is grof, die been bokant is dun soos ’n stok, en daar’s ’n string kraletjies om, rooi en groen en geel. Amper ANC, dink Lambert. Amper Inkatha. Maar nie heeltemal nie. Hy wonder wat’s hierie geel kaffer se case. Hy’s van ’n ander soort. Hy lyk slim en hy lyk getickle, gôt weet wat tickle hom so. Hy kyk na die kaffer se paar tekkies sonder sokkies en sonder veters. Hierie is nie eers ’n los kaffer nie.
Hierie, dink Lambert, hierie is ’n tsotsi-kaffer en hy’s maer soos ’n willehond, wat wil hy by my hê?
Hy wil opstaan, maar sy rug is lam, hy kan nie lekker op nie. Die kaffer druk hom saggies terug voor die bors.
“It’s okay, my bra. Ek check vir jou net lekker hier. Wait, sit, it’s okay. Are you feeling better now? You faint or what? Daai lorries nearly got you, my man. Flat gesqueeza was jy nearly, my bra, flat soos ’n pancake. But I watch out for you, my man. I pick you up, I bring you here. I give you Coke. I’m your friend, man. Moenie skrik nie.”
“I’m not your friend,” sê Lambert. “I want to go home now,” maar hy kan nie opkom nie.
Die kaffer staan op. Hy gee ’n lang tree terug. Hy beduie met sy hande. Die kaffer is vol sights.
“Okay! Okay! Okay! You not my friend, hey, you are my boss, right? Big boss, ja baas. Ek’s maar net ’n kaffer by die dumps, baas, okay? I catch flou whiteys here. That’s my job, yes? Here a whitey, there a whitey, faint. Faint left, faint right, faint centre, all day long. I’m the fainting boy, right?”
Die kaffer draai sy rug na Lambert, sy rug lyk of hy lag. Dan draai hy terug.
“Okay? Relax, my bra, relax net. Boss, king, president, chief, kaiser. Whatever. God in heaven, anything you want, ek sê. Anyway you want it. At your service. Askies baas, asseblief baas, dankie baas, ja baas, nee baas, sorry boss that I live boss!” Die kaffer draai weer weg. Sy hande is in sy sye, hy lat sak sy kop en skud hom heen en weer.
“I did not mean that so, man. Thanks for your help, man, thanks very much. I must just go home now, that’s all. I’m not feeling right, you see.”
Lambert sak terug teen die klip. Hy sien hy moet wag. Onder in sy rug trek-trek dit nog so. Dit moet nou eers oorgaan. Anders kom dit dalk weer. Anders gebeur dit dalk voor Shoprite in die pad, by die kookvleis-sign. En dit sal fokken erg wees. Nog erger as hier voor die hekke van die rubbish dumps. Oorkant die pad sien hy hoe sit die los kaffers en kyk vir hom. Maar hulle sit almal met hulle vingers in die lug in op. Hulle wil ’n job hê, dis wat, dit kan hulle nie ’n moer skeel lat hy hier oorkant die pad lê met ’n lamte in sy rug nie. Hoekom sal hulle ok? Nou ja, hy scheme, hy’t luck gehad met hierie tsotsi-kaffer. As hy hom nie gehelp het nie, dan’t hy seker nou nog daar gelê en fit in die stof voor die hek en in sy broek gepis met die karre en lorries en goed vol mense wat in ’n queue staan en wag lat hy moet klaarkry.
“Hey,” roep Lambert die kaffer, wat nog altyd met sy rug na hom toe staan. “I mean it, you! You saved my life there, man! Thank you, man. Thanks again very much.” En toe, as nagedagte: “I owe you one.”
Die kaffer draai om.
“Okay, okay. That’s enough,” sê hy. Hy lyk nou moerig. Hy kom sit langs Lambert. Hy rol ’n cigarette uit ’n pakkie tabak wat hy uit sy agtersak haal. Hy skud ’n bietjie groen krummels uit ’n vuurhoutjieboksie by die tabak in die papiertjie.
Dagga, dink Lambert, hierie kaffer dink wragtag hy kan sit en ’n zol rook voor hom wat ’n wit man is!
Die kaffer werk die zol tussen sy lang, maer vingers. Hy lek die papiertjie. Hy konsentreer hard. Maar jy kan sien hy’s ’n ou hand met zolle rol. Hy vou hom toe en draai die een puntjie toe. Hy stryk hom mooi gelyk rond tussen sy vingers wat hy in ’n tuit hou. Lambert sien hy’t twee lang naels aan sy een hand. Die kaffer steek op en trek diep in. Hy hou die zol uit na Lambert toe. Lambert skud sy kop, nee dankie, die kaffer trek sy skouers op en kyk anderpad.
Lambert kyk vir die kaffer wat anderpad sit en kyk. ’n Fokken cheeky kaffer, dink hy. Hoe weet hy hy sal hom nie gaan aangee by die polisie nie? Hoe weet hy hy’s nie self ’n poliesman nie? Lambert dink. Nee, hy scheme hy lyk nie self soos ’n poliesman nie. Hy check die kaffer weer. Die kaffer lyk of hy van hom vergeet het. Hy kyk in die pad, diékant toe en daaikant toe, wat kom aan. Hy rook sy zol lat die dampe staan. Hy wens die kaffer wil ’n slag daai sonbrille van hom afhaal. Want hy weet nie waar om vir hom te kyk as hy vir hom kyk nie. Hy sien net sy eie weerkaatsing as die kaffer vir hom kyk. Hy voel die kaffer kan hom beter sien as wat hy die kaffer kan sien. Hierie is nie ’n bang kaffer nie, besluit Lambert. Hierie kaffer skrik vir niks nie. Dis ’n okay kaffer hierie.
“I’ll take a pull now, thank you,” sê Lambert. Hoekom ok nie? Hy sit tog nou hier op sy gat voor die ingang van die rubbish dump.
“Sure, man, sure,” sê die kaffer. Hy gee vir Lambert die stompie aan.
Lambert vat ’n trek. Hy hoop hierie kaffer het nie siektes nie. Maar so what ok. Hy wat Lambert is, is self nie altyd so lekker nie. Hy hoes van die zol.
“Easy,” sê die kaffer vir hom, “easy now, my bra,” sê die kaffer vir Lambert en Lambert voel hoe smile hy deur die daggarook vir die kaffer daar waar hulle sit oorkant die pad reg voor die hekke van die dumps. En die kaffer smile vir hom terug. En hy wat Lambert is, smile al hoe breër. En die kaffer ok, jy sien net tande. En die kaffer begin lag. Hy vat sy zol terug wat Lambert vir hom uithou en hy lag en hy klap vir Lambert wat hoes op die rug lat hy hik. En Lambert lag en hy stamp die kaffer wat vir hom lag met sy skouer lat hy skuins omval op die gras, op sy elmboog.
“Hey, man!” sê die kaffer soos hy regop kom.
“I say mos, man!” sê Lambert. “Ha-ha-ha-ha-ha-ha!”
“Ha-ha-ha-ha-ha!” lag Lambert en die kaffer onder die bome by die klippe voor die hekke van die rubbish dump. Hulle lag lat hulle huil. En toe hulle effens klaar gelag het, vra Lambert: “So now, what’s your name, hey?”
“Ooooh!” sê kaffer, “I’ve got many many names. One for every occasion. But to you, my friend, I’m Sonnyboy, just Sonnyboy, plain and simple. And what’s your name?”
“Lambert,” sê Lambert, “Lambertus Benade.”
En Lambert voel hoe steek hy sy hand uit vir die kaffer. Ja, wragtag. En die kaffer smile agter sy reflectors vir Lambert en Lambert sien hoe smile hy vir die kaffer in die kaffer se reflectors en die kaffer die vat sy hand. En hy skud sy groot, knopperige hand. En toe los hy so half en draai sy hand en gryp Lambert se dik duim vas en Lambert gryp-gryp terug na die kaffer se duim en toe hy hom vas het, so ’n dun ou duimpie, toe los die kaffer en draai skielik weer sy hand reguit en Lambert gryp-gryp na die hand van die kaffer tot hy hom raak het. En hy skúd hom.
En toe lag hulle éérs. Hulle hou hulle máe vas soos hulle lag. Hulle slaan op hulle bene soos hulle lag. Hulle gryp-gryp heen en weer in die lug om te wys hoe hulle mekaar se hande misgevat het en hulle lê soos hulle lag. Daar by die klippe onder die bome regoor die hekke van die rubbish dumps van Martindale.
“So now, where do you live, man?” vra die kaffer toe hulle ’n bietjie opgehou het.
“Just there, the other side, in Triomf,” beduie Lambert.
“Triomf,” sê die kaffer.
“Yes, Triumph,” vertaal hy vir die kaffer.
“Triumph, I see,” sê die kaffer en hy gee so ’n laggie.
“And you?” vra Lambert, “where do you live?”
“Me? Ho, ho, here, there, everywhere. Sonnyboy pola everywhere,” sê die kaffer.
“I see,” sê Lambert. En toe ná ’n rukkie: “A rambling rose.”
Toe lag hulle eers weer ’n bietjie.
“I mean, where do you come from?” vra Lambert toe.
“Wat scheme jy, my mate,” sê die kaffer en hy smile.
“Well, e, dis moeilik om te sê,” sê Lambert.
“How come, hey?” sê die kaffer. “Jy moet mos sommer aan my kan sien, hey, boss?”
“E, it’s not so easy,” sê Lambert.
“Nee, now you must please explain, my man, want ek’s mos maar net ’n damn kaffer.”
Lambert weet hy word geterg. Maar hy mind nie. Hierie kaffer is sy pel, hy like hom.
“Well, jy’s te geel,” sê Lambert, “en jy praat annerste as ’n kaffer, miskien is jy net ’n hotnot.”
“Hear, hear!” sê Sonnyboy. “Hierie whitey kannie my classify nie!” Hy leun oor na Lambert toe of hy hom ’n secret wil vertel.
“Kyk, daai’s nou my luck in Jo’burg gewies, nè! Ek’s ’n Xhosa, ek kom van die Transkei af. En ek’s maar so.” Hy vat aan sy gesig. “Toe dag die Boesmans ek’s ok ’n Boesman, toe kry ek ’n room in Bosmont tussen hulle. En hulle praat met my regte coloured Afrikaans. En toe leer ek maar so on the sly en ek sê fokol, want hoe minder ’n Boesman van jou af weet, hoe beter. Dis ’n bad scene, die Boesmanscene. Hulle lê dronk en suip en steel en steek jou met messe en goed …” Sonnyboy klink skielik anders. Hy skuif nog nader aan Lambert.
“Now listen to me, my bra.” Hy sleep ’n pienk sak met ’n zip en handles agter die klippe uit. “Wil jy nie iets koop van ’n rambling rose nie? I need the money, man. I haven’t got a job. I live by my wits, kan jy maar sê, I’m hungry, man. I haven’t eaten fokol for three days, man.”
“Shame,” sê Lambert. “Daai’s bad.”
“Bad, man, moerse bad,” sê Sonnyboy.
Hy kyk rond of hy niemand sien nie. Dan zip hy die sak oop en vroetel die goed uit tussen papiere en lappe. Hy hou die sak oop vir Lambert.
“Fók!” sê Lambert. In die sak, op vuil lappe en koerantpapiere, lê ’n verkyker en ’n rewolwer.
“Jirre jéésus!” sê Lambert. “Wáár kry jy hierie goed, man?” Hy steek sy hand in die sak, maar Sonnyboy gryp sy pols vas en trek sy hand uit die sak uit en zip hom toe.
“Right,” sê hy, “you think about it. Think, man, it wasn’t easy, I tell you.”
“Daai’s te duur vir my, jong. Kyk hoe lyk ek!” en hy wys na sy klere, sy geskifte boxer shorts, en hy lig sy arms op lat die kaffer die gate in sy groen T-shirt kan sien.
“I’m maar poor too, you know!” sê hy.
“But you’re not hungry, man. You are not hungry like I am,” sê Sonnyboy en hy vryf oor sy maag.
“Well,” sê Lambert. En hy weet nie wat makeer hom nie, maar hy sê vir Sonnyboy daar onder die scrappy bome tussen die klippe, regoor die dumps: “I’m hungry for love, man, and that’s now really a bad thing, man.”
Sonnyboy kyk vir Lambert. “Nè?” sê hy en hy kyk weg en weer terug vir Lambert. “Shame,” sê hy, “ja nee jirre, shame,” sê hy, “that’s bad, man.”
“But I’m getting a girl, you know.”
“Yes?” sê Sonnyboy ongelowig.
“Yes, my father is getting a girl for me for my birthday, for a whole night. So I want to make everything nice, so maybe she stays with us, for ever.”
“Nè?” Sonnyboy smile so ’n smiletjie wat Lambert nie die rigting van kan uitmaak nie. Oor die sonbrille. Hierie geel kaffer van die Transkei moet nou nie vir hom staan en lag vandag hier by hierie dumps nie. Hy moet sy plek ken, wat hy is, wie hy is, geel ofte not en al is hy vol hotnotshoudings.
“Where you got those things in any case?” vra hy en hy sit ’n bietjie van ’n stem op.
“Oooh,” sê Sonnyboy, “here, there, everywhere in die rondte, boss!”
“Ek sien.” Lambert knik stadig vir Sonnyboy.
Sonnyboy knik stadig terug.
“How much?” vra Lambert.
“Hundred,” sê Sonnyboy.
“Too much,” sê Lambert.
“Eighty,” sê Sonnyboy, “have a heart, man.”
“I haven’t got eighty,” sê Lambert.
“What have you got then, man?” Sonnyboy klink ongeduldig. “Haal uit en wys, let’s see,” sê hy. Skielik lyk hy vir Lambert of hy wil opstaan en wegloop.
Nou moet hy sy kaarte net reg speel. Daai gun wil hy hê, for sure. Hy weet nie so mooi van die verkyker nie, maar hy’s seker hy sal handig inkom êrens.
“I’ve got fifty,” sê Lambert, en hy voel-voel so na die NP se noot in sy gatsak.
“Ag nee, man!” Sonnyboy protesteer. “Is jy nou mamparra, man! This stuff here is worth a few thousand!” Hy vat-vat na Lambert se fifty.
“Tough!” sê Lambert. Hy druk die noot weer dieper in sy sak.
“But a hungry man is a hungry man,” sê Sonnyboy.
“Net so,” sê Lambert, “en beggars can’t be choosers.”
“Moenie kom kak soek nie!” sê Sonnyboy.
“Ek soek niks,” sê Lambert, “ek het iets. Six free meals, fifty bucks each.”
“Watse kak, man!” sê Sonnyboy.
“Nee, strue’s Bob. For the Spur, six tickets. I was lucky. The Spur had a birthday. I won them.”
“Spur, nè,” sê Sonnyboy, “birthday, nè?”
“Yes, man, the eatplace, Spur. Spur Comanche, Spur Blazing Saddles, enige Spur. You can go too. In town. Blacks and coloureds can go too, now. It’s mos the New South Africa. In Melville too. I swear.”
“Hmmm,” sê Sonnyboy. “How many did you say?”
Lambert voel in sy gatsak. Hy voel verby die vyftigrandnoot tot hy die pakkie tickets raakvat. Hy vou hulle oop. Pop se luck is nog altyd aan die roll hier.
“Tear on the dotted line,” sê hy vir Sonnyboy.
Hy tel hulle af.
“Six, there’s six here. Hierso, look self, man. Fifty rand se kos vir een. You can eat for a week, everyday a T-bone.”
T-bone, dink Lambert, en wat gaan Pop nou sê oor hierie deal van hom? Want dit was Pop se luck daai dag van die poeding in die Spur, nie syne nie. Hy’t nooit luck met sulke goed nie Maar vandag het hy luck. Hy moet nou net sy kaarte mooi speel. Hy vou die tickets op en sit hulle weer in sy gatsak.
“I give you four tickets. Fifty rands and four tickets,” sê hy. “I’ll keep two tickets. I also smaak a T-bone some time. My girl also. I’ll take her for a T-bone, if she wants to stay. Because the first night we’ll sommer eat snacks in my room. I thought of everything. I have a list. Cheese dips, fish dips, crinkle cuts, salt and vinegar chips.”
Sonnyboy lag.
“What are you laughing, hey? Hey?”
Lambert lag ok ’n bietjie.
Dan sit hulle elkeen voor homself en uitkyk. Lambert bedink sy deal. Die skaduwees is al lank. Die los kaffers voor die hekke is byna almal al weg. Die vaste kaffers binnekant die hekke het hulle handskoene al uitgetrek. Die hekke sal nou-nou toegaan. Daar steek ’n windjie op. Plasticsakke waai oor die dumps se gronde saam met los stowwe. Hulle waai vas teen die draadheining. Party waai onderlangs vas en ander bo teen die lemmetjiesdraadringe bo-op die heining. Die laatmiddagson skyn gouterig op die rye geroeste containers van die dumps.
“Do they work proper, these things you got there?” vra Lambert ná ’n ruk.
“Sure, man, sure!” sê Sonnyboy. “I’ll give you a demo.” Hy zip die sak oop.
Hy druk die rewolwer se ronde magasyn uit. “Kliks,” klik hy hom terug in die middel. Hy spin hom “rrrrt” met sy vinger. “Kliks-kliks-kliks,” skiet hy sonder koeëls in die pienk sak in.
“Satisfied?” vra Sonnyboy.
“Now the binoculars,” sê Lambert.
Sonny vat die verkyker en stel dit in. Hy hou dit lank voor sy oë. Hy lag so ’n laggie as hy dit vir Lambert gee. Hy wys na die dumps toe.
“Do you see that container there, hey? The one, two, three, four, fifth one, from this side. Now look there, on its side, nommer vyf, wat lees jy daar?”
Lambert sit die verkyker voor sy oë. Dit wemel hier vlak voor hom van die draad en die plasticsakke. Dan kry hy sy rigting. Hy kry die sonlig op die goeters. Dit lyk goud. Dan die eerste container, die tweede, die derde, die vierde. Hulle sye lyk deur die verkyker soos lugfoto’s van die land, van baie hoog af geneem. Strepe en krappe en kaal stukke. Vlaktes en damme en bosse, ander lande, goud gespraypaint, alles. Dan is hy by die vyfde een. Dit lyk soos mynhope en koppies met kolletjies en blokkies op plekke in digte, opmekaar rye en dan weer in los, deurmekaar stringe. Dit lyk vir Lambert soos die lugfoto van Johannesburg van die Chinese se kalender in hulle sitkamer.
“Read,” sê Sonnyboy, “read to me what you see there.” Lambert soek-soek teen die container se kant af en hy lees hardop.
“CTR 517. Municipality of Johannesburg TPA.” Die letters is opgestencil in wit.
“Right,” sê Sonnyboy. “Now go down to the right. Just a bit. Now what do you see there? It’s small. Do you see it? Then léés it, my bra, léés daai ding vir my.”
“One settler, one bullet,” lees Lambert. Dis uitgekrap met ’n spyker op die geroeste kant van die container. Hy haal die verkyker weg voor sy oë. Hierie geel kaffer jive mos nou vir hom lekker hier. Dís wat hy doen. Hy’s ’n cheeky fokken mixed-up kaffer en hy naai vir hom deur die ore.
“I’ll donner the shit out of you, kaffer!” sê hy vir Sonnyboy.
“Sorry, boss, maar vir wat dan nou?” Sonnyboy lag. “I didn’t write that shit there, man! Relax nou net, my bra! Sonnyboy’s not into politics, man, ek werk die dumps, op my manier. Daai kak is all over the city geskrywe, man. Kill this, kill that, one this, one that, viva this, viva that, long live this, that and the other. I love the NP, I love Dingaan, I love Tokyo, I love Phama, I love Amy. So much love in this place, it sounds like fucking paradise! I love al daai dinge. Ek kan nie worry oor daai kak nie, my man. I just want to show you. This thing here works.”
Sonnyboy vat sy verkyker terug. Hy sit dit in sy sak en zip dit toe.
Dis ’n lang ruk stil.
“I don’t know,” sê Lambert. “What can I do with it, with the binoculars now? I’m not a spy!”
“Well,” sê Sonnyboy, “you can show your girl the city, from high places.”
“Hmm,” sê Lambert, “and what shall I do with the gun? I don’t have a licence.”
“What do you need a licence for, man? Protect your girl with it. Jo’burg is mos a dangerous place, nè. She’ll feel sommer safe and sound with you, man.”
Lambert sien die son is onder. Dit word gryserig daar voor die toe hekke van die dumps. En dit is donker hier onder die bome. Om en om, met lang stil stukke tussenin, werk hulle deur die deal. Tot hulle hom het. Hy betaal die prys, vyftig rand en al ses tickets van die Spur. Hy sit die gun en die verkyker in sy plasticsak. En ’n plasticsakkie vol patrone. Dis sestig, sê Sonnyboy. For the hot shot of Triumph Town.
Wat vroetel Sonnyboy dan nou nog daar in sy pienk sak? Hy haal iets uit.
“Pasella,” sê hy vir Lambert, en hy ping-ping op die ding se ystertande.
“Wat’s dit?” vra Lambert en hy vat die kort plankie met die ystertande by Sonnyboy.
“You make music on it,” sê Sonnyboy. “You Boere mos call it a kaffertrompie. It’s like the Jewish harp a little bit. You know?” En Sonnyboy wys met sy hande en sy mond hoe speel mens ’n trompie.
“I see,” sê Lambert.
“We call it a mbira,” sê Sonnyboy.
“Umbiera,” sê Lambert, “I’ll remember.”
“You remember,” sê Sonnyboy. “If you practise you’ll get a tune out of it some day.”
“Okay,” sê Lambert, “I’ll practise.”
“Okay,” sê Sonnyboy.
Hulle steek hulle hande na mekaar toe uit. Dié keer groet hulle al drie grepe glad en gelyk. Hulle lag.
“Nou’s ons getune!” sê Lambert.
“Greased and oiled!” sê Sonnyboy.
“So long,” sê Lambert, “and thanks again for saving my life, hey!”
“Thanks for saving mine!” sê Sonnyboy.
Wat bedoel hy, dink Lambert nog. Maar hy’t al klaar omgedraai op sy pad terug. En Sonnyboy ok. Hy regs, en die sharp, geel kaffer links. Daar voor die toe hekke van Martindale se dumps. Dis al amper donker. Lambert kyk nog een keer om. Hy sien van agter af hoe haal Sonnyboy sy sonbrille af. Hy sal hom nie ken sonder sy brille nie, dink Lambert, maar dis okay, wat, dis teen die wet om gesteelde goed te koop en dis nie goed vir ’n mens om ’n kafferdief te goed te ken nie.
Toe hy weer by Triomf Winkelsentrum verbyloop, toe’s die AWB’s se rooi caravan al weg. Hy voel half bly, want hy weet hy sou tempted gewees het om sy nuwe gun onder hulle neuse te gaan druk. Just to prove a point. Maar dit sou dan weer ’n hele scene afgegee het en hy’s haastig om by die huis te kom.
By die huis klim Lambert ligvoets oor die draadheining solat niemand die voorhekkie kan hoor piep en uitkom en hom vra waar hy heeldag was nie, want hy’t nog nie sy storie reg nie. Agterom sluip hy na sy den toe en sit die lig aan. Hy haal sy goeters uit die sak en sit hulle op ’n ry op sy bed neer. Die binnedeur sluit hy voorlat hy ok gaan sit. Hy bekyk sy lucky finds vir ’n lang tyd. Uiteindelik leun hy agteroor teen sy kussing teen die muur. “Pieng, pieng, pieng,” speel hy die stywe tande van die umbiera.
Voor hom is sy lys van die oggend teen die muur.
Hy smile vir sy lys en staan op. Onderaan die laaste nommer skryf hy nog drie nommers by: 25, 26 en 27. En langsaan hulle skryf hy: gun, verkyker, umbiera (kaffertrompie). Hy maak ’n regmerkie langs elkeen. Met ’n rooi ball-point.



14 Vyf November
VAN SLAAP TOT SLAAP
Pop word halfwakker en ruik brand. Hy kan nie uitmaak of hy wakker is of nie, want in sy droom was dit ok wit van die rook. Hy bly met sy oë toe. Hy probeer uitmaak wat dit is wat brand en waar. Sy vel voel droog. Dit ritsel in sy ore. Hy voel of hy lê in ’n droë peul. Lig voel hy, of hy in ’n winddroë dop ronddwarrel in ’n groot wind met baie wit rook wat dreun van binne. Hy weet nie wat bo en wat onder is nie. Sy kop draai of hy in ’n groot plek aan sy voete geswaai word, gelos word en weer gegryp word deur baie verskillende hande, wat nie een weet wat die ander een doen nie.
Pop beur om uit die slaap uit los te kom, maar toe hy halflyf uit is, voel dit of hy in ’n ander slaap land. Sy oë brand toe hy hulle probeer oopmaak. Dit knetter in sy ore. Hy hoor stemme skreeu, harder en sagter, in ’n gedruis wat in vlae oor hom waai.



BLAAS HOOG DIE VLAM
Pop kom regop in sy bed. Die kamer is vol rook. Hy draai sy bolyf om en trek die gordyne weg om buitetoe te kan kyk. Maar hy sien niks buite nie, niks gras en niks muur nie, net digte, wit rook. Hy hoor groot goed val, deure klap, hy voel die huis se mure daarvan tril.
Dis Lambert wat so skreeu. Vreeslik skreeu hy daar. Die ander stemme is van Mol en Treppie. Mol se stem is laag. Dit klink borrelrig soos Jungle Oats wat kook. Treppie s’n is hoog. Hy wil self ok skreeu, maar hy kan nie ’n geluid uitkry nie. Sy keel is toegeslaan van die rook.
Het hulle dan van hom hier in die kamer vergeet terwyl die wêreld vergaan? Het hulle dan gedink hy moet maar liewer net inslaap in die einde in sonder lat hy eers weet van die oorgang? Miskien het hulle gedink dis genadiger so. Miskien was hulle reg ok. Maar nou’s hy wakker en hy moet hier uit, want hy kan nie asem kry nie. Pop staan op in sy hemp. Hy soek voel-voel na sy broek, maar sy oë brand as hy hulle te wyd oopmaak. Hy kry nie sy broek nie. Hy soek die deur. Hy loop hom vas in die spieëltafel. Hy sien sy gesig in die middelste gekraakte spieël. Hy sien net donker gate waar sy oë moet wees en die wit punt van sy neus. Sy mond en ken en wange val weg in die skemerte van die kamer. Hy vat oor die onderste helfte van sy gesig. Hy hoor hoe kras die stoppels onder sy hand. So, sy gesig moet nog daar wees.
Dit voel vir hom dis die tyd wat vergaan en die einde daarvan wat aankom. Die laaste gerig, die een van vuur, waarin die wysterplate sal smelt in die torings en die sekondes onder glas een vir een sal inbrand in die polse.
Pop draai weg van die spieël af. As die spieël hiér is, moet die deur dáár wees. Hy gee ’n paar treë oor die vloer. Agter hom glip die venster van die knip af en ruk oop. Hy kyk om. Die gordyn fladder hoog op, ’n vlaag warm wind en rook vang hom vol in die gesig. Sy asem slaan weg. Hy loop agteruit in die kosyn vas. Nou’s hy in die gang. Ver vorentoe sien hy lig waar die oop voordeur moet wees. Maar agtertoe is nader. Dit knal van goed wat ontplof agter in die jaart. Hy voel warm en koud in sy hemp. Om sy kop warrel die rook al hoe digter.
Pop voel of hy in die maag is van iets wat brand gemaak is en gestook is en wat mens nie kan stop voor alles klaar uitgebrand het nie. Soos ’n smeltkroes of ’n oond waarin bakstene gevuur word.
In die agterdeur bly hy staan. Deur die rookwalms sien hy vir Lambert. Hy swaai ’n groot stuk plaat rond bokant die vuur. Vlamme skiet onder die plaat uit. Lambert brul. Dit lyk of hy met sy voete in die kole staan, want hy gee sulke hoë tree en sy bene lyk swart gebrand tot onder die knieë.
Voor hom sien Pop stadigaan wat hy sien. Flossie is nie meer op haar blokke nie. Sy is nie eers meer op haar chassis nie. Sy’s afgeskuif van haar onderstel af soos ’n ding wat padgegee het uit sy vel uit. En verder lyk dit of iemand vir die uitmekaargeskuifde Flossie met ’n voorhamer verder uitmekaargeslaan het. Oral lê haar stukke. Wat nog vassit aan die chassis, is die sitplekke en die enjin en die stuurwiel. Dit lyk of ’n king-size hond met kake van yster vir Flossie in stukke geskeur het. En die dop, eenkant met oopgegooide deure, lyk soos iets wat wil vlieg, met stukkende vlerke, en sonder gesig. Want die voorruit is ingeslaan. Die deure is half uit hulle skarniere gedraai en die neus se deksel staan skeef boontoe gebuig. Die enjin se deksel ok. Vader in die hemel, hoe kon hy dwarsdeur dit geslaap het? Miskien slaap hy nog. Miskien word hy wakker en dis net ’n gewone dag.
Stadig trap Pop met sy seer heup die trappies voor die kombuisdeur af. In sy sokkies en hempspante gee hy ’n paar treë tussen die wrakstukke deur. Hy sien ’n blaaslamp in die gras. Hy sien die groot bobbejaanspanner en die elektriese metaalsaag lê. Bakstene en stukke metaalpyp lê orals rond. Hy probeer by Lambert uitkom, daar voor, tussen die vlamme. Hy moet hom stop. Hy moet vir Lambert probeer stop voor dit te ver gaan. Hy moet iets vir hom sê. Voor hy die strate invaar en die hele Triomf afbreek. Maar die rook en die hitte keer vir Pop. Hy kan nie vorentoe nie. Die wind waai alles reg in sy gesig in. Hy voel roet in sy oë. Hy ruik rubber.
Skielik sien hy vir Treppie en vir Mol uit die rook uit na hom toe aankom. Mol hoes. Haar hare staan wild om haar kop. Treppie swaai sy arms.
“Terug! Terug!” skree hy.
“Voor om!” skree Mol.
“Hier!” Treppie ruk Flossie se stuurwiel los uit die stang uit. Hy druk dit in Pop se hande.
“Vat dié!” skree hy vir Mol. Hy ruk iets los. Dis ’n stuk van die agterste sitplek.
Treppie gryp-gryp nog ’n keer. Hy skeur ’n halflos boud van Flossie af. “Kom!” skree hy vir hulle.
Pop bevind hom in ’n optog. Weer agter by die kombuisdeur in, gang af, voordeur toe. Met Treppie vooraan.
“Hy’s berserk!” skree Mol.
“Hy’t geflip!” skree Treppie.
“Als moet brand!” skree Mol.
“Ons moet voor om!” skree Treppie. “Daar’s ’n wind, ons moet die goed op die vuur gooi, van voor af.” Die wind waai die warm rook reg in hulle gesigte in. Van diékant af kan hulle nie naby die vuur kom nie.
“Hy wil vuur sien,” skree Mol.
“Maak gou,” skree Treppie.
Pop wil sê “polisie”, hy wil sê “brandweer”, hy wil sê “bure”, hy wil sê “Here God, help asseblief”, maar hy kry niks uit nie. Hy gly-gly op sy sokkies in sy hemp in ’n optog deur die gang met Flossie se stuurwiel in sy hande. Dan is hulle by die voordeur uit. Voor hom begin Treppie te hardloop. Flossie se boud skraap ’n lang, wit haal teen die voordeur. Agter hom stoot-stoot Mol met Flossie se sitplek in sy rug. “Maak gou, Pop, hardloop!”
Toby druk verby hulle bene. Hy blaf met ’n hoë stemmetjie soos hy probeer om teen hulle op te spring. Dan is hulle voor uit. Om die hoek hardloop hulle. Vaagweg sien Pop ’n klomp mense in die straat wat vir hulle kyk, maar hy kan nie uitmaak wie nie. Mol jaag vir hom aan.
“Bring!” skree Lambert agter die vuur uit. Pop kan hom glad nie sien nie. Hy hoor net sy stem wat anders klink. Of dit deur ’n luidspreker kom. Of uit die bek van ’n beuel uit.
“Bring! Bring, julle moerskonte, fokken miskruiers, ek het nie heeldag tyd nie!”
Dan is hulle by die vuur.
“Gooi op! Gooi op!” skreeu Lambert. “In die middel, lat dit kan brand! Ek sukkel nie met rubbish nie. Rubbish moet brand! Die tyd is min!”
Lambert staan agter die vuur. Met lang arms gooi hy bokse, papiere en lappe op die vuur. Mens sien net sy buitelyne, so dig is die rook. Pop sien die Kneff is ok in die vuur. Hy lyk soos ’n groot, wit skip wat brand. Hoe het Lambert daai swaar ding buite gekry?
Treppie vat Flossie se sitplek by Mol en gooi dit op die hoop. Dit gee ’n dik, swart rook af. Dit stink. Dan vat die binnegoed vlam.
“Hoeee-haaa!” skree Lambert.
Die vuur skiet hoog op.
“Hoeee-haaa!” skree hy. “Bring nog! Bring nog! Toe, toe, toe! Wat staan julle daar! Nog nooit ’n vuur gesien nie, hè? Nog nooit gesien hoe brand rubbish nie? Fokken rubbish moet fokken bránd, dis wat!”
Hulle mik-mik in die rook om die huis se agterhoek. Treppie is eerste by. Hy ruk en pluk aan Flossie se dop.
Pop kry ’n deur. Hy kyk deur die gebreekte ruit van die deur. Hy sien die koppe van langsaan soos hulle oor die prefabmuur loer wat gaan aan. Mol kry die wipers en stukke vloermat en plastiek van die binnekant van Flossie. Treppie kry ’n stuk van die agterste sitplek. Daar peul vere en bruin wolle en matrashare buitetoe uit. Hulle gaan weer in deur die agterdeur. Toby blaf. Hy trek stukke goed uit Mol se hande so ver soos hulle gaan, al in die gang af. Sy probeer dit optel. Dan byt Toby vir Mol.
“Siejy voetsek!” skree Mol, maar sy’t amper nie meer ’n stem nie. Pop is agter haar. Hy skop met sy sokkievoet na Toby. Maar hy skop net sy stert raak in die lug. Toby dink dis ’n paartie. Hy gaan te kere. Hy hardloop kringe om hulle met plat ore. Op sy agterpote dans hy. Blokkies spat los uit die gang se vloer. Dan is hulle weer voor uit. Voor om en agtertoe tot by die vuur. Hulle gooi die goed op die vuur. Dan weer deur die rook tot by Flossie en weer agter in met nog stukke. Om en om. So gaan dit. Pop is kortasem. Hy kan nie meer nie. Hy val oor sy voete. Hy bly lê met Flossie se dashboard in sy hande voor hy tot by die vuur kan kom. Nou sien hy die wêreld skuins van onder af. Toby se gesig is ál hier voor hom. Sy tong hang uit. Hy stoot vir Toby weg. Hier is Treppie se skoene. Die hakke is agter skeef getrap. Hier is Mol se bene. Vol kolle en skrape, haar bruin sokkies is afgesak oor haar enkels. Pop kyk teen Mol se bene op. Die waaie van haar bene agter is vol knopperige, pers are. Bokant die waaie pof die vel in bobbels. Verder op hang die vel in plooie. Pop kyk op in Mol se dieptes. Hy maak sy oë toe. Hy laat sak weer sy kop.
“Op! Op!” hoor hy skree Lambert op hom. “Moenie nou gaan staan en lê nie. Daar’s nog baie wat moet brand!”
Toby kry Pop se hempsmou beet. Hy trek die mou. Pop kom half op. Hy is op sy knieë. Pop kyk hande-viervoet vir die jaart. Toby staan langs hom, net so hoog soos hy. Hy kyk vir hom met spits ore, vir wanneer hy gaan beweeg. Maar Pop beweeg nie. Hy kyk hoe trek Lambert met wilde rukke en plukke Flossie se hele dop tot bo-op die vuurhoop. Brand hy dan nie? Die vlamme skiet op rondom hom. Lambert maak snaaks met sy kop. Sy kop is diep ingetrek tussen sy skouers. Dit lyk of hy boontoe in die lug byt aan iets. Pop kruip hande-viervoet nader met Toby langs hom wat dink dis ’n speletjie. Pop trap sy hemp voor vas met sy knieë. Hy hoor hoe skeur een punt voor los van die kraag af.
Toe hy en Toby tussen Mol en Treppie se bene is, stop hulle om te kyk vir Lambert. Dit lyk of die warm rookwind vir Lambert wil wegblaas. Mol se bene knak effens of sy wil gaan sit, maar sy gaan sit nie. Treppie buk vooroor met sy hande op sy knieë en sy kop af ondertoe. Dit lyk of Treppie huil. Sy gesig is op anderste plooie. Treppie draai sy onderstebo gesig na Pop en Toby toe. Onderstebo lyk dit nog meer of Treppie huil.
Huil jy, wil Pop vra. Lank laas lat hy vir Treppie sien huil het, laas toe daar net so ’n vuurspul in die jaart was, die slag met die yskaste.
Huil jy, wil Pop vra, maar hy maak net sy mond ’n paar slae oop en toe. Huil jy, huil jy, huil jy? Maar daar is niks klank of nattigheid om mee te praat nie.
Treppie se onderstebo mond trek snaaks. Hy sê iets. Toby blaf vir Treppie. Pop kan nie hoor wat sê Treppie nie. En hy kan ok nie sy lippe lees nie, want sy lippe is onderstebo. Hy sien net ’n ry tande vas teen die een lip. Dan is Treppie se gesig weg. Daar waar hy hande-viervoet saam met Toby op hondhoogte staan, kyk Pop na Mol se kant toe op. Toby kyk ok op. Hulle sien Treppie se hand in Mol se housecoat se sak ingaan en weer uitkom sonder iets in. Pop kyk hoër op. Mol se een hand gaan op en vat-vat agter aan haar bolla wat losgekom het. Dan kyk Pop en Toby weer vorentoe.
Waar is Lambert? Hulle sien nie meer vir Lambert nie.
Pop kom regop. Hy trap weer sy hemp se pant vas. Dit skeur nog verder af. Mol sit haar hand onder sy arm. Sy help hom op. Pop is weer op menshoogte. Hy kyk vir Treppie. Nou kan hy Treppie se lippe lees. Treppie se botande is vas teen sy onderlip soos hy sê “Fit”.
“Fit, hy het ’n fokken fit, dis wat hy het, ’n fit al weer, van vuurmaak,” sê Treppie. “Kóm!”
Deur die rook om die agterste hoek sukkel hulle. Die rook waai in hulle oë. Pop hoes. Treppie is eerste by.
Lambert lê met sy voete half in die vuur. Sy voete is swart en grys van die as. Tot onder die knieë lyk sy beenvleise gebrand.
Lambert se rug is hol, en sy kop is agtertoe. Sy arms is styf met die elmboë snaaks buitentoe gedraai. Sy hande is oop en sy vingers lyk of hulle iets vasklou, maar hulle is leeg.
Toby trek aan Lambert se T-shirt se mou. Mol vat Lambert se een arm en Treppie vat die ander een. Dit lyk of sy arms verkeerdom sit in sy potjies. Hulle trek hom weg van die vuur af, maar hy is swaar, hulle kry hom nie lekker gesleep nie.
Daar kom skuim by Lambert se mond uit. Soos hulle hom trek deur die asse, kom sy shorts af. Sy voël hang skuins oor sy bobeen. Dis dik en pers. Daar spuit pie uit.
Pop vat na sy bors se kant toe, want dit voel of hy ’n klein fit in sy hart voel. Sy oë brand. Hy huil ok, smaak dit hom. Ok soos laas met die yskaste toe hy gesien het hoe lê Lambert daar in die lang, groen grasse met bloed op sy lippe, toe Treppie ok gehuil het.
“Vuurhoutjies!” sê Mol. “Treppie, gee jou vuurhoutjies!”
“Wat?” sê Treppie nog, maar Mol het klaar haar hand in Treppie se hemp se bosak. Sy skud die vuurhoutjies op die gras uit. Sy druk die boksie plat.
“Trek oop sy mond!” sê sy. Pop kyk na sy hande. Hulle is baie vuil. Hy wil hulle afvee aan sy sitvlak, maar hy het nie ’n broek aan nie. Hy vee-vee sy hande oor sy bors voor, oor sy geskeurde hemp, oor sy frokkie.
Treppie se hande is ok vuil, maar hy worry nie. Hy’t al klaar vir Lambert beet. Hy trek Lambert se lippe van mekaar af. Die tande sit styf opmekaar. Daar steek niks tong uit tussen die tande nie. So, hy’t dit darem nog nie afgebyt nie. Dis die een moontlikheid. Die ander een is lat hy die tong kan insluk. Dis wat die dokter gesê het, lat epileppe het probleme met hulle tonge as hulle ’n aanval kry, afbyt of insluk is wat hulle doen met hulle tonge.
Treppie het sy twee voorvingers aan die een kant van Lambert se mond in, daar waar hy kan inkom, waar sy verstandtande en kiestande uitgetrek is. Hy beur die kake stadig van mekaar. “Hou hom oop!” skree hy vir Pop.
Pop wikkel sy vingers tussen Lambert se voortande in. Met een hand trek hy boontoe en met die ander een ondertoe. Hy kry nie lekker vat nie. Die mond is glad van die slym en goed. As Pop die mond oop genoeg het, haak Treppie met sy voorvinger Lambert se tong agter uit sy keel uit en trek hom reguit in die mond.
“Amper ingesluk.” Mol kom met die plat vuurhoutjieboksie.
“Dubbeld,” sê Treppie, “vou hom dubbeld.”
Mol vou, een-twee-drie-dubbeld. Sy hou die karton tussen die voortande. “Raait,” sê sy, “los.”
Pop los. Treppie hou sy vinger nog in tot op die laaste, om die tong mooi plat te hou, onder in die mond.
Pop staan terug. Hy vee sy hande weer af teen sy bors.
Treppie vee sy hande aan sy broek af agter. Mol staan nog gebukkend. Sy hou die gevoude vuurhoutjieboksie reg. Toby staan aan die ander kant van Lambert se kop.
Toby trap nader en trap weer agteruit. “Ie-ie,” maak hy.
“Ai, tog,” sê Pop. Of wíl hy sê. Maar hy kan voel daar’s nog altyd nie geluid in sy keel nie.
“Fok,” sê Treppie, “jirre nee, fokkit.” Hy vee oor sy voorkop met sy arm.
Stadig sak Lambert se kake op mekaar terug tot sy tande weer op mekaar pas, met net die boksie tussen hulle.
Mol trek Lambert se lippe terug oor sy tande. Dan staan sy ook terug.
Net die gevoude agterentjie van die rooi leeutjie steek by Lambert se mond uit.
Toby kom snuif aan Lambert.
“Voetsek!” sê Mol vir Toby.
Pop skeur sy een half-afgeskeurde hempspunt heeltemal af. Uit die mou uit en uit die kraag uit. Hy gooi dit oor Lambert se onderlyf. Mol trek Lambert se nat shorts oor sy voete af uit. Soos sy trek, kom daar plek-plek stukke swart vel af. Onder die vel is dit pienk.
“Hy’t gebrand,” sê sy. “Hy’t sy velle afgebrand.”
“Julle moet ’n ambulans kry,” hoor hulle sê een. Hulle kyk op. Dis een van langsaan, een van Fort Knox se vrouens wat oor die muur loer. Dan kom ’n man se kop by. “Daai fokker lyk of hy wil vrek.”
“Mind your own business,” sê Treppie vir die man.
Die man lag. Hy steek ’n sigaret op. “Iemand vir ’n cigarette?” Hy hou sy pakkie uit oor die muur. “After action satisfaction.”
Treppie wys vir die man ongeleerd.
Maar Mol kyk só vir die man. Sy stap nader.
“Mol,” sê Pop sonder stem. Vir wat wil Mol nou sukkel met langsaan?
Maar Mol wil ’n sigaret hê. Een wat aangebied word oor die muur. Sy wil ’n ander mens se gesig sien. Sy wil aan ’n ander mens se hand vat. As iemand anders nou vir haar ’n sigaret wil gee, wie is sy dan om te sê nee dankie? Daar is nog mense wat vir jou omgee as hulle sien jy kry swaar. Dis wat Mol dink. Hy weet, sies tog.
Pop sien hoe vat Mol ’n sigaret. Hy sien hoe leun die man van Fort Knox oor die muur om Mol se sigaret vir haar op te steek. Hy sien hoe bak die man sy hande om die lighter en hoe vou hy sy hande om Mol se gesig. Hy sien hoe kyk Fort Knox se vrouens weerskante van Fort Knox se man oor die muur vir Mol. Hulle kyk vir hoe sy haar sigaret opgesteek kry, maar hulle kyk haar ok op en af. Vir haar lyf en vir haar bene. Hulle gesigte lyk of hulle wil sê: Sies. Maar hulle is ok nuuskierig. Soos mense se gesigte wat vir ’n ou skilpad of ’n likkewaan of iets kyk wat sy kos eet in ’n dieretuin. Kos eet of dinges. Of afdinges. Want nou’t hulle Benades weer sleg deurgeloop en nou kyk die hele wêreld vir hulle. Asof hulle al mense is wat swaarkry. Pop voel iets soos kwaadgeit roer in sy bors, maar dis baie flou. Agter hom sis iets en wit stoom vlieg skielik dig om sy kop. Hy draai om. Deur die rook sien hy nog mense. Van anderkant langsaan. Die visboer se mense. Hulle spuit die vuur dood met tuinslange. Die stoom slaan uit in bollings.
Mol kom terug van die muur af. Hulle kyk vir die stome.
Langsaan se man skel op hulle. “Ons gaan die munisipaliteit op julle sit! Dink julle julle is al mense in die straat? Kyk watse gemors is dit nou al weer hier! Alles is onder die rook en die roet! My karpers hier kry nie asem nie! Hulle sal vir julle kom wegvat hier, die hele lot van julle en al julle fokken rubbish. Slegter as kaffers is wat julle is. Gespuis! Vuil soos pes! Sies! Siesa! Het julle dan g’n skaamte nie?”
Pop trek aan Treppie se mou. Hy sit sy hand op Mol se skouer. Kom ons gaan nou in, wil hy sê, maar sy stem is nog verder weg as netnou.
Hy buk en vat Lambert se een arm. Treppie vat die ander een. Mol vat die kop. Sy hou hom reguit solat die tong nie kan skuif nie. Hulle sleep vir Lambert agter by die den se buitedeur in. Mol skop-skop agteruit die rubbish uit die pad uit. Hulle wil vir Lambert op sy bed kry, maar daar’s nie meer ’n bed nie. Die matras is weg. Die bed se pote het onder hom ingevou. Die stukkende vere steek oral uit die bed se onderstel uit.
“Hy’t hom gebrand,” sê Mol.
“Nou kan hy fokkenwel op die grond lê,” sê Treppie, “hy wil mos.”
“Hy sal koue kry in sy niere,” sê Mol.
“So what,” sê Treppie, “ek wens hy kry iets anders in sy niere, hy maak vir ons tot niet hier.”
Tot niet, wil Pop sê, maar net “iet” kom uit. Hy wil sy hand aan sy hemp afvee. Lambert se arm waar hy hom getrek het, was vol slym. Maar sy hemp is weg. Hy vee net sy ribbes raak. Hulle voel te veel. Sal hy dan nou meer ribbes bygekry het van al die ellende?
Treppie vee met sy arm oor sy voorkop. Hy lyk moedeloos. Moedeloos verby. “Ek moet Chinese toe, ek’s laat.”
“Laat,” hoor Pop homself sê. Sy stem is terug. Dit klink nie soos syne nie.
“Gáán,” sê Mol, “ons sal sorg.”
“Dis okay,” sê Pop vir hom.
Maar Treppie bly kyk in die rondte. Hy gooi sy arms in die lug in op. Soos die Getuies maak as hulle bid aan die einde. Maar Treppie bid nie. Hy aanskou. “Kyk. Kyk hoe mal is hy.”
Hulle kyk waar kyk Treppie. Hy kyk bo teen die muur net onderkant die plafon. Waar Lambert se kalenders gehang het.
“Goggas,” sê Mol.
Die diere in die dieptes. Pop weet nie hoekom hy dit dink nie, want dis nie diere nie, dis net goggas en peste. En hulle brul nie in dieptes nie, hulle is geverf op mure. Dis die snaaksste goed wat hy nog ooit gesien het, almal met te veel pote en vlerke en koppe. Slange en muise en goed, lyk dit, maar hulle lyk nie reg nie. Hulle lyk gebreklik. Mens kan net sien wat dit is oor Lambert onderaan geskryf het wat dit is. Party is nog net name. Ander het ’n stukkie buitelyn, of ’n stukkie vlerk. Dit lyk of Lambert alles gelyk wou verf.
TERMIET, OORKRUIPER, KAKKERLAK, SLAK, MIER, SUPERBEE, MUIS, MOT, ROT, WURM, VLERMUIS, SPINNEKOP, PERDEBY, MOL II.
“Mol Twee,” sê Pop.
“Twee wat?” vra Mol.
Hy wys op die muur waar.
“Ek sien net een,” sê Mol, “watse twee?”
“Dis soos die konings en koninginne van Engeland,” sê Treppie. “Hendrik die Agste, Elizabeth die Tweede.”
“Ek sien g’n koningin nie,” sê Mol.
“Wys jou hoe mal is hy. Hy dink ’n mol is ’n member of the royal family. Scheme seker hy’s self ’n prins of iets. Prins Lambert, die Laksman, bekend vir sy vure, sy geneuk met sy bure en sy paintings op mure. Enigste seun en erfgenaam van Queen Mother Mol. Hy sal onthou word daarvoor.” Treppie grinnik. Hy’s weer aan die bykom ná alles.
Pop grinnik terug. Net om te voel of hy nog kan. Nie oor hy dink Treppie is snaaks nie. Daar’s niks wat snaaks is nie. Hy voel bewerig. Hy’t hom ooreis. Hy moet sit. Pop kry ’n krat om op te sit. “Wat het gebeur?” vra hy.
“Jy’t geslaap,” sê Mol.
“Ek het gedroom, spierwit, toe’s dit rook al die tyd.”
“Toe los ons jou maar,” sê sy.
“Ek moet nou loop,” sê Treppie.
“Vertel eers,” sê Pop. “Ek sal jou vat, busstop toe in Melville.”
“Hy’t gisteraand al begin al. Hy’t eers die Tedelex aan die gang probeer kry, toe werk dit nie. Toe begin hy rondfok met Flossie. Maar toe wil niks aan Flossie werk nie. Hy sê als moet gefix kom, vir sy, e, verjaarsdag. Toe word ek wakker van die geraas. Dit het geklink soos ’n fokken canning factory hier agter. Toe kom kyk ek. Ek sê toe vir hom hy moenie miracles verwag nie, times are bad. Toe sê hy vir my die bad times se moer, hy word net een keer in sy lewe veertig en hy wil die Nuwe Suid-Afrika ingaan soos ’n ordentlike man met ’n ordentlike vrou. Toe wys hy vir my sy lys.”
Treppie wys teen die muur waar Lambert se lys opgeskryf is. Hulle lees deur die lys. Treppie tel ’n pen van die vloer af op en krap vir Flossie op die lys dood. Ys kaste (Kneff ook) krap hy ok dood, en Matras
(omruil).
“Hoe weet jy?” vra Pop.
Hy wys na nommer agtien, die yskaste. “Ek weet mos, hulle staan al hier en opgeseize wees van nog vóór die brand af, annertyd se brand nog.”
Treppie draai stadig weg van die vuur af. Hy gee so ’n ongelowige smiletjie. “Come to think of it.”
“Wat?” vra Mol.
“Wat’s die datum vandag?”
“November,” sê Mol.
“Hoeveelste?”
“Vierde. Nee, die vyfde,” sê Pop.
Treppie klap sy hande. “Got it!” roep hy.
“Got what?” vra Mol.
“Method in the madness! Dit was mos laas ok Guy Fawkes, onthou? Toe hy so vuur gemaak het. Vyf November. Hy wou toe mos ’n paartie gehou het hier agter.”
“Vir advertensie,” sê Mol.
“Toe val sy spannertjie weg in die gras. Toe neuk dit.”
“So-ó neuk dit maar, so-é neuk dit maar,” sing Treppie op die wysie van “Saai die waatlemoen”.
“Check net wat staan hier onder afgetick,” sê Pop.
Hulle lees:
25. gun


26. umbiera (kaffertrompie)


27. verkyker


“Wat hy waar kry?” vra Mol.
“Hy lieg, man! Prince Lambert, Prince of Lists, has got a gun!”
Treppie skryf 28: lys onderaan Lambert se lys. En onder dit skryf hy 29: fit. (die prins is dood, lank lewe die prins. Guy Fawkes 1993).
“Hy’s nie dood nie,” sê Mol, “los uit sy lys.”
“En toe?” vra Pop.
“Toe wat?”
“Toe Flossie nie wil werk nie, wat toe?”
“Toe strip hy sy moer die hele nag deur. Hy’t niks geslaap nie. Ek ok nie. Nie ’n oog toegemaak nie. Toe dag ek, ek watch nou maar liewer, want ek sien toe hier kom kak.”
“Dis jy, Treppie!” sê Mol, “jy’t seker weer geneuk met Lambert. Ek ken vir jou, jy tempteer vir Lambert, vir die lekkerkry!”
“Hy’t nie tempteer nodig nie, Mol. Hy fok vanself uit. Soos ’n jack wat sy draad strip. Strip! Slip! Kabam! As hy net sy fokken pille wil drink.” Treppie skud ’n plastiekbotteltjie vol pille wat hy in die Tedelex se oop deur raakgesien het.
“Epanutin. L. Benade. Een tablet drie maal per dag. Met maaltye,” lees hy.
“Maaltye,” sê Mol.
“Ja, Mol, jy kook mos vir ons koningskos hier, jong. Spek en eiers vir brekfis, pilletjie. Smiddae rys, vleis en aartappels, pilletjie. Saans wors en baked beans, pilletjie.” Treppie gooi sy kop agteroor ná elke maaltyd of hy ’n pilletjie sluk. Hy smile so ’n verspotte smiletjie vir Mol en klop op sy eie kop of hy wil wys hy’s nou reg.
“Los uit!” sê Pop.
“Hy sê daai pille maak hom dof,” sê Mol.
“Hy kan doen met dofte. The bright spark of the family,” sê Treppie. Hy lag so skuinsweg.
“Los nou,” sê Pop. “Wat toe?”
“Toe moer hy alles stukkend en hy sleep alles hier uit agtertoe. Sewe-uur toe’s hy reg vir fireworks, toe gooi hy petrol oor als. Toe slaap jy nog. En van toe af dra ons net aan. Skoene, matte, Wagtorings, you name it! Blaas hoog die vlam! Hang uit die vlag! Trompette op! Broers en susters, daar gaan ’n man verby. Sy naam is Lambertus Benade!”
Treppie se mond is ewe skielik vol spoeg. Hy spoeg “plaps!” ’n mondvol spoeg langs Lambert op die sement.
“Sies!” sê Mol.
“Ek loop nou,” sê Treppie, “anders eet ons weer nie môre nie. Coke en brood en polonie, polonie en brood en Coke, brood en Coke en polonie. Vir spys en drank sê ons u dank, ons loof u naam, o Heer!” sing Treppie.
“Okay.” Pop voel narerig. Hy kyk vir Lambert wat sonder broek daar op die vloer lê met verkeerdom arms en ’n plat boksie in sy mond. Hy voel hoe kyk Mol vir hom. Hy weet sy weet hy’s naar. Hy voel wit. Treppie kyk ok vir hom. Treppie praat so baie, want hy weet hy’t hom gesien huil, onderstebo.
“Gaan haal ons stoele se kussings voor,” sê Mol vir hulle.
“Kom ons draai eers sy arms reg,” sê Pop.



WAATLEMOEN
Mol staan in die voorhuis se deur. Pop sit en slaap in sy stoel. Sy’t nou net gaan kyk hoe gaan dit met Lambert agter. Dis die derde keer al vanaand. Nou’t hy darem geroer. Heen en weer met sy kop gemaak en toe op sy sy gedraai met sy vet, wit boude na haar toe. Toe’t sy maar die bottel Coke in die kombuis gaan haal en dit langs sy kop neergesit. En toe’t sy gaan voel of sy shorts al droog is op die draad. Maar hulle is nie. Wat kan sy nog doen? Sy draai weer om. In die agterste kamer kry sy hulle vaal kombers vol gate. Lat sy dit oor hom gaan gooi, oor sy kaal gat.
Van die binnedeur af kan sy amper nie by hom kom nie, so baie ysters en rubbish lê die hele vloer vol. Nog genoeg vir drie vure. Sy kyk weer vir MOL II bo teen die muur. Waar sal MOL I dan wees? Sy kyk weer vir Lambert se lys. By nommer twaalf staan: skrop linolium kombuis skoon (ma).
Mol loop weer terug kombuis toe. Sy loer om die hoek. Skielik lyk die kombuis vir haar snaaks. Hóé snaaks kan sy eers nie uitmaak nie. Dan sien sy die vloer lê vol stukke van Flossie wat hulle vanoggend deur die huis gedra het. Plastiekstukke en rubberstukke, halfgeskroei en halfgesmelt. Hulle lyk soos stukke van monsters of iets, met sterte en skubbe. Lat sy maar eers hier toetrek. Sy sal hulle brood in die voorhuis smeer as hulle later honger voel.
Sy kry haarself weer staan in die voorhuis se deur. Die TV is aan, maar sonder klank. Sy’t hom aangesit nou-nou toe Pop aan die slaap geraak het. Maar daar was net nuus vol skietery en pratery op. Toe sit sy maar weer die klank af en kyk net vir die pratery en skietery en lyke onder komberse in die stof en mense wat diékant toe en daaikant toe wys aanmekaar en sonder einde. Dis nog altyd dieselfde. Sy loop tot by die TV en sit hom af. Stadig loop sy. Haar bene voel of dit nie haar bene is nie.
Sy loop agterom Pop se stoel en gaan staan voor die venster. Sy sien niks. Ver weg hoor sy hier en daar hoe skiet die mense hulle Guy Fawkes-klappers. Meeste van die tyd het hulle ok ’n paar. Dan skiet Lambert hulle af op die stoepie hier voor. Pienkes wat fluit, of groenes wat ’n fonteintjie spuit, of silweres wat “woerts!” opskiet in die lug in en ’n reën van vonkies afgee. Tog te mooi.
Maar vanaand het hulle niks nie, en hulle sal seker binne bly. Hulle is moeg. Dit was ’n lang dag.
Mol stap voor om Pop se stoel. Sy buk by sy gesig om te sien of hy asemhaal. Sy sien niks. Sy luister. Sy hoor niks. Maar sy bors gaan effens op en af. Sy ooglede lyk soos twee droë doppe oor sy oë. Hy roer nie. Droom seker weer wit.
Sy gaan sit in haar stoel. Dit is hard so sonder kussings. Sy wonder hoe kry Pop geslaap, en hy is tog so maer. Maar hy’t nog nie een keer geroer vanlat hy hier kom sit het vanmiddag toe hulle teruggekom het nie.
Voor hulle vir Treppie bushalte toe gevat het, het hulle almal eers gehelp om vir Lambert ’n bed te maak van hulle stoele se kussings. Om hom bo-op te kry, was weer ’n helse gesukkel. Hy was dooie gewig. Op die ou end het Treppie gesê vir so ’n taak het jy leverage nodig. Toe’t hy en Pop vir Lambert met ysterpype op die kussings opgewerk. Pop het sy hemp se pant oor Lambert se onderlyf reggetrek en sy het sy shorts by die kraan agter gaan uitspoel, want sy’t gesien dit was nie net pie wat aan daai broek was nie.
Gaan hy weer bykom, het sy gevra.
Pop het gesê hulle moet kans gee.
“Miskien word hy ’n vegetable,” het Treppie gesê, “’n king-size waatlemoen. Suits me fine as hy permanent bly dangle aan ’n rankie. Onder ’n blaar. Mooi rustig. Hoef mens net af en toe nat te lei.”
Sies, Treppie, het sy gesê. Treppie kan so lelik wees. En sy wou nog bysê hy kan ok tog maar nie help nie, maar toe hou sy haar maar in.
Hulle het beter gevoel vanoggend toe hulle eers ’n bietjie gewas en skoon aangetrek het, en in die kar geklim het Melville toe om vir Treppie op die bus te sit.
Almal behalwe Pop. Pop was wit. Dis hoekom, toe hulle klaar vir Treppie afgelaai het, sy vir Pop gesê het hulle moet nou eers ’n bietjie Shoprite toe en dan ’n entjie op in Ontdekkers.
Pop wou weet vir wat.
En sy’t gesê nee, net om ’n bietjie uit te kom. Sy’t vir Pop aan die arm gevat, maar toe los sy maar weer, want Pop was te ver weg. Sy kon dit voel aan sy vel.
So, hulle was gou weer terug.
In Shoprite het hulle een blik hondekos vir Toby gekoop, nie Butch wat hy gewoonlik eet nie, want sy’t gesê as Toby ná vandag voel soos sý voel, dan voel hy lus vir ’n holiday. Maar soos Treppie sal sê, siende lat ’n change is as good as a holiday, moet hulle vir hom Husky koop vir ’n change.
Toe hulle in Ontdekkers kom, het Pop onthou hy’t die papiertjie met die badkamerkassie se spieëltjie se mate in sy broeksak. So, toe gaan hulle aan by die Mirror Shop op die hoek. Want hulle het gesien Lambert bedoel dit ernstig met die spieëltjie wat moet regkom. Dit was op sy lys.
Hulle het hom dadelik gesny vir hulle. Sestien by vyf en twintig vir tien rand vyftig.
En toe’s hulle maar weer huis toe.
Arme Pop. Sy’t vir hom agterna gekyk soos hy met die spieëltjie oor die los blokkies badkamer toe gestap het om te gaan pie. Die huis het vreeslik gestink na rook en daar was orals roet op die mure. Dit het gelyk na oorlog. Swart stukke papier het orals binne en buite rondgedwarrel. Pop het gewaai na al die goed om sy kop. Een stuk het hy raakgevang. Dit was soos om niks te vang nie. Toe hy sy hand weer oopmaak, was daar net so ’n swart vegie op die palm. Toe wys hy dit vir haar of hy wil hê sy moet dit asseblief vir hom verduidelik. Maar wat kon sy nou sê? Toe vee sy maar net sy hand af. Toe’s haar hand ok swart.
Toe hy klaar gepie het, het hy die laaste stukkie spieël uit die kassie uitgehaal en die nuwe een gepas. Wil jy nou wragtag glo, dit was net te groot. ’n Haarbreedte. Nie eers nie. Hy’t die spieëltjie in die bad neergesit. Hy’t in elk geval vergeet om lym te koop, het hy gesê, hy sal later ’n plan maak, of Lambert sal.
So, toe’t hulle maar hier voor kom sit. Sy’t met Pop probeer praat om sy aandag af te lei. Oor matrasse. Oor hoe hulle vir Lambert ’n nuwe matras moet kry of oor hoe hulle liewer hulle een na hom toe moet aanpass en die nuwe een vir hulleself moet hou, want hulle is twee. En hulle is oud. Maar Pop wou nie gesels nie. Hy’t gelyk of hy nie eers meer wou lewe nie. Sy ken het net affer en affer op sy bors gesak, en sy praat nog so, toe sien sy hy slaap.
Mol kyk vir Pop hier langs haar. Hy’t sy skoene voor hom uitgeskop. Hy’t nog dieselfde sokkies aan van vanoggend toe hy hier op hulle rondgehol het, val-val en gly-gly in die gang in. Dis al paar wat hy het. Hulle is heeltemal deur op die hakke en voor steek al sy tone deur. Hulle lyk soos vingers. Swart van die roet is hulle. Sies tog, Pop.
Sy kyk vir die stukke van sy lyf soos hy sit. Pop lyk of sy laste te dun is, of al die plekke waar sy hande en sy arms en sy kop aan sy lyf moet vas wees, of hulle van genade aanmekaarsit. Genade. Skielik voel sy sy kan nie wegkyk nie. Want as sy wegkyk, sal die genade nie hou nie. Dan breek Pop daar waar sy by is, ál op sy laste langs uitmekaar uit en sy kon hom aanmekaar gehou het met kyk. Mol kyk en kyk. Sy voel haar oë word swaar. Sy mag nie nou slaap nie. Alles hang van haar af. Die laste van Pop. En wat is sy sonder hom.
Skielik piep die voorhekkie. Dis Treppie. Goddank, terug van die Chinese af. Nou sal hier weer lewe wees. Sy vat haar hare agter bymekaar en steek die los flertse vas.



HAPPY GUY FAWKES
“Happy Guy Fawkes,” sê Treppie hard soos hy by die deur inkom. Mol wys sjuut, Pop slaap.
“Happy fokop,” sê Treppie nog harder. Hy haal ’n handvol Tom Thumb-klappertjies uit sy broeksak uit. “Hierso, Mol, by die Chinese gekry. Gedag miskien wil jy die dag salute. Een en twintig skote in die lug. Vir die helde wat geval het. En vir die een wat gefit het.”
Sy vat die klappers by Treppie en steek dit in haar housecoat se sak.
“Daai fokker al bygekom?” vra Treppie.
Sy skud haar kop.
“Miskien moet jy die crackers in ’n golden syrup-blikkie sit en ’n vuurhoutjie ingooi. Hier langs sy kop. Shock treatment. Miskien kom hy dan by. Off with a bang, on with a bang. Bang! Bang!” Treppie maak of hy met ’n pistool in die lug skiet.
“Hulle sê probeer is die beste geweer, Mol. Of wil jy regtig ’n laloentjie in die huis hê? Ekskuus, kafferwaatlemoen!” Treppie gaan sit op ’n krat. Hy haal sy knipmes uit en slaan dit “kaplaks!” in sy handpalm neer. Hy kyk vir die mes in sy hand. Dan kyk hy vir Mol. Hy trek die kleinste lemmetjie stadig oop.
“Paddaslagter,” sê hy saggies, “a man’s best friend. Paddavelle, molvelle, molnekke, molsterte!”
Hy kyk weer vir Mol.
Mol kyk vir Pop of hy dan nie nou wil wakker word nie. Sy leun uit haar stoel na hom toe. “Pop. Pop, word wakker, Treppie is hier.”
“Hier’s ek weer, hier’s ek weer met my knipmes voor jou deur.” Treppie skop hard teen Pop se voete.
Pop word wakker. “Treppie.” Hy sluk swaar.
“Wat sê jy, Pop? Ek sê vir Mol sy moet daai, e, neuksel van julle vol crackers stop en hom wakker skiet. Dan kry sy hom terug vir daai anner Guy Fawkes toe hy haar in die yskas toegesluit het met die Peking Ducks. Dan’s hulle kiets, ná al die jare. Dan kan hulle van voor af begin.”
Treppie staan vinnig op. Hy pluk vir haar uit haar stoel uit en hou die mes teen haar keel. “March!” skree hy in haar oor en draai haar gang se kant toe.
“Kom, Pop, kom, dis tyd vir fireworks!” Treppie lag. Mol kan nie uitmaak of hy ernstig is of wat nie. Sy spartel om los te kom.
“Los!” sê Pop.
Maar Treppie los nie. Gang af druk hy vir haar met die mes hier vas teen haar keel. Sy hoor hoe kom Pop agter hulle aan. Het hierie dag dan nou nog nie genoeg aan sy eie kwaad gehad nie?
In die den stamp Treppie vir haar agtertoe. Sy val teen Pop vas. Amper val hulle altwee om. Maar Pop hou. Sy trek hom lat hy langs haar staan. Treppie kyk vir Lambert. Hy kyk eers, dan skop hy. Een, twee, drie skoppe. Daar waai die kombers. Lambert kom nie by nie, hy kreun net. Hy lyk soos ’n see-ding wat witpens bo dryf.
Treppie skuif die Tedelex weg. Hulle moet kyk, sê hy, nou gaan hulle Mol II se voorganger sien. En toe wys hy vir hulle, stuk vir stuk, wat daai gekrap daar op die muur is. Vreeslik. Pop kyk skoon anderpad.
Kop in die icebox 


Klapper in die kont 


Pensvelle pienk 


Mol I ruik lont …


sing Treppie.
Sies.
“Genoeg!” sê Pop. Hy druk vir haar deur toe. Hy wil hê sy moet hier uit. Hy lyk of hy met Treppie wil praat, alleen. Sy bly staan net daar in die deur. Sy sien hoe probeer Pop sy sinne agtermekaar kry, maar dis net sy mond wat oop- en toegaan. Treppie is hom lankal voor.
“Maak toe jou bek, Pop, netnou kry jy vlieë in,” sê Treppie.
Pop maak sy mond toe.
“Jy kan vir my niks vertel nie, ou broer, want ek is so te sê volleerd in lyding. En lat ek nou vir jou my nuutste insight vertel. Die ergste twee gevoelens om op een slag in jou binneste te voel, is de moer in wees en bored out of your skull.” Treppie skree so hard in Pop se gesig in lat Pop agtertoe padgee. Hy trap-trap oor die rubbish op die vloer. Amper val hy weer. Sy druk hom regop van agter af.
Of Pop al gehoor het van die woord implode, vra Treppie. Dit is, sê hy, hoe groot geboue van binne af ontplof van al die dynamite sticks wat oral in hulle nate ingesteek is. En hoe daai geboue dan netjies op ’n hoop inmekaar moer, reg vir wegry, sonder om die verkeer te ontwrig.
Pop skud sy kop. Nee, hy ken nie van daai nie.
Nee, hy verwag nie Pop sal verstaan nie, sê Treppie. So, hy sal liewer ’n taal praat wat hulle verstaan, en sý moet ophou wegkruip agter Pop se rug en uitkom daar agter die deur en haar ore oopmaak, want dis vir haar ok bedoel, hierie insight van hom. Want dis vas ok nog aan ’n wens, en sy is mos ’n expert op wishful thinking.
Pop hou haar hand vas. Treppie se skouer ruk soos hy praat. “Ek wens ek kan my eie fokken nek afsny, maar vir daai job het ’n mens ’n chain-saw nodig wat vanself saag, jy kry net jou angle reg en hou hom goed vas tot hy goed vat in jou nek se vleise.”
Treppie wys hoe. Hy hou kastag die saag hier voor hom. Sy hele lyf ruk, met sy skouers se rukke hier tussenin.
“Aaaa!” gil hy alte vreeslik. Hy hou in die middel op, sy kop óp, dan áf. Dan kyk hy weer vir hulle.
“Maar dan los jy natuurlik ’n groot gemors vir ander om skoon te maak en jy ontwrig dalk meer as die verkeer.”
Hulle sê niks.
Treppie maak of hy stowwe en asse om sy ore wegslaan agtertoe. Hy druk by hulle verby deur toe. Pop loop agter hom aan. Los vir haar net daar.
Sy trek Lambert se kombers reg wat Treppie afgeskop het. Lat sy ok maar vorentoe gaan. Sy’s te moeg vanaand om haar op te wen oor Treppie se horries. Sy loop terug deur die gang met ’n ander gedagte.
By die kombuisdeur staan sy stil, maar sy weet nie vir wat nie. Miskien as sy die deur oopmaak, onthou sy wat sy nou net gedink het. Die deur wil nie heeltemal oop nie. Van die goed op die vloer. Sy steek haar hand om die kosyn en sit die lig aan. Sy gee ’n tree in die kombuis in oor die goed. Nou weet sy. Uit die dresser se boonste laaitjie haal sy ’n vol boksie vuurhoutjies. Sy maak die deur weer toe agter haar, saggies. Sy los die lig aan. Al daai rubbish. Lyk of dit wil meer word in die donker in. Mol vryf oor haar oë. Treppie switch sy horries aan en af of dit ’n TV is. Maar die horries wat sy partykeer voel, sit binne-in haar kop soos ’n gogga teen ’n ruit en daai venster het nie ’n handvatsel waarmee jy hom kan oopmaak nie. Al wat sy kan doen, is die gogga stil kry. Brei help. Maar sy’t nie wol nie. En sy’t ok nie meer ’n hond nie.
Treppie se deur is bottoe in die gang. Sy luister met haar oor teen die deur. “Grr-grr,” hoor sy. Sy ken daai geluidjie. Treppie skeur al weer goed uit koerante uit. Hy gooi sy horries toe met meer horries.
Pop sit voor in sy stoel. Hy kyk met stywe oë vir die TV. Dis so hard aan, hy hoor haar nie inkom nie. Sy kyk wat kyk Pop.
Dis ’n speletjie van ’n groot wiel met bont liggies ál op sy kant langs. Die wiel draai en stop, draai en stop. Mense gil soos hulle nommers raai. ’n Man met opgerolde baadjiemoue staan voor. Hy sê wie’s reg en wie’s verkeerd en wie wen yskaste en wie wen wasmasjiene en wie kry niks, en wie verloor weer alles wat hulle klaar gewen het. In die middel van die wiel is ’n groot, woeste monsterkop. As die wiel op party nommers stop, gaan die monster se bek oop en ’n groot, plat, rooi tong kom uit. Dan gil die mense of hulle mal word. En die baadjieman skuif sy moue ’n slag op en vat die mikrofoon in sy ander hand en gooi sy hare terug op sy kop.
Sy moet kom sít, wys Pop, hier lángs hom, en saam kyk wat verder van die nommers en die monsters en die wiel wat so draai. Maar sy wil nie. Sy wil uit. Uit! Buite is dit Guy Fawkes en nou is die TV so hard aan, sy kan nie eers meer die klappertjies hóór nie. En sy wil sien en sy wil hoor. Sy wil dit nie mis nie.
Dis net een keer in ’n jaar lat hulle almal hier in Marthastraat uit hulle huise kom en saam is. En saam kyk vir die fireworks en praat met mekaar. En vriendelik is en nuuskierig oor mekaar se klappers en goed. Net een keer in ’n jaar. Lat hulle jou groet, al ken hulle jou nie, soos op ’n paartie. Nie lat sy nou eintlik vanaand lus is vir ’n paartie nie. Haar gô is uit en haar hart gaan te vinnig. En daar’s ’n gogga wat ál op en af agter die ruit in haar kop is. Van vanoggend af al, en dis nou al ná agt. Sy kan nie so gaan slaap nie. Sy’s skoon opgewen van die ge-om-en-om, en van Lambert wat daar agter onder die vaal kombers lê en nie wil bykom nie.
Sy beduie vir Pop sy gaan nou uit. Vir wat, beduie hy.
Dis Guy Fawkes buite, maar hy kan nie hoor nie. Hy wys na sy ore. Sy wys na haar kop. Pop knik ja, hy weet, dis okay. Hy wys sy moet die klank vir hom sagter sit, hy wil nou weer slaap. Ok goed. Dis al wat weer vir hóm help.
Buite loop sy tot voor by die draad. Op en af kyk sy in die straat. Net kinders waar jy kyk. En die grootmense staan bymekaar.
“Oppas! Oppas! Lat die goed nie in julle oë skiet nie!”
Dit klap en dit fluit en dit skiet. Groen, rooi, blou. Reënboë en sterre met sterte. So ja, úit met jou, gogga!
Sy voel Toby se koue neus teen haar been. Sies tog. Laas jaar was Gerty ok nog by, maar sy was altyd bang vir die klappers. Ná ’n ruk moes mens haar optel. Of sy’t ingehol en onder ’n stoel gaan sit in die voorhuis tot dit oor was. Toby nie. Hy dink dis sports. Maar hy dink ok als is sports.
Mol stap weer terug stoepie toe. Sy’t nie moed om alleen by die hek uit te stap en vir die mense naand te sê en van naby te kyk vir hulle fireworks nie. Ander jare as hulle almal hier voor is, gaan hulle altyd saam uit. Lambert loop voor. Hy hou van praat met mense. Nie lat hy eintlik ’n storie het nie. Hy begin altyd met ja-nee, en dan ’n stukkie storie en dan weer ja-nee, en dan ’n stukkie storie en dan weer ja-nee aan die end. Of nou ja, of nou toe nou, sonder eers ’n storie daarby. Mense luister na hom oor hy lyk soos hy lyk. Hulle dink hy’s snaaks. Maar die mense dink ok als is snaaks.
Mol voel aan die vuurhoutjies en die Tom Thumbs in haar housecoat se sakke. Sy’t nog nooit self klappers geskiet nie, nee, alla gotta, sy’s te bang sy skiet haar oog uit. Sy kyk terug straat toe. Die hele straat hou jollifikasie. Sy staan op haar tone om te sien wat doen hulle langsaan by Fort Knox. Miskien gee daai man van vanoggend weer vir haar ’n sigaret. Maar hulle is baie besig langsaan. HuIle staan op ’n tros en dan skree hulle: Sputnik Hellfire! en dan spaander hulle uitmekaar en dan skiet ’n woeste ding in die lug in op wat rooi pyle afgee alle kante toe en wat ’n geluid maak soos ’n ambulans wat afgaan.
Mol draai weer huis se kant toe. Maar sy’s nog nie reg om in te gaan nie. Die huis is toe en donker. In die skynsel van die straatlig kan sy die krake op hulle buitemure uitmaak. Die huis is net dop. Maar wat binne-in is, weet sy, is dik. Dik en stil van al die goed wat gebeur het. Maar al wat uit die huis uit kom van die dikgeit is die blou flikkerlig van die TV wat aanstaan sonder klank agter die gordyne.
Mol roep vir Toby, maar sy weet nie hoekom nie, want sy wil nie ingaan nie. Sy druk haarself, maar haar voete wil nie. Nie in hierie huis in waar goeters so aanmekaar gebeur nie. Snaaks, die huis is nie swaar van alles soos ’n mens sal dink nie. Hy’s lig, hierie huis, hy lyk of hy wil opstyg soos ’n ballonnetjie. Miskien is dit net haar kop. Los en vas, dik en dun, lig en swaar.
Mol voel haar hart, sy voel haar asem.
Sy dink: Jirre, hou my dop, vanaand skiet ek wat Mol Benade is, ’n klapper. Vir my hart en vir my asem lat hulle gelyk kan loop, en vir die gogga in my kop lat hy kan rus kry, en vir die huis, en vir die mure, om hulle ’n bietjie lyf te gee, vir die stil, dik binnegoed, om hulle ’n bietjie lig te gee. En vir ons, om ons op te pep. En vir langsaan hierie kant en vir langsaan daai kant en vir oorkant, ’n gentle reminder, soos Treppie sal sê, om te wys ons is nog hier. Voor hulle dalk dink ons het gevrek op ’n hoop agter ons gordyne. Netnou stuur hulle weer die welfare op ons af of iets. Net ’n geluid van ons kant af is al wat nodig is. Om te wys ons skop nog en ons is not ’n moer van plan om op te gee nie. Come hell or high water.
Mol voel hoe vat sy krag. Sy probeer smile. Sy voel hoe trek haar gesig. Raait. Smile, cracker, matches. Ready, steady, go!
Mol trek die vuurhoutjie en gryp-gryp in haar housecoat se sak na ’n klappertjie, maar hulle lontjies sit almal inmekaargekoek. Sy trek ’n hele bolling gelyk uit. Die vuurhoutjie brand haar. “Dêssit!” Sy gooi die vuurhoutjie neer. Wag. Eers sit. Nee, nie sit nie, dan kan sy nie vinnig genoeg geepad as die ding afgaan nie. Hel, hoe nou?
Dit vat ’n ruk voor sy haar prakseersel met die klappertjies agtermekaar het. Eers trek sy hulle los van mekaar af en sit hulle apart op ’n ry neer op die stoepie se rand. Sy probeer enetjie staan maak op sy kop en sy lont aansteek, maar hy foeter aanmekaar om. Sy maak hom lê en steek die lont aan, maar hy bly ál uitgaan voor hy by die skietkant kom. Hóé nou tog? Mol kyk vir die klappertjies in haar hand. Sy kry ’n gedagte. Nee, jirre! Ja, gôt! Sy sal hom net so vasvat en hom kaalhand afskiet. Dis wat. As sy vanaand hier vir hulle ’n merk wil maak, is dit al genade.
Sy glimlag. Lat sy nou so baie moed het vanaand, raai! Niks om te verloor nie. Sy’t mos al genoeg gesien in haar lewe in. So, wat’s ’n simpel ou klappertjie nou?
Pop word wakker. Agter sy kop, agter die voorvenster, voel hy ’n gedoente. Wat vang Mol tog nou weer aan daar op die stoepie? Watse gevroetel is dit dan nou met haar?
Hy kom op uit sy stoel uit. Hy probeer drie keer voor hy op is. Die stoel is diep so sonder kussings. Hy loer deur die gordyne. Gedorie! Mol het ’n klappertjie en ’n vlammetjie! Sy bring hom by die lont. Sy hou hom vas tot hy vat. Ver hou sy haar arm uit, eenkant toe trek sy haar lyf, haar kop draai sy diékant toe weg. Op een been staan sy. Mol lyk of sy ’n snaakse dans doen. Nou wriemel sy haar vingerpunte. Opper en opper werk sy die klappertjie tot sy hom net-net aan die agterste entjie beet het.
“Páf!” skiet hy.
“Whaf!” blaf Toby.
“Oeee!” skree Mol. Sy skud haar hande langs haar sye. Wég hol sy om die hoek van die huis waar hy haar nie kan sien nie. Met Toby agterna. Kyk dan nou net!
Hier kom sy weer nader. Toby is op sy agterpote. Hy dans-dans voor haar uit.
Pop maak homself regop op sy stoel voor die venster. Hy trek die gordyne ’n entjie oop. Mol gaan darem nou lekker aan hier. Van krag tot krag gaan sy. En hý vat ok krag daarvan, voel Pop. Sulke vonkies in sy binneste. Soos ’n stadige dynamo wat begin loop. Aan-af, aan-af gaan die liggie. Is dit dan nou moontlik? Want hierie dag het hom so onder gekry lat hy gedink het hy kom nooit weer op nie. En kyk nou net daar vir Mol! Die ou kanniedood. Elke skoot waag sy meer. Daar hou sy nou sommer drié klappertjies gelyk vas hier reg voor haar bors. Vinnig kry sy hulle aan die brand.
“Paf! Paf! Paf!”
“Whaf! Whaf! Whaf!”
Sy gooi hulle op die gras. En Toby soek hulle. Heen en weer hol hy op die gras. Tot sy weer ’n paar skiet.
“Paf! Paf! Paf!”
“Whaf! Whaf! Whaf!”
Vinniger en vinniger gaan dit.
Jinnetjie, Mol, waar haal jy dit vandaan, ou girl?
Hy weet hoe bang is sy vir klappers.
Pop kan net Mol se buitelyne teen die swart naglug uitmaak soos sy werskaf, want die stoeplig is af en die sitkamer se lig is ok nog nie aan nie. Daar’s net die straatligte buite. Af en toe, as die vuurwerke in die straat agter haar opvlam, sien hy haar vorm duideliker. Een of twee keer, as sy skuins draai op die stoepie, sien hy haar gesig in die lig van die vuurhoutjie wat sy voor haar aansteek en in haar bakhande hou lat hy eers goed kan vat.
Die gesig flikker voor hom in die nag soos die vlammetjie flikker. Hy sien die groewe en die kepe en die sakke onder die oë. Hy sien hoe die lippe heeltemal ingesuig word soos daar gekonsentreer word. Mol lyk anders. Dis oor sy nie haar tand inhet nie. Die laaste tyd het sy nooit meer haar tand in nie. Sy sê die plaatjie is te groot.
Hulle krimp. Altwee van hulle. Hulle krimp uit hulle tande uit. God in die hemel, lat mense so begin krimp, tandvleise eerste.
Pop gaan by die voordeur uit. Hy trek sy skouers agtertoe. Hy hou hom regop. Hy skraap sy keel.
“Aitsa! Fireworks, nè?”
“Dis sports hierie. Kyk hoe jolly is almal.” Mol wys straat se kant toe.
“Toe, skiet jy ok een, Pop. Daar’s nog twee oor, een vir jou en een vir my, dan skiet ons hulle saam. Hier, hou vas! Moenie bang wees nie! Dis niks nie, ek sal vir jou aansteek.”
Mol se oë blink.
Toby staan voor hulle met sy ore op en sy voorbene wyd uitmekaar uit. Hy lat sak sy voorlyf. Hy swaai sy stert.
“Hy probeer hulle vang, soos tennisballe,” sê Mol. “Die skiete paf! paf! paf! Maar dis leë skiete, sonder iets binne-in. Paf! Finish! Net ’n doppie oor, sonder klap.”
“Uit ons doppies uit, ons skiet ons uit ons doppies uit. Paf! Paf! Klaar!” Mol hoor hom nie.
“Is jy reg?” vra sy.
Pop hou sy klappertjie op. Mol steek dit aan, dan steek sy haar eie aan, vinnig.
“Paf-af!” skiet hulle amper gelyk.
“Whaf! Whaf!” sê Toby en hol ’n wilde rondte oor die gras.
Hy ruik aan sy doppie.
“Gá, gooi weg,” sê Mol.
“Klein bietjie kruit, net een skoot. Net ’n vonkie, en dan’s dit nag.” Mol hou mos vir haar doof hier, sies tog.
“Oee! Kyk! Kyk!” roep sy skielik. Van agter Triomf se huise, na Brixton se kant toe, gaan ’n groot, rooi roos hoog op in die lug, op ’n lang, dun stingel van lig. Stadig, sonder klanke, vou hy oop en dan val hy weg in die swart lug, laag vir laag, soos die valle van ’n rok. Of iemand stadig draai in ’n dans.
“Red Alec!” roep Mol.
En dan nog ’n gele.
“Whisky Mac!” Hy voel die naam in sy mond. Dit wil-wil proe na iets. Na wat?
“Prágtág!” sê Mol. Sy hou haar hande voor haar bors.
“Dis seker by die skougronde.” Hy sluk. Die smaak is weg.
Hulle kyk saam met al die mense in Marthastraat in die lug en cheer vir die skougronde se fireworks. Dit hou ’n hele ruk aan.
“Darem lank laas só ’n Guy Fawkes gehad, nè, Pop,” sê Mol toe dit lyk of dit nou oor is.
“Lank laas.” Hy sit sy arm om haar en trek haar styf teen hom vas. “Ek ruik reën.” Hy vryf oor haar skouer.
Sy kyk skuins op na hom. Hy kan sien wat dink sy. Sy dink vir wat is hy dan nou skielik so vatterig hier? Ja, vir wat? Hy weet ok nie.
“Kom, kom ons gaan vat ’n bad. Ons het baie gewoel vandag.” Lat sy maar dink wat sy wil. Hy het nodig om aan haar te vat.



OVERLOAD
Mol wag vir Pop in die donker gang voor die badkamer se deur. Hy wou nie hê sy moet die ligte aansit toe hulle weer binne was nie. Dis te helder, het hy gesê. Nou’t hy ’n kers loop haal in die kombuis. Bo-op die dresser waar hulle altyd die kerse hou en die dekseltjies om hulle op staan te maak. Nou vir wat draai hy so lank? Sy hoor hoe val die goed in die kombuis in. Pop raak so draaierig deesdae. Lat sy maar solank ’n sigaret opsteek. Pop het sy redes. Miskien het hy ’n voorgevoel lat die krag weer gaan afgaan vanaand. Triomf se elektrisiteit was maar op die koffie van die dag lat hulle ingetrek het. ’n Overload-probleem, het hulle verstaan van die mannetjies van die munisipaliteit wat elke keer aan die bokste kom werk het. Nie lat dit ooit beter geword het van al die werkery nie.
Treppie sê dit is maar so in buurte soos Triomf, dis ’n sub-economic disease, sê hy, dis om hulle te herinner aan wie hulle is en waar hulle bly. Niks werk beter vir daardie doel as om mense se krag af te sny nie.
Dan is daar natuurlik ’n nimmereindigende geneuk, want Pop sê dan altyd Treppie praat nou pure twak, dis dan die staat se eie mense wat in Triomf woon in die huise wat Gemeenskapsbou vir hulle gebou het, jong staatsamptenare meestal, polisie en Poskantoormense, en mense van Parke en Paaie en Spoorweë en Liksense en Doeane en Pesbeheer en Stadsreiniging en Stadsverfraaiing. En Water en Elektrisiteit se mense. Noem maar op, sê Pop, as jy hulle soek, kan jy hulle in Triomf kry. Mens kan maar sê dis die hele munisipaliteit van Johannesburg wat hier woon. En dit, moenie ’n fout maak nie, sê Pop, is mense wat die in’s en out’s van dinge binneste-buitenste ken en wat hulleself góéd kan help aan staatseiendom. En aan die staat se elektrisiteit ok.
En hy wat Treppie is, moet net uit sy oë uit kyk, sê Pop, en hy sal sien hoe al die huise se deure en geute met PWD se verf geverf is. Government brown. En hoe al die tuintjies agter die prefabmuurtjies vol staan van Stadsverfraaiing se oorskiet aalwyne. En hoe bakstene en sement by die lorrievragte vol afgelaai word. Voor privaat huise se deure. Helder oordag. Van munisipaliteitslorries af, deur munisipaliteitskaffers. Plastiekpype ok, en badkamerteëls, en ogiesdraad, en plaveistene en staalplate en boompies in plastieksakke van die staatskwekery af. Als wat jy aan kan dink.
Nie lat daar eintlik bome is in Triomf nie. Hulle wortels kry nie lekker gegroei deur al die rubble van Sophiatown nie. Die bogrond, sê Pop, lê ses voet onder Triomf se teer. Tussenin is net gemors. Dit vat ’n boom drie jaar, en dan moet dit ’n taai een wees wat alles oorvat, soos ’n swart wattel of iets bedoel vir ’n staatsplantasie, om by regte grond uit te kom, en dan nóg gaan dit maar sukkel-sukkel. Dis al rede hoekom die eikeboom onder in die straat so groot is. Hy’s geplant lank voor Triomf se tyd.
Dis hoekom hulle toe maar self nooit iets geplant het op hulle erf nie. Never mind Lambert en sy spanners.
Só, vertel Pop dan altyd vir Treppie, dis nie ’n subekonomiese siekte, die ligte wat so aanmekaar aan- en afgaan nie, dis ’n stéélsiekte, plain en simpel, en as daar ’n overload-probleem is, kom dit van ’n bypass-sonde. Die mense pass die elektrisiteit in drade verby die bokste in die huise, solat dit nie op die meters wys nie en dan hoef hulle boggerol te betaal einde van die maand.
Maar die vrouens, dis húlle wat betaal. Dubbeld en dwars. Met hulle lewens. Dit kóm van steel, sê Pop altyd. Hy sê Treppie moet ’n bietjie goed oplet – daai was veral nog die dae toe hulle ’n besigheid gehad het hier agter, en toe Pop nog lekker teruggepraat het – hy moet bietjie goed oplet, het hy vir hom gesê, hoeveel keer hulle ingeroep word deur wit verskrikte kinders wat sê hulle ma’s lê blou geskok deur die wasmasjiene of sit vas, swart verbrand, aan die handvatsels van die yskaste. Dis van verkeerd gekonnekteerde bypasses.
En hy wat Treppie is, moet sy seëninge tel en sê dánkie vir Gemeenskapsbou lat hulle vir hulle ’n betaalbare dak oor hulle koppe gegee het, en hy hoef mos nie saam te steel nie, al woon hy ok saam met die tollenaars in Triomf.
Dan sê Treppie altyd Pop kan al die feite reg hê, maar hy trek altyd ’n cock-eyed conclusion, ás hy die dag een getrek kry. Dit gaan nie soseer oor sondes nie, sê hy. Dit gaan oor structures. Van subekonomiese structures kry jy subekonomiese sondes. Dis hoe die lem in die hef steek. En dan sê hy sy conclusion uit dit alles is net een. Lat Triomf ’n plek is waar die staat se een hand sy ander hand was en dan sê mense moenie kom vingers wys nie, hy doen dit in sy eie jaart in. It’s all in the family. Gemeenskapsbou in die ware sin van die woord.
En dis net hulle luck, of hulle lot, hang af hoe jy daarna kyk, lat hulle Benades by hierie gemeenskap van Gemeenskapsbou ingereken geraak het.



BAD
Mol trek die badkamerdeur agter hulle toe. Sy is bly Treppie se bek is toe vanaand. En sy deur ok. En lat hy nie daar in die gang rond is om te sien hoe gaan sy en Pop aan die einde van ’n Guy Fawkes van ’n dag in ’n pikdonker huis saam by die badkamer in nie. En dit met ’n kers, al is die krag nie af nie.
Sy moet sê, uit hierie kersligbesigheid sal sy nie ’n conclusion getrek kry nie. En Pop lyk lankal vir haar of hy nou regtig nie meer gebodder kan wees met ’n trekkery van enige aard nie, never mind conclusions.
Maar Treppie, hy sou weer iets te sê gehad het. Vir seker. Oor overloads in hulle top storey. Of hulle nervous system wat getrip het, of hulle varkies wat gefuse het of so iets. Sy ken hom al. Hy trek tanne uit hoenderhenne uit, hy.
Pop gee die kers vir haar om te hou. Hy haal die spieël uit die bad uit. Hy kyk rond waar hy dit moet neersit. Bo-op die badkamerkassie sit hy dit. Hy vat die kers by haar en sit hom ok op die kassie voor die spieël neer.
“So,” sê hy, “nou’s daar dubbele lig.”
Hy smile vir haar so ’n óú smiletjie en hy steek sy hand in sy broeksak. Wat nou? ’n Badprop! Nou toe nou!
“Wat jy waar kry?”
“Sommer net gekry,” sê hy.
“Hoe?”
“Opgetel.”
“Maar waar dan?”
“Hier, daar.”
“My guess is as good as yours?”
“Einste.” Hulle lag ’n bietjie saam.
Sjuut, wys Pop, hulle moenie raas nie, netnou word Treppie wakker.
“Ja, moenie slapende honde wakker maak nie.” Hulle giggel.
“Ie-ie,” maak Toby in die gang. Hy wil inkom.
Pop maak vir hom oop.
Toby kom in. Hy kry sy sit teen die muur. Sy ore is op punte. Sy oë blink. Hierie dag se sports hou net nie op nie.
Sy smile vir Pop. Hulle weet altwee wat dink Toby.
“Raait,” sê Pop, “tap maar in.”
Terwyl die water inloop, sit Pop op die bad se rand. Hy begin sy klere uittrek. Sy staan en kyk vir hom. Nooit gesien lat Pop so van begin tot end voor haar uittrek nie.
“Bad jy nie?” vra hy.
“Jy eerste.” Hoe voel sy dan nou half skaam?
“Nee, sáám,” sê Pop, “ek was jou rug, dan was jy myne.”
Eers raak hy vatterig en dan wil hy rug was! Aikona!
“Toe,” sê Pop, “ek byt nie.”
Nou ja, kan seker nie kwaad doen nie. Sy knoop haar housecoat se een knoop los. Dis baie lank laas lat hulle so saam gebad het. In hierie huis nog nooit nie, behalwe toe sy uit die hospitaal gekom het ná Lambert haar met die mes gesteek het. Toe was sy lam vir ’n ruk. Toe het Pop haar in die bad in gehelp en haar ’n bietjie gewas, maar hy’t nooit self ok ingeklim nie. Dit het hy laas gedoen in die ou huis, in Vrededorp. Maar toe was daar ander redes. En dit was sy wat altyd gesê het lat hulle moet gaan bad. As sy wou saamgaan met Pop en Treppie êrens na toe, of as sy sweets wou gehad het of iets. Saam bad was die prys wat sy moes betaal. En dit was okay. Pop was sag met haar en sy’t hom meestal net gevryf of gesuig. En dit was gou oor.
Maar nou weet sy nie lekker nie. Miskien was hierie dag vir Pop te veel. Miskien hét hy getrip van overload, vir al wat sy weet. Miskien raak Pop snaaks met haar. Miskien moet sy uit dit probeer kom.
“My lap, ek het nie meer ’n waslap nie.”
“Ons maak ’n plan.” Pop staan daar net in sy frokkie.
“Ons het hierdie ou hemp van my.” Pop tel ’n bondeltjie op wat teen die muur lê. Dis die hemp wat hy uitgetrek het voor hulle vir Treppie bushalte toe gevat het vanoggend. Die een wat se voorpant uitgeskeur het. Pop skeur die hemp se kraag ok af. Hy trek die knope af. Hy sit hulle op die toilet se bak neer.
“Om te bêre,” sê hy, “mens weet nooit wanneer jy ’n knoop nodig kry nie.” Hy skeur die boordjie ok af. “So, nou’s hy lekker sag, sien!” Pop frommel die hemp in sy hande. Wat nou? Nou’t sy nie meer ’n verskoning nie.
“’n Handdoek, hier’s nie ’n handdoek nie.”
Sy wil uit.
Pop se knieë lyk soos skerp goed in meelsakkies.
Die been voor in die middel van sy bors staan met ’n skewe bult wat blink in die kerslig. Onder sy keel en weerskante van sy nek is daar diep duike wat lyk of hulle nie vel oor het nie, net dunnes soos die gerimpelde velletjie op melk wat gekook het en weer koud geword het.
“Agter die deur in ons kamer,” sê Pop, “hang myne, kry hom, of wag, ek sal.”
“Nee, ek sal!” Nou moet sy vinnig wees.
Pop kyk vir haar. Hy sien reg deur haar plan. Sy wil hom nie in die oë kyk nie.
“Wat pla, Mol?”
“Niks.”
Maar Pop bly kyk.
“Jy’s bietjie snaaks vanaand.”
Pop lat sak sy kop.
Sies tog. Miskien bedoel hy niks met saam bad nie. Miskien is hy net moeg. Toe hy vanoggend so half deur die slaap daar deur die wit rook aankom, het sy gesien hy’s nie lekker nie. En toe nog al die hollery ok, om en om die huis. Nooit eers kans gehad om sy broek te gaan aantrek nie. En al die mense wat oor die muur lag en wys na sy ou dun beentjies wat onder sy hemp uitsteek. Miskien is hy vatterig oor hy self aan gevat wil word. Lat sy maar vir hom sê.
“Ek sukkel nie met jou nie, Pop.”
“Ek voel …” sê Pop. Hy wys na sy hele lyf met sy twee hande wat oop- en toegaan. Hy kan nie sê wat hy voel nie, maar sy weet.
“Overload?”
“Overload.”
“Ek ok.”
“Gefuse,” sê Pop.
“Getrip.”
“Dan maak dit twee van ons,” sê Pop.
“Arme ons.”
“Toe maar.” Pop hou sy arms oop na haar toe. Sy gee ’n tree tot by hom. Hy sit sy arms om haar. Hy druk sy kop in haar middel in. Sy ruik seker suurderig en sweterig. Dis van die dag se dinge, dis van doodse benoudgeit.
“Ek stink.”
Maar Pop gee nie om nie. “Ons het darem nog mekaar,” sê hy.
“En ’n dak oor ons koppe.”
Sy maak haar los.
“Ek gaan haal die handdoek. Klim jy solank in.”
“Maar jy kom saam bad, nè, Mol? Asseblief, toe?”
“Okay.”
“Dit sal ons goed doen,” sê Pop.
Sy gaan haal die handdoek in die kamer. Voel-voel in die donker gaan sy. Sy wil nie die lig aansit nie. Vir wat, weet sy nie. Miskien is die donker nes warm water. Miskien is dit wat Pop ok dink. Lat dit vir hulle gaan maak beter voel, ná hierdie dag. So het elkeen maar sy raad. As sy haar eie Guy Fawkes kan hou, kan hy maar lig maak met kerse. Nes die dykes, raai. Sy glimlag by haarself in die donker. Same difference, soos Treppie sal sê. Elke familie het maar sy dinge. En niemand is beter nie. Nou’s haar oë gewoond. Dit lyk of die klein liggie in die badkamer die hele huis vol skyn.
Sy maak die deur agter haar toe. Sy trek haar klere uit. Pop skuif op lat sy agter sy rug kan inklim. Lekker warm en diep is dit.
“Was hom nou mooi, Molletjie.” Pop gee vir haar die hempwaslap oor sy skouer aan. Sy smeer seep. Hier voor haar is Pop se rug. Wit en hard soos ’n ou bloekom se stam. Daar is meer krag in as wat sy gedink het. ’n Raaisel soos die dood. Sy ril.
“Die ou rug van jou,” is al wat sy maar sê. Lat Pop nie moet wonder vir wat is sy so stil nie.
“Nou jy. Omdraai!” sê Pop.
Hulle boude sit vas aan die bad. Hulle maak geluide soos hulle omdraai. Water spat oor die rand. Toby staan nader. Hy wil lek aan hulle nat arms met sy lang, rooi tong.
“Siejy!” Pop spat hom nat. “Jy wil mos bad! Oubaas se ou Toby-hond, wat weet hy ok van die lewe af?” Pop vryf vir Toby met sy nat hand tussen die ore.
Nou’s dit haar beurt. Pop druk warm water uit die stuk hemp oor haar rug uit. Au, dit brand. Sy sê maar niks. Netnou dink hy sy’s pieperig.
“Lyk of jy in die oorlog was, ou girl, jy’s vol kolle en skrape.”
Dis seker van vanoggend. Sy weet sy’t aanmekaar teen goed gestamp en verby goed geskuur. Met daai kar se sitplek ál af in die gang. Hy was te breed. Sy was ál met haar rug teen die muur, dan diékant, dan daaikant. Meer as oorlog, hél was dit. “Hel.” Sy wil liewer nie aan vanoggend dink nie.
“Toe maar,” sê Pop, “dis nou oor.”
Sy wonder of Lambert al by is. Pop lees haar gedagtes.
“Ons was klaar, dan gaan kyk ons bietjie agter hoe gaan dit,” sê hy.
Hulle was in stilte.
“So ja,” sê hulle soos hulle mekaar uithelp. Skielik is hulle van aangesig tot aangesig. Poedelkaal. Sy gee die handdoek vir Pop. Hy moet hom afdroog voor hy knak op ’n plek. Hy vat dit uit haar hande uit. Wat nou? Hier begin hy haar dan nou af te droog! Sy kan mos self! Maar Pop wil nie ophou nie. Sy druk hom weg, maar hy kom weer. Op sy knieë staan hy voor haar met die handdoek in sy hande, of daar iets in is wat hy wil gee. Sy kyk waar droog hy af, haar ou bene, haar maermerries vol duike en merke. Tussen haar bene droog Pop af, haar ou pap, wit velle en voue. En haar maag wat uitstaan. En haar ou borste wat bo-oor dit hang. Een vir een, saggies, lig Pop vir hulle op en droog onder hulle af.
“Draai vir jou om, Molletjie.”
Sy wil nie. Voor is voor, maar agter is ’n ander saak.
Pop wil nie hoor nie. Hy wil haar heeltemal afdroog. Hy tel sy seëninge, sê hy.
Druk-druk met die handdoek maak hy haar seer rug droog. Sy moet haar arms oplig, sê hy. Onder hulle vee hy die druppels af. Uit haar ou hol, wollerige armpitte uit. En oor die groot, plat moesies op haar boarms gaan hy versigtig of hulle seerplekke is. En haar boude. Sy weet hoe dril hulle as sy loop. En ín tussen hulle ok, haar spleet wat sy voel wat al hoe breër en platter word deesdae, of haar boude wil wegtrek ondertoe. En haar agterkante van haar bene. Pofferig en vol blou aartjies, sy’t al gekyk al in die spieël in die kamer. Niks ontsien hy nie. Maar soos een wat half verdwaald is, is hy.
Genoeg nou, maak sy met haar lyf. Maar Pop bly kyk vir haar. Vir wát nou tog?
“Weet jy wat sien ek, Mol, ek sien die tyd soos dit gaan. Dit gaan saam met seëninge. Jy tel hulle soos sekondes, hulle staan nie stil nie, hulle gaan verby.”
Skielik druk hy sy kop hier in die duik van haar heup in. ’n Ruk gaan deur sy lyf. Hier huil Pop dan nou van bad met kerse. Ja-nee, sy’t dit gesien aankom. Maar wat sê sy nou vir hom? Alles sal regkom? Hy moet ophou, want alles is okay, wat? Maar hoe sê sy dit nou vir hom? Want hier sien sy nou voor haar die ry skerp punte in die middel van sy rug af, en sy weet hy huil oor alles. Oor alles van hulle wat so dieselfde is. En oorlat dit alles eindelik niks is nie.
Sy sit ’n stem op. Sy sal die beste ding sê wat sy kan aan dink onder die omstandighede.
“Mens kan daaroor huil, Pop, maar eintlik moet mens lag, man. Dis soos Guy Fawkes. ’n Paar ou klappertjies en ’n rosie of twee in die lug in op, poef! paf! en dan’s dit oor. In two ticks! Voor jy kan sê Tom Thumb!”
Sy vat Pop se kop in haar hande. In sy gesig wil sy vir hom kyk lat hy kan sien sy smile. As sy smile, smile hy altyd terug. Maar Pop se nek is styf. Sy kry hom nie gedraai nie. Sy sien net sy gesig se een kant, skuins van bo af.
Olifantoog! Ai! Wat uitkyk uit ’n gat uit, uit ’n ver, donker plek uit, met ’n ou vellerige ooglid half bo-oor. En onder die oog die plooitjies, kruis en dwars van baie uitkyk. En trane! Maar nie olifanttrane nie. Ménstrane! “Plop-plop-plop!” val hulle op haar voete. Dik, vet, louwarm trane. Here tog!
Sy voel hoe kom haar asem vinnig, hoe slaan haar hart ’n slag oor. Sy wil nie langer vir daai oog kyk nie. En ok nie vir daai mond van Pop wat vorentoe tuit van die huil nes ’n olifant s’n nie. Al wat hy nog kort, is ’n lang slurp wat so blinderig vat-vat in die lug in. Na haar toe! Néé! Maar sy sal nie nou van olifante praat nie. Liewer nie.
“Jy huil my skoon vuil, man, Pop. Netnou moet ek weer van voor af bad!”
Pop weet goed dis darem nou alte erg hierie. Hy probeer ’n grappietjie maak met haar, snuif-snuif.
“Daar’s darem nog nattigheid in my, Molletjie, wees bly!”
Maar die grappietjie werk nie. Nou huil hy éérs. Nou kan sy dit ok nie meer hou nie. Ai, Here God, tog. Sy hóú nie. Nou huil sy maar eers ’n stukkie saam. Plat op haar gat gaan sit sy langs Pop. Lam van trane. Op die koue sementvloer. Toby druk tussen hulle bene in. Hy lek die trane soos hulle val.
“Gôts, ou Toby, en ons het nie eers ’n dop in nie!” sê Pop.
Mind you, miskien is dit net wat hulle nodig het, ’n dop om vir hulle ’n bietjie te stel hier.
“Nou ja,” sê Pop, “dis miskien net die ding.”
Hy snuit sy neus uit in die nat lap. Hy gee vir haar lat sy ok kan snuit.
“Trek vir jou aan, Mol, ek sal die sideboard se sleutel uit Treppie se broek gaan kry.”
Hy weet hy vat ’n kans. Hy kry so ’n stout trekkie deur al die droewigheid op sy gesig.
“Hou my dop,” sê hy en wurm sy arms net so nat-nat deur sy moue. Uit by die deur is hy. Net in sy hemp. Met sy dun, wit kuite onder hom soos twee droë paletjies in die kerslig.



MAN VAN STERRE
Hulle loop den toe, elkeen met ’n glas. Sy het die kersie op die dekseltjie en Pop het die Coke en die Klipdrift. Weerskante van Lambert trek Pop vir hulle elkeen ’n krat reg om op te sit. Die kers sit sy by Lambert se koppenent neer. Die vlammetjie gooi snaakse donker kolle oor Lambert se gesig. En lang skaduwees met punte maak dit teen Lambert se painting van hulle huis en goed in Afrika. Toby sit by Lambert se voetenent.
Hulle gaan sit. Skoon gebad en klaar gehuil, kyk hulle vir Lambert wat daar lê op sy rug. Net sy kop met die snaakse skaduwees steek uit bokant die vaal kombers. Hy snork saggies. Pop sit effens agteruit.
Sy hou haar glas uit. Pop skink vir hulle.
“Nou maar, gesondheid,” sê hy en klink sy glas teen hare bokant Lambert se borskas, baie versigtig.
Sy wys vir Pop Lambert is darem nie meer blou nie. Sy vat ’n sluk. “Perdfris,” sê Pop, “hy slaap lekker.”
Sy broek hang nog aan die draad, onthou sy. Pop maak met sy hand, dis die minste, wat.
“Môre is nog ’n dag,” sê hy.
“Sal ons hom wakker maak?” Sy kyk vir Lambert se vet kieste wat in-uit soos hy snork.
“Vir wat?” Pop lyk skrikkerig.
“Vir ’n slukkie Coke.”
“Die kool is die sous nie werd nie. Los hom net.”
Mol voel skielik verspot. “Nie die sous nie, die Coke. En nie die kool nie, die waatlemoen! Die waatlemoen is die Coke nie werd nie.”
“Moenie spot nie, Mol, die Here hoor jou.”
Pop wys vir haar vinger, maar hy kan nie help nie, hy smile ok effentjies.
“Sjuut!”
Lambert roer. Hy slaan sy kombers af met sy arm. Nou lê sy tamaai voorarm op sy bors. Vol skroeimerke waar die vuur hom gebrand het. Oop en toe gaan sy mond. Hy mompel iets. Sy wys Pop moet nader kom, lat hy ok kan hoor. Hulle buig vorentoe oor hom om te hoor wat praat hy.
“Ligblou my beminde vir ewig en altyd,” sê hy in sy slaap. Heen en weer maak hy met sy kop. Sy lippe staan op ’n tuit vorentoe. Sy wange dril van die trekkings. Daar’s ’n diep keep tussen sy oë. Dit lyk of sy gesig van verskillende stukke aanmekaargesit is, of dit nie een mens nie, maar ’n paar mense se gesigte is. Mol kyk vir Pop of hy dink Lambert gaan weer regkom. Pop se gesig lyk of hy eintlik wil weghol, of hy weer wil skree, soos toe Lambert die video gewys het van Frankenstein se monster, toe daai vreeslike skepsel so opstaan van daai bed af met sy aanmekaargenaaide gesig en dwarsdeur die deur loop en die elektriese drade so doodvat met sulke gryp-gryp-pote. Jy sien net vonke spat. Dit was ’n horror. Pop hou nie van horrors nie.
Daar praat Lambert weer.
“Orion was my voete,” sê hy. Nou’t sy bene die trekkings. Sy kombers gly eenkant af. Sy maag lyk opgeblaas. Sy ding roer effens. Daar kom ’n groot sug uit hom uit.
“Hy droom,” sê Pop.
Sy wys Pop moet die kombers weer regtrek.
“Nee, jy,” sê Pop.
Versigtig trek sy die kombers reg. Netnou gryp hy haar en wurg haar dood in sy slaap. Sy kry die piep!
Sy sit terug. Nou’s hy weer rustig. Pop skink nog ’n dop.
“Ligblou my beminde.” Weet Pop wat dit beteken? Ja? Nee?
“Orion was my voete.” Pop skud sy kop.
“Wie’s Orion nou weer?”
“Ek het jou mos al gewys, Molletjie, dis die man van sterre, met drie blink stene in sy belt.”
“Waar nou weer?”
“In die hemel in die nag, ek sal hom weer vir jou wys. Hy’s maklik om te sien tussen die ander. Mens ken hom aan sy belt.”
“Sterre is dan uitgebrand.”
Pop hou sy hand na haar toe uit bo-oor Lambert se bultpens.
“Moenie worry nie, Molletjie, as die lig van hulle vuur nog trek na ons toe, kan jy maar sê hulle is eintlik springlewendig. En Orion, al is hy oneindig ver hiervandaan, sy lig sal bly trek Triomf toe, vir ewig en altyd.”
Pop druk haar hand. Arme Triomf. Oneindig ver onder die sterre. Dis maar ’n treurige besigheid as jy haar vra.
“Jy kan maar sê dis die hemelse fireworks, Mol. Onse Vader in die hemel se Guy Fawkes. En dit hou aan en aan, geslagte lank.”
As Pop eers so begin, is dit die Klipdrift wat na sy kop toe is. Dan praat hy sulke far-fetched hemelpraatjies. En dit maak haar altyd so droewig. Sy hou haar trane in. Genoeg gehuilery vir een dag. Hulle moet nou gaan slaap.
Of hulle hulle kombers sal vat, wonder sy.
Nee, hy’t ’n plan, sê Pop. Bo in die klerekas in hulle kamer, in die ou trommel, is nog die armyjas waarin Oumol altyd die brooddeeg ná die eerste knie toegedraai het vir die rys deur die nag. Hulle kan hom oorgooi. Dis in elk geval nie koud nie.



TOT SLAAP
Toe sy die kers uitblaas, is dit baie donker in die kamer. Sy lê op haar rug met oop oë, Pop ok, hier langs haar. Sy kan sien, nou lat haar oë ’n bietjie gewoond is.
Daar is ’n wind. Sy voel snaaks op haar maag. Seker honger, hulle het mos niks geëet die hele dag lank nie.
“Dit kom reën,” sê Pop.
Die spieëlkas se los panel begin skielik te “tjierie-tjierie”. Dit grom diep onder die grond êrens. Die huis gee ’n ruk.
Wat is dit? Sy sit haar hand op Pop onder die jas in.
“Net ’n ou myntrillinkie,” sê Pop.
’n Sinkgat êrens, dis wat sy sê.
Hulle lê weer en luister na die wind en die eerste donderweer wat weer anders dreun en hulle kyk na die flikkeringe teen die muur van die weerlig wat al hoe nader kom.
“Kabámma!” slaan ’n skoot skielik reg bo-op die dak lat die vensters ratel in die rame.
“Gotta!” sê Mol soos sy skrik. Sy wil regop.
“Toe maar,” sê Pop, “ons lê op rubber. En die huis is ge-earth.” Hy sit haar hand weer terug op hom waar hy was.
Daar val die eerste los druppels. “Ploeps! Ploeps! Ploeps!” hier en daar op die sinkdak, en die kamer is wit van die weerlig en alles dreun van die weer.
“Daar’s hy nóú,” sê Pop toe die reën loskom.
“Sjorr,” loop dit van die dak sonder geute af.
“Dis van al ons gewoel vandag,” sê Mol, “dié reën.”
Pop gee haar hand wat op hom lê ’n fyn drukkie. Mol gee ’n drukkie terug. Pop se asem kom reëlmatig. Hy slaap al amper. Oral in die huis hoor sy hoe begin dit te drup-drup. Sy’t vergeet om bakke uit te sit. Maar nou ja.
Net voor sy ok aan die slaap raak, voel Mol Pop se dingetjie so effentjies roer onder haar hand.
Sy smile in die donker.
Hy rys in sy slaap, nes Oumol se brode, dink sy. Die reën op die dak maak haar slaperig. Haar oë, voel sy, maak hulleself toe.



15 Urban Angel
Lambert kyk vir die helikopter. Sy ma en Pop en Treppie is ok by. Hy was vroegaand al uit op sy rondtes en toe hy terugkom, is die helikopter hier. Hy’t sy mense gaan roep lat hulle kan uitkom hier voor op die lawn. Lat al die bure en die helikopter kan sien hulle Benades het niks om weg te steek nie.
Die helikopter vlieg op en af, laag oor Triomf se huise, blok vir blok lig hy met ’n blou soeklig in die jaarte in. Die hele straat is vol mense wat wil weet wat gaan aan. Diékant toe en daaikant toe rek die mense hulle nekke om te sien of hulle dalk een sien weghol of oor die prefabmure klim. Almal het hulle voordeure oopgelos. Party huise het al krismisboompies met gekleurde liggies wat vanself aan en af switch. Ok al twee weke into Desember is dit. Hy’t al gesê hy sal nie mind as hulle ok so ’n boompie met liggies in die voorhuis kan kry nie. Vir op die sideboard. Treppie sê dis kitsch, maar hy sê lat eintlik hang dit af van jou klas. Hy sê wat kitsch is in Houghton is kuns in Triomf, maar sy hart bloei vir almal, never mind hulle standing in die lewe, wat so kan geld uitgee op uiterlikhede. Want kitsch of kuns, dit kos ’n kakhuis vol geld, so ’n boompie. En die fokkers wat ryk word daaruit, verstaan goed dis nie ’n electrical trick wat die mense agter aan is nie, dis Jesus op ’n automatic time-switch wat hulle soek. Jesus on, Jesus off, sê Treppie. En tussen on en off was dit maar taamlik rof vir daai arme Seun van die Mens, vir jare lank, maar niemand wil dit eintlik weet nie. Dis hoekom engele salig is, sê hy. Hulle is permanent aan op “Hosanna in die hemeltranse”, maar nie met elektrisiteit nie. Met holy current. Moet seker lekker wees, sê Treppie, maar hy lyk nie of hy dit glo nie.
Hier skyn die helikopter sy blou lig weer reguit in hulle gesigte.
“Au!” sê sy ma. Sy sit haar hand voor om te keer. Pop kyk anderpad.
Nee, hoe’s hulle dan nou, hulle moet met oop oë reguit in die lig in kyk, lat hulle vir hulle kan lat ken deur die bewakers van die gereg. Lat hulle skyn met hulle fokken lig. As hulle hom wil uitvra in sy jaart, sal hy net reguit sê lat kyk, as dit nie vir hom was nie, wat gereeld uit vrye wil sonder om iets daarvoor te verwag, snags die strate patrol nie, dan kan hulle maar weet, sou Triomf ok maar nes die ander buurte gewees het, vol moord en roof en doodslag. Soos dit is, is Triomf een van die veiligste buurte in Johannesburg. Sal mens nie sê met die gespuis net ’n klipgooi vandaan oorkant Ontdekkers nie. Maar dis alles te danke daaraan lat ’n wit ou gereeld snags op straat gesien word. Dan weet die goed hulle moenie kanse vat nie.
Dis hoekom, as hy snags uit is, en hy loop by ’n houtkop verby, dan lig hy in sy oë met ’n torch en hy sê vir hom: Watch jou step, my mate, ek check vir jou.
En deesdae tik-tik hy ok nog so teen sy gun wat hy in sy belt saamdra. Dán rek hulle oë.
Dis die belt van sy Man about Towns wat hy afgehaal het. Hy’t ’n ekstra gaatjie gemaak reg op die punt en nou kom hy net vas, so onder sy pens langs. Want sy shorts se rek is te pap om die gun lekker styf vas te hou. En nou kan almal die gun ok goed sien.
News travels. Hy’s seker almal wat dalk planne het, weet van hom. Veral noulat hy gewapen is.
Sy huismense weet nie van sy gun nie. Maar hulle kyk vir hom of hulle weet. Veral sy ma. Hy scheme hulle het sy lys gesien. En sy ma, dink hy, het meer as net die lys gesien. Hy sweer sy’t die MOL IN DIE YSKAS gesien. Sy goed was alles van die muur af weggeskuif. Of miskien het hy dit self weggeskuif toe hy besig was om die rubbish te brand. Of miskien het hulle in sy goed gekrap toe hy lights out was.
G’n respekte vir sy privaatheid nie. Maar wat kan hy doen? Hy kan nie lekker onthou nie. En hy’t sonder broek wakker geword.
En deesdae sit Treppie partykeer sy hande voor sy oë of dit ’n verkyker is en dan sing hy in ’n diep stem:
I see a bad moon rising 


I see trouble on the way.


Of hy maak of hy ’n gun uit ’n holster trek en dan dans hy so ’n mal dans met sy mond oop en sy tong uit en sy kop tussen sy skouers ingetrek en dan skiet hy kastag so “kwa-kwa-kwa!” in die lug op.
As hy vir Treppie vra wat nou, dan sê hy nee, hy speel maar net hy’s Lambert, the Sundance Kid.
Treppie se moer ok. Hy hoef nie van die gun te weet nie. Niemand hoef te weet nie. Hy gaan tog nie nou sukkel met ’n licence nie. In any case lyk dit vir hom elke tweede kaffer het deesdae ’n gun, veral as hulle die strate vol march en hulle skiet in die lug. En hy lat hom nie vertel hulle het almal licences nie. Hy dag dis teen die law, maar die poliesmanne doen niks, hulle lê net op hulle tenks en kyk. Treppie sê dis die amptelike standpunt van die ministerie van wet en orde. Dis-kre-sio-nêre poli-si-ering. Hy sê dis ’n ander woord vir duskantskytbang konstabels. Net, hulle skyt twee verskillende kleure, één as dit die Inkathas is wat march met guns, en ’n ander een as hulle scheme dis APLA. Dan raid hulle in die nag oor die grense en skiet die APLA’s vol gate in hulle beddens. Never mind of hulle net appie-APLA’s is, nog nat agter die ore. Hulle worry nie eers meer oor die ANC nie. Treppie sê dis oor die ANC die grootste kanon in die land is.
Well, al wat hy weet, hy sal aan die regte kant wees as daar moeilikheid kom. Die polisie sal nog dankbaar wees vir staatmakers soos hy. Hy is vir reg en geregtigheid in Triomf. Net soos daai outjie in Urban Angel wat so werk vir niks en dan nog stank vir dank kry vir al sy moeite. Maar op die ou end is hy almal se hero.
So, hy mind nie. Hy beskerm Triomf en sy dag sal kom. Elke hond kry sy dag. Al sê Treppie ok wat. Treppie sê mos hy moenie so alleen rondloop in die nag nie, want hy’t nie ’n ground swell agter hom nie, hy’s ’n enkeling en die polisie is hard op dwalende enkelinge.
Well, hy scheme die polisie is te besig met diskresionêre polisiëring om oor hom te worry, wat nog te sê Triomf te patrol. Hulle kom net as daar moeilikheid is. En dan nóg is dit ’n gesukkel om hulle te oortuig van jou saak. Dan vat hulle nog ’n ewigheid ok.
Soos as hy hulle lat kom vir langsaan. Want as dit nie Fort Knox se lot duskant is wat lol nie, dan is dit Visoog-hulle anderkant. Hy lyk al nes sy donnerse visse. Met sy een plat oog en sy yl snorbaard. Hy sê hy eet hulle. Karpers. Ga! In ’n Penguin Pool hou hy hulle. Met ’n pomp wat deur sewe fases loop. Oor karpers moet borrels hê, anders vrek hulle, sê hy. Hy begin laag, die pomp, en gaan al hoe hoër. “Njieéé!” En op fase vyf begin hy te skud. “Durrr!” Lat hy wat Lambert is, in sy eie den nie kan slaap daarvan nie, never mind die arme donnerse karpers, maar karpers slaap seker nie.
Hy’t al vir Visoog gesê hy weet van masjiene, hy wat Lambert is, sy hande staan vir niks verkeerd nie, hy sal daai pomp in two ticks vir hom tune lat hy so sag soos ’n naaimasjien loop. “Zik-zik, zik-zik, zik-zik” heeldag lank op al sy fases. Toe sê Visoog mos vir hom hy moet fokof. Net so. Ongeleerde bliksem.
En toe’s dit weer sulke tyd. Nou laas. Dit was op ’n Saterdagaand. Toe dril daai compressor so lat sy ma dink nou sak die hele Johannesburg van Sandton tot by Bosmont weg in een groot sinkgat. En sy hol op en af met haar housecoat oop lat haar maagvelle dril en sy skree sy’s nie gereed nie, sy’s nie gereed nie, die Here moet haar vergewe en haar bewaar teen die kake van die dier in die dieptes.
Toe dag hy genoeg is genoeg, nou bel hy die emergencynommer. Toe gaan vra hy mooi oorkant vir die dykes. Toe’s hulle gelukkig in ’n jolly mood en hulle sê ja-nee, sake is reg, hy kan maar bel, hulle sal die telefoon vir hom kry. Toe bring hulle vir hom die telefoon sitkamer toe aan ’n extension.
“Rusverstoring,” is toe hoe hy sy storie begin, en toe noem hy van die karpers en toe verduidelik hy van fase vyf.
Maar dit was die Flying Squad en dit was ’n radiotelefoon. En aanmekaar is daar ander gepraat tussenin met die manne van Murder en Robbery in Brixton wat sê hulle is uit nat sakke en drade uit en waar kry ’n ou ná een op ’n Saterdagaand in die Nuwe Suid-Afrika ’n nat sak en hoe lyk sake daar by Johan Coetzee-stasie, en as hulle sakke en drade het om te stuur, kan hulle maar hulle rooi hotnotjies ok saamstuur lat hulle hulle kiewe vir hulle kan skoonmaak, hulle sit bra ledig hier in Brixton. En elke keer as hy weer op die lug is, dan moet hy van voor af begin en elke keer verstaan die konstabel nie wat het karpers en fases met rusverstoring te doen nie. Likely story, as hulle kan weet wat nat sakke en rooi hotnots en ledigheid met mekaar te doen het. Maar hy scheme elke ou het maar sy eie manier om sy vis vars te hou.
Dis wat hy toe sê vir die dykes, en toe sê die een vir die ander een sy gaan hierdie storie aanhangig maak by die Lawyers for Human Rights en die ander een gaan sit in die stoel en sy hou haar kop vas soos sy lag. Wat so snaaks was, kon hy nie figure nie, maar hy sê toe maar niks. Hy’t net gekliek hoekom Treppie sê hulle is so dilly. Want daar’s twee soorte dykes, volgens Treppie. Diesel dykes en dilly dykes, en daai wat oorkant woon, is dilly, dis vir seker.
Anyhow, toe kom die polisie. Maar hulle kom toe eers ná twee volle ure. En toe luister hulle langs die muur en toe sê hulle maar hulle hoor dan sweet blow all en hy wat Lambert is, moenie hulle tyd kom staan en mors nie. Hulle is Flying Squad en hulle hanteer eintlik net ernstige misdaad.
Toe’s die pomp natuurlik teen daai tyd al lankal verby fase vyf. Toe loop hy net saggies op fase een en al wat jy hoor, is karpers wat “plops-plops” borrels hap.
En ou Visoog staan al die tyd dóér agter sy aalwyne en rook en luister na alles en maak of hy van niks weet nie.
Hy’t toe nog getry explain vir hulle wat gebeur op fase vyf. En hoeveel uur dit vat om die hele cycle te loop en hy skat as hulle sesuur die oggend weer ’n draai maak, dan sal hulle sien wat hy bedoel.
Toe sê hulle vir hom met hulle hande in hulle sye: “Meneer Benade, wil jy ’n klag lê?”
Toe sê hy nee, want toe kom Pop en Treppie uit en wys vir hom vinger agter die polisie se rug. Hy sê toe hy wil net hê hulle moet daai ou ’n bietjie druk oor sy pomp wat so raas.
Toe sê hulle hulle druk nie, hulle skiet net. En as hy wil druk hê, moet hy maar gaan betoog by die World Trade Centre. Hulle is into fases daar. En hulle weet van druk. Toe lag die konstabels hulle ok byna vrek daar op die lawn.
Nie net die dykes wat dilly is nie, dink hy toe.
En die volgende oggend toe Pop die hekkie se sleutel uit die posbus uithaal, toe’s daar ’n brief in van Visoog. Toe gryp Treppie die brief by Pop en hy maak toe ’n hele performance daarvan en hy weet nou nog nie of dit waar was wat Treppie alles daar uit die brief uit voorgelees het nie, maar dit kom toe daarop neer lat Visoog scheme sy property devalueer oor hulle geneuk en lat hy sal bly wees as daar eendag ’n ordentlike kaffer soos Cyril Ramaphosa langs hom kom woon, wat ok nog darem iets sal plant langs die grensmuur af, hy sien dié Ramaphosa plant so huilboerbone by die World Trade Centre, en dit nogal in ’n suit, en dis meer as wat hy van hulle Benades kan sê, al is hulle wit. En toe nog ’n hele klomp klagtes oor openbare rusverstoring en die ydellike gebruik van die naam van die Here. En oor Pop wat se zips oophang voor en oor sy ma wat sonder pantie loop. En lat hulle moet oppas of hy mobiliseer die hele buurt teen hulle oorlat hulle uitsteek soos ’n seer vinger. En toe op die end wil die fokker wragtag weet of hulle al die jare al enige hondebelasting op hulle een oorlede en een oorlewende hond betaal het, hy vra maar net, want behalwe lat hy self ’n polisiereservis is, het hy familie hoog op in die munisipaliteit. He must just speak the word en hulle is in hulle moere in, honde en al. By voorbaat dank vir hulle samewerking, J. J. Volschenk.
Hy sweer Treppie het die helfte van daai brief uit sy duim gesuig maar toe’t hy hulle in any case almal op hol, wat seker was wat hy wou gehad het.
Hy’t gesê die agbare uwe meneer Jee Jee Volschenk doth protest too much. Hy scheme Jee Jee is self so laag op die pecking order lat hy ’n kick daaruit kry om high en mighty briewe te skryf vir die untouchables.
Toe moes Treppie natuurlik weer vir sy ma verduidelik wat is untouchable.
Nie lat hy wat Lambert is, self eintlik lekker geweet het wat dit beteken nie.
Toe sê Treppie natuurlik weer die ergste ding wat hy aan kon dink om sy ma te treiter, hy sê die untouchables is mense wat hulle kak, e, e, askies, hy bedoel uitwerpsels, met hulle hand afvee en dan daarmee op mure skryf vir die aliens. “Mene Mene Tekel.” Want dié’s al wat belang stel. Of sy ma dan nog nie opgelet het mense loop wye draaie om hulle nie.
Toe vra sy ma nou wat dan van die Getuies wat hulle uit vrye wil kom besoek? En toe sê Treppie die Getuies stel belang in hulle siele, nie in hulle uitwerpsels nie, maar come to think of it, hulle siele sit seker in hulle uitwerpsels, anders weet hy ok nie wat soek die Getuies daar by hulle nie. Maar hy dink hulle sal eersdaags op stilts moet kom kuier, want hulle is nou dieper as kniediep in en hulle sink vinnig.
Toe vra Pop vir Treppie of hy dan nou nie meer ’n druppel selfrespek oor het nie. Toe maak Treppie of hy nie hoor nie en druk sy neus toe en hy sing deur sy neus soos die koelies se voorsanger op hulle toring wat hulle altyd uit Bosmont hoor as die wind reg waai:
Lemon tree very pretty


And the lemon flower is sweet 


But the fruit of the poor lemon 


Is impossible to eat.


Dis hoekom Pop nou blou hempsknope voor aan sy een kakiebroek het. Sy ma het ’n hele dag gevat om hulle aan te werk, met pienk garing, dit lyk nie reg nie, maar, sê sy, ten minste is Pop nou ordentlik. Sy zipbroeke kon sy nie regkry nie, nou hou Pop hulle met ’n haakspeld toe. Hy dink hulle het vir sy ma ’n pantie gekoop, want dié hang nou partykeer aan die draad hier agter.
Maar hy het sy eie planne vir Visoog. As hy nou op sy rondtes uitgaan snags laat, dan vat hy altyd ’n krat saam om op te staan en dan pis hy in Visoog se posbus.
Visoog dink dis die kaffers. Hy sien hoe lê hy hulle voor vroegvroeg op naweeksaande, agter sy muur. Maar hy moet lank wag, want dis meestal net meide wat in Marthastraat op- en afloop en meide kan nie in daai posbus pie nie, al wil hulle ok. Net af en toe kom daar ’n paar kaffers verby en dan skel Visoog hulle uit vir hosepipe-piele. En of hulle al ooit hulle king-size kaffermenere in ’n muisval gehad het, skree hy vir hulle. Hy sal vir hulle pos, sê hy. En hulle moenie dink hulle is al wat cultural weapons het nie.
Toe eendag was dit baie snaaks, toe kom daar so ’n lang lat van ’n kaffer verby met sy hare in toutjies en ’n kep op met rooi, geel en groen, vol sights, met sonbrille op. Sy ma kruip toe agter die badkamerdeur weg, want sy dink dis ’n Zoeloe. Toe sê Treppie, nee, hy’t nie ’n kierie nie, dis ’n Rastaman en hulle moet nou mooi watch hoe jive hy vir Visoog, want Visoog skel toe die Rastaman iets verskrikliks. Toe gaan staan die Rastaman daar in die straat en hy rol ’n cigarette op sy dooie gemak daar in die straat en hy check net vir Visoog wat so staan en skel daar agter sy muur.
En daar het die Rastaman toe wragtag die guts om vir Visoog aan te spreek. “Cool it, my man. Smile, God loves you,” sê die Rastaman en hy gooi wragtag vir hom ’n peace sign ok nog. Toe raak Visoog pers in die gesig van die kwaadgeit en hy hol rond op sy erf lat hulle dink nóú spring hy by sy karpers in die Penguin Pool. Maar hy het nie. Hy’t net die valletjie in sy posbus gaan regsit en toe sy vinger vasgeklap daarin.
So, hy wat Lambert is, is slim. Hy haal eers die ding uit. Dan pis hy in die posbus. En as hy klaar gepis het, dan stel hy hom weer netjies op. Hy lat nie met hom neuk nie. Nou kan meneer die reservis pisbriewe lees tot hy omval eendag. En hy kry so baie briewe. Van Absa en van Sanlam en van Bybelkor en van die AA en van Readers’ Digest. Serves him right. En die polisie moet ok maar in hulle spoor trap, diskresie en al. Treppie lees hoeka vir hom die anderdag van die twee poliesmanne van Triomf wat ’n vrou gerape het by Johan Coetzee, De Bruin en Visagie. Hy wil nog ’n bietjie probeer uitvind waar woon hulle. En daai windgat traffic cop van nommer 101 ok. Wat op- en afjaag in Marthastraat met sy motorbike. Mens is jou lewe nie seker nie. En dit wemel hier van die honde en goed. Hy sien al hoe gebeur ’n ongeluk.
En as die polisie eers ’n gevaar vir die samelewing word, moet jy weet êrens is daar gróót fout.
So, hy patrol maar. Iémand moet.
As hy so loop in Triomf se strate snags met sy torch en sy stok en sy gun in sy belt, voel dit vir hom hy’s gemaak om te patrol. Hy voel sharp. Hy voel mense kan reken op hom. En hy check alles, alles wat okay lyk ok, want dis anders as dit die dag nié okay is nie, dan let jy dit nie eers op nie. En hy check, nie net by die huise se vensters in, of elke ma en pa, ouma en oupa, kinders en kleinkinders, swaers en skoonsusters, what have you, of hulle almal lekker voor die TV sit en nuus kyk nie, en hy check ok nie net die voorhekkies en die driveways en die karre se vensters of hulle toe is en hulle number plates, of hulle aan is nie, hy check daai goed wat niemand nooit na kyk nie maar waaraan mens dadelik kan sien of iets fout is. Die stop signs, of hulle die regte kleur en hoogte is en aan die regte kant van die pad staan; die strate se naambordjies, of hulle dieselfde is as onder op die curb en of hulle in die regte rigting wys; die straatligte, of hulle almal aan is; die telefoondrade, of hulle mooi vas en styf gespan is; die manholes, of hulle deksels daar is en of hulle mooi op is. Deesdae steel die kaffers mos die manhole-deksels en verkoop hulle vir scrapyster. Tien rand stuk. Treppie sê dis om die balans te hou in die Nuwe Suid-Afrika, want die antiquarians steel lankal pressed steel ceilings uit ou huise uit om te verkoop op die swartmark.
So, hy try ok check of al die huise ceilings in het, al is dit net pressed cardboard in Triomf. Hy kyk in die rubbish bins aan die pale ok, of hulle net rubbish in het wat hulle moet in hê, ou brood en koerante en verlepte groente en goed, en nie koppe of katte of babas nie. Mense gooi deesdae snaakse goed weg.
Die groen fusebokse op die sypaadjies check hy of hulle deurtjies toe is en of daar nie los drade uitsteek of rondlê nie. Want Treppie sê die mense tap onwettig elektrisiteit, maar hy sê niemand word ooit gevang nie, want Triomf is ’n closed shop en ’n law unto itself. Nie as hy dit kan help nie. Hy kyk hierdie closed shop fyn uit vir openings.
En van al die fynkykery sien hy partykeer goed wat hy seker is niemand anders sien raak nie. Goed op die grond en goed in die lug. Op die grond is dit meestal goggas of ongediertes wat uit hulle gate uit kom. Hy’t al daar op die veldjie regoor Shoprite, oorkant die pad by die busstop voor die polisieflats, gestaan en kyk met sy torch, ’n hele aand lank, hoe peul die termiete uit hulle gate uit as dit gereën het. So aanmekaar agtermekaar, dit lyk of hulle aan ’n toutjie geryg is wat iemand van bo af optrek. En dan kom hulle los uit die rygsel uit en swerm die hele lug vol. Party val dood. Molle stoot ok snags. En rotte. Die rotte word al hoe meer. Hulle woon in die dreine. Woerts! agtermekaar in die gleuwe in die pavement, af na hulle gate toe. Hulle lyk weer of iemand hulle inkatrol aan hulle neuse. Ondertoe.
En eenkeer het hy ’n bobbejaanspinnekop so groot soos sy vuis oor die pad sien loop. Met pote wat apart roer of hulle vassit aan verskillende lyntjies. Dit was aan Marthastraat se einde na die koppie se kant toe. Daar sien jy partykeer nog ander goed ok. Hase met reflector-oë wat in Eeufees-oord se beddings wei. Eenkeer ’n bokkie. Baiekeer uile. En dan dink hy there’s more to Johannesburg than meets the eye. En hy’s bly hy sien al die goed. Hy voel hy’t secrets wat net syne is. Maar as hy sy huismense partykeer ’n ietsie vertel, dan lag hulle vir hom. Dan sê hulle hy lieg mos nou deur sy nek.
Treppie sê as daar selfs net één wilde bok in Johannesburg oor was, dan sou dit gered kon word van die vuur en die swael, maar daar is obviously nie een nie. Want al wat hy hoor, is sirens en geweerskote en al wat hy sien, is goed wat brand en al wat hy ruik, is bloed en yster. Want Johannesburg, sê hy, is ’n moerse groot ysterdinosaur wat homself van die stertkant af aan die opvreet is lat jy net sien skroewe en brackets spat.
Dan vra sy ma vir Treppie wáár sien hy dan daai lelike monster, en dan sê Treppie sy moet uit haar oë uit kyk wat die Liewe Here vir haar gegee het, mens kan hom eenvoudig nie mis nie. Dan kyk sy ma die heeldag uit vir die dinosaur of hy nie êrens uitsteek nie. Agter die Hillbrowtoring, op die veldjie agter die Spar, agter Northcliff se kop. Maar sy sien hom nooit nie, sê sy. Paaie en karre en geboue en winkels en mense en goed, dis al wat sy sien.
Maar sy kyk verkeerd. En Treppie kyk ok verkeerd. Dis net hy wat Lambert is, wat reg kyk. En wat alles sien wat daar is om te sien. Oorlat hy ’n patrolman is. Dis in sy bloed. As ’n mens ’n gebore patrolman is, dan sien jy alles wat naby en ver en klein en groot is en jy bekyk hulle goed, hoelat hulle werk en wat hulle bewegings is binne en buite.
En jy tel vibes op.
Dit lat hom lewendig voel as hy so gekyk kry die dag. Hy hou aan kyk tot hy begin vibes optel. Party nagte is daar niks. Hy weet daar’s altyd vibes, maar hy kry hulle nie lekker beet nie. Dan bly dit net nag en niks besonders nie.
Maar party nagte is anders. Dan tel hy die vibe grondlangs op en trace hom verder luglangs. Dis die vibe van goed wat vlieg en wat ver trek. Sterre met sterte. So baie sterre het hy al sien doodgaan. So baie spoetniks sien trek. Blinkkant, donkerkant dip hulle deur die donker nag. As die apie sy sit nie kan kry nie. Of die hondjie.
Dis wat Treppie sê. Spoetniks is vol nimmerrustige ape en honde. Partykeer is hulle heeltemal leeg, net vol kameras en goed wat foto’s neem van die aarde en die maan en die sterre. Ander kere is daar astronauts in. Ruimtevaarders. Hulle patrol die hemele. Treppie sê hulle is nog meer onrustig as ape of honde. Hulle het miere in hulle broeke. Dis hoekom die spoetniks so ontplof voor hulle nog lekker op spoed is. Soos die Challenger. Treppie sê alle mense is challengers, maar baiekeer vat hulle ’n ding te ver, of hulle doen niks, maar as hulle hulle oë uitvryf, dan’s hulle kniediep in ’n ding in wat ander mense te ver gevat het. Dan’s daar kak.
Treppie is ’n mooi een om te praat. Hy challenge vir hom wat Lambert is aanmekaar en hy vat dit altyd te ver. En dis jammer, want Treppie is al een van sy huismense wat iets tussen die ore het.
Partykeer gesels hulle tog te lekker.
Maar sodra dit lekker word, dan begin Treppie te neuk.
Lambert kyk vir Treppie wat hier langs hom roer op die lawn. “Fluit, fluit!” sê hy. “Alles rustig aan die wit kant van Ontdekkers.”
Die helikopter draai weg Bosmont se kant toe.
Die mense van Marthastraat gaan in hulle huise in. Die maan sit hoog.
“Hulle soek ’n hotnot,” sê Pop.
Hulle kyk nog ’n rukkie hoe die helikopter met sy rooi flitsliggie aan die stert op en af soek. Sy soeklig roer soos ’n dun, blou stafie van glas om en om in die donkertes van Bosmont. Oral klink sirenes in die stad. Skote klap in Ontdekkers.
“Wie skiet?” vra sy ma.
“Daai’s net ’n taxi wat mis, Ma.”
“Daai’s Jo’burg wat mis,” sê Treppie.
Haar points is vuil. Haar tyd is uit. Wie sal vir Jo’burg service?


sing hy. Treppie was weer vroegaand al aan die Klipdrift gewees.
Lambert gaan na sy den toe. Niks besonders gesien vanaand nie. Een keer op en af in Marthastraat en toe in Gerty en toe in Toby tot onder waar daar altyd karre op die groot advertensiebord is.
Die bord het regaf strips wat diékant toe en daaikant toe draai met ’n “tieng” tussenin. Elke slag lat hy draai, sien jy iets anders.
Vanaand was dit ’n kar wat in ’n veldbrand ry.
Metallic blue. “Tieng!” It curves!
“Tieng!” Opel Kadett 140.
En dan weer van voor af die blou kar met sy wiele in die vuur met niemand binne-in nie.
“Tieng! Tieng! Tieng!”
Aanmekaar oor en oor.
Toe kom die maan groot en geel agter die bord uit.
Toe dag hy nee, hy kom maar liewers huis toe.
Lambert gaan agterom in by sy den. Hy vat die sleuteltjie raak agter in die Tedelex se icebox. Hy sluit die staalkabinet oop. Hy haal sy verkyker uit. Sal hy hom uitmekaarhaal? Hy wonder. Hy’t eendag ’n kaleidoscope wat Treppie van die Chinese af gebring het, oopgemaak. Om te kyk hoe werk hy, hoe maak hy sy patroontjies wat almal dieselfde is maar ok almal anders. Toe val die stukkies glas uit. En toe kry hy hulle nie weer lekker teruggepas nie. ’n Common stuk Chinese gemors was dit daai. ’n Chinees is maar net ’n tipe hotnot. Dis die Japánners, sê Treppie, wat eintlik die class het. Hulle is honorary whites. Hulle kan motor bikes maak. Suzuki, Kawasaki. Klink vir hom maar baie na Zoeloe, daai.
Lambert lê agteroor op sy matras. Sy ma-hulle se matras wat hy geërf het. Hulle vat toe mos wragtag die nuwe een vir hulle. Hulle sê as hy sy eie bed wil verbrand, moet hy maar net tevrede wees met wat hy kry. Mind you, hulle s’n is ok nie splinternuut nie, hy’s tweedehands van die pawnshop in Brixton. Maar dis ’n binneveer. Dis okay. En toe koop hulle nog ’n onderstuk ok, lendelam, maar darem. Nou’s daar darem een ordentlike bed in die huis. As sy girl kom, dan ruil hy hulle om. En dan moet hulle hom net nie probeer keer nie. Mens kan nie jou gaste op ’n stuk voos geslaapte spons op die vloer lat slaap nie.
Lambert stel die verkyker in op sy SUPERBEE. Hy’s so naby lat hy net stukkies kan sien. Dit vat lank voor hy weet waar hy is op SUPERBEE se lyf. Daar’s die middelste angel nou wat om die wolkie krul. Hy sien aan die swart strepie hoe sy hand gebewe het toe hy by die dun pyltjie aan die punt gekom het. Dan skuif hy af, vlerke toe, waardeur die wêreld skyn, saggies geblur met spoeg tussen die nerfies in, geel gras en rooi aalwyne. Hierie by is meer as ’n superbee. Hierdie by is hemels! Eintlik moet dit wees ANGELBEE. Miskien kan hy dit verander, dis ewe veel letters. Hy sal SUPER eers moet wit verf en dan bo-oor skryf.
Hy kyk vir sy painting. Daar’s nog hels baie werk. Alles wat moet ingevul kom. Net hier en daar is ’n stukkie buitelyn getrek. Meestal het die squares net name. Hy kyk vir die name. Eintlik moet alles vlerke kry soos Angelbee. Want Angelbee het ’n vibe. Hulle moet nie een dig of swaar of plat op die aarde wees nie. Hulle moet kan vliég. ’n Ding wat kan opstyg en weg wees, het ’n vibe van ’n ander wêreld.
Termietengel, engelperdeby, hemelse rotte en motte, angels for Africa. Dan kan die hele hemel verder met sterre teen die ceiling kom.
Daar’s geel merke teen die ceiling. Dis van die geyser se water wat lek en die overflow wat drup. Tussenin is swart spikkels waar dit muf, of van vlieëkak.
In die een hoek sien hy skielik ’n witterige klont drade en stokkies.
Wat is dit?
Hy stel aan die verkyker om fyner te kan sien. Maar dit blur diékant toe en daaikant toe. Hy draai en draai tot hy dit gefocus kry. Die klont bewe. Nee, wragtag, wat’s hierie nou?
Stadig begin die bollinkie aan die een kant oopskeur. Hy sien iets kriewel. Drie opgevoude goetertjies pop eenkant uit en bly hang aan die klont. Stadig vou hulle oop.
Ja, wragtag.
Spinnekoppe.
Daddy-long-legs.
“I spy with my little eye,” sê Treppie skielik hier langs hom. Lambert skrik. Hy sit regop. Hy probeer die verkyker wegsteek agter sy rug.
Maar Treppie wil nie die verkyker hê nie. Hy sit op ’n krat met sy hande op tuite voor sy oë. Hy kyk op teen die ceiling.
“The sky’s the limit,” sê hy.
Hy haal sy hande weg.
“And the heavens declare!”
“Moet nou nét nie sukkel nie!”
“Ek sukkel nie.” Treppie wienk vir hom. “Ek het ’n voorstel om te maak. Kom trek vir jou skoene aan en bring daai verkyker van jou. Ek het die Klipdrift, ons sê vir Pop-hulle ons gaan net gou vir ’n spin Brixton toe, dan vat ek jou vir ’n outing, dan gaan wys ek vir jou iets.”
“Soos wat?”
“Wat, kat se blad. As jy bang is, bring jou gun saam.” Treppie wienk vir hom ’n dubbele wienk. Eers met die een oog, dan met die ander een.
Okay, so, hy weet, die bliksem. Niks aan te doen nie. En met al daai Klipdrift in sy lyf, is hy kapabel en neuk êrens in waar hy nie hoort nie. Nou ja, dan maar vir in case.
Lambert kry sy belt uit die staalkabinet en strap hom vas onder om sy pens. Hy laai die gun. Een patroon in elke gaatjie, daar’s ses. Hy steek hom aan sy belt aan die sykant. Sy verkyker hang hy om sy nek.
Treppie staan en kyk vir hom só in die deur. Hy wieg effentjies op sy voete.
“I’m ready if you’re ready.”
Treppie salute vir hom. So snaaks, met ’n dowwe hou wat hy op sy eie bors slaan met sy vuis. Met die ander hand hou hy die Klipdrift hoog, en hy sê:
The knight of Triumph


Wat wil jy meer


Hy kan kyk om hoeke


En sy loop is gelaai


Maar waar, o waar is sy Guinevere?


Treppie moenie nou kom neuk nie. En hy wil weet wie’s Guinevere, maar hy los dit maar eers. Een ding op ’n slag. Hy voel nogal jittery oor hierie outing.
Treppie ry glad nie Brixton toe nie. Hy smile en hy ry af tot in Longstraat tot by die ingang van die ander dump van Johannesburg, die een tussen Wespark-begraafplaas en die polisieflats, daai hoë blok, ’n landmark vir myle ver met ’n rooi liggie om die vliegtuie te waarsku in die nag en met vensters wat uitkyk oor die dumps en die begraafplaas en bo-oor Northcliff se kop tot oorkant in Florida waar die waterorrel speel, en anderkant toe oor die northern suburbs tot by die Sandton Sun wat soos ’n goudstaaf skyn in die nag, ok met ’n liggie op.
Hulle klouter oor die hoë hek. Treppie stap voor tussen die hope rubbish deur tot reg agter die flats. Die maan skyn helder om hulle. ’n Fokken weird plek om na toe te kom dié tyd van die nag. Hy wonder watter bee in sy bonnet het Treppie nou weer. Hulle stap by ’n ou kaffer verby wat sit by sy konka. Woon seker hier, arme vreksel.
“Naand, my basies,” sê die kaffer. Hy haal sy hoed af vir hulle.
“Naand, outa,” sê hulle vir hom.
Dit vat ’n lang ruk voor hulle is waar Treppie wil wees. Dis ’n moerse hoop klippe.
Hier op, wys Treppie. “Daar’s hy,” sê hy toe hulle bo is.
Dis nie klippe nie, sien Lambert, dis stene. Stukke gladde, blink cut-off’s van gepolishde graniet, oorskiet van Wespark se kopstene. Lambert kyk vir die groot blok flats. Dan kyk hy in die rondte, mens sien ver van hier af.
“Hulle woon seker lekker hier met so ’n view, kan amper die hele Jo’burg sien.”
“Ja-nee, so wyd soos die Heer se genade.”
Lambert kyk vir Treppie. Hy’s vol sights vanaand. Toe hy die eerste keer uit is, vroegaand, was Treppie al aan die Klipdrift.
“Tja,” sê Treppie toe hulle eers hulle sit gekry het, elkeen op ’n plat stuk steen, “en hulle het dit nodig, as ek nou moet oordeel, fokken hemelse garages vol genade. Met ’n view daarby, just for in case. Nie lat dit sal help nie, ’n poliesman se oë sit mos ’n bietjie naby aan mekaar. Soos ’n bobbejaan s’n. Kyk net reg voor hom, weerskante van sy neus verby wat’s onder die klip.”
Treppie wys met sy vingers langs sy neus hoe kyk ’n poliesbobbejaan. Hy sluk diep slukke uit die Klipdrift-bottel. Hy pass dit aan.
Hulle drink en hulle kyk vir die groot woonstelblok voor hulle met al sy vierkantige blokkies vol lig.
“Hulle trek nie hulle gordyne toe nie.”
“Vir wat?” sê Treppie. “Dis tog net cold bodies en city waste diékant.”
“En ons, ons is nou hier, maar ons is lewendig en ons het ’n gun. En ’n verkyker.” Nóú kliek hy eers Treppie se plan.
“En ’n dop,” sê Treppie. Hy hou die bottel hoog. “Cheers!” sê hy vir die flats.
Snaaks om so naby te wees. Van ver af, as hulle vir ’n drive was, en hulle kom van Albertskroon se kant af terug huis toe, dan sê Pop altyd die flats lyk soos ’n heuningkoek. Dit het nie soetigheid in nie, sê Treppie dan, dit lyk vir hom meer na ’n bekfluitjie. Dan lag almal en sê maar dit het ok nie musiek in nie.
Daai’s hulle grappie oor die groot blok polisieflats. Hulle is al moeg vir hom.
Maar hierie is nou heeltemal ’n ander storie. Nou lyk die flats na ’n klomp klein verskillende square movietjies wat gelyk draai op een moerse groot screen.
“Nou toe,” sê Treppie, “gee bietjie daai mean machine van jou hier lat ek vir ons ’n lekker ene uitsoek. Ons kan kies. Comedy, thriller, action, romance, the works. Wat’s jy in die mood voor vanaand, hè, Lambert?”
Treppie is geolie, dink Lambert. Hy smile. Never ’n dull moment as Treppie in ’n jolly mood ingeolie is.
“Mmm,” sê Treppie. Hy kyk deur die verkyker. “Nes ek gedink het!”
Hy kyk waar kyk Treppie. Treppie kyk die flats op en af met die verkyker. Hierie sal nou weer sports afgee, want Treppie sal weer lang stories lieg oor wat hy kastag alles sien. As hy moet sê, sal ’n mens net die onderste ry flats se binnekante uitmaak, en verder net ceilings en mure. Maar lat hy hom maar ’n kans gee hier.
“This one’s for you, this one’s for you, gedagte vir die dag, bla, bla, bla, rosie, duifie, son op die land. Halleluja, amen! Raait, let’s see. CNN, CNN, CNN, oorlog hier, oorlog daar, oorlog woerts in die Withuis, ligblou vlaggies met blaartjies vir vre-e-e-de! Ses boksies biscuits vir Afrika, Moeder Theresa en Moeder Malaria spring oor ’n brandende barricade, Singer se handnaaimasjien, die beste in die wêreld, stitch it while you wear it. Jirre, nee wat! Mens sal nie sê hulle kry afslag op video’s by Ponta do Sol nie! Lyk my ons luck is uit vanaand, Lambert. Try jy ’n bietjie.”
Lat hierie dooierige aand nou nog waarlik op die hond se stert so ’n lekker vibe optel! Hy moet sê, dis nou één ding van ou Treppie, hy’t ’n oog vir ’n gap. En as jy die slag nie aan die receiving end van daai gap is wat hy sien nie, dan voel dit vir jou jy surf, want Treppie maak moerse lekker waves. Treppie scheme mos al weke lank hulle moet ’n paar chips kry op die polisie. Solat as hulle weer moeilikheid het met Visoog of met die Flying Squad, lat hulle hulle saak ’n bietjie kan druk. En hier is hulle nou, jy kan maar sê in die hartjie van polisieland, en hulle kyk vir hulle in hulle binnekamers.
Treppie sê hulle kan die polisie druk met die polisie se skandes. Hy sê dis ’n tegniek van Triomf. En as die skandes groot genoeg is lat hulle nooit mag uitkom nie, dan reën dit van die perks, sê hy. En as hulle uitkom, dan reën dit éérs. Harde rande.
Kyk net wat het gebeur met die bankrot suiplap wat gekliek het oor die permanent removal van daai cheeky kaffer van Cradock. Die ANC se big guns gee toe sommer vir hom vyftienduisend rand vir sy storie en almal dink dis cool. Nou drink hy seker Bell’s uit ’n fancy glas met ysies. Tienkel, tienkel, tienkel.
Nou nie lat hulle vir so iets kan druk nie, want die Triomf-polisie se skandes het nie so ’n high profile nie.
“So, watse skandes dan?” het hy gevra, en toe lag Treppie en toe sê hy soos as hulle drugs vat of met hulle dogters lol, of as die sersante die konstabels in die hol naai, of as hulle meide rape. Want daai klas ding maak ’n polisieman baie meer benoud as om die government, enige government, maak nie saak of dit die incoming of die outgoing een is nie, se vuil werk vir hom te doen. Die punt is, sê Treppie, jy kan nie indemnity kry vir rape of kindermishandeling of drugs of holnaaiery met ’n SAP-uniform aan nie. Dan word jy op jou gat in die straat in gefire. Finish en klaar. Behalwe natuurlik as jy bereid is om ’n prys te betaal.
Hy’t vir Treppie gesê hoe lyk dit met ’n motor bike vir ’n prys. Een met ’n side-car, ’n motor bike made for two, to patrol Triomf.
Toe sê Treppie hy moet nou nie dink hy kan wêrelde versit nie. Hy wat Treppie is, wil net sorg lat hulle in vrede kan bly woon waar hulle woon, lat hulle klagtes behoorlik ondersoek word soos enige ander “wetsgehoorsame burgers” s’n en lat Visoog en Fort Knox hulle bekke hou en hulle verder uitlos lat hulle hulle eie heil kan uitwerk soos hulle goed dink.
“Toe, Lambert, wat sien jy?” Treppie pomp hom met die elmboog in die ribbes.
“Wag nou, man, ek sien ’n ou wat weights pomp.”
“Is jy seker dis wat hy pomp?” Treppie lag.
“Kyk self,” sê Lambert, “dis langs die sesde ou van links, onderste vloer, wat sy hare staan en blow-dry voor die spieël.”
Treppie vat die verkyker. “Dis ’n hólstabel daai! Hy maak reg vir undercover action. Eers ’n blow-dry, dan ’n blow-job! Nou vir vroulief tatta waai, dan gou ’n kitskonstabel naai!”
Treppie kyk die onderste ry vensters van ’n kant af deur.
Jirre, wat ’n boring lot. Eerste offisier drink ’n bier, die stafsersant change die kat se sand, die konstabel lyk erg misrabel en die generaal speel op sy paal. Lat ons ou force sy krag nou so moet mors!”
Jisses, hoe rym Treppie nou hier ’n snothou!
Treppie lat sak die verkyker. “Nee, kom ons waai maar liewer hier, wat. Hierie spul kan by ons kom leer in Marthastraat. Ons vier lyk soos ’n permanent Rand Easter Show teen ’n flat block vol van hulle.”
Treppie bly stil. Hy kyk om hulle. Die gebreekte stukke grafsteen blink spokerig. Treppie sluk uit die bottel. Hy check die bottel se level teen die maanlig.
Wagters op die mure. 


Hoe lank nog die nag? 


Die môre kom aan 


En ook so die dag!


“Hei, kom nou, man!” Hy stamp vir Treppie so ’n ligte stampie met die skouer. Treppie moet nou lekker wees. Hy ken hom al. As hy jolly bly op Klipdrift, dan gaan hy jolly slaap. Maar as hy eers sad is, dan raak hy naand lekker moerig. Dan begin hy heavy kak te spin oor hom en oor hulle. Dan neuk dit later woes.
Lambert sit weer die verkyker voor sy oë. Lat hy nou iets kry, asseblief, om vir Treppie op te cheer, want Treppie lyk of hy wil huil. Hy kyk weer vir die onderste vensters. In die een venster sien hy ’n ry kerse, in ’n ander een sien hy ’n vrou wat ’n stuk vleis ophou en dan kry hy ’n glimps van ’n hond wat met sy pote op die vensterbank staan en uitkyk. Sy luck is uit, wragtag. Lat hy nou hier vinnig ’n plan maak. Hy hoef mos nie vir Treppie die waarheid te vertel nie. Hy kan mos iets opmaak. Treppie is in any case so geswaai, hy sal nie eers agterkom nie.
“Ek sien ’n satanis. Hy braai ’n kat oor kerse!” Hy gee die verkyker vir Treppie. “Kyk self, onder, agste van links. Daar’s sterre met punte op die muur.”
’n Flat with a view en die swart kat sê mieeu!


sing Treppie. Hy swaai heen en weer met die verkyker. Skielik sit hy botstil.
“Nee, Lambert, jong, hoe kyk jy dan? Dis nie sterre met púnte nie, dis ’n hónd met óre, een wat leer spring deur vuur vir volk en vaderland, Dogmor über alles! Kyk!”
Raait. Daar kom die krag nou deur. Anything you say, mate! Hy vat die verkyker by Treppie.
“Mmm, ek sien, oor kerse, agter die vleis aan. Dis ’n alsatian.” Treppie vat weer die verkyker. “Daar spring hy die kerse óm! Dóm fókken hónd! Daar moer die ou hom met ’n rottang. Ek sien nie die ou nie, ek sien net die hand wat die rottang swaai. Die Tug van die Onsigbare!”
Treppie klink of hy uit ’n boek lees of ’n preek afsteek. Hoe nou verder met hierie storie?
“Arme hond, dis dieremishandeling daai!” Hy vat weer die verkyker by Treppie. Waar die vrou die vleis opgehou het, het hulle nou die gordyne toegetrek en die kerse is uitgeblaas, dis net die TV se blou lig teen die mure. En die hond se plek is leeg en donker. Nou weet hy nie verder nie. Hy kan mos net lieg as hy ’n starting point het. Sonder een is hy ’n hopeless case. Well, dit lyk nie of Treppie gepla is nie.
“Tja, die árme, árme honne!” Treppie steek skielik sy neus in die lug in op en gee ’n lank uitgerekte hondehuil.
“Oo-ee-a-a-a-au!”
Dit weerklink teen die flats se hoogtes uit. ’n Paar honde blaf in die verte. Lambert ril tot in sy stuitjie.
“Nee, sjaddap nou, Treppie, netnou vang hulle ons hier en wat sê jy dan?”
“Dan sê ek jy’s my guardian angel! Of my gidshond!” Treppie lag ’n dronk laggie.
“Kom ons waai!”
“Okay, kom ons check net eers.” Treppie vat weer die verkyker.
“Check wat?”
“Die maan.” Treppie draai in die rondte met sy arms oop.
“Hulle sê mos daar’s ’n man op die maan. Maar ek het ’n ander storie gehoor.”
“Ag moenie kak praat nie, Treppie!”
Hy’s nie seker watter kant toe Treppie nou werk nie. Hy’t sy skewe smiletjie op, skewer as gewoonlik van al die Klipdrift.
“Ek het gehoor daar’s ’n perdewa met twee perde voor en twee mense op.”
“Stront, Treppie, jy’s fokken geswaai man!”
Lambert kyk rond of daar niemand aankom nie. Hy’s nie lus vir moeilikheid nie. Skielik voel dit vir hom baie ver van die huis af.
“Jy’s geolie, man!”
“Nie geswaai nie, en ok nie geolie nie, net getickle, dis wat my ouma altyd vir ons vertel het. Jou prehistoric oumagrootjie wat jy nooit geken het nie. Daar’s ’n wa op die maan wat twee vosperde trek en ’n bruilofspaar op hulle honeymoon.”
“Vosperde, hmmf!”
Treppie kom regop van sy steen af. Hy wys, staan op. Lambert staan op. Hulle gooi kort skaduwees oor die klippe. Hulle kyk op in die lug. Dis ’n helder lug met stywe bollings wolke wat verbygly. Die wolke se pense is swart onder. Hulle kopkante lyk wit soos klippe in die blouerige lig wat hulle van bo af vang.
“Check!” sê Treppie.
“Check wat?”
“Die troukar, man, check of jy die troukar kan sien!”
Lambert sit die verkyker voor sy oë. Nou moet hy maar net game wees hier, dis al raad. Miskien gaan dit dan oor.
“Het jy hom?”
“Ek soek!”
Lambert kry die maan tussen die bollings wolke. Hy focus nader en verder tot hy hom lekker skerp het. Die maan het ’n effense kring om, pienkerig aan die binnekant.
“Check nou,” sê Treppie, “dis Koos Krismis en Laventeltjie, sy vrou, hulle gaan honeymoon hou bokant Klipfontein se sterre.”
Lambert check. Hy sien net die rowwe kors van die maan.
“En langs die kar staan ’n bruilofsgas wat ’n lift wil hê.”
Treppie se stem klink snaaks. Lambert soek die bruilofsgas. Hy sien grys spikkels en kolle. Die maan lyk gerasper, hy lyk gechip.
“En die bruidegom het ’n knapsak om en daar’s ’n tarentaal in. Vir die pot vanaand. Sy kop hang uit met blou lelle, die bloed drup uit sy bek uit in die stofpad.”
Nee, jirre! Hy kyk vir Treppie. Hy wil vir hom sê hy’s al weer besig om kak te praat en hy moet fokken end kry met dit. Muurpapier, wil hy vir hom sê. Maar die trane loop blink oor Treppie se gesig, af in die plooie om sy mond. Snaakse voëls roep in die nag. Hoog in die flats êrens hoor hy deure klap en mense wat op mekaar skree.
“En langs die voorwiel draf ’n hond en sy tong hang uit.”
“Dronkverdriet, dis wat jy het.” Dis al wat hy aan kan dink om te sê. Hy wil nou net fokken weg hier.
“Horries,” roep hy, want dit maak hom ongemaklik lat Treppie so huilerig is hier tussen die ou stene en als.
“En sy’t ’n hoedjie op met ’n netjie voor waar haar ogies agter blink soos druppels dou in ’n spinnerak.”
Treppie gee ’n snik. Hy sing:
O, sy tong hang uit 


Sy tong hang uit


Een stryk deur


Soos die mane keer


Met die bruidegom same 


En saam met die bruid!


“Stront met jou, Treppie, kak en stront! Die maan is in die lug en hy’s vol gate, kom ons fokof nou net hier!”
Lambert gryp vir Treppie, maar hy ruk hom los. Hy staan agteruit-agteruit met sy papdronk lyf.
“Mag stront wees, Lambert, maar wie sal jou oë vir jou open? Fok daai verkyker van jou, fok hom! It’s all in the mind and what’s in the moon, die maan is ’n naam, lag is gal, our lord is ’n drol, net kak is all side same side. Anything you say. Triomf of Doris Day, ons is hier om te bly!”
Vir wat gryp Treppie so hier na hom toe? Ongeskik! Maar dis nie ongeskik wat Treppie is nie, hy wil sy gún hê. Dis wat! En terselfdertyd stoot hy hom teen die bors lat hy amper in sy moer in teen die hoop stene afdonner.
“Gee my fokken gun hier!”
Treppie wys van bo af hy moenie worry nie, hy kýk net ’n bietjie. Hy sit die gun teen sy kop. En dan in sy mond. O, jirre, hier kom kak! Hy sukkel weer teen die hoop op.
“Daai fokken ding is gelaai, man, moet nou nie neuk nie!” Hy moes dit kon geweet het. Daai van die gun saamvat, was weer ’n plan van Treppie.
“Six of the best!” Treppie hou die gun hoog, weg van hom af. Hy kan hom nie bykom nie. Jirre, help! Wat as Treppie nou homself hier skiet vanaand? Wat sê hy dan vir Pop? Hy gryp na Treppie se arm, maar hy gryp mis. Skielik draai Treppie om na die flats toe.
“And this one’s for you!” skree hy. “Boem!” skiet hy.
Êrens breek glas. Jissis, gôt! Nou’s hulle mos in groot kak hier.
“Boem!” skiet Treppie nog ’n slag na die flats toe. “Zoeii!” kom die koeël terug. Lambert duck. Nee, gôt, hoe moet hy nou vir Treppie gestop kry hier? Sonder om self ’n koeël voor die kop te kry? Jirre, was hy nou weer stupid hier! Weer gryp hy mis. Treppie swaai sy hand met die gun weg.
“One for the dog in the moon!” skree hy.
“Boem!” skiet hy maan se kant toe. Met die ander hand gooi hy die leë Klipdrift-bottel stukkend op die stene. Die gun val ok uit sy hande uit. Dit kletter-kletter af oor die klippe. Hy sien dit lê.
Is jy nou fokken mal? Hy wil vir Treppie skree, maar sy keel is droog. Hy hoor gepraat en vensters oop- en toeklap. Nou moet hulle net wegkom hier. So-called fokken outing! Hy kry sy gun tussen twee stene. Hy hang sy verkyker om sy nek. Hy gryp vir Treppie en sleep hom teen die hoop af. Treppie wil nie opstaan en self loop nie. Hy lê op die grond met ’n groot stuk wit grafsteen in sy arms. Hy wil dit vir Gerty saamvat, sê hy. Sit-sit op sy gat sal hy gesleep moet word, met graniet in sy arms, sê hy.
Lambert skop vir Treppie, hy moet op. Maar Treppie wil nie op nie. Hy val plat op sy rug. Met die stuk klip in sy arms.
“Chip of the old block, chip of the old moon,” huil hy met sy wang teen die klip. Die trane rol oor sy gesig.
Lambert sleep hom met klip en al. Hy kan hom mos nie nou net so hier los nie? Hy sal mos nooit die einde van dit hoor nie.
“Naand, basies,” sê die ou kaffer weer toe hulle by hom verby kom. Hy lig sy hoed.
Fokken dom kaffer, plaas hy kom help hom hier, hy kan mos sien hy sukkel. Die gun druk in sy pens en die verkyker swaai om sy nek. Treppie maak ’n spoor soos ’n vet luislang deur die rubbish, so swaar is hy. Eers by die hek lat los hy die klip. Lambert werk hom oor die hek. Hy’s heeltemal slap. Sy broek skeur “garrr!”
Lambert moet terugbestuur huis toe. Treppie val ál hier teen hom. Jissis, watse blou lig sien hy daar in die spieëltjie? Gôts, is dit nou vir húlle? Hy change na tweede om op spoed te kom. “Hieeeee!” maak die Volla, vorentoe, derde toe, sommer hier by Gerty in. Lat hy hulle nou net van sy spoor af kry! Hy check in die spieëltjie. Dis ’n van, hy ry lat dit kak, maar hy hou straight af in Thornton. Raait. Lambert voel sharp. Treppie se guardian angel. Onder in Gerty vat hy die draai, hy slack nie eers af nie, op in Martha. Hier’s hulle hek. Die maan skyn helder in hulle jaart. Hy sleep vir Treppie uit die kar uit, agterom die huis.
Wat suis dan nou skielik hier bokant hulle koppe? Dis ’n Jumbo, die hele fokken lug vol.
“Jaws,” hik Treppie, “hap!”
Hulle kyk vir die Jumbo.
Daar’s wind in die bo-lug. Die wolke trek eenkant toe verby. Die Jumbo steek sy neus in tussen die wolke, stroomop. Die wolke gly weerskante van hom af weg soos hy gaan. Die maanlig glip oor sy sye lat hy blink trek oor sy hele lyf behalwe sy penskant wat donker bly. Stadig stoot hy sy neus bokant hulle verby, voor die maan in. Sy donker skaduwee kom oor hulle. Sy klank kom al hoe harder agter hom aan. Tot hulle niks anders kan hoor nie, as net sy vreeslike geblaas.
Lambert sien hoe gaan Treppie se mond oop soos hy iets skree vir die Jumbo voor die maan. Hy skud sy vuis boontoe.
“Wat!”
“Engel van Vergelding!” skree Treppie in sy oor. Sy asem is dik van die Klipdrift. “Met die bruidegom saam en saam met die bruid!”
“Hy gaan land op Jan Smuts nou, kom ons gaan slaap.”
Hy druk vir Treppie voor hom uit in die gang af, maak hom lê op sy bed.
Hy stap terug na sy den toe en sit die gang se lig af. By sy mahulle se toe deur staan hy stil. Hy maak die deur op ’n skrefie oop om te luister. “Gor-gor!” snork sy ma, “fuut-fuut!” snork Pop. “Swierie-swierie!” maak Toby se stert. Seker weer op die bed by hulle. Vanlat Gerty dood is, mag hy mos. So, hulle is okay.
Nou ja, all in all darem nie ’n te bad aand gewees nie. Hy moet sê, hy voel nogals in sy skik, ’n patrolman met class is hy. Wat het Treppie gesê? The knight of Triumph. Wat goed agter sy mense kyk. Want hulle kan ok nie meer aldag self nie. Daai’s vir fokken sure.



16 Die koningin van Engeland
DRAAD
Ai, jirre tog, nou skree en skiet hulle weer agter daai draad wat hulle so afrol. Die hele aand gaan dit al so aan. Terugskouings oor die jaar se gebeure, sê die mannetjie, en die koningin kom eers later. Dis tussen Krismis en Nuwejaar, so dis al wat jy sien op al die stasies, sy’t die ander ok al probeer, net speeches en marches en dooie mense onder komberse waar jy kyk.
Elke keer as Treppie sy kop by die kamerdeur uitsteek en hy sien hoe lê die mense so, dan sê hy hy wed sy bottom dollar dis Operation Snowball se komberse daai, charity is ok nie meer wat dit was nie, sê hy.
Niks aan te doen nie. Sy wag maar vir die koningin van Engeland. Dis darem iets om na uit te sien.
Dis rustig in die huis vanaand. Pop slaap hier langs haar in sy stoel. Toby lê met sy kop op Pop se skoen. Treppie lees koerante in sy kamer. Lambert is in sy den. Hy paint, sê hy. En as hy nie paint nie, dan grou hy sy gat. Sy opslagkelder, soos hy sê. Hy sê dis nog te vlak. Hy werk nou elke dag aan die goeters op sy lys. As hy iets klaar het, dan kom hy hier in die voorhuis in en staan in die middel van die vloer met sy hande in sy sye. Dan sê hy: Three down, twenty-six to go, of: Five down, thirty-two to go.
Treppie sê hulle moet vir hulle reghou, hulle is nou goed into count-down in. Maar nie om gelaunch te word nie, sê hy, om te implode.
So ver sy kan agterkom, las Lambert goed onderaan sy lys vinniger as wat hy hulle bo afmerk. So, dis mos nie count-down nie, dis count-up. En wat dit inhou vir opblaas of inkonk of bly sit, sal sy nie kan sê nie. Moet maar wag en sien.
Nou’t Treppie vir Lambert boonop ’n draadstorie in die kop gepraat. Mister Cochrane se security-draad. En nog van spikes ok. “Neat and nasty security spikes from Stiletto’s.” Sy hoor dit nou elke dag omtrent.
Daar’s baie huise met van daai spikes op, maar dis huise met hoë mure om. Hulle huis het nie ’n hoë muur om nie en Treppie sê dis ok nie nodig nie, hulle hoef net ’n paar van daai spikes in te kap rondom die overflow op die dak waar die sinkplate los is. En verder hoef hulle net Mister Cochrane se electrified razor wire bo-op hulle heininkie voor en bo-op hulle prefabmuur verder te span, dan’s hulle the neatest and nastiest of them all, sê Treppie. En dan’s hulle rég.
Reg vir wat, vra sy, en dan sê hy: Reg vir enige gebeurlikheid.
Hy sê Mister Cochrane is ’n man so na sy hart, hy’s ’n ou wat ’n gap vat as hy hom sien. En hy vat hom nie net nie, hy soek hom oor die hele wêreld en as hy hom nie kry nie, sê Treppie, sal hy nie verbaas wees as Mister Cochrane sy gap gaan máák met die hulp van die staat nie.
Watse gap, vra sy toe, en toe sê Treppie: O, dis ’n gap soos die vierperdewa wat sy regte naam nog moet kry. Treppie sê Mister Cochrane het agter dié gap aangetrek regdeur Afrika tot hier aan die puntjie, maar eintlik het dit met hom eers begin goed gaan in Njassaland, nou Kenia. Daar, sê Treppie, het Mister Cochrane die Mau-Mau gesien, dit was een van die gap se eerste name. Toe maak hy sy draad om die gap toe te span.
Mau-Mau.
Treppie sê dis nou een ding van dié soort gap, as jy hom eers tóégespan het met veiligheidsdraad, dan word hy groter en groter en jy kan nie voorbly nie. Jy span toe, sê hy, maar eintlik span jy oop. Hy sê dis nou ’n paradox daai, maar security het maar sulke paradoxes.
Treppie sê sy hoef net uit haar oë uit te kyk dan sal sy sien die hele Johannesburg blink al van Mister Cochrane se draad. Om gholfbane is dit, om die Vroue-Landbou-Unie se tehuis vir ongehude moeders in Brixton, om skole en fabrieke en die J.G. Strijdom, om Shoprite se loading zone agter, om Triomf se NG kerk, om die koeliekerk in Bosmont, oralster om. Enkeld om die botaniese tuine en driedubbeld om John Vorster, hy sê tot die Chinese in Commissioner het hulle agterplaas toegespan daarmee, nou kan hulle rotte ok nie meer uit nie. Hulle sit hulle by die sweet-en-sour, sê hy, vir bulk.
Bulk.
Die draad is al glad op RAU se muur ok, of daai muur nie al erg genoeg is nie. Sewe miljoen rand se muur, sê Treppie, jy sou sê RAU is ’n raptor wat wil uitbreek.
Raptor.
Hy sê dis nie meer lank nie, dan span hulle daai draad reg rondom die hele Johannesburg en dan sal Mister Cochrane nóg nie klaar wees nie, want dan kan hy nog drade tussenin span en nog drade rondom en tussenin en rondom en tussenin tot aan die einde van die aarde rondom.
Treppie sê dis die grootste enkele uitvoerproduk van Suid-Afrika. Hulle wil dit hê van die Soedan af regdeur die Kruger-Wildtuin tot in Chili, en Mister Cochrane is nou glad deur die Verenigde Nasies uitgenooi na Bosnië en Hertzego-watsenaam om sy draad te kom span solat die Mohammedane en die Christene kan ophou om mekaar uit te roei daar. En laas, sê hy, met die Golfoorlog, was daar ok belangstelling in Iran en Irak vir Mister Cochrane se draad. Wat hom glad nie verbaas het nie, sê hy, want Suid-Afrika het kanonne aan Irak verkoop vir die oorlog, en oorlog van enige aard sorg altyd vir gaps wat moet toegespan kom. Toe’s dit oorlog tussen die twee en toe voer ons draad uit na altwee. Hoe meer oorlog, hoe meer draad, hoe meer oorlog. Toe’s dit twee vlieë met een klap aanmekaar: Boem! Snap! sê Treppie. Boem! Snap! Boem! Snap! Baie winsgewend.
Nou se dae, sê hy, is dit nie meer guns en roses nie. Dis nou guns, gaps en wires. En die een hand was nie die ander nie, want hulle is altwee ewe vuil en hulle altwee weet wat die ander een doen en hulle is saam in dit in tot aan die elmboë.
Dit klink vir haar maar deurmekaar, maar Lambert knik sy kop of hy als verstaan wat Treppie sê. En hy soek nou by alles nog tweedehandse draad van Mister Cochrane om hulle huis mee toe te span. Maar tweedehands is dit altyd in hope en bollings in wat jy nooit weer kan gebruik nie. Dit haak inmekaar vas met daai vreeslike blades en dit vang grasse en plastiek en los katte op. Sy’t al gesien, langs die paaie, en op die scrap-yards, die bollings.
Treppie sê Lambert verstaan nog glad niks van draad nie, hy maak maar net of hy verstaan. Tweedehandse securitydraad, sê hy, is ’n contradiction in terms. Mister Cochrane verkoop net nuwe draad.
Mag wees, maar nuut of oud, sy wil nie ’n kat wees, wat nog te sê ’n kaffer wat in daai draad beland nie.
Treppie sê span is eintlik die verkeerde woord om te sê wat jy doen met daai draad. Hy sê dis eintlik afrol of -draai. Want dit kom styf opgerol op ’n groot tol en dan draai jy die tol met ’n handvatsel solat die draad afdraai in sulke stywe, stekerige sirkels in. Treppie se dis Suid-Afrika se Olympic emblem. Never mind ons vlamme.
As jy dit dan probeer knip met ’n tang, dan skiet die twee los ente om jou hande en die blades vreet winkelhake in jou vleis in en hoe meer jy wil uit, hoe dieper raak jy in.
Hulle het al ’n kat gesien wat so in die draad was, maar dit was tweedehands, so dit was nog erger. Daai kat het gelyk of iemand muti wou maak uit hom uit. Hy was in vierkantjies uitgehaak, lat hy twee keer sy eie size was, sies tog. Nou, behalwe die blades wat haak, kom die draad nou dubbeld, een draad buite en een draad binne, die binneste draad shock jou. Dis nou as jy klaar in winkelhake in gesny is van die blades en jy wil nog altyd in waarever jy wil in. Dan shock dit jou.
Treppie het die advertensie uitgeknip en opgeplak met sellotape onder die ou kalender met die lugfoto van Johannesburg. Lat ons goed kan sien waar ons is, het hy gesê. Hy’t met rooi ball-point onderstreep wat belangrik is:
Detect the Intruder


Stop the Intruder


Shock the Intruder


Low Cost Aggressive Asset Protection


Supplied by Perimeter Industries.


Dis nog twee en ’n bietjie ure voor die koningin van Engeland. Nou’s dit eers Agenda. Agenda gaan oor vrede en dit wys weer vir Hani wat vra vir vrede en toe die duif wat afgeval het in die graf langs die kis in. Was seker dizzy van al die mense en blomme en skote in die lug in en goed. Arme ou duifie.
Maar sy’t daai stuk al gesien. Dit was met Paastyd. Toe’t hulle gesê hulle het die duifie darem uitgehaal voor hulle toegegooi het, maar sy’t gesien hoe gooi die mense handevol grond en blomblare op hom lat sy ogies knip-knip-knip.
Nou wys hulle die gesigte van die mense wat hulle bang is sal ok geskiet word, nes Hani.
Eers wys hulle Terre’Blanche van die AWB. Treppie sê daai man sal homself in die voet skiet voor iemand hom op ’n ander plek kan skiet. En dan, as iemand anders hom finaal doodskiet, sal hy ’n heldebegrafnis kry, want ’n mens skiet nie aan ’n kruppel boer nie.
Hulle wys hoe val hy aanmekaar van sy perd af. Drie verskillende perde op drie verskillende plekke. Onder vlae. Hy moet liewer lat hulle hom in ’n riksja trek, sê Treppie.
Daar praat hy nou. Hy vra of die mense wil hê lat die komplotte wat gesmee word in die koue kankerkamers van die Kommuniste in ons mooi land tot ryping moet kom. Hulle moenie, dink sy, maar dan moet hy darem ok ordentlik leer perdry.
En daar wys hulle nou vir Winnie. Hulle is bang sy word geskiet van verskillende kante af. Treppie sê dis nou vir jou ’n dizzy meid daai. Dis van haar hooftooisels, sê hy. Enige iemand wat so ’n bolling groen satyn met punte op sy kop dra, sal begin kak praat. “We shall liberate this country with our matchboxes,” sê sy. Dis gebrek aan bloedtoevoer, sê Treppie.
Dan wys hulle vir Peter Mokaba. Hy’t nie ’n hooftooisel op nie. Hy sê ja-nee, hy sê nie hulle moet die Boere skiet nie, maar ja. Treppie sê hy’s die volgende minister van toerisme en hy sal gou afkoel as hy eers agter ’n trop zebras moet kyk.
Dan wys hulle Hernus Kriel se gesig. Hy lyk in die gesig gevat. En Kobie Coetsee s’n. Hy’t uitpop-oë. Treppie sê ’n man wat so ’n golden handshake soos hy gaan kry, het maar sulke oë. En dan Buthelezi. Hy’s in velle met stokke. En die burgemeester van Johannesburg. Hy’t ’n vaal duif op sy kop. Hulle wil hom skiet oor die rates.
Maar hulle lyk nie een vir haar of hulle draf nie. Hani het gedraf in sy sweetpak elke dag. Draf is goed vir ’n mens. Die president van Amerika draf in die oggende om die Withuis met sy lyfwagte. Maar Buthelezi draf nie, want hy’t niks aan onder daai velle nie. Dis wat Treppie sê. Hy sê die velle is vir die show en ’n ou wat op show is, moet stilsit met sy bene bymekaar en sy hande in sy skoot. Roelf draf – sy’t gesien eendag by die keffie voor op die Huisgenoot – met ’n drafbroekie aan en sy hond, een van daai varkhonde met die klein ogies en aerial-stertjies. Maar hulle is nie bang hy word geskiet nie. Hy’s vir vrede. Treppie sê hy’s ’n moffie en ’n kafferboetie, maar hy lyk vir haar heeltemal okay. Hy word net al hoe maerder. Sy hemde se krae sit wyd om sy nek en sy gorrel gaan op en af daarin soos ’n olieboor as hy praat. Dis van onderhandel, dis oor hy al sy gewig daarin gooi, sê Treppie. Dan’s dit Pik. Pik praat. Lat die spoeg spat. Hy sê hulle kan hom try skiet as hulle wil, hy skiet terug. Pik is ’n jolly ou. Al val die wêreld om hom inmekaar. Dis wat sy sê. Nog nie een keer het sy vir Pik rêrig worried gesien nie. Hy’t altyd ’n sêding vir homself of ’n plan vir ander mense. Pik is vir haar baie soos Treppie. Hy vat eenvoudig ’n ding as hy hom wil hê. Dan gee hy hom weer terug as hy klaar is met hom. Hy maak oorlog op ’n plek en as hy uitgekuier is met sy oorlog, dan maak hy weer vrede op daai selle plek. Without blinking an eyelid, sê Treppie. Treppie sê hy’s nie ’n profeet nie, maar hy bet sy bottom dollar lat Pik gaan al die tuislande terugvat wat hy gegee het, en dan’s daar kak.
Pik se neus is ok rooi, nes Treppie s’n. Raai, sy moet dit tog vir hom sê.
Sies tog, sy vrou het toe mos teen die spieëlkas se laai geval en toe moes sy Taiwan toe lat hulle naalde in haar nek in steek. Nou sit sy darem weer regop en die naalde is uit. Pik sê hy’s baie bly en dankbaar. Hy sê hy maak elke dag potjiekos vir haar.
Nou wys hulle vir Constand. Hy’s ’n generaal. Sy nek is styf en hy trek sy onderlip weg lat jy sy tande sien. Hy praat voor vrouens met perms. Hy staan op ’n verhoog met ’n vlag van voor en ’n vlag van agter. Die vrouens lyk maar suur. Hy sê: “Dames, u moet nie net die vaardigheid aanleer om ’n vuurwapen te hanteer nie. U moet ook die politieke wíl in u hart kweek om te skiet om dóód te skiet. Want dis al hoe ons die Afrikaner se voortbestaan gaan verseker.”
Treppie sê die generaal is ’n briljante strateeg and he means business. Hy sê hy’t êrens gelees die generaal het ’n tweelingbroer wat op ’n druppel water nes hy lyk, maar dié’s glo so mak soos ’n lammetjie. Jirre, sy moet sê, om vas te wees aan so ’n broer moet wees soos om in Cochrane se draad vas te sit. Hulle kan bly wees hulle is nie siamese nie. Treppie se bynaam vir die generaal is Salamiboy. Hy sê hy’t êrens ’n foto van die generaal toe dié nog hoof van die weermag was waar hy vol smiles saam met ander top brass die grootste salamiwors vashou wat nog ooit in Afrika gemaak is. Dit was vir die boys on the border. Daar het hulle destyds maar min vleis gesien, wat nog te sê wors.
Treppie het mos ’n klomp prentjies uit koerante van mense wat snaakse goed vashou – pampoene, skape, speenvarke, monumente van presidente se koppe, mieliekoppe, enige ding. Hy sê dis ongelooflik met watse goed mense bereid is om te pose in hierie land. Hy sê hulle Benades het nog nooit vir koerante gepose nie en hulle mag ’n klomp poor white-sukkelaars wees, maar hy sien so waar soos wat God in die hemel is nie ’n hond se stert se verskil tussen hulle en die top brass nie.
Nou wys hulle vir FW. FW staan op ’n rooi mat op ’n lughawe met sy hand op sy hart. Dis in Chili. Die Chillies march verby met guns en helmets. Langs FW staan sy vrou. Sy’t ’n hoedjie op met ’n netjie voor en sy hou haar handsakkie met altwee hande voor haar vas. Hulle’t dié stuk ok al gesien op die nuus toe dit gebeur het. Toe het sy al so jammer gevoel vir daai Marike. Sy lyk so droewig en haar wenkbroue trek op ’n hoop na mekaar toe met ’n diep plooi in die middel in. Sy lyk of sy wil huil daar op die lughawe op die mat met die vliegtuigies dóér in die verte en haar slap, blou rokkie wat so flap-flap om haar bene in die windjie wat gewaai het, daai dag in Chili. As sy so aangaan, het sy wat Mol is toe gesê, dan maak sy daai hele face-lift van haar tot niet binne-in ’n jaar se tyd. Want ’n frons is ’n ding wat jy moet afléér, dit help nie jy sny hom uit nie, hy frons net wéér. Maar hoe leer jy so iets af in hierie tye?
Toe spot Treppie ok nog. Toe gaan staan hy daar langs die TV net soos Marike met aankapknietjies en hy hou sy hande so voor sy mik en hy sit so ’n gesig op soos ou Gertytjie ok altyd opgesit het as sy ’n nommer twee gehad het. Wat nog die naaste is wat sy ’n uitdrukking aan Marike se uitdrukking daai dag in Chili sien kom het.
En toe sing Treppie met so ’n hoë stemmetjie:
Ek wonder wat my hinder 


Daar’s onrus in my hart 


Of daar ’n bange vlinder 


Sag huiwer in sy smart.


Pop sê Treppie het sy roeping gemis in die lewe. Hy moes ’n akteur of ’n ding geword het. En lat dit hom vreeslik kwel om so ’n talent so verspeel te sien sonder lat daar ’n vinger gelig word om iets daaromtrent te doen. Pop sê hy sal selfs so ver gaan as om te sê Treppie verdien subsidie.



TWEE SEPTEMBER
Sy moet sê hulle Benades het hulle momente. Soos nou laas ’n paar maande terug, dit was nog lente, toe hulle vir hulle sienderoë vasgeloop het in die vrede.
Hulle moes Braamfontein toe, want Treppie het in die smalls gesien lat daar’s ’n uitverkoping van uitskot office furniture. Hy’t gesê jy weet nooit, dis op die mees unlikely plekke wat jy ’n handige stuk plank of ’n ding optel vir next to nothing. Dit was eintlik vir Lambert, die hele optog, want hy wou al weer net neuk oor hy nie sy werksbank mooi glad kon kry vir sy girl nie. Dis waar hy die cocktails wil mix, sê hy. En die peanuts en die chips en die dips wil uitsit, en dit moet mooi glad wees en dit moet netjies lyk, nie daai ou rowwe stukke spoorwegsleeper op prefab slabs nie.
Wel, hulle het toe nooit eers naby daai meubelplek gekom nie. Want toe hulle indraai in Jorissenstraat in, toe’s dit net kaffers waar jy kyk, wit mense ok, maar meestal kaffers, die hele straat vol en hulle hou hande vas en hulle sing en dans en hulle druk vir Molletjie ál diékant toe, diékant toe, tot Pop naand met haar wiel eenkant vas teenaan die sypaadjie gedruk staan. En daar sit hulle toe. En al die ander karre sit net so vas, maar hulle het hulle ligte aan.
“Hier kom kak!” sê Treppie, want toe weet hulle nog nie wat gaan aan nie. Hulle dag eers dis seker Mandela wat hier is, of dood is, of dis FW, en dis seker een moerse begrafnispaartie die.
En al die kaffers wys-wys so na hulle nommerplate voor en agter en slaan op die dak en kyk op hulle horlosies en sê hulle moet nou op die daad uitklim.
“MDM!” skree hulle.
“MDM!” hou hulle aan en hulle wys en skree met oop monde.
“Raait, mense,” sê Treppie toe, “hier gebeur nou wat ek al lankal voorspel het met onse number-plates, een moerse donnerse mistake. Try julle nou net almal lyk soos die Mass Democratic Movement!”
Sy onthou nog hulle het vreeslik lank moes wag voor hulle daai nommerplate gekry het, want Pop het die papiere verloor. En toe hulle die goed die dag gaan afhaal, het Treppie gesê dis sy gat se deksel lat van al die derduisende karre in Johannesburg dit hulle kar moet wees wat MDM is en hy sien ’n probleem aankom van mistaken identity. Want MDM staan vir Matelose Demokratiese Makietie. Toe’t sy nog gesê dis nogal ’n lekker mistykie daai, en sy gee nie om vir so ’n identity nie, wat. Treppie het gedink dis baie snaaks, maar sy moenie haar luck push nie, het hy gesê. Wel, sy hoef niks te gepush het nie, daai dag het toe tog te lekker uitgedraai. Al het dit op daai oomblik gevoel na touch and go.
Pop het net doodstil gesit en nog net die sleutels uitgetrek en in sy sak gesit, voor die kaffers hom uit die seat getrek het, en haar uit die ander seat, met Lambert en Treppie agterna.
Lambert se oë het wild in sy kop gestaan van nie weet wat aangaan nie en hy skree nog: “Bly bymekaar, julle! Bly net bymekaar!” en sy wat Mol is, het gevoel-voel of sy ’n wasgoedpennetjie in haar housecoat se sak het.
Maar toe’s hulle lankal uitmekaar in die gedrang in, Treppie diékant en Lambert daaikant en Pop anderkant en sy heeltemal aan die oorkant van die straat. Met almal vreemde skepsels om haar. Toe sê so ’n opgeskote klimmeid vir haar, een met so ’n Chicken Lickenkepsie op die kroese: “Peace be with you, Ma,” en sy smile vir haar en steek vir haar ’n ligblou lintjie aan en ok nog twee duifies, ’n wittetjie en ’n ligblouetjie op ’n helderblou speldjie. Toe sien sy eers maar almal het lintjies en duifies op en almal hou hande vas. Dis toe al die tyd vrede waaroor dit gaan. En die hele tyd druk-druk die klimmeid haar hand en smile vir haar met blink oë. Sy’t geruik na Chicken Licken en haar hand was ’n bietjie vetterig. Maar toe druk sy maar terug, al het sy nog nooit eers aan ’n swart hand, skoon of vuil, gevat nie. En diékant van haar is daar ’n outa met net een been op krukke. Hy knyp sy een kruk onder sy arm vas en vat haar ander hand. Sy hand was baie koud en vellerig met los beentjies in. Maar hy’t mooi styf vasgehou.
Toe sien sy hy’t niks blou aan nie en toe maak sy haar hande los en sy wil haar lintjie vir hom gee, maar toe beduie hy hiér, sy moet dit asseblief vir hom aansteek ok en toe steek sy dit aan waar hy beduie, op sy lapel. Dit was ’n heeltemal deurgeskifte jas daai wat die outa aangehad het, maar met die speldjie voor op lyk hy toe sommer nuut. En toe smile sy vir hom en sy sien hoe smile die klimmeid ok en toe smile hulle al drie much better en hulle vat weer hande.
En toe kyk sy diékant en daaikant en sy sien vir Pop en Treppie en Lambert raak, almal met lintjies op die bors en hulle hande in vreemde hande vasgehou. En hulle smile glad nie, net Pop so effentjies, maar hy lyk meer benoud as iets anders.
En toe’s dit skielik so tjoepstil lat jy kan ’n speld hoor val. En toe sien sy maar hier huil dit dan nou weerskante van haar. Die outa lat sak sy ken op sy bors en hy maak sy oë toe en die trane die rol oor sy wange. En langs haar snuif-snuif die klimmeid so en tel haar hand, met haar wat Mol is se hand nog net so in hom, op tot by haar neus en vee hom af met die agterkant. Toe dag sy, ja, sy was self verbaas, sy sal wragtag nie eers omgegee het as daai klimmeid haar snotjies afgevee het met haar wat Mol is, se hand se agterkant in plaas van met haar eie nie. Want toe’s daar so ’n lekker gevoel in die lug in en dit was so hittete of sy’t self ok getjank. En toe’s die stilte oor en dis skielik net toeters en klokke en gesing en mense wat peace signs uit taxi’s uit gooi en ’n jong kêreltjie met ’n strepiesdas kom gryp vir haar hier om die lyf en draai vir haar tiekie soos laas in Fordsburg by die klerewerkersdans. En sy druk-druk tussen die mense deur tot sy vir Pop kry en sy sê nog so smile-smile vir hom: “Vrede vir jou, Pop,” toe sien sy maar Pop huil dan nou ok. Ai, Pop, hy’t so ’n sagte hart aan hom, rêrigwaar.
En toe dit alles oor is en hulle is weer in hulle kar en hulle kan weer ry, toe draai Pop so na haar toe en hy sê vir haar of sy nou al van ’n groter toeval in haar dag des lewens gehoor het, maar daai eenbeen-outa wie se hand sy vasgehou het, was dieselfde eenbeen-outa wat hy die dag voor geld gegee het in sy blik en wat vir hom gesê het: God bless you, sir. Dit wys jou net.
Lambert was toe al oor sy skrik, dank die jirre daarvoor, en hy’t gesê hy weet nie wat dit wys nie, maar hy voel ok dit wys iets. Treppie was heeltemal sonder spraak.
Heeltemal.
Of sy tong af was.
Maar toe hulle verby die Spar ry in Thornton op – hulle was toe glad nie meer lus vir office furniture nie – toe sê hy skielik ’n baie snaakse ding. Hy sê – sy sweer sy kon haar ore nie glo nie, dis meer die soort ding wat sy van Pop sal verwag – hy sê dis so ’n pragtige lentedag en dis amper eenuur, is hulle nie ok honger nie? Kom hulle koop iets lekkers en gaan hou piekniek by die Westdene-dam, wat sê hulle?
Ja-nee. Hulle Benades het hulle momente, al kos dit ’n hele vrede helder oordag die strate vol met klokke.
En dit word toe nog al hoe beter ok daai dag. Hulle koop toe vars broodjies en viennas van Bokkie en lemoene en ’n liter Coke en ’n coconut macaroon vir elkeen. Treppie betaal vir als, uit sy agtersak uit, net so. En hulle gaan parkeer in Seymour by die hekkie, maar toe dag sy sy mis nou iets hier, maar toe onthou sy dis vir Gerty wat sy mis. Toe was sy nog by hulle, oud en siek, maar darem. Sies tog, dis vandag al amper ’n maand lat sy dood is. Nou mis sy haar aanmekaar.
Toe ry Pop en almal ewe geduldig terug om vir Gerty en Toby te gaan haal, want hulle het ok maar nie so baie by die dam gekom nie, en toe parkeer hulle weer op dieselfde plek en die honde se sterte swaai en dis tog te jolly en hulle vat hulle kos en gaan sit in die ligte skaduwee van die wilgerbome wat net begin uitloop regoor die eiland, ok met wilgerbome op met ’n hadida in.
En dis rustig en vreedsaam, amper niks ander mense nie. Net so ’n paar ouens aan die oorkant wat braai.
“Seker polisiemannetjies,” sê Pop toe.
“Werk seker nagskof, sien ok seker maar min son, sies tog.”
So, toe pak hulle hulle kos uit en eet in stilte daar op die gras en af en toe sê iemand iets. Soos: Kyk die eendjies, of: Kyk waar hardloop Toby, of: Wonder watse soort voël is dit daai.
Net Treppie sê heeltemal niks nie. Hy sit net en skryf op sy sigaretboksie en dan krap hy dit weer dood en dan skryf hy weer op die ander kant. Later skryf hy glad op die kardoesie waar die macaroons in was.
“Wat skryf jy, Treppie?” vra Lambert naand en toe nog later vra sy en toe Pop ok nog. Maar Treppie byt net agter aan sy ball-point en hy krap sy kop, maar hy sê niks.
Toe, ná ’n lang tyd, toe hulle die Coke-bottel rondpass vir die laaste slukkies en hulle tweede sigarette sit en rook, toe vra Treppie of hulle nou reg is om aandag te gee, hy’t iets spesiaals geskryf vir ’n spesiale dag. En die naam daarvan is “Dis nie muurpapier dié nie” en dit gaan só.
Toe staan Treppie op en hy trek sy klere reg en hy resiteer sy versie. Want dit was wragtag ’n versie wat hy daar sit en skrywe het op sy John Rolfes se boksie en op die macaroons se kardoesie.
En hy sit ’n konsertstem op en hy wys met sy arm wyd oor die water en hy sê op van die kardoesie af, daai selfde kardoesie daar teen die muur onder die lugfoto van Johannesburg:

DIS NIE MUURPAPIER DIÉ NIE


Die bleshoender maak ’n rimpeling 


En die kolgans maak whá in die lug 


En die ou hadida ’n ou enkeling 


wat daar sit op die wilger se kam 


die skud sy vere en rek sy lede 


en roep há! vir sy maats op die brug 


ja-há! hul moet kyk,


dis nie muurpapier dié nie


nie dié nie, nie dié nie,


dis lente ja lente


by die Westdene se dam! –


en mede daarby is dit vrede.


Hulle was skoon stil daarvan. Vir ’n ruk was dit net voëltjies in hulle ore. Eers toe Toby begin tjank oorlat Treppie so snaaks bly regop staan met die plat kardoesie in sy een hand en sy ander hand op in die lug, toe begin Lambert hande klap. Toe klap hulle almal. En Pop sit sy vingers in sy mond soos op sy jongdag en hy gee ’n fluit met ’n draai in. En Toby blaf en spring in die rondte vir die vale.
Toe wil hulle dit nog ’n keer hoor, en nóg ’n keer. Vier keer moes Treppie sy versie resiteer, en elke keer was dit anders en mooier.
“A poet and you don’t know it, hey?” sê Lambert vir Treppie toe hulle terugstap kar toe. En Pop sê: “He knows, all right, he knóws,” en hy sit sy hand tussen Treppie se blaaie.
En toe Pop die draai vat in Marthastraat in tussen die prefabwiele in, toe sê Lambert: “Dis nie muurpapier dié nie, nie dié nie, nie dié nie,” en toe hulle by die huis kom en sy klim uit om die hek oop te maak, toe skree Lambert: “En die kolgans maak whá! in die lug!” En toe hulle die voordeur ingaan, toe sê Pop: “En mede daarby is dit vrede.”
En sy sê toe vir Treppie hy moet gee, daai kardoesie, sy sal dit vir hulle mooi opplak op die muur onder die lugfoto van Johannesburg, langs Mister Cochrane se draad. Toe kyk hy vir haar só en sy kyk terug en sy kan nie help nie, maar sy smile en sy sê: “Solat ons góéd kan weet waar ons is.” Toe smile hy ok en hy wienk vir haar en sy wienk vir hom terug en hy gee toe haar skouer ’n drukkie. Ja, wragtag, ’n ordentlike broederlike drukkie.
Dit wys jou net.
Wat so ’n dag aan ’n mens kan doen.
Nou hoor sy Lambert wil hê Treppie moet vir sy girl ’n versie skryf, sonder lat hy haar eers gesien het. In Engels. Maar sy weet nie so lekker nie. Want teen daai tyd sal dit nie vrede wees nie. Dis dan verkiesing.



KRISMIS
Jirre, maar dis ’n lang wag vir die koningin van Engeland vanaand. Nog ’n kwartier en dan beter dit die moeite werd wees, sy sweer.
Miskien sal sy solank die Krismiskaartjies weggooi op die sideboard, want as hulle Nuwejaar nog daar staan, dan sien sy al weer hoe gee dit ’n geneuk af. Nie lat sy enigiets bedoel het toe sy hulle daar gesit het nie – een vir een soos sy hulle gekry het in die posbus, regop met hulle prentjieskante buitetoe, almal huisies, huisies, huisies, behalwe die een met die paadjie hemel toe en ’n sonnetjie. Lat dit darem na iets kan lyk by hulle, want meestal is dit so ’n treurige deurmekaarspul, hulle Krismisse.
Maar raai, hierie jaar was dit toe darem heeltemal skaflik, want hulle het drie-drie vier kante toe presente gegee en Lambert het aangehou lat hy wil ’n braai hê op Krismis met T-bones en waatlemoen solat hulle almal kan leer om lekker sosiaal te verkeer, want hy het gesê hulle gaan daai les nodig hê vroeg in die nuwe jaar in as hy dalk begin vas uitgaan met sy verjaarsdag-girl. Want dan wil hy hê hulle moet kan ordentlik kuier en ordentlike kos eet en weet wat gasvryheid beteken. En nee, dit moenie op die primus in die pan gebraai word nie, op ’n regte houtvuur moet dit wees agter in die jaart in. En op Oukrismisaand toe gaan hang hy jou wragtag vyf silwer bolle wat hy gekoop het by Shoprite in die vyeboom op hier agter en hy sê hulle moet nou almal buitetoe kom, hy wil oefen om ’n feestelike vuur te maak, want hy weet van vuurmaak, maar ’n braaivleisvuur is iets anders, mens het ’n audience nodig daarvoor.
Hy’t drie sakke hout loop koop vir daai vuur, een en ’n half vir die oefening en een en ’n half for the real thing.
En toe wil hy ou koerante hê om onder die hout te sit, maar toe neuk Treppie ál en hy sê hy lees hulle nog en Lambert moes daaraan gedink het toe hy al die Wagtorings gebrand het. Toe sê Lambert maar dan moet sy nou op die daad daai simpel Krismiskaartjies van Seeff en Johan Bekker en Nico Niemand en De Huizemark en Aribal Watsenaam gaan haal lat hy sy vuur kan brandmaak en toe sê sy nog nooit gesien nie, Krismis is nog nie oor nie en sy Krismisvuur sal vrek vir ’n feit as hy die season’s greetings in vlamme wil laat opgaan. Toe sê hy seasons se gat, hulle bedoel dit nie, dis net huisagente se sales gimmicks. Toe sê sy gimmick homself en wat van die NP se Krismiskaartjie, wil hy dit ok verbrand? Toe sê hy nee, daai een kan sy maar los, want die NP’s was al so baie in hulle huis, hy voel hulle is al amper familie, en in elk geval die NP is safer as houses.
Toe’s dit natuurlik te veel vir Treppie om sy bek te hou, toe sê hy as hy wat Lambert is, die verkiesing tegemoet gaan in die geloof lat daai twee snotkoppe van die NP enigiets beter is as huisagente wat agter kommissie aan is, dan het hy in die byna veertig jaar wat hy al in die wêreld is, nog niks geleer nie.
En hy wat Lambert is, moet homself ’n bietjie afvra, as die DP sy werkers ’n rand betaal vir elke swart stem wat hulle werf, en die ANC betaal vyftienduisend rand vir één gedraaide bankrot wit poliesman met ’n drankprobleem, hoeveel meer dink hy sal die NP nie bereid wees om te betaal vir die stem van die Ampie van die nineties en sy mense wat in Triomf woon nie. En of hy dan nog nie opgelet het in watse smart kar daai klein Groenewald rondry nie en of hy wat Lambert is dan dink die NP kry daai soort geld uit die koeksisters wat hulle op kerkbasaars verkoop? Hy sê hy sê nou vandag vir hom dit kom uit die belastingbetaler se sak uit, dis wat, en dis fokken unfair.
Hy sê hy’s sommer lus en loop sluit aan by die Inkathas, want, sê hy, dis nou die een kafferparty daai wat se deure wyd oop staan vir wit mense, en ten minste het jy nou daar ’n kaffer, al is hy nog partykeer in velle, wat gatvol is van te koop wees vir die NP en wat sy eie koers inslaan, come hell or high water. Serves them damn right, sê Treppie, hy wens ou Mangope en Oupa Watsenaam en daai oulike klein cocky bantoe van Transkei en al daai wat gekoop was, byt die NP in die hand en sommer in die hol ok, want hy weet nie wanneer gaan hulle die dag leer nie.
Nou, toe’s hy so opgewerk lat hy skoon die ritteltits het en Lambert wil hom net daar op die heilige Oukrismis slaan met ’n stuk vuurmaakhout. Toe sê sy as hulle nie nou rustig word nie, gaan sy not ’n damn sy T-bones vir hom marineer nie. Hy raak mos vol fancy woorde hoe nader aan sy verjaarsdag. En sy gaan nóú saam met Pop oorkant toe en gaan bel die polisie om vir hom te kom wegvat groendakkies toe in ’n straight-jacket, en sommer vir Treppie ok, want sy hou nie Krismis met ’n skepsel vol horriespraatjies nie, wat nog te sê verkiesing. Ás hulle daai dag aanskou, bygesê. Toe sê Pop hy stem, en of hulle nou nie vir een keer wil probeer om Krismis deur te gaan sonder ’n geneuk nie, miskien is dit sy laaste.
Toe’s almal skielik tjoepstil, want dis die eerste keer lat hulle Pop so iets hoor sê.
So, dit was amper of sy het nie bly sit by daai oefenvuur van Lambert nie.
Maar dit sou tog jammer gewees het as sy geloop het, want dan sou sy die presente uitdeel gemis het en die presentebesigheid was van die begin af nou nogal ’n jolly affêre.
Hulle het uitgewerk as hulle drie-drie vir die orige een iets koop, dan sal hulle spaar én iets ordentliks vir daai een kan gee en hulle sal ok kan sorg lat almal gelyke waarde se goed kry, want ander jare het iemand altyd verneuk en iemand het altyd afgeskeep gevoel en dis wat altyd die geneuk op hulle Krismisse veroorsaak het. Dit was alles Pop se idee daai. Treppie het gesê dit klink vir hom nou regtig na ’n Nuwe Suid-Afrika-plan.
So, toe werk hulle dit so uit. Pop en sy en Treppie gee vir Lambert iets en Lambert en sy en Pop gee vir Treppie iets, en Lambert en Treppie en Pop gee vir haar iets, en sy en Treppie en Lambert gee vir Pop iets. En hulle almal saam gee vir Toby ’n pakkie sopbene. Sies tog, waar is Gerty dan nou hierie Krismis.
’n Properse negotiated settlement is wat Treppie daarvan gesê het en dis nou wat hy noem transparent en toe sê sy ja, dis hoe sy al die jare vir Pop geken het.
Toe gaan hulle almal saam Shoprite toe daai Donderdag voor Krismis, want hulle dag toe, nee, Vrydag sal dit te besig wees, maar toe’s dit daai Donderdag al klaar so besig lat jy vir jou nie kan draai nie, wat nog te sê ’n trollie draai, toe vat hulle maar mandjies.
Nou, toe werk dit so: Die een vir wie die present gekoop word, moet voor by die tydskrifte rondstaan met sy rug na die rakke toe en die ander drie kry dan ’n kwartier om vir daai een iets uit te soek. Dan betaal hulle dit al drie by die verste till en dan vat hulle dit in ’n plastieksak kar toe en dan kom hulle terug vir die volgende rondte.
Voor die tyd het hulle mooi uitgewerk waar elkeen se plastieksak gaan wees, want die sakke is almal eenderster en netnou is daar ’n deurmekaarspul. Pop s’n gaan in die bonnet, Lambert s’n in die dicky, hare agter Pop se seat en Treppie s’n voor by haar voete.
Lambert moes eerste wag, want hy’s die jongste. Toe kry sy en Treppie en Pop vir hom ’n paar nuwe shorts en ’n pakkie Gillette blades vir sy skeermes. En toe sien sy die Passion Meter en Treppie sê nog watse stront is dit al weer, Made in Taiwan, maar sy sê toe dis nou waarlik net die ding vir Lambert en op die ou end het hulle saamgestem. En vir Treppie het sy en Lambert en Pop ’n kortmouhemp en ’n gholfpet met Michael Jackson op en ’n sakkie peppermint humbugs gekoop.
Lambert het gesê dis vir sy asem. Want Treppie hoef deesdae net daai Klipdrift-asem van hom in die grassnyer in te blaas, dan vat hy.
En vir Pop het sy en Treppie en Lambert ’n pak met vier sakdoeke gekry, wittes met ’n blou krulletjies-P in die hoekie, en twee paar sokkies en ’n stel nuwe kruisbande, want sy oues was al so uitgerek dit kon niks meer ophou nie, nie broek nie en ok nie boude nie, al is Pop s’n al byna heeltemal weggekrimp. En nog ’n groot blik Ovaltine net vir Pop alleen om sy kragte mee op te bou, want vir krag het jy meer as kruisbande nodig.
Wat haar betref, sy’t geweet van ten minste één ding wat in haar sakkie sal wees van Pop en Lambert en Treppie af. En sy was reg ok. En sy was bly ok lat Pop nog suffel invloed kon laat geld.
’n Nuwe housecoat was dit. Dieselfde style wat Pop elke Krismis vir haar gee. Net, dié keer was dit ’n gele, ’n goudgele, haar favourite kleur. Met twee pakkies sigarette in die een sak, en raai, in die ander sak, dit was nou nogal ’n verrassing, ’n nuwe kat vir die sideboard, want die ander een se kop is mos af. Meer as drie jaar lank al.
Treppie en Pop en Lambert het al drie so gesmile, sy weet nou nog nie wie se idee dit nou eintlik was nie, maar dit was nou nogal oorspronklik.
Maar die béste present van daai aand was Lambert se Passion Meter. Sy’t gewens sy’t ’n kamera om sy gesig af te neem toe hy lees wat staan op die boksie. Iets van lat dit ’n “principle” wys van hotgeit en hoe dit help vir stres en verveeldgeit, alles in net drie sekondes. “The perfect gift”.
En Lambert het skaars daai glasbolletjie met die rooi goed onderin in sy hand gehad, toe kook dit so hard in die glasnekkie in op lat Treppie toe natuurlik weer nie sy bek kon hou nie, want hy sê toe Lambert moet maar, in plaas van sukkel met sy paintings en goed, die hele dag lank mooi stil in die Tedelex gaan sit om af te koel voorlat sy girl kom, anders gaan hy haar radiator lat crack.
Maar toe’s Lambert so in sy noppies met sy eie temperatuur lat hy net lag en verder niks doen nie.
Die oefenvuur het toe ok op die ou end goed gewerk en die T-bones die volgende dag was ok okay-erig, al moes hulle een-een op die stuk los diefwering van die badkamer se klein venstertjie gebraai word, want toe Lambert die grid van die ou Austintjie soek om op te braai, toe onthou hy natuurlik maar hy’t hom mos opgebrand in die Guy Fawkes-vuur.
Hulle het aartappels en baked beans daarby geëet en Treppie het ’n tweeliterboksie wit wyn gekoop vir die okkasie, Drostdy Hof Stein, wat hulle toe in two ticks gepolish het solat hulle te lam was om nog die waatlemoen te slag ok en net daar in die skaduwee van die vyeboom op ’n hoop gaan skuinslê het met die vyf silwer bolle wat vonkies afgee soos hulle draai bokant hulle koppe tussen die donkergroen blare.
Mol kry haarself staan in die kombuis en sy weet nie wat sy daar soek nie. O ja, sy’t die Krismiskaartjies kom weggooi. Ja-nee, dinge is aan die roer hier in Triomf. Sy lees agterop Aribal Catalao se season’s greetings:
It’s true! A new force has erupted in the West. For an instant market evaluation or free advice on the sale of your property phone 477-3029 (home) 837-9669 (bus.)


Oral rondom hulle is FOR SALE-bordjies op. Maar dit sukkel maar. Net oorkant het nog verkoop, en dis oor hulle sweet peas, dink sy. Fort Knox is al for sale vir maande lank. Nou’t hulle al glad daai swart ysterhekke en goed van hulle ligblou geverf en verder alles wit. Treppie sê nou lyk hulle nes die kantore van die Peace Secretariat in Triomf. Maar blou of nie blou nie, hulle triomfeer nie, sê hy.
Treppie sê as die pryse opgaan net ná die verkiesing, dan kan hulle dink aan verkoop, maar dan sal hulle ok eers moet verf. En waantoe dan, vra sy toe vir hom, en toe sê hy sy kop staan Sewebuffels-op-’n-hoop-doodgeskiet-fontein toe. Wat wáár is, vra sy, en hy sê toe dis in die hartjie van die platteland, maar sy moenie nou vir hom vra presies waar nie, want hy’t nie ’n kaart wat sulke droë drinkgate wys nie.
Sy’t gesê sy bly net waar sy is, hulle moet maar gaan as hulle moet gaan.
Maar wag, lat sy loop, dis nou sekerlik tyd al vir die koningin van Engeland.



OK MAAR MENS
Dis so ’n grys dag en die koningin moet pose vir ’n portrait. Sy’s in ’n gewaad met tossels en fur en ok nog haar kroon op haar kop. Doodstil sit sy, want die painter paint eers net haar kop. Haar favourite hondjie sit by haar voete. Sy ogies blink en sy ore is op soos hy kyk wat maak sy nooi.
Die kamera wys haar ore se lelle met pêrels en haar sagte nekvelle en dan een vir een van naby af die edelstene in haar kroon.
Die kamera wys ok haar wange en neus en die plooitjies onder haar oë. Die koningin is gepoeier en gepaint om te pose, maar mens sien haar tog effentjies frons. Al hou sy haar lippe op vriendelik.
Hulle wys nou hoe ver is die painter. Hy’t nog net haar gesig en ’n randjie wit fur om die nek. Die likeness is goed en die fur lyk ok eg.
Maar in haar skoot draai die koningin haar tossels al om en om in haar hande. En sy vryf met haar duim oor die kwaste. Hulle sê wat haar hinder, is die afbrand van Windsor, want die skade is groot en die skatte is nou veel minder. Hulle wys ’n skoot van die vuur.
Die koningin waar sy sit, kyk uit by die venster. Buite val die reën. Daar onder, ver weg, om die spuitfonteine, marsjeer die Royal Guard. Hulle is klein en rooi soos miere met strepe op hulle broeke. Hulle stamp met hulle voete en sit hulle gewere neer. Elkeen het ’n koord op sy mou en ’n hoë, swart keps op of hy oor iets rou.
“It looks like a rainy day,” sê die koningin, en: “How did this session go?”
Maar die kamera wys sy dink aan iets anders. Aan hoe sy gaan kyk het by Windsor. Met ’n geel plastiekhoedjie en swart rubber boots en ’n dun ou oorjassie teen die reën loop sy oor die rubble. ’n Brandweerman met ’n helmet op help vir haar trap oor die balke. Ok maar mens, sies tog.
“Oh, what a shame. My, what a pity. Alas, history reduced to mere ashes.”
“En nou, Molletjie, hoekom huil jy nou?”
Dis Pop wat wakker is.
“Ek huil oor die koningin van Engeland, oor haar paleis wat afgebrand het.”
“Toe maar,” sê Pop, “dis net ’n koningin en sy’t nog baie ander.”



17 Vrede op aarde
Om te kak is ’n kuns, that’s for fokken sure. En if anything, is ’n drol ’n work of art. So help him God. Party is waterpaintings van sunsets in die Sahara, en ander is standbeelde in parke. Maar ’n masterpiece van ’n kak is een wat homself soos ’n tapestry in een stuk uit jou derms uit werk, mooi dig geweef en evenly textured, nie te lig nie en ok nie te donker nie. Met al die kleure mooi geblend maar sonder lat dit boring is, fyn bont blommetjies helder op die gras en die wit perd met sy horing gedwee op die Madonna se skoot.
Treppie sit en blaai deur die ou almanak wat hy gister tussen die dykes se koerante gekry het. Daar’s ’n stukkende kitaar van ene Braque en ’n rowwe ou met ’n lap om sy kop. Dis ’n Van Gogh van Van Gogh wat sy oor afgesny het, sê dit onderaan.
Gog en brak. Nou ja. Gogs water oor Gogs brak.
Gee hom any time die heilige maagd en haar arme ou eenhoring in invisible stitches. Dit lyk ten minste na iets. En hy mind ok nie lat hulle nie lekker weet wie dit gemaak het nie. ’n Hele swerm nonne en goed het seker daai blommetjies sit en uitwerk, as jy hom vra. Totlat hulle tonge uitgehang het van die moeggeit en tot hulle skoon cross-eyed was van die konsentreer op die fyn stekies. Solat hulle naand glad begin gesigte sien het en toe werk hulle die Moeder van God in haar blou rok en haar weird perdjie vas bo-op die blommetjies-lawn. Mystics can’t be choosers. En hardlywiges ok nie. Dis ’n kruis en dis ’n roeping. En altwee, om te sien wat nie bestaan nie, én om te sit sonder resultate, is ’n manier om uit die fine grinder te kom.
Dit gee kakhuise vol kuns af. Die Here hoor hom.
The world is his witness.
Dis hoekom hy maar gefokof het daar uit die voorhuis uit en sy koerante gevat het en hier kom sit het. Al voel hy vandag nie in die verste verte ’n kans op kak nie, never mind kuns. Maar rustig sit op die toilet is myle beter as na jagse Jehovas luister saam met daai gefokte family van hom wat daar sit soos uile op kluite.
Die Jehovas is into Exodus al weer, en dis nog nie eers Maart nie. Elke jaar maak hulle dieselfde fout. Hulle try mos elke jaar om so stuk-stuk deur die hele Bybel te kom. Maar hulle timing is sleg uit. Hulle begin te vinnig, en dan, end van die jaar, moet hulle Openbaring twee keer agtermekaar lees, versie vir versie, want dan’s die Bybel op ’n end. Hy’t al baiekeer gesê, save us the Revelation, dears, we’ve heard it all before. Maar as hy sy oë uitvryf, dan’s die son al weer soos ’n harige sak en die maan soos bloed, vir die soveelste keer.
En wat hulle vandag lees, ken hy ok al uit sy kop uit. Van hoe Hy hulle uit die land van die Egiptenare verlos het en lat optrek het na ’n goeie en wye land, ’n land wat oorloop van die melk en heuning, die woonplek van die Kanaäniete en Hetiete en Amoniete. En dan maak Mol mos “iete-iete-iete” met haar pap bek soos sy al daai name try sê. Sy dink dis snaaks, die ou kont.
Al wat anders is aan vanjaar se Exodus is lat dit accompanied is. Lambert sit mos daar op sy krat en speel “pe-tieng, pe-tieng” op daai thumb piano van hom. Al hoe vinniger speel hy as dit by die peste en plae kom. Veral die paddas wat so uit die slote in die mense se beddens spring, werk op sy tiete. En van die tabernakel raak hy skoon op ’n high, van Aäron se rok met die goue klokkies en die granaatjies op die soom lat hy kan tienkel en nie sterwe nie as hy ingaan voor die aangesig van die Here. Hy staan soos ’n fokken pérd al wéér agter daai vroumens aan. Ja, jirre shame, hy wil seker keer met daai gespeel lat hy nie fit nie. Hy’s skoon maer van al die fits deesdae. Fit mos vir fokol. Drie, vier keer al, net in Januarie. En hy wil nie sy pille drink nie, want hy sê hy wil sy wits bymekaar hê vir alles wat hy moet regmaak. Hy werk hom op in ’n total state hoe nader dit kom aan sy verjaarsdag. Maar als wat hy aan vat, dié breek hy. Not a Midas, this Benade, that’s for sure.
Soos nou laas toe hy weer uitvind Pop het die badkamerspieëltjie te groot lat sny. A ghost of a millimeter, maar nog te groot. Toe try hy hom mos self regsny en toe breek hy hom natuurlik. In stukke in. Daai paar stukke was nog heeltemal okay om te plak op die hardboard, het hy vir hom gesê, maar toe’s sy moer so gestrip lat hy daai stukke een vir een vat en vir hulle fyn en flenters moer met ’n hamer. En toe fit hy. So, nou sit en speel hy daar for fit’s sake sonder ophou ’n tune vir die wolkkolom en die Rooi See en die bitter water van Mara. “Pe-tieng, pe-teng, pe-tong.”
So, vir Lambert kan hy ok nie aanskou nie.
Om van Pop nie eers te praat nie. Dié sit daar met sy broek wat oopgaap voor, want Mol se knope wat sy aangewerk het, is weer almal af en Pop verloor aanmekaar sy haakspeld. Die geneuk het vroeg vanoggend al begin toe Pop sy hemp en sy vest voor by sy broek inwerk om sy skaamte te bedek, soos hy sal sê. Want Mol wys toe aanmekaar met haar vinger. Toe vra hy wat Treppie is mos vir hulle of hulle dan scheme hulle is so vars uit die paradys geskop lat hulle skaamtes wat oopsit enigiemand kan bodder.
Hy’t dit eintlik net gesê om hulle ’n bietjie op te cheer ná gisteraand.
Want dit was weer Saterdagaand en die gras moes weer gesny kom in die middel van die nag en amper was daar toe weer ’n geneuk met langsaan. Maar toe’s Pop sommer dwars, uit die bloute uit, en hy trek los net daar in die gang.
Of hy wat Treppie is dan nie weet lat die dood die grootste skaamte van almal is nie, en lat niks dit kan bedek nie. Kyk, sê hy, en hy kyk op na die ceiling in die gang, kyk hoe moet hy sy Heiland ontmoet met leë hande en sonder ’n enkele knoop aan sy gulp. En lat dit darem nie te veel gevra is om jou hemp oor jou skaamte te trek solank jy nog in die lewe is nie. Dis die minste wat jy kan doen, sê hy. En lat hulle wat agterbly beter eendag sorg lat hy wat Pop is, ordentlik skoon gewas en netjies uitgelê kom vir die laaste reis na die hemelse poorte toe.
Pop kom mos die laaste tyd met sulke heavy speeches uit op snaakse plekke en tye, sommer op sy nugter maag in die gang. Of in Shoprite.
Soos nou die dag, toe preek hy mos vir die baked beans. In tamatiesous. Hy kyk nog so, nou waar’s Pop dan, want al wat hulle moes gaan kry het, was hondekos. Daar staan Pop toe voor die specials-rak. Dit was boontjies daai dag.
Boontjies, sê Pop, julle mag in tamatiesous wees, maar ek sê vir julle, sit spek by, en julle is in julle fokken moere in. Want oor spek en boontjies gaan dit alles. Oor niks! Poef! Al wat mens doen, is jy laat winde en ander mense sê sies wat ruik so, en dan’s dit verby met jou. Niks! Klaar, uit, weg! Pffft! En geen mens kan ontsnap van hierie drie nie, nie aan die boontjies nie, nie aan die winde nie en ok nie aan die dood nie. Amen.
Nie lat dit ’n slegte speech was nie. En ok nie lat hy regtig als gehoor het nie. Net hier en daar ’n woord gevang. Maar van wat hy kon uitmaak, het hy gedink dis nogals sharp.
Maar Pop se gesig en Pop se stem, dit was wat hy nie gelike het van die storie nie. Pop het nie gelag nie en hy’t ok nie gesmile nie, en sy stem het geklink soos ’n droë ding wat rattle in die wind. Heeltemal anders as wat dit sou geklink het as hy wat Treppie is, dit in sy kop sou kry om te preek vir boontjies op ’n special. En die jirre weet, hy preek vir baie goed, afgeprys ofte not. Maar dis altyd ’n game. Maar hierdie preek van Pop was anders. Dit was nie speletjies nie. Want Pop gaan toe heen en hy vee die boontjies van die specials-rak af. Van die boonste twee af, met sy regtervoorarm diékant toe en met sy linkervoorarm daaikant toe. En vir die onderste rak sit hy toe voet by. Jy sien net blikke waai. Lat hy vir Pop daar moet uitsleep kar toe en Pop skop en gaan te kere lat jy sal sê dis nie Pop dié nie, dis Lambert. Of selfs hy wat Treppie is, want sy kabels raak ok maar lekker los partykeer, hy weet. Maar Pop is mos ’n softie, geen bose woord oor sy lippe nie. En hier preek hy nou wragtag vir boontjies. En skop blikke in Shoprite en vloek een stryk deur. Nie lat hy nie ’n dop ingehad het nie. Hulle het altwee daai middag ’n paar kappe gemaak. Maar Pop raak meestal net suf van Klipdrift. En van wyn raak hy silly. Nog nooit het hy wat Treppie is, al vir Pop so sien uithaak nie.
By die huis het hy vir Pop in sy stoel gemaak sit en die TV full blast aangesit lat hy aan die slaap kan raak. En toe’t hy vir Mol gaan vertel wat gebeur het.
Dis oor Lambert, het Mol gesê, Pop is worried oor Lambert wat agteruit gaan nog voor hy vorentoe gegaan het. En dit breek sy hart lat dit so moet gaan met hulle Benades, geslag op geslag. En Lambert gaan nie eers ’n geslag ná hom hê nie en wat moet van hom word as hulle almal eendag dood is.
Nou ja, seker genoeg om vir boontjies te wil preek.
Want hy, for one, wil wragtag nie by wees die dag as Lambert alleen op die wêreld en sonder nageslag vir homself ’n poloniesandwich moet maak nie. Of die lawn moet mow nie.
Daai posbus was net in Januarie al drie keer van daai hekpaal af. En elke keer moet almal net inspring en help. En al die los vloerblokkies het hy gevat en sommer dié wat half en kwartpad los was ok. Uitgegrawe het hy hulle met ’n skroewedraaier. Om hulle kamtag glad te skuur onder en hulle vir ewig en altyd vas te gom. Maar toe verbrand hy hulle voor hy hulle glad het. Nou’s dit net gate-gate in die gang orals, waar almal se voete die hele tyd aan haak. Nou’s dit deesdae ’n val-val geneuk hier by hulle.
Mol probeer by die kombuis kom met haar Shoprite-sakke, dan val sy in die gang lat jy net sien sakke waai. Pop wil die TV afsit ná die peace song en dan haak sy voet en dan val hy ’n gat in sy kop teen die sideboard. Dan donner die sideboard van die baksteen af. En die kat van die sideboard af. Nou’t hulle al weer ’n kat sonder kop in die voorhuis. Some things never change.
En Flossie staan hier agter soos ’n gogga sonder dop. Sy’t darem weer wiele aan. En nou praat Lambert van met twéé karre ry as die kak spat. Hy en die girl, scheme hy, gaan voor ry in Flossie sonder dak of deure met hulle hare in die wind. Met Mol en Pop en hy agterna in Molletjie. Hy sê hulle het meer kans om by die grens uit te kom met twee karre as met een. Die een kan vir die ander een wat breek ’n travelling spare part wees, sê hy.
Watter een vir watter een, sal hy nie kan sê nie.
Klink meer na ’n travelling disaster as jy hom vra. Hy’t vir Lambert gesê, in any case om te travel, wat nog te sê in hierdie tye met los koeëls en goed in die lug rond, is nou rêrig soek vir kak. Jy stel jouself bloot. Asof jy nie al klaar genoeg blootgestel is net vanweë jou sagte mensvel met sy gate waardeur jy sien en proe en hoor en poep as jy kan nie. En jou twee bene met vorentoe voete en jou hande met vyf takkies waarmee jy alewig vat-vat aan die leegte hier voor jou sonder om ooit te weet wat in die volgende sekonde oor jou gaan kom nie. Of waaroor jy gaan val nie.
All the more reason for sitting quietly and waiting for the perfect shit. Dit help as hy lees. Nie die wêreld se headlines nie, nee, ok nie die main cats se moves nie, dis fokken boring. Hy soek net daai odd klein fokoppies wat die underdogs mee sukkel. En as dit één ding bewys, dan is dit lat hulle Benades is nie alleen nie, en hulle is nie al mense wat snaaks uitgedraai het in die lewe nie.
Soos die storie van die oujongnooi met die goudvisse. Dit was in Engeland, in die winter. Toe wil daai visse opfreeze, so koud was dit. Toe sit sy die visbak bo-op die heater om hulle warm te maak. Toe gaan sy uit en sy vergeet hulle daar. Kom terug, daar lê al die goudvisse op die grond, want die bak het gebars. Die grootste een het nog geroer. Sy naam was Jonah. Toe gee sy hom the kiss of life. Blaas in sy bek, blaas in sy kiewe, maar hy kom nie by nie. Toe sluk sy hom maar in. Om deel te hê aan haar vissie, for life ever after.
Die enigste conclusion wat hy daaruit kan trek, is lat die kleintjies altyd in die grotes se mage beland, mens of vis, maak nie saak nie.
Dis nou die klas storie wat sy derms aan die gang sit. Miskien gebeur daar tog nog iets vandag.
Wat nog? Die storie van die newly-weds wat vir hulle gaste ’n video wil wys van hulle verlowingsdag. Wat die bruidegom en sy vriend, die best man, gemaak het. Dit was in Amerika. En toe staan almal daar met hulle monde vol troukoek en daar sien hulle toe hoe naai die best man ’n pit bull terrier. Maar ’n hond staan mos nie stil vir sulke goed nie. En dis toe die groom wat voor vashou. Oeps! Verkeerde video. Toe flip die bruid natuurlik. So erg lat sy nou nog in die bin is. En daai accomplice en sy best man is so papwaternat van die spyt lat hulle elke dag ’n bos wit rose vat vir die geflipte bruid in die bin.
Te veel conclusions om te trek uit daai Dog Day Wedding, hy kan nie eers begin nie.
En in Harare, lees hy, is die main telephone exchange so van die kakkerlakke die mense kan nie deurkom nie. En in Indië gaan Kentucky Fried Chicken bankrot, want die koelies se hoenders is so maer die Colonel se geheime hoenderdeeg wil nie vat op daai oriental budgies nie. Never mind al die modder op Harmonie. Nou hoop hy net hulle gee daai plek dié keer die regte naam. Soekmekaar of Help-my-krap of iets.
So, all in all het hulle Benades nie te veel om oor te kla nie. Want so gaan dit maar in die wêreld. In-uit, aan-af, hier-daar, vuil-skoon, hond-hond. Twee-twee van elke soort in die ark. Een aanmekaar two-stroke activity. En so neuk almal maar aan, living it up, killing time. Van die Israeliete se tyd af al.
Vat nou maar daai stuk wat die vroumens vandag gelees het van die tabernakel se kandelaar. Die jirre weet, het daai lot woestynwankers nou tyd op hulle hande gehad! Só van die kelkies en die knoppe en die blomme was die ding, totally oorbodig as jy onthou lat ’n kandelaar is eintlik maar net ’n ding vir kerse in sit wat moet brand vir lig. Sés arms, drié aan elke kant, en drie kelkies soos amandelblomme aan die een arm, ’n knop en ’n blom, en drie kelkies aan die ander arm en ’n knop en ’n blom. Ensofokkenvoort. En ónder elke arm ok nog, aan die kandelaar se stam, viér kelkies soos amandelblomme met knoppe en blomme. Als gemaak uit één stuk “dryfwerk van suiwer goud”. En al die doeke en goed ok. Net tossels en stiksels waar jy kyk. Kompleet of die arme fokkers nou gedink het mens word salig van versier en borduur.
Hy sal sy kop op ’n blok sit lat saligheid lê in niksdoen. Heeltemal fokol uitrig, maar met ’n open mind vir die comings en die goings. Maar dis high-powered stuff daai en jy moet jou sit ken. En wie’s hy nou om so groot te try ingaan vir boggerol? So, hy kies maar the lesser of the two evils en dit kom neer op kak aanjaag. Nie lat sy klein bietjie kak nou “een stuk dryfwerk van suiwer goud” is nie, maar dis darem nie niks nie. Af en toe is dit Quality Street-kak and that’s the best he can hope for. En dis ok heeltemal goed genoeg, scheme hy, vir ’n ou wat sit waar hy sit in Triomf. Want, to tell the honest truth, Triomf het nie eers die redeeming features van ’n woestyn nie. Dis net ’n dump. Soos die res van Jo’burg, mind you.
Maar dit voel vir hom hy’s al een van hulle wat dit lekker kliek. Een vir een fok hulle mos soos skape agter die vuur in die wolk aan. En in sy familie kom dit al van vér af, dié fokken hans houding.
Soos daai slag toe die waens deur Fordsburg gekom het. Dit was 1938. Sy ma het nog vir haar en Molletjie kappies gemaak vir die geleentheid. Genuine Voortrekkerkappies met groot flaptuite voor en toe agter in die nek.
Daai Solly-Jood wat vir hulle georganise het daar by die kleremaaksters het dan ok glad vir hulle gesê hulle is volksmoeders. Van dieselfde staal, het hy gesê, as hulle voorgeslagte wat barrevoets oor die Drakensberg getrek het. Slim fokken Jood, daai. Maar hy’t weer ander planne gehad met hulle. Hy’t net dieselfde storie gebruik. Almal het altyd planne gehad met hulle. En die een of ander storie. Hulle was nog altyd in die een of ander iemand se fokken plan of storie of horison of agtergrond of avontuur in. Sonder lat hulle wou, of ten minste sonder lat hy wou.
Pop was byvoorbeeld heeltemal into daai storie van ’38. Hy was tóé al sag in die kop. Hulle het vir hom kom recruit in hulle jaart by hulle huis in Vrededorp en vir hom so ’n onderbaadjie en ’n silly wit nekdoekie om die nek maak koop vir as die waens verbykom. En ’n hoed met een kant opgeslaan wat Oumol vir hom by die koelie moes gaan koop het. Pop het homself gelike in daai klere. Hy was alewig aan die ronddraai voor die spieël. Naand glad hoendervere in daai hoed se band gehad, dan diékant, dan daaikant. Hy wat Treppie was, wou niks weet nie, al was hy net tien, toe. Dit was ná Oupop hom so pap gebliksem het in die treintrok lat hy jare lank nie ’n woord gepraat het met niemand nie. Net daarna het Oupop homself opgehang. Toe kon hy weer praat, maar hy wou nog altyd nie saamsing aan “God-van-Jakob” en “Afrikaners-landgenote” wat hulle daai tyd so aanmekaar moes sing in die skole nie. Nie sy scene daai nie. Dit was nou vir jou muurpapier daai if ever you wanted interior decoration.
Swépe het hulle loop en klap in Main Street, Fordsburg! Swepe met riempiespunte vooraan wat “katwa!” weerklink tussen die huise. For crying in a bucket! En die Afrikanerosse dié kak net een stryk deur! Main Street was besaai van die kak en die honde was mal berserk van die vreemde ruike en goed. Een het tussen die osse se pote gekom en hy’s doodgeskop net daar op die plek. Not a day for a dog. Niemand het hom eers opgetel nie. Hy’t net daar bly lê in die pad. Almal gehypnotise van die waens. High op die Groot Trek.
Daai waens se name was nog die beste. Die een meer “simbolies” as die ander. Hy dink dis daai dag lat hy geleer het jy kan enige fokken ding “simbolies” maak as jy wil, vanaf ’n piepot tot ’n posbus. En dit hang net af of jy genoeg mag het, dan kan jy nog ’n verkiesing ok wen met ’n simboliese piepot. Of ’n hose-pipe of ’n kruiwa of bobbejaanspanner. It’s all in the mind.
Een wa se naam was dan glad Die Kampsuster. Bo-op die wa staan toe so ’n regop tentjie met die flap wyd oopgeslaan lat jy kan binne-in sien, en daar sit die kampsuster in ’n swart rok toegeknoop tot aan die nek en die hare styf agtertoe getrek in ’n bolla. Haar gesig heeltemal wit gepoeier en met swart kringe onder die oë geteken en rye plooie op die voorkop. En op haar skoot lê so ’n opgeskote kind en hou vir hom op sterwe. Ok gepoeier en gepaint was hy om dodelik siek te lyk, pers en geel. En langsaan staan ’n enemmelbak met kamtagge water en dan af en toe, as die mense inkyk by die tent, dan doop die kampsuster ’n lappie in daai kamtagge water in en vee daai kamtagge doodsiek kind se geel gepoeierde voorkop af. Maar sy kon nie regtig afvee nie, want dan vee sy die make-up ok af en dan is die hele scene gespoil van die vreeslike lyding van die vrouens en die kinders in die kampe. So, sy vee net luglangs bokant die kop verby.
Nou, as dít simbolies is, dan is dit regtig baie silly. Dit het hy tóé gedink en hy dink dit nóú nog. Mense moenie met daai tipe kak by hom kom nie. Met Jopie Fourie en Racheltjie de Beer en Johanna van der Merwe nie.
Want dié’s toe mos ok daar met haar een en twintig assegaaisteke. Wat jy almal kan tel, so’t hulle dit met rooi goed, groot kolle orals oor haar lyf, ingeteken. Het nog net nommers gekort, daai “wonde”, een tot een en twintig, bygeskryf met koki.
Hy’t gesien hoe wienk daai Johanna vir Pop met haar een en twintig polka dots en al. Sy was opgebaar op haar rug. Met kappie en Voortrekkerrok en al, agter, onder die wa se kap. Ok met die tentflap op solat jy haar mooi kan sien, die heldin, hoe lê sy, vredig ná die stryd.
En net toe Pop so inbuk onder die wa om ghries aan sy nekdoek te smeer, want dit was mos nou die groot ding vir die jong laaities daai dag, om kamtag Voortrekkerghries aan hulle klere te kry, toe wienk sy vir Pop en sy vra vir hom of hy nie ’n entjie wil saamry en haar geselskap hou nie, dis so vervelig so opgebaar onder daai watent in as heldin.
Vir jare lank het Pop nog daai storie vertel. Nou nog partykeer. Hy sê hy sal nooit in sy lewe vergeet hoe hy saamgery het in die watent saam met Johanna met die steke nie, hy’t nooit haar regte naam gevra nie. Tot onder in Braamfontein. En as hulle sien die mense kyk, dan speel Pop hy’s ’n jong Voortrekkerman wat ween oor sy geliefde en hy sit sy kop op haar bors. En hy het dit graag gedoen, want sy was “’n pragtige nooi in die fleur van haar lewe”. Dis wat Pop altyd sê. En lat dit ’n vloekskoot was lat die kaffers haar nie in daai mooi gesiggie van haar gesteek het nie.
Pop is ’n sucker vir muurpapier, dis al wat hy kan sê. Deesdae is dit net op TV in plaas van op waens, maar nog niks het verander aan hoe Pop na die lewe kyk nie. Of wíl kyk nie. Want van hy daai preek vir die baked beans afgesteek het, lyk Pop vir hom ekstra moedswillig. Hy’t tot nou laas vir Mol ’n roosboompie gaan koop. Bid jou aan. Met twee geel rose aan. Spesiaal nursery toe gery daarvoor. Nogal die lanies se nursery in Jan Smuts. Pop het gesien daar’s goedkoop rose daar op ’n special. By Keith Kirsten se nursery. Toe sê hy dis nou ’n hele optog, maar hy mind nie hoe ver hy moet ry om Mol se hart bly te maak nie.
Hy wat Treppie was, was nie saam nie, want hy was by die Chinese die hele dag. Maar Pop het glo vir Lambert saamgevat en Lambert sê die mense het so vir hulle gekyk daar tussen al die plante, of hulle van Mars af kom, lat hy toe maar later in die kar gaan sit het. En Pop bly weg en Pop bly weg, want hy’t gesê nou soek hy ’n Whisky Mac tot hy een kry. En toe Pop weer by die kar aangesit kom, met ’n roosboom in sy hande, toe smile hy van oor tot oor, want toe’t hy daai roos glo heeltemal verniet gekry. En dit was nie ’n Whisky Mac nie, het Pop gesê, Keithy Boy het toe blykbaar nog nooit in sy lewe van so ’n roos gehoor nie, maar dit maak nie saak nie, want die kleur was reg.
Die mense wou hom weg hê daar, het hy gesê. Toe sê hulle vir hom dè, vat en loop. Nou toe’s dit natuurlik weer ’n hele palawa, want Mol raak toe aan die huil toe sy die roos sien, want toe’s dit al die tyd haar verjaarsdag wat Pop vir die eerste keer in tien jaar onthou het, 17 Januarie.
As jy hom vra, sal Mol sê enige dag in Januarie is haar verjaarsdag. Hulle almal se ID’s is al so lank in daai sideboard se laai toegesluit lat hulle nie een meer weet wanneer presies hulle verjaar nie. Hulle weet net so more or less. Almal behalwe Lambert. Hy weet presies. 26 April. En dit sal hulle ok nooit vergeet nie, want dan’s daar kak. Maar hulle ken hulle eie net aan die maand. Hy weet hy verjaar êrens in November, en Pop in Mei en hulle doen al lankal niks meer daaraan nie.
Nou, toe moet die roos natuurlik geplant kom en Pop se asem is so kort van die hele optog, hy kan nie ’n vinger verroer nie. Lambert sê hy grawe nie vir plante gate nie, net vir petrol, en toe sit Mol aan hóm, maar hy moet dan die gat grawe. En toe’t Pop nog ’n hele lys instructions by Keith Buy-now-flower-later gekry oor hoe jy rose se gate moet maak. Só wyd en só diep en dit en dat en die ander ding in die grond in gemix en soveel water, en ditse spray teen datse gogga en hy weet nie wat alles nie. Toe sê hy vir Mol hierie roos gaan vir haar net ellende bring. Toe huil sy éérs.
Dis nou al amper ’n maand en daai roos het tot nou toe nog nie geplant geraak nie. Hy sien Mol gooi dit elke oggend nat in die swart plastic. Maar dit begin al geel word onderaan. Vir wat sy dit nie net sommer êrens in die grond sit nie, weet hy nie. Haar hande is mos nie af nie. As sy die dag in die mood is, loop sy die hele dag met daai roos om die huis rond en vra vir almal wáár moet sy dit tog plant, wáár dan tog.
Pop sê voor. Langs die posbus. Lambert sê nee, agter, langs die vyeboom, want dis die enigste ander plant in die jaart. Hy wat Treppie is, sê nêrens nie, want Toby pie op alles en sy moet miskien liewer wag tot Toby ok eendag in die hemel is voor sy met rose begin foeter.
Dan wil Mol net weer huil. Hoe ouer sy raak, hoe huileriger raak sy. Dit knoop skoon sy derms. Dan spin hy vir haar ’n klomp kak van hoe die rose in die hemel nooit doodgaan nie, allermins van hondepis. En van hoe die hemelse roosbome verskillende kleure en geure dra aan een bos. Hoe meer hemelse hondepie hulle op hulle kry, hoe meer verskillende rose dra hulle. Één aanmekaar nimmereindigende storie embroider hy vir haar tot sy sjaddap en daai silly smile op kry. Dan sit sy die roos maar weer neer in sy plastic in die skaduwee by die kombuisdeur.
En daar staan hy nou. Tussen Lambert se gemors wat hy in en uit dra reg rondom die huis soos hy probeer om deur sy lys te kom. Eenkant langs die roosboom staan die badkamerkassie wat hy toe sommer los uit die muur uit geruk het daai dag toe die spieëltjie nie wou pas nie. En daar langsaan staan ’n paar odd planke teen die muur waarvan Lambert ’n beter, groter badkamerkassie wil maak. Altyd bigger en better wil Lambert wees. En duskant staan drie leë Dogmor-blikke en ’n krat empties. En anderkant staan drie leë GTX-blikke en ’n boks leë Klipdrift-bottels. Ok maar simbolies, as jy hom vra, van hoe hulle sukkel in die swete van hulle aanskyne om puntjie by paaltjie en spieëltjie aan die wand te kry. En teen die ander muur staan die bed met die ingevoude pote en die vere wat losgeskiet het. Hy wil hom regmaak, sê hy. En teen die muur staan die badkamervenster se burglar bars wat nie weer lekker wou in nalat hulle die Krismis T-bones op die ding gebraai het nie. Lambert sê hy het gebuig van die vuur, hy sal hom weer reguit buig lat hy kan pas. Hy sê mos, never too late to build a tabernacle.
Die nuutste is lat hy hulle huis wil verf. Marthastraat 127 moet glo wit kom voor sy verjaarsdag. Soos die duiwel dit wil hê, kom daar toe ok die ander dag in die posbus ’n verfbrief aan met ’n goue stamp in die middel en onder die stamp is toe ’n nommer en onderaan die brief ’n lys nommers waarop hulle nommer toe ok staan en dit beteken lat hulle kry drieduisend rand se verf verniet. Presentjie van Wonder Wall vir die nuwe jaar. Dis wat Lambert gelees het daar. Hy’t aangehou tot Pop hulle adres en goed ingevul het vir ja, dankie, hulle vat graag die verf, dankie, en dit loop pos het, nog dieselfde dag, soos die brief gesê het. Hy’t dit glad nie onder oë gehad nie, want hy was by die Chinese. Hulle het hom net daarvan vertel en hy’t vir hulle gesê hier kom kak. Of hulle die fine print gelees het. Toe weet hulle nie eers wat is fine print nie. Red nou ’n nasie. Toe, net ’n paar dae later, toe kom die kak. In die vorm van ’n mannetjie met ’n strepieshemp en ’n blommetjiesdas aan wat die huis se mure meet met ’n wieletjie aan ’n handle wat kan uittrek. Die ceilings ok. En toe vra hy die leer en hy klim net daar op die dak en meet “katarra! katarra!” al oor die sinkplate. Pop en Mol en Lambert was uit Shoprite toe en daar sit hy alleen met die mannetjie met die wieletjie met die metertjie wat hulle huis se measures vat binneste-buite en bo-op.
Toe haal die mannetjie die verfbrief uit en wys vir hom die signature daar op die dotted line en vra vir hom of hy weet wie daar gesign het. Plaas lat hy toe sê nee, hy weet nie. Maar die mannetjie kyk vir hom so reguit en toe sê hy maar ja, dis sy broer daai. En toe sê die mannetjie nee, maar dis reg. As dit familie is, kan hy wat Treppie is, nou maar die volgende papiere sign as sy broer nou uit is. En toe kom hy uit met ’n lang papier met drie carbon papers wat so vol fine print is, dit sal jou drie dae vat om dit te lees. Toe sê die mannetjie hier, hier en hier moet hy sign, dis ’n mere formality, dis net weer om te sê ja, dankie, hulle confirm lat hulle vat graag die verf vir drieduisend rand. En hy sê nog maar los nou een deurslag hier lat hy dit vir sy broer kan wys. Maar die mannetjie is al by die deur uit en hy sê die deurslag kom met die aflewering van die verf, dit sal ’n maand of twee vat, want hulle het so baie pledges hulle kan nie voorbly nie, en woerts is hy weg in sy Uno.
Pledges, dag hy toe, maar wat is dan nou hier gepledge? Hulle het verf gewen oorlat hulle die regte nommer onder die goue stamp gekry het, dis al. Wat kan jy nou wil pledge as jy self iets gewen het? Seker jou geloof in Wonder Wall. Hy sweer daar’s weer die een of ander fokken snag hier.
Maar eintlik is dit nie die ergste nie. Wat hom so half sad maak, is al die duisende meters wat op daai mannetjie se wieletjie geklok is en wat als gaan wit word, spierwit sonder ’n spoor van hulle comings en goings.
Treppie kyk vir die badkamer. Hulle het tot hier ok gemeet vir die paintery. Sal maar ’n bra ongesellige kakkery afgee wat net ruik na verf. Want hy ken elke merkie en krakie hier, in fact, as daar nou een plek is in hierie huis wat hy sy eie kan noem, is dit die toilet. Hier kan hy asemhaal, hier kan hy gefigure kry what next. Dis hier waar hy die “bobbejaan vlooi” soos Pop altyd sê as hy so lank binne bly. Well, of dit vlooie is, sal hy nie kan sê nie, al wat hy weet, dis ’n necessity.
Treppie kyk vir al die goed in die badkamer. Die sagte rubber tube vir petrol suig. Agter die deur aan ’n spyker hang hy. Hulle tandeborsels, krom en skeef in die blou plasticglasie op die rakkie. Sy en Pop en Lambert se skeermesse op die vensterbank. En Mol se haarborsel, so vol grys gekoekte hare, mens sien amper nie meer borsel nie. Drie oopgebuigde hairpins, twee knope.
So is hulle personal effects die hele huis vol. Saam met hulle spoeg en hulle bloed en hulle asems en hondepote op die mure orals.
Die lig val gelerig deur die badkamer se venster. Dis riffeltjiesglas. Dit gooi ’n dowwe, blink kol teen die muur. Iemand het daar met ’n oop olie-hand ’n vat gevat. Seker Lambert. King Kong was here.
Nou ja, what will be will be. From a high gloss to a mat finish in the space of a lifetime. Miskien is dit ok nie so bad nie, wat. Met ’n face-lift gaan daar tog altyd iets verlore, en wat kan hulle tog nou verloor in any case? Nou nie wat jy museum pieces sal noem nie, net collected works of wear and tear. Die bietjie baggage van die Groot Trek van die Benades, vuil gevat, swart gebrand, gekoek, taai, blink gesit, gekraak, uitgetorring. Mot en roes met hondehare oor alles.
Nie muurpapier dié nie. Ok nie ’n tabernakel nie. Net die blues van Marthastraat 127. Fine print van fokol. Droesem van Triomf!
Nou toe nou! En hy’s doodnugter hier! Seker sy maag wat gegis is. Maar dis dan ten minste self-generated intoxication. Nie daai klomp hot air en fine tuning wat Pop soveel kicks uit kry nie.
Vat nou maar hoe Pop en Mol in ’48 geval het, hook, line and sinker, vir Malan se storie. Wéér ’n Groot Trek-storie. Dit was oor die wireless. Oumol was nie meer by nie. Dit was net hulle drie daar om die kombuistafel in Vrededorp. En hy onthou nog hy’t gesê bla-bla-bla toe daai ou platbekparra met die hoed begin te kwaak oor die verkiesing en oor hoe sy party, die “Gesuiwerde” Nasionale Party, op almal reken om die Groot Trek te “volbring”. Pure undiluted shit! En hoe sy party hulle sal lei op hierie Groot Trek. Deur sy slote en driwwe heen en deur sy risiko’s en gevare. En hoe sy party elke bedreiging sal wegweer en die vyande sal verpletter by die Bloedrivier van die arbeidsmark, tot die bitter einde toe. Want dis nie dié keer die Groot Trek landin om onder die Engelse uit te kom nie, het hy gesê, dis nou die landelike Afrikaner se Groot Trek na die stede toe en vir dié wat reeds daar is, die armes en die verguisdes, is dit die Groot Trek na die hoër professies en die groot kapitaal toe.
Watwou, het hy gesê. Dis die Groot Trek weer terúg onder die Engelse juk in. Net, daai juk het nou ’n drill bit en sy naam is Anglo. Maar Pop en Mol het vir hom gesê hy moet sjaddap, hulle wil hoor.
So hóór hulle, ja, as daar net iets gesê word van Groot Trek, Beloofde Land, Almal-Saam-Deur-Dik-En-Dun, dan hóór hulle.
Of daai land nou die land van melk en heuning of die land van petrol en olie en bakstene en mynhope is, dit maak nie saak nie.
En as daai stem wat dit alles belowe en voorspel nog boonop klink soos ’n dominee se stem, dan’s hulle all ears. Vuur en vlam. Ready for take-off.
Dis hoekom Mol dink daai Niehaus-ou van die ANC met die jakopeweroë is so ’n agtermekaar kêrel. Sy sê hy lat vir haar baie dink aan Malan. En dan sê hy vir haar maar dan moet sy mos stem vir die ANC en dan sê sy sy stem g’n vir die kaffers nie. Nou maar wat dan van Niehaus, hy’s mos nie ’n kaffer nie, sê hy. En dan sê sy wel, miskien sal sy dan tog vir die ANC stem, want Niehaus lyk vir haar of hy nou die soort leier is wat ’n mens met volkome vertroue tot die bitter einde toe kan volg. En hy sélf lyk soos ’n man wat weer sy leiers tot die bitter einde toe sal volg, come hell or high water, en dis vir haar genoeg. Dit voel vir haar soos die Nasionale Party.
Ja, jirre, shame. Vóél soos. Hy wonder of die lede van dáái party vir hullesélf voel soos enigiets, never mind Nasionaal. As hy hom moet try verbeel hoe hulle voel, wil sy maag werk. En dis ’n fokken kompliment. Hulle is nie eers ’n goeie kak werd nie. Lieg en bedrieg, hand op die hart. Plurale liegparty, hier ’n staatsgreep, daar ’n staatsgreep, meantime gryp hulle hulleself. Aan die balle. Staatsbal. Dans met dié, dans met daai, geweertjie vir die een, gebedjie vir die ander een. Askies vir die wals tot en met die Nobel Prize.
Nou’s dit mos die “nuwe” Nasionale Party. Nuut se gat. Maak hulle eie buiteland weer binneland, grawe die bomme uit wat hulle self gestel het, fire hulle eie big guns, staatsvyand nommer een word die staat se redeeming partner. Leer die Boesmans aerobics, gee die Koevoete kool om te plant. En dan sê hulle dis nou núút. Dis nie nuut nie, dis dieselfde gemors, gerecycle onder ’n ander naam. Maar die gemors self is ’n brandless substance. Naamlose verskrikking in ’n harige sak, as hy moet sê.
Dis hoekom hy vir Lambert die ander dag so ver gekry het om daai twee nuwe NP’s hier onder die klippe te steek. Kom mos weer hier aangesit met hulle strontpraatjies helder oordag. Toe’s Lambert sy petrolgat aan die grawe. Baie gooigoed byderhand. Ou Sof’town se bakstene om die nuwe NP’s mee te stenig. Dít, hoop hy, was nou ’n permanent removal. Hulle is koes-koes hier weg. Gelukkig maar lat hulle nie óú NP’s was nie, want dan sou hulle bly staan het en dit gevat het soos ’n man. Good old times. Nou koes hulle vir hulle lewe. Hy sien mos op die TV hoe gaan dit in die townships. Dis waar hulle sulke experts in die koeskuns geword het. Neuk mos orals in. Scheme hulle is ewe skielik goed genoeg vir red carpet treatment. Lank lewe die Koesparty. Maar so swaai die slinger. As FW in Meadowlands gaan leer koes, dan kan jy maar weet ou Meddle-bones kom terug Triomf toe om te reminisce. Dit het lank gevat, maar hy het nou uiteindelik hierdie mathematics of history gekliek.
So, toe Mol op ’n dag laas November ’n skree gee, nee, nou moet hulle kom kyk, hier kom Mandela in die straat af in ’n oop kar, maar hy het oornag spierwit geword en hy’t ’n swart rok aan, toe weet hy presies wie dit is. Daar staan hy in sy swart limousine, die ou dog-collar, ’n hele klomp ander Roomse doggo’s in rooi en pers rokke in karre agter hom aan. Jy sien net tande soos hulle smile. Hy’t hom aan sy kop herken, nog altyd net so kortgeskeer soos toe hy op sy jongdag hier rondgehol het om te try red wat daar te redde is. Maar baie oud, soos ’n gepoeierde persketjie het hy gelyk, en hy smile all the way down memory lane en hy wys hiér, dáár met sy bewerige ou handjies of hy wywater sprinkle, en almal kyk waar wys hy. En heel agteraan die stoet ry His Holiness Huddleston se private band op ’n oop lorrie. En hulle speel lat dit bars, sulke lekker gatswaaimusiek op saxophones en penny whistles en goed. En die hele band is sulke ou toppies met hangkieste van baie blaas, maar hulle speel agter die voorspeler met die klein trompet aan. African Jazz Pioneers, staan op daai lorrie se bak gestencil. En hy wieg-wieg op sy wiele soos hulle trap-trap en trek-trek aan daai blink arms van die lang trompette. “Viva Kofifi!” skree die een ou toppie. “You are the captain!” roep ’n ander een. En toe sing almal saam ’n song vir daai ou paper-mâché captain wat voor staan en wys-wys oor Triomf se dakke of dit die woeste bare is. Verbeel hom wat, die ou ding, maar hy like hom nogal, he’s got the gift of the gab, en as daar nou één ding is wat ’n ou nodig het om in hierdie land te survive in ’n rok met ’n collar om jou nek, sal dit seker wees lat jy jouself in of uit enige ding kan praat.
Hy’t nog die ou se speech daai tyd uit die koerant uit geknip. Want dit was nou darem ’n priceless stukkie, daai. Van hoe Sophia-town vir hom gelyk het, van hoe dit ’n plek was waarna mens “opgekyk” het, van die “blue-grey haze” van die rook van die vure “against a saffron sky”. Van die klein rooidakhuisies dig opmekaar, en hoe dit hom altyd so laat dink het aan Italië, en van die “shapely blue-gum trees” rondom. Nou toe nou! Die closing line was nog die beste, van die Church of Christ the King op die hoogte wat se toring so ver sigbaar was, noord-suid-oos-wes, “riding like a great ship”. Dáár’s nou vir jou ’n tapestry! Aanmekaargenaai van mooi woorde.
Dis sy fokken end, die alewige geneuk met woorde. In hierdie land het elke ding mos ’n naam wat eintlik ’n ander ding se naam is. Pik Botha, Vleis Visagie, Slang van Zyl, Brood van Heerden. En vat nou maar húlle name. Pop het wragtag nooit enige pop in hom gehad nie. En Mol kan try soos sy wil, maar sy sal nooit ’n hopie geskop kry nie. Die dienende Martha van Marthastraat – maar dis ’n anderste soort service daai as dié van die enetjie wat die Jehovas altyd so graag vir hulle van lees. Van hulle almal is dit net Lambert se naam wat klink na iets. Lambertus Benade, klink na ’n ambassadeur of iets met ’n ruiker in sy knoopsgat, maar almal kan sien dis meer as ’n misnomer, dis ’n fokken misgebóórte. Sy eie naam is ’n totale fokop. Niks oor van Martinus nie. En volgens Mol moes hy liewers Judas Iskariot gewees het. Ok goed. Waar was haar siel sonder Judas, vra hy dan vir haar.
Om van hulle honde nie te praat nie. Dié kry sommer straatname, Toby en Gerty. Maar hy’t gelees êrens lat die strate hier in Triomf eintlik vernoem is na die kinders van die ou wat eers ’n plaas gehad het waar Sophiatown toe op gebou is. Bertha en Toby en Gerty en Edith. En die Sophia was glo die ou se vrou. Toe check hy die ander dag, sommer for the hell of it, in die Britannica, toe sê dit iets van die Holy Sophia wat die naam is van ’n kerk in Turkye met ’n koepel wat lyk soos die hemel.
For shitting through an icing tube, waar moet dit eindig? Die hele wêreld is net name en niks is wat dit is nie en alles is wat dit nié is nie, it’s all in the mind! En die mind is ’n bottomless pit.
Legio soos die varke van Gadara is die name van goed, en hulle moer by die troppe aanmekaar bo-op mekaar of in daai put. ’n Losgemaal in die dieptes. Nie die asem werd wat hulle mee gesê word nie, never mind die papier waarop hulle geskryf is!
Treppie skop die koerante soos hy sit. Hy gooi hulle by die bondels rond. Hulle trek die hele badkamer vol. Fly away, Peter, fly away, Paul!
Gatvol vir die hele geneuk, dis wat hy is! Gatvol en siek en sat! Die woorde vlieg voor sy oë. Name dwarrel in sy kop. Rooikat-ratelaardvark, almal saam in die ark. En die arme Zola Budd op haar twee kale pote. Plus Gam! Vlakplaas-Koster-Nylstroom-Beirut-kabam!
Hy vou die koerante dubbeld en gooi hulle teen die ceiling. “Kadoef! Kadoef!”
Die Vryheidsfront het lood in die mond. Hell’s bells in the house of Shell. En Goldstone se tandjies is min. Hoe ry die trein, hoe ry die trein, almal saam in die gravy. Burgerlike Beskermings-Bisto. Hoe sag gly ons bootjie en wieg heen en weer. Konsensus-Atlantis-hortus-conclusus. Die appel van sy pa se oog, sy ma se hartedief. Sophia-Maria-Maryna, fraaie nonnas op ’n ry.
Daar kom geluide uit hom uit. Hoor die magtige dreunings. Hulle hou belofte in.
Swing low, sweet chariot. Geseënd is die stoelgang onder die mens. Met blye galme en strontpsalme.
Hy voel sy derms roer. Hy skeur die koerantpapier in fyn stukkies. Hy maak confetti. Triomf, Triomf, here comes the bride, big, fat and wide.
Hy vee sy gat af. Sowaar, hy sweer as dit gebeur, voel hy dis die sewende ná die sesde dag. Ontledig en ontlas, alles goed. Vrede op aarde.



18 Triomf trials
FAMILIEBYBEL
Mol sit in haar stoel. Sy werk haar housecoat se middelste knoop aan. Nie die regte ene nie, hy’s weg. Dis een van Pop se hempsknope wat sy in die badkamer se kassie gekry het. Nou sal sy die knoopsgat ok moet toewerk een kant. Maar sy gee nie om nie, dit hou haar besig, anders worry sy te veel.
Lambert is mos nou al drie dae lank in sy den sonder lat hy sy voet uit daai deur gesit het. Maar sy’t gaan loer, een keer, want hulle het gesê sy mag glad nie vir Lambert hinder nie.
Hy sit met skoongewaste hande voor sy werksbank op ’n regop stoel wat hy reggemaak het, besig om van voor tot agter deur die yskasboek te werk. Hy’t ’n potlood in sy hand en ’n Croxley-oefeningboekie langs hom. Die twee bekers Frisco wat Pop vir hom gevat het, is sekerlik yskoud en die miere eet aan die poloniesandwich.
“Nog g’n nat of droog oor sy twee lippe gehad nie,” is al wat Pop sê as hy ’n slag weer gaan kyk het agter en terugkom en in sy stoel langs haar kom sit.
Dis Treppie se boek wat hy vir Lambert geleen het toe Pop so bitterlik mooi asseblief vir Treppie gevra het om in godsnaam hand by te sit.
Want as Lambert nie daai twee yskaste in sy den aan die loop kry voor sy verjaarsdag nie, het Pop gesê, dan sal Treppie leef om die grootste slagting met messe onder die Benades te aanskou wat daar nog ooit in hulle geskiedenis was.
Treppie was eers goed dwars.
Lambert sal g’n ’n skerp voorwerp gebruik nie, het hy gesê, hoe’s Pop se mensekennis dan nou, hy sal ’n stomp voorwerp gebruik.
En partykeer, net soos met robbe wat te veel raak, het Treppie gesê, is dit die beste ding wat kan gebeur vir ’n omgewing se balans.
Hoe ’n omgewing ’n balans kan hê, weet sy nie, dis mos nie ’n tightrope walker nie. Sy’t gevra en toe sê Treppie balans is nie net ’n sirkustrick nie, dis die hele trick van die lewe, net, hulle het nooit agter die slag gekom nie, maar dis nooit te laat om te leer nie.
Daarom hoop Treppie lat Lambert, terwyl hy dan besig is, sommer die hele Triomf ’n bietjie sal uitdun met sy voorwerp, hoe stomper hoe beter, en lat dit dan sal wees soos ’n stamper in ’n vysel – om bloed in die bodem in te stamp, en lat dit die grond van Triomf net goed kan doen, want daar’s niks wat ’n gebied so kan uitput soos ou bakstene nie.
Pop het vreeslik gesoebat. Só lat hy naand glad vir Oupop aangeroep het. Ja, wragtag, daar in die voorhuis. Af, op sy een knie gekniel voor die TV, met die Klipdrift-bottel in sy een hand en sy arms wyd oop of hy die Big One om die hals wil val.
En gevra of dit dan Oupop se dolende gees was wat vir hulle so treiter, jaarin, jaaruit. Oorlat Treppie hom nooit vergewe het vir daai pak slae nie. Well, sy’t nog nooit gehoor hoe praat ’n mens met ’n spook nie, maar Pop het geklink of hy weet, want hy’t vreeslike hoge taal uitgeslaan.
O, gekwelde, het Pop gesê, sy oë skoon omgedop, hê dan mededoë, daar waar u rondhurk in die hoeke van leë koletrokke, met u hand aan u hals waar die dood u gestriem het, sal u tog nie nou in die jaar van onse Here 1994 vermurwe en u hart versag jeens ons, as daar ’n offer gebring word nie? ’n Offer gebring deur daardie selfde kind wat so lank gelede, vanaf sy agste lewensjaar, geweier het om met u te praat en u geen plek gegun het in sy hart nie.
Want, het Pop gesê, dis nooit te laat vir ’n lewende om hom te versoen met ’n spook wat synentontwille ontstoke is en nie tot ruste kan kom nie.
Nou, toe droog daai Treppie se bek heeltemal op. En toe gaan sit hy in sy kamer agter ’n toe deur vir dae lank.
En toe’s dit skielik so stil in die voorhuis lat sy met ’n koue skrik om haar hart in haar stoel bly sit, mens kan maar sê ok vir dae lank, want sy’t net opgestaan om haar roos te gaan natgooi en om te luister by Pop se mond of hy nog asemhaal. Want van opgewerkgeit en uitputting en drie keer meer Klipdrift as wat hy gewoond was, het Pop toe in ’n toestand in geraak wat vir haar gelyk het of dit nou is wat mense ’n toestand van skyndood noem. Net so ’n muisvegie asem af en toe op die ou stukkie spieël wat sy voor Pop se mond hou. Dit was die laaste stuk van die ou badkamerspieëltjie wat sy in haar housecoat se sak gesteek het toe sy sien Lambert gaan die nuwe een nou fyn en flenters slaan oor hy nie wil pas nie.
Nog nooit was daar so ’n doodse stilte in die voorhuis nie. Skoon arig het sy gevoel van daai stilte.
Agterlangs was dit ok stil, maar dit was ’n ander soort stilte.
Af en toe, met groot stukke stilte tussenin, het iets verskriklik hard geklap of geskiet. Of geval lat die mure daarvan gedril het.
Kompleet of ’n groot, wilde ding in sy hok aan ’t bykom was van ’n dart. Soos daai wat hulle in die renosters se agterente inskiet as hulle wil hê hulle moet nou rustig word.
Net, sy het geweet Lambert het nie ’n dart in sy agterent nie en as iets nie gou gebeur nie, gaan hy uit sy hok uitbreek en vir hulle een vir een bykom lat daar niks van hulle oorbly nie.
So, dit was ’n godsgenade toe Treppie daar uit sy kamer uitkom, ewe plegtig met sy dik boek oor yskaste in sy hande.
Treppie was baie heilig op daai boek sy hele lewe lank. Hy’t hom nog gekoop toe hulle hier in Triomf ingetrek het. Toe hy nog planne gehad het vir hulle, toe hy nog wou ryk word uit yskaste uit.
Niemand mag in daai boek gekyk het nie en niemand mag aan hom gevat het nie behalwe Treppie, en as Pop of Lambert of ’n customer iets wou weet van yskaste af, dan het Treppie dit vir hulle gaan opsoek in daai boek in sy kamer agter ’n toe deur en vir hulle presies kom sê wat staan daar op bladsy so en so oor dit of dat of die anner ding.
So, daar staan Treppie toe met sy boek in sy hande en hy sê Pop moet wakker word en vir Lambert gaan roep hier voor na toe lat hy vir hom voor getuies kan sê wat hy vir hom wil sê.
Vir hulle almal se ontwil en vir die spoke s’n ok.
Toe staan Pop uit sy skyndood uit op en hy loop met oë wat stokstyf in hulle kaste staan in die gang af en die hele tyd klap en skiet en val die goed lat dit ’n narigheid is daar agter in Lambert se den in.
So, daar stap Pop nou oop oë uit die een dood uit reg in die ander een se kake in, dag sy.
Treppie het sy boek voor sy bors in sy arms toegevou en sy kop skuins gehou soos hy agter Pop aan gangaf geluister het.
Toby was ok skoon op sy senuwees. Hy’t in die sitkamer se deur gaan sit met sy ore op punte. En getrap-trap met sy voorpote. En dan agtertoe vir haar gekyk en dan weer vorentoe gekyk vir Treppie met sy mond, dan oop, dan toe. Drié sekondes ver van praat af was daai hond gewees van pure benoudgeit.
En toe kom Pop weer terug en gaan sit in sy stoel.
“Hy kom,” sê Pop, “hou vir julle reg.”
En sy’t net gesien hoe tel Treppie die leë Klipdrift-bottel op en hou hom aan die nek reg. En hoe vat-vat Pop onder sy stoel en kom met die klein toolboksie uit en trek hom tot voor sy voete. En toe’t sy maar agter haar stoel gaan staan met die leuning in haar hande en vir Toby gesê hy moet hier kom. Toby het langs haar kom sit met sy kop op na haar toe soos hy wonder wat gaan gebeur.
En toe kom Lambert, swart van die ghries en die olie oor sy hele lyf met oop stukkende plekke oral in sy vel wat lyk na brandplekke dwarsdeur sy T-shirt, en sy oë heeltemal rooi en opgeswel. En sy een hand bewe so liggies en sy voete lyk of hulle in kookwater was. En hy stink iets verskrikliks na geskroeide hare en pie en iets skerp en suur soos wat daai wind van die fabrieke af partykeer ruik.
“Compressor burn-out,” sê Treppie en hy loop stadig om Lambert met die bottel in sy hand en die boek voor sy bors. En hy kyk vir Lambert soos een wat ’n stuk masjien deurkyk in ’n scrap-yard.
“Suur olie,” sê Treppie en trek sy neus op.
En hy pluk-pluk aan Lambert se T-shirt se moue. “Geblaaste windings,” sê hy.
En hy sit sy hand agter sy oor en maak of hy luister na Lambert se binnegoed hier by sy maag langs. En Lambert staan net daar doodstil met mal oë.
“Rattles and hums and harmonic vibrations,” sê Treppie.
Toe slaan Treppie homself so ’n houtjie met die bottel voor die voorkop en dop sy oë om.
Hy’t baie snaaks gelyk, Treppie, of hy wil huil op ’n verhoog.
“Nie ’n muffler in sight nie,” sê hy, “nie op die intake stroke nie, wat nog te sê die exhaust. Niks gas nie, niks druk nie, boggerol.” En hy kyk vir Pop en vir haar of hulle mechanics is wat sal weet wat dit beteken.
“Red nou ’n fridge,” sê Treppie, “met ’n condenser wat nie condense nie, en ’n icebox sonder ys, God’s own evaporator, een groot hemelse lek!”
Maar daar’s nog hoop, sê hy toe.
“Daar’s hóóp, hoor, Lambert, daar’s hóóp,” en hy klop-klop so met sy vingers op die boek.
Lambert het niks gesê nie. Hy was skoon stom toe hy daai boek sien. Van hom het hy nog altyd net gehoor, maar naby hom mag hy nog nooit gekom het nie.
Toe steek hy sy een hand, die bewerige een, so half na die boek toe uit.
Toe draai Treppie net weg en druk die boek nog stywer vas, hier voor sy bors.
“Hu-uh,” sê hy, “eers handjies was. Handjies en voetjies en sommer als verder ok. En skoon kleertjies aantrek.”
Toe bly Treppie stil en hy kyk rond of almal nou goed oplet. Toe haal sy weer asem, want toe weet sy hier kom ’n speech. En as Treppie speech, dan’s hy okay.
“Want dis die familiebybel dié. Hier staan opgeskrywe die wet en die profete en als wat jy verder nodig het om die saligheid te beërwe en in heerlikheid verder te lewe met jou Fuchs en met jou Tedelex. Maar daarvoor moet jy eers katkiseer, ou seun. Voorlat jy aangeneem kan word in die boesem van die gemeente. The congregation of Triumph Electrical Appliances. Want sonder kennis van druk en damp en sonder insig in die temperature van die high side en die low side is jy net ’n nul op ’n kontrak. Electrolux hoor my!”
Toe hou hy die boek so voor hom en hy blaas-blaas so op hom. Toe sit hy hom op die sideboard neer en vee-vee so oor sy harde, blink buiteblad.
Hy gee hom ’n week, sê hy, dan vat hy ’n eksamen af by hom. En as Lambert goed geleer het en Treppie is tevrede, dan sal hy kyk wat makeer daai twee antiques van hom. “Dan fix ons hulle,” sê Treppie, “ek en jy. So help me God!”
Sies tog, en toe sien sy deur die oliekolle op sy gesig hoe trek-trek Lambert se mond so in ’n smile in. Of hy wil huil. En die smile raak al hoe breër. Hy smile vir Pop en vir haar en hulle smile much better terug.
Toe kom sy uit agter die stoel uit en toe staan Pop op en hy skuif die toolboksie weer terug onder sy stoel in.
“Toe, gaan was vir jou,” sê Pop.
Ja, gaan vat ’n bad, sê sy toe maar ok, nie lat sy kon worry oor Lambert wat moet bad nie, maar hierie was nou ’n ander saak.
Toe’s Treppie ok skoon geworry oor Lambert. Nee, sê hy, hulle moet dadelik gaan salf koop vir daai plekke. Too late for Prep. En hulle moet vir die apteker sê dis burn-out-olie van ’n yskas wat hy op hom gekry het. Dan sal hy weet watse salf. En iets vir sy oë ok, sê Treppie toe. Sy dag nee, dis te goed om waar te wees, Treppie spot seker weer, maar toe sien sy hy sien wat sy dink, toe sê hy: “Eerlik, dis nie grappies nie, dis chemies.”
En so het Lambert toe gedokter geraak, tot dressings op die ergste plekke. Sy vuil klere het sy in ’n bondeltjie bymekaargevat buite die badkamer en hulle gaan weggooi in die rubbish. Sy’t aan Pop en Treppie gesit en toe’s hulle Pep Stores toe in Ontdekkers om vir Lambert ’n nuwe T-shirt en ’n paar shorts te gaan koop. Extra Large het hulle net gehad in wit met swart blokkies op.
“Dis ’n duur rondte dié,” het Pop nog gesê, “ons kan nie ’n short koop en dan wil hy hom nie dra nie.”
“Hy sal,” het Treppie gesê, “hy sal nou fokken ladybirds vreet as jy dit vir hom sê.”



JESUS’ BLOOD NEVER FAILED ME YET
Treppie het ’n snaakse smile op sy gesig gehad in daai dae van Lambert se leerdery. Sy kon nie lekker uitmaak of hy nou treurig is of wat nie. So of hy geweet het wát kom, maar nie wánneer nie. En lat dit wat kom, erg is, maar lat dit nou maar moet kom en klaarkry.
Saans het hy meer gedrink as gewoonlik en vroegaand al het hy sulke sad songs beginne sing. Halleluja-songs soos “Gaan my nie verby, o Heiland” en ander songs soos “Red River Valley”.
Totlat hy naand die sideboard se boonste laai se sleuteltjie êrens in sy kamer gaan uitkrap het. En oopgesluit het en Oupop se bekfluitjie daar uitgehaal het en hom uitprobeer het, een blaas op die hoë note en een blaas op die lae note. Maar die een het geklink na ’n pyn op die maag en die ander een na ’n pyn op ’n annerplek. Dis wat sy gesê het, maar hy’t haar net ’n kyk gegee. Toe gee hy dit vir Pop en hy sê Pop moet nou speel. Pop wou weet wat, maar Treppie het net so oor sy gesig gevee en gesê enige ding, énige ding sal doen, dankie.
En hoe Pop toe daarop gekom het, sal niemand weet nie, maar dis toe ’n óú tune wat die Salvation Army altyd in Vrededorp se strate gespeel het. En toe Pop die wysie so die derde keer deurspeel, elke keer beter en vaster van noot, toe onthou Treppie die woorde en begin saam te sing:
Jesus’ blood never failed me yet 


never failed me yet.


Jesus’ blood never failed me yet 


there is one thing I know 


for He loves me so.


En hulle speel, en hulle sing daai song oor en oor. En hoe meer Treppie die wysie en die woorde onthou, hoe meer begin Pop allerhande tricks uithaal op die bekfluitjie. Dan speel hy lae note soos basviole, en dan speel hy hoës soos trompette en naand speel hy glad soos harpe in orkeste in, heeltemal ’n ander psalm se wysie by daai woorde en daai wysie wat Treppie vashou, lat dit naand klink na ’n classic of ’n ding.
Lat Pop nog so ’n lang asem in hom gehad het en suffel musiek, en lat Treppie toe nou so jesusrig aan ’t singe gegaan het, het hulle al drie, Pop inkluis, stom verbaas. En lat dit ok nog heeltemal skaflik geklink het, al was daar al daai aand baie Klipdrift tussen die blaaie en al was daai bekfluitjie baie oud met hier en daar ’n missing noot, dit het hulle nog meer verbaas. Pop en Treppie se oë het naand sommer begin blink van die saam musiek maak, en as hulle die draai vat na nog ’n versie toe, dan kyk hulle mekaar so ’n slag en dan wienk hulle ’n skoot. Dan vat Treppie sy kant van die wysie so ’n halwe noot hoër op en dan vat Pop daai selle halwe noot netjies skoon uit die lug uit raak, en daar gáán hulle weer.
Jesus’ blood never failed me yet.


En die volgende versie vat hulle weer in ’n minor, en die volgende een weer ’n major en so aan en aan met allerhande krulle en draaie in. En dan speel hulle die wysie op walsmaat en dan op seties en dan weer kerklik en dan weer jolly.
… there is one thing I know 


for He loves me so.


Hulle speel vir Lambert deur sy katkisasie, dag sy by haarselwers, hulle speel sy kop vir hom skerp en helder, lat hy goed kan leer. Hulle speel vir yskaste. Hulle sing en hulle speel, want die familiebybel het van hande verwissel.
Dit was die vierde aand van Lambert se leerdery.



TIEKIE
Vanaand is dit net mooi ’n week vanlat Lambert se leerdery begin het. En hier, klink dit vir haar, kom hy nou uit sy den uit in die gang af. Hulle sit almal die hele aand al in die sitkamer en wag vir hom. Sy’t al drie keer vir Pop gesê sy gaan slaap nou maar, maar elke keer sê hy nee, sy moet wag, dan sê Treppie ok nee, sy moet wag, hulle gaan geskiedenis maak vanaand. Sy wil nie geskiedenis mis nie, so, sy’t maar bly sit en al die knoopsgate kleiner gemaak, al het sy net een knoop. En hier staan Lambert nou in die deur. Hy’t die yskasboek onder sy arm. Lyk nie vir haar na geskiedenis nie, lyk meer na moeilikheid. Sy staan op en trek haar housecoat aan.
“Nou’s ek volleerd,” sê Lambert. Sy stem klink of dit onder uit ’n gat uit kom. Hy staan net daar met sy bene effens uitmekaar en hy wieg so effentjies of daar ’n sterk wind van êrens vandaan teen hom aanwaai. Skoon dún lyk hy in sy gesig in van al die leer. Spierwitbleek is hy, met donker kringe onder sy oë. Oral op hom is hy vol rowe en sere waar die suur in hom ingebrand het. Goed lyk hy nie. Maar hy hou vir hom taf en hy smile. Sy smile maar ok so ’n smiletjie vir hom.
“Jirre, Lambert, as jy so geleer het op skool, kon jy mos vandag al ver gewees het, jong!” sê Treppie. Gee met die een hand en neem met die ander.
Maar sy kan sien, vanaand gaan niks vir Lambert van stryk af bring nie. Hy’t ’n deal gemaak voor getuies en die getuies beter nou aan sy kant wees. Sy sal getuig, hy hoef háár nie te herinner nie. Sy knoop haar nuwe klein knopie in die middel vas.
“Bly by die punt, Treppie,” sê Pop met ’n reguit stem hier langs haar.
“Ja-nee, ek stem,” sê sy, “’n promise is ’n promise, lat hy nou sy eksamen vat en klaarkry, lat die yskaste kan regkom en als.”
“Fridges wat werk is weer ’n volgende hoofstuk, julle moenie wonderwerke verwag nie.” Treppie hou vir hom dominee, sy kan sien hy gaan nou weer lostrek.
“Al waaroor ek bly is,” sê Treppie, “is lat ek ’n slag real commitment sien by ’n Benade. Want commitment is nou die één ingredient wat ons ons hele lewe al mis.”
Sy stamp aan Pop. Pop moet nou vir hom kortvat, nou sommer met die intrapslag.
“Jy moet ophou twak praat,” sê Pop, “want ons hele lewe lank al probeer ons net ons beste met wat ons gegun is.” Sy hoor hoe haal Pop so ’n slag asem voor hy aangaan.
“Of met wat ons dínk ons het,” sê hy, “want mens weet nie altyd van jou eie moontlikhede nie en jou oë is nie altyd geopen vir jou eie talente nie, so, enigiemand kan sulke klas dinge miskyk, maar dis niemand se skuld nie, dis maar hoe die lewe werk.”
Pop kyk vir Treppie op en af. En sy kyk ok vir hom. Op en af.
“En jy behoort dit te weet, die beste van ons almal behoort jy dit te weet.” Pop kyk rond of hy almal se aandag het.
Gôts, Pop moet nou nie vir hom staan en ooreis nie.
“Want jy’t misgekyk lat jy ’n clown moes geword het. Ja, ’n clown, by Boswell Wilkie.”
Pop hou sy vinger op om te wys hy’s nie klaar gepraat nie. Pop moet oppas met daai vinger. Hy weet wat kom daarvan.
“En verstaan my nou mooi, ek bedoel dit nou nie lelik of snaaks nie, ek bedoel dit as ’n kompliment.”
Nou moet sy vir Pop help hier, hier vat hy nou vet kanse.
“Tiekie,” sê Mol, “Tiékie, nie Tréppie nie, Tiékie.” Hulle lag mos altyd as sy iets sê. Hulle dink mos sy kan nie sports maak nie. Wel, sy weet nie van geskiedenis nie, maar sports kan sy maak.
“Met ’n rooi neus.” Lambert se stem klink ’n bietjie beter nou.
“Ja,” sê Pop, “’n clown wat lag en huil vir dieselfde ding solat mense nie hulle minds kan opmaak nie. En dis ’n goeie ding, want hierie wêreld het nie mense nodig wat hulle minds om elke hoek en draai staan en opmaak oor boggerol nie, hier moet jy net geduldig wees en elke ding vat soos hy kom, goed of sleg. En Treppie, ou broer …”
Pop se brein is sag. Hy doen dit ál meer, deesdae. Hy vergeet die perspektief. Hy moenie nou die perspektief kom staan en verloor nie. Sy gee hom so ’n skoppie, onderlangs.
“En Treppie, ou swaer …” sê Pop. Hy maak of dit niks was nie. Sy sien hoe skuif-skuif Lambert se oë so van daai “ou broer”. Lat hy nog niks agtergekom het nie, is haar end.
“… lat ek nou vir jou ’n ding sê, daai’s nou ’n wysheid wat ek by jóú gekry het. Jy’t hom vir my geleer, en dis nie ’n ding wat ’n mens gewoonlik leer by ouens wat yskaste regmaak nie.”
Pop kyk vir Treppie só, Treppie sê niks nie. Hy kry net so ’n skaam smiletjie op. Vlei vir Treppie en jy’t vir hom in jou sak in. Ai, ou Pop, hy’s weer slim vanaand. Op sy manier.
“Dis nooit te laat,” sê Pop, “om jou gemiste talent raak te sien en iets daaraan te doen nie.”
Treppie staan op met sy skaam smiletjie en al. Hy loop na sy kamer toe, op sy tone. Hy wys met sy vinger hulle moet net stil wees en ’n klein rukkie wag, hy kom nou. Hy maak sy deur toe en Pop sê Lambert moet sit. Nou, lat sy vir hom ’n lekker beker soet koffie maak en ’n sandwich, want mens kan nie op ’n leë maag eksamen doen nie. Sy sê niks. Sy sal hom net surprise. Die lug is vol surprises vanaand, never mind geskiedenis.
Mol sit op die stoepie voor. Sy kyk vir die mossies wat die kar se wieldoppe pik. Hulle dink dis ander mossies, maar dis net hulleself. Aan en aan hou hulle pik, pik, pik. Naand is hulle stokflou, maar hulle hou aan. Tot sy vir Toby sê: “Sa!” Dan jaag hy hulle. Maar hulle kom weer.
Dis rus en vrede noulat Treppie vir Lambert agter help met daai yskaste van hom. Die vrede hou nou al langer as ’n week. Dank die vader. Tot Pop is ’n ander mens. Staan saam met haar op in die oggende. Dan maak hulle sandwiches in die kombuis. Pop vat Lambert en Treppie s’n deur. En dan kom sit hy rustig hier voor op die stoepie saam met haar, en hulle drink hulle koffie en hulle kyk vir die mossies. En dan lag hulle weer van voor af oor daai eksamen wat Treppie vir Lambert gegee het.
Nie lat dit alles snaaks was nie. Byna was daar ’n geneuk ’n paar slae, maar dit het tog alles goed afgeloop. Oor sy en Pop so mooi kopgehou het, dis wat. Veral Pop. Pop was wragtag op sy stukke. En Lambert ok. Sy’t hom nog nooit so hard gesien probeer nie, shame.
Hy’t skaars daai sandwich van hom ingehad, toe kom Treppie uit sy kamer uit. Met ’n ou laphoedjie van Pop op en ’n gestreepte pajamabroek en ’n vest vol sigaretbrandmerke en rooi sokkies wat so gaar is lat sy hakke agter en sy tone voor heeltemal kaal sit. En sy hele gesig spierwit gesmeer van die Brylcreem, behalwe ’n breë strook om sy mond, wat dit baie groter laat lyk as sy eie ou skuins mondjie. En op sy neus daai plasticbobbel wat hulle ná Red Nose Day verniet weggegee het by die Shell-garage in Melville oorlat daar te veel neuse was en te min mense wat iets oorgehad het vir charity.
Daai dag by daai boks vol rooi neuse het Treppie gesê hy vat maar een net vir in case, mens weet nooit nie, charity is ’n huis met vele wonings.
En toe’s Treppie al weer reg, want daar kry daai neus toe ’n plek en ’n tyd. Die plek van Treppie se gemiste talent. En die oomblik van waarheid vir ou Lambert, as sy moet sê.
“Sirkus, sirkus!” Dis wat sy en Pop geroep het toe Treppie daar uitkom met weglêvoete en ’n vorentoenek.
“Nee,” sê Treppie, “nee, nee, nee, nikse gesirkus nie,” en hy snork deur sy neus.
“Eksámen, yskaseksamen, yskasverhóór. Solat die kennis van die vadere aan die kinders oorgedra kan word, Triomf trials. En sulke geleenthede, soos my broer, e, askies, ek bedoel my, e, swaer tereg gesê het, sulke geleenthede verdien ’n spesiale áánslag.” Sy’t maar net vir Pop gekyk, maar Pop het nie geworry gelyk nie. Hy weet mos altyd as dinge okay gaan uitdraai.
Op “aanslag” klap Treppie toe vir Lambert ’n harde skoot agter die blaaie daar waar hy sit op sy krat. En Lambert kyk so om met ’n gesig wat vra of dít nou bleddiewil nodig was. Maar toe hik Treppie of dit hý was wat die klap gekry het en hy val om. Net daar bly hy lê op die naat van sy rug in die gang.
Toe kon sy sien Lambert relax ’n bietjie, want hy kliek toe daai eksamen gaan nie so erg wees nie.
Lambert was reg. Almal het gerelax en almal was verlig. Sy’t haar hand uitgehaal uit haar housecoat se sak waar sy nog gevoel-voel het of sy ’n pennetjie het. Want sy’t al gesien hoe fit Lambert weer iets allerverskrikliks. Van eksamens doen op sy oudag.
Maar hy’t glad nie so oud gelyk nie! Mens kan nie oud wees in ’n sirkus nie. Jy moet net jolly wees en saamspeel, en val en opstaan en klappe vat en klappe uitdeel en jou oë rol en jou tong uitsteek en baie skoppe onder die gat kry en jou arm gedraai kry en poepe los en jou hoed opvreet tot jy gedaan is.
En dis presies wat Treppie met Lambert gedoen het. En as Treppie sien nee, Lambert raak nou ’n bietjie moeg of moedeloos, dan’t hy lat Lambert ’n bietjie die neus opsit en die fool speel met hom.
En so’t hulle deur dit gekom. En oor dit jolly was en speel-speel het sy ok glad iets geleer. Sy’t gedag gelykenisse staan net in die Bybel, van die saaier en die maaier en die gemorste talente, maar toe vra Treppie mos vir Lambert hy moet die gelykenis opsê van hoe yskaste werk. Baie oulik was dit, van die skuitjie wat lek. En móói het Lambert dit toe vertel ok nog.
Van hoe lat die hitte in ’n yskas binne-in is soos water wat ál inlek in ’n stukkende skuitjie in en hoe die hitte opgeneem word deur die yskasgas – soos wat jy met ’n spons die water sal opsuig in daai voos bootjie en uitdruk oor die rand terug in die oseaan in. Dis hoekom ’n yskas altyd warm is agter. Dis waar die hitte wat binne was, buitetoe uitkom aanmekaar solat dit binne kan koel bly. En dis hoekom die see altyd vol water is, sê Lambert toe, oor daar so baie stukkende skuitjies op vaar met mense in wat hulle aanmekaar leegspons. Toe sê Treppie nee, stop, nou vat hy die gelykenis te ver en hy moet net onthou ’n gelykenis is ’n waarheid van korte duur, want daar is niks op aarde wat presies op ’n druppel water gelyk is aan ’n ander ding nie. En toe sê Treppie ’n snaakse ding. Hy sê dis hoekom hy nie sal mind as hy nooit in die hemel kom eendag nie, want dis ’n plek waar alles presies is soos alles anders, so, daar’s nie eers ’n behoefte aan gelykenisse nie, daar’s net suiwer, onverdunde en ewige waarheid sonder woorde en dit klink vir hom regtig baie boring, in fact, dit klink vir hom na die hel.
Treppie moenie afdwaal nie, sê Pop toe, en toe sê Treppie hy’s kláár afgedwaal, g’n salf aan te smeer nie, en as die hemel is soos die hel, dan is die hel seker soos die hemel en hy dink dis ’n plek waar almal die heeltyd sit en weird gelykenisse vertel en nooit uitgepraat raak nie en waar die waarheid die hele plek vol flash soos bont Guy Fawkes crackers agter jou oogballe.
Horries, dis wat sy toe gesê het, net hórries.
Sirkus, sê Treppie toe, net sirkus. En toe vat hy vir Lambert verder deur sy eksamen. Oor wat dit beteken as daar te veel ys in die icebox is en as die pomp stop en as die cycle van aan-af-aan-af gekonfoes raak. Dit alles beteken die yskas is te warm, sê Lambert toe. Volpunte! En hoekom raak ’n yskas te warm, noem op? En Lambert noem op: verstopte condenserpype, stukkende seals, te min gas, ou olie, gebreekte termostaat. Op die punte van sy vingers. Wéér volpunte! Sy en Pop het skoon hande geklap.
En Treppie het hom gevra oor materials, tools en troubles, ’n hele lys goed wat ’n mens moet weet as jy yskaste service, en Lambert het deur daai lys gegaan met vlieënde vaandels. Lambert het glad geweet jy moet ’n spring insteek in yskaste se soft copper tubing as jy hulle wil buig, anders knak hulle toe of hulle breek. Oor hoe mens die valves moet werk van die manifold gauge as jy ’n purge en ’n vacuum doen. Dit als kon Lambert ok mooi uitlê en ok hoe jy ’n service line met ’n piercing valve aan die system moet connect. Pop het gesê as hy mag kommentaar lewer, Lambert moet darem net ’n poging aanwend om die Afrikaanse woorde vir al daai Engelse goed uit te vind, want die Engelse mag yskaste uitgedink het, maar hulle het nie die taal van yskaste in pag nie. Toe sê Treppie Pop moenie vir hom puriteins kom hou nie, solank ’n yskas net werk, kan hy tog nie gebodder wees oor taal nie en Lambert sê hy stem saam. Lat ’n ding werk, is al wat tel.
Toe vra Pop mos vir Treppie in watse taal dink hy vertel die sondaars daai uitlandse gelykenisse wat skiet soos crackers agter die oogballe in Treppie se hemelse hel in. En toe lag Treppie baie lekker, lat sy neus glad afval, en hy buk voor Pop met sy rug na hom toe en hy steek sy hand tussen sy bene deur agtertoe en hy skud Pop se hand en hy sê daar’t Pop nou ’n moerse goeie punt beet. Want sover hy weet, hoor jy net jou moedertaal in die hel, en toe poep hy kliphard.
Ai, het hulle vir hulle siek gelag daai aand!
En deur dit alles het Lambert net vasgebyt. Meestal het hy geklink soos ’n regte expert. En hier en daar waar daar ’n dowwe kol was, soos oor wat jy maak met ’n uitgewerkte valve seat in ’n pomp as jy nie ’n nuwe een byderhand het nie, en oor wat ’n scotch yoke piston arrangement is, het Pop gesê Treppie moenie sukkel nie, daai soort goed leer jy net in ’n werkswinkelsituasie. En sy’t ok gesê ja, Treppie moenie sukkel nie, en dan het Treppie die vrae sélf beantwoord, ’n hele les gegee, oor en oor, en Lambert het notes gevat tot hy gesê het hy verstaan nou, en dan het hy sy notes toegemaak en die antwoord uit sy kop uit gesê tot Treppie tevrede was.



MULTIPLE CHOICE
En uit die hoofstuk oor safety measures and accidents het Treppie vir Lambert ’n multiple choice gegee. En dit was nou éérs sports.
Soos kies die regte een. As jy jou gebrand het met suur olie van ’n burn-out, wat doen jy dan? En toe gee Treppie ’n hele lys moontlike antwoorde. Soos: Moer die yskas, of jou ma. Swaai die compressor aan sy oil line soos ’n slingweight en los hom as jy op spoed is. Of eet ’n polonie of sit ys op jou wonde. Bid jou aan! En toe raak Treppie sommer ongeleerd. Trek jou draad, of bad in Coke. Haai nee! En die laaste een is: of bel die Flying Squad.
Daai een het Lambert sommer dadelik reg gehad. Natuurlik het hy geweet van ys opsit.
Maar die volgende vraag, wat ok multiple choice was, was ’n perd van ’n ander kleur.
Daarvoor het Treppie sy neus stywer oor sy gesig gedruk en soos ’n clown wat wil reisies hardloop by die sitkamerdeur gaan staan, net vir ingeval. Toby het geblaf, want hy’t gedink dis vir hom, maar sy en Pop het hom gesjaddap en hy’t onder die TV gaan lê met plat ore.
Die vraag was toe: Wat is die één énkele ergste ding wat vir Lambert Benade as yskasdeskundige van formaat kan oorkom? En toe praat Treppie skielik als Afrikaans uit boeke uit, en hy trek sy bek op ’n plooi.
Lambert moes die ergste een kies uit tien van die ergstes. En toe’s Treppie weer heeltemal dwars. So erg was hy lat sy nou nog al tien die euwels kan onthou. Van sy oom wat na beter oorde kan verhuis of sy naaldneustangetjie wat kan soek raak. Of lat hy per ongeluk sy “yskashandleiding” kan verbrand. Saam met sy Wagtorings. Die vierde een was lat hy “vloeibare verkoelingsmedium” op sy annerding kan kry. En toe nog lat hy ’n fit kan kry terwyl hy ’n “diep vakuum uitvoer” of nog erger, terwyl hy ’n “drievoudige evakuasie demonstreer”. En toe nog eers drie ander. Hy kan nalaat om die vensters oop te maak as hy gas aftap of vergeet om die yskas se plug uit te trek as hy aan die ding sweis.
Wat nommer nege met die prys van eiers te doen gehad het, weet sy nou nog nie, maar toe praat Treppie van die NP wat kan “ontbondel” en die AWB wat kan “mobiliseer” voor die verkiesing, solat die geweld tot “onaanvaarbare vlakke” styg, nog lank voor enigiemand kans gehad het om ’n stem uit te bring. Vadertjie, tog!
Toe het Lambert gesê Treppie moet nou eers hokaai, lat hy daai alles kan neerskryf, want hy kan nie sy mind in die lug in opmaak oor so baie mishaps nie, daar’s nou al nege al en hulle is almal in hoge Afrikaans.
Toe sê Treppie al nege ongelukke oor in gewone taal en toe Lambert alles neergeskryf het, vra Treppie is hy nou reg, want daar is nou nog één laaste vraag in hierie multiple choice wat dinge ’n bietjie kan kompliseer. En toe kyk Lambert vir Treppie só, en Treppie kyk vir Lambert só en hy kom regop uit sy wegspringhouding uit en hy sê, nee, hy weet darem nou nie.
Toe wil Pop weet wat Treppie nou kwansuis nie weet nie.
Ja, hoe kan hy dan nou nie weet nie, vra sy toe, hy gee dan die eksamen.
Ja-nee, sê Treppie toe, hulle is reg, hy gee die eksamen, maar hulle moet onthou hy’s die hofnar en verder is die beste toets die een wat ’n ou vir homself gee in die lewe, en daarom scheme hy Lambert moet self sê wat die laaste choice is in hierie multiple choice. Die een wat alles vreeslik kompliseer en wat op dieselfde tyd die ergste is wat ’n yskasdeskundige van Lambert se formaat kan tref en wat die einde van die hele storie kan beteken. Tjoef! Af! In een klap. En daar’t hy nou eintlik vir Lambert gesê die regte een is die laaste een en nou’s dit eintlik baie makliker, want nou’s dit net reg of verkeerd, no choice at all, want die einde van die storie is die einde van die storie, klaar.
Watter einde van watter storie, wou Lambert weet.
“Ons hele storie hier bymekaar tussen ons mure vol pleisterbarste en ons dak wat lek oor ons koppe en ons vloer vol gate en ons molle wat hopies stoot op ons lawn en …” sê Treppie toe. En soos hy opnoem, “en”, “en,” “en”, die kante van hulle storie, sy begin en sy middel en sy einde wat nader kom, so wys hy met reguit arms wat lyk of hulle aan toutjies getrek word, op en af in die rondte, op en af in die rondte, nader wys hy as hy “nou” bedoel en nog verder as hy “toe” bedoel en nog verder in die ander rigting as hy bedoel “op die ou end” en “einde ten laaste”.
En daarby skuifel hy op een plek met plat voete in die rondte of hy self op ’n ding staan wat draai.
“Jy bedoel die ding wat kan gebeur wat kan maak lat daar niks van ons oorbly nie?” vra Lambert toe. Hy’t so effens van ’n clue gehad, maar hy’t nie heeltemal lekker geweet nie. Sy kop kan toe nie aan daai ding vatkry nie, want hy was nog te vol yskasgoed, lyste en lyste wat hy moes geleer het.
“Einste,” sê Treppie toe, “die ding wat sal maak lat hier nie een steen op ’n ander sal bly staan nie.”
“Die ding wat sal maak lat dit alles verniet was?” Lambert was ongemaklik. Sy kon sien hy weet al hoe helderder wat daai ding is, maar Treppie het hom afgesit met sy reguit, wit gesig.
“Presies,” sê Treppie, “die ding wat sal maak lat daar niemand sal oorbly om te onthou wat gebeur het nie, en niemand wat die storie sal kan aanhoor nie, want wat is ’n storie sonder iemand om hom voor te vertel.”
Sy weet, sê sy toe maar vinnig lat daar net iets gesê kan kom, want toe staan Treppie daar en tik-tik met sy voet op die grond soos hy wag vir Lambert se antwoord.
Hy weet ok, sê Pop, net lat Treppie moet ophou tik.
Hulle moet sjaddap, sê Treppie toe, dis nie hulle eksamen nie.
Wel, sê Pop toe, hulle is mos saam in die storie in, so hoekom kan hulle nie ok saam in die eksamen wees nie? En as die grootste toets in ’n mens se lewe die een is wat jy vir jouself gee, dan is hulle saam in dit in met ou Lambert, in siekte en in dood, en dan mag hulle hom mos maar ’n bietjie help in sy lewe, of hoe?
Toe kry sy ’n plan. Kom lat hulle liewer skryf, sê sy. Mens kan langer dink as jy skryf.
“Wat skryf?” vra Lambert toe.
“Skriftelike eksamen,” sê sy.
“Die antwoord,” sê Pop.
“Herhaal die vraag,” sê Lambert om tyd te wen, en toe kan sy sien dinge beginne ’n bietjie vinnig te gaan vir hom.
“Lambert, dis maklik, die ergste ding wat jy aan kan dink wat kan gebeur met jou,” sê Pop. “Jy wéét mos.” Pop wil toe vir Lambert help, maar Treppie kyk vir hom ongeleerd.
“Ons weet!” sê sy toe, maar weer net om vir Lambert rustig te hou, want hy’s toe op en hy begin so te trap-trap.
“Ja, ons wéét,“ sê Pop, “moenie worry nie.”
En as dit verkeerd is, wil Lambert toe weet en toe sê Pop lat dis nie reg of verkeerd wat hier tel nie, dis konsensus. Stip kyk Pop vir Treppie om vir hom aan die verstand te bring hy moet nou stadig. Maar Treppie maak of hy nie sien nie.
“Konsensus kan verkeerd wees,” sê hy en hy haal sy neus af en hy blaai in die yskasboek. “In elk geval wié sê of dit konsensus is of nie?”
Sit op jou neus, sê sy toe vir hom, want toe lyk dit hy’s klaar gespeel en nou soek hy moeilikheid.
Ja, sit op, sê Pop, hulle is nog nie klaar nie, maar Treppie kan nou maar daai boek toemaak, want met hóm was hulle nou klaar.
Lambert het heen en weer gekyk vir hulle. Hy was regtig lekker deurmekaar, nie oor wat hy moet skryf nie, het sy gedink, maar oor wat gaan gebeur met sy antwoord.
Toe sê Pop Lambert moet nou vir hulle elkeen ’n blaaitjie van sy oefeningboekie uitskeur, vir Treppie ok, en dan moet hulle almal opskryf wat hulle dink is die ergste ding wat met hom kan gebeur en wat die einde van die wêreld vir hulle almal sal beteken. En dan, sê Pop, as hulle klaar is, dan plak hulle dit teen die muur op en dan sien hulle wie dink anders as almal anders.
En daai een se gat stamp hulle vir hom lekker deur, sê sy toe en sy sien almal kyk vir haar oor sy so skielik doodernstig klink. En toe sy sien hoe kyk almal, toe vat sy haar kans en sy sê nog agterna ok, daai een dóp!
Lambert sê net jirre, Ma, en hy lag en hy skud sy kop soos hy blaaitjies uitskeur, want hy kan toe glad nie glo lat sy so vir hom kan opkom nie. Maar sy kom so op as sy sien hy kry swaar, altyd. Net, dis meestal Pop. En nog meer as Pop, is dit sý wat swaarkry. So, meestal is dit net hulle twee wat vir mekaar opkom teen daai twee dywels. Maar Lambert is nie so uit een stuk dywel as wat Treppie is nie.
Sy kon sien hy vat krag as sy so handeklap oor hy volpunte kry. Lat Treppie skoon op sy neus kyk daarvan. En sy kon sien dis nie net die rooi neus nie, dis sy eie neus wat hy op kyk. Hy’t nie geweet Lambert het dit in hom om daai boek so te leer nie.
Nou, toe maak Treppie of hy nie weet wat ’n skriftelike eksamen is nie. Hy’s toe kastag heeltemal dom. Hy staan net daar en krap sy kop deur sy clownhoedjie.
Maar hulle gaan net aan, sy en Pop. Pop vra Lambert se potlood en sy vra Treppie se rooi ball-point wat hy voor vasgeclip het aan sy vest.
“Klips!” trek Treppie toe sy pen uit en hy draai dit om en hy gee dit vir haar aan, versigtig, soos wat mens ’n mes aangee vir iemand. Sy kon glad nie sien wat hy dink nie, maar sy kon raai.
Pop het op sy stoel se leuning geskryf.
Sy’t by die sideboard gaan staan en skrywe. Haar tong was by haar mond uit. Sy’t lank gevat. Lank laas lat sy iets geskrywe het, never mind eksamen.
“Nou júlle,” sê Pop toe sy klaar is. Sy gee Treppie se pen terug. Lambert vat die potlood.
Toe sukkel Treppie kastag met sy antwoord. Hy skryf iets en dan krap hy uit en dan loer-loer hy vir hulle so onder sy hoedjie deur. Naand vra hy glad nog ’n stuk papier.
“Ja-nee,” sê sy, “seker nog nie genoeg geleer nie.”
“Ja, sy les in die lewe nie.” Pop klink toe of hy vir Treppie vinger wys.
“Hmm,” sê Lambert net, “sê nou dis muurpapier?”
“Dit beter nie wees nie,” sê sy toe en sy sit ok vingerwys in haar stem in.
“Nee,” sê Pop, “nie muurpapier nie, dit beter konsensus wees.”
“En vrede,” sê sy.
Ja, vrede, sê Pop, regtig, hulle kan nie iets anders bekostig nie.
Hulle het lank gewag vir Treppie daai dag voor hy klaar was.
Pop staan toe op en hy vat almal se papiere. Maar Treppie wou nog altyd nie ingee nie, hy hou sy papier so voor hom en kyk vir dit met sy oë op skrefies. Hy dink nog, sê hy.
Hy moet dink en kry klaar, sê sy vir hom.
Toe haal sy die tape waarmee Treppie die nuwe kat se kop weer vasgedraai het uit die sideboard se laai.
En sy help vir Pop en hulle plak die antwoorde op die muur, in ’n ry langs die foto van Johannesburg.
Maar Treppie wou nog altyd nie syne gee nie. Dis toe al langer as ’n halfuur.
“Last minute changes,” sê hy. Hy krap-krap nog goeters dood.
Toe lees Pop maar solank Lambert se antwoord van die muur af. En sy kyk waar hy lees. Groot, ronde letters was sy skrif, soos die notices wat die mense by Shoprite opplak, die hele bladsy vol.
Die Gat Slag van alle Gat Slae wat die Ergste is en die Einde van ons storie, staan toe boaan sy antwoord. En dan onderaan: lat sekere mense, en toe in hakies, (met rooi neuse) sy verjaarsdagpresent wat hulle hom belowe het, nie vir hom gaan gee nie. Hulle moer by voorbaat. En reg onderaan: dit is my antwoord.
Pop wys toe sy moet lees, die volgende een, dis toe sy antwoord. Pop se skrif was baie bewerig. Maar dit was nie van lank laas skryf nie.
Pop skryf toe lat Treppie nie moet dwarsneuk op Lambert se verjaarsdag nie, maar toe’s daar verder net ’n en en ’n reguit strepie.
“En wat?” vra Treppie. Hy kyk vir Pop. “Toe, en,
en dán?”
“Te haglik om eers aan te dink,” sê Pop vir Treppie en hy wat Treppie is, sal nie wil weet nie. Toe lees Pop haar antwoord, in een asem.
Die Einde, het sy boaan geskrywe. En dan: Lat party mense hulle weet wie hulle is hulle belofte breek wat hulle weet wat hulle gemaak het wat die belofte is weet hulle ok. Aan Lambert. Dan breek die hel los en die graftes sink in gate gate gate.
“Jy’t die kommas en punte vergeet, Mol,” sê Treppie toe vir haar, maar hy klink of hy eintlik sê sy’t haar varkies verloor.
Toe’s Lambert se geduld op. Sy kon sien aan hoe hy toe nader staan met een lang tree en hoe hy sy hand uithou na Treppie toe.
Maar toe sien Treppie al weer ’n kans. En as hy sy hand ophou vir aandag, dan moet jy weet hy sal hom ok nie lat verbygaan nie.
Voorlat daar oorgegaan kan word na lewe-en-doodsake, sê hy, wil hy nou net die formele deel van die eksamen afhandel, deur aan te kondig lat hierie nefie van hom, rámkát wat hy is, lat hy vandag hier met onderskeiding geslaag het in die Groot Yskaseksamen, en lat hy die naam van die Benades hóóg gehou het. En hopelik in die toekoms ok nog sal hóóg hou. Hóóg! Régop! Férm! Fiér! sê Treppie.
En hy maak so ’n ongeskikte stywe arm boontoe. Sy dag eers hier maak Treppie nou weer alles behoorlik tot niet, en Lambert dag dit ok, want hy gryp toe vir Treppie van agter af vas en hy lig vir hom van die grond af lat net sy tone so vee-vee oor die blokkies.
“Lees daai antwoord!” skree Lambert in Treppie se oor in.
Nou, toe voel sy baie jammer vir hom, want sy stem kom nie lekker uit nie en hy lyk nie so sterk soos gewoonlik nie. En sy kan sien Treppie speel saam. Hy hou vir hom lig. Hy staan op sy tone. Hy vroetel met die papier. Hy lat val hom.
Sy dag nee, hier moet sy nou ’n bietjie help en sy gaan en gaan tel self daai papier op. Maar sy kan niks uitmaak wat Treppie daar geskryf het nie. Pure Grieks. Toe gee sy dit vir Pop.
Maar Pop kyk vir die papier naby en ver en toe sê hy g’n hond kan hierie lees nie, wat dit ok al is, miskien is dit spieëlskrif.
Op die ou end moet Treppie toe maar self lees wat hy daar geskryf het, want Lambert sien toe ok net scribbles. Die gelesery is toe natuurlik weer ’n hele gedoente, want Treppie wil toe eers vir hulle op ’n ry laat staan agter teen die muur onder die kalender om te luister. Maar hulle pose mos nou nie vir ’n familiefoto nie, sê sy nog, want sy en Pop moet toe voor staan en Lambert agter hulle, almal met sulke groot smiles op. Maar Treppie speel toe vreeslik sirkus en hy druk-druk en trek-trek aan hulle tot hy tevrede is. Naand kliek sy maar Treppie is mos nou besig om vir haar en Pop te gebruik soos sandsakke. Waaroor Lambert eers sal moet klouter voor hy by Treppie sal kan uitkom, maar toe’s dit te laat vir haar om dit te kliek, want toe skraap Treppie sy keel en hy lees sy antwoord en dit gaan toe so. Treppie se antwoord het toe ’n naam: “’n Profesie”, nogals:
Lambert kry ’n service op veertig 


Maar hy kry sy olie nie getap nie 


Hy’t getry en getry, maar nee glad nie 


Want sy druk was so af


En sy tubing so saf


Lat hy op veertig


’n Service nie kon vat nie.


Natuurlik het Lambert toe daai dag vir Treppie gegryp om sy gat vir hom deur te stamp, soos wat hy gesê het. Wat bedoel hy, wat de fok dink hy bedoel hy met daai kastagge antwoord van hom, het Lambert vir Treppie geskree. En Treppie het natuurlik gesê hy bedoel présiés wat daar staan, en op sy papier gewys.
“Maar daar staan dan fokol!” het Lambert geskree.
“Nou, présiés,” het Treppie gesê, “dis presies wat ek bedoel. Fokol!”
Dis Pop wat daai dag gekeer het lat Treppie nie sy gat deurgestamp kry van Lambert nie. Hy’t vir Lambert gesê dis nie die moeite werd nie, wat. Want Treppie kwalifiseer nie vir daai rondte nie. Hy’t gesê Treppie het ’n bedorwe antwoord ingelewer, jy kan maar sê soos ’n ongeletterde wat sy stembriefie volgekrap het dwarsoor al die hokkies en lyntjies.
So ’n ou se stem, het Pop gesê, tel net saam met al die ander opgemorste briefies, en al wat dit wys, is lat daar meer mense is as wat jy sou dink in die wêreld wat hulle minds nie kan opmaak nie en wat na regte almal in ’n sirkus hoort.
Lambert was moerig en hy’t toe natuurlik vir Pop gesê maar hy dag dan lat Pop scheme dis ’n goeie ding as mense nie hulle minds kan opmaak nie, lat dit ’n talént is.
Dit was ’n godswonder was dit, lat Pop toe so kop gehou het, aanmekaar, en lat hy gesê het, ja, maar as Lambert nou mooi onthou, hy’t gesê mense moenie sommer hulle minds om elke hoek en dráái oor bóggerol wil opmaak nie. En lat dit mos nou so duidelik soos daglig is lat hierie hier nié boggerol is nie, lat dit definitief iéts is en lat dit belángrik is. En lat Lambert moenie hansworsery in ’n sirkus aansien vir die waarheid en vir die lewe soos hy is nie. En lat Treppie mos mag sê wat hy lus het. As dit oor fokol is, as hy Tiekie speel. Dis net ’n speletjie en speletjies is fokol.
Wat toe natuurlik gemaak het lat Lambert net daar staan met sy oë wat deurmekaar draai agter Pop se gepraat aan, en lat Treppie op die vloer rondrol soos hy lag, en lat hy naand sy “antwoord” in ’n bolletjie oprol en dit soos kougom begin kou totlat hy dit kon insluk. En lat hy toe sy wange opblaas en met sy voorvinger in sy kies vir vyf minute lank champagne-proppe afskiet in Pop se gesig in om te wys sy mond is nou léég en lat alles van die dag fókol was, heeltemal fokol.
Sy kon sien Treppie was self nog omge-ellie van die hele gedoente. Hy’t rerig nie lekker geweet hoe hy dit het nie. En as sy moet sê, dan het Treppie daai simpel antwoord van hom so gekou en ingesluk oorlat hy jámmer was. Hy was jámmer vir die arme Lambert vol rowe wat so hard geleer het vir sy eksamen, skoon wit en kranklik van hard probeer, sy hele lewe lank al, eintlik. En hy was jammer vir haar en Pop ok wat so vir Lambert geprys het en opgekom het vir hom as dit te rof gaan, want meestal het hulle probeer om uit sy pad te bly. Sy weet. Treppie kan mos nie jammerte wys soos ander mense nie. Hy is bang vir jammerte. Sy onthou met Oumol se begrafnis het hy ok nie ’n enkele traan gestort nie. En glad nie vir haar of Pop probeer troos wat so gehuil het nie. Maar toe die dominee vra of iemand namens die familie ’n woord wil spreek, toe’s Treppie vinnig by. Die eerste keer lat hy regtig weer ’n paar sinne agtermekaar gesê het ná Oupop se dood.
Maar eintlik was dit meer as jammerte vir mekaar daai dag van die eksamen. Daar was ok ’n bietjie banggeit by. Oor hulle vir Lambert die held lat wees het daai dag, oor die yskasboek oorgegaan het na hom toe en oor dit nou eintlik heeltemal syne was. Want dit was ’n family trophy daai en daar waar daai trophy was, was nou ’n gat wat sy geweet het nie een van hulle sal weer kan toestop nie. En die banggeit was eerder oorlat sy geweet het, en aan Pop en Treppie kon sy sien lat hulle ok geweet het, lat daar nog baie ander goed in daai gat in was en lat die hele kaboedel reguit op pad was na Lambert toe, en lat hulle nie meer ’n voet sal hê om op te staan nie, never mind ’n perspektief om van te lewe.
So, Treppie was maar rouerig toe hy met ’n skoongewaste gesig, sonder neus en weer aangetrek, terugkom sitkamer toe. Hy’t vir homself ’n stywe dop ingegooi en hom vinnig weggeslaan, net so skoon daar voor die sideboard. Sy en Pop het mekaar net een kyk gegee en geweet: Treppie is geknou.
En hy’t geweet hulle weet, want toe hy weer omdraai met sy tweede dop in altwee sy hande, net of hy vashouplek soek, toe wienk hy vir hulle, nie ’n dywelse wienk nie, net so ’n halfmasenetjie, so half verdrieterig, en toe skraap hy sy keel en hy sit ’n gesig op en hy sê: “Nou ja, mense, fasten your seatbelts, die playing fields is gelevel vir ’n miracle, of julle dit nou wil glo of nie.”
Die volgende oggend vroeg-vroeg, sy en Pop was net wakker, toe kom jaag Treppie vir hulle aan. Nou moet hulle kom, het hy gesê, hierie ding het begin met getuies en hy sal eindig met getuies, hulle moenie nou wil slaap nie. Toe hulle in die voorhuis kom, toe sit Lambert al reg, in Pop se stoel, nogal. Askies, sê Lambert, maar Treppie het gesê hy moet daar sit, en toe sleep Pop maar vir hom Lambert se krat nader en gaan sit anderkant langs hom, en Treppie sit voor.
Nee, sê Treppie, as Lambert gedink het die familiebybel was iets, het hy vir hom nuus. Want dis nog niks daai nie, daar’s ok nog die family jewels.
Toe gaan Treppie in sy kamer in en hy steun en hy kreun en hy sleep ’n yslike trommel uit sy kamer uit, tot reg voor Lambert se voete in die middel van die voorkamer.
En toe’t hy nóg in sy kamer gaan grawe en uitgekom met ’n langlyf-armysak wat so geratel het van langnekgoeters.
Tot sy swart slingbag, wat hy elke dag saamgevat het na die Chinese toe, het hy saamgebring.
Treppie het met sy lang vingers so gevat-vat oor die trommel se dop. Sy hande het bietjie gebewe en sy skouer het net so een rukkie gegee.
Die teorie, het hy gesê, is één ding, die boekgeleerdheid. Dit verduister die siel, soos die Prediker sê.
Prediker, hmmf, hy kan so aansit, dié Treppie.
Maar die praktyk, het hy aangegaan, is weer iets heeltemal anders, vol van sy eie pitfalls, wat jy nooit sien voor jy tot in jou nek in dit in is nie. Maar met sy eie belonings, wat jy ok nooit sien aankom nie. Soos ’n reënboog, als is grys en as jy weer kyk, dan’s hy daar, die héle lug vol.
“Ahem!” maak Pop toe keelskoon. Treppie moes by die punt kom.
Maar Treppie wás al by die punt. Met Treppie moet jy weet hy maak nooit sommer ’n skoon punt nie. You must set the scene, sê hy altyd. Dis die helfte van ’n punt, sy setting.
Doodstil was dit in die voorhuis. Sy kon skoon haar hart hoor klop. Hulle het almal vir Treppie gekyk soos hy die trommel se slot voor oopgemaak het.
Toe, met ’n groot háál, swaai hy die deksel oop. Dit was ’n breë, diep deksel. Haar asem was skoon weggeslaan, moet sy sê.
Netjies in rye, een vir een blink opgevrywe, elkeen aan sy eie leerlussie, het al die tools van yskaswerk gehang. ’n Expert se toolboks.
“Heaven,” het Treppie gesê, “this is heaven.”
Toby het ok glad sy neus in die trommel kom steek om al die vreemde ruike te ruik.
“Allamagtig, nè!” het Pop gesê en ’n sigaret opgesteek.
Lambert se oë het geblink. Hy’t sy groot hande om en om in mekaar se holtes gedraai. Sy’t hom nog nooit so opgemaak gesien nie.
Sy tools, dit was Treppie se trots. Hy’t hulle nooit weer gebruik, waar hulle by was, ná daai vreeslike brand toe die hele besigheid afgebrand het nie. En toe hy hulle gebruik het nog, voor dit, het hy met hulle stuk-stuk in sy hande uit sy kamer uitgekom en niemand behalwe hy mag aan hulle gevat het nie, die hele werksdag lank nie. En saans het hy hulle weer na sy kamer toe gevat. En met dáái kondisie van hulle moes hy vir hulle elke aand met ’n petrollappie skoongemaak het en teruggepak het elkeen op sy plekkie in daai trommel se deksel in.
“Nou let nou eers op die eerste gebod van die praktyk,” het Treppie vir Lambert gesê, en sy kon sien, al hou hy sy gesig reguit, was hy al weer byna Tiekie.
“Orde, higiëne, dissipline! Jy kan met hierie goed werk, almal, maar as hierie trommel nie elke aand as jy klaar is, lyk soos hy nóú hier lyk nie, dan vat ek die hele spul dadelik terug en sluit vir hulle toe agter slot en grendel en ek onttrek my geheel en al aan jou en jou yskaste. Dan kan jy self sien en kom klaar.”
Hy kom altyd so met grand woorde as hy in ’n setting is.
Maar toe hy eers vir Lambert die goed se name begin vertel, en waarvoor jy hulle gebruik, was hy weer heeltemal met sy twee voete op die aarde. En Lambert was lekker by en waar hy kon, spring hy voor Treppie in en sê die ding se naam en sy werk, want hy was mos nou “teoreties gekwalifiseerd”, soos Treppie gesê het.
En elke keer as hulle ’n ding se naam gesê het, sê sy hom agterna, solat almal kan sien haar kop vat nog reg. Want as dit by goed se name kom, is dit mos altyd wat sy moet aanhoor, lat sy moet oplet en aandag gee, anders raak sy voor haar tyd kêns.
En so het hulle eers deur die spanners gewerk, van die nutspanner en die pypspanner af, deur die flarenut fittings en al die ander verskillende sockets en hulle spanners, van die sespunt- tot by die twaalfpunt-box-spanners. En toe die punches, die center punch en die starter punch, en die tange, die snytang en die knyptang, die afknyptang en die slipjoint-tang en natuurlik die kleinste en die fynste, die naaldneustangetjie wat Lambert met ’n laggie vir haar gewys het en waaroor Pop toe maar haar been ’n drukkie gegee het om te sê sy moet nou maar smile, wat, want hierie is nou heeltemal ’n nuwe begin met tange.
En die skroewedraaiers met die verskillende bits vir die verskillende skroefkoppe, die Keystone, die Cabinet, die Phillips, die Frearson, die Clutchhead, die Allen en die Bristol, een vir een het Treppie hulle vir Lambert gewys, en Lambert het hulle name gesê, en sy agterna. Soos katkisasie was dit, net lekkerder.
En dan nog die ystersagie met ’n dun pakkie vol splinternuwe stywe, blink blades. En die flaring tool, die tube cutter en die tube clamp, die verskillende hamers met hulle koppe dik en dun, en heel laaste die mechanic’s stethoscope waarmee mens na die rattles en die hums van ’n yskas kan luister, soos Treppie gesê het. Wat van die “tjierie-tjierie” en die “klieks-klieks”, het sy gevra, en toe sê Treppie daai hoor jy met jou blote oor, en ’n stetoskoop het jy net nodig vir die music of the spheres.
Treppie het die stetoskoop se headpiece om Lambert se kop gesit en gesê hy moet bietjie die probe teen Pop se bors druk en luister watse musiek hoor hy.
Toe luister Lambert, en toe sê hy: “Silence is golden,” en hy lag “Ha! Ha!” vir sy eie grap. Niks snaaks daaraan nie.
Toe sê Pop nee, dis seker die amplifiertjie wat nie werk nie.
Toe sê Treppie níks wat in sy trommel is, is stukkend nie, en toe draai hy aan daai knoppie op die amplifiertjie en toe luister Lambert weer.
“Loebe-doep-doep, loebe-doep-doep, loebe-doep-doep,” aap hy Pop se hart na.
“Dis mos ’n reggae beat wat jy daar beethet, Pop, man!” sê Lambert toe.
Sy wil toe weet wat is reggae, en al wat hulle mee uitkom, is ’n stryery oor kaffermusiek en Treppie wat sê dis musiek van die kafferparadys noord van die ewenaar, en Lambert wat sê dis Lucky Dube wat dit speel in Soweto en dit lê wes vir sover hy weet.
Noord of wes, daai gereedskapsessie het nie verbygegaan voor almal na almal se harte geluister het en baie gelag het vir die vreemde kloppe en blase en suige van kleppe in mekaar se binnestes nie.
Dis net sy wat gedink het dis nie snaaks nie, al het sy maar gemaak of sy saam lag, vir die okkasie. Naand het sy net gesê mens sou sweer hulle is ’n klomp yskaste bymekaar, en hulle moenie spot met siekte nie.
Nou wie’s dan nou siek, het Treppie vir haar gevra, en sy’t net gesê lat niemand spesifiek siek hoef te wees vir siekte om altyd en oral op die loer te wees vir inkomplek nie.
Treppie het gesê sy moenie laf wees nie, siekte is nie iets wat in die lug hang nie, dis iets wat onder mense se velle en in hulle murg in broei, dis net kêns kieme wat in die lug in oorleef en deur die ore inkom nes oorkruipers. Toe sê Pop alles gaan nou so lekker vanoggend, hy moenie nou kom staan en onnodig kieme vermenigvuldig nie, en lat sy moenie worry oor wat in die lug is nie, en ok nie oor sy hart nie, en Lambert het verkeerd geluister, dis nie ’n reggae beat nie, sy hart klop soos ’n vastrap meestal, of anders soos ’n foxtrot.
Klink vir hom na ’n hectic medley daai, het Treppie gesê, maar hy’t gelukkig nie verder geneuk oor siekte nie.
Toe hy klaar was met die goeters van die trommel, al die regular joints en fittings, gaskets, rolle soldeerdraad, flux, vyle, ysterborsels, gom in botteltjies en die aluminium wat jy kan smelt vir die regmaak van iceboxes, en heel onder in ’n swaar, swart ding, die high vacuum pump, het Treppie die armysak oopgemaak.
En toe haal hy die langnekgoeters op stands met koppe uit lat die voorhuis naand lyk of hy vol ruimtemannetjies staan. Silinders, glo vir yskasgas, en service cylinders, en die multiple gauge met sy swart pype opgerol soos blink songololo’s, en die handpomp, en die spesiale silinders vir welding, een met suurstof en een vir die welding gas.
“Oxy-a-ce-ty-lene,” het Lambert stadig gesê en “tssss!” deur sy tande geblaas en sulke stadige nommer agts in die lug getrek net of hy besig was om ’n las te sweis. Treppie het vir hom die goggles aangegee lat hy kan kyk of die rek om sy kop pas.
“Oppas vir daai, nè,” het sy gesê.
“Ja,” het Pop gesê, “toe jy klein was, het jy mos daai vlam so warm-warm gevat en teen jou vleise gedruk.”
“Never mind,” het Treppie gesê, “as hy homself nie kleintyd al begin weld het nie, was hy nie vandag Lambert the Iron Man nie.”
Heel laaste uit die swart sak het Treppie die voltmetertjie gehaal en vir Lambert gewys hoe werk hy, en ok nog ’n stel termometers met snaakse wysterplate, op gebuigde stingels om orals by te kom in ’n yskas in waar warm en koud gemeet moet word. Toe wil Treppie mos een van daais in haar insteek om kastag haar temperatuur te meet, en toe jaag hulle almal, Pop inkluis, haar eers in die huis rond, maar sy’t geweet dis eintlik net ’n grappie. Om te sê sy’s ál vroumens in die huis, vir wie anders kan hulle rondjaag, en hulle is bly sy’s so ’n sport, wat. Aan Lambert meet hy nie, sê Treppie toe, hy’t mos gesien hoe lat kook hy daai Passion Meter sommer in two ticks en hy’t nie nou geld vir nuwe termometers nie.
Sy en Pop het hand bygesit waar hulle kon met die slepery van daai trommel terug agtertoe, deur die gang, haak-haak oor al die los blokkies, want hulle het ok gevoel dit was nou genoeg van ’n gedoente, sake moes nou tot ’n punt kom.
Pop was baie moeg van als. Hy’t gesê dis die hele besigheid van boedel oorgee wat hom so uitput. Maar noulat dit oorgegee is, voel hy sommer lig, of daar ’n las van hom af is. Hy sê hy voel herbore, haai. Sing glad in die badkamer soggens. Nie lat sy hou van wat hy sing nie, want dis “Nader my God by U” en dit voel vir haar nou juis hy’s verder van haar af.



19 Die miracle van die yskaste
DIE EERSTE MIRACLE: TINY BUBBLES
Dis nag. Lambert lê in sy bed op sy rug om mooi te hoor met altwee ore hoe loop sy fridges. Of hulle nooit in hulle lewe iets makeer het nie. Hy smile vir homself in die donker.
Hulle moet met die Fuchs begin, het Treppie gesê, want as hy reg onthou, en toe snuif-snuif hy so aan die swart dop van die Fuchs se compressor op die werksbank, dan was dit nie ’n burn-out hierie nie, net ’n lek of twee. Of duisend en een, hy weet nie, want ná ’76 het hulle partykeer yskaste ingekry wat gelek het of hulle in ’n riot was. Donshael, bokhael, daai klas van ding. ’n Fridge is maar ’n flimsy ding as dit by riots kom.
Hulle het die compressor weer ingesit en die condenser tubes wat hy afgeruk het, weer reggebuig en die laste geweld en toe alles mooi met die hand skoongemaak.
Toe’t hulle die hele system ge-deepvacuum en die olie afgetap en toe geflush met R-11 en toe nuwe olie en gas ingepomp.
Treppie het vir hom gewys op die gauge hoe val die druk des moers binne ’n uur en hoe loop die cycle aanmekaar deur sonder om tussenin te stop, en hoe wil die icebox nie op-ice nie.
“Hierie nommer is vrot van die lekke, jong, soek jy hulle nou maar almal en merk hulle mooi met ’n potlood op die joints en die tubing en die evaporator orals, en sommer langs die buitenste seals ok, dan help ek jou, dan fix ons hulle net eenvoudig een vir een tot ons hulle almal het.”
Hy moet net onthou, het Treppie gesê, om sy vensters oop te maak, anders raak hy gestone van die gas, en hy moet weet lat mense wat gestone raak van yskasgas raak nooit weer liquid nie, hulle koppe bly solid tot die perde horings kry.
Hy’t mooi vir Treppie geluister. En als gedoen net soos hy gesê het. Dit was ’n moerse jol om saam met Treppie te werk. Februarie, Maart, en dis vandag al die sewentiende April. Meer as twee maande lank het hulle saamgewerk, morning, noon and night, en hulle het net gestop as Pop vir hulle sandwiches bring. En as Treppie vir ’n dag moes uit Chinese toe, was daar vir hom genoeg om solank mee aan te gaan. Hy kon sien Treppie het dit ok gelike. Vanlat die fridges reg is, check hy hom. Hy kom gereeld hier in, kastag vir dit of dat, maar hy weet Treppie wil net tussen die twee ou nommers staan met sy hande op hulle doppe en voel hoe mooi steady loop hulle.
Lambert voel-voel na sy cigarettes in die donker. Hy steek op en lê en rook op sy rug. Hy kyk vir die rooi kooltjie as hy trek. Dis lekker om te dink aan hoe hy daai goed gefix het. Hy wil aanmekaar daaraan dink.
Hy’t eers met Sunlight probeer op die Fuchs, maar die lekke was te groot en te baie en die seepsop was te dun om mooi te sien wat aangaan.
Toe kry hy ’n brainwave. Hy dag nou stuur hy vir Pop om vir hom sewe botteltjies blaasbubbles te gaan koop by die CNA in Groot Melville.
Laat daai selle aand, toe Treppie hom eers weer kom help het om nog gas in te pomp vir die toets, het hy sy rooi lig aangesit en gevra die Liewe Vader in die hemel en al die fridge fairies moet hom nou net hier mooi kom help, asseblief, en toe smeer hy elke duim van daai Fuchs wat hy kon bykom met ’n dik laag vol Fabulous Paradise Bubbles. En toe sit hy die Fuchs aan by die muur.
En daar’s dit toe ’n bubble bonanza soos wat jy nog nooit in jou lewe gesien het nie. Die hele den vol. Grotes en kleintjies wat in stringe uit die Fuchs se gate uit blaas. En alkant blink hulle klein, square prentjies wat uitbol buitentoe vol weerkaatsings van die den.
Hy moet sê, sy bek het oopgehang van daai bubble bonus. Hy’t skoon lam gevoel in sy rug soos hy vir hulle kyk, hoe hulle een op die ander uitkom uit die Fuchs se wit lyf, party vyfdubbel aan mekaar vas, en hoe hulle losraak van mekaar en wegfloat, uit by die deur en by die oop venters uit, skielik vinniger boontoe as die lug hulle vat.
Die icebox voor se hele bek was één groot bubbleblaas. Toe hy loskom, was hy so groot soos sy kop. Wobble-wobble, soos ’n groot, hol jelliebol het dit hier voor hom gehang.
Hy sweer hy kon reg rondom hom loop soos hy daar bly hang het. Met elke tree het hy ’n ander angle op sy kamer weerkaats gesien op daai bubble se buitekant.
Alles het skoon anders gelyk.
Sy bed vol rubbish-komberse en sy vuil kussings sonder slope het gelyk soos ’n love nest vol secrets. En die painting bokant sy bed wat ok in die bubble was, het gelyk na ’n masterpiece op ’n blompot, wat hy onmoontlik self kon gepaint het. En die Fuchs wat bubbles blaas, was self ok in die bubble, soos ’n magic machine in ’n science fiction movie. En al die stukke scrapyster, die tools, sy staalkabinet, die crates vol empties en sy painting van goeters met vlerke, het gelyk soos Treasure Island. Hy was self ok in die bubble, half uitlands het hy gelyk met sy ore wat agtertoe fade en sy mond en sy neus wat vorentoe uitpop soos ’n goudvis in ’n glasbak.
Hy kon dit naand nie meer hou nie. Maar hy kon ok nie uit dit uit snap nie. Toe’t hy maar sy asem ingetrek en geblaas op daai bubble wat net aanhou en aanhou hier voor hom soos iets nice in ’n droom in. Toe crash alles. Die bed split in twee slap stukke teen die ceiling, die Fuchs float onderstebo in sy oë, sy neus disconnect van sy gesig af. En toe float hy agter sy neus aan by die buitedeur uit soos ’n astronaut, op in die donker nag tussen die sterre in.
Toe bars die bubble met ’n sagte, nat “plop”, koel oor sy hele gesig. Net of hy oopoë in ’n nat spinnerak vasgeloop het.
Hy’t op sy bed gaan sit, skoon dizzy, en oor sy gesig gevee, maar daar was niks.
Lambert trek diep aan sy cigarette. Daai was nou rêrig ’n special moment. Van toe af voel sy den vir hom skoon na ’n anner plek.
Sy ma het vertel sy staan nog so voor op die gras en kyk lat Toby pie en toe sien sy skielik iets agter die huis uitborrel. Sy sê sy dag o gotta, nou’s daar ’n helse fokop. Sy sê toe roep sy vir Treppie hy moet kom kyk, en toe sê Treppie glo hy scheme dis nou hy, Lambert, wat finaal ge-explode het en dis sy siel daai wat bubble-bubble boontoe travel.
Toe hy weer sien, hier kom Pop en sy ma by die buitedeur in en hulle klap net links, regs bubbles dood. En toe hol Toby vir hulle byna van hulle voete af en hy kap net esse soos hy bubbles hap “klips-klips” in die lug. En toe kom Treppie wals-wals by die binnedeur in en hy sing: “Tiny bubbles,” sing hy, “in the air.”
Meantime kruip hy wat Lambert is, op all fours om daai Fuchs rond met sy potlood en hy trek net kringetjies-kringetjies orals waar die bubbles uitpop. Hy kon nie voorbly nie. Naand is almal aan die bubble juice smeer op die Fuchs. Toe hy weer kyk, toe smeer Pop vir Mol en Treppie vir Pop vol Fabulous Paradise in die rondte, en toe’s dit ’n hele bubble paartie daar in sy den.
Toe sê Treppie wys jou net watse sports kan mens hê met gekrokte goed. Want watse plesier, come to think of it, kan ’n mens nou hê met ’n yskas in proper working condition? Net ys en koue polonie.



DIE TWEEDE MIRACLE: SHOCK TREATMENT
Dit het vir hulle drie volle dae gevat van toets met bubbles, leegpomp, tubes sny en nuwe laste weld en weer volmaak en toets met bubbles en piepklein gaatjies toegom in die evaporator, en volmaak en wéér toets en die druk meet. Oor en oor en oor voorlat hulle daai Fuchs weer soort van dig gehad het.
Maar dit was kinderspeletjies teen die Tedelex. Want die Tedelex was ’n burnt-out case wat jare lank met oop valves gestaan en stink het hier in sy den.
Hy’t daai compressor klaar op die naat langs oopgevyl gehad om te kyk wat gaan aan. Die suction line en die liquid line se pypies wat by die dop in- en uitgaan, het hy sommer net so kaalhand afgeruk, olielyn, de lot. En dis toe net daar waar hy van daai giftige suur breakdown-olie op hom kry wat vir hom so gaar gebrand het.
“Jééés!” het Treppie gesê toe hy die binnekant van daai compressor sien.
Hy’t vir hom gemaak handskoene aantrek en vir homself ok, plastic-handskoene wat hulle gou by die Spar gaan koop het, want Treppie het gesê hy’s nie lus om sonder vel begrawe te word eendag nie, hy sien nie hoekom hy ’n take-away vir die wurms moet wees nie.
Die pomp binne was skoon weggevreet van die suur, die insulation was heeltemal geperish, die windings was moer toe, die coils ok, pikswart gebrand, en toe hulle verder oopmaak, het hulle gesien die gaskets op die silinderkop en die valve seats is totally nonexistent.
Treppie het gesê hy’s nie die god van yskaste nie, hy kan nie so ’n fokop fix nie, maar hy’t gesién hoe blink Treppie se oë, en toe scheme hy hy kan sy luck maar ’n bietjie push.
Hy’t vir Treppie glad so ver gekry lat hy saam met die Chinese se order vir fridgeparte sommer ok ’n paar van die nodigste vir hulle Tedelex bestel. Treppie het glad naand spares gaan bedel by die workshops in die buurt, by West End Electrics en by Century Appliances.
Vir weke lank was hulle besig om daai compressor te reassemble, en die hele den was vol oopgesaagde Dogmor-blikke vol parte in olie.
Pop het partykeer kom inloer en dan’t hy tussen sy tande gefluit en gesê aitsa, dit lyk vir hom Triomf Appliances is weer op die been.
Maar die dag toe hulle die dop weer geweld het en die drade en die tubes weer opgeconnect het, en hulle try hom start, toe sit daai compressor so vas, so vas, hy róér nie.
“Nee, wat,” het Treppie gesê toe hulle hom vir die soveelste keer skoongemaak het en alles nagegaan het en die volts gecheck het, “uit party klippe is daar nie bloed te tap nie.”
“Nou wat van ’n capacitor?” het hy gevra. “Dan reverse ons hom.” Want dis wat hy in die fridgeboek geleer het wat jy maak met compressors wat vassit. In Modern Refrigeration and Airconditioning,
op bladsy 355, in die middel.
“Jissis, nee, ek vat nie aan daai goed nie,” het Treppie gesê, “ek het al gesien hoe blaas ’n Chinees wat ’n compressor getry reverse het homself op met compressor en capacitor en al en hoe val hulle ’n gat in die muur in. Daar was net ’n nat kol oor van hom!”
“Ja, maar dit was seker ’n gróót pomp, ’n commercial system s’n, vir een van daai moerse walk-in cooler rooms vol sweet-en-sour.”
So’t hy aan Treppie gebly sit, want hy kon sien, al het Treppie vir hom só gestaan en kyk, hy sal ingee op die end.
“Toe wat, Treppie, man, ons reverse hom so ’n touch, en dan nog so ’n bietjie, as jy nou net vir ons ’n capacitor kan organise.”
Hy sal daaroor dink, het Treppie gesê en sy hande skoongevee aan ’n bol waste en by die den uitgeloop agter.
Maar Treppie het te lank gedink na sy sin. En daai selle middag, toe kry hy nog ’n brainwave. Een wat sy hare lat regop staan het.
Hy’t vir Flossie met haar batterykant vlakby die den se buitedeur getrek en die Tedelex tot in die oop deur geskuif.
Op die nippertjie het hy nog gefigure hy moet seker nou die fridge uitplug by die muur, anders shock hy dalk die hele Triomf in ’n ander bloedgroep in.
En toe’t hy die jump leads uitgekry en hulle opgeconnect aan die running winding en die starting winding se drade buite-op die compressor se dop. En die ander twee ente op Flossie se battery.
En toe klim hy in Flossie in en hy start haar en hy gee lekker vet. En net daar jumpstart hy toe daai Tedelex, Model 104, burnt-out vir amper twintig jaar, reconditioned onder twyfelagtige omstandighede, soos Treppie gesê het, sommer met die eerste probeerslag. One shot!
En dit was ’n miracle. Nie Treppie of Pop of Eddie by West End Electrics het al ooit van so iets in hulle dag des lewens gehoor nie. Vir Treppie moes hy oor en oor explain hoe hy dit gedoen het en Treppie het net sy kop geskud. Want ’n karbattery gee ’n reguit current, nie een met waves soos wat ’n yskas op loop nie, het hy gesê. En toe vra Treppie wat hy gedoen het vóór hy die Tedelex gejumpstart het en toe sê hy hy’t hom vyf keer onder sy gat geskop lat hy kak, dis al, en toe sê Treppie aha! nóú gaan daar ’n lig vir hom op, maar hy’t toe nooit gesê watse lig dit was nie.
Lig ofte not, luister net hoe loop hulle, altwee van hulle, soos die terrible twins daar langs mekaar op die den se sementvloer. Hy druk sy cigarette dood. Hy swaai sy bene van die bed af en loop versigtig op kaal voete in die donker na sy fridges toe. Hy maak die deure gelyk oop. Check net hoe helder brand daai binneliggies! Hy voel aan die ysbakkies in die iceboxes. Ys vir Afrika! Hy druk sy kop teen die een se buitekant en dan teen die ander een s’n. So glad soos goeie harte loop hulle. Sonder ’n hitch. Hy voel agter aan die condensers, mooi gelyk warm.
My mamma roei die skuitjie


sing hy soos hy weer in die bed klim.
My pappa blaas die fluitjie 


My oompie draai die orreltjie 


En ek fix yskaste.


En hy vat die laaste line van die song ’n paar keer oor tot hy die woorde mooi op die beat en die wysie ingepas kry. Iemand moet tog weer vir hom sê hy moenie miracles verwag nie. Daar het hulle dit nou! Against all the odds! “Kliks!” gaan die Fuchs af soos hy sy lê kry. “Klaks!” maak die Tedelex soos hy omdraai op sy sy.



20 Ure, dae, maande, jare
FINISHING TOUCHES
Lambert kyk op die horlosie wat Treppie vir hom van die Chinese af gebring het. Om sy tydsbesef te korrigeer, soos Treppie gesê het, oorlat hy wat Lambert is, se biological clock sake nou gevaarlik ver vooruit is hier.
Dis ’n stuk cheap Chinese gemors, maar dit wys darem die tyd én die datum. Dis vyfuur die middag van die 25ste April.
Hy sit op ’n Dogmor-blik en bekyk die werk van sy hande.
Eintlik kyk hy vir sy hande.
Hulle is vol skrape en kolle. Die een het nog ’n pleister in die palm op een van die plekke wat maar net nie wil regkom daar waar die suur hom gebrand het nie. Die pleister is swart en uitgerafel om die rante. Hy moet onthou om ’n nuwe een op te plak voor vanaand.
Hy draai sy hande om lat die naels bo is. Sy vingers bewe effens. Sy rug is lam van al die rondhollery. En sy voete is séér, gôt. Maar hy wil liewer nie nou vir sy voete kyk nie.
Dis Treppie wat hom so aangejaag het. Hy’t gedink hy kry sy girl eers die aand van die 26ste, die aand van sy verjaarsdag sélf. Maar toe kom Treppie mos gister weer met ’n ander storie, nogal voor sy ma en als, die donner.
Ja, hy wat Lambert is, sê Treppie toe, is gebore net ná twaalf in die nag en dit was “dus” tóé al die 26ste en dis dán lat sy verjaarsdag eintlik al moet begin en “dus” moet sy verjaarsdagpresent eintlik al op die aand van die 25ste oorhandig word. Oorhandig, het hy gesê en met sy hande in die lug sulke curves van ’n vroumenslyf gemaak. Vroegtydig moet sy oorhandig word, het Treppie gesê, solat hy kan reg wees vir die uur van afrekening.
Toe sê sy ma hmmff, watse afrekening, dit was ’n uur van benoudheid toe hy gebore is, die Here hoor haar.
Nee, maar sy moet nou positief dink, het Treppie gesê. Vir Lambert sal dit nie ’n uur van benoudheid wees nie, maar ’n uur van triomf. En, sê hy toe, as jy verjaar, verjaar jy op jou hardste, al die jare van jou lewe, op daai minuut wat jy jou eerste skree gegee het, onderstebo aan jou voete vasgehou onder ligte as hulle jou stêre vir jou warm klap tot jy sê: Ê!
En lat hy wat Lambert is, moet rég wees, en lat als verder ok moet reg wees, op daai minuut net ná twaalf as die 26ste net begin het, lat hy op sy beste kan perform.
Dis niks minder nie, sê Treppie toe en hy wienk-wienk daai dywelse wienk van hom, as die dure plig, nee, die hemelse opdrag, van die soort ou wat eers op sy veertigste verjaarsdag ’n kans kry om iets anders as sy ma te naai. Of, mind you, sy pa, want daai moontlikheid is nooit uitgesluit nie, kyk maar net hoe wemel die wêreld, hoog en laag, van wanaangepastes wat nooit van die voorskootbande of, for that matter, van die kruisbande kan loskom nie.
Nou, toe kan hy wat Lambert is, nie langer luister na al daai klomp stront wat Treppie daar in die kombuisdeur staan en praat met ’n sedige gesig nie en toe haal hy uit om vir hom ’n moerse hou te donner op daai vuil bek van hom, maar toe duck Treppie en toe slaan hy ’n gat in die dresser se deurtjie. En toe lag sy ma en toe gee hy vir haar ’n paar vet klappe lat sy moet sjaddap en toe gaan sit sy net daar plat op haar gat op die linoleum en pie in haar broek van die lag, glad nie van banggeit nie.
En byna was dit toe ’n geneuk. Maar toe kom Pop en gee vir sy ma en vir Treppie en vir hom ’n skoon dop brandewyn in, en hy sweer Pop het daai doppe met fitpille gedokter, want toe hy dit inhet, toe voel hy skielik doodrustig, en sy ma lag al hoe stadiger soos ’n opwending wat afloop, en Treppie dié vee net sulke flou veë oor sy gesig of hy in ’n spinnerak vasgeloop het, of in ’n digte wolk mis.
Toe sê Pop hulle moet opvee op die vloer daar waar dit gemors het, en als is okay, hulle moet net rustig wag, hy kom nou, hy vat net gou vir Treppie na sy kamer toe, want Treppie wil toe omval.
En toe Pop weer terug is, het hy vir die ouvrou opgehelp en haar teen die muur staangemaak, want sy het al die tyd net daar bly sit met haar bene voor haar uit in die pie, en al wat sy kon doen, was ’n cigarette opsteek.
Toe sê Pop hy wat Lambert is, moet nou bitter mooi om verskoning vra vir sy ma en wáárvoor was dit nou alles weer nodig in hemelsnaam? Toe vertel hy vir Pop hoe Treppie al weer ’n klomp stront kom staan en praat het by hulle in die kombuis en hoe hy hom toe wil donner en hoe hy toe geduck het en hoe dit toe die dresser is wat gedonner raak en hoe sy ma toe daaroor lag, oor die misslanery nou, of dit ’n fokken grap is.
Sy kon nie help nie, sê sy ma toe, daar waar sy wydsbeen gemaak staan was teen die kombuismuur, met haar cigarette in die een hand en haar gedokterde brandewyn in die ander hand, sy kon nie help nie, dit was snaaks, sê sy en sy begin weer lag. En sy wys toe vir Pop in slow motion hoe hy wat Lambert is, aanlê vir die hou. En sy duck soos Treppie geduck het, maar in slow motion, en sy steek haar vuis stadig deur die gat in die dresser. “Boem! Crash! Tiengelieng!” sê sy met haar tong wat sleep. En dit lyk toe so snaaks, got weet, toe lag hy én Pop altwee vir sy ma, en sy lag ok.
Toe sê hy mooi askies hy’t dit nie so bedoel nie. Toe voel hy so slaperig en toe vat Pop hom na sy den toe en toe hy wakker word, is dit vroegaand al en tóé tref dit hom met ’n slag: maar as sy girl net ná middernag oormôre kom, dis nou vandag, wat twaalfuur al môre se dag word, die 26ste, dan het hy nog moers baie om te doen. En dis van toe af lat sy hande so bewe.
Kom nou, Lambert, daar’s niks om oor te bewe nie, het Pop gesê, kom, hulle moet nou net rustig kyk wat alles met redelike sekerheid teen ’n bekwame spoed gedoen kan word, want dit help nou nie hulle wil berge versit binne die bestek van ’n etmaal nie.
“Etmaal, ek sê, nè!” sê Treppie toe vir Pop, en toe sê Pop wat’s verkeerd, sover hy weet is dit die korrekte Afrikaanse woord vir ’n periode van vier en twintig uur tussen dae in, en toe sê Treppie, raai, dis vir hom tóg so interessant lat Afrikaners hulle so oor hulle taal bekommer in tye van nood, en Pop moet oppas of hulle kom vat vir hom weg na die Interim Gat toe as afgevaardigde van die grassroots van Triomf, en of Pop weet wat grassroots in Afrikaans is. Toe sê sy ma sy weet nie wat die woord is nie, maar sy weet net as dit wortels is van kikoejoe soos hulle lawn s’n, dan’s dit ’n hardnekkige ding wat jy moet kort hou, anders vat hy oor.
Toe lag hulle alte lekker en toe’s dit alles baie jolly en toe maak sy ma vir hulle almal eier op brood met tamatiesous en toe sit hulle in die voorhuis en hy vat pen en papier en hulle werk uit wat elkeen kan doen om sake ’n bietjie reg te kry, al is dit net bolangs, want dis appearances wat tel.
Sy ma het gesê as hy vir haar die lawn-mower mooi aansit, sal sy die gras sny, sommer op die daad, want die maan is vol en langsaan kan nie moan nie, want dis nog lank nie tienuur nie. En môre sal sy die kombuis pak, sy belowe.
En Treppie het gesê hy moet nou ongelukkig Chinese toe môre, maar hy sal sorg vir ’n paar lampshades, mooi bont Chinese lamp-shades, dan lyk dit sommer na ’n paartie, askies, hy bedoel dan skep dit onmiddellik ’n feestelike atmosfeer, en verder is hy seker hy sal sy hand op ’n los plastic Chinese toilet seat kan sit.
En Pop het gesê hy sal ’n plan maak met die spieël vir die badkamer, daar’s nog een heel paneel oor van die spieëltafel in hulle kamer, hy sal hom uithaal en hom staanmaak op die toilet se bak. En hy sal die posbus weer opsit, en dié keer, sê hy, sal dit permanent wees. Vir ewig en altyd, sê sy ma toe, en Treppie sing: “Ure, dae, maande, jare.”
Wát van die sement wat so af is orals op die mure lat die bakstene so rooi sit, vra hy toe. Toe sê Pop as sy girl iets sê, wys hy net vir haar die papiere van die mense wat gaan kom verf, verwers maak altyd sulke klas goed reg voor hulle verf en dan sal sy dink dis in orde so.
Well, hy’t daai papiere vandag by Pop gaan vra en die verfmense gaan bel van oorkant af om te vra wanneer kom hulle dan en die dametjie by die switchboard sê toe vir hom nee, maar most certainly today and if not, then by the latest tomorrow, and thank you for your patience.
Meer kan hy nie doen nie. En as hulle eers môre oordag kom, op die dag van sy verjaarsdag, dan is sy miskien nog hier en dan is daar darem iets interessants aan die gang en dan kan sy met haar eie oë sien hulle Benades is nie sommer van hier rond nie.
Maar wat van die gat in die voordeur, vra hy toe.
Toe sê Treppie, daai’s maklik, hy kan die gat net ’n bietjie reguit saag en dan sê hy dis Toby se gat, lat hy kan in en uit in die nag en dan sal sy scheme hulle is “rasegte hondeliefhebbers” en hulle hond, al is hy self nie “raseg” nie, het ontsettende goeie maniere. En dis wat tel aan ’n hond, sy maniere, nie sy pedigree nie.
Hy’t gedink Treppie spot al weer, maar sy gesig was heeltemal reguit.
En wat van die eetgoed en drank? Hy kan mos nie sy girl droëbek daar laat sit heelaand nie, sê hy toe.
Toe sê Treppie dis nie oor haar droë bék lat hy moet worry nie, maar toe wys Pop vir hom vinger en toe sjaddap hy gelukkig.
Nee, hy moet net ’n mooi lysie maak, sê Pop toe, dan sal hulle, Pop en sy ma, vir hom die shopping gaan doen by Shoprite. Toe sê hy nee, Spar, in Groot Melville, want Shoprite in Triomf hou nie daai lekker dips aan wat hy wil hê nie.
Toe sê Treppie hy moet dit nou nie oordoen nie, daai girl wat hulle vir hom gaan kry, is ’n professional dipsous, sy kom om self in gedip te word en hy wat Lambert is, moet onthou dis hy wat die dipwerk moet doen, en as hy sy chip ordentlik gedip wil kry, dan kan hy ok nie te dik gevreet wees van allerhande goed nie. En toe sien Treppie hy gaan nou weer te ver en toe begin hy om homself te cover met vreeslik vinnig en áánmekaar praat van chips en dips en chips en dips en hy noem op, al die soorte chips wat jy kry, van sout en asyn tot boerewors en barbecue, en al die baie dips wat jy kan aan dink, van garlic tot snoek tot advokadopeer, en al wat hy wil hê, sê hy, is lat Lambert nou maar sy mind moet opmaak.
Toe haal almal weer asem en Pop sê Treppie mag ’n expert wees op chips en dips, maar hy moet vir hom gedra of hy dokter vir hom nog ’n slag.
“If we only had love,” sing Treppie toe.
Nou, so’t hulle gewoel en gedoen tot gisteraand baie laat. Sy ma het die lawn gemow en hy’t haar gesupervise lat sy reguit hou en gelyk sny en Pop het die sitkamer se pelmet gepanelbeat en Treppie het hom gehelp opsit en toe’t hulle die gordyn op ’n manier weer opgekry. En hy het die gat in die voordeur reguit gesaag en solank Pop-hulle se bed en sy matras omgeruil. Daai lendelam bed het hy darem weer op pote gehad en die vere wat bokant toe uitgesteek het, het hy sommer met die draadtang afgeknip, nie nog tyd gehad om te sukkel nie. En toe almal bed toe is, het hy sy lys opgeskryf vir Pop-hulle vir die shopping, en toe een vir homself, ’n kort lys van sy lang lys, wat toe langer was as enige lys wat hy nog ooit gemaak het, totlat sy oë oormekaar gekyk het.
Toe hy uiteindelik gaan slaap, was die mossies al aan die piep.
Dit was die einde van daai dag, wat toe al eintlik vandag was, die 25ste, en hy sweer hy’t net omtrent vier ure geslaap voor hy weer wakker geword het en toe’s dit nog altyd vandag.
En nou, soos hy hier sit, is dit die aand van vandag, maar dit voel al soos môre.
Maar môre begin eers ná twaalfuur vannag en dit voel vir hom al die horlosiewysters en al die kerkklokke hang net van hom af. Want hy moet môre háál, sy verjaarsdag. Hy moet homself verjáár kry. Dan’s hy veertig. As hy sy draai kan kry. Maar dis eintlik ’n misnomer, soos Treppie sal sê, want ná twaalfuur is hy al verby sy 40ste, dan is hy al in sy 41ste jaar ín. Want as jy verjaar die dag, tel jy nie wat is nie, maar wat eintlik al klaar verby is. En dan is jy eintlik al weer op pad vorentoe na wat kom. Maar jy sê dit nie hard nie en jy tel dit nie by op daai dag nie, wat eintlik ’n fout is, maar seker nodig vir ’n paartiespirit. In the heat of things sê jy maar for the time being jy’s suffel, maar eintlik is jy altyd suffel en nóg suffel. Veertig en punt nul nul een sekonde van die volgende jaar. As jy ’n fyn genoeg horlosie het, soos ’n Olympic Sprinter, sal jy kan try bybly by die feite van jou leeftyd, maar dit sal so fokken boring wees, die byblyery, tick-tick-tick-tick aanmekaar en tussen die ticks nog kleiner ticks vinniger opmekaar, en nóg kleiner en nóg vinnigeres tussen daais in, totlat dit naand net zing van die tyd sonder eers stop vir ticks. Kop eerste in jou moer in soos ’n shooting star. Woosh! Weg voor!
Lambert voel duiselig van dink aan tyd. Hy sit met groot oë stokstil voor hom en kyk en sien die dinge in sy den. Hulle staan so stil, jy sal nie sê dit zing allerverskrikliks van die tyd in hulle binneste, in hulle nate en in hulle derms nie!
“Klieks!” gaan die Tedelex aan.
“Klaks!” gaan die Fuchs af.
Skielik kom daar ’n vreeslike bangte oor hom. Dit stoot op van sy stuitjie se kant af soos ’n wal water. Hy wil aan die bed vashou, maar kry net ’n vuisvol laken in elke hand. Dit flash agter sy oogballe. Sy kop voel soos ’n TV wat uitfok. Dis net strepe en sneeu. Crash! Bang! Gôt!
Nee, dis nie ’n fit nie. Of anyway nie hý wat fit nie. Dis ’n general seizure. En hy sit oopoog daarin sonder lat ’n blackout hom kan wegvat, sonder lat hy sy fuses blaas en hy niks verder hoef te weet nie. Dis helder en stil. Die stilstuipe van al die goeters in die tyd. Aan en aan hou dit aan. Hy voel of hy terselfdertyd wegkrimp tot ’n speldepunt se size en uitswel verby sy den se mure. Geboor voel hy. Geboor en geblaas van die tyd wat verbyzing.
“Nou wat sit jy hier, sit en sit met groot oë of jy ’n spook gesien het?” sê een skielik hier langs hom.
Dis Pop. Glad nie gehoor aankom nie.
Hoe kan hy nou daai explain? Netnou gaan vertel Pop dit vir die ander en dan moet hy weer hoor hy’s nie reg nie. Hy vryf oor sy oë.
“Kom kyk ’n bietjie voor of die posbus nou na jou sin is.”
Lambert voel Pop se hand op sy skouer. Sy stem is sag. Ou Pop is nie te bad nie. Hy sien hoe kyk Pop vir sy stoel, sy stoel en sy ma se stoel wat hy hier ingedra het. Pop het niks gesê nie, maar hy kan sien die ou toppie like dit nie eintlik nie. Hy kyk waar Pop kyk. Ja, hy moet sê die stoele lyk snaaks hier, al of hulle gekrimp het of iets. En die lig val ok anders op hulle. Mens kan die duike in die kussings sien van sy ma en Pop se lywe. Voos gesit, is daai stoele, maar dis beter as niks. Hy kan mos nie die girl op ’n krat lat sit nie? Waar sit sy dan haar drienk neer? Hy kyk vir die stoele se armleunings. Hulle is vol swart kolle van cigarettes en kringe van koffiebekers. Hy sit sy rooi lig aan vannag en dan sien mens dit nie.
Pop sug ’n diep sug hier langs hom.
“Net vir een aand, Pop, dan vat ek hulle weer terug voorhuis toe.”
Pop waai met sy hand, dis okay.
Hy wys na Treppie se radio met die tyd op langs die bed. Vyf oor vyf wys dit. Hy check op sy horlosie of die ding reg tyd hou. Vir wat is Pop nou so geworry oor die tyd? Hulle het mos alles mooi uitgewerk. As Treppie kom, dan’s dit nog net vir die finishing touches en dan gaan Pop en Treppie die girl kry en terugkom en haar aflaai en dan, het hy gesê, moet hulle maar ’n bietjie gaan rondry met sy ma, want hy wil nie voel hy word van alle kante af op gespy nie. Hy wil alléén wees met sy girl. Dis die minste wat ’n ou kan verwag van sy mense.
Pop druk aan hom hy moet kom. Hy loop voor, gangaf. Buite wys Pop hy’s op, hy moet net loop kyk binne-in hóé. Lambert loer by die posbus se deurtjie in. Nou toe nou!
Pop het die plan van alle planne gemaak. Onder in die posbus se boom het hy ’n gat gemaak en ’n lang stuk yskastubing daar ingesteek en hom omgebuig binnekant toe lat hy nie kan uitglip nie. En daai tubing se ander end het hy toe bo in die hol hekpaal ingesteek tot byna onder.
“Nou’s hy foolproof,” sê Pop hier langs hom.
“Nou toe nou!” sê hy weer. Maar dis nie oor die engineering nie, dis oor die versiering. Die posbus is ligblou geverf. Ja, wragtag. Met die nommer pikswart voor op: 127. “Nè?”
“Ja’k sien toe hier oor die muur daar staan sulke vuilgemorste verfblikke in langsaan se jaart van hulle dak nog, toe gaan vra ek of ek hulle maar kan kry. Daar was meer as genoeg in vir ’n posbus.”
Nou sien hy eers Pop het blou verfkolletjies oral op sy gesig. Soos ’n voëleiertjie met ’n dun dop vol spots lyk hy waar hy daar staan en smile.
“Dankie, Pop, man, jy’s ’n doring.”
“Postbox for peace!” Dis sy ma. Sy’t ok buite op die stoepie uitgekom. Sy staan met haar hande op haar maag en kyk vir hulle. Sy kom nader oor die lawn. By die hek kyk sy straatop.
“Treppie,” sê sy.
Hulle kyk.
Heel boaan hulle blok se bopunt waar Martha kruis met Thornton sien hulle vir Treppie aankom. Behalwe sy swart werksak dra hy ’n swart refuse bag vol goed.
Dit moet die lampshades wees. Hy tick in sy kop lampshades van sy lys af.
Vandag gaan hy soos die wind deur sy lys. Tot die molle is reggesien. Gisteraand laat het hy oorkant se hosepipe gaan leen. Dié’t hy vanoggend first thing aan Flossie se exhaust opgeconnect en hulle eie hosepipe aan Molletjie s’n op dieselfde manier en toe’t hy gat vir gat vol fumes gepomp. So, nou’s daar geen gevaar lat as hy en sy girl môreoggend hulle brekfis eet hier agter lat sy skielik sal opspring lat jy net sien koffie spat as ’n mol skielik hier onder haar neus kom stoot nie. ’n Mol is ’n lelike ding met sy snorre en sy twee tandjies voor. Hy’s seker hulle het nie molle in Hillbrow nie. Kakkerlakke seker, en termiete. Maar dié’s nou ok reggesien, scheme hy, van al daai fumes.
En van brekfis gepraat. Die koek vir brekfis is ok reg, so ’n klein Swiss roll, net reg vir twee, in ’n toe wit boksie in die fridge saam met die ander eetgoed vir vannag. Hy voel hoe gee sy maag ’n draai.
En sy ma was ok nogal okay. Toe hulle vanoggend met al daai chips en dips hier aankom, het sy dit vir hom agter in die fridge help pak en toe sê sy wag, sy’t ’n surprise vir hom, want sy’t gedag hy kan mos nou nie al daai fancy goed wil voorsit in winkelpakkies en in plastic nie. Sy’t gisteraand gesê Pop moet die sideboard se sleuteltjie vir Treppie vra. Toe’t sy die goed uit die sideboard uitgehaal voor, wat sy sê wat al is wat sy nog oor het van haar ma, van Oumol. Twee dik wynglase met patroontjies op en twee boepensbrandewynglase en bordjies en bakkies van ou cream porselein, almal met ’n rooi takbok in die middel wat spring deur dennebome oor berge met sneeu op.
Nou staan al die goed reg daar op sy werksbank wat hy netjies gemaak het. Sy hele kamer is uitgevee en afgestof, ’n paar planke netjies oor die petrolgat en als. Twee van Treppie se vensterlakens is skoongewas en netjies oor die bed getrek. Meer het ’n man nie nodig nie, het Treppie gesê. En daar’s twee kussings wat sy ma met bont lappe toegewerk het vir slope, want die huis se slope het hy mos almal verbrand oor die oorkruipers.
Nee, hy moet sê, sy ma het haar samewerking mooi gegee. Sy’t die kombuis se vloer gewas en als. Twee keer. Want sy gooi toe mos, toe sy die eerste keer klaar is met die vloer, daai hele bottel dreinsuur net so in die kombuis se wasbak in en toe begin dit borrel-borrel en toe skiet dit “kadwa!” ’n stink skoot reg uit die zink uit, ’n straal oor die skoon linoleum tot by die deur. So ’n bruin sous, sies!
Toe vee sy ewe rustig die hele vloer weer ’n keer op haar knieë af.
En hy moes nog plastic tape draai om die zink se pyp onder, want hy’t ’n paar kolle deurgebrand van daai suur. Amper so erg soos ’n fridge se burn-out-olie, daai goed.
Dit was vanoggend. Hy’s net bly daai ruik is darem nou al uit die huis uit. Want dit was nou vir jou ’n moerse stinkspul. En hy’s ok bly Treppie was nie by nie, want dan’t hy weer iets te sê gehad.
Hier’s hy nou. Treppie. By die voorhek. Hy lyk getrek.
“The burghers of Triumph!” sê hy. “Wat staan julle so staan en staan met kerkgesigte op? Lyk of julle wil doop of iets.”
Sy ma wys na die posbus.
“Ligblou.”
“I see, dit staan uit soos varkmasels, die nasionale vredesepidemie, stem blou, stem vark, die Benades gaan saam in die vredesark! Koerr-doek, koerr-doek!” Treppie maak op en af soos ’n duifie.
“Nou sit hy vir ewig en altyd.” Pop wienk hier na sy kant toe. Hy sien Pop bedoel hy moet net cool wees, hy sal vir Treppie handle.
“Ja-nee,” sê Treppie, “die hoop beskaam nie. Loop kry die leer lat ons kan begin. Ek het lampshades vir Afrika, en julle kan kies of julle ’n geel of ’n blou toilet seat wil hê.”
“Blou,” sê sy ma, en hy ok. Blou is beter. Blou of pienk, nie geel nie, dis te na aan kak.
Hy sal die gele agter die deur ophang vir ’n spare, sê Treppie. Dis cool, hy’s lus en sê vir hom as hy wat Lambert is, so baie tyd op die toilet seat deurgebring het soos Treppie, sal hy ok gesorg het vir ’n spare. Maar hy sê dit nie. Hy hou hom in. Hy moenie nou vir Treppie verkeerd opvryf nie. Treppie is lekker geswaai.
En hy’s vol sights. Nee, hulle mag nie aan die sak vat nie. Hy wil hom alléén uitpak, bínne, nie hier nie, hulle moet kom, voorhuis toe. Sy ma maak die deur agter hulle toe.
Lambert voel hoe trek Pop aan sy mou, hy moet sit op sy krat lat Treppie kan begin. Treppie is gewire. Hy maak of daai vullissak ’n moerse lucky packet is. Hy moet nou net cool wees vanaand. Hoe nader aan die verkiesing, hoe meer bedonnerd raak hy mos. Toe hoor hulle die annerdag, nee, nou’s die stemmery oor drié dae – die eerste dag is glo vir die spesiale stemme en die volgende twee is vir die gewones, en toe loop Treppie mos weer ’n strontstorie en verkoop. Nee, siende lat hy wat Lambert is, in die spesiale klas was, moet hy na regte ’n spesiale stem ok gaan uitbring op die 26ste, wat ok nog vir hom ’n spesiale dag sal wees oor hy verjaar. Maar hy hoef nie bang te wees nie, wienk, want hy wat Treppie is, sal saamgaan, want hulle lat nie spesiale gevalle toe om sonder begeleiding van ’n volwassene hulle kruisies te maak nie. Hy dag hy tik vir hom dik net daar, maar toe verduidelik Pop van ’n spesiale stem wat ’n stem is wat mense in “uitsonderlike omstandighede” soos droogte of pes of ’n vreemde kondisie uitbring en toe sê Treppie dan moet die hele Suid-Afrika maar op daai dag saam met hom wat Lambert is, gaan stem, dan hoef hy nie so alleen te voel nie en dan pak hulle maar almal saam een moerse kruis van wit klippe op RAU se rugbyveld tussen daai nuwe mure uit, dan kom land daar dalk ’n paar UFO’s om te help. Treppie sê mos UFO staan vir United Foreign Observers. Stront al weer!
Daar kom hy nou met die eerste shade. Dis dan net so ’n geel blokkie, watse shade! Hy vou hom oop, in die rondte, soos ’n fan. Dis ’n moerse ronde son met ’n groot rooi mond op wat smile.
“Sonnetjie! Aitsa!” sê sy ma. Sy hou haar hande uit.
“Los!”
Woerts-warts klim Treppie op die leer.
“Hou vas!” skree hy.
Pop hou vas. Treppie werk die son om die kaal bulb totlat hy sit.
“Tateráá!” sê hy, “nou skyn hy oor almal!”
Die tweede een is ’n ronde blou lug vol silwer sterretjies.
“Oe! Géé!” Dis weer sy ma. Sy suig haar lip in-uit, in-uit. Dra mos nie meer haar tand nie. As sy girl weer kom, ná vanaand, beter hy aan Pop sit lat hy vir haar ’n tand gaan kry wat pas. Sy lyk mos vir hom nes ’n ou meid deesdae. Nou like sy moerse van daai sterretjies. Ok maar half simpel al. Nou toe dan maar.
“Okay, Ma.” Hy probeer sy stem level hou. Hulle het vir hom mooi gehelp, sy en Pop. Die sterretjies mag maar in hulle kamer kom. Hy sal dit gaan ophang. Soos hy in die gang af loop, hoor hy Treppie mompel iets en sy ma lag. Seker weer iets oor hom. Lat hulle maar, hulle sal sien.
Hy moet op die matras staan om die shade op te hang. Hy sukkel met die toutjies om die shade se gat waar die bulb moet in. Fieterjasies! Hy hoor hoe sleep hulle die leer in die huis rond vir die ophangery.
“Moenie val nie,” hoor hy sy ma sê. Dit klink of sy deur ’n lap praat. Sy stink mos uit haar mond uit die laaste tyd. Ná vanaand is hy klaar met haar, dan sal hy sy eie ding doen op sý manier. Sy touch moet nou net in wees met daai girl, dan kom sy weer en dan word dit nog ’n ordentlike huis hierie.
Hy kry nie die bulb deur die gat nie, hy’s te klein. Hy druk dit sommer “gorts!” dwarsdeur die papier. Die toutjies bind hy vas aan die elektriese draad. So ja, vas is vas.
Hy stap deur die huis. Oral hang dit van die shades. Volmane en sekelmane en puntsterre en goed. Party sonne wienk. Al die kaal bulbs is toe. Die shades wat te veel was, hang sommer aan toutjies aan die ceiling. Daar’s twee in die den ok. Hy’t gehoor hoe sê Treppie vir sy ma-hulle die rooies is die hot planets en hulle moet maar hang by die twee ander sterre van die aand. Treppie moet ophou met sy fokken grappies. Dis ernstige sake hierie!
“Jippiieeee! Paartieeee!” skree Treppie. Hy kom spring-spring in die gang af gehardloop en nip al die mane en sonne en sterre met sy vingerpunte lat hulle draai en swaai aan hulle toutjies. Toby “whaf-whaf!” agter hom aan. Hy staan opsy. Hulle moet stadig, nou!
“Lights!” skree Treppie. “Lights!” Dis al donkerig in die huis. Pop sit al die ligte aan. Skielik is dit net blou en geel en oranje skaduwees wat die shades gooi op die mure.
“Check,” sê Treppie, “the Orient is with us! Nou kort ons nog net sweet-en-sour. Kom, ons gaan hou kamerinspeksie! Aantree! Aantree!”
Treppie werk vir Pop en sy ma in die gang af den toe. Hy voel skaam en kwaad. Dis sý goed! Vir wat is dit nou nodig? Hulle wil net weer alles spoil! Nou moet hy net maak of dit niks is nie. Net bystaan met ’n reguit gesig en sy bors uitstoot. Hulle gaan nie nou vir hom kleinkry hier nie.
Eers inspect hulle sy den se mure. Die paintings met die goggas is amper klaar, almal het ’n paar vlerke bygekry, net vanoggend.
“Ná genoeg aan klaar vir ’n opening evening,” sê Treppie.
In die diep, rooi lig lyk die goggas nogal real. Sy ma sê net “ga!” soos sy gril vir hulle.
“Lost City,” sê Treppie, “it glows with eerie brilliance!” Hy gooi sy arms oop en draai in die kamer rond soos ’n master of ceremonies. “Lost City of Cango Caves, en hier kom die caveman ok!”
Sy rug brand waar Treppie hom tussen die blaaie klap.
Treppie hou sy glase een-een op en vryf kastag stoffies af met sy hempspunt. Vir wat? Hy’t daai glase self gepolish. Niks vuil aan hulle nie.
“Al die bokkies!” sê sy ma. Sy kyk vir die bakkies op ’n ry op sy werksbank. Hy’t hulle so gedraai lat die takbokke almal hulle voete onder en hulle koppe bo het. Wat’s snaaks daaraan? Hy wens hulle wil fokof!
Op die bed op die wit lakens lê sy klere reg. ’n Ligblou hemp van Jet en ’n donkerblou double-breast blazer wat Pop vir hom by die Plaza op ’n sale gekry het en ’n splinternuwe broek, ’n spierwitte met sulke snaakse pleats hier langs die zip weerskante, wat hy met sy eie geld daar gekoop het. Sy belt met ’n ekstra gaatjie lê klaar ingeryg. Bo-op die broek lê ’n splinternuwe bloedrooi Speedo. Sy blinkgepolishde bootse staan voor die bed met ’n paar van Pop se kouse in ’n bolletjie ingesteek in die een.
Hulle kyk vir sy klere. Hy voel kaal.
“Phew!” fluit Treppie. Hy tel die Speedo op en rek hom oop tussen sy hande.
“Gaan jy jou hele pedigree-spannetjie hier inkry, Lambert? Pit bull terriers! Njarr! Lyk my maar ’n bietjie knap vir champion stock, hoor!”
“Los!” Pop vat die Speedo by Treppie af. Hy sit dit terug op die bed. Hy waai met sy hand. Pop wil vir hom sê hy moet hang in there, dis nóú oor, dan loop hulle. Hulle fokkenwel beter.
Hier kom Treppie weer met ’n ander angle. Hy steek sy voorvingers by sy hemp se bosak in, pinkie in die lug, nes ’n moffie. Hy’t al baie gedink Treppie moet ’n moffie wees. Dis net moffies op TV wat sulke scenes aanmekaar kan gooi. Hy’t fokken baie airs, Treppie.
“Amper vergeet ek!” Treppie kyk rond om te sien of almal se oë op daai bosak is.
“Rough Riders. Kyk, Lambert, ’n cowboy op ’n perd! Mens wil nou nie hê jy moet ’n pes gaan staan en optel nie, nè!”
Sy ma grin.
Hy wil vir Treppie sê hy’s ’n fokken moffie, maar sy stem sit vas. Hy kyk vir Pop, asseblief, Pop. Pop vat vir Treppie en sy ma onder hulle elmboë.
“Toe, maak vir jou reg, Lambertus, ons ry nou-nou.” Pop knik vir hom als is okay, hy moenie worry nie.
Hy kyk vir hulle, hoe hulle by die deur uit bondel. Fokken lot skape. Hy kyk op die wekker en dan op sy horlosie. Nou eers kwart oor sewe. Gôt, help!
Hy roep agter sy ma aan, sy moet hier kom, sy moet vir hom sê. Hy hoor hoe kom sy slof-slof terug.
“Wat nou?”
Hy wys. “Is als reg?” Hy hoor sy stem. Dit klink benoud. Hy wil nie benoud klink nie, vir wat?
Hy sê weer: “Dis darem okay, nè?”
“Als okay,” sê sy ma. Sy knik haar kop op en af, op en af. “Eksieperfeksie!”
Sy’s ok getrek. Hy’t gesien sy gooi al heelmiddag dop vir haarself. Sy drink nooit alleen nie. Seker op haar senuwees. Vir wat?
“Wat nog?” Hy wys rond met sy arms.
“Beauty sleep. Hik!”
Hik of nie hik nie, lat hy dit nog een keer try.
“Pleased to meet you.” Hy skud sy ma se hand.
“The pleasure, hik, is mine,” sê sy soos hy haar geleer het.
Maar hy slaap nie. Hy bad en hy skeer en hy trek sy nuwe klere aan. Sy dips en sy chips en sy suurlemoene sit hy uit op sy service counter. Op ’n ry. Pop en Treppie is al langer as ’n uur weg. Wag, lat hy gaan kyk binne of als reg is. Sy ma is vas aan die slaap. Op ’n bondeltjie lê sy op die kaal matras in hulle slaapkamer. Toby lê agter haar rug. Hy lig sy kop en maak ore. “Swiep-swiep” maak sy stert op die matras. Die blou lampshade vol silwer sterretjies gooi snaakse kolletjies en skaduwees oor haar. Oor die matras en oor Toby en oor die vloer en die mure. Skoon weird.
Lat hy haar maar los lat sy slaap. Al wil hy eintlik gehad het sy moet vir hom ’n storie vertel, lat hy kan reg wees. Want hy voel nie reg nie.
Just as well. Nou kan hy sonder lat sy sien daai roos van haar se eerste geel knop wat hy al heelweek eye, gaan afpluk. Hy staan tog net daar in die plasticsak.
Vir die botteltjie langs die bed. Want ’n regte blommetjie, vir sover hy kan sien, is al wat hy nog kort.



BERGPREDIKASIES
Mol word wakker. Sy weet nie lekker waar sy is nie. “Tip-tip-tip” hoor sy. Dit reën. Waar reën dit dan nou? Sy sit regop. Hier is Pop langs haar. Hier is Treppie op die agterste seat. Hulle slaap. Toby slaap nie. Hy kyk vir haar met groot, blink oë agter uit die dicky uit. Anderkant langs haar is net druppels. Sy draai die ruit af. Zoo Lake se parking-lot. Dis waar hulle is.
Eers was hulle op die koppie. Dis reg, nou onthou sy. Met predikasies. En Klipdrift. Sy vat aan haar kop. Haar kop is seer. Te veel Klipdrift was dit vandag. Dit maak haar slaperig, maar wat kan sy doen? Met al daai senuwees in die huis rond. Oor die girl wat moet kom en als. Toe vat sy maar nog ’n dop toe hulle klaar Lambert se den gekyk het. En toe gaan lê sy maar. Want Pop en Treppie wil net nie uitkom nie. Toe raak sy vas aan die slaap sonder lat sy weet. Toe sy haar kom kry, toe skud Pop haar. Sy sien net sterretjies.
“Opskud! Gou maak!” sê Pop. Daar staan hy in die deur en hy kyk agtertoe, den se kant toe, en dan weer in. Agtertoe-in, agtertoe-in, kyk hy. Spierwit in die gesig.
“Sy’s hier!” sê Pop. “Ons moet spore maak! Gou!”
Toe maak sy maar net lat sy voor kom, glad nie lekker by nie. Eers op die koppie was sy weer wakker. Nie vanself nie, van predikasies.
Hier langs haar roer Pop. Hy sit geknak. Sy kop is agtertoe oor die rugleuning en sy knieë steek skuins hier by die gears verby. Shame, ok maar seker baie moeg na alles. Hy was al gaar gedaan voor hulle weg is al.
Toe staan hulle mos daar voor op die sypaadjie by die kar en wag lat Treppie moet kom. Hy’t die girl gaan wegvat agtertoe. Trap-trap staan Pop en hy rook bollings. Hulle het glo lank gesoek vir ’n girl. Toe naand sommer een op die straat opgetel. Met ’n streep van die teerkwas weg, het Pop gesê. Streep weg, en shame, Lambert ís al nie lekker in sy kop nie. Sy wonder wanner gaan hulle dan huis toe. Hoe laat sal dit dan al wees? Seker al oggend. Lambert moet seker teen dié tyd al klaar wees. Klaar! Jirre, help!
Pop het gesê sy was hels duur. Treppie wou nog bargain. Hy wou glo net ’n deposit betaal. Toe sê die girl blykbaar sy mag ’n rent piece wees, maar sy’s darem nog nie ’n lay-bye nie. Nie op haar mond geval nie, het Pop gesê. Heeltemal ’n live wire. Nee, maar goed, dis mos wat Lambert soek. Nou sal hy sien wat gaan vir wat. Dis nie almal wat net doen wat hy sê nie. Sy hoop tog net nie daar kom ’n geneuk nie. Pop het gesê lat Treppie vir die girl ’n klomp goed voorgesê het wat sy alles vir Lambert moet vertel. Lat sy ’n high-class hoer is. ’n Cleopatra of ’n ding. En lat sy uit haar oë moet kyk, want hy kan woes raak. Lat as hy woes raak, moet sy sy broek aftrek tot op sy voete en maak lat sy wegkom. Amper, sê Pop, het Treppie daai hele soektog tot niet gemaak met sy bangpraatjies. En op die ou end moes hulle als betaal, oor die honderd rand net vir ’n uur. Sy weet darem nie. Dis ’n vreemde vrou. Sy sal haar storie moet ken. Lambert is partykeer maar stadig. Maar dis ’n goeie ding lat hulle daar weg is. Sy wil tog nie by wees as daar ’n geneuk is nie, het sy vir Pop gesê. Want dan is sy weer die een wat moet regmaak wat daai hoer verbrou het, sy sien dit aankom.
Sy’t Pop ok nog nooit so haastig gesien nie. Treppie was skaars in, toe trek Pop weg lat haar kop ruk. Skoon skuins lê hulle om die draaie. En toe stop hy net so vinnig voor Ponta do Sol. Lat sy amper haar kop voor stamp. Hy was skoon op hol. Toe kry hulle eers Cokes en goed, vinnig-vinnig. Sy vra nog waantoe nou, maar al wat ry, is Pop.
Up, up and away-y-y in my beautiful balloon!


sing Treppie. Dié’s toe in high spirits. Mission completed, sê hy, nou kan hulle relax met ’n lekker dop en ’n view daarby. Want dis toe waantoe hulle op pad is al die tyd. Brixton-koppie toe.
Vir wat nou weer soontoe, wil sy toe nog weet, en toe’s Treppie se bek weer los. Toe sê hy sy kan maar sê dis die Olyfberg. Klipdrift by die Coke en dan ledig hulle die blikkie tot op die droesem. Háái!
Toe’s Pop sommer doodernstig. Dis nie tyd vir lasterlikheid nie, sê hy vir Treppie, en of hy weet hoeveel hang van hierie aand af en hoe hulle net moet hoop en bid alles loop goed af.
In for a penny, in for a prayer, sê Treppie toe, en hulle hoef hom glad nie hard te druk nie, want as hy met die stad aan sy voete sit, is hy reg om ’n hond uit ’n bos uit te bid.
Maar toe hulle eers hulle sit gekry het daar onder die toring, toe sien sy lat Pop wil baie liewer dop as wat hy wil bid. Want hy trek toe sy Coke-blikkie “ka-pssshhhtt!” oop en hy sluk lat sy gorrel wip lat daar kan plek kom vir Treppie om ’n ordentlike dop by te gooi.
Toe sit hulle en kyk uit. Plate-plate bewe die stad se liggies. Meer soos kerse as soos elektrisiteit. Doer doeriekant sien hulle die lig-fontein van die waterorrel by Florida se dam. Moet ’n wonderlike orrel wees, daai. Sy’t al gesê sy wil hom van naby gaan kyk, maar hulle kom nie so ver nie. Te veel anner dinge.
Daar begin Treppie toe weer.
Juig al wat leef, juig voor die Heer


sing hy, net van ’n orrel op ’n afstand sien. Hy’t ’n kop soos ’n seesaw, dis al wat sy weet.
En daar haak Pop af uit die bloute uit: “Sê nou ’n mens weet jy gaan dood,” sê hy.
Sy skrik haar skoon lam. En Pop vee toe sommer nog met so ’n kwaai hou sy mond ok af en hy pass sy chocolate aan na haar toe.
Nee, gôt, sê sy, dè vat, eet jou chocolate, Pop. Maar hy vat daai chocolate en hy ruk die papiertjie af en hy gooi dit woeps oor sy skouer agtertoe vir Toby. ’n Hele halwe Snickers. En hy’s tog so lief vir sy chocolates, Pop.
Sy dink Treppie het ok geskrik, want toe begin hy oor Toby wat so bederf word en lat hy seker voel of hy op ’n rondgaande kerkbasaar is en as dit nie Snickers is nie dan is dit Smarties. Maar sy dink nie Treppie wou rêrig die topic verander nie. Dit was maar net vir tyd wen, daai hele speech oor Toby en basaars en goed. Sy kon hoor aan sy stem hy loop óór van daai topic. Die hele tyd kyk Pop net stip voor hom uit en sy sien hy byt op sy kieste. Toe’s dit ’n lang ruk stil voor hy weer praat.
Nee, hy bedoel nou maar, sê hy, sê nou jy’s dóódseker jy’s vinnig aan die doodgaan, só lat jy min of meer die dae kan tel wat jou nog gegun is. Pop se stem was baie stadig en doodgelyk soos dit altyd is as hy wil sê hy maak nie nou praatjies hier nie.
Toe wil sy net daai topic verander kry, en toe sê sy maar álmal moet op die ou end, en wát is dit nou met hom?
Maar toe hol Treppie al lankal weer met daai bal.
Ja, sê hy, en hy wys hier tussen haar en Pop deur, hulle moet kyk al die liggies. “By elkeen van daai liggies, sê ek vir julle vanaand, gee een óf die gees óf sy eerste skree.” As Treppie so begin te “sê ek vir julle” moet jy weet hy’s halfpad op die preekstoel op en jy kry hom nie maklik daar af nie. “It’s one and the same thing. Asem in, asem uit, eet, kak, eet, kak, tjorts, weg! Niemand het daarvoor gevra nie.”
Toe sê Pop nee, maar dis nie sy punt nie.
Nou maar dan moet hy by die punt kom voorlat die punt na hom toe kom, sê Treppie, en sy sê ja, Pop moet kom by die punt lat hy kan verbykom.
Dis wat sy gedink het. Maar dis toe ’n helse lang punt daai.
Nee, sê Pop, hy bedoel, wat máák jy as jy weet jou tyd loop vinnig uit, wat behóórt jy te maak as jy weet?
Nou toe’s dit heeltemal te veel vir haar. Toe draai sy sommer aan die radio, van nie weet wat om te doen nie. En toe’s die hele kar skielik vol van ’n love-song of ’n ding, iets van “only a heartbeat away”. Dit was toe heeltemal die verkeerde ding om te doen. Want toe steek Treppie sy lang arm hier van agter af langs haar verby en hy sit dit af en hy skree “Sjaddap! Sjaddap met daai fokken rubbish!” kliphard in haar oor in. Toby sê glad “ie-ie!” van skrik agter. En toe sit Treppie terug en sy asem kom vinnig in en uit en hy wil ’n sigaret opsteek, maar hy trek die vuurhoutjie so hard, hy breek ’n hele spul voor hy een aan het, en met elkeen sê hy: “Fok!”
Dis toe daai “behoort” wat vir hom so gooi. Want as daar nou een woord is wat jy nie voor Treppie moet sê nie, is dit “behoort”. Nou, toe’s dit of hy terpentyn op sy stert gekry het.
“Behoort,” sê hy, “behoort se moer! As jy doodgaan, gaan jy dood, punt, uit. Maar jy skuld niemand nikse gebehoort nie. Want jy’t dit nie bestel nie, nie om gebore te word nie en ok nie om jou lewe lank te lewe in hierie pokput nie.”
Pop sê eers niks. Hy kyk net voor hom uit. En Treppie blaas rook uit in sy nek soos hy praat. Sy dag nóú kom daar vuur uit sy neusgate uit soos uit daai draak s’n op die video wat hy eendag saamgebring het met die Chinese Guy Fawkes op.
Toe sê Pop “pokput”. So saggies, jy kan dit amper nie hoor nie.
Toe vra sy vir Treppie nou wat is ’n pokput dan.
“Ja, vrá!” skree Treppie, “vrá!” Dis ’n gat vol stene, sê hy, ’n diep, vuurwarm put waarin jy sit en stene bak, dagin en daguit, en as jy hulle nie bak nie, kyk hulle vir jou, stacks en stacks van daai skurwe, rooi goed.
Toe draai Pop net sy kop so skuins, so of hy min gepla is, en hy vra vir Treppie wáár val hy nou weer uit.
Hy val uit soos hy uitval, sê Treppie, moenie Pop kom worry oor ’n uitvallery nie, hy moet net loop kyk in die woordeboek, daar staan dit lewensgroot vir almal om te lees: pokput. En hy’s seker Pop ken al die ander name vir daai put. Gatkant, deep end, hell-hole, longdrop, ryg Treppie al die gatname uit, en hy sê hulle Benades sit in dit in, dis één ding. En ’n ander ding is, dis nie hulle skuld nie.
Teen daai tyd sit haar chocolate vas teen haar verhemelte, want sy kan nie kou as daar so ’n bakleiery is nie. Sy’s toe skoon lam. Want as daar nou weer ’n woord is wat sý nie kan vat nie, is dit skuld. Dit is háár skuld, het Oupop altyd gesê, maar Oumol het altyd voor haar ingespring as sy sien hier kom ’n hou. Of sy’t agter Oumol ingespring. En dan het sy dubbeld skuldig gevoel, want Oumol was altyd pimpel en pers van haar slae opvang.
Toe sien Treppie seker sy sê skuld met haar mond vol Snickers.
Ja, skuld, Mol, skuld, skree hy vir haar en hy maak sy lippe pap en hy sê skuld soos sy skuld sê as sy nie haar tand in het nie en sy sê iets. Toe druk sy haar ore toe, want sy kan dit toe nie meer aanhoor nie en al wat sy hoor toe sy weer haar hande wegvat, is nog altyd dis nie hulle skuld nie oorlat iets.
Oorlat wát, vra sy, want toe’s sy weer nuuskierig en sy moes drie keer vra voor Treppie haar antwoord, want toe sit hy en drink daai Klipdrift “ghloeb-ghloeb-ghloeb” net so skoon uit die bottel uit of dit water is op ’n warm dag.
G’n wonder hy sit en slaap nou so hier agter met sy mond oop nie. “Gar-gar” maak sy asem. Sy ruik dit tot waar sy sit. Lambert sê mos jy kan ’n rocket afskiet met daai asem van Treppie. Lambert. Wat sal hy tog weet om te maak met daai vreemde vrou? Miskien moet sy hulle wakker maak lat hulle kan gaan kyk. Maar miskien ok nie. Pop het rus nodig. Lat hy nou maar klaar slaap. En miskien is Lambert nog op. Miskien wag hy vir hulle in. Dan sit sy liewer net hier tot die son opkom.
Pop wil toe ok weet oorlat wát, dis nie hulle skuld hulle sit in die pokput nie, oorlat wát? Nie lat hy weet, sê Pop, wat dit te make sal hê met jy weet jy gaan dood en wat behóórt jy te doen onder daai omstandigheid nie. Ja, wragtag, daar sê Pop toe weer behoort. Sy dag sy kom iets oor. Een keer was genoeg en sy kon hoor aan Treppie hy’s nog lank nie eers klaar met die één keer nie. En hier kom die volgende een al weer. En mens kan mos nie koes vir Treppie nie.
“Alles!” skree hy hier in hulle ore. Dit het álles daarmee te make, want, skree hy, as húlle ma en pa nie so ágterlik was nie, en as húlle beter gróótgemaak was en as Oupop hom nie so verskree het vóórlat hy sy verstand gekry het en hom so pap gedonner het nálat hy verstand gekry het nie, dan was alles anders.
Dan was wát alles anders, vra Pop toe en sy dag by haarself hier pluk Pop weer vir homself ’n dik lat, hy kan mos nou nie teen Treppie sy kragte wil staan en meet nie Maar sy’t vir haar goed misgis. Want Pop druk net deur. Dan was wát anders, hou hy aan.
Toe sê Treppie dan het hy wat Treppie is, miskien ok ’n keuse gehad oor hoe hy wil doodgaan en wat hy wil doen as hy weet. En toe sit hy boems terug teen die kussing en hy sê Pop mag deesdae aan die doodgaan wees, maar hy wat Treppie is, gaan al dood van sy agste jaar af, en hy gaan dúbbeld dood, sê hy, na liggaam en na siel. En die verderf van sy siel en die bloed van sy lede, sê hy, sit aan Oupop se hande. Mag Oupop hom hoor waarever hy is en mag hy op sy tande kners in die buitenste duisternis vir ewig.
Toe wens sy skoon sy’s ’n Katoliek lat sy ’n kruis kan slaan teen daai vreeslike satangswoorde, want toe vloek Treppie iets allerverskrikliks tussen elke twee woorde in, boontoe en ondertoe en sideways, hulle vee net spoeg af agter hulle nekke.
Al wat Pop toe sê, is eer jou vader en jou moeder, en sy sê toe maar die res op, want dis toe al wat toe in haar kop kom.
“Dat jou dae verleng mag word in die land wat die Here jou God aan jou gee.”
Daar’s die hel toe nou éérs los.
“Eer, vir wat sal ek hom eer, van my is net ’n bloedkol oor, ’n natplek met ’n vel om wat sukkel om lug te kry. Een klont scar tissue met ’n hart in die middel.”
En toe wil Treppie mos hê hulle moet die lig aansit en hy ruk sy hemp op en hy trek sy broek af oor sy onderpens lat hulle moet kyk sy scar tissue.
“Grrts-grrts!” hoor sy net hoe krap Treppie hier bo teen haar kop om die liggie te kry, maar toe werk hy nie.
Toe moet hulle kyk met hulle lighters. Woeps, bo-oor die agterseat spring Toby, want hy wil toe ok kyk en toe klap Treppie vir hom ’n dwarsklap lat hy nie eers tjou sê nie, hy val net “doef” met sy kop teen die deur, sies tog.
“Hou nader!” skree Treppie en sy en Pop sit heeltemal omgedraai in hulle seats en hulle lig hier onder sy pensvelle langs met hulle lighters.
Toe sien sy hoe vreeslik het daai houe gebly sit. Sy’t nie geweet nie. Sy’t gedag mens groei uit dit uit. Ene kepe en riwwe op Treppie se maag en oor sy heupe, of hy vasgedraai is in toue, hou op hou.
Treppie het seker op haar gesig gesien sy kan dit nie glo nie. Toe sê hy sy moenie vir haar kom staan en skynheilig hou nie. Of sy dan nie onthou hoe hy gelyk het daai aand toe hulle hom uit die trok uitgesleep het nie. “Gemerk vir die lewe!” sê Treppie en hy steek-steek so met sy vinger in sy maag in die riwwe in.
Wat kon sy sê? Sy steek toe maar ’n sigaret op, haar lighter was tog al aan. “Shame,” sê sy toe maar.
En dit was toe ok weer nie reg nie.
Shame se moer sê Treppie vir haar. Dis al, sê hy, wat sy en haar ma die heeltyd gesê het, shame voor en shame agter. Maar hulle het nóóit vir hom opgekom nie, sê hy, nie één keer as Oupop so op hom skree en hom opneuk oor niks, het hulle sy kant gevat nie.
Dis toe wat Pop kom met die rede hoekom Treppie so geslaan is. Wat hulle altwee al geweet het toe hulle nog klein was.
Dis oor Treppie so op Oupop getrek het, die meeste van hulle kinders, op ’n druppel water. Ja, sê Pop, dis oor hy Oupop se ligblou oë gehad het, selle willewragtag-kyk in hulle ok.
Sy voel hier vat Pop haar hand en los weer en toe weet sy hulle onthou nou altwee vir Oupop, hulle kyk vir Treppie met hulle lighters se liggies en dit lyk kompleet nes Oupop wat hier voor hulle sit, net kleiner.
Dieselfde kort draad, dieselfde buie, dieselfde pieperigheid, sê Pop.
En sy onthou lat Oupop het net soos Treppie ok so vreeslik gesukkel om te kak, maar sy sê dit toe maar liewer nie, want daar’s toe al genoeg ooreenkomste.
“Wel, op ’n druppel water ofte not, gôt, dis nie ’n verskoning nie. Mens verrinneweer nie jou eie vlees en bloed so nie!” skree Treppie.
Hý’s een om te praat, dag sy, maar sy sê maar niks, hoewel sy weet Treppie sien wat dink sy, want hy stamp vir haar hier van agter af.
“Tst-tst-tst!” sê Pop net.
En toe wil Treppie uit. Hy wil nie eers wag lat sy uitklim nie, hy stamp net daai seat vorentoe met haar en al en hy druk net hier half bo-oor haar verby.
Toe klim sy en Pop ok maar uit en skielik kry sy half koud, maar nie van koue nie, van hoogte. Hóóg staan daai Brixton se toring en hy maak ’n klein koppie bo en hy lyk of hy wil afbuig en omval. Bo-op hulle. Toby wou ok uit, maar hy moes bly sit. “Ie-ie!” hoor hulle net maak hy agter die ruit. En toe’s dit weer stil vir ’n lang tyd en hulle kyk die liggies en hulle pass net die Klipdrift aan vir mekaar.
Toe begin Pop weer. Sy dag nog nou’s alles oor, toe begin Pop wragtag weer. Pop begin toe oor die vergifnis wat Treppie in sy hart moet vind. En lat hy gedag het Treppie het dit kláár in sy hart gevind oorlat hy vir Lambert al sy goed gegee het en vir hom so mooi gehelp het met die yskaste. Dit, sê Pop, het vir hom gelyk na ’n soort vergifnis. En vergifnis, sê hy, is aansteeklik, vergewe die kleintjies en die grotes kom vanself. Of andersom, vergewe die grotes en die kleintjies vergewe soos soetkoek.
Móói probeer Pop toe met Treppie daar op die koppie en sy vat weer Pop se hand en sy sê ok ja, as Treppie so kon sirkus speel en sports maak, dan kan hy mos nie meer so kwaad wees vir Oupop nie, dan’s alles mos nou okay, wat.
En hy hoef hom mos nie so te gésel nie, sê Pop. Maar sy kon glad nie te lank wonder oor wat gésel nou weer is nie, want toe ontplof Treppie. En sy oë staan wit in sy kop in en hulle blink van binne af. Hy’t skoon die ritteltits van kwaadgeit. Op en af loop hy en wys met daai twee voëlpootjies van hom in die lug in of hy homself wil optrek êrens na toe uit sy vel uit.
Fokken kak, dis wat hulle praat, sê hy, wat weet hulle, fok vergifnis, fok dit heeltemal in sy moer in. Háái! Haar ore tuit nou nog.
Sy dag nee, jirre, hier moet sy wegkom, netnou vermoor Treppie nog vir haar en vir Pop daar op die koppie. En sy kyk en sy sien sy kan diékant toe weghol en daaikant toe, maar daar’s niks mense naby nie, so, wat help dit. Sy kyk vorentoe en al wat sy sien, is die toring wat lyk of hy uit Treppie se agterkop uit groei. En sy kyk boontoe en rondom is daar net sulke dowwe weerligte binne-in wolke in, sulke swart trosse wat vinnig naderkom op winde. En sy kyk ondertoe van die koppie af en daar jaag ’n klomp ambulanse verby, jy hoor net “pie-e-e-e-pô-ô-ô, pie-e-e-e-pô-ô-ô!” en jy sien net rooi ligte flits. Vreeslike ongeluk.
En dis toe baie erg en angstig en als, maar sy dag nog by haarself dis nes ’n verhoog daar op die koppie. En lat Treppie nog eendag sal wil doodgaan op ’n verhoog ok, met ligte en curtain calls en mense wat skree: “Encore!”
Want hy staan toe daar en hy slaan op sy bors soos in ’n Bybelprent en skree vergifnis se moer, niémand kry dit uit hom uit nie, hy’s kwáád en hy sal kwaad bly tot sy laaste asem toe en hy sal hulle neuse daarin druk lat hulle vir hulle kan dik erf aan sy kwaadgeit. En hóékom, skree hy, moet daar net by hóm gespook word, dis nou sy beurt, van nou af spook hý!
Pop probeer nog keer, maar Treppie gaan net aan. Vergifnis, skree hy, is net múúrpapier. Dis soos motreën ná dertig jaar se droogte, dan’s almal skielik reg om te pose vir die Landbouweekblad, al is die grondwater nog rock bottom. Tussenin drink hy een stryk deur, maar hy spoeg meer uit as wat hy insluk. Hy sê as Morkels kon, dan het hulle vergifnis verkoop saam met hulle five piece bedroom suites. Hy sê dis hoekom die Day Spring Church se kerk vol polisie sit elke Sondag. Dis ’n tak van Morkels. Vergifnis op ’n special. Halleluja, prys die Heer. One payment down, elke kollekte.
Toe sê sy maar amen van pure benoudgeit, want toe’s dit al wat sy aan kan dink. En toe druk Pop aan haar om te sê sy moet liewer stilbly, maar toe’t Treppie klaar gehoor. Ja, sy moet sjaddap, sê hy, want sy wat Mol is, behoort te weet van suffering, maar sy wíl nie weet nie. Ok reg so, dag sy, dis daar en klaar, die ellende, hoekom moet jy jou nog moeg maak met weet ok, dis dan al so diep in jou bene in. Maar sy kry nie eers haar dink klaar gedink nie, want Treppie skree as hy moet suffer in sy hart en in sy kop in, dan sal hulle ok suffer. Dis sy hánd, sê hy, en dis sy tróéf.
Sy hoor net Pop sê saggies “Joker”, en sy verstaan toe glad nie, want Pop staan penorent daar en hy grin vir Treppie in sy gesig in. Ander tye sit hy met sy kop tussen sy hande as dit so woes gaan. Seker die droesem, dag sy toe. Pop dink seker hy moet dit vat soos ’n man.
En toe dag sy lat as Pop kan, dan kan sy ok en toe sê sy net: “Haai sies, Treppie,” of hy stink gepoep het of iets, want sy dag as sy maak of die hele vreeslike predikasie net ’n stink poep was, dan sal hy vanself ophou.
“Haai sies, Treppie, haai sies, Treppie!” koggel hy haar net.
Op daai stadium kon sy al sien hoe staan die skuim in sy mondhoeke. Pop wil nog ’n hand op sy skouer sit, maar Treppie klap daai hand weg of ’n ding hom gesteek het en hy gryp vir Pop hier voor aan die bors en hy skud vir hom lat sy kop op en af ruk. Sy hoor net hoe gaan Toby te kere agter die toe vensters. Hy dag dis sports en hy wou nie die sports mis nie. En toe onthou sy vir ou Gertytjie wat altyd so goed die verskil geweet het tussen sports en ’n bakleiery. Maar wat ou Gertytjie vanaand daar op die koppie sou gedoen het, weet sy ok nie, want dis toe al lankal nie net ’n gewone bakleiery nie, dis toe ’n worsteling, as sy nou daai woord reg het. Want toe stamp Treppie vir Pop agteruit-agteruit oor die graspolletjies wat groei langs die teerpad. Sy sien al hoe word hulle omgery. Oppas, sê sy nog, maar daar’s nie keer aan Treppie nie.
“Ouboet vrotkop!” sê hy vir Pop, stamp, “Ouboet stywepiel!” stamp. Vreeslik. En hy vra hoe lyk Pop se piel deesdae en hy dink dit lyk soos ’n vyf keer opgewarmde Russian van Ponta do Sol en lat daai piel van Pop die plek is waar die kak begin het, want hy moes mos Pop se piel suig of dit ’n sugar-stick was. En lat hy toe nog van niks af geweet het nie oor hy te klein was, maar as daar slae uitgedeel word, dan kry net hy dit. En hoekom het Pop dan net altyd daar gestaan met groot oë terwyl Oupop vir hom wat Treppie is, half dood bliksem, of hy asseblief vir hom net daai één vraag kan beantwoord.
Toe kom daar ’n kar op teen die koppie, gelukkig, en hy ry stadiger en hy lig in hulle in. En hy’s vol mense wat hulle nekke rek soos hulle kyk wat gaan aan. Hulle het seker vir daai mense nes wilde bokke of goed met blink oë gelyk. Maar toe’s dit darem ’n geleentheid om die stampery te stop en Pop sê hy’s koud, maar as hulle weer inklim, dan sal hy vir Treppie ’n storie vertel.
Treppie, die mense kyk vir ons, sê sy toe, want sy weet Treppie wil nie voor gekyk wees nie, hy sal hier terugklim in die kar in. Maar toe’s sy weer verkeerd. Want Treppie wys toe sommer húlle hól vir daai mense en hy stap vinnig-vinnig na daai kar toe wat daar staan en idle teen die koppie. “Daf!” slaan hy op hulle dak, so hard lat daai bestuurder skoon vergeet hoe hy moet wegtrek, jy hoor net ratte skraap. En deur die geskraap skree Treppie vir die mense deur hulle vensters. Lat hulle moet kyk as hulle wil kyk, dis mos ’n variety concert vanaand hier onder die Brixton-toring, en hulle kan nog ’n storie ok hoor as hulle wil langer bly, van Ouboet Sugar-stick hier. Want netnou, skree Treppie, is hulle Benades fluit-fluit in hulle moere in en dan het niémand nog ooit van hulle gehoor nie. En hulle moet uitkyk, next time stuur hy complimentaries uit vir die Benades se famous road show, ta-te-ráá, the tallest story in the western suburbs, beter as enige skiet-skop-en-donner wat hulle nog ooit gesien het en baie goeie waarde vir geld. En daar kry daai bestuurder toe sy koers en hy trek weg op teen die koppie en Treppie skop “doef!” nog ’n hou teen hulle bumper ok. En tóé’s hy eers reg vir inklim, maar toe moet Toby eers ’n draai loop en toe staan hulle almal daar op die koppie en kyk hoe soek Toby eers ’n paal om teen te pie en hoe soek hy toe ’n pol om sy besigheid in te doen en hoe maak hy sy rug krom en sit sy nek vorentoe en hoe druk hy ’n lang drol uit en nog ’n paar kleintjies agterna, knip-knip-knip. En hoe skop hy sulke agteropskoppe lat die klippertjies spat.
Aaah, sê Treppie, lucky dog, en noulat daar darem één van hulle verligting gevind het, kan hulle maar inklim en luister na Pop se storie, en dit beter ’n goeie een wees, want hy’s nou gatvol vir fokken fairy tales vol vergifnis, vir fokken ocean liners met vergifnis in champagne-glase op al drie decks, can I top you up, sir?
See-saw, sê sy mos.
So, dis toe die einde van Treppie se bergpredikasie.
En toe begin Pop s’n eers. Hulle kan bly wees sy’s nie een vir preek nie, want dan sou hulle almal hulle stêre deurgesit het, dan sou hulle eers ’n pouse moes gevat het. Dit maak haar al moeg net om te dink wat alles op daai koppie aan die gang was vanaand. Jirre, tog.
Mol draai die ruit af. Dit het effens opgehou, die reën, sien sy. Sy voel in haar housecoat se sak na haar sigarette. Net een oor. Sy’t ok aanmekaar opgesteek daar onder die toring vanaand. Maar nie klaargerook nie, halfpad weggegooi, want dan was daar weer ’n geneuk of iets. Sy sukkel met haar lighter. Sy skud hom onderstebo voor hy aankom. Ok g’n wonder nie. Dis van al daai gelig vir Treppie se pensvelle. Lighters is nie gemaak vir in die nag skade bekyk nie. Sy kyk vir Pop. Soos hy nou daar sit, sal jy nie sê hy kan so baie sinne agtermekaar sit nie. Sy kop lê skuins teen die ruit. Voor, waar sy hemp oop is, kan sy sy kuiltjie sien. Die parking-lot se lig skyn daarop. Die vel lyk mos vir haar soos daai dun vliesie op kookmelk wat koud geword het. Opmekaargetrek in fyn kreukeltjies. Sy moet lánk kyk voor sy sien iets klop onder dit. Lat hy net moet hóú, dis al wat sy gebid het, toe hy so vanaand toe hulle almal weer in is, begin te praat. Hy hou glad sy hand op om vir Treppie agter te wys hy wil nie in die rede geval word nie. Slim ok, die ou bogger, want hy begin toe vir Treppie heuning om die mond smeer. Meer as heuning. Tóffie! Hy sê nee, hulle sou niks gewees het sonder hom wat Treppie is nie. Hy sê hulle het maar min om die lyf, maar as hulle nie vir hom gehad het nie, sou hulle nie eers ’n skaduwee gegooi het nie. Toe stop hy, want toe kan hy nie ’n woord kry wat presies sê hoe belangrik Treppie in hulle lewe is nie. Toe’s sy al lankal agter Pop se plan en toe dag sy lat sy nou hier inchip, want sy’t die regte woord: “vital ingredient”. Ditsem, sê Pop en hy wienk vir haar dankie. Hy’s hulle vital ingredient, sê hy, en dan praat hy nou nie soseer van Treppie se werk by die Chinese nie.
Natuurlik nie soseer nie. Treppie sê mos hy doen los werkies vir hulle, service hulle yskaste, skryf hulle menus vir hulle in Engels, maar sy dink hy sit en dobbel by die Chinese, dis wat. Dobbel en perde speel. Want skielik het hy baie geld en dan’t hy weer niks vir weke aanmekaar nie. So, sy stem: nie soseer nie. Hy praat van sy draadwerk, sê Pop. Hy sê Treppie hou vir hulle aan die gang met sy stories. Want, sê hy, Treppie het altyd ’n angle op ’n saak. Hy sien altyd ’n hoek of ’n draai of ’n kant of ’n kleur aan ’n ding, al is daai ding hoe plat en wit en niks.
Toe sien sy Pop se oë begin so te blink. Soos vroeër dae as hy ’n lekker plan het. Sy sien hier kry hy nou sy preek se draai. Toe vat sy ok weer sommer moed.
Maar dis net één kant van die saak, sê hy. Ja, sê sy, net een kant, en toe sê sy sommer een van Treppie se goed wat hy altyd sê: “It takes two to tango.” En weer is sy in die kol, want Pop gee toe haar hand so ’n drukkie hier onderlangs lat Treppie nie moet sien nie en hy sê daar lees sy mos nou warempel sy gedagtes. Warempel.
Die punt is, sê Pop, en hy draai om in sy seat en hy wys met sy vinger agtertoe, en toe vat sy daai vinger vinnig weg voor Treppie, want dis nog ’n ding wat Treppie nie kan vat nie, ’n vingerwysery.
Die punt is, sê Pop, as Treppie nie vir hulle gehad het nie, vir hulle wat niks is nie, en as hy nie die alewige geneuk van hulle om hom gehad het nie, die niksseggende geneuk nie, die onbeduidende geneuk nie, sê Pop, as hy wat Treppie is, dít nie gehad het nie, dan was hy nêrens nie. Want dít hou weer vir hom aan die gang. Hy trap mos en skop en lieg en gaan te kere in daai grondelose gat in, sê Pop, totlat hy ’n spark uit dit uit kry. Hy sê as Treppie hom nou nie mooi verstaan nie, sal hy vir hom in sy eie taal verduidelik. Hy sê hulle is soos ’n system met ’n dead earth. En as Treppie ’n spark uit hulle uit kry, dan charge hulle hemelhoog, dan voel hulle so lewendig soos Eskom. Jy kan maar sê, sê Pop, as jy hulle dán reg opgeconnect kry, dan het jy krag vir Afrika.
Pop is nie al een wat Treppie se taal ken nie, dag sy toe en sy lat waai met “generator”. Dis wat Treppie is, hulle generator, sê sy.
Daar slaan sy die spyker nou op sy kop, sê Pop. Deur dik en dun, in sonskyn en reën tot die dood hulle skei, high current, dead earth, vinkel en koljander, die een kan nie sonder die ander nie.
Toe vat Pop ’n diep asem, en sy vat ok ’n paar. Dis toe al blóú van die rook om hulle koppe en hulle kyk vir Treppie daar op die agterseat. Maar hy sit net, kop onderstebo.
En toe kom Pop met sy tweede punt. En dis toe lat as Oupop nie vir Treppie so pap gemoer het nie, dan was hy nie die man wat hy vandag is nie. Dan was hy maar net soos almal anders en dan het hy vréde gehad. So, eintlik moet Treppie sê dánkie vir Oupop, want sonder hom was hy níks nie.
Treppie sit net daar en maak met sy kop lat jy nie kan agterkom of hy sê ja en of hy sê nee nie.
Toe kom Pop se vinger weer op en toe los sy hom maar, want sy sien toe hier kom sy derde punt nou en dis nie sommer so ’n punt nie. Treppie se vrede, sê Pop, is een wat hy self moet máák, want dis nie sommer pasella gegee nie. Hy sê as hy vrede maak met Oupop in sy hart in, dan sal hy nie so gou short nie. As hulle hom sal vergewe, sê Pop, lat hy nou weer oorgaan na die taal van die elektrisiteit. Want, sê hy, hy dink Treppie is bang lat as hy daai vrede maak, dan plug hy homself uit en dan verloor hy sy spark.
Toe mompel Treppie net iets wat sy nie kon uitmaak nie en Pop sê hoe nou, maar sy kon sien hy’s nog nie klaar nie.
Wel, sê Pop, boere-elektrisiteit of boeresielkunde, hy gee nie om wat Treppie daarvoor sê nie, maar dis die moeite werd om te probeer om daai vrede te maak. Want kyk net hoe lyk hy. Ja, kyk net, sê sy ok. Nét vel en been. Ja, nét, sê sy. Hy sal mos vrek op ’n hoop, sê Pop. Op ’n hoop, sê sy. En vrek is vrek, sê Pop, en Klipdrift is Klipdrift, of Oupop nou vir hom wat Treppie is, verrinneweer het of nie. Of wát praat hy alles? Of is dit dalk Treppie se manier om vir hulle terug te kry, vra hy. Moet húlle nou sleg voel hulle hele lewe lank, en nóg slegter as Treppie die dag doodgaan van die horries? As jy hóm vra, sê Pop, sal dit nou wees wat die Engelse noem punishment from the grave, en dis één manier, maar, om die minste te sê, ’n baie onbillike en ’n baie selfsugtige manier van straf uitdeel en van sorg lat mense jou nie sommer vergeet nie.
Hou op, netnou huil hy, sê sy vir Pop, want sy sien Treppie se kop kom nie op nie. Want vir ’n gehuilery sien sy toe glad nie kans nie, veral nie van Treppie nie, want Treppie het nog nooit in sy lewe gehuil wat sy van weet nie en sy wil tog ok nooit by wees as daai dag aanbreek nie.
Maar toe’s Pop so opgewerk van sy eie predikasie, hy sien vir alles kans. Nee, almal moet maar ’n traan stort in hulle lewe, sê hy, en toe sy weer sien, vee hy sy eie oë uit met sy Krismissakdoek.
En toe’s dit weer ’n lang ruk stil. Jy hoor net “tiffe-tiffe” hoe skop Toby die kussing raak soos hy sy vlooie krap. En al daai tyd hou Pop sy sakdoek op in sy hand solat Treppie dit kan vat as hy dit nodig het.
Maar Treppie vat dit nie. Nie eers so min as ’n snuifie van sy kant af nie. Hy gee net so ’n bolangse suggie. En toe hy weer sy mond oopmaak, kom sy stem uit, so reguit en koel soos ’n skoon dop met ’n ysie in.
Hy sê Pop, ou broer, thanks for the sermon, man, maar Pop moet weet hy dink dis te laat.
“Too late for tears,” sê hy, “but never too late for a laugh.”
Toe klink hy weer skoon outyds treurig, en toe hulle omkyk wát gaan nou weer aan, toe’s hulle wéér geflous. Toe sit hy daar met ’n smile op. So ’n deurmekaar smiletjie, halfskaam, halfsag, halfdroewig, met so ’n vonkeltjie in die oog in. So of hy wil sê hier’s nou ’n smile vir julle moeite, vat so! Nou, wat kon hulle toe sê?
Toe sê sy maar dis níce lat hy smile vir ’n verandering.
Ja, wat, sê Pop toe, hy kan maar smile, dit sal hom nie doodmaak nie.
Maar toe kyk sy vir Pop en hy kyk vorentoe en hy smile glad nie. Hy lyk toe skielik of die hele wêreld op sy skouers druk.
Toe moet sy hom drie keer skud en vir hom sê dit sal vir hom ok nie doodmaak om te smile nie. Tóé smile hy eers vir haar en hy maak sy oë oop en hy kyk vir haar daai kyk wat sy weet wat beteken als is okay en sy moenie worry nie.
Nou, toe’s hulle heeltemal uitgekuier op daai koppie. Van liggies kyk en preke hoor en Klipdrift drink. En hulle is toe boonop honger. Toe ry hulle High Street toe in Brixton in en gaan kry take-aways by die all-night café. Lekker sopperige hamburgers. En so tussen die happe deur sê Treppie hy scheme Lambert doen nou ’n epileptic striptease vir daai hoer in sy den in. Maar toe dink nie sy óf Pop dis snaaks nie en toe bly hy verder stil oor dit.
En toe gaan ry hulle rond. Ver ente. Sy dag nou sien sy die end van Johannesburg, maar nee, die liggies hou net aan en aan en aan.
Waar hou hy op, vra sy elke keer. Toe sê Treppie sy moet verstaan, ’n stad soos Johannesburg is soos die hart van die mens, eindeloos. Soveel planne in ’n hart, soveel liggies in ’n stad. Toe sê Pop ai, dis vir hom baie mooi en filosofies, Treppie moet dit ’n bietjie opskryf.
En toe mag die radio weer speel. Eers hoor hulle net speeches. Van daai Eugene-man wat sê van Paardekraal wat ’n baken is in die volk se geskiedenis, en van die Waterberg waar die soldate van Jesus opgelei word om God se demonstrasievolk op aarde te verdedig teen die swart heidenhordes. Dis toe Radio Pretoria wat uitsaai van Donkerhoek af. Weer ’n ander stad.
Toe sê Treppie daai lot sit met meer donker hoeke as wat hulle dink. Toe sing hy eers “Laat ons skyn vir Jesus met ’n helder glans” en toe switch hy na ’n ander stasie toe. Highveld Stereo. Net love songs, die een ná die ander. Maar toe’s Treppie weer goed op sy stukke en hy verander al daai love songs se woorde, lat hulle lê soos hulle lag. Soos “Distant drums” s’n. Toe maak Treppie ’n ballad op daai wysie. Oor Eugene Terre’Blanche en al sy verskillende kleure onderbroeke met stukke van speeches tussenin oor hoe die mammies en die pappies en die oumas en die oupas en die hondjies en die katjies en almal moet leer skiet met gesteelde gewere, “boem! boem! boem!” Baie snaaks.
Toe’t hulle nog soft serves gekoop op ’n ander plek en toe’t hulle hier kom sit, om ’n bietjie te rus, het Pop gesê, maar toe’s hulle almal gou aan die slaap.
Mol kyk agtertoe. Sy maak groot oë vir Toby. “Whaf!” sê Toby. O gôt, sy’t nie bedoel nie! Toby spring uit die dicky uit bo-oor Treppie en oor die voorste seat. Hy wil uit. Hy’s moeg van in die kar sit. Sy maak haar kant oop lat Toby kan uit. Sy ok, bietjie bene rek. Sy loop agterom. Die druppels blink op die kar se dak. Sy kyk diékant, daaikant. Haar nek is styf van so sit. Eenkant is al so ’n gryserigheid in die lug in.
“Kom, Mol, ons ry nou.” Daar’s Pop, hy’s wakker.
“Lekker geslaap?”
“Lekker, ja,” sê Pop, “net te kort.”
Deur die grys môre ry hulle huis toe. Hulle rook ’n laaste sigaret vir die nag. Treppie sê nóú sal ’n koppie koffie darem vorentoe smaak. Of Pop dink als is okay by die huis nou, vra sy. Hy voel aan sy bene alles is rustig, sê Pop.
“All quiet on the western front,” sê Treppie. Hulle ry bo-om, Jan Smuts langs. Daar’s al groot lorries op die pad. Die druppels spat op hulle windscreen as hulle verbykom. Pop sit die wipers aan. In Empire draai sy haar venster af vir vars lug. Diep in die harte van die bome hoor sy hoe begin die mossies al te tjirp.



LAMBERTUS EN CLEOPATRA
Dis kwart oor elf.
Daar’s so ’n sagte kloppie op sy buitedeur. So “tok-te-rok-tok-tok”. Hy ken daai kloppie goed. Dis Treppie se “look-who’s-here!”-kloppie.
Diep asemhaal. Opstaan. Pens in. Regop. Nou stadig deur toe, soos hy geoefen het. Met voetstappe soos wat mens hoor in movies as jy net die een se voete sien aankom in ’n underground parking en jy weet nog nie wie dit is nie, maar jy scheme dis die unknown hero.
Lat hy nog ’n slag check, als is reg: roos, lakens, leunstoele, fridges, service counter. Alles rooi. Dit lyk vol en dit lyk leeg. ’n Mat, hy kon darem iewers ’n stukkie mat in die hande gekry het vir die sementvloer, vir voor die stoele. Of voor die bed. Dit trek-trek hier onder in sy stuitjie.
Die deurknop voel koud in sy hand.
“Ta-te-rá-á-á-á-á!”
Dis Treppie. Hy blaas trompet met sy een hand. Hy’s getrek.
“Triomf, Triomf, die tyd is ryp en die takbok kom aan oor die berge!”
Treppie wys met sy een hand hoe kom die takbok aan, maar dit lyk meer of die takbok iets anders doen. Jirre, kan hy nie nou for once vir hom fokken gedra nie! Met die ander hand trek hy iemand na die lig toe.
“Straight from Cleopatra’s Classy Creole Queens, meet Mary, the Creolest of them all!”
Mary. Sy kyk vir hom. Sy lyk nie of sy kan glo wat sy sien nie. Well, hý kan ok nie.
“Lambert,” hoor hy homself sê, “Lambert Benade.” Nou mooi groet. ’n Stewige hand, maar nie te stewig nie. Soos Treppie gesê het. Soos hy dit op sy ma uitgetry het.
“Pleased to meet you.” Soos hy geoefen het, oor en oor.
“Hi,” sê sy net, “Mary.” Sy vat nie sy hand nie. Sy kyk by sy skouer verby in die den in. Hier vlak by hom.
Sy’t ’n hele kop vol blink krulhare. Sy’s maer in haar gesig, getan lyk dit. Baie make-up. Haar mond lyk vir hom ’n bietjie te groot. Maar die lippe blink en sy suig hulle nie in nie. Róói, die lippe. Haar skouers sit hoog, of sy hulle optrek om te sê sy kan nie help nie, of jammer, sy weet nie hoe of wat nie. Sy moenie worry nie, hy sal haar wys, alles mooi wys. Oor haar een skouer hang ’n sakkie aan ’n lang, dun streppie. Sy’t klein, bewerige handjies. Sy hou die een hand met die ander een vas, voor haar bors.
“Well, I leave him in your capable hands, Mary my dear! I hope you have a Creole of a time!” Treppie gee vir Mary ’n drukkie op die skouer. Hy lyk of hy haar al lankal ken. Is dit dan nou dalk Treppie se stukkie? Nee, hy wil liewer nie daai gedagte dink nie. En sy lyk nie vir hom Chinees nie.
Treppie wienk vir hom. Dis nie nou tyd vir ’n gewienk nie, fok!
Opsy nou. Lat sy kan inkom. Hy wil haar saggies onder die elmboog vat, om te sê welkom hier by hom in sy den, om haar op te help by die trappie, om te wys lat hy ken sy maniere, oral en altyd, Chinees of Creole of whatever.
Maar sy hand kom te vinnig te hoog op. Hy vat hier hoog teen haar lyf vas. Dis sag en glibberig waar hy vat. Hy sien sy’s vies vir sy hand. Seker sy missing vingertoppe gesien. Dis niks daai nie. Hy’s okay verder, sy sal sien, heeltemal okay.
“Steady, old boy,” hoor hy Treppie sê.
“Don’t grab, it’s bad manners.”
Treppie moet nou sy bek hou. Vinnig. Hy kan mos sien dit was ’n ongelukkie, daai hoogvattery.
“Don’t worry, Mary, ou Lambert hier is doodmak. Onse local hero with a heart of gold. Mak soos ’n lammetjie!”
Nou hierie deur toemaak! In Treppie se gesig. Lat hy nou net kan fokof hier van sy deur af. Treppie moenie nou vir hom try groot oë maak nie. Hy lyk of hy iets wil sê met daai groot oë, soos jammer, dis al wat hulle kon kry en make the best of it. Hy’t nie daai nou nodig nie. Hy’s reg vir ’n hele nuwe begin maak, dis wat!
Hy draai om. Hy voel snaaks swaar, of sy voete vassit. Daar staan Mary in die middel van die kamer. Sy kyk vir die painting op die muur bokant sy bed.
“Holy Jesus!” sê sy. Sy stap nader na die muur toe, sy buk, sy kyk hier onderlangs by die posbus waar Suid-Afrika begin het.
“Who’s this supposed to be?” Sy wys hier, daar, weerskante van die posbus.
Hy stap nader. Nou net mooi rustig bly. Sy stem wil nie vat nie. Keelskoon, so, ja.
“This is Jan van Riebeeck, and that is Harry.”
“Harry who?”
“Harry die Strandloper.”
“The whát?”
“Harry the Hottentot, man!”
Wat dop dan nou weer hier af? Gou afkrap, dit sal okay wees. Daar’s drie coats op Harry se lyf.
“Government brown, it peels.”
“I see,” Mary se stem gaan hoër, “is thát how the cookie crumbles around here?”
Watse fokken koekie nou tog?
Sy staan weg van die bed af, hande in die sye. Hy voel hoe gaan haar oë oor hom. Wat’s nou so snaaks aan hom? Hy’t seker ses keer in sy ma se spieël gecheck. Sy rug trek snaaks van regop loop. Het hy nou iets verkeerds gesê, of wat?
Hy hoor ’n gepraat voor. Pop sê: “Maak gou!” Die voorhekkie piep. Daar trek ’n Volla weg. Dis Molletjie. Sy brul deur eerste, tweede, derde, weg. Dis net hy oor hier. Hy moet smile nou. Nou’s die tyd om te sê: We’re on our own, just you and me. Maar sy mond gaan oop en toe en hy kry nie ’n geluid uit nie.
Mary se stem kom van ver af. Mister, sê sy vir hom, of hy wil hê sy moet weggaan, sy mind nie. Haar stem fade. Hy probeer sy ore rek. Hoe rek mens jou ore? Dis soos jou oë focus, maar anders.
“I really don’t mind leaving, you know, in fact, I don’t give a shit! Not this much!”
Sy klap haar vingers in die lug. Sy gee shít om. Nee, wag. Nee, jirre, wag nou ’n bietjie. Hy wys met sy arms, néé, dis glad nie wat hy bedoel nie. Sy voete gaan na haar toe. Sy gee pad, gee pad ál voor hom. Vir wat? Hy’s mos nie melaats nie?
“No, no please! I haven’t got the pest, man, please don’t go. That’s just old personal stuff. It’s my hobby. Painting. Wall painting. Yesterday I put the wings on. Finishing touches, like my uncle says. They did it in the churches overseas, way back, everything had wings on, he says, even the donkeys. My uncle’s a very clever oke, you know, he runs the show here, he’s a very educated man, self-educated and all, he’s a, how do you say it, a auto-addict, he remembers everything. Got a photographic memory.”
Wat wil sy nog hoor? Sy sê net: “Hmm”. Voel net ’n bietjie vreemd nog, seker.
“Well, and I’ve burnt the Watchtowers, the whole lot of them, and I jumpstarted the Tedelex, for you, from a car battery nogal. Hey, can you believe it? Nearly that was a big fuck-up. But it was a miracle afterwards. And over here’s chips and dips and peanuts. Do you like peanuts, Mary? Like I said, everything I’ve got. Even a Swiss roll for breakfast. And I have a party trick as well, you look like you will make him cook, I say, but that’s for later.”
Sy trek haar gesig. Sy moenie worry nie. Hy sal sy hand om hare sit, dan kook daai ding net vir gou.
“And I got music too, specially for us tonight, listen.” Hy wys met sy vinger, maar sy vinger voel snaaks. Hy haal hom weer weg.
Gou-gou by die musiek uitkom. Sy lyf wil nie vinnig genoeg nie. Nou net nie lat sy voet haak nie. Hy draai die knoppie. Hy’t hom vanmiddag al reggesit op FM, op 94, 95 waar Radio Orion was, waar Highveld Stereo nou is. Gôt! Nou’s dit te hard! Sagter draai! Gou! Keep on smiling, soos Treppie sê, it keeps your customers happy.
“Did you get a fright? Nice little radio, hey?”
Hy weet sy staan net daar en kyk vir hom. Nog glad nie lus vir smile nie. Hy draai-draai aan die knoppie. Vir tyd wen. Net ’n bietjie tyd. Wat sê mens nou vir ’n girl wat vir jou staan en kyk of jy uit ’n fokken gat uitgekruip het?
“Nice romantic background music.” Hy try ’n wienk. Altwee sy oë gaan toe. Hoe kan hy dan nou nie eers wienk vanaand nie! Maar dit mind nie. Sy’t al weer omgedraai. Haar arms gevou. Sy check sy service counter. Eet, dis wat, iets lekkers eet. Aan haar voorkant moet hy kom. By die snacks. Lat hy kan aanbied.
“Like I say, anything you need, anything you want, you name it, I’ve got it. Late night snacks. Dip a chip, Mary, man. Here you are.”
Watter een? Sommer twee. ’n Dip en ’n chip. Avo en crinkle cuts. Hy hou vir haar.
Sy skud haar kop, nee dankie. Hy hóú. Sy skud net harder. Méér as nee dankie. Maar weer neersit. Seker nie honger nie. Dors miskien.
“What about a drink, hey? I got everything.” Lat hy daai Fuchs ’n bietjie oopmaak, lat sy kan sien.
“Everything to please a queen!” Hy wys-wys in die fridge. In en uit, in en uit het hy daai drinks gepak lat mens hulle almal gelyk kan sien. Sy biere, sy Cokes, in blikkies almal, lat hulle nie kan flat raak van skink uit bottels uit nie. Sy Drostdy Hof Blush, tot orange juice, just in case.
“You see, enough for a week.”
No see? Okay. Later. Hoekom sê sy dan so fokol? Sy haal net haar handsakkie af en trek haar swart jassie uit. Oor sy ma se stoel hang sy dit.
“Well, maybe enough for two days, hey? What do you say? Then we go get some more!”
Hy bly staan nou net hier langs sy oop fridge. Want sy hande gaan oop en toe van nie weet hoe nie, maar hy moet nou begin wéét. Fok! Hierie aand moet nou begin werk, fok!
“For the rest, everything’s right. You missed the bubbles man, Mary, just bubbles, bubbles, bubbles. Everywhere. But now this old thing even makes ice, hey, I swear. I did not myself believe it. Check here, man, just check this!”
Uit met daai ysbakkies. Kyk nou, vroumens! Watse klipharde fokken ys! No dice. Weer terugsit. Miskien ok maar niks gewoond nie, wat. If your audience is asleep, soos Treppie sê, try another angle.
“And the postbox is fixed. Did you see it? I made him myself, nogal a tricky one, that one, kept falling off. Can’t tell you what a sukkel I had with that shit. But now it’s even painted the colour of peace, thanks to my old man, he’s got a knack for the finishing touches, ek sê! And tomorrow they come to paint this whole house, white as snow, good as new, you won’t recognize it. And when they paint, we go, you and me, to get the petrol. I checked all the bags for leaks, two times. And I’ve got a hole!”
Nóú sal sy ’n ding sien! Sy hou verniet so ’n straight face. Daar’s net één so ’n gat in die hele Johannesburg, daai’s for sure!
Plank oplig. Mooi wegskuif, lat sy kan insien. Kóm nou, vroumens!
“Come, come here, Mary, come look! Now this was the biggest job of all, hey, nearly broke my back here, just rubble, rubble, rubble. There was another town here, a black one, just bricks, bricks, bricks, kaffers didn’t live under plastic and cardboard those days, hey! But now it’s big enough for the petrol, for an emergency, you know. You never know, that’s what I say. And my uncle agrees. A person must be ready, hey? What do you say? For when the shit hits the fan. You know what I mean, hey? Then we hit the great road to the North. I checked on the map. In the CNA. Will take a day or so. Then we’re over the border. First we make a picnic and then we make a new beginning.”
Sy lyk nie vir hom of sy die connections maak nie. Sy gat is oop, sy fridge is oop en hy’s ok oop. Al sy goed lê oop. En sy kyk nie. Miskien wil sy weer op die painting check, sy map.
“Check, here’s our route, in red, here, here, here.”
Jirre, ’n dotted line moet sy darem kan sien. Hy’s mos rooi ok nog, oor daai lawn, oor die molshope, oor die swart pyle en die geel pyle, deur sy ma se lyf, deur die tennisbal in haar mond. Hy wys met sy voorvinger.
“Tennisball in the mouth. Didn’t have enough space here. Dog’s games you know? But it’s my mother, this one. Nice lady, full of sports!”
Hy voel te groot hier by sy painting. Sy lyf wil nie krimp nie. Hy try ’n grin, maar sy mond wil nie grin nie. Grín dan! Dis mos sy ma, genoeg om voor te grin, gôt! Lat hy sy mermaid try. Miskien dink sy dis oulik. Dis mos eintlik sy, daai!
“And this is you on the car here, Mary. I dreamed of you, long before you even knew me.”
Miskien like sy nie om vir haarself te lag nie. Lat sy dan vir hóm lag. Met sy bakore en sideburns in die driver’s seat.
“And that’s me, ready to take you, wherever you want to go, to the wild open spaces …”
Dáár’s hy, ’n smile. Fokken tyd ok! Net so halfmas. Maar dis al wat hy soek! Vat daai gap, Lambertus, vat hom!
“… to the sleepy villages, where the lion roars tonight! Hawhimbawe! Hawhimbawe!”
Sy ma lag mos altyd so as hy daai song sing. Van kleins af. Maar wég is daai smile al weer. Miskien dink sy sy plan is nie goed genoeg nie. Miskien like sy nie van leeus nie.
Hy wys, Noord, Noord, Nóórd, waar hy vanmiddag die name ingeskryf het. Nie petrol stops nie. Dié het hulle mos. Net piepiestops. Pretoria, Nylstroom, Naboomspruit, Messina. Messina het hy groot geskryf. Oor grense. Sy plan is reg. Niks fout met sy plan nie.
“And she’ll make it, Mary, don’t you worry, she’ll make it. I tuned her, I checked her points, I tapped off her oil. And in any case, we take Flossie with, the beach buggy, for spares, for in case. As we say in Afrikaans, voor in die wapad brand ’n lig, nè. Nè, ou Mary, man, even if it’s a long way to Tipperêrie, hey? You know that song?”
Gôt, hy doen darem nou sy donnerse bes hier. Lat hy sing, hy sing mos vir smiles hier vanaand. It’s a long way to Tipperêrie-ie-ie-ie! Sy moet daai rooi bek van haar ’n slag oopmaak hier. Hy kan mos nie nou al die fokken praatwerk doen die hele fokken aand lank nie!
“Listen, my China.” Hier kom sy, maar sy kom te stadig. O, gôt, wat nou! Sy swaai haar gat vir hom. Sy draai glad om lat hy daai gat kan sien.
“I haven’t got no time to waste, hey, I’m a busy lady!”
Lat hy uit die pad uit kom hier, fok! Sy moenie vir haar hier kom staan en high en mighty en vol gatswaai hou nie. Hy was ok fokken besig, mos!
Jisses. Op die bed is sy, bene en al. Oopknoop. Dis wat sy doen. Sy knoop haar hemp oop voor. Baie knope. Wat’s daai onder dit? ’n Strikkie, ’n fokken rooi strikkie! In die middel. Tussen die tiete. Die tiete is in ’n see-through bra. Swart netgoed met gate in. Sít, wys sy, hy moet kom sit hier langs haar op die bed. Jirre, asseblief! Daai lang, rooi naels!
“Hey, hey, wait now, Mary, man, let’s not rush things now, man. Come, there’s nice chairs here, man, look, specially for you!” Pop se stoel. Sy ma se stoel. Langs mekaar.
“Nice chairs, I promise, family chairs, they come a long way, they can tell stories, these chairs, man, like you won’t believe, stories for Africa.”
Is waar ok. Hy praat mos nou nie nonsens nie. Raait. That’s better. Knoop toe, ja.
“As you wish. I hope you know what you’re doing. Time is money, you know that?”
Natuurlik weet hy. Wat sê daai wekker van Treppie? Twintig voor twaalf eers. Check op sy horlosie. Dis mos fine, wat. Die nag is mos nog ’n kalfie, soos Treppie sal sê. Vir wat worry sy nou? Daar sit sy nou in sy ma se stoel. Dit lyk snaaks. Maar sy sit mooi met haar bene bymekaar.
“Don’t worry, just relax, Mary, I’ll get you a drink. What do you like? I also got brandy and Coke. Come on, what do you say?”
“I don’t drink on the job, Cleopatra’s house rules.”
Watse grin is daai nou weer op haar bek? Dis dan die oldest trade in the world. Hulle skrik mos nie vir ’n drienk nie. Sy moenie dink sy kan kom kak spin vir hom hier nie.
“Cleopatra’s foot in ’n fish tin, man!”
“Just Coke, I mean it.”
“Suit yourself, lady.” As hy net ’n dop of twee in haar kan inkry. Maar hy moet haar nou net lekker tune. Don’t rush a woman. Dis mos wat Treppie altyd sê as sy ma so draai met ’n ding. Hulle revs gaan op en dan kry jy dit nie weer af nie, sê hy. Baie gesien al.
“I have lemons, I have ice, must I make you a Lee Martin, just like in the Spur? You know what a Lee Martin is? No? Crushed ice and lemon and things?”
Nee, skud sy haar kop.
Weet ok maar niks. Fokken weird, dis al wat hy sê. Miskien gaan die Cleopatras nie Spur toe nie.
“Never too late to learn.” Diep asem. “Never too late, my baby.”
Mary sit net en kyk vir haar naels. Sy sê fokol. Daai “baby” lyk of dit reg deur haar geblaas het sonder lat sy dit gevoel het. Was seker te vroeg of iets. Fokken erger as ’n compressor wat vassit. En hy kan haar nie skop nie. Maar hy voel half lus, jirre, ’n lekker skop onder die gat, dis wat sy nodig het! Daar ruk sy knieë nou, op en af onder sy knievelle. Seker van dink aan skop. Hy moenie haar skop nie. Sy val uitmekaar uit, first shot. Hy sal haar nie skop nie. Hy sal net hier by sy werksbank staan en mooi cool bly. Hy vat sy werksbank se rand vas, sy service counter wat hy so mooi netjies gemaak het, met al die lekker goed, ai, fok. Agter sy rug hoor hy hoe steek sy ’n cigarette op. Dis wat hy ok nou nodig het, ’n lekker cigarette, in Pop se diep stoel, met sy bene reguit voor hom uit lat sy knieë kan ophou ruk. ’n Cigarette, ja.
’n Gedagte druk hom van êrens vandaan, maar hy kan nie lekker vat kry aan hom nie. Kom nou, Lambert! Daar’s hy! Dis ’n gedagte aan ’n asbak, en ’n asbak is nou die één ding waaraan hy nie gedink het nie. ’n Mat en ’n asbak. Kan jy nou meer? Want meestal tip hy sy as sommer so op die vloer en druk die stompie dood teen die muur, enige plek. Soveel stompies soos hy hier uitgevee het … never mind, sy sal nooit weet nie. Hy vat een van die takbokbakkies wat oor was na haar toe.
“Ashtray.”
“Thanks,” sê sy net.
“Some ashtray, say.” Mary kyk vir die asbak en dan draai sy die bakkie om en kyk agterop.
“I inherited it from my grandmother. Good old lady. They did it in style those days.”
“Hmm,” sê Mary net. “How’s the Coke coming along?”
“Won’t be a minute.” Maar hy’t dit skaars gesê of hy weet hy’t nog ’n probleem. Hoe kry hy nou crushed ice sonder om ’n gemors te maak? As dit nou net hy alleen was, was dit ’n ander saak. Dan’t hy dit sommer met ’n hamer hier op die werksbank fyngeslaan. Nie lat hy elke dag wil crushed ice hê nie. Blokkies is goed genoeg en dié sien hy ok maar net vanlat sy fridges werk. Hy’t al gesien in die movies hulle sit die ys in ’n doek of iets, in daai fancy American kitchens as hulle staan en rondstaan met drienks en dan slaan hulle dit fyn teen die muur, met sulke netjiese fyn houtjies, of hulle dit elke dag doen. Maar nou’t hy nie ’n doek nie. Want hy doen dit nie elke dag nie. En as hy ’n hou slaan in ’n kombuis, dan slaan hy gate in dressers se deure in. Fok! En sover hy weet, het die enigste doek in die kombuis vandag dreinsous van die vloer af opgevee. En hy maak nie nou sy staalkabinet oop om iets te soek nie, dan val al daai pype en vuil klere en GTX-blikke wat hy daarin geprop het uit.
Maar miskien kan hy iets anders binne gaan kry. Miskien moet hy in sy ma se kamer gaan kyk. Skielik sien hy hoe slaan hy sy ma se vuil housecoat vol ys teen die den se muur. Crush, crush, crush. Nee!
Hy sal maar sê sy ice-crusher is gebreek. Out of order. Nog nooit so een gesien nie, maar hy’s seker daar is so iets.
“So, we have suddenly gone quiet as a mouse, big boy?”
Wie smile daar agter sy rug? Ja, wragtag! Tuitbek! Nogal! Wag, lat hy nou eers hierie ys uitkry. Fokken ysbakkie. Slaan. Dis al raad, “katwa! katwa!” op die werksbank se rant.
“I’ve just got a problem …” “Katwa!” “… with my ice-crusher. Looks like it’s out of order.”
“Well, I’m getting mighty thirsty here, ice or no ice.” Klink weer glad nie smilerig nie. Aan en af draai sy daai smile. Vinniger as Treppie. Kry hom weer op, vroumens! If I can, you can! Keep on smiling!
“Thirsty, hey, and we haven’t even started yet!” Moer! Daai een is uit voor hy hom kon keer!
“Well, at this rate …” sê Mary, maar dis nie wat hy wil hoor nie. Hy skink vir hom ’n stywe dop brandewyn en Coke. Een glas in elke hand. Steady nou. Hy kry homself staan voor Mary. Hy voel hy staan verkeerd. Hy moenie staan nie, hy moet beweeg, aanhou beweeg en geraas maak.
“Listen, nice song they’re playing there.”
Highveld Stereo se vrou praat. Dis Leo Sayer, sê sy, wat altyd so spot-on is oor die ewige kwessies van die liefde.
When I need you


I just close my eyes and I’m with you 


And all that I so wanna give you 


Is only a heartbeat away.


Mary vat haar Coke. Raait. Nou vir ’n bietjie sit. En ’n cigarette. In sy baadjiesak. Waar’s sy fokken vuurhoutjies dan nou? Hy’t honderd keer gecheck of hulle in hierie sak is. Mens wil nie gaan staan en vuurhoutjies soek in the heat of the moment nie. Sjaddap jy ok net, Leo. Fokken close my eyes en kry my fokken vuurhoutjies nou! Hy voel Mary kyk vir hom soos hy grawe in sy sak.
Hier kom sy met haar lighter. Kom nader, maak sy. Hy trust dit nie.
“I don’t bite, honey. Come, let me light your fire.” Daai halwe grin. Daai tong oor daai lippe al weer.
Grin nou terug, Lambert. Nou’s jy al haar honey! Nee, maar dit klink vir hom reg, “honey”. En daai van die fire ok. Maar hy voel nog nie warm nie. Hy voel snaaks koud. Die binnekante van sy hande sweet.
Hy leun oor. Nog nooit lat iemand sy cigarette so vir hom opgesteek het nie. Never mind ’n vroumens.
“Tjiek!” flick sy haar lighter aan. “Sss!” maak die vlammetjie hier by sy gesig. Daai lang naels hier langs sy wange. Gôt! Daar’t hy nou skielik te veel asem. Uit is die lighter. Jirretjie tog!
“Easy, boy!” Sy flick dit weer aan.
Daar’s hy. Hy sit terug in sy stoel. Hoe lekker trek hierie cigarette nou. Lekker diep trekke vat hy. Niks wat so gou help soos ’n lekker diep trek nie. Effentjies voel hy hoe roer dit in sy stuitjie onder.
Soos hy sit, kyk hy reguit vir sy fridges. Die cigarette help, maar hy help nie genoeg nie. Sy fridges sê hom fokol. Hulle lyk gefok. Klein en vuil en gefok. Hy loer vir Mary. Sy sê ok niks. Sy rook met haar oë op skrefies, drink haar Coke in klein sips, vat nie haar glas weg van haar mond af nie.
Nou moet hulle gesels net nie staan en opraak nie. If push comes to shove, kan hy altyd vir hulle die TV voor gaan haal. Miskien is daar ’n scary movie op Bop, of vinnige Amerikaanse nuus, there-then-here-now. As Treppie nou net hier was. Treppie sou geweet het wat om hier te doen. Maar miskien ok nie. Dan’t hy dalk bly sit dwarsdeur die tyd lat hy homself verjaar moet kry.
Hy sien hoe kyk sy op haar horlosie. Sy’t dan nou net gekyk. Tien voor twaalf. Tyd vir nog ’n angle.
“So, what do you think is going to happen on the 27th?”
“Why?”
Why? Why? Hy vra mos nou nie watter kant die son fokken ondergaan nie.
“Well, uh, it’s a turning point in the history of our country!”
Sy’s vinnig op.
“Jesus Christ! You need to find your own bloody turning point, come ón, now!”
Wat haal sy nou uit daai sakkie? Sy gooi dit op die bed. Fokken FL’s!
Raait, as sy wil druk, dan druk hy terug!
“Are you challenging me, lady? I got my own, you know. Rough Riders. Very nice. So get ready for a bumpy ride!” Hy gooi ’n vet wienk. Nou moet hy move!
“Shall we dance first?” Harder met daai radio nou. Gôt, gee ’n lekker song!
“Just right for a close, hey? Nice song. Jim Reeves. Golden oldie. Big fan of Jim Reeves. Do you know him?”
“Lord, have mercy!”
Kyk waar skiet sy nou daai stompie op die grond. Aitsa! Trap hom, meisie, trap hom met daai fyn skoentjie. That’s more like it. Moerig is beter as niks. Hier kom sy. Op haar high horse.
“That’s what I like in a woman! She must be game for everything!”
Nou moet hy haar lekker vasvat. Soos die heroes in die movies wat shuffle met hulle girls. Papkoejawel! sê Treppie altyd as daar so ’n scene opkom. Papkoejawel en komkommerkrag.
Hier’s sy nou. Vás teen hom. Daai blink hare hier reg onder sy neus in.
“So, what are you waiting for, Prince Charming?”
Sy ruik soet. Maar té soet, weer.
Sy hande voel hoe vat haar hande hulle. Op haar heupe sit sy sy hande.
“Come on, Lambert, we haven’t got all night.”
Hier roer-roer sy nou teen hom. Die beat is nie eintlik reg vir shuffle nie. Sy trek aan hom lat hy moet beweeg. Nog nooit so aan getrek gewees nie. Affer en affer gly sy hande oor haar rok. Glad. Sonder klonte. Nee, jirre, wag. Hy skuif sy hande op. Luister liewer na Jim Reeves.
Mary marry me


Let’s not wait


The time we have


Is all there is


And then it might be too late. 


“Do you hear that?” Sy trek hier voor aan sy baadjie. “The time we have is all there is.”
Hier lol dit nou. Hier kom nog ’n oopknopery. Dis sý knope. Drie, vier, vyf, vinnig gaan daai maer, bruin handjies. Gôt, daai rooi naels hier hoog bo-op sy wit vleise! Well, dis darem net bolangs. Nou net nie gefaze raak hier nie.
“You know what we call this type of dance, Mary?” Die krulle wip hier in sy neus soos sy haar kop skud.
“Soft guava, we call it the soft guava.”
“Papkoejawel, ek weet mos, nè!” Mary lag.
Daai lag like hy nie. Try iemand hier die fool speel met hom of wat? Lat hy maar liewer saam lag. Ha-ha-ha! En sy hemp toegeknoop kry. En nog ’n dop skink. En as sy wil lag, kan sy loop sit en klaar lag.
“So, you can speak a bit of Afrikaans?”
Nou pak sy glad haar cigarettes in. Waantoe dink sy gaan sy miskien? Miskien het sy dan gedag hy praat van háár koejawel?
“Look here, man, what do you take me for? The man in the moon? Of course I can speak Afrikaans.”
“I thought you were a Creole, from Creolia or someplace!”
“Creolia? Ha-ha-ha! Very funny. ’n Creole, lat ek vir djou sê, Mister ballroom champ, is mos ma’ net ’n lekka meid wat haar tale kan mix. So if that’s your problem, if that’s what’s putting you off, I’ll just leave sommer right now. I’ve got my money, I’ve got nothing to lose. Time’s nearly up anyways.”
24:00, sê Treppie se wekker. Veertig!
“Please, please don’t go, I don’t mind. Really, I don’t.”
Lekker meid. So, dis wat Treppie oor groot oë maak. Well, hy skrik nie vir ’n meid nie, as dit sy idee was, ’n meid is fokol!
’n Skoon dop. Sonder Coke. Dan’s hy reg. “It’s all right, man, anyway, you are so nice and smart and made-up and everything, I scheme you can maar try for white any time, Mary, hey? Of wat praat ek alles? I mean, it can’t be too difficult for you. What about another Coke, hey? With half a tot? Wat sê jy?”
Doodse stilte agter hom. Wat nou weer? Hy kyk om. Mary kyk vir hom met wyd oop oë. Hulle blink kwaai.
“You bastard! Look at you! Look at this place! Who the hell do you think you are, hey? You’re not even white, man, you’re a fuckin’ backward piece of low class shit, that’s what you are. Useless fuckin’ white trash!”
“Excuse? What did you say there? Is there something wrong with my ears or is somebody calling me a piece of shit in my own house?”
Nou’s die fokken hel los hier. Maar van kak aanjaag en kak platslaan, kan niemand hom iets vertel nie. As hierie meid nie oppas nie, slaan hy vir haar saam met haar kak so plat, so plat soos ’n parra! Ja, agteruit-agteruit jy maar, meid. Lat sy maar, sy kan nie verder as daai binnedeur nie. Hy sien hoe voel sy met haar hand na die deurknop.
“Jy’s te laat, Mary, fokken laat! Lat kom maar met daai handjie.” Vroegaand het hy al gesluit. Om sy ma hier uit te hou. En vir Treppie. Hulle het gesê hulle gaan uit, maar hy weet nooit met hulle nie. Jirre, as hulle nou net hier was, het hy hulle voor gaan roep om hom te help. Lat hulle hierie cheeky meid help regsien, once and for all.
“Ek sê, lós daai deur!”
Hier’s haar asem nou op sy gesig. Haar mond is dun. Sy’t strepies om die buitekant van haar lippe. “Zing!” maak sy kop. Deur die zing hoor hy die song wat hulle speel op die radio.
You are the sun 


I am the moon 


You are the words


I am the tune 


Play me!


Veertig en suffel sekondes! Gôt! Sy draai haar gesig weg. Rooi goed op daai meidewang.
“Do you hear that, Mary? You must play me nicely now, hey. You’d better behave yourself now, nè! I don’t like spoilsports, that’s one thing I don’t, e, tolerate.”
Nice lat hy daai woord onthou het.
“Let go, you are hurting me!”
Klink nie vir hom baie gehurt nie. Klink meer na ’n meid met planne.
“Don’t be a sissy, man. Julle soort is mos alles gewoond. As long as you play nicely, you won’t get hurt. Got it?”
Nog ’n cigarette. Dis wat hier kort. Vuurhoutjies. Waar? In sy hempsak bo. Hy sien sy skoene. Hulle lyk te groot. Hy sien hulle oorlat hy nie meer regop is nie. Hy’s vooroor. Sy arms hang wyd. Nou weer in sy gentleman pose inkom. Hier’t hy nou ’n halwe horing ná daai bietjie action. Maar hy sak vinnig. Hierie saak moet nou weer op pote kom. Jisses, dis erger as fokken fridge repairs, hierie.
Sy moet kyk daar op die krat langs die bed. In die Coke-botteltjie.
“Look, I even got you a rose man, want to smell it? My mother is into roses, you know. Her whole life long. This one here is a Whisky Mac. But there are lots more. Prima Ballerina, Red Alec, Las Vegas Supreme. That last one is an orange one. Jisses, I must tell you that story! You won’t believe it. We were in the Hendrik Verwoerd Institute for the Mentally Retarded that day, me and my uncle, he put me up to it, when we became a republic, you know, at the Voortrekker Monument.”
Moet hy dit nou vir haar uithaal? Toe, lat sy die fokken roos vat. Hy’s mos nou weer okay.
“Go on, smell it!”
Move it, meid! Hy wag lat sy ruik. Gôt, nee, hy moet nog ’n drienk hier kry. En lat hy nou net hier bly staan, voor sy counter. Sy moet nou nie staan en bang wees vir hom nie. Daai was mos nou niks nie, wat.
“So what’s your favourite colour, Mary? Come, sit down again, come, sit here by me, in my mother’s chair. Let’s make friends again, hey? Let’s talk nicely now, like civilized people, nè?”
“Civilized! Hmmff!”
Hmmff se gat! Nou wil sy daai roos nie eers hê nie, lyk dit. Sy sing iets.
The night was heavy 


And the air was alive


But she couldn’t push through.


“What was that, may I ask?”
Fokken moedswillig, dis wat. En sy moenie teen die dak kyk nie. Sy moet vir hóm kyk!
“Just a song. You know Highveld Stereo, like all the songs they play, say just the things you want to say?”
Fokken kansvatter! En wat wil sy nóú weer sien?
“So tell me, Michelangelo, what’s all this here supposed to be?”
“You can mos read, man, read it.”
Ten minste wil sy darem nou iets weet van hom af. Regop. Pens in. Lat hy haar wys. Michelangelo. Wie’s dit?
“It’s my gallery of foolproofs. Much better than that stupid Cindy Viljoen from Tuxedo Tyres. Blue bikini, pink bikini, think they can fool me!”
“Cindy Viljoen?”
“Yes man, old Cindy on the calendars, I had them all, from ’76, all round here, to keep track of the time, you know, but then I discovered it’s the same Cindy in the tyre, just with different hair and things. It was all the same. People are not stupid, you know. On last year’s calendar she had so much make-up on, even on her neck and all, past redemption, not even worth a retread. But these things here, they’ll last forever. I finished it yesterday, just for you. They can all fly now, you see? They don’t wear and tear like lawn-mowers, or cars or fridges. They work, like, like, e, like paradise!”
“Huh?”
“You still don’t get it? Look, they all got wings on. It’s like heaven. Everything can be an angel in heaven. Rats, cockroaches, everything. There’s even a mole, MOL II. It’s my mother, you see, even she has wings there. Not in MOL I, there she’s in a fridge, frozen mole, ready to be fired off, but that’s another story. I gassed all the moles this morning, Mary, so you don’t have to look at them pushing heaps with a mouthful of Swiss roll.”
Hy hoor hoe gaan sy stem al hoe vinniger. Voel nes lekke weld, kan nie voorbly nie. Sy lyk of sy dink hy’t horries of iets. Fokken dom meid, dis wat.
“So on the ceiling I will go on with heaven, all the stars and things, some dead, some alive, the black holes and the time warps and the sundogs and the rim of the dark moon that one can see in the earthshine, ’cause the earth shines too, did you know that? And old Gerty, shame, she’ll also be there, we buried her, jersey and all, in the back here, with a poem on the prefab wall. My uncle is a poet, you know, but he doesn’t know it, not always. He rhymes like shit, I mean, he can make a poem out of nothing. And a speech, without thinking. He made an unforgettable speech at my mother’s wedding, master of ceremonies, you see, just needs horns, even he likes Gerty, but not as much as my mother, my mother likes Gerty more than soft serve, but Gerty coughed so much, she died of TB in the bathroom, just like my grandmother.”
“Nee, alla gôt!” Mary sit haar hand voor haar mond.
“It’s just a dog, man. Toby’s mother, he’s also a dog. Gerty’s son, like our streets here, Gerty Street, Toby Street. But he’s still alive.”
Hy kan mos nou nie die hele strate vol lieg nie! Miskien moet hy haar vat vir ’n walk lat sy kan sien met haar eie oë.
“I dipped him this morning, that Toby, so that the fleas won’t bite you. Very much alive that dog. He pisses on carpets. It’s like the AWB. Do you know them? They also piss on carpets. Like at the World Trade Centre, that time. All the policemen took off their caps after the pissing and prayed with the pissboys, they pissed inside and prayed outside!”
“Have mercy!”
Sy kyk al weer dak toe, maar lat sy nou hierie een hoor.
“You know, they mos wanted to recruit me, the AWB, just up the road here, opposite the kookvleis, with Oros, wragtag, for their task force, they wanted a mechanic.”
“Not surprising!”
“Not at all, hey? But they can forget it, there’s more to me than nuts and bolts, ek sê!”
“More nuts.” Sy lag. Sommer lekker hard! Wragtag! Sien, dit vat net ’n bietjie tyd. Wag, lat hy die peanuts vir hulle gaan kry daar van die counter af.
“I’ve got a gun, you know.”
Lekker, die peanuts. Nou moet sy mooi watch. Lat hy nou net sy mond hier leegkou, dan haal hy daai gun uit sy kas uit. Hoekom sit die fokken deur nou so vas? Kom, bliksem! Boem! Oop is hy! Oor sy voete val die goed, scrapyster, pype, spanners, blikke.
“Holy shit!”
“Sorry about that, odds and ends, you know.”
Nee, Lambert, jirre. Jy’t mos geweet jy moet liewer nie daai kas oopmaak nie!
“Sorry if I gave you a fright, man.”
Waar’s daai gun? Hier onder tussen die lappe. Nou impress hy hierie Cleopatra ’n snothou.
“Don’t come near me with that thing.”
“Don’t worry, man, it’s not loaded. I’ve got bullets, but it’s not loaded. I load it only when I go on patrol. This thing was a real bargain, man, I tell you. You don’t know how lucky one can get on a dump. I got a binocular too, but that’s for sightseeing – the moon and the stars and the belly of the Jumbo. Big sports. But this is serious business, this is for protection.”
Eers net hierie gemors ’n bietjie wegwerk. Onder die bed in met julle! Sy druk haar ore toe, sien hy, ok maar pieperig. Maar sy sal leer, dit raas maar so partykeer hier by hulle.
“So you, e, patrol?”
“I patrol, man, I patrol. These days you can’t leave things to the police, you know, they’ve got their hands full, man, they don’t have time for open manholes and that class of thing. In any case they’re a noisy lot, they drive like maniacs.”
“But I mean, do you patrol for a living, like, I mean for Springbok Patrols or so?”
“Over my dead body, I’m my own boss. I patrol as a, e, a concerned citizen. Free and for nothing. I service the whole Triomf. But mostly Gerty and Toby.”
“So, e, what do you do for a living, like?”
Hoog tyd. Nóú’s sy lekker mellow. Lyk sy gaan nou vir haar ’n chip dip daar by die counter.
“Well, e, we’ve got a little fridge business. Triumph Appliances. But these two here I fixed on my own, just for you. Shit, you must really have seen the bubbles, man. Just so big as my head, hey. My whole room was in it, heaven and Africa and everything. Looked like magic, ek moet sê. Not like I painted it myself, I mean like a masterpiece it looked. Like the Lost City. My uncle is not from this world, hey, he gave me an exam with Brylcreem on his face. Multiple choice with a red nose. It was very funny. My uncle is full of things, you know. He sings when the Ding-Dong passes. And he taught me to make the dogs funny, I’ll show you one day. But I passed with distinction that time. Do you want to hear the dogs go funny?”
Kry sy dan nou koud? Mooi ou jassetjie daai. There’s more to life than a housecoat, dis wat hy sê. Maar wat maak sy dan nou met daai sakkie? Oor die kop, om die nek die streppie, en dan onder die een arm deur!
“Ag no, man, Mary. Where are you going now? Everything is going so nice now, man. Let me show you my penny whistle. It’s from the kaffer hole. It has ar-chae-lo-gi-cal values, my uncle said.”
“Penny whistle, my foot!”
Wat wys sy dan nou hier onder sy belt langs? Sy wys hier, maar sy stap daar. Gôt, nee, moenie sê lat sy zip al die tyd oop was nie! Nee, hy’s toe. Watse gewysery nou, ongeskik!
“I scheme you’ve got a French horn or something in there. Out of tune. From playing solos all the time!”
“French horn, ha, ha! But you’re full of sports, man, jou lekker ding!”
“Time’s up, Mister! You’ve had your chance. A woman must eat, you know.”
Waar wil sy dan nou gaan eet, gôt! Wat maak sy dan daar by die buitedeur, hand op die knop? En hy’s nie gesluit nie!
“There’s all this food to eat here, man. I spent all my money, every fuckin’ last cent, chips, dips, dop, everything. Why don’t you stay, man, my family’s not so bad man! My old man can play the bekfluitjie like you won’t believe. I swopped the beds, I took the sheets from the windows, we washed them. And there’s a mirror in the bathroom and a toilet seat, light blue, for a shit in peace, and lampshades from China. It was a lot of trouble, man, the pelmet is panelbeaten straight as hell, and there is a hole in the front door but it’s for Toby, he’s really a decent dog, I promise. Pedigree don’t count, that’s what I say, just decency. Ordentlikheid, you know that word? Ordentlik? I’ve got a Passion Meter too, you want to see it? Educational value, relieves stress and boredom. Give me your hand!”
“I’m leaving, Rambo, you sit here nicely and relieve yourself like a good boy. I’m getting out of this fuckin’ madhouse, voo’ ek iets oo’kom!”
Lat sy fokken try! Hoe draai daai handjies nou hier in syne om los te kom. Nogal sterk, so ’n meid.
“Listen to that nice song they’re playing, man. Let’s have a shuffle, what do you say? Come, wrap your arms round me, like just now. Let’s sing along, come on!”
Rock me gently, rock me slow 


Take it easy, don’t you know 


That I have never been


Loved like this before.


“Jesus, Lambert, what have you done to your hand, man?”
Sy hand? Okay. As sy wil weet. Sy tong voel of hy in slow motion is soos hy vertel. Oor tyd wat zing, oor hoe ’n mens se verjaarsdae verbytick, oor hoe Treppie gesê het mens maak daai tick oortick, oor hoe hy hom toe wil regsien dwarsdeur die dresser, oor watse sports dit was, moerse gat, skoon natgepis van die lag en als.
“But what’s a hole, ek sê! Now things can breathe a little.”
“And that other hand, Lambert, what happened there?”
Die pleisterhand? Daai pleister lyk nog fine.
Jirre! Hoe’t sy nou sy belt so vinnig los en sy zip oop, alles?
“Ooh, Big Boy, and all in red, too!”
“You mean my fingertips? That’s nothing, man. My uncle pushed me, by accident of course, got stuck in an elevator.”
“No, I mean that plaster, man.”
Sy moet nou mooi saggies vat aan daai pleister, maar sy vat te hard. Eina, fok! Wat weet sy ok? Wil sy weet? Okay, lat hy haar nou mooi vertel hier, of sy besef hoe moeilik dit is om ’n compressor oop te vyl, of sy weet hoe giftig daai olie is, of sy sal weet wat om te doen as dit op háár hand kom eendag. Hy weet, want hy’s ’n óú hand met fridges. Maar dit beteken nog nie lat ’n ou kan seerkry en lat mense dan moet hard vat nie. Nie lat dit die punt is nie, die punt is lat sy hande staan vir niks verkeerd nie. Kyk! Sy moet kýk vir sy hande!
“Maybe not for fridges, honey, but your hands are a bit rough for women. Have you ever had one at all, hey?”
“Of course! Plenty! There’s this girl from the Jehova’s. She gets the hots from Exodus, from the frogs that jump, in the lounge here, and the pillar of fire, that kind of thing. She smaaks me sterk, that one, and I give her a lekker go, but she isn’t my type, she’s too, e, how shall I say?”
Too what? Waar’s daai woord nou wat hy soek? Net hier voor hom in die lug.
Gôt! Hier gaan sy broek dan nou! Speedo en al! Af, oor sy knieë!
“Djou uncle Treppie se advice if it gets too hot. Sorry, man, ma’ djy’s ok nie eintlik my type nie!”
Hy sien net patent leather, flash! Uit! Hei!
Tackle haar! Sy voete sit vas. Net ’n bos blink hare in sy hande, sonder kop. Fok! Try weghol nè! Wag net!
Moer! Hy voel bloed. Hy’s plat op sy gat. Eina, jisses!
“Fokken hoer! Fokken vrotpoes! Donnerse cheapskate van ’n meid! Stupid Swiss roll van ’n slet!”
Hy voel aan sy neus. Bloei nog altyd. Hy vee dit aan sy kaal been af. Flossie wil nie verder nie. Hy ok nie. Hy kan nie. Hy’s moer toe gesuip. Klipdrift en biere en Blush. Uit die bottel uit, uit die blikke, uit die boks.
Die takbokke het hy een vir een berge en al teen die ceiling stukkend gebliksem. Die Fuchs het hy vol lakens en papiere gestop en hom aan die brand gesteek. En hom gestook tot hy naand ’n sagte “boef!” gelos het. En toe’t hy ’n lang ruk gesit en kyk vir die dun, blou rokies wat orals langs die seals uitkom. “Tiep-tiep-tiep”, het hy gehoor drup daar iets agter uit die condenserpype uit. One down, one to go. Die Tedelex moet hy nog regsien.
Maar die posbus het hy klaar reggesien. Hom uitgeruk uit die hek se pyp uit en al in die rondte geswaai soos ’n slingweight. Tot hy goed op spoed was. Toe lob hy hom one shot deur die sitkamer se voorvenster. Tiengelieng! Boem! Crash! Sail on, silverbird.
En toe’t hy daai los slabs van hulle muur gerattle tot al die honde in Triomf naand aan die blaf was. Tot hulle goed aan die gang was. En toe’t hy begin huil, tot hulle ok naand much better tjank.
En toe dag hy wag, lat hy in sy dream car klim. Hy’t haar opgestart, want toe wil hy in sy moer in wegry, got weet waantoe met al daai honde agter hom aan soos in ’n sirkus.
Maar nou reën dit. En die donderweer en die blitse slaan hier in sy ore. En hier sit hy nou.
Hy kyk op in die lug. Hy’s papnat al. Warm en koud op sy gesig. Bloed en trane en reën. Waar is Mary moermeid se krulle, lat hy afvee.
Hy vryf oor sy voël. Vir wat ok. Vir fokol. Dit voel vir hom die ding word al kleiner. Maar hy vryf. Al hoe harder. Want dis al wat hy nog kan dink om te doen.



REPORTBACK
Dis amper eenuur op 26 April.
Mol staan in die gang agter Treppie se rug voor Lambert se binnedeur. Sy’t vir Pop agter haar aan die mou beet. Hulle wou eers nie saamkom nie, maar toe sê Treppie nee, dis hulle almal se baby hierie, hulle kan nie nou wil kleinkoppie trek nie, dis nou tyd vir Lambert se reportback.
Mens sou nie sê Treppie het vannag ’n preek gekry nie. Hy’s so vol dywels, hy kan hop. Toe hulle hier aankom vanoggend, toe moer hy mos sommer deur die gat in die voorhuis se venster, jy hoor net glas spat. Nee, sê hy, hy enter nou ’n war zone en deure met drumpels is net vir civilians. En as hulle onder sulke omstandighede wil deurtjie-deurtjie speel, staan dit hulle vry, hulle moet net onthou FW het gesê oorlog is nie vir sissies nie. Toe sê sy nog maar volgens wat sy gehoor het, het FW niks gesê van deure en drumpels nie, hy’t gesê politiek in verkiesingstyd is nie vir sissies nie. Toe sê Treppie sy moet nou regtig bykom, het sy dan nog nie agtergekom hulle hou hulle eie fokken verkiesing in hierie huis nie en hulle mag vuilspeel suffel hulle lus het, want die grond onder hulle voete sal tog nooit in der ewigheid gelyk kom nie.
Toe kyk sy vir Pop net een kyk en hulle weet altwee hulle moet nou maar sjaddap verder, want Treppie het weer ’n merry-go-round in sy kop in. En drie bekers koffie het ok niks gehelp nie.
So, hier staan sy nou agter hom, en sy een skouer ruk-ruk al weer soos ’n stukkende jack-in-the-box. Hy wys vir hulle hulle moet nou vir hulle reghou, hy gaan klop. En hy gaan nie klop met sy kneukels nie, hy gaan klop met ’n skoen sonder hak, sien sy. Want dié tel hulle toe mos hier by die voorhek op netnou. So ’n fyn, swart skoentjie van patent leather. Toe sê Treppie dit lyk vir hom iemand het vir Mary Poppins skoon uit haar skoene uit gepop en hy hoop vir hulle almal se part en vir die hele Triomf se part lat sy verder ongeskonde is en intakt.
Intakt, ja-nee.
“Tok-te-rok-tok-tok,” klop Treppie. Geen antwoord nie. Sy ruik iets snaaks daar binne. Treppie vra vir haar met sy oë wát moet hy doen, Lambert se koffie wat hy in sy ander hand het, word koud hier. Hoe moet sy nou weet? Hy sal mos in any case nie vir haar luister nie. Pop trek-trek hier agter aan haar. Hy wil nie verder nie. Hy wil net gaan slaap, sy weet. Waar hy nog die krag vandaan gehaal het, weet sy nie, maar toe moes hulle vanoggend nog eers die voorste venster lap met die plastiek wat altyd oor Flossie sonder dop moet kom as dit reën.
“Los ’n skietgat,” het Treppie nog gesê, maar dit was toe glad nie nodig nie, want daai plastiek was glad nie oor Flossie nie. Dit was ónder Flossie en dit was vrot van die gate. En Flossie was papnat gereën en sy het daar met haar bumper platgestamp teen die prefabmuur gestaan soos ’n bulldozertjie. Skoon moedeloos het daai karretjie gelyk.
Hier druk Treppie nou die deur oop. Hy moet hard druk met sy skouer, want daar’s goed voor. Hy maak sulke trap-trap-passies soos die kaffers as hulle march. Die koffie “plops-plops” oor sy hand. Kóm, wys hy vir haar met die skoen.
“Ví-í-í-íva Lambert, víva!” skree Treppie soos hy die deur oopstoot.
“Wháf!” sê Toby. Hy druk by almal se bene verby om in te kom.
Nie sý nie, gotta, sy staan eers nét hier. Sy sien net vir Treppie en Toby, hoe kyk hulle vir Lambert. Sy sien nie vir Lambert nie. Slaap seker.
Treppie het ’n hele sak bierblikke en ’n leë Klipdriftbottel buite opgetel, maar hy sê te oordeel aan die skade is dit meer as ’n babelas wat Lambert daar afslaap. Hy sê hy dink hy slaap van pure moedeloosheid en so ’n soort moedeloosheid kom net van een ding en dis horingloosheid.
Horingloos.
Wel, dan het daai Mary miskien groot luck gehad en dis baie vir die prys van ’n skoen, dis al wat sy weet.
Dis húlle wat die prys sal moet betaal. Daar lê die posbus toe op die vloer in die voorhuis. Sies tog, en Pop het hom so mooi reggemaak en geverf en als. Hy was seker nog nat, want daar was ’n blou kol reg in die middel van Johannesburg. En verder was hulle huis van voor tot agter onderstebo.
Daai pelmet was so verrinneweer lat Treppie sê die dywel in die hel sal hom nie weer kan reguit panelbeat nie. En haar spieël wat Pop nog in die badkamer gaan sit het gistermiddag, in skerwe, die hele bad vol. Los blokkies ok, die gang s’n. Lyk of hulle ente-ente met ’n graaf uitgespit is.
Hier stoot Pop haar nou van agter. Hulle moet óf in, óf uit, wys hy, hy staan nie heeldag hier in die deur nie. Lat hulle nou sien wat gaan aan en klaarkry, hy’s moeg.
Net eers een tree, lat Pop ok kan sien. Dis net glas waar sy trap. Daar lê ’n dik streep kots oor die vloer. “Sies!” Toby ruik daaraan. “Ga!”
Pop moet loop koerante haal in sy kamer, sê Treppie. Dan gooi hulle nat kots toe met droë kots.
“Jirre, asseblief,” sê Pop. Sy kyk vir hom hoe hy gangaf stap. As Pop hierie dag oorleef, sal dit ’n wonderwerk wees. Nou ja, sy’s sterker hier. Lat sy nou maar voorvat.
Treppie spin die skoentjie in die rondte op sy vinger of hy ’n sirkustrick doen met ’n bord op ’n stokkie. Hy sê kyk net wat kry hulle hier voor op die lawn, as hulle lank genoeg soek, dan reassemble hulle nog die hele Creole Queen hier vandag, dit lyk vir hom of dit is wat hy verstaan onder waarde vir geld.
Lambert hoor nie. Hy lê op sy maag, net in sy hemp en sy rooi onderbroek. Dit kom net halfpad oor sy boude agter.
Sy moet bietjie saam sing, sê Treppie, dan sing hulle vir Lambert.
“Opstaan, opstaan, dis ’n heerlike dag!” sing Treppie. “Die voeltjies fluit en die sonnetjie lag!” Lat hom maar sing, sy sal liewer die glas van die vloer af begin optel. Netnou kom daar ’n ongeluk.
Wat woer nou hier deur die lug? Dis ’n skoen. Treppie het vir Lambert met die skoen gegooi.
“Huh-uh,” sê Lambert net. Daar rol hy nou om. Sy hele hemp vol kots voor.
“Time for reportback!”
Hoe sê Pop altyd, Treppie boor in ’n dooie gat in tot hy ’n spark uitkry. Wel, hy kan try, maar sy weet nie van hierie een nie. Lambert lyk vir haar maar taamlik oor die muur. Sy mond hang oop.
En Treppie moet nou net nie kom staan en goed onder haar neus steek nie, dis nie sy wat moet reportback nie.
“Heit, ou Mol, check, tot jou roos gesteel vir die okkasie!”
A rose is a rose is a rose, sê hy mos altyd vir haar, maar nou sê sy dit maar liewer nie terug nie, want vandag, is sy seker, sal ’n roos weer iets anders wees.
Hier is Pop nou met die koerante, maar hy wil dit nie vir haar gee nie. Hy gaan gooi dit self oor die kots. Lyk of hy groot, dun blare in ’n gat in gooi. So versigtig, wat dink hy nou, is dit begrafnis hier?
“Het hy gefit?” vra Pop.
Treppie buk oor Lambert. Hy druk sy neus toe met sy pinkie in die lug.
“Sy tong is nog hier!”
Hy skud vir Lambert aan die skouer, hard. Hy moet oppas, netnou is dit meer as ’n spark wat daar uitblaas.
“Fokof!” sê Lambert net.
Hulle moet hom nou wakker kry en besig kry, dis wat sy sê. “Bring water,” is wat Pop sê.
Treppie maak ’n buiging. “Allow me,” sê hy. Hy wienk vir hulle. Hy’s kapabel en bring ’n hosepipe. Sy kyk vir Pop. Wat dink hy? Maar nee, dis Toby se rooi bak vol water wat hy bring. Bokant Lambert hou hy dit in altwee hande.
“Laat Heer u seën op hom daal,” sê hy met sy kop in die lug. Hy gooi die water van ’n hoogte af in ’n dun straaltjie van Lambert se mik af, oor sy maag en sy bors, woeps skiet hy skielik die hele bak water in sy gesig in.
“Ek sê mos fokof!” brul Lambert.
Sy sê mos, méér as ’n spark. Lat sy nou net hier uit die pad uit kom. Die buitedeur is oop, dankie tog.
Lambert sit regop. Sy oë staan wild. Sy sien hy kyk diékant, daaikant, maar hy focus nie. Die water drup oor sy gesig.
Pop staan in die een hoek, Treppie staan in die ander hoek. Sy staan in die buitedeur.
Nou’s dit baie stil. Iets “tik-tik-tik”, maar dis nie sy nie. Dit kom uit die Fuchs uit. Hy’s swart langs die kante. Daar loop bruin goed onder hom uit.
Lambert sit met sy bene oop in die middel van die bed. Sy hemp is te styf. Hy probeer keer met sy arms agter lat hy nie omval nie.
Hy wil weet wat kyk hulle, wat is so snaaks en wat kyk hulle? Sy druk haar ore toe. Hy brul soos ’n leeu, daai Lambert. Daar knak sy arms agtertoe. Hy val om. Sy ding steek half uit by sy onderbroek.
“Pit bull terrier!”
O gôt! Wat het sy nou gesê? Pop kyk vir haar. Sy sit haar hand voor haar mond.
Maar hier kom nou ’n ding haar kant toe, “woerra-warra!” deur die lug. Lambert gooi ’n ding in haar in vas, en wat is dit? O jirre, nee, dis die ene hare en dit ruik na mens en dit klou met gladde pote aan haar gesig en dit wil nie af nie!
Wat sing Treppie daar? ’n “Disjointed” stuk wat? Nee, hy sing van “kreoolse tarantula”. Wat is dit? Sy kan niks sien nie. Sy gooi dit neer. O jirre, dis ’n kop se hare. Nou waar’s die kop dan?
Pop vat haar hand. Sy moenie worry nie, dis okay. “Pruik”, maak sy mond, net ’n pruik.
“Uit met julle, úit, sê ek!” Lambert skree, maar hy kan nie op nie. Hy moet rustig wees, sê Pop, hulle het net kom kyk hoe dit met hom gaan.
“Ou seun,” dis wat Pop vir Lambert sê.
“Ja, ou seun,” sê Treppie ok en hy moet nou net mooi calm down, hulle het maar net kom happy birthday sê en goeiemôre en viva Lambert en hy moet kyk dáár’s sy koffie langs hom, hy kan nie sê sy oom Treppie dra nie sy belange op die hart nie.
Pop tel Lambert se boxer shorts voor die kas op. Hier, hy moet vir hom ’n bietjie ordentlik aantrek, sê hy. Pop los en vat aan goed wat rondlê. Hy tel die stoele op wat om lê. Dis hulle stoele. Hare lyk nog okay, maar Pop s’n se rug is gekraak en sy arm is los. Pop druk die arm se pen terug in die gat in. Arme ou stoel!
Daar’t Lambert nou sy shorts aan. Maar hy kan nie staan nie. Sy ok nie, sy voel lam.
Sy moet kom sít, sê Treppie. Hy trek haar stoel vir haar reg, stof kastag die kussing af. Vol dinge. Nog nooit gesien lat Treppie vir haar ’n stoel regtrek nie. En sit, sal sy sit as sy wil. Eers nog staan ’n bietjie, al is die skrik van daai tarantula hier in haar bene in. Daar drink Lambert nou sy koffie. “Slu-r-r-p!” drink hy. Nou sit. Op die puntjie net.
“Ons dag maar ons ry dadelik gisteraand solat jy privaat kan wees.” Pop wil vir Lambert pamperlang, maar Lambert maak net “Uh!” soos ’n aap.
Lat sy weer kyk, daai hare. Dis sulke krulle wat terugkrul as jy hulle uittrek en los. Wat’s so taai hier? Sies!
Daar is Toby nou op die bed, pens en pootjies. Hy wil sê hallo, Lambert, maar hy kry net ’n skop oor hy verkeerde plek ruik. Kom maar, Toby, kom sit maar hier by die ounooi.
Lambert hou sy kop vas. Hy vee die druppels uit sy gesig uit, dan hou hy weer sy kop vas.
Sy moet loop kyk bo in die dresser in die kombuis, daar’s Panado’s, sê Pop. En ’n handdoek moet sy bring, lat Lambert vir hom kan afdroog.
Miskien wil Pop alleen praat met Lambert. Hy sê Treppie moet vir Molletjie vat en loop Coke koop vir Lambert by Ponta do Sol, want hy sien syne is op. Maar Treppie wil nie loop nie. Hy wil by wees by die vaderlike gesprek, sê hy. Sý ok, sy wil ok hoor, so, sy staan net hier agter die deur en loer deur die skrefie. Maar Pop sê niks. Hy sê as Treppie iets te sê het, moet hy dit maar sê. Hy’s hier net om vir Lambert te ondersteun, dis al.
Hy’t fokken meer as ondersteuning nodig, sê Treppie. En al die Panado’s in die wêreld is nie genoeg om sy kopseer weg te vat nie. En al die Coke onder die son sal niks verander aan die feite nie. En hy wat Treppie is, dink lat wat Lambert nodig het ná so ’n nag, is ’n bier en hy’s seker in een van hierie twee yskaste sal hulle ’n bier kry.
Feite, ja, sy wil ok daai feite hoor, maar al wat sy hoor, is “eeniemeenie-maainie-mou”. Dis Treppie, sien sy. Sy rek haar nek. Treppie staan voor die twee yskaste en hy tel hulle af om te sien watter een hy sal oopmaak. Dis die Fuchs, met die swart langs die kante.
“Lambert,” sê hy, “hierie ding lék al weer, nè?”
Treppie probeer die yskas oopkry. Sy kan hom nie sien nie. Sy hoor net hoe ruk en pluk hy. “Boem!” Amper val Treppie op sy gat. Hy’t die deur lós uit die yskas geruk. Al die rubbers hang aan die deur se kant. Hulle is flenters swart gebrand. “Kadwaffa!” gooi hy die deur op die vloer. Nou loer hy seker in die yskas in. Want hy waai om sy kop die roet en die goed wat uitkom weg.
Jirre,” sê Treppie, “ek dag ek weet hoe lyk ’n burn-out, maar hierie lyk vir my meer soos die oog van Etna!”
Wie’s arme Etna dan nou weer? En wat vir ’n verbrande oog het sy dan? Klink ok nie vir haar na ’n feit nie, klink meer na ’n fairy tale.
Of Lambert dan sy dompelkoker in die Fuchs gesteek het, of wat, vra Treppie. Of sy dipstick? Dan moes hy seker vreeslik over-heated gewees het. Ongeléérd al weer.
“Of anders,” sê Treppie, “kon hy sy service nie gevat het nie. Hy was seker te óúd en als vir ’n service. Jisses, en as ’n mens dink aan al daai lekke wat toegeweld moes kom! Maar party goed kan mos nie ’n service vat as hulle past redemption is nie. Dan fok hulle net uit. Boem! Maar, nou ja, ons het ons bes gedoen, nè, Lambert? En dié soort mishaps gebeur in die beste families. Of hoe, Pop?”
Wag, laat sy die Panado’s gaan kry. Hierie is sommer stront, wat. Sy wil nou net hê dit moet môre word. Lat hulle kan gaan stem en klaarkry. En as hierie huis moet gepaint kom, moet hy nou gepaint kom. Miskien voel hulle almal beter daarvan en miskien gee dit hulle moed om alles ’n bietjie reg te kry. Die hoop beskaam nie, soos Treppie altyd sê, en so ver sy kan sien, is sy al een wat nog ’n bietjie hoop oor het, al weet sy nie of sy dit nou op ’n wit huis moet sit nie. Dis tog net ’n dak wat tel en die res is maar soos dit is. Sy voel half hierie jaar moet van voor af begin, want van die begin af was dit net een aanmekaar geneuk om alles reg te kry, dan sus, dan so, en vir wat? Sweet blow all! Amper was dit toe nog ’n geneuk ok op die laaste, want toe begin hulle mos die verkiesingsdatum rondskuif of dit ’n Shoprite-trollie is. Dan hiérie kant toe dan dáái kant toe dan dóérie kant toe. Nou’s daar al glad drié dae al, vandag en môre en oormôre. En môre is nou ’n vakansiedag en toe kry hulle mos ’n brief van Wonder Wall wat sê hulle werk nie op vakansiedae nie. Toe moes Treppie vir hulle loop bel, sy was by, daar by Westdene se tiekieboks, hulle moet mooi verstaan, hierie is ’n ad hoc-vakansiedag en ’n kontrak is ’n kontrak, hulle moet in hulle spoor trap of hy vat vir hulle na die small claims court toe. Toe sê hulle, nee, als reg, jammer, hulle kom.
Nou net kyk of sy met veiligheid weer kan in hier. Sy sien nie vir Treppie nie. Ok nie vir Lambert nie, net vir Pop. Hy sit en kyk vir die vloer. Hy rook bollings.
Hier is Treppie nou in die skrefie. Hy’t ’n bier uit die Fuchs gehaal. Vir wat staan daai blikkie dan nou so boep eenkant? Nou vat Treppie die bier vir Lambert. Hy’s anderkant om die bed. “Leeuplesier!” hoor sy net.
Raait. As Lambert bier drink, is hy seker beter. Sy stoot die deur oop.
“Oppas, Mol!” Dis Pop. Vir wat moet sy dan nou oppas? “Kapssshhhht!” Gôts! Daar spuit Treppie vir Lambert in die gesig met die bier, ’n wit straal, en hier kry sy dit ok.
“Oe! Sies, nee, jirre!”
Die bier is die ene skuim en krummeltjies, haar hele voorkant vol.
Lambert wil vir Treppie moer, maar hy wil omval. Dis ok al rede hoekom Treppie net daar bly staan. Hy weet Lambert kan nie. Gooi daai handdoek hier, beduie hy vir haar. Sy gooi. Sies, biersop!
Hy’s só jammer, sê Treppie vir Lambert en hier’s ’n handdoek, hy moet sy gesig afvee.
Ja, altyd so jammer is Treppie. En wat van haar housecoat? Lambert sit op die bed met sy gesig in die handdoek, hy vee niks af nie, hy sit net. Maar sy kan sien sy wange, langs die kante. Hulle staan boep nes daai blikkie. Lat sy gou maak en hierie Panado’s sit waar hy dit kan bykom, netnou gaan hy ok af soos die bier, en dit was al erg genoeg, dankie.
Pop staan op. “Kom,” sê hy, “kom ons loop nou eers en los vir Lambert in vrede solat hy op sy eie tyd kan bykom.”
“Ag, nooit! Hy’s pure perd!”
Treppie wys ongeskik hoe pure perd Lambert is.
“En sulke pêre het gewoonlik wónderlike pêrestories om te vertel, veral as hulle so lekker verjaar het soos ou Lambert hier!”
Pop moet kyk, sy moet kyk, Lambert verjaar vir Afrika, sê Treppie. En hulle moet sit, hier’s ’n stoel en hier’s nog ’n stoel en selfs ’n krat vir hom en nou gaan hulle lékker kuier hier op Lambert se verjaarsdag by hom in sy den.
Sy kuier nie by kots nie, wil sy vir Treppie sê, maar sy sê niks, want sy kan sien al is hy nie op ’n preekstoel nie, net op ’n krat, dis hý wat die storie wil vertel, nie Lambert nie. En as Treppie ’n storie wil vertel, dan sit jy en jy luister, anders hoor jy nooit die einde daarvan nie, veral as dit ’n liegstorie is. Hoor nou net hoe lieg hy daar vir Lambert voor. Oor hoe hy moet weet daai girl wat hulle vir hom gekry het, was nie die eerste die beste nie. Oor hoe ’n live wire sy was, jy kon sommer aan haar sien, daar in die showcase by Cleopatra’s Creole Queens. Dis nou wat Treppie se liegstories so erg maak. Hy lieg nie heeltemal nie, hy lieg by. En dis nie lat hy eers die waarheid vertel en dán bylieg aan die end nie, hy lieg by so vér soos hy gaan, lat jy naand glad nie weet wat gaan vir wat nie. So, nou sê hy sy was ’n live wire in ’n showcase, ’n dynamo én ’n agteropskopper, én ’n high-powered escort, én ’n Voortrekker van ’n vrou met genoeg volts om Lambert se kompas permanent op ware Noord te stel.
En Pop het net gesê sy was ’n live wire op ’n straathoek. Punt.
So wát wás sy nou eintlik wáár?
Aspoestertjie, sê Treppie, wat kaalvoet saam met Prince Lambertus the Third oor die Drakensberge wou geloop het. En wáár’s haar ander skoentjie, weet Lambert dalk, en miskien kan hulle dié een se hak ok nog kry en dit vir haar terugvat vanaand as sy weer haar asem teruggekry het.
Sien? Hoe weet hy nou sy’s uitasem? Dis wat Lambert ok wonder, sien sy. Hy vat die handdoek van sy gesig af weg om vir Treppie te vra hóé
weet hy, maar Treppie kyk boontoe of dit die eerste keer is lat hy ’n ceiling sien. Hy blaas rook uit in kringetjies en loer deur die kringetjies boontoe.
Kyk Pop, kyk Mol, kyk Toby, kyk net hoe sit die sterre aan die hemeltrans, sê hy.
Sy sien net blobs, vaal blobs, party vaalgroen en ander vaalrooi.
“Wat sien jy, Pop?”
“Kan nie tot daar sien nie, Mol!”
“Ja, Oubaas se ou honne, jammer hulle sit so hoog, nè, al die Great Dippers, snoekdip, avodip, garlic dip!”
Toby lek sy lippe, hy kyk vir Treppie en hy kyk vir die blobs, heen en weer kyk hy.
“Ok maar nuuskierig, al is hy net ’n hond, nè?” sê Treppie vir Toby. “Sal ok maar graag net wil wéét hóé het baas Lambert nou weer dáái universe geskape, nè? Miskien het sy vir hom gesê the sky is the limit en toe gooi sy die snoek. En miskien vra hy toe vir háár, hoor sy ok in die verte die tromgeroffel, en toe gooi hy die knoffel!”
“Hie-hie!” Snaaks.
Pop het ok ’n smile op sy gesig, sien sy.
Toby ok. “Tikke-tikke-tikke” maak sy stert teen Treppie se krat. Sy bek is wyd oop en sy tong hang rooi uit.
“Knoffel jouself!” Dis al wat Lambert sê. Hy drink Panado’s met rooswater. Smyt daai roos net daar op die grond neer, sies! Sommer die hele botteltjie “ghloeb-ghloeb” leeg.
“Maar jy’s lekker dors, nè?” sê Treppie.
O moer! Koes! Hier kom die botteltjie! Nee, hy kom nie vir haar nie, hy kom vir Treppie. Maar hy kom nie vinnig en reguit nie. Hy kom stadig met ’n boog. Treppie het baie tyd om te koes. Hy koes in slow motion en hy kyk vir daai botteltjie soos hy trek. En hy fluit “phiieeeeuu!” soos ’n slow motion-bom. “Baf!” ontplof die bom teen die muur. Treppie vee-vee met fyn vingertjies oor sy skouers of hy stoffies afvee.
“Kon sy darem kóés, daai Mary?” vra hy vir Lambert.
Pop wys vir Treppie vinger, hy moet stadig nou. Nee, wys Treppie vir Pop terug, als reg, hy wil maar net vir Lambert aan die gang kry hier, soos sy, Mol, gesê het.
Arme Lambert, sy moet sê. Hy was dan al so aan die gang al. Maar sy sê niks. As hy moet suffer, moet hy maar suffer, kyk hoe lyk die huis! En dis weer sy wat die meeste sal moet skoonmaak. Drie mansmense in die huis, of sê maar twee, want sy weet Pop kan nie meer nie. Maar sy moet die gras sny en sy moet die kar was en as Lambert woes raak, moet sy die stukke optel.
Soos Treppie daar sê, dit lyk rêrig of hulle kick-boxing gehad het hier in die den, fridge-kicking en chair-kicking. Hy sê dit hang af van jou smaak, maar mense raak jags van snaakse goed, Chippendales, crinkle cuts, vrugteslaai, fridges, frescos, kick-boxing, you name it.
Sy stamp aan Pop.
“Frisco, nie fresco nie, Frísco, sê vir Treppie!”
“Nee, Mol, frésco, dis nie kitskoffie nie, dis vinnige paintings op nat sement op kerke se mure van die kamtagge begin en die kamtagge einde.”
Sy vang Pop se oog. Hier gaat ons al weer, sê die oë vir mekaar.
“Let nou óp, Mol, anders leer jy ok nooit iets nie. Jy onthou mos daai storie van die sesde dag, toe die Here ’n bietjie eensaam en alleen gevoel het daar tussen al sy karpers en kaktusse en goed, toe maak hy mos die mens vir geselskap.”
Nee, sy onthou nie lat hy so gevoel het nie. Hy’s mos die Here. Hy voel mos net goed, áltyd.
“Altyd is ’n baie lang tyd, Mol. En moenie vergeet nie, verveeldheid is die duiwel se oorkussing!” Treppie wys vir haar vinger of sy ’n stoute hond is.
“Ledigheid, Treppie, nie vervééldheid nie, lédigheid!” Dis Pop. Hy moet al so moeg wees van vir Treppie probeer reghelp sy hele lewe lank.
“Same thing,” sê Treppie, “watch nou mooi!”
Wat nóú weer? Treppie skud woes aan Lambert se matras.
“Hei, Lambert, want to see some fireworks, my man? Jy moenie nou wil slaap nie, ou, die lewe is te kort en te kosbaar!”
Treppie hou sy twee voorvingers bymekaar, een slap en een reguit.
“Bzzzzt, en dáár jumpstart die Great Electrician in the sky toe vir Adampie uit die áárde uit!”
Oop en toe, oop en toe, spark Treppie met sy een hand wat eers slap was. Hy draai sy twee hande se vingers skielik almal in mekaar in lat die litte kraak.
Dit lyk seer, alla!
Pop skud net sy kop hier langs haar.
“Volksplanting!” sê Treppie. “Verversingstasie, and off you go, dan paint jy hom op jou muur, jou Adam. Reg vir gesels sy hele lewe lank, stof tot stof, wolhaarstories tot in lengte van dae!”
Nee, jirre, man, hier verstaan sy nou nie so lekker nie. Pop lyk of hy verstaan, maar ok net die helfte. Hy sê Treppie moet stop, hy sal gestraf word maar hy sê nie waarvoor nie.
Treppie maak of hy niks hoor wat Pop sê nie.
“Ek wil nie weet hoe hý nou voel nie,” sê hy.
Wie is nou wie wat wat voel? Dit is wat sy wil weet, asseblief.
“Never mind, Mol,” sê Treppie. “Voel is voel. Of dit nou die Skepper se Adam se suster se vrou is of die painter of die poet se verlangse Van Helsdingse familie, it cuts no ice, ’cause it all started at the same point and it all boils down to the same beginning in the end – the smoke that thunders!”
Waar val Treppie nou weer uit? Jirre. Dis net Pop wat sit en rook, doodstil, hier langs haar.
“Waterval,” sê Pop.
“Net hom! Ai, Pop, ek’s darem so bly daar’s één wat my hierso verstaan, jong, we are the waterfall, nè, en as mens mooi kyk, dan sien jy dis ’n never-ending story van verdamping en verdigting, liquids, gasses en solids, ’n automatic cycle en ’n closed circuit, perpetual motion!”
“Wel, dan loop ek nou maar eers,” sê Pop. Ja, sy ok, as Treppie hier wil sit en stories vertel om die lyding uit te rek, dan moet hy maar, die lewe moet aangaan en mens moenie die pas verslap nie, anders bly sit jy op die rak, dis wat Oumol altyd vir haar gesê het. Sies tog, Oumol, sy’t tog sulke high hopes gehad vir haar wat Mol is. Sy’t gesê mans bly maar mans en dis die vrouens wat op die ou end die wa deur die drif moet kry, al sê hulle ok wat en al het hulle die swepe en al gee hulle hulle uit as kenners op elke gebied. Dis wat sy altyd gesê het as Oupop so saans aan die drink gegaan het en politiek gepraat het en sy moet die hemde stik en hulle klere lap en die kos maak en sy blik pak, alles gelyk, op een slag. In die aande, lank ná hulle eers gaan lê het, dan het sy baiekeer gehoor agter daai laken hoe sê Oumol: “Hygend hert der jagt ontkomen.”
Sies tog, Oumol draai in haar graf om as sy moet sien hoe gaan dit met haar wat Mol is. Nie op die rak nie, maar onder hom, dís waar sy bly sit het, al het sy nooit die pas verslap nie. En aan die jag het sy ok nooit ontkom nie.
Hoor nou net weer vir Treppie daar. Nee, sê hy, hulle moenie loop nie, hulle moet bly, want hier, sê hy, in hierie den of iniquity, hier gaan dit nog lekker word, want Lambert gaan nog vir hulle ’n storie vertel vandag, hulle moet hom net ’n kans gee. Dit sal ’n verhaal wees, sê hy, wat vir hulle sal troos en stig en vir hulle sal lat terugverlang na hulle jongdag, óngeskonde.
Ongeskonde.
Ai! Jírre, tog.
Kyk hoe sit Lambert nou daar en kyk vir hulle, heen en weer. Hy hou homself regop teen die kussings met sy arms weerskante. Sy kan sien hy weet nie waantoe nie. Want die hele voorhuis is in sy den in, stoele en al. Onder vier oë sit hy. En sy kan sien hy’t nie ’n plan nie, never mind ’n storie, hy kan nie eers focus nie. En nou’s Treppie op sy lyf soos ’n swerm kwaai muskiete. Dan byt hy hier, dan steek hy daar. En hy gaan nie los tot hy klaar is nie, dit kan sy sommer sien. Hy’t bloed geruik, Treppie, en as jy haar vra, was dit daar op die koppie al lat hy dit geruik het, en nou’t hy die spoor gevat tot hier en hy lyk of hy weet die doodhou is naby, wie s’n almal, weet sy nie.
“Sy was nice,” sê Lambert, “’n lekker stukkie.”
“Aha!” sê Treppie. “Uiteindelik, Pop, kom sit nou mooi regop en tel jou kop op, hier is Lambert se storie nou. Raait, ou ramkat, van die begin af, nè!”
“Ons het gesels, lekker gesels!” Lambert klink vir haar nie seker van sy saak nie.
“Ja-a-a-a?” sê Treppie
“Dit was nou vir ’n begin, die gesels.”
Treppie wag om te hoor of daar nog kom. Maar daar kom nie nog nie. Lambert lat sak homself teen die kussings. Hy lyk siek.
“Shot!” sê Treppie. “Bly om dit te hoor, Pop, hoor jy, ons het mos gesê as ons vir Lambert ’n vrou bring, moet dit ’n regte geselskapdame wees, een wat uit die rib gesny is, een wat die woord sal weet wat op ’n mens se tong is, een wat daai draad kan optel wat jy al verloor in die lug, of waarin jy vir jou so kan vasdraai, in jou moer in!”
Cochrane se draad.
“Paf!” slaan Treppie vir Pop op sy rug. “Komaan, Pop, wil jy dan nou regtig nie weet waaroor die kinders so lekker gesels het nie?”
“Waaroor?” vra Pop. Sy sien Pop vra maar net oor Treppie vir hom druk. En hy kan nie terugdruk nie.
“Waaroor wat?” Lambert weet nie. Hy kyk vir haar of sy moet weet, maar hoe moet sy nou weet?
“Die topic, Lambert, waaroor julle gesels het, jy weet, die onderwerp van die diskoers!”
“Well, e,” sê Lambert. Hy druk homself regopper teen die muur. Dit lyk snaaks, want sy kop lyk of hy in die posbus is en Van Riebeeck praat in sy een oor met Klipdrift en Harry in sy ander oor in met Coke.
“En, e, sy’t gevra wat dink ek sal gebeur op die 27ste.”
“Ek sê! En toe?”
“Toe vra ek hoe so?”
Treppie stamp aan haar en Pop.
“Heit, julle, donnerse goeie vraag daai, dink julle nie ok so nie? Hóé só?”
Treppie sit vorentoe op sy krat soos hy wil verder hoor.
“En toe?” vra hy vir Lambert.
Lambert vee net met sy hand oor sy oë of daar stof in is. Seker daai bier se krummeltjies.
“Toe sê sy maar hóé kan ek dan nou vra hoe so, dis dan ’n turning point in onse history!” Lambert se gesig lyk snaaks, hy lyk of hy eers moet dink wie wat gesê het.
Treppie sit sy hand agter sy oor. Of hy nie goed gehoor het nie, of iets.
Al wat mens hoor, is “tiffe-tiffe-tiffe”, so krap Toby sy ribbes met sy agterpoot. Lambert kyk vir Toby of hy wil hê Toby moet vir hom sê wat hy volgende moet sê. Nee, jirre, lat sy hier ’n sigaret opsteek. Hierie is nou glad nie snaaks nie. En Lambert moet nou net nie op háár begin pick nie. Sy’s nie ’n hond nie. Vir wat kyk hy nou vir haar? Sy’t mos niks gedoen nie?
“Maak toe jou bene, Ma,” sê Lambert. “En haal daai stupid grin van jou gevreet af, nóú!”
Sy sê mos, sy ontsnap nie.
“Ja, Mol, haal af daai grin, niks om oor te grin nie.” Dis Treppie.
Wat haar bene en haar grin met die prys van eiers te make het, weet sy nie. Sy kyk vir Pop. Pop kyk nie terug nie, hy vat net haar hand en dan los hy weer. Dit beteken sy moet haar berus by haar lot. Dit weet sy, aan die manier wat hy vat. Partykeer beteken dit “toe maar, dit gaan weer oor” en ander kere “moenie worry nie, dis nie vir jou nie”. Maar dié keer moet sy berus. Hygend hert!
“Turning point. Hoe so?” Dis Treppie. Hy herinner vir Lambert aan waar hy laas was, want Lambert weet nie meer nie.
“Toe sê ek vir haar mag wees, turning point en als, maar dis fokol as sy weet op watter point ék kan turn. I’m the turning point of Triumph, sê ek vir haar, watch my, hoe fyn draai ekke!”
Fyn draai. Wat’s nou weer snaaks daaraan? Lambert dink dis snaaks, hy dink dis ’n grap. “Ha-ha-ha!” lag hy vir sy eie grap. Treppie lag ok. “Hie-hie-hie-ha-ha-ha!” Hy wys in die lug hoe fyn Lambert draai. “Op ’n tiekie,” sê hy, “in Triomf!”
“Toe wil sy eers nog dans ok.”
Éérs. Hmmf! Lambert lieg mos nou hier, sy kan dit sien op sy gesig. Hy dink hy kan lieg vir Treppie. En Treppie lyk of hy daai dansery vóór sy oë kan sien. Sit al weer ’n moerse show op.
“Classy girl, nè, en toe rock and roll julle die stoele hier van hulle pote af!”
Op is Treppie, soos ’n rek wat losskiet.
When I was a little bitty baby


My mama would rock me in the cradle


sing hy.
Daar kom sy been uit. Hy maak of hy dans. Maar hy dans nie, hy skop. Dis die bed se poot wat hy skop. “Krak!” maak die poot. Ja-nee, daar kom die bed, af op sy een kant sak hy stadig.
“Whaf!” sê Toby. Op die bed is hy.
“Ag, jirre, sorry, ou Lambert, ongelukkie gewees,” sê Treppie. Kyk hoe jammer lyk hy nou.
Eers skiet hy die bier en nou skop hy die bed en alles is ongelukkies. Of daar nie al genoeg van ’n gemors in hierie den in is nie.
Lambert moenie worry nie, hy moet net ’n bietjie afklim, sê Treppie, dan skuif hy vir hom ’n krat onder die bed in, dan’s alles weer piekfyn. So, kan hy nou sien? Glad nie ’n probleem nie. En as dit nie ’n rock and roll was nie, watse dans was dit dan?
“Dit was ’n slow dance,” sê Lambert. Sy kan sien hy hou vir hom in. Sy weet hoe hy dae lank gesukkel het om daai bed se afpoot geweld te kry. Hy gaan sit nie weer nie. Hy hou aan die muur vas.
“Dit was ’n shuffle,” sê hy, “en dit was op Highveld Stereo.”
Net wat Treppie wil hoor, want daar staan hy al reg met daai radio wat hy opgetel het van die grond af. Hy’s in sy glory in. Heeltemal oop aan die een kant lat die binnegoed uithang.
“I see,” sê hy. “Highveld Stereo is ok nie mereo.” Hy gooi dit “gwar!” neer op die vloer en skop dit onder die bed in. Toby dink dis vir hom. Jy sien net sy stert waai soos hy agter daai ding aan onder die bed in krap.
Of Lambert die song kan onthou, wil Treppie weet, waarop hulle geshuffle het.
Nee, sê Lambert, hy kan nou nie lekker onthou nie, maar dit was ’n song gewees van Jim Reeves. ’n Golden Oldie. O, ja-nee, hier kom ’n ding aan. Sy kan sommer sien hoe werk Treppie se kop nou al weer.
“Pápkoejáwel!” skree hy. En of sy en Pop nie ok dink lat it calls for a demonstration nie? Daar gáán hy. Geen keer aan nie. Pop sink al hoe dieper weg in sy stoel hier langs haar.
“Mary, marry me,” sing Treppie. Hy maak sy stem diep en glad soos Jim Reeves s’n. Te veel stemme vir een keelgat, dis wat sy sê.
Hier move Lambert nou. Hy kom los van die muur af en hy buk en hy gryp daai bed se afpoot en haal uit hier na Treppie se kant toe.
“Hoe weet jy dit was daai song! Jou fokken bliksem! Hoe weet jy! Het jy gefokken staan en afluister?”
Treppie agteruit-agteruit oor die koerante. “Hô nou, hô nou!” sê hy, dis alles net bloot toevallig, hulle het dit almal oor die kar se radio gehoor en as Lambert wil weet, moet hy vir háár vra, sy’s die een wat wou radio luister, want sy wou by hom wees, in die gees, het sy gesê en daar’s niks soos love songs nie, het sy gesê, om haar gees in die regte rigting te vervoer nie.
Het sy gesê se gát! Siesa, Treppie! Sy’t mos nou nie gestaan en moeilikheid soek hier nie? Vir wat nou?
“Nie waar nie, Mol?” vra Treppie vir haar. Ewe onskuldig. Maar hy wil nie weet waar of nie waar nie. Hy wil sing. Hy hou daai skoentjie sonder hak hier voor sy bors vas met altwee hande en hy stel sy gesig op liefde en verlange. Hy wieg so op sy voete soos ’n dun boompie in die wind.
I hear the sound 


Of bugles blown. 


Far away, far away.


“Tate-raaaa-tate-raaa!” blaas hy trompet tussenin. Nou’t hy kastag die woorde vergeet. Of sy onthou hoe gaan dit verder.
Sy onthou net Donkerhoek. Maar Treppie wil nie regtig weet wat sy onthou nie. Hy’s op sy eie trip.
And if they call, 


Then I must go, 


Across the sea, 


So wild and grey.


Wat kyk hy nou so vir haar?
“Onderbroek? Volkstaat? Paardekraal?”
Nee, nie een is reg nie. Dan’s sy baie jammer, dis al wat sy onthou. Sy ken nie die regte woorde vir die song nie.
“Lambert,” roep Treppie, tussen sy gesingery, “kom wys bietjie hier hoe’t jy geshuffle, jong, netnou dink ons jy lieg al weer!”
“Ek lieg nié!” skree Lambert. “Ons het die hele fokken plek hier vólgedans!”
Nou, dan moet hy nie so beskroomd wees nie, sê Treppie, dan moet hy uithaal en wys. Jirre, wat nou? Hier’t Treppie nou vir Lambert om die nek beet. En hy maak ongeskik met hom, druk al hier tussen sy bene in met sy onderlyf.
“Wa’sie guava, wa’sie guava? Oe, gats! Ons is onse guava en oek onse komkommer kwyt!”
Sies, Treppie, siesa!
Toby spring op teen hulle. Dit lyk na ’n spelery dié. As sy ’n hond was, het sy ok so gedink. Maar nou is sy nie.
Lambert stamp vir Treppie lat hy amper met sy gat in die yskas val.
“Maar my jirre, Lambert, wil jy my dan nou in die cooler sit, jong?” vra Treppie, en die stroop drup van hom af. Maar hy’s klaar weer reg en hy kom vir nog. Sy wens Pop wil nou iets doen hier.
Nou, as hý dan nie goed genoeg is nie, sê Treppie vir Lambert, moet Lambert sy ma probeer. “Nothing like a mother’s touch!” sê hy. Hy ruk vir haar uit haar stoel uit en sit daai taai pruik op haar kop! Hier staan sy nou en niemand help haar nie! Pop kyk vir haar met dowwe oë.
“Suster, daar’s jou seun!” skree Treppie.
Hy stamp vir Lambert in haar vas. Sy voel Lambert se arms om haar. Hy druk haar lat haar asem “piep!” uitkom.
“La-la-la-piep!” sing Treppie.
“Sjaddap! Sjaddap!” skree Lambert.
Hy stoot vir haar oor die vloer of sy ’n kruiwa is. Net koerantpapier en glas onder haar voete. Lambert is kaalvoet. Voel hy dan niks nie?
“Shuffle, Ma, shuffle!” skree Lambert.
Pop hou sy kop vas.
Toby blaf.
Treppie sing die wysie.
“Sjarrap jy nou net!” skree Lambert vir Treppie. Hy sal sy eie song sing, sê hy, en sy moet haar voete bymekaar hou, sê hy, sy moet vir hulle plat hou, lat hy kan demonstreer, skree hy. Van die een kant van die kamer af dwarsoor tot by die ander kant. Jy hoor net voete. Hier begin Lambert sing.
Rock me gently 


Rock me slow


sing hy, sy stem is laag en sonder wysie. Sy voel hoe bewe sy stem in sy lyf.
“Joegaai!” skree Treppie. Hy klap hande en fluit.
“Check net, Pop, check net hoe papkoejawel ons ousus met onse seunskind daar. Mens sou sweer hulle is sweethearts. Ons eie sleep-in Cleopatra, queen of the hive, ons hoef glad nie so duur te gebetaal het nie, wat wil ’n mens nou meer hê?”
Take it easy, don’t you know 


That I have never been 


Loved liked this before.


Sy wriemel om los te kom, maar Lambert het haar so styf vas, sy kan g’n asem kry nie. Hy shuffle haar tot by haar stoel en dan stamp hy haar neer lat sy met ’n hik gaan sit.
“Ai, ai, ai,” sê Pop. Sy oë is nat.
“So, is julle nou tevrede?” vra Lambert. “Ek het daai meid pap geshuffle, sy wóú mos shuffle. Sy’t naand nie geweet waar sy is nie.”
Meid? Watse meid nou? Weet Pop?
“Ja, Ma,” sê Lambert, “hy weet goed, hy en daai Treppie. Hulle dink mos hulle kan vir my ’n meid bring vir my verjaarsdag.”
“And then he kissed her!” sing Treppie.
“Ek móér vir jou, Treppie!” sê Lambert.
Sy beter vir haar skraal hou hier.
“Dáár’s jou moer, seun!” Treppie wys na haar. Moer?
“Of hóé, Ouboet?” vra hy vir Pop. “Daaroor kan ons nie stry nie, nè? Al is die res maar sleg geshuffle!”
Treppie skud vir Pop aan die skouer. Pop sit met sy kop af.
So, is dít Treppie se plan al die tyd? Wil hy nou die hele perspektief hier bebogger? Ná al daai geoefen? Glad nie “immuun” nie! Alles verniet.
Treppie lyk vir haar skielik soos ’n video op fast forward. Hy buk weg eenkant toe. Vinnig tel hy iets van die vloer af op. Daai klein pakkie met die cowboy voor op. Hy skud dit onder Lambert se neus.
Hulle moet net check, sê hy, Lambert het haar sonder handskoene aangepak. “Boem! Boem!” skiet hy kastag in die lug.
“As Lambertussie net sy skoot kan skiet, hoera vir die reuk van ’n roer!”
Nou buk hy weer anderkant toe, vinnig. Wat is dit? Gôt! ’n Gun! “Poef!” gooi hy dit op die bed lat dit hop. ’n Pikswarte met ’n krom handvatsel. Waar kom dit dan vandaan?
“O, ryperd, faal my nie in nood!” sing hy.
Pop, help tog! Maar Pop het klaar gesien. Waar’s daai hare se kop? Hier’s ’n lyk in die den, Lambert het ’n lyk genaai! Nee, jirre, asseblief, was hier dan nou moord en doodslag in hierie den in? En hulle sit salig op die koppie al die tyd!
“Tarabóémdery!” skree Treppie. “Daar skiet hy sy meid Triomf toe!”
Ja, Treppie, daar’s die hel nou los wat jy wil los hê. Sy kyk vir hom waar hy sy handjies staan en vryf of hy vuurmaak met ’n stokkie. Lekker los en aan die brand. Nou gaan die goed begin rondvlieg.
Ja, nes sy gedink het. Daar gryp Lambert nou ’n lang stuk yster onder sy bed uit. Hy swaai daai yster soos ’n gholfstok, maar hy slaan nie ’n bal nie, hy slaan ’n leë GTX-blik.
“Hole in one!” skree Treppie soos hy die blik uit die lug vang. Nétjies! Saggies sit Treppie hom neer. En hy gee hom so ’n kloppie op die deksel of hy wil sê die blik moet nou mooi stilstaan daar, want hier word geleef en geraas gemaak. Dis hoe sy ok staan hier in haar hoekie, doodstil.
Of Lambert nie liewer ’n sigaret wil rook nie, vra Treppie. Van syne.
Lambert hoor nie.
“Sy’t haar eie fokken effies saamgebring!” skree hy.
Nee, dis als okay, sê Treppie, hy terg maar net vir Lambert. Hy bedoel, mens is net een keer in jou lewe veertig en dis fine om once in a lifetime one helluva night met iemand te spandeer.
Treppie haal vinnig asem. Hy lyk of die sinne te vinnig in hom opkom.
“En het jy haar toe vir ’n lekker spin gevat, ou kêrel? Ek sien jy’t sommer vir Flossie hier voor gepark, reg vir as ons haar haarstuk en haar skoeisel wil terugvat vanaand.”
Lambert sê niks. Hy hou nog altyd daai gholfstok van hom vas. Treppie rook hard.
“En het Flossie haarself darem gedra, Lambert? Sy’s mos nie eintlik gewoond aan, e, joy-rides, nie!”
Lambert gooi die yster neer. Hy draai om. Hulle sien net sy vet rug. Sy kop is opgelig soos hy kyk vir sy paintings. Dit lyk of hy wil bid of iets.
Hier kom Treppie-muskiet.
“E, vertel ’n bietjie, jong, was die rondryery nou daarvóór of daarná?”
Wat tussenin was, sê hy nie, maar sy kan raai.
“Ek bedoel, het jy haar huis toe gevat, ou perd? Mooi teruggesit in haar showcase, die ou poppetjie, end of story. Hè, Lambert? Sê nou, man, of wáár het julle gaan rondry?”
Lambert is vas, sien sy. Hulle weet mos almal hy mag nie ry nie, oor die fits. En hy’t nie ’n liksens nie, en hulle sal vir hom gou-gou vang tussen al die grand karre in daai krok sonder dop.
Treppie maak of hy weet Lambert dink, én of hy weet wát hy dink, en of hy dink dis moerse wat Lambert dink. Vinnig dink Treppie al daai goed uit. Met hulle maak hy ok mos so, hy gee vir hulle “perspektiewe” en goed om hulle baste te red, maar dan moer hy dit weer pap en dan lag hy vir hulle.
“Ahá, jou ou doring!” sê Treppie. “Ek sien, so, toe gaan ry jy gou ’n entjie om die blok met jou girl, vir ’n smoke break, want toe’s daai loop van jou warm, nè! Martha, Toby, Gerty en toe julle klaar is met die holy trinity, toe kom julle weer terug, vir méér!”
Wienk, wienk vir Lambert, wienk vir haar, wienk vir Pop.
Lambert probeer terugwienk, maar sy oë is te wyd oop. Hy knip hulle net.
“Ja, ons het eers ’n bietjie gaan patrol hier in Triomf rond, maar toe wil sy weer my paintings sien. Sy sê sy’t al baie paintings in haar lewe gesien, maar nog nie sulke, e, soos jy sê, fresco’s nie.”
Sy moet tog weer op daai Frisco-blik in die kombuis in kyk. Proe nie vir haar na paint nie, maar haar proe is maar sleg, deesdae. Sy gooi toe mos laas Vim op die eiers en toe proe almal dit behalwe sy. Toe vra Treppie mos of sy nou speel sy’s Daisy de Melcker, en hy neem haar nie kwalik nie, sy moet net die dosis vermeerder. Maar toe kry sy gelukkig weer die sout onder die zink in, sy wil tog nie swaai aan haar nek vir niks nie.
“Waar kry jy daai ding?”
Dis Pop wat hier langs haar praat, skielik. Hy klink of hy probeer kwaai wees met sy laaste asem.
“Jy’t mos nie ’n liksens nie!” sê hy.
Hy wys na die gun op die bed. Kyk hoe bewe sy hand dan nou! Lat sy maar daai hand vat en hom terugsit op Pop se skoot. Dit maak haar skoon arig, so ’n gebewery.
“Ek het hom gekoop, Pop, vir vyftig rand by ’n kaffer op die dumps. Dis vir ons beskerming, vir as die kak spat.”
Pop kyk vir Treppie of hy wil sê kyk wat het jy nou van jou praatjies! Maar Treppie maak of hy nie vir Pop sien nie.
“Já en néé,” sê Treppie, “dit is vir die kak as die kak die fan strike, maar dis eintlik om die fan te skiet as die fan nie werk nie.” Hy steek sy wysvinger in sy mond. Hy maak of hy die trigger trek. “Boem!”
“Gee hiér!” Weer Pop met daai bewehandjie.
“Not ’n moer gee ek dit!” sê Lambert. “Dis my gun en net ek vat aan hom!”
“Gee nou vir Pop, hy wil net kyk. Is waar, Pop, jy wil mos net kyk, nè?”
Sy wens Pop wil sê “net kyk”, maar hy sê niks. Hy hou net daai ritteltits-hand uit en uit. Hy bewe tot waar sy arm in sy lyf ingaan.
“Ek sê, géé
hiér!”
“Not ’n fok gee ek my gun vir jou, Pop!” sê Lambert. “Die AWB’s het my klaar gerecruit om vir hulle te help skiet as die, e, as die …”
“As wat?” vra Treppie. Hy lyk of hy weer eksamen afvat.
“As die fan stukkend is, fok!” Lambert lyk of hy wil huil. Treppie klap hande. Daar toon Lambert nou insig in ’n bepaalde mentaliteit, sê hy. En Pop moet nou vir Lambert uitlos, one thing at a time, hy wil nou eers daai insig ’n bietjie toets.
Woeps! gryp Treppie die gun uit Lambert se hand uit. Vóór by sy broek stop hy dit in. Lambert gryp-gryp hier by Treppie se broek voor. Treppie klap sy hand weg of Lambert ’n koekie wil steel.
“Tst! Nee, jong!” sê hy.
Watse ongeskikgeit nou weer? Hy staan wydsbeen. Hy kyk vir haar of sy verstaan. Nee, sy verstaan nie. “Klippetie-klop?” sê hy.
Nee, nog nie.
“Hie-e-e-e-u-u-u-u!” maak hy.
O, ’n perd, okay, hy’s op ’n perd. Leisels kastag in die een hand, rug regop.
“Lambertus Benade, lid van die Ystergarde, Aanvoerder van die Waterbergse Mongole vir Christus. Ghengis Benade!” sê Treppie. Hy gee ’n harde skree, “Whaaa-oe-oe-ee!” wat skielik ophou. Dit, sê hy vir haar, ingeval sy nie weet nie, was ’n battle-cry. En is sy nou by? Ja, sy’s by. Kan hy nou maar ry?
Ja, hy kan nou maar ry.
Wydsbeen-wydsbeen spring Treppie oor die vloer of hy op ’n perd sit.
Hy gaan lekker afval, sê sy vir Pop, Pop moet kyk, óp sy gat gaan hy val.
“Ma, ek moer vir jou!” sê Lambert. Hy dink dis hy, maar dis nie hy nie, dis mos ET daai. Kyk, Treppie het glad sy een handjie op soos ET altyd maak. Hy sê mos altyd as hulle vir ET op die TV sien en hy maak so met daai handjie, lat die ANC’s moet vir hom agter sy nek vang en maak misvloere smeer vir die nuwe parlement, dis al waarvoor daai handjie goed is. Hy sê hoekom sal jy nou al daai kak teen wil en dank maak spat as jy dit kan aanwend vir ’n goeie doel?
“Afval?” vra Treppie. Hy’s nog altyd op die perd. “Wel, as hy afval, dan val hy op sy kop, dan gaan dit miskien beter. Hy’s mos klaar getik,” sê hy.
Wie nou? Nou wemel dit weer van die getiktes hier en Treppie sê nie wie is wie nie.
“As hy op sy kop val,” sê Treppie, “dan ónttik hy dalk. So, afval is nie my main concern nie.”
Treppie klim af van sy perd af. Hy gee die leisels vir Lambert. Nee, sê hy, hy worry meer oor wat die NP’s gaan sê oor Lambert dan nou ter elfder ure die AWB gejoin het. Om nie te praat van die ANC nie. Hulle gaan sê dis rugstekery. En ondermyning en politieke verraad, sê hy.
Heen en weer loop Treppie met sy hand onder sy ken. Hy maak of hy klippies skop soos hy dink, maar hy skop blikke en koerante en radiobinnegoed. Nou’t hy skielik ’n brainwave, “snap!” maak hy met sy vingers in die lug.
Jislaaik, sê hy, dit het hy nou nog nie aan gedink nie, maar miskien beland Lambert nog op Robbeneiland. Maar hy moenie worry nie, sê hy, hulle sal vir hom polonie stuur lat hy nie daai dun pap hoef te eet wat die mense daar kry nie. En dan, sê hy, kan Lambert vir Mandela ’n mooi briefie skryf om te vra of hy maar mag paint op sy mure, niks behalwe die Nuwe Suid-Afrika nie, sal hy moet belowe, net duifies en AK’s, duifies en AK’s van Kaapland tot bo in die Noorde.
Sal sy gaan tee maak, wonder sy. Om hier verligting te bring?
“Detention without trial!” sê Treppie. “Artikel 29! Mind you, daar’s ok ’n anner rumour aan die loop. Wil julle hom hoor?”
Ja, hulle wil hom hoor, maak Pop met sy kop.
“Hulle sê Robbeneiland gaan nie meer ’n tronk wees in die Nuwe Suid-Afrika nie, hy gaan ’n museum word. Maak nie saak nie, wat. Hulle sal nog altyd vir Lambert daar nodig hê. Onmisbaar sal hy wees. Agter glas. In plaas van Hottentotte en Boesmans. Dan kan hy mooi demonstréér.”
“Gee my fokken gun!” skree Lambert. “Netnou maak jy weer kak!”
Nee, sê Treppie, hy wil net vir hom demonstreer, hy sal nou-nou sy gun gee, maar dan moet Lambert eers vir hom die leisels gee.
“Ek sal vir jou ’n fokken skop onder jou fokken gat gee!” skree Lambert.
Maar Treppie is te vinnig vir hom. Hy’s klaar weer op daai kastagge perd, weg op ’n galop aan die ander kant van die den.
“Aantree, ruiters!” roep hy. “Berede Vertraagde Mag van Piepierus, saluut!”
Hy maak sy nek vinnig styf eenkant toe. Af is hy weer van daai perd.
“Stal toe met jou, Fleur!” sê hy. “Kaplaks!” klap hy daai onsigbare perd op sy boud, kyk vir hom héélpad stal toe tot by die deur uit. Hy draai om, hy smile daai dywelse smile van hom.
“Of miskien word Lambert ’n bodyguard vir Salamiboy, of hoe, Pop? Sal dit nou nie ’n prag van ’n museumstuk wees nie?”
Treppie kyk vir Pop en vir haar tot hulle hulle koppe skud.
“Hulle sal net moet sorg lat daai glas bullet-proof is, nè?”
Bullet-proof, ja.
“Maar jy hoef nie te worry nie, Lambert,” sê Treppie, “ek sal sorg, want ek dink hulle gaan my aanstel as museumopsigter op Robbeneiland. Ek scheme ek’s uitgeknip vir daai job!”
Nou’s Treppie ’n mal bodyguard. Waggel-waggel loop hy. Die kwyl loop by sy mond uit.
“Boem!” skiet hy in die lug met die gun. Hy skrik so groot vir sy eie skoot lat hy weghol, maar hy kom nie weg nie, want die gun is in sy eie hand. “Boem! Boem! Boem!” skiet hy.
O, gôt, nee, sy moenie hier lag nie. Dink Pop nie ok dis snaaks nie? Nee. Pop kyk net reguit vir Treppie.
“Is jy nog nie moeg van jou eie stem nie, Treppie?” vra Pop. “Dink jy nie jy’t nou genoeg afgeshow vir een dag nie?”
“Ja, vrá die fokker, Pop, vra hom!” sê Lambert. Hy gryp na sy gun in Treppie se hand, maar dis nie eers nodig nie. Treppie gee dit vir hom mooi netjies terug met die handvatsel vorentoe. Lambert sit die gun onder sy kussing. Hy gaan sit bo-op sy kussing bo-op die gun.
Nee, Pop moenie worry nie, dis als reg, sê Treppie, hy’s klaar met speletjies, hy kom nou-nou by die ernstige sake.
Watse sake dan nou? Dan wil sy liewer speletjies sien.
“Wil jy seker weet, nè, Mol?”
Treppie kyk dwarsdeur haar kop, dis vir seker. Never mind, sê hy, sy moet maar solank haar life-jacket aanstrap en Pop moet kyk of sy fluitjie werk, want hierie klein bootjie van hulle stuur nou af op ’n boggerop.
Sy sien Pop kyk vir Treppie en hy wonder. Sy wonder ok, maar Treppie is al weer aan die gang.
“Nou waar was ons laas?” vra hy vir Lambert.
“O, ja, waar julle terugkom van Triumph by night en waar julle weer die paintings van ’n kant af deurkyk, vanaf Genesis tot Openbaring. Maar is die tyd toe nie al op nie, Lambert? Jirre, jong, want ons moes ’n hard bargain dryf vir daai hoer, jong. En op die ou end wil sy tweehonderd rand hê vir ’n uur. Kyk, jy moet weet, sy was nou nie op ’n spesiale aanbieding nie, behalwe as sy op jóú was, ou perd.”
“Sy’t niks van tyd gesê nie,” mompel Lambert. Hy kyk nie reguit vir Treppie nie, hy kyk teen die muur.
“Sy’t lekker gekuier hier by my en as ek julle is, hou ek vir my reg, want sy’t gesê sy kom weer, volgende week. Ek het gesê welkom, en ons het planne vir as die kak spat.”
Treppie hou sy vingers op. Wat het Lambert daar gesê?
“Vir as die kak spat, Treppie, en jy kan daai stupid grappie van die stukkende fan in jou hól opsteek!”
“In is hy!” sê Treppie. Hy maak of hy iets insteek.
“Ek hoop dit doen iets vir my opelyf. Dan’s daar darem iets, al is dit net een maag in Triomf, wat werk ná die verkiesing!”
“Sjaddap, jy!” skree Lambert vir Treppie. Nou praat hy met hulle. Hy klink of hy soebat.
“Daar’s dan mos ok nie meer apartheid nie, so, sy kan maklik saamgaan en als, ek het gesê ons mind nie sulke smart coloureds soos sy nie.”
“Try for white, nè, ek sien!” sê Treppie. “Maar toe gaan poeier sy seker haar neus!”
Nou’s Treppie weer kastag besig in die badkamer, kastag besig om sy neus te poeier.
Mary, Mary on the wall

vra hy vir daai kastagge spieël.
“En toe sien sy oe, djirre, ma’ sy’s nie ’n blonde mermaid op ’n Volkswagen nie! En toe bars daai spieël! Flenters in die bad in!”
Of kan Lambert vir hom sê hóé daai spieël anders in die bad gekom het? Of het hulle dit dan bó-op die spieël ín die bad, ónder die water gedoen? Haai, nee, en dit vat darem sy gedagte baie ver terug. Kan sy wat Mol is, ok onthou daai dae se stoutigheid?
Nee, Treppie. Sy skud haar kop. Nou moet hy darem wragtag ophou hier.
“Wel,” sê Treppie vir Lambert, “ek mag al een wees, maar ek onthou baie goed, toe jou ma daar nog baie klein was, het sy mos vir Ouboet ok so in die bad onder hande geneem. En toe was haar kleinboet ok nog baie klein, kleiner as sy nog, maar as sy sussie moeg was, dan moes hy maar oorvat. En jy sal dit nou nie vandag van die ouboet van jou ma sê nie, maar hy kon nie genoeg kry op sy dag nie. Nimmereindigend was hy!”
Sy kan voel hoe kyk Pop vir haar, maar sy kyk liewer nie nou terug nie. Sy kyk vir Lambert. Jirre gôt, dankie tog dit lyk nie of hy kliek nie. Hy lyk net moerig. Jirre, dankie tog hy’t vandag ander goed wat hom vreet, ’n stukkende skoen, en ’n kop se hare, babelas en horingloos. Vandag sal hy nie missing connections maak nie.
“Ag, jy praat al weer kák, Treppie, sjaddap jy net!” sê hy.
“Ja, Lambert, hy praat sommer kák, dis wat!” Haar stem kom harder uit as wat sy bedoel het.
“Ja, Treppie, hou op so twak praat!” sê Pop, ok nou vinniger en met meer asem as in ’n lang tyd.
Hier kom Treppie nou vir hulle, hy los vir Lambert soos ’n warm patat en hier kom hy nou vir hulle. En sy kan nie meer haar ore toedruk nie, want sy moet hoor wat sê Treppie. En as hy nou weer ’n ander storie het, moet sy vinnig leer. Hulle moet mos uit een mond praat onder hierie dak.
“Ek, ék praat kak?” sê Treppie. “En ek dag ek is die be-all en end-all van hierie storie, ek dag julle is níks sonder my nie, ek dag julle hang aan my lippe, oor julle fokol niks kan uitfigure vir julleself nie!”
Treppie praat hier ín hulle gesigte in. Tweede keer lat sy spoeg afvee vandag. Pop vee nie eers nie. Sy mond gaan oop en toe, probeer nog ’n sin uitkry.
“Ja, maar jy hoef nie ’n twakstorie uit te figure nie,” sê hy.
“Luister hier, ou twakkie!”
Nou’s Pop skielik Twakkie. En Ouboet. Hy lyk nie meer of hy weet wie hy is nie.
Treppie skop Pop se voet lat Pop se knie lyk of hy wil uithaak. Hy wil nie voor gekyk wees nie, hy wil voor geluister wees, sê Treppie. Nog ’n skop. Goed, hulle sal luister. Lat sy vir Pop se hand vashou hier.
“Luister julle altwee nou mooi vir my, dis nie ’n kakstorie nie, dis ’n storie van hoe dit alles begin het. En as dit nou een ding van ’n goeie storie is, is dit lat hy ’n begin moet hê. En die tweede ding wat ’n storie ’n goeie storie maak, is lat dit ’n waar storie moet wees. Nou, hierie storie is waar, so waar as wragtag is hy waar. En die derde eienskap van ’n goeie storie is lat niemand hom nog ooit moes gehoor het nie. Okay, granted, al een wat hom hier nog nie gehoor het nie, is Lambert, maar waar wil ’n mens nou ’n beter audience kry as hy? Soos ’n lam ter slagting! Onskuldig! Maar die wat nie weet nie, word nie gestraf nie, staan geskrywe. En ek, aan die ander kant, vat nie straf vir ander mense se part nie. So, Lambert moet nou die storie hoor. Hy’s mos al mooi groot. En hy kan sy man staan. Dit weet ons mos. Hy kan yskaste regmaak, hy kan kar ry, hy kan skiet, hy’s gerecruit, hy’s vars geservice, vir wat kan hy nie weet waar hy vandaan kom nie? Dis sy goeie reg mos, of wat sê julle?”
Treppie kyk vir hulle en hy kyk vir Lambert. Hy het ’n gesig op asof hierie net ’n gewone dag is vir gewone praatjies. Hy haal sy knipmes uit. Hy begin sy naels skoonmaak met sulke lang, fancy hale. “Grrtss-grrtss!” skraap hy sy naels. Hy hou hulle voor hom. Hy’s nie tevrede nie.
Hy praat met Lambert. Net sulke vinnige kyke gee hy hom, so deur die naelskoonmakery deur.
“Jy’s mos ’n ou wat jou regte kén, jong. Jy moet stáán op jou regte, dis wat ek sê. En hierie reg is ’n basic ene. Dis jou gebóórtereg, dis ’n ménsereg. Om te weet van jou, e, óórspronge.”
Treppie hou op praat. Hy hou altwee hande voor hom uit. Hy’s tevrede. “Kliks!” maak hy sy knipmes toe. Hy steek hom in sy sak.
“Anyhow,” sê hy, “elke ding op sy tyd, nè? Waar was ons laas? O, die spieël in die bad. Raai, raai, riepa! Wat nog? O ja, die posbus. Raai, die posbus is nou nog so ’n invariable in hierie storie. Jy weld hom sús, jy verf hom só, maar as jy weer kyk, is hy in sy moer in af en lê hy annerplek. Maar dié keer, Lambert, is die angle of displacement darem ’n bietjie wyd, jong. Op die sitkamervloer! Via die ruit! ’n Nat kol vrede in die hart van Johannesburg!”
Via.
“Ja, Mol, via, via dolorosa. Maar lat ek nou vir Lambert klaar vra. Lambert, toe, vertel ’n bietjie, toe jy en Mary nou terugkom via waarever, is jy toe so, e, hard-up lat jy sommer die posbus bykom hê? Daai gat voor in is te klein as ek moet oordeel. En sy rante, jis kêrel, hulle is bietjie aan die skerp kant, jong, nou nie wat ek sal noem, e, nesmateriaal vir ’n, e, voël nie, e, ek bedoel, al is dit nou ’n hamerkop of ’n, e, pelikáán of ’n ding! Maar dis al hoe ek kan figure hoe hy deur die voorvenster kom. Een of ander willewragtag van ’n voël. Skoon van sy paal afgeskiet. Miskien was dit ’n vredesduif!”
Lambert sit met sy kop af. Hy draai sy duime om mekaar. Maar dis voorgee. Sy hele lyf gaan op en af soos hy asemhaal.
“Nou, Lambert, nou weet ek nie hoe lyk jou kant van die saak daar in jou rooi Speedo nie, maar daai posbus het, e, sy gat gesien. En daarbenewens …”
Vir wat hou hy nou op? Hy kyk vir haar, maar hy knyp sy oë toe of sy hom wil gooi met iets.
“Daarbenewens,” sê sy.
Treppie ruk sy kop of iets hom getref het.
“Raait!” sê hy. “Nou kan ons weer aangaan, dánkie, Ousus Eggo! Daarbenéwens het die posbus nou ’n kínkel. Hy’s terug op die hekpaal, ek het hom weer ingesteek, maar hy’t ’n knák gekry. Nou’s dit ’n posbus met ’n áttitude. En ek sou sê dis nou nogal ’n artistic attitude daai, een wat belofte inhou en, e, verwagting uitstraal. Want nou lyk dit of hy sy nek rek om op te kyk in Marthastraat. Om te check wáár kom Mary aan. O, die liewe Marytjie mét net een skoen!”
Daar het Treppie nou weer daai skoentjie beet. Hy gooi dit in haar skoot in.
“Pas bietjie aan, ou suster, miskien dra julle nog dieselfde size ok. Wonders never cease!”
Fast forward al weer. Hy’s by die Tedelex. Oop is die deur! Uit kom daai wit boksie.
“So, my ou ramkat,” sê hy vir Lambert. “Hoe lyk dit met ’n stukkie verjáársdagkoek, jong? Mens het darem seker wragtag iets soets nodig as jy van pelmets af swaai soos Tarzan the apeman. Me Tarzan, you Mary, low white, high brown!”
“Hap!” hap hy sommer hier skuins in die een kant van die Swiss roll in. Dan gee hy dit vir Lambert, nes daai gun, met die dik kant vorentoe.
“Hmmm, hmmm,” maak hy met vol kieste. Nou’s hy weer ’n bobbejaan, krap-krap onder sy kieliebak met sy los hand.
Lambert is wit. Uit, wys sy vir Pop. As hy só lyk, kom daar ’n fit aan. Sy voel in haar housecoat se sak, maar sy’t nie ’n pennetjie nie.
Lambert vat die Swiss roll. Maar hy vat nie ’n hap nie, hy sit hom net neer op die bed en hy vat nie sy oë van Treppie af nie. Eenkant uit dié Swiss roll drup konfyt uit. Toby dink watse Swiss roll is dit dié. Hy sit sy voorpote op die bed en vat ’n hap.
Ongeleerde hond, sies, af!
“Ja,” sê Treppie, “af, dis nie jou koek daai nie. Kom!”
Treppie waai vir hulle, of hy nou lekker gekuier het en als, tot later.
“Nou maar bye, nè, dan loop ek eers. All’s well that ends well, soos hulle sê in die classics, of, verder wes op die lydensweg, wat jy saai, dié moet jy maai, al sit jy ook in Marthastraat.”
“Baf!” klap hy vir Lambert op die rug. Dankie vir daai lekker stukkie koek van hom, en hy moet éét voor dit toeslaan, sê Treppie. Lambert sê niks. Hy gaan sit net stadig op die bed. Sy oë staan styf in sy kop.
Daar’t Treppie nou iets vergeet. O ja, Lambert moet tog maar lat weet as hy klaar is met die lakens. Maar hy moenie haastig wees nie, hy moet sy tyd vat, want life begins at forty.
By die deur draai Treppie nog ’n slag om. Hy kyk vir hulle, haar en Pop, en hy wys vir hulle hulle moet smile, wat. Als oor.
Toby gaan saam.
“Whaf! Whaf!” sê Toby soos Treppie vir hom blokkies skop in die gang af.
Lat sy ok nou maar loop. Sy kyk vir Pop. Sy kyk vir die Swiss roll. Twee happe uit, een menshap en een hondehap. As dit ’n ander dag was, het sy ok ’n hap gevat, uit die skoon kant uit, maar vandag voel sy naar op haar maag. Netnou is die miere ok by. Sy wys, maar Lambert kyk nie. Hy sit ok net daar op sy bed. Sy hoop nie hy fit nie.
Pop staan op. Hy lyk of hy iets wil sê. Hy lyk of hy wil sê Lambert moenie worry nie, als is okay en volgende jaar probeer hulle weer. Maar hy kry dit nie uit nie. Sy vat hom aan sy een mou lat hy kan kom. Hy wil nie. Kom nou, Pop. Soos hulle uitgaan, wil hy aan Lambert se skouer vat, maar Lambert sien daai hand aankom. Hy draai net weg. Sy hoop rêrig nie hy fit nie. Want sy lippe bewe.
Lambert skiet sy lys van die agterste muur af met sy gun.
Item een tot en met tien skiet moeilik af, maar hoe verder ondertoe, hoe beter, want die pleister is sag van ’n voos kol in die muur. Met elke skoot val groot stukke van die muur af.
Hy tel sy koeëls. Hy werk uit. Hy het drie vir elkeen van sy gallery se paintings en dan’s daar nog een oor.
Die vlerke eerste. Een diékant, een daaikant van SUPERBEE. Sorry, SUPERBEE, maar vir jou skiet ek van naby. Sweiskap op teen die terugslagkoeëls. Raait, reguit in en anderkant uit. Klein gaatjies. Cheap bakstene!
Nou vir die sweisvlam. Hy brand SUPERBEE se vlerkies met die vlam tot jy niks meer van hom kan sien nie, ok nie van die goed rondom hom nie, nie sy hemel nie en ok nie sy aarde nie.
Die laaste koeël hou hy vir sy mermaid, maar van mik-mik of hy sal gaan vir haar silwer stertvin wat afdop of vir haar geel hare wat te veel is, kry hy so die bewerasie lat hy homself skiet. ’n Kolskoot, reg voor die kop lat daar net ’n swart gat sit tussen die twee ore voor Molletjie se stuur.
Nou zing sy kop van al die geskietery. En dit trek hard hier onder in sy stuitjie. Lat hy hierie gun nou mooi wegsit. In die staalkabinet in. Lat hy op sy bed gaan lê. Lat hy slaap.

Dit was môre en nou’s dit aand. Treppie staan met sy glas op die stoepie voor. Sy een hand is op sy skouer, want hy ruk iets verskrikliks. Dit voel vir hom iemand sit ’n switch aan en af in sy lyf, hier by sy naeltjie langs. Maar daai current het nêrens om na toe te gaan nie, dit slaan net aanmekaar vas binnekant teen sy kopbeen, en weer af in sy potjie. Van kop tot tone voel hy geswitch. Tot in sy derms, ene snare. Seker daai hap van Lambert se koue Swiss roll vanoggend. Fokken Spar cardboard roll, dis wat. Vol slymerige jam gesmeer, ja. Maar miskien help dit. Ondeurgrondbaar is die weë van vertering. Hy scheme as die heilige gees ooit op hom neerdaal, sal dit wees in die vorm van appelkoosmaag. Geseënd sal hy wees onder die manne, voorwaar! So, eintlik moet hy nou toilet toe gaan en homself probeer instem vir ’n symphony, maar hierie wat nou hier in die jaart gebeur, mis hy vir g’n geld onder die son nie en ok nie vir ’n drol onder in die bak nie.
Want ja, daar word Pop toe mos vanmiddag wakker in sy stoel, dwarsdeur die geskietery agter het hy geslaap soos ’n dooie. En hy’t skaars sy oë oopgemaak, toe sê hy nee, Mol moet kom, hy’t ’n “besoeking” gehad en as daar een laaste taak is wat hy moet volbring voor hy in die huis van sy Vader opgeneem word, dan is dit om vir haar te leer kar bestuur. Want Lambert kan nie ry nie en wát moet word as daar skielik op ’n dag ’n krisis is en hy wat Treppie is, is “inkapabel”, dan sit sy gestrand. Ja-nee, asof hulle almal doodhappy op pad is paradys toe in die Drommedaris. En ja, sê hy, so uit en gedaan soos hy daar is, die laaste ryles moet sommer nou dadelik gebeur, hy wil net eers gaan kyk hoe gaan dit met Lambert hier agter. Toe sê hulle maar niks van die skietery nie en hy en Mol sit vir mekaar en groot oë maak soos hulle luister hoe Pop gangaf slof.
Met die eerste skoot al het Mol geskree, en sy wou net agtertoe om te gaan keer. Maar hy’t vir haar op haar stoel gemaak sit en vir haar mooi vertel sy moet los, lat die geskiedenis sy loop neem, nie een van hulle kan tog op dié stadium iets daaraan doen nie. En toe sy aan die bewe gaan hier by die dertiende skoot, toe sê hy maar vir haar lat Lambert oefen seker maar op ’n blikkie vir die verkiesing môre, sy moenie worry nie. Al het hy self al gesien hoe lê die hele gespuis van Fort Knox in ’n bloederige hoop in hulle jaart agter.
Toe’s hulle natuurlik altwee vreeslik verlig toe Pop terugkom en sê dis als reg, Lambert slaap, maar hy weet nie wat nou al weer gebeur het nie. Want sy paintings is vol gate en vlerke van pleister lê op die vloer.
Moes homself voor die fokken kop geskiet het, en sommer hulle almal ok, op ’n ry. Dan was al hulle probleme net daar opgelos. En dan kon hierie hele verdomde storie met kak en derms en ’n rokende loop geëindig het, dan was dit ’n perfekte Suid-Afrikaanse familiemoord. En dan was almal tevrede. Common mense wat krepeer op ’n common manier om die res van die fokken gespuis te please. Hy sien al die opskrifte: SLAGTING IN TRIOMF, THE LAST OF THE POOR WHITES IN OLD SOPHIATOWN, MASSACRE OF THE INNOCENTS. Take your pick. Beter as enige Western. Dan’t hulle miskien nog ná hulle dood die guns verdien van almal wat vir hulle wát verbeel en wat dink hulle is beter. Well, so maklik raak jy nie van hulle ontslae nie. En in any case, hy’s nog vér van reg af. En what’s more, hy gaan lê nie sommer vir common tricks nie. Hy het sy trots, fok. En lat íemand, never mind die stomme Lambert, probeer om jag te maak op hulle of hulle the big five is, die vyfde synde die Klipdrift-bottel, dan sal hy vir daai poephol ’n strik span wat hy sy godganse lewe in sal vassit, sommer hier tússen hulle, ónder hulle dak, lat hy vir ewig Oos-Wes-Noord-Suid mik vir uitkomplek, soos ’n mier in ’n piering!
En as ’n troosprys kan hy dan af en toe ’n moerse performance sien. Check nou net weer vir Pop hier voor, besig om kerse op te steek op ’n ry Dogmor-blikke, al langs die prefabmuur af. Hy’t al vir hom gesê dit lyk meer soos ’n landing-strip vir ’n Dogmor-engel as soos ’n parking-lot vir Mol.
Dit gaan nou ’n les wees in die donker, dié. Want vanmiddag is dit toe mos eers paartie hier voor in die straat. Hy’t half gehoop hulle vergeet daarvan, want dit voel vir hom hulle is in één nagmerriegeneuk vir weke al, met Lambert en sy verjaarsdag en als. Hulle kan nie wakker word nie, try soos hulle wil. En dit bly net nág. En nou’s dit die een bom op die ander ok nog.
Eers voel hy toe vanmiddag maar wat dreun die grond so onder sy voete, hy dag hier’s Johannesburg-Wes se bom ok nou. En toe kom roep Mol hom in sy kamer, nee, hy moet kom, want hier’s nou ’n dakafhaalmasjien in die straat. Jirre, die arme Mol, al wat sy oor kan worry is lat hulle dak moet bly sit oor hulle koppe. Lat hy fokken lankal lek soos ’n sif, mind sy nie. Loop mos die hele somer wat verby is heen en weer met potte en panne en skottels en goed wat sy uitgooi as hulle vol is en weer neersit, oor en oor, of sy bang is hulle sink, of die bedreiging van onder af kom. Anyhow, toe gaan dit nie oor dakke nie, toe gaan dit oor ’n moerse show wat die NP hier in Triomf kom opsit vir die verkiesing. Wat hy nou regtig sal noem ’n last ditch attempt. In ’n fokken hyskraan, can you believe it! Hy’s lus en hou môre net vakansie en fok die res. As hy geld gehad het, het hy al gesê, sou hy sommer weggefok het Lost City toe vir ’n paar dae, hulle het mos bed and breakfast op ’n Election Special daar. Dan kon hy lekker daar gesit het in Sol se artificial brandertjies en vergeet het van alles. Die hele besigheid werk so op sy senuwees. Hy moet hom half paraletic suip om snags aan die slaap te raak.
Treppie vryf sy skouer wat so ruk. Hy kyk hoe kyk Toby vir die kerse op die blikke. Een vir een inspect hy hulle soos Pop hulle staanmaak. Dink seker dis Krismis al weer, daai arme hond. In ’n timewarp, voel hy seker. Hy’s heeltemal mal die laaste tyd. Blaf vir fokol. Seker die bomme wat so afgaan en die skietery in die nag, al hoe meer deesdae; dis guns met hand pump action, lees hy in die koerante. As Toby daai goed hoor afgaan in die nag, dan hol hy om die huis of hy ’n Guy Fawkes in sy kop het. En dan nog die karre wat so jaag en crash en al die sirenes en goed in Ontdekkers, ’n geween en ’n gekners van tande is dit en die honde voel dit die ergste. Vanmiddag weer, toe daai ding in die straat afgewiel kom, toe dink die honde dis vir hulle. ’n Moerse geel crane met ’n klein koppie en ’n lang arm. Jy hoor net blaf en tande klap agter sy tyres. ’n Halwe huis hoog was daai wiele. Hy’t maar vir Toby laat uitgaan lat die hond ’n slag goed kan stoom afblaas.
En raai wie sit toe bo in die steering cabinet saam met die kaffer wat dryf? Niemand anders as daai twee kêskuikens van RAU nie. Daar waai hulle met hulle lang, wit handjies uit ’n dizzy height uit deur die tinted screens, of hulle fokken royalty is. Heeltemal moer toe gecolour-combine. Sy’t margarine-sonnetjies aan haar ore en hy’t ’n vyeblaar vir ’n das aan in NP-kleure en sy maag stoot-stoot so onder dit soos ’n witwalpampoen.
Tot onder in die straat ry hulle, tot by die eikeboom. En toe steek die crane sy arm “bzzzt!” nog ’n entjie langer uit, met Jannie Witwal voorop vasgegespe in ’n stoeltjie en toe span hy ’n moerse banner reg rondom daai boom se kroon. Skoon potsierlik lyk daai arme boom toe, soos ’n oer-iets met ’n helse hoofpyn. En op die banner staan in groot, vet letters: DAAR’S BOUERS EN DAAR’S BREKERS: DIE TYD OM TE KIES IS NOU! En onderaan het iemand vir die geleentheid skeef en krom bygeskryf: FW LOVES TRIOMF. VOORWAARTS MET ONS MINDERHEID! HOU U BUURT SKOON! Pop het hom gevra wat dink hy beteken dít nou weer, en al wat hy gesê het, was no comment, want hy’t geluister vir sy maag.
So, dit was afleiding nommer een. En hulle het dit nodig gehad, hy moet sê, ’n bietjie gesonde ontspanning ná daai skok van vanoggend toe hulle die huis hier kom kry of daar ’n ghostbuster deur hom is. Nie lat hy dit nie kon voorspel het ná daai hele build-up nie. Hy’t vir Lambert belowe van daai girl. En daar was nie kans vir omdraai nie. Hy was te diep in die storie in al. So gaan dit mos maar in hierie plek. Jy stop een gat toe met ’n storie en dan blaas hy op, dan sit jy met nog ’n groter gat. Nou’t die fokken voorvenster al glad ’n gat in. Well, dit hou hom besig, dis al wat hy sê, en dieper as gat-af kan dit nie.
En toe’s dit tyd vir afleiding nommer twee. Weer Mol. Hulle moet kom kyk, hier kom Miss South Africa. Maar dis toe nie sy nie, dis toe soft serve with a difference. Want toe’s daai Ding-Dong so volgestop van die vlaggies soos daai ice-cream-kaffer sy gat cover, enige ding wat hy in die hande kon kry, van die NP-vlag regdeur die DP tot by die ANC en die PAC en die AWB. En sommer nog ingegooi vir luck, ’n zebravlag van Trek en ’n Vierkleur en ’n Rooi Kruis en ’n vlag met die haan van Malawi en ’n perd van Toyota, die works. En op die aerial natuurlik die blou vredesvlag met die duifies op. Ja, dis reg so, het hy gesê, ’n kaffer vat nie ’n kans met sy ice cream op so ’n dag nie, veral nie in Triomf nie, en hy dink hy’t ’n baie goeie neus vir besigheid en nog ’n beter sin vir die okkasie.
Al vlag wat hy vir hulle gesê het wat hy, dank die jirre, nie op die Ding-Dong gesien het nie, was die vlag van die Nuwe Suid-Afrika. Toe wil Pop natuurlik weer weet hoekom, want Pop is mos ’n sucker vir advertensies van enige gemors, solank dit net nuut is. En toe sê hy vir Pop hy hoop hy wat Treppie is, is al lankal onder die kluite as die Nuwe Suid-Afrika in sy moer in is, want hy’t die óú Suid-Afrika in sy moer in sien gaan en hy kan nie nog aanskou hoe die núwe ene ok kort voor lank aan ’n life support system lê en vrek terwyl hy golden handshakes left, right and centre uitdeel met die laaste taptoe in sy ore en ’n Y-front vlag wat halfstok roer in die wind van sy laaste asem nie, nee dankie. Twee nasionalistiese fokops, het hy gesê, sal te veel wees vir ’n fynbesnaarde en hardlywige sterweling soos hy self.
En die heeltyd staan Pop vir hom só en kyk of hy wil huil. Pop moenie nou wil kom staan en huil nie, het hy vir hom gesê, want hy sien toe natuurlik waaroor dit gaan. Want Pop moet net weet, het hy vir hom gesê, ’n life support system is ’n leuen teen die waarheid van die dood en dit red jou nie uit jou definitiewe einde nie, en hy’s nou gatvol van die hele fokken show om Lambert se ontwil en dis hoekom hy die aap uit die mou gelaat het. Lambert moet nou net die hele fokken lot vat en kry klaar en as hy goed genoeg is om al wat hulle nog oor het van enige waarde, sy fridgeboek en sy fridge-tools, te erf, dan is dit nou tyd lat hy die geheime van die vadere ok beërwe solat hy sy eie saligheid kan uitwerk met oop oë soos ’n man.
Toe echo ou Mol natuurlik weer.
“Ja, vaderé,” sê sy, “dis heeltemal reg, want Lambert het eintlik twee pa’s gehad, die goeie vader wat vir hom op die regte pad probeer hou het sy hele lewe lank en die slegte vader wat elke entjie van daai pad weer opgefok het, so ver soos wat hy gegaan het.”
Nou ja, wat sê ’n mens? Wie dink sy is sy miskien? En toe vra hy vir haar wat dink sy wat is ’n huis sonder ’n moeder dan. Maar vir Mol moet jy mos alles twee keer sê voor sy verstaan, en sy’t gesoek daarvoor. Toe sê hy vir haar well, hy mag die vital ingredient wees in hulle storie en Pop mag die saving grace wees, maar sy moet net goed besef lat sy is die middelpunt van hul verlange, oftewel die queen bee, en as dit nie vir háár was nie, dan het Lambert, horrelpoot-hommel wat hy is, nooit eers die daglig aanskou nie.
Toe’s hulle lekker stil, altwee van hulle, en toe’s die son al amper onder en toe sê Pop nou maar hoe lyk dit nou met ’n ryles. In Flossie, het hy gesê, net vir in case. Hoekom nie in Molletjie nie, wou hy weet, dan’s dit Mol-op-Mol-geweld. Wat niemand toe dink is snaaks nie.
En eintlik was dit nie, maar hy kan homself mos nie help deesdae nie. Dis oor sy maag so vassit. En niemand wil hom glo dis ’n probleem wat hom ’n hele boek vol cheap one-liners sal lat skryf nie. Vanlat hy kan onthou, is dit al so. Wat in is, moet uit. En wat nie by één kant kan uit nie, moet by die ander kant uit. Kopbemesting, dis wat dit is.
Anyhow, toe’s dit nou eers ’n hele palawa om vir Mol in Flossie in te kry, want sy’t al gesien hoe haak die petrol partykeer vas as Lambert go-cart speel ál om die huis en hoe ry hy vas in goed, so hard lat hy partykeer uitval, want daar’s ok mos nie safety belts aan daai ding nie. Toe moet Pop eers met haar ry, op en af hier langs die huis op die lawn, bokant om Lambert se rubbish-hoop en onder tot by die posbus, lat sy die gevoel kan kry. En toe sy uiteindelik in die driver’s seat in is, toe spring Toby “Whaf!” bo-oor haar tot agterin op die bakstene wat Lambert daar gepak het, vir die gewig, want die agterseat het ok mos gekak in daai vuur wat Lambert nou laas met Guy Fawkes gemaak het. Toe relax Mol ’n bietjie van Toby se asem hier in haar nek en toe kon Pop vir haar die gears uitlê. Eerste, tweede, derde, vierde, reverse. Oor en fokken oor. Later het hy glad ’n stukkie papier waarop hy vir haar strepies trek hoe, want die gear het nie meer die knop wat die goed op staan nie.
En uiteindelik, daar trek Mol. “Oe-e-e, got-tá-á-á!” skree sy. Stadigies in eerste wip-wip sy oor die molshope. En Pop skop met sy voete voor teen die vloer vas soos hy die briekpedal soek en die clutchpedal los, lyk of hy in ’n paddle boat sit.
En die volgende oefening is toe om van eerste in tweede te kom en self die pedals te werk. Toe lyk dit na ’n paddle boat made for two. En amper is Mol dwarsdeur die hek voor, want toe raak sy haar bearings hééltemal kwyt. En sy wil net af en uit en sy klou aan Pop vas of sy wil versuip. Nou ja, ok maar seker te veel gewees vir die ou ding die laaste tyd, want daar huil sy toe lat die snot spat, hy sien net hoe kom Pop se sakdoek uit en hoe vee hy haar trane af. Dan vee hy hare, dan vee hy sy eie. En daar kom sy arm op en hy sit dit om Mol se skouer, en sy sit haar hand op sy been, not for driving off into the sunset, nee, daar sit en sit hulle toe net in Flossie, op die lawn met die bumper vas teen die paal met die posbus op. Sit en kyk vir die verkeerdom posbus, en hy lyk of hy vir hulle kyk uit sy receiving end se oog uit, sy kop skeef op sy nek gedraai.
En wát Pop toe vir Mol vertel om haar te troos, weet hy nie, hy sien net Pop wys vir haar diékant toe, daaikant toe en óp in die lug. En oral waar hy wys, kyk sy, diékant toe, daaikant toe en óp in die lug. Seker waar hulle orals nog toe gaan ry eendag. Gôt! En toe nog Toby ok. Kyk ál agter Pop se hand aan. Diékant toe, daaikant toe en óp in die lug! Die mens se beste vriend.
En dis toe wat hy skielik hoor ou klaviere speel. Eers hoor hy net in daai bietjie stilte van die laataand die nervous traffic van die karre wat oral om Triomf al hoe harder ry hoe nader die verkiesing kom. En tóé, hier reg uit die middel van hom uit, hoor hy daai klaviere kom, sulke handevol óú klawers, lat hy voel sy hart wil combust. Toe loop hy maar eers ’n draai agterom tot by die vyeboom. So helder skyn die herfsson deur daai blare lat hy elke nerf kan sien. En die bruin kolle van die roes skyn gaterig deur. En die laatvye lyk hang-hang ingelê in geel stroop, so soet, so soet lat sy kieste opmekaartrek van die trane.
Te min geslaap die laaste paar dae, dis wat. Toe kom hy maar weer vorentoe en hy gooi daai vreeslike treurige klaviere dood met ’n paar skoon doppe Klipdrift. En van die combustion het hy net die kole oor wat sis en trek in sy binneste en sy skouer wat ruk of hy lós uit sy naat uit wil ruk, arm en al, en anderpad wil wegfok op vyf vingers. Maar hy kán nie hier wegfok nie, nie hy nie en ok nie een enkele een van sy dele nie. Hierie moet hy nou maar deursien tot die einde toe.
Hy’t net vir Pop gesê hy moet asseblief maar derde en vierde los vir ’n ander tyd, hy’t nie tyd vir molvelle brei vannag nie. Want Pop wil toe mos, klaargehuil en drooggetroos, sommer straataf neuk met Mol in daai Triomf-turbo van hulle.
So, nou’s dit donker al en Flossie staan reggetrek vir die laaste rondte. Nie vir spare parts nie, vir bejaarde-opleiding in parallel parking. Al die kerse brand op die Dogmor-blikke soos Pop hulle afgetree het, die lengte van karre uitmekaar. Jirre, iemand wat vir hulle vanaand nie ken nie, sal dit nie glo nie. Dit lyk soos kerk, half heilig skoon, al die honde op die blikke smile oopbek deur die roeskolle in die kerslig.
Daar sien hy lig Pop nou vir Mol met sy lighter waar reverse sit. Sy kan nie sien nie. Daar gaan haar lighter ok nou aan. Die lig van die vlammetjies skyn deur hulle hare soos hulle vorentoe buk oor die gear, Pop se wit donse en Mol se flertse langs haar gesig, van haar bolla wat al twee dae lank aan ’t uitrafel is. O tréúrigheid op note!
Daar start sy. Ín is sy in reverse. Pop klim uit. Sy moet net stadig agteruit, hy sal mooi beduie, roep hy. Hy moet hard roep, want Mol rev vir Flossie uit haar olie uit. Pop het ’n lighter in elke hand. Met groot kringe lig hy vir haar, hoe sy die stuur moet draai, hoe sy die clutch stadig moet los, hoe effentjies sy moet petrol gee.
Mol sit met haar nek omgekrink, daar kom sy nou. Well, hy moet sê, sy’t vinnig geleer vir een wat nie eers ’n Tic Tac-boksie kan oopmaak nie. Sy kom, sy kom, steady as she goes. Agteruit-agteruit op haar doel af, sonder dak en sonder spieël.
“Jy het die hoek, Mol!” roep Pop. “Eksieperfeksie, ou girl, hou net so aan! Raait, nou haar neusie inswaai! Wiel anderkant toe! Nee, anderkant toe, stadig, kyk voor, Mol, jy’t ’n blik vóór.”
Mol kyk voor. Met ’n skrams houtjie tik Flossie se bumper die Dogmor-blik, die kers val nie eers om nie, net die vlammetjie gee ’n knik en die Dog lag ’n slag lat jy sy tong rooi kan sien uithang. Nog ’n bietjie, nog ’n bietjie, wys Pop met ’n lighter in elke hand. Of hy ’n groot Jumbo dirigeer op ’n vliegveld in die nag.
“Hô nou, stop!” roep hy met sy hande op. Die lig van die lighters val oor sy gesig en oor Mol se agterkop. Happy landings! Sy stop, hik, af! Sy’t vergeet om die clutch weg te trap en die gear in neutral te sit. Sy’t geparallel park! Bull’s eye, first shot! Nou toe nou! Kyk net hoe smile sy uit daai driver’s seat uit, tussen daai blikke met kerse op.
Akkoord op akkoord, al weer die klavier. Nog ’n slukkie, wat.
Gooi dood, gooi dood die ou gesang 


Anders brand die note hulselwers uit 


In die hart se vroegaand vuur!


Vir wat sjaddap Pop hom nou hier? Hy moet ophou sing en gaan slaap, sê Pop. Hy sê hy moet hierie dag nou aan hom lat verbygaan en hy moenie homself staan en siek maak hier voor oor niks nie. Dis nou als verby en hulle is nog almal in die lewe en Mol het gepark. Wil hy dalk sy sakdoek gebruik? Nie ’n sakdoek nie, dankie, sê hy vir Pop, ’n fokken laken is wat hy nodig het.
“Kom, Mol, slaaptyd nou!” roep Pop.
“Ek kom nou!” roep Mol. “Net ’n bietjie sit eers, net ’n bietjie rus. Gee my lighter.”
“Blaas uit die kerse,” sê Pop soos hy ingaan.
Já, snuit hulle, snuit hulle voor die melkweg begin draai. 


Dit wat jy saai, dit moet jy ok maai.


Hy bly nog lank daar op die stoepie staan en kyk vir Mol soos sy ’n sigaret opsteek en hom sit en rook van begin tot end, daar in haar sege-wa. En hoe sy met die ander hand malkoppie-malkoppie speel met die gear in neutral.



WONDER WALL
Pop sit in sy stoel voor. Hy’t maar hier kom sit oor dit die eerste die beste plek was tussen al die gewoel. En oor hy so moeg was en oor alles skielik so ver en vreemd gelyk het, heeltemal soos in ’n ander land. En oor dit al was wat hy nog vir homself en vir sy stoel kon doen. Want hulle was altwee uit hulle diepte. Sy stoel, skaars weer terug agter die den uit en nou hier op ’n hoop geskuif met die ander goed in die voorhuis, en hy met ’n gevoel in sy lyf of sy vleise van sy bene af aan ’t loskom is.
Toe werk hy hom maar in hier tussen die sideboard en die kratte, met sy knieë wat kap-kap aan die goed se skerp hoeke. Nou sit hy maar en lat dit oor hom kom. Alles gaan op die ou end tog net verby en dan’s dit oor en dan was dit eintlik niks nie. Al voel dit erg op die oomblik wat dit gebeur.
Hulle was vanoggend so teen halftwaalf se kant terug van die stemmery af, daar by die Westdene Ontspanningsentrum. Dit was toe nie by RAU waar hulle laas moes gaan Ja stem het nie. Hy was maar bly dit was net om die draai, hy’t eerlik nie lus gehad vir ’n optog nie. En hulle moes al klaar so lank in die tou staan tussen al die polisie en goed en die beamptes wat loop en skree die stembokse is vol en die stickers is min, lat hulle, toe hulle uiteindelik hulle regterhande gespuit gekry het met daai ink en hulle hoeveel keer in daai gadgets met die pers lig gesteek het, hulle nie meer geweet het of hulle nou eintlik gestem het of nie.
En daai stembriefies was sulke lang gedermtes met so baie goed op. Hy’t net die eerste vier kon lees. En toe’t hy sommer so in die woeste wilde in ’n kruis gemaak, want daar was ’n moerse lang ry daar buite voor die ontspanningsaal en almal was haastig en deurmekaar.
Ewentwel, toe hulle terugkom, staan daar ’n groot, spierwit lorrie en nog twee wit trokkies voor hulle deur en hulle hele jaart dié wemel van die wit overalls. En oorkant staan weer ’n ander lorrie en hulle laai daai twee vroumense se goed op.
Wat nou, dag hy en toe stop hy maar eers in die straat solat hulle kan sien wat gaan aan en wie kom dan nou vir hulle haal hier.
“Witter as sneeu,” sing Treppie toe, nog voor hulle eers sigarette opgesteek het, en toe sien hy eers, maar natúúrlik, dis mos nou die verfspan by hulle, hierie. Van die groot verfprys wat hulle gewen het en waarvoor Lambert hom maak teken het. En waarvoor Treppie ok later geteken het. Hy’t nog toentertyd gewonder of hulle nie nou vir hulle vasteken in ’n ding nie, maar hy’t niks gesê nie oor Lambert so op sy naarheid was en als.
En toe’t Treppie hulle nog met die hof gedreig ok oor hulle nie meer op verkiesingsdag wou kom nie, en toe sê hulle okay, maar dan’s dit op die eienaar se eie risiko en hulle behou hulle die reg voor om op enige uur van die dag, wanneer dit hulle pas, selfs al is die inwoners uithuisig, te kom verf, want dis ’n dag vol onvoorspelbaarhede.
So, toe’t die verfmense al hulle masjiene begin te afpak, en hy moet kyk, wys Mol, voor die huis op die gras staan ’n lang, dun paal met ’n slap, wit vlag met die verfbesigheid se naam in rooi letters daarop. Rooi en wit spel nou weer wat, dag hy, maar toe’t Treppie klaar tussen die voue gelees: WONDER WALL. Maar as hy moet oordeel, sê Treppie toe, lyk dit meer na reddingswerkers op ’n ramptoneel as na jaspiswerkers van die Nuwe Jerusalem.
Treppie probeer mos nou weer vreeslik goed maak en grappies maak ná die uitvaardery van hom op die koppie, om van daai helse getreitery van Lambert nie eers te praat nie. Nog op sy verjaarsdag ok en als.
Vanoggend toe hulle daar in die ry staan, moes hy ok net vir Treppie vinnig kortvat, want hy staan toe mos kliphard en praat oor hoe dit nie reg is lat die kiesbeamptes so moet sukkel nie en oor hoelat dit eintlik die NP se plig is om daai stickers op te plak. Dit sal poetic justice wees, sê hy, hulle wil mos daai Mangosuthu eers onder een label verkoop en dan weer onder ’n ander een, jy kan maar sê hy’s ’n many-branded Buthelezi, standard op die een boud en choice op die ander. Ja, dié Treppie, sal maar seker op sy eie tyd tot inkeer kom. Mense met sulke groot talente word verskriklik hard getoets en dit is vir hulle ’n vreeslike stryd om die smal weg te kies. Treppie het die inbors, as hy moet sê, hy kort net die wil.
Hoe dit ok sy, Treppie was al weer reg, dit het meer na die hel gelyk as na die hemel hier om die huis. Reg rondom op die gras sulke groot, vierkantige, bloedrooi masjiene, met sulke vet, rooi slurpe uitgerek na die huis toe of hulle hom vol lug wil pomp. En teen die mure sulke blink lere. Ver verby die dak het hulle uitgesteek, soos brandweerlere wat probeer bykom by ’n vuur êrens in die lug. En reg voor die voordeur op die stoepie het ’n blink trollie vol opgevoude lakens gestaan.
Foei, al wat Mol gesê het, was: “Sinkgat!” Baie oorstuur was sy van al die gebreekte goed in die huis en Treppie se stories in die den, en toe nog die hele affêre by die stembusse met al die soldate daar rond en die helikopters laag in die lug en die ambulanse wat regstaan. En raai, toe kom so ’n vriendelike piekanien mos na hulle toe met ’n groot mandjie en vra of hulle nie die vredesfonds wil styf nie. En hy haal so ’n handvol blou papierblommetjies uit, elkeen op ’n stingel met ’n strikkie en twee plastiekduifies op. Toe wil Mol net huis toe. Maar hier was niks rus en stilte met al die verwery nie. En sy is tog so bang vir masjiene en goed. Skoon op hol was sy.
Toe verduidelik hy maar net mooi saggies weer vir haar van die verfprys en als en sê sy moet nou mooi hou, netnoumaar moet sy loop kyk of daar Oros in die huis is, want dis so warm en die verwers sal seker iets wil drink. Dan het sy iets om te doen, dag hy, om haar aandag af te lei.
Aan Treppie se saligheid kon hy niks doen nie. Dié was aan ’t borduur al weer. Oor sake wat niks met verf uit te waai het nie. “Red wat verlore gaan, soek dié wat sterwe,” sing hy kliphard in hulle ore en hy hou aan sukkel met Lambert lat dié moet luister, want, sê hy, as hy nie nou uit die kar uitklim en toilet toe gaan nie, skyt hy sy broek vol, want dis nou al ’n volle week lank lat sy derms potdig sit. Maar, sê hy, nou, met Lambert se smeerdiens agter die rug en met sy stem uitgebring vir daai mal vrou van die Keep it Straight and Simple Party wat sê sy kan ’n gat in enige goewerment se drom skop, en met hulle huis op die punt om wit gepleister te word, nou voel hy uiteindelik iets kom los in sy binneste.
Ja, sê hy, Lambert moet oplet, want dis wat hy die hééltyd nog bedoel het met die kak wat gaan spat ná die verkiesing, en hy wat Lambert is, moet vir hom reghou vir ’n strontstorm, of soos dit geskrywe staan, die vervulling van die wet en die profete.
Soos die verfmense aangegaan het, moet hy sê, het dit regtig gelyk of hulle húlle regmaak vir ’n storm. Die vensters het hulle toegeplak met sulke swaar, blink aluminiumskerms. En vir Flossie het hulle ’n sloop van dik plastiek omgesit. Tot die vyeboom het hulle toegegooi met ’n ding wat Treppie gesê het lyk soos ’n thermal blanket, een kant silwer en een kant rooi, wat hulle toe rondom vasgekap het met tentpenne in die grond. En toe trek hulle nog ’n wit sak oor die overflow en ’n rooi seiltjie oor die TV se draad op die dak.
Met al daardie sakke en seile en slope en lappe en vlae en goed wat so liggies roer en ritsel in die windjie, lyk hulle huis mos toe skielik vir hom kompleet nes ’n skip wat klaar lê om weg te vaar. Sê hy toe ok vir Mol, maar toe hoor Treppie dit en toe’s hy natuurlik nie links nie, toe sê hy die land waar die sitroene bloei, dis waar die skip op pad heen is. Pêredrolle, sê Mol toe, en sy sê dit met soveel mening of sy Treppie se mond eens en vir altyd vir hom wil snoer, wat natuurlik ’n ydele hoop is, want toe sê Treppie okay, as dit dan nie goed genoeg is nie, dan sê hy maar daai skip vaar na die oewer waar die liefde ewig duur, en of dit haar sal tevrede stel.
Foei tog, arme Mol, sonder tand, kry sy toe so ’n breë glimlag op haar gesig lat sy hart wil breek van jammerte vir haar. Sy lees mos altyd so vir hom die stukkies van die liefde uit haar storieboeke van die biblioteek. Onder die omstandighede, dink hy, het hy darem sy bes gedoen. Dit moet maar genoeg wees vir haar. En met goeie geloof haal hulle nog daardie ewige oewer, op hulle manier. Net ’n kwessie van tyd.
Vir sy part kan hulle maar net daar bly sit het voor die huis in die kar, maar toe roep die voorman hulle moet kom oopsluit. En skaars het hulle oopgesluit of dis net verwers in wit klere wat die huis begin regmaak vir binne verf. Vinnig-vinnig het hulle gewerk. Doen dit seker elke dag. Ok seker maar haastig om nog iets van die vakansiedag te maak. Nie lat dit na vakansie voel nie, dit voel meer na oorlog of iets, net weermaglorries waar jy kyk en af en toe val ’n sarsie skote. Vreugdeskote, sê Treppie, maar hy wat Pop is, sien nêrens linte of ballonne nie.
Van agter af het hulle toe elke kamer se goed op ’n hoop gestoot en die wit lakens van die trollie af begin oorgooi. Hulle ou goedjies, sies tog, lyk toe vir hom skoon min, so toegegooi in die middel van die kamers. Maar dit moet hy darem sê van Wonder Wall se mense, hulle het tog nog respek gehad vir alles. Die bakstene onder die sideboard se een kant het hulle weggevat en ’n stuk yster aangeklamp vir ’n voetjie voor hulle hom van die muur af weggeskuif het. En sy stoel se los arm het hulle eers goed gelym om die tappe en hom toe weer ingetik met ’n silwer hamertjie. Nou sit hy weer lekker. Sal nou ok weer hou vir ’n rukkie.
Miskien sal hy maar ’n uiltjie knip. Daar haal hulle nou weer die goed van die mure af, glad handskoene aan vir die taak. Die almanakprent van Johannesburg en die antwoorde van die multiple choice en die advertensie van Cochrane se draad, en Treppie se gedig oor vrede en die portret van hulle drie met die rose, alles. Skoon kaal lyk die muur met wit plekke daar waar die goed afgekom het.
Die handskoenhande sit vir hulle een vir een in ’n groot, wit dubbele karton. Of hulle antiques is wat sal breek, verbeel jou, of ou masterpieces wat wil uitmekaarval.
En hier kom ’n sagte, wit sak van vilt. En binne-in hom lat sak die hande met so ’n dowwe gerinkel die porseleinkat van Shoprite en die distributor cap met die vlaggies van die ou en die nuwe NP en ’n paar ballbearings van Flossie wat op die sideboard in ’n piering gelê het. En wat nog? Die maan en die sterre en die son wat moet aanhou skyn oor almal wat hier agterbly. En nog drie skoppies vol los blokkies uit die donker gang. Almal in die sak opdat niks verlore gaan nie, ok nie hy nie. Hulle gooi die lakens oor alles. Wit is alles, vir die oortog.
Hoog bo die dakke van Triomf, die paaie en die torings en die plat, geel hope. Die skoorstene wat rook en vuur na een kant blaas soos in ’n groet, verby die einder van die aardse stad. Hoër en hoër, ’n saad in wit vliese. Skreeue en psalms van ander wat vaar.
En dan, van ver af weer, uiteindelik die grond wat wieg-wieg nader kom, die horisonne kantelend ál om. ’n Klein, wit huisie eenkant, bottoe al sy vensters en sy deure, waar hy eindelik kan rus, teen die skoon, warmgebakte mure, sy oor soos teen ’n skulp vir die fluisteringe binne, die hele eindelose helder winter lank.



FAMILY SECRETS
Lambert staan in die voorhuis. Hy kyk vir die verwers. Hulle is al oral in die huis besig op lere. Hulle lyk of hulle nie eers weet van hom nie. Hulle dip net hulle groot, fluffy rollers in wye, plat bakke. Met vinnige hale verf hulle die mure spierwit. Waar dit nog nie geverf is nie, lyk dit verskriklik vuil. Hulle monde roer soos hulle met mekaar praat, maar hy kan hulle nie hoor nie, hy kan skaars homself hoor dink. Dit voel soos ’n silent movie in sy kop. Rondom die huis dreun dit lat dit bars van die sandblasting. Hy kan net ’n fyn sisgeluid uitmaak soos die nat verfkorrels op die aluminium screens spat. Tussenin is daar ’n dowwe gestamp van die mense wat op die dak besig is.
Hy is alleen hier. Toe daai groot masjiene begin zoem en oprev deur hulle cycles van warm-up en stand-by en ready to blast, het sy ma vir Toby in haar arms bymekaargemaak en agtertoe geskree vir Treppie lat sy gaan liewer voor in die straat in die kar sit tot alles verby is. Treppie was al lankal op die toilet. Hy’t hom daar sien ingaan met ’n stack koerante, dik genoeg vir ’n week se lees. Voor die geraas begin het, kon ’n mens hom hoor, soos hy knor en vloek. Hy’t gesê hy onttrek hom nou aan hierie Operation Whitewash. En hy sal nie mind as die badkamer nie geverf kom nie. Ten minste, het hy gesê, sal daar dan een plek oor wees in die huis waar hy nog sal tuis voel.
Jirre, hoe tuit sy ore nou van die gedruis. Sy gorrel wil glad toetrek van die verf se fumes. Maar hy’t goeie rede om hier te wees. Want toe hulle die lakens in Treppie se kamer oor die kaste gooi, toe val daar mos drie klein sleuteltjies af wat hulle toe vir hom bring, want hy was al een wat nog in die huis was. Dit was die sleutel van die trommel en die sleutel van die hangkas en die sleutel van die sideboard wat sy ma twee dae gelede nog vir Treppie gevra het om die takbokke vir hom uit te haal. Dit was die sleutel wat ok die boonste laai kan oopsluit en wat, vanlat hy kan onthou, verbode terrein was vir hom. Hy’t hom net sien oopgaan as Treppie hom wou oophê. En daai sleutel het Treppie elke keer op ’n ander plek gebêre solat “husse met lang ore” hom nooit sou kry nie. Al wat hy ooit uit daai laai sien kom het, was Oupop se bekfluitjie. Waarop Treppie dan altyd wou hê Pop moet ’n liedjie “uit vergange se dae” speel.
Maar daar is meer as net ’n bekfluitjie in daai laai, dis for sure.
Want altyd as hy gesoebat het om te sien, het Treppie gesê: Wat die oog nie sien nie, kan die hart nie deer nie.
It’s a double bind, het hy gesê, want dit wat in daai laai verborge lê, is die sleutel tot sy, Lambert, se bestaan, maar hy is heilig oortuig lat as Lambert die dag agterkom wat dit is, dan fit hy vir hom morsdood op die plek, so what’s the use? Dis nie informasie wat ’n dead fit tot enige nut of voordeel van homself of enigiemand anders kan gebruik nie. Dit was altyd Treppie se laaste woord oor daai topic en al wat hy dan nog uit hom kon kry, was ’n ry dywelse wienks kort op mekaar.
Maar dit was nie Treppie wat gemaak het lat hy nie daai laai al lankal oopgebreek het nie. Dit was Pop se gesig as Pop sy mond om daai ou bekfluitjie sit en sy hande bakmaak om sy ente, so of hy iets soets wil suig uit ’n ding met ’n rooi skil uit, maar wat uitkom, is nie heeltemal soos hy wil hê dit moet wees nie. Al of hy iets anders wil proe, anderkant witbrood en polonie, anderkant hulle huis en hulle kar, verby die hele Triomf. Hemelse spyse, soos Treppie sal sê. Net of hy wil sê: Ek sal próé wat ek wil proe, dis nie van hierie wêreld nie, en die bysmaak is boggerol.
Wat dit ok al was in daai laai, dit het nog altyd vir hom gevoel na dieselfde soos wat die Getuies altyd lees wat binne-in die verbondsark was, wat jy nooit hoor wat dit is nie. Jy weet net van die lappe en die ringe en die voetstukke en goed. En van die drabande buite-om en die kerse met sewe arms en die draery deur die woestyn.
Dis hoekom hy maar liewer van daai laai af weggebly het. As hy ooit moes agterkom wat binne-in is, het hy altyd gescheme, sal hy dit moet dra deur die gopse. Op sy skouers, in Triomf, sy hele lewe lank.
Maar vandag kan hy nie ’n hel omgee nie. Nie ná sy verjaarsdag en daai hele fokop nie.
So, toe die ou in die wit pak die sleutels na hom toe uithou en sê: “These fell from somewhere,” toe sê hy: “Hey, thanks, man, they fall from heaven, I looked for them all my life.” En toe die ou vra: “So, can I leave them in your safe-keeping?” toe sê hy: “Maar of course, they are the keys to our family treasures, I’m in shit if I lose them again.”
Toe lag die ou weer so ’n skewe laggie, wat hy toe net so vinnig weer insluk ok. Seker oor hy aan hom kon sien hy dink nie dis ’n fokken grap om so met die sleutel tot jou bestaan in jou hand te staan nie.
So, vandag is die dag lat hy hier oopsluit. Orals om hom is die verwers al besig met die tweede coat. “Sneldrogend”, het die papiere gesê, is Wonder Wall se verf, “sneldrogend” en “matwit”. Op en af werk hulle arms, soos pistons in wit moue. Hy kyk vir die goeters onder lakens in die middel van die kamer. Hy ken hulle aan hulle vorms, Treppie se krat, sy krat, Pop se stoel, sy ma se stoel, die TV, die toolboks. En daar is die sideboard, met sy geriffelde rant voor.
Lambert werk hom in tussen die goed. Die sleuteltjie sweet in sy hand, die plattetjie met die ronde kop en die ogie in die middel. Hy maak sy hand oop en ruik daaraan. Dwarsdeur die verfdampe ruik hy hoe ruik dit na yster. Die ander twee het hy in sy shorts se sak gesteek. Nou moet Treppie net bly kak lat die kak spat. Maar as hy uitkom, sal hy vir hom regsien, net vir gou. Hy’s nie meer bang vir Treppie nie. Ná veertig is daar niks meer waarmee Treppie vir hom kan kleinkry nie. Treppie se tools en Treppie se boek en Treppie se sleutels is nou syne. Treppie se kaiings is uitgebraai.
Dis net Pop. Dis Pop se oë wat hy nou op hom kan voel. Maar Pop is nie hier nie. Sit seker voor in die kar by sy ma. Pop se nerf is ok maar dun, deesdae, kan seker nie die geraas uithou nie. Daar by die stembusse vanoggend, toe die man Pop se regterhand so oor die tafel vat om daai invisible ink op hom te spuit, toe kom sy arm so arig by sy mou uit, hy dag hier kom Pop se hand nou los van sy arm af, so vel en been is hy. En sy neus se punt was so wit. En hy was bewerig. Toe sê sy ma nog Pop het so lank gestem lat sy dag hy’t opgegaan in sy hokkie. Toe sê Treppie sy worry verniet, die hele Transitional Executive Council het vir Pop aan die short en curlies beet lat hy moet rég stem, vir volk en vaderland.
Lambert lig die laken op oor die sideboard. Die stoele en goed druk-druk in sy rug, maar hy wil nie nou te veel wegstoot en doen nie. Hy skuif net Pop se ou bootse wat onder die laken uitsteek ’n bietjie terug. Jisses, maar die goed is swaar.
Hy sluit die laaitjie oop. Die fittinkie om die sleutelgat is lankal af. Waar dit afgeval het, is die hout vaal. Hy voel sy asem is kort. Hy vryf agter sy nek. Watse spook blaas hier in sy nek? Nee, lat hy homself nou nie hier staan en verbeel nie.
Reg voor in die laaitjie lê die bekfluitjie. Hom ken hy. Dit was sy oupa s’n, Oupop, soos hulle vir hom sê.
Maar hy onthou, eenkeer toe Pop weer so lekker “The yellow rose of Texas” sit en speel, toe neuk Treppie weer, toe sê hy Pop moenie so voor hom uit sit en lieg met ’n straight face nie, en hy moenie vir hom kom staan en wat verbeel oor sy stamboom nie. Pop se stamboom, het Treppie gesê, is ’n boom vol bokslagters, sonder ’n enkele noot musiek in hulle lywe. En lat Pop die musieklike een in die familie mag wees, maar lat dit net is oorlat sy pa hom nooit geslaan het soos wat Treppie se pa vir hóm geslaan het nie. En Pop moet vir Mol vra as hy nie vir Treppie wil glo nie. Want sy onthou ok nog hoe hulle pa vir hom wat Treppie is, getug het uit die liefde van sy hart, solat hy darem iéts meer in die lewe kon bereik as net “The yellow rose of Texas”, aanmekaar, oor en oor.
Well, nou sal hy uitvind wat gaan vir wat in hierie huis en wie se pa is wie se pa en wat ’n bokslagter in ’n boom is met musiek in sy lyf.
Want as daar nou ’n einde aan iets moet kom, is dit aan Treppie se fokken liegstories. Hy sê mos hy lieg om die waarheids ontwille, die kakhuis. Hy sê dis ’n paradox. Hy’t al vir Pop eenkeer vir Treppie hoor sê lat hoe dit ok al sy, parradit of parradat, as jy nie die waarheid met ’n goeie hart kan oordra nie, dan tel dit nie vir die waarheid nie. Toe’s die hel natuurlik weer los, want toe sê Treppie Pop maak waarheid en goedgeit met mekaar deurmekaar en as daar nou twee dinge is onder die son wat verder van mekaar af is as pêredrolle van sitroene af, dan is dit dáái twee, en of Pop nou wil hê hy wat Treppie is, moet lieg net om mense pyn en verdriet te spaar? Toe sê Pop as hy dit so wil stel, dan is sy antwoord daarop já, en lat hy wat Treppie is, verskriklik besmet is van die sonde as sy antwoord daarop néé is.
Toe skree Treppie: “Besmet! Besmet!” en of Pop miskien vir hom kan vertel of God dan deesdae ’n bad vol Dettolwater is waar jy die kiem van jou menswees in kan kwytraak.
As daai twee eers oor God en goed begin, dan’s dit nie lank nie of Treppie raak heeltemal berserk. Hy vloek en gaan te kere op en af in die gang, en dan’s dit nie sommer ligweg soos as mens die lawn-mower nie gestart kry of die posbus op die paal kan kry nie.
Dan’s dit for real.
Hy’t al gesien hoe ou Toby, en Gerty ok, toe sy nog by was, hoe hulle glad agter die badkamer se deur gaan sit met hulle ore plat. En hoe sy ma op haar knieë gaan, net daar waar sy staan. Op die los blokkies in die voorhuis, of op die linoleum in die kombuis.
Bid, skree Treppie dan vir haar, verwaande ou fokken vrotkont, wie dink sy is sy om te dink sy kan praat met Iemand en hy hoor haar? Daai almagtige blikners wat sit en tyd sweis in sy eentjie. Horende doof is hy! “Bang! Bang! Bang!” sit en klap hy potdeksels maan en son oor onse koppe in die lug. Scheme sy hy’t ’n baard en bakore soos Vader Krismis of iemand? Forget it, Mother Superior, forget it! Sy moet luister hoe slaan daai ou hart van haar in sy kas. “Bang! Bang! Bang!” Vrot van die Lucky Strikes! Dís hoe hy klink! Kyk hoe lyk haar keelvelle van die voorsienigheid, haar ou pens en haar ou sole, oud van uitverkorenheid. Hulle almal hier, eers jónk van God en dan óúd van God, Godbefok tot agter hulle tande. Meanwhile loop hy aanmekaar af, daar bo, soos ’n king-size bobbin, heen en weer werk hy, soos ’n shunting trein. Hy loop soos miere, op en af, hy stink as jy op hom trap soos ’n Parktown prawn, hy skop hópe met sy agterpote. Molshopies! Molshopies! Molshopies!
Eendag, toe dit weer sulke tyd was, het Pop vir Treppie wat so loop en skree, bygekom toe hy nie kyk nie en vir hom met ’n netjiese hou onder sy kinnebak platgedonner, uit soos ’n kers, op die naat van sy rug in die gang.
Dis die enigste keer lat hy rêrig vir Pop sien huil het. Pop se oë blink maar gou. En hy’t altyd daai druppel aan sy neus, lewensessens, soos Treppie sê. Maar daai dag toe Pop vir Treppie so onder die arms vat en vir hom wegsleep na sy kamer toe, was hy dubbelgevou van die huil en sy trane het op Treppie se gesig gedrup, lat dit lyk of Treppie ok huil, lights out soos hy daar was.
Pop het trane vir Afrika, het sy ma toe gesê en toe’t sy vir hom wat Lambert is, só gekyk en gesê hy’s in trane ontvang en gebore, never mind sonde, en miskien moet sy maar eendag vir hom vertel wat is wat, anders sal hy tog nooit verstaan hoekom hulle is soos hulle is nie.
Well, sy het te lank gewag. Dis tickets met haar ge-eendaggery. Eendag is vandag se dag. En vandag nog sal hy weet wat is wat.
Buite klink die verfmasjiene skielik harder. Iets snaaks val “kadaf!” op die dak.
Lambert sit die bekfluitjie op die laken se wit voue bo-op die sideboard neer. Sy bene slaap van so sit voor die laai. Hy staan op. Hy kry warm. Seker oor al die vensters so toe is. Hy trek die laai wyer oop. Iets sit vas. Hy gee die laai ’n pluk. Die ding kom uit, hy’s eenkant ingeduik. Dit lyk soos ’n paar goggles van dun blik met ’n plankie vooraan. Hier’s ’n dwarslatjie met ’n gleufie in op sy voorpunt. Hy kan skuif op die plankie. Op en af skuif hy hom. Wat de fok? Hy lees die lettertjies op die goggles. Viewmaster.
Waar’t hy dit al gehoor? Hy’t sy ma dit al hoor sê: Viewmaster. Maar sy is maar so, sê snaakse goed op snaakse tye. Ligblou my beminde, het sy eendag vir die posbus gesê. Of was dit Pop? Altwee ewe sag in die kop, daai twee. TB butterfly sê sy as sy ’n mot sien. Dink seker aan die J&B butterfly op die advertensie. Sy ma kan nie meer die TV en die regte lewe uitmekaar uit hou nie. Hy’t dit al vir haar gesê, dan sê Treppie dis ’n uiters verdedigbare houding, want wat is die wêreld anders as een groot sitcom? Dan vertel hy weer een van sy dooie lykstories. Soos van hoe die Duitsers die lyke van dooie babas in die BMW’s sit om te crash om te kyk of hulle padwaardig en menswaardig genoeg is. Some things never change, sê Treppie, maar ná die BMW-storie is “post mortem” vir hom ’n totale nuwe begrip, en dan wil hy hom doodlag. Dan sê sy ma sy weet nou regtig nie wat is so snaaks nie.
Lambert sien hoe die verwers rondom hom begin afklim van hulle lere af. Hy moet nou opskud hier. Maar dan sien hy hulle sit sulke sakdoeke aan toutjies voor hulle monde, soos dokters wat operasies doen. Elkeen gespe ’n groot spuitkan op sy rug vas. Dan klim hulle weer op die lere. Hulle spuit so ’n fyn, wit mis uit nozzles uit op die mure. Seker nou die mat van die matwit. Hy sien ’n pak prentjies met ’n rekkie om in die laai. Swart en wit, en baie dof. Onderaan elkeen sien hy staan Viewmaster en dan nog iets wat te fyn is om te lees.
Hy steek ’n prentjie in die gleufie, trek die dwarslatjie op en af tot hy kan uitmaak wat is wat deur die goggles se vergrootglas. Wat dit nou met die prys van eiers te make het, wonder hy. Buckingham Palace, lees hy, The Changing of the Guard. Hy try nog een. The Queen Mother, lees hy, with Windsor Castle in the Background. Vinnig kyk hy hulle deur, tot by die Royal Picnic at Balmoral waar die koningin sit op ’n kombers met ’n gekookte eier in haar hand tussen honde. Nee, fok! Dis beslis nie die sleutel tot sy bestaan nie! Lambert sit die Viewmaster op die sideboard by die bekfluitjie.
Hy krap verder. Ou papiere en gemors. Hulle ID’s val uit ’n plasticsakkie. Hy’t gesien Treppie sit hulle daar terug ná die stemmery. Seker tóé lat hy sommer die sleuteltjie oop en bloot op die kas loop sit het by die ander twee. Haastig om te gaan kak, seker. Dit kom daarvan! Hy blaai vinnig deur die ID’s. Lambertus Benade, Martha Benade, Martinus Benade. Dis Treppie. Hy’t al gevra ’n paar keer as hy en Pop en Mol gaan om hulle pensioene en sy disability te gaan haal, maar hóé kan dit wees lat Pop ok Benade is, dan verduidelik Pop elke keer hy’s van die Kaapse Benades en Mol en Treppie is van die Transvaalse Benades, seker dieselfde ou Hollander of Fransman wat hulle stamvader was, maar as hulle familie is, is dit baie vérlangs. En in any case, dit het ’n hele klomp dinge makliker gemaak, soos om die huis te kry in Triomf, want families kon daai dae ’n bietjie groter huise kry as ander en toe lieg hulle en sê, maar hulle is twee broers en een suster en hulle suster se buite-egtelike kind van sy weet nie meer wie nie. Maar dit was als gelieg daai, ter wille van ’n dak oor hulle koppe, want hy, Lambert, was eintlik sy en Mol se voorkind wat sy al verwag het toe hulle getroud is in Vrededorp in neëntientoet. En dan het Pop altyd daai stuk vertel van Treppie se speech by die troue oor die heiligheid van die huwelik en saai die waatlemoen.
Voorkind! Sal jy nie sê aan hoe hulle hom behandel nie. As hy yster kry, is dit scrapyster. As hy ’n girl kry, is dit ’n meid. As hy vleis kry, is dit polonie.
Lambert voel hoe trek-trek dit onder in sy stuitjie. Hy wonder of dit sy gewete is wat in sy stuitjie sit, want hy weet dis nie net hulle nie, dis hy ok maar. Hy weet hy werk maar rof met hulle by tye. Maar nou ja, so gemaak en so gelat staan, soos sy ma sal sê, geen salf om aan te smeer nie, soos sy pa weer sê. Same difference.
Lambert krap-krap in die laai tussen die papiere. Onderin vat hy ’n houtraam raak. Dis ’n ou familiefoto. Dis voor ’n huis, met ’n draadhekkie en bakstene wat punte staan langs die tuinpaadjie. Daar’s ’n man en ’n vrou en ’n jongerige ou, en ’n girltjie en ’n klein laaitie. Die vrou het brille op en ’n kappie. Sy lyk moeg. Sy hou haar arms vas. Die man is in ’n boilersuit. Hy lyk moerig. Die laaitie hou ’n swepie vas, hy lyk of hy sy bek toeknyp. Die girltjie lyk skelm. Sy’t swart kringe onder haar oë en ’n kappie op soos haar ma. Die jong ou het ’n onderbaadjie aan, en ’n hoed eenkant opgeslaan met vere in die band, en ’n wit nekdoek wat twee silly puntjies staan onder sy ken. Lyk of hy op pad is na ’n fancy-dress-paartie toe.
Lambert klop-klop onder die portret. Met sy oë op skrefies kyk hy in die wit damp wat die hele voorkamer vol is. Wat is dit wat dan so bekend lyk op hierie portret? Hy kyk weer. Maar dis dan Pop hierie! In sy Voortrekkerklere, soos daai dag wat hy altyd vertel wat hy op die wa gery het met Johanna met die een en twintig steke! Toe hy ghries aan sy nekdoek gesmeer het vir die luck!
Lambert draai die portret om. Dis bruinpapier agter. Op dit staan geskrywe in pen met regte ink. Dis baie uitgebleik. Hy lees met sy vingers onder die letters.
Die sweet slaan op hom uit. Hy hoor skielik in sy ore, dwarsdeur die helse gedruis van die verwery, daai song wat Treppie altyd sing as hy wil hê mense moet hulle oë oopmaak en ophou teen hulle oogvelle vaskyk:
Dit was geskryf op varkensblaar 


Dit was ’n bietjie dof


Maar almal kon dit goed verstaan: 


Dit was apie se bruilof.


Oor en oor lees hy wat dit is wat hy moet verstaan, maar wat sy kop nie so lekker wil vat nie.
Vrededorp 1938, staan daar. En in hakies agter dit: (Die jaar van die Ossewaens). En dan: Ma en Pa en Treppie – 10, Kleinmol – 14, Lambertus Jnr., voor ons huisie.
Verder onderaan word die skrif al hoe kleiner en opmekaarder, ál of daar nie genoeg plek was om die hele storie in te pas nie:
Met liefde van Pop aan julle almal, my vlees en bloed, ter herdenking aan ’n groot oomblik in die geskiedenis van ons volk. Gegee in bewaring van Treppie (Martinus), die appel van my oog, opdat hy nooit sal vergeet waar hy vandaan kom nie.


Hy voel duiselig. Hy vat-vat agter hom om te gaan sit. Hy wil nog sit, toe sit hy al. Dit voel vir hom hy gaan sit op ’n sak vol skerp goed. Gôt, nee! Dit kan nie wil waar wees nie. Dan was Póp die grootste liegbek van almal, nie Treppie nie. Dan is dit Póp wat die waarheid gelieg het vir Gemeenskapsbou. Dan’s dit al die tyd wáár! Dis g’n fokken verlangse Benades nie, dis fokken poepnaby, dis fokken dieselfdes, die lot van hulle! Treppie en Pop en sy ma!
Lambert vee oor sy oë, hy voel of hy nie genoeg asem kry nie. Hy wil opkom uit die stoel uit. Jirre gôt, hy voel soos iets wat klaar dood is tussen al hierie lakens. Hy gryp-gryp in die lug voor hom soos hy probeer om op te kom. Sy voete haak ál aan Pop se paar skoene onder die stoel. Hy voel of hy vasval tussen hulle. Hy voel of hy inmekaarfok van binne af. Stukke van goed wat gesê is en stukke van stories val binnetoe in sy kop.
Treppie! Dan’s dit hy wat met die toegeknypte bek daar staan. Één Oupop, twéé seuns!
Skielik is dit helder lig in die voorhuis, en doodstil. Hulle is besig om die screens voor die venster af te haal.
Hy is op. Hy staan voor die sideboard, sy oë voel styf in sy kop. Jirre, nou moet hier darem sense kom in hierie kak.
Hy leun met sy kneukels op die sideboard. Hy voel hy wil uit sy nate bars soos die waarheid in hom insak, van sy mense, hulle huis, hulle hond, in hulle straat, in Triomf.
Hy skud sy kop. Dit voel of daar los goed in is.
As hy in ’n bad mood is, dan kyk sy ma mos baiekeer vir hom só en dan sê sy die Here help haar, sy wonder wie se kind hy nou eintlik is.
En hy’t altyd gedink dis maar net ’n manier van praat. Of van sê lat hy vol dywels is of iets. Hy’t mos geweet hy’s Pop se kind, en lat die buite-egtelike storie ’n lieg was vir Gemeenskapsbou. Maar ás hy nou sy ma se kind is, en as sy ma sê haar één broer is ’n dywel en die ander een is ’n engel, en hy wat Lambert is, aard na die dywel, dan kan Treppie mos … Dan weet sy ma dalk nie watter een … Dan … Dan …
Hy kyk om. Sy ore zing van die skielike stilte. Die son skyn skerp by die venster in. Al die gordyne is af. Hy sien net wit, wit, wit. Buite op die lawn word die seile opgevou.
Sy geboortesertifikaat, dis wat hy in die hande moet kry! Hy draai weer terug na die sideboard. Nou krap hy tot hy die ding kry.
As Pop sy ma se broer is en hy by haar kan slaap, en Treppie is ók sy ma se broer, dan … Wie de fok is dan sy pa? Wie se fokken kind ís hy?
Hy knip sy oë. Daar’s te veel wit in die kamer, dit maak lat hy swart kolle voor sy oë sien. Hy grawe deur die swart kolle heen in die laai. Daar is baie papiere. En daar’s min tyd. Uit die agterste kamer hoor hy hoe haal hulle die lakens af en hoe begin hulle die goed terugskuif teen die mure.
Hy kry ’n stuk papier wat bruin is om die rante en dun gevat is van baie lees. Sy oë vat-vat aan die woorde:
… kan nie meer nie … ’n einde maak … jou en die kinders gefaal  … Here God … vergewe …


Sy oë haak aan Treppie se regte naam:
Die storie van Martinus wat nie meer met my wil praat nie breek my hart. Maak vrede met hom vir my ontwil ek smeek jou Mol. Ek het dit gedoen oor ek vir hom oneindig lief is en oor ek wil hê hy moet ordentlik groot word.


Vinnig lees Lambert verder: … hondelewe, lees hy, kafferwerk … en oor die spoorweë wat sal sorg. Weduweefonds en nie veel van ’n boedel nie. Hy slaan die volgende reëls oor tot hy kom by die laaste paragraaf.
Ek weet jy is siek in jou longe Mol. Sorg vir jou self. Moenie dat die meide jou werk af vat nie. Oppas dat die Jode Kommuniste jou onderkruip. Hulle is heidene die hele spul. Mens het net een lewe en net een siel maar myne is my al twee een oor.


Hy lees van die hoop op ’n herontmoeting met hulle almal eendag tussen mure van jaspis, in strate van goud.
Onderaan staan: Jou lief hebbende, Johannes Lambertus Benade. (Pop). 
Die naskrif is onderstreep:
Gee my bekfluitjie vir Treppie. Lambertus speel beter maar Treppie het dit meer nodig. Probeer om hulle van mekaar se lywe af te hou Mol in Gods Naam stuur hulle weg verskillende plekke toe as jy kan. Dat daar ’n einde kan kom aan jy weet wat. Want uit hierdie soort ding kan ’n monster gebore word. Ek het by die ander gehoor daar is meer sulke gevalle onder ons spoorwegmense.


Lambert vou die brief stadig toe. Hy sien sy hande. Hulle is skeef en vol knoppe. Hy kyk af oor sy bene en voete. Hy wens, al was dit net vir hierie een oomblik, lat hy sy wit broek wat hy vir die stemmery aangetrek het, vanoggend maar liewer aangehou het, lat hy nie dadelik weer in sy ou shorts in geklim het van die warmte nie. Want nou sien hy sy groot knieë, hol kuite, knopperige, opgeswelde monsterenkels, skewe monstervoete met monstertone. Tien! Almal verskillende shapes en sizes, al sy toonnaels, hóndetoonnaels. Hy voel oor sy gesig. ’n Monster, ’n dywelmonster. G’n wonder nie! G’n fokken wonder hy’s so ’n fokop nie, g’n wonder hy kan nie eers ’n meid naai nie! G’n wonder net sy ma is goed genoeg vir hom nie! Dis in die familie in! Die pes!
Hy ruk die laai met een pluk los uit die sideboard uit.
“Family secrets!” brul hy.
Hy kan vóél in sy oogkasse hoe sy oë wild ronddraai, en hy voel ok hoe hy die laai met ’n moerse slag in twee breek oor die stoel se rugleuning onder die laken. Hy sien hoe kyk ’n man in ’n wit overall met groot oë vir hom. Hy hoor hoe hy vir die man skree om te fokof. Die man hardloop by die voordeur uit met ’n bondel lakens in sy arms. Hy hoor hoe skree die man vir ’n ander een wat wil voor inkom: “Take cover, the nutcase has lost it!”
Hy storm die gang af.
“Wyk, satang!” brul hy vir ’n witpak wat voor hom staan. “Take cover!” Hy stamp hom uit die pad uit. Met een skop skop hy die badkamerdeur lós uit sy skarniere uit. Hy gryp die deur en gooi hom in die bad.
Voor hom sit Treppie met sy broek om sy enkels en ’n koerant oop in sy hande. Treppie smile vir hom. Stront!
“Jy!” Dis al wat uit hom uitkom.
“Met die deur in die huis, nè.”
Of alles weer net ’n fokken ongelukkie is.



GUY FAWKES
Mol staan op die voorstoepie. Sy luister vir die klappers soos hulle afgaan, een hier en een daar, naby en ver. Nie so baie soos ander jare nie.
Sies tog, Here, laas Guy Fawkes het sy en Pop nog klappertjies geskiet hier voor, uit ons hande uit. En dit was nogals jolly. Nog saam gebad en als. Shame, hy was so sag met haar daai aand.
Sy voel hoe kom staan Toby dig teen haar been.
“Ja, ou Toby-hond, so gaan die lewe, nè!”
Sy buk af en krap tussen sy ore.
Vanlat Pop weg is, is hulle regtig nooit meer jolly nie.
Dis oor die huis kastag moes wit kom. Buite en binne. Toegegooi, als. Onder lakens. Dís waar dit begin het. Sy’t nog altyd gesê dit gaan vir hulle dúúr te staan kom. Dúúr! En hoe!
En die ergste was nie eers die rekening nie. Want dié kry hulle toe eers in die posbus toe hulle terugkom van die hospitaal af, daai aand van die verwery. R25 000 minus die afslag van R3 000, en dit kom toe op R22 000. So, die kastagge prys was nooit ’n prys nie, dit was net afslag.
Van toe af elke maand kry hulle ’n brief met ’n rooi sticker wat sê hulle moet betaal of anders word hulle hof toe gevat. Treppie het hulle net opgeskeur elke keer. Toe kom die balju eendag en kyk wat kan hy invorder van hulle goed, maar toe loop hy maar weer toe hy sien hulle het niks van enige waarde nie. Sê toe nog iets van hulle soort wat dink oor dit die Nuwe Suid-Afrika is, hoef hulle nie hulle skuld van die Ou Suid-Afrika te betaal nie. Toe kry hulle nog ’n brief van Wonder Wall wat sê hulle kan dit afbetaal. Dertig rand ’n maand plus ’n vreeslike klomp rente. Nou betaal Lambert en Treppie dit helfte-helfte elke maand. Treppie sê dis wat jy noem Triomf-skuld, as dit die dag klaar afbetaal is, sal hulle negentigduisend rand betaal het vir matwit.
Maar die ergste was nog nie die rekening nie. Die ergste was lat daar daai dag niemand was wat ’n oog gehou het oor Lambert nie. Toe vat hy mos sy kans en gaan staan en krap daar in die sideboard se laai in. Weet ok nie wat is goed vir hom nie. Moes seker ok maar een of ander tyd gebeur het. Want toe breek hy mos daai laai middeldeur stukkend op arme Pop se kop. Daar waar hy doodstil sit onder die laken en vir niemand bodder nie. Waar sy gesê het hulle moet hom los, lat hy slaap op sy plek waar hy altyd slaap.
Toe kry sy hom waar hy daar sit. Toe sy die laken afhaal om te sê hy moet nou kom iets doen, want Lambert het vir Treppie by die huis uitgesmyt sonder broek, en die NP’s is hier om te hoor of hulle toe mooi gestem het, en als.
Ja, want toe sy mos weer sien, toe lê Treppie daar kaalgat op die lawn en Lambert trap sy vingers vir hom een vir een stukkend. “Krak! Krak! Krak!” hoor jy eintlik hoe breek daai bene van Treppie, en hy hét sulke ou voëlpootjies.
En oorkant staan met oop monde vir hulle en aangaap, want oorkant trek toe ok mos daai dag anner plek toe. Selle dag. G’n wonder nie.
It never rains but it pours, sê Treppie toe mos nog daai dag toe hulle terugkom van die stemmery af en hulle sien oorkant se ou lorries en daai klomp hanggat movers van hulle met die rooi neuse. Sy moet sê sy’t hulle nog so gekyk en gedink húlle lorries voor húlle huis lyk vir ’n verandering ente beter as daai gekrokte lot. En hulle verwers lyk soos engele uit die hemel teen daai klomp wash-outs.
Anyhow, toe sê Treppie nog ja, hy hoop oorkant weet wat hulle doen, want daai movers lyk vir hom een vir een soos ’n klomp cheapskate rehabs. Seker al wat hulle op die stemdag kon kry, as hulle dan nou op so ’n dag móés trek.
En al wat hulle oplaai is plante.
Één tafel, twéé stoele, één bed, en verder net plante, plante, plante lat dit naand lyk soos the Hanging Gardens of Babylon op wieletjies.
Dis wat Treppie gesê het.
Hy’t gesê party mense pleister hulle mure wit, ander verhuis na beter oorde, maar almal op die ou end, sonder uitsondering, kyk net Noord en fok net voort. Of hulle lewens daarvan afhang. Delicious monsters.
Ja-nee.
Daar kan waarheid ok wees in Treppie se grappies.
Maar dis toe nog lank nie al nie, daai dag van die 27ste nie. Want toe’s Lambert so woes ná hy daar klaar is met Treppie, toe’s sý volgende. Oor sy loop en skree het: “Pop is dood! Pop is dood!” Toe kom steek hy mos vir haar met Treppie se knipmes in haar sy in. Sommerso. Voor die mense en als, jy sien net lakens waai soos die verfmense maak lat hulle wegkom.
En Toby dink toe dis nou al weer sports hierie, en hy hap-hap so na Lambert se boude soos hy daar rondhol op die gras met die oop mes of hy wil vark slag of iets.
En Lambert haak af om vir Toby ’n skop onder die gat te gee, maar toe’s Toby nie links nie en hy gee pad voor en toe skop Lambert mos in die prefabmuur in vas. Sy been af. Morsaf. By die enkel. En daar lê hy. Brul-brul op die green green grass of home, soos Treppie sal sê. En sy hou net haar sy vas, want toe lóóp die bloed. En Treppie, gebreekte vingers en al, dié lê en huil soos hy lag.
“Een dood, drie beseer!” skree hy. “One down, three to go!”
“Red ons, red ons, nooddruf besmet ons!” skree hy lat hoor en sien vergaan.
Nooddruf. As Treppie die dag voor die poorte staan, sal hy ok nog dink aan ’n onmoontlike woord om te sê. Hy sê mos altyd hy’s ’n geleentheidspreker. Sies tog, dan’t Pop altyd gesê hy moenie sy talente so mors nie, hy’s tot véél meer in staat, en dan’t Treppie altyd gesê hy kan nie help nie, dis wat die mense, bedoelende nou húlle, mos wil hê. ’n Storie vir elke geleentheid, en wie’s hy om te sê hulle moet luister, hy kan ok clássic stories vertel. In any case, dit sal pêrels voor die swyne wees.
Classic. Treppie sê ’n classic stuk, of dit nou ’n stuk musiek of ’n stuk meubel of net ’n stuk huis is, is ’n stuk met ewigheidswaarde, ’n stuk wat almal van sal hou. Die res is eendagsvlieë.
Wel, as sy moet sê, is hulle nie eers eendagsvlieë nie, wat nog te sê classic. Want eendagsvlieë is nog héél, en hulle vlieg die hele wêreld vol, al is dit net vir een dag. Maar húlle ou lotjie is gekrok van die dag lat hulle die lig aanskou het. Aanmekaargesit en gepanelbeat, om nie te sê genaai nie, uit scrap uit. Afvalstukkies, laslappies, oorskietwol, wolhaarstories, hoorsê, ’n glimps van voor en ’n glimps van agter. Dis hoe hulle vir hulle kom kry het op dese aarde. Weggooigoed. Good for nothing. Write-off’s.
Sy raak skoon verdrietig soos sy hier staan op die stoepie. Dis eintlik darem nie alles heeltemal só erg nie. Sy dink maar net sulke dinge om nie aan Pop te dink nie, maar eintlik wíl sy aan hom dink. Sy wil vir Pop gedénk, dis wat, gedénk wil sy hom, op hierie Guy Fawkes-aand.
Shame, daar staan hulle toe daai selle middernag om Pop se trollie in die J.G. Strydom, want Treppie het gesê buig of bars, hy wil ’n post mortem hê, want ’n familie soos hulle s’n kan nie die toekoms ingaan met ’n twyfelagtige doodsoorsaak in hulle midde nie. Dis nou oorlat sy gesê het Pop is blou en sy neus is wit en sy dink dis weens ’n gebrek aan asem lat hy dood is. Van onder daai laken sit en slaap en als.
Wat sy ok al rerig gedink het, dís wat sy maar gesê het, want dis wat sy geweet het Pop sou self gesê het. Om die vrede te bewaar. En hy kon nie meer self nie.
En Lambert het gesê ja-nee, hy stém, Pop kon nie asem kry nie, want behalwe die laken oor sy kop, was daar nog al daai fumes en spray van die Wonder Wall-verwe ok.
Maar toe Treppie daai middeldeurgebreekte laai sien, toe kry hy mos hond se gedagte.
Ja, daar staan ou Tobytjie toe ok nog en “Ie-ie!” by Pop se skoene wat hy nog aangehad het, meestal het hy hulle mos uitgeskop as hy wil slaap in sy stoel, maar so snaaks ingeskuif onder die stoel was hulle, jy sou sweer hulle het nie voete in nie. En Toby se gesig het gelyk of hy self ’n gedagte of twee gehad het oor daai pose van Pop daar in die stoel in met sy knieë wat punte staan vorentoe nes ’n Parktown prawn sinne.
Anyhow, Treppie en sy en die voorman van die verwery het vir Pop op ’n manier in die kar ingekry en Treppie het met sy gebreekte vingers en al vir hulle hospitaal toe gery met Lambert wat die gears change. Dié se voet staan toe al dáár geswel en sy’t maar haar housecoat uitgetrek en hom so half om haar middel gebind en haar sy met haar hand toegehou, want toe bloei sy sleg. Wat anders kon sy doen?
As sy nie gesteek was nie, het sy vir hulle gesê toe hulle nog daar buite staan en ’n plan maak, sou sy gery het. Toe hóór hulle haar nie eers nie. Oor nie een van hulle haar ryles ernstig opgevat het nie. Lambert het in any case nie eers geweet daarvan nie. Het mos gelê en slaap agter ná sy skietoefening daai middag en als. En Treppie het so dronkverdriet gehad daai aand lat hy glad klavier gespeel het in die lug in. In die lug in en dan weer op die stoeprand. Of hulle hele jaart ’n volgepakte konsertsaal was. En of hy ’n verhoog vol orkeste agter hom het wat saamspeel.
Nou, toe’s hulle opgebind en gegips toe hulle uiteindelik daar staan by die dokter wat Pop op die trollie se doodsertifikaat moet uitskrywe.
“Heart attack,” sê die dokter toe, “en multiple trombosis,” en sy sien net hoe haal Lambert op sy kruk ’n groot asem deur sy oop mond.
“Lambert,” sê Treppie vir hom, “maak toe jou mond, jy lyk of jy ’n haas gejaag het.”
“Multiple skull fracture,” sê die dokter toe en hy druk-druk so aan Pop se kop lat mens kan sien hoe skuiwe die stukke van sy kopbeen heen en weer.
Toe maak Lambert sy mond toe. En die dokter kyk in die rondte vir hulle. In hulle gesigte in.
“We were painting,” sê Treppie vir die dokter, “the house I mean, and I saw him clutching his chest.”
“And then he moered off the ladder,” sê Lambert. “Boem! On his head.”
“Moered off?” vra die doktertjie.
“That’s right,” sê Treppie, “that’s what happened, we all saw it.”
Toe sê sy ok maar ja, Pop het op sy kop geval.
“Like a warhead,” sê Treppie nog, “but no bang, just a puff.”
“Of dust,” sê Lambert.
“Of dust,” sê sy.
Of daar any other relatives is, vra die dokter toe, en toe sê hulle nee, en toe sê die dokter wel, in daai geval dink hy ’n polisieverklaring is miskien oorbodig.
“Superfluous,” het hy gesê en dis wat hulle toe ok al drie saam sê, só gelyk of hulle hulle léwe lank al daaraan geoefen het.
“Superfluous!” uit een keel.
“Shame,” sê Treppie toe, “but at least he still had time to exercise his vote.”
“And to see the house white,” sê Lambert.
“Exercise in white,” sê sy toe en dis tóé lat sy voel nee, maar hier gee haar kop nou nog ’n entjie verder in. Amper dieselfde gevoel as ’n stukkie tand uitchip. Die chip spoel nog so ’n rukkie rond in jou mond, en dan byt jy hom raak met jou ander tande, en dan haal jy hom uit en kyk wat is dit, o, dis tand, en dan gooi jy hom maar weg. Wear and tear. Maar nou’s daar nog ’n gaatjie. In haar kop in.
Hulle het vir haar gelag, die lot van hulle, oor daai “exercise in white”, nie lat sy geweet het wat is so snaaks nie, maar dit kon haar ok nie skeel nie. Alles het goed afgeloop met daai post mortem.
Sy was nog altyd opgebind en Treppie se vingers was nog in gips en Lambert was nog op sy krukke, die dag toe Pop veras is.
Sy’t net eenvoudig haar voet neergesit en gesê nie ’n gat nie en nie ’n kis nie.
As.
Dis lig.
Eers het sy gesê hulle moet dit gaan uitgooi daar by die Brixtontoring waar hulle daai slag hulle take-aways gaan eet het en die weerlig gekyk het toe Pop se luck so in was met die scratch cards. Gerty was toe ok nog by.
Treppie het gesê dis fine, dis waar hy ok vir Pop die beste onthou, oor daai preek wat hy vir hom afgesteek het oor die high current en die dead earth, maar hy kan nie met gips aan as strooi nie.
Toe’s die gipse later af van Treppie af, self afgehaal het hy dit met ’n skroewedraaier hier in die voorhuis, jy sien net chips spat. Lambert se voet was weer ’n ander storie. Wou toe mos nie regkom nie in daai gips in nie. Moes toe later afgesit word. En al die tyd staan en staan daai boksie met die assies in nog net so op die sideboard. Toe dag sy by haarself nee, nou maak sy werk, vóór daai as heeltemal koud en vergete is. Toe grawe sy ’n gaatjie hier agter by Gerty en toe gooi sy dit daarin. Nie eers mooi drie hande vol nie. En die helfte het nog weggewaai ok.
Sy’t bygeskryf op die muur met ’n ball-point pen, want toe’s daar nie meer geel nie:
Hier lê Gerty Benade (en nou ook as van Pop ditto)


Moeder van Toby Benade


en hartshond van Mol ditto (en beminde van Mol ditto).


(Altwee) dood weens ’n gebrek aan asem.


        hulle


Nou’s sy in die hondehemel.


Waar dit van die ander honde wemel.


En onderaan, waar daar nog plek was oorlat Gerty se graf ’n bietjie gesak het, het sy bygeskryf:
Soos wat Pop van gedroom het.


Mol kyk op in die lug. Lat haar trane nou nie hier oor haar wange loop nie.
Laas was daar nog rose vir fireworks, onthou sy.
“Wat kyk jy, Mol?”
Dis Treppie wat uitgekom het.
Hier kom Lambert ok nou. In sy rolstoel, want sy anner enkel is ok aan die ingee, die een wat altyd so swak was.
Lambert is nou baie rustiger met die sterker pille wat die dokter hom op gesit het. Pitte-iets.
Hy’s baas in die huis nou, dink hy, maar dis okay. Hy kan haar nie meer bykom nie. Sy’s nou vinniger as hy. En sy’s baie bly, want as hy die dag nie sy pille drink nie, is hy baie bemoerd.
Vanlat Wonder Wall sy painting doodgeverf het en vanlat hy in die rolstoel is, paint hy mos nie meer nie. En sy gat grawe hy ok nie meer nie. Nou kyk hy net TV. En van daai hele hoop wat uit die gat uit gekom het, is ok maar min oor. Hy’s platgereën. En toegegroei. Want daai waatlemoen wat hulle toe laas Krismis te dik voor was om te eet, het Treppie mos naand bo-op die hoop loop gooi. Toe word hy vrot. Raai, en nou laas toe kyk sy op ’n dag by die agterste kamer se venster uit en daar’s die hele hoop vol rankies. En nie lank nie, of dis die ene groot, groen blare met sulke boude-boude waatlemoene wat wys. Treppie sê dis ’n godswonder. Hy sê want dis nou nie eintlik saad wat op vrugbare aarde geval het, dáái, nie. Maar nou ja, sê hy, aan die ander kant, waatlemoene is maar so. Baie dankbare plante. Groei van fokol, enige plek, enige tyd. Dis hoekom daar ’n song is soos “Saai die waatlemoen”. ’n Volksliedjie, sê Treppie, is mos ’n ding wat populêr word oor almal hom verstaan en in hierie geval oor almal hom eet. Hy sê hy’t nog nie van iemand gehoor wat nie per geleentheid van waatlemoen hou nie. Hy sê hy’t nooit voorheen daaraan gedink nie, maar dit sal nou ’n goeie ding wees vir op die NP’s se vlag, as hulle ooit weer eendag een nodig kry, want daai sonnetjie en daai strepies het nie eintlik veel hond haaraf gemaak nie. Dis nou in die verkiesing nie. Nie lat dit haar kan skeel nie. Die ANC se paartie ná die verkiesing het in elk geval baie meer jolly gelyk. Ten minste kan hulle sing en dans. Tot ou Mandela, al het hy net één
ou proetjie van sy champagne gevat. En raai, daai Niehaus het ok glad geleer dans. Treppie sê dit wys jou net, hy’t nooit kon dink daai dominee is ’n bok vir sulke high kicks nie. As FW wil verder kom, moet hy gaan danslesse vat by die ANC. Marike ok. Dis goed vir fronse, sê Treppie.
Hulle het heeldag voor die TV gesit om vir al die paarties te kyk ná die verkiesing. En ok nog vir al die speeches en gedoentes daar by die Uniegeboue. Pop sou wou gehad het hulle moet almal gaan, Pretoria toe, vir die okkasie. Dis wat sy gesê het. Maar Treppie het gesê hy scheme hulle sal alles baie beter kan sien op die TV, en in any case, hulle moet onthou daar sal nie bullet-proof glas wees om húlle nie. Sal ok nie nodig gewees het nie, wat. Dis wat sy gedink het. Heiden, Jood en Mohammedaan was dan daar en almal was heeltemal jolly sonder bullet-proof. Die vliegtuie het ok nie eers geskiet nie. Hulle het net oorgekom met bont roke uit hulle sterte uit. Die kanonne het geskiet, ja, maar net in die lug in vir die nuwe president. En as sý ’n kanon gehad het, mind you, sou sy ok sommer ’n skoot geskiet het, hier uit die hartjie van Triomf uit, vir ou Mandela, oorlat hy so regop stap en oorlat hy so mooi hande gevat het en gesê het wat verby is, is verby en almal moet nou vorentoe kyk en hulle moue oprol.
Treppie het gesê well no yes fine, met of sonder moue, maar hy weet nie so lekker van Marike nie, want sy lyk nou nog meer as ooit vir hom na ’n sendeling in Afrika met daai wit gebandage-de hoedjie van haar, en sy moet oppas, hulle gooi vir haar in ’n groot driebeen en maak potjiekos van haar. Maar dis nie die belangrikste nie, het Treppie gesê, die belangrikste is lat hulle nooit óóit weer mag sê “kaffer” nie. Nie in hulle eie huis nie en ok nie daarbuite nie, want wat verby is, is verby en dit geld nou ok vir hulle. Lambert sê hy weet darem nie so mooi van daai een nie, maar dis fine met haar.
Oorkant woon mos ok nou swart mense. En hulle is okay, wat. Plant net mielies daar op die sypaadjie. Treppie sê dis ’n baie goeie ontwikkeling. Hy sê hy wens daai twee dilly dykes wil ’n slag kom kyk by hulle ou huis en ’n voorbeeld vat. Want in hierie tye kan ’n mens nie bekostig om kunsmis te koop vir sweet peas nie.
Ja, Treppie. Bly ok maar net dieselfde. Behalwe lat hy nou ok arbeidsongeskik is. Oor sy vingers. Werk nie meer by die Chinese nie. So, nikse toilet seats en klappertjies meer vir hulle nie. En net een bottel Klipdrift in die maand. Lambert mag in elk geval nie meer so baie drink nie. Akkordeer nie met sy nuwe pille nie.
Kyk net al die sterre. Groot, nat, loperige sterre. Ou sterre. En nou’s sy ok al weer amper ’n jaar ouer. Sy’t toe maar die roos wat Pop laas vir haar verjaarsdag vir haar gekoop het, shame, ok daar op die asse van hom en Gerty gaan plant. Dis Treppie wat gesê het dis ’n goeie plek. Want as is glo goed vir rose. So, dis waar sy vir hulle gesê het sy wil ok wees, eendag. Gestrooi onder die roos.
“Hè, Ma, wat staan jy so en opkyk in die lug in, netnou pie ’n Marsman in jou oog!” sê Lambert.
“Ek kyk vir Orion, kyk, ’n man van sterre met drie edelstene in sy belt.”
“Waar?” vra Lambert.
“Dáár,” wys Treppie vir hom.
“Ligblou my beminde, vir ewig en altyd. Orion was my voete.”
“Watse kak praat Ma nou al weer!” sê Lambert.
“G’n kak nie, dis wat jy gesê het toe jy laas jaar dié tyd uitgefit gelê het in die den met ’n leeutjie tussen jou tande. Pop het dit gehoor. As hy hier was, kon jy vir hom gevra het.”
“Gebrek aan asem,” sê Lambert.
“Multiple skull fractures,” sê Treppie.
Lat hulle dink wat hulle wil. Dis háár ou warhead gewees daai, deur dik en dun.
“Pie-e-e-u-doef!”
Sy sien Treppie en Lambert kyk vir mekaar. Sy weet wat dink hulle. Hulle dink sy’s aan die kêns raak, nou. Maar hulle kan dink wat hulle wil. Sy dink wat sy wil. En dis okay so.
“In Orion,” sê sy. Dís al wat sy dink.
“Wát?” Lambert wil weet.
“Ek dink Pop hang in Orion se belt, in ’n hangmat in, aan die twee buitenste sterre.”
“En ou Toby,” sê sy vir Toby, hy’t kom kyk wat maak die mense, “kyk, Gerty hang aan die duskantse twee. Mens sien net hulle sterte uitsteek.”
“Ma, scheme jy nou jy’s ’n watsenaam lat jy kan sien wat in die sterre staan?”
“Sterrewiggelaar,” sê Treppie. Hy rook ’n sigaret met sy krom vingers. Skeef aangegroei, die hele lot van hulle. Lyk nou nog meer na ’n dywel, hy.
“Dink julle Pop kyk in sy posbus elke dag? Ek stuur vir hulle express, in my drome, elke nag, lekker vet briewe. Liewe Pop, was jy in die Spur vandag, en hoe was jou T-bone? En het julle lekker bal gespeel? Daai een wat smaak soos sherbet in jou mond? Nou’s jy uit die dier se maag uit, nè Pop, en jy kyk nie meer van ver af deur ’n gat in sy kop nie. Nou’s jy elke dag lekker jolly, nè! Nie meer lank nie, Pop, dan is ek by jou. Dan voer ek vir jou happies toast met heuning op. Vir jou en vir Gerty!”
Sy wys vir hulle met haar duim en wysvinger boontoe hoe groot die happies sal wees wat sy sal voer.
“En Pop, moenie worry nie, ek sal nie my ryles vergeet nie. Flossie is nou oor die wal, maar ek oefen elke aand die ratte. In Molletjie voor onder die afdakkie as hulle sit en nuus kyk. Eerste, tweede, derde, vierde, reverse. Lat ek nie eendag gestrand sit as daar ’n krisis is nie. En vir my kop, lat hy nie vasroes nie, en vir my oog, lat hy kan in bly, hoor?”
Hulle kyk al drie vir die sterre. Vir die groot vliegtuie wat oorkom en vir die kleintjies. Treppie wys ’n spoetnik. Hy dip, aan-af, aan-af deur die lug. Hulle praat oor ditjies en datjies. Sy praat saam, al is dit oor ander goed. Hulle los haar maar, hulle het al geleer.
Lank bly hulle nog so buite terwyl die klappers minder en minder word.
Tot Orion heeltemal oorgeskuif het na die weste toe, en begin te dip, kop eerste agter die dakke van Triomf in, en mens naand sy belt se blinkers nie meer kan sien nie, net sy hakskene bokant die overflow.
Treppie wys.
“Noordeloos,” sê hy.
Sy sê mos. Vóór die poorte.
Noordeloos.

Opsomming
Die vier bewoners van Marthastraat 127, Triomf, leef bo-op ruïnes van die ou Sophiatown. Mol in haar housecoat, Pop op sy laaste bene, Lambert wat in hul jaart se verlede grawe. En Treppie, slim verby die houtjie van die galg.
By húlle is daar altyd ’n toestand. Dit het al by Oupop en Oumol begin, en nóú nog sukkel almal met hulle: die bure, die Jehovasgetuies, die NP-stemwerwers, almal wat dink hulle is beter. En elke dag dreun om hulle die groot stad Johannesburg wat homself soos ’n ysterdinosourus van die stert af opvreet.
En dan lol hulle nog met mekaar ook.
Hulle bars om voor te bly. Want al wat hulle het, is mekaar en die dak oor hulle koppe. En hulle Volkswagen wat hulle moet wegvat Noorde toe as die groot moeilikheid kom.
Nou wag hulle dié twee dae af: 26 April 1994, wanneer Lambert veertig word, en die verkiesingsdag daarna, wanneer alles gaan verander.
Triomf is ’n boek vir die groot lag én die groot huil. Een wat jou pak, jou laat gru, jou betower. ’n Storie wat jou laat met dié verwondering: dat soveel grasie kan kom uit so ’n geneuk.

Lof vir Triomf:
‘Van Niekerk resists the temptation to quarantine her self-satirizing dead-enders behind a barricade of moral disapproval. Instead, she hazards something far more challenging – pulling us inside their racist minds, each distinctive in its own way. She shows us people whose prejudice and easygoing brutality mingle with startling tenderness and love, the way they often do in real life. Few writers have attempted this exacting mix […]
TRIOMF is comic writing shot through with serious intent, a complex assortment of tones superbly conveyed by the South African poet Leon de Kock’s often exhilarating translation. Crucially, Van Niekerk manages to be politically insightful without compromising the colloquial integrity of her character’s voices […] TRIOMF is, among other things, a brilliant novel about the poison and the balm of family life.’
ROB NIXON, The New York Times Review of Books
‘TRIOMF is a red-hot iron applied to the formulaic, market conscious and just plain bloodless ass of American M.F.A. bred fiction […] Van Niekerk displays black humor, picaresque imagination and extraordinary wordplay (in a vivid translation from the Afrikaans by poet Leon de Kock) […] a tempestuous, heartbreaking, exhilarating read.’
ELISABETH VINCENTELLI, Time Out New York
‘South Africa as you’ve never seen it: a tale of incest and white trash. Funny, feisty, ferociously clever. A dazzling flight of the imagination that is anarchic and at the same time, deadly serious. Read it.’
GILLIAN SLOVO
‘An astonishing departure for Afrikaans literature […] this is an extraordinary novel and a milestone for South African literature. Those who thought, as I did, that white writing would run out of road in post-apartheid South Africa could not have been more wrong.’
JUSTIN CARTWRIGHT, Daily Telegraph
‘Van Niekerk’s chronicle of this incestuous, impoverished Afrikaans underclass is a vital and surprising novel that captures the bitter tragi-comic end-game of South African racial politics and the betrayal of a twisted dream.’
Guardian
‘One of the most significant and exciting novels in years … Marlene van Niekerk comments in a powerful, painful way and with great tenderness, on the human condition. Van Niekerk succeeds in developing the banal and everyday experience into something poetic and moving […] TRIOMF is going to be a much talked-about novel.’
Insig
‘TRIOMF delivers a shot of adrenaline […] Van Niekerk offers a realistic story of stunning complexity and a post-modernist allegory: a novel of ideas […] TRIOMF is a multiple text […] it is both a chillingly naturalistic account and a black comedy of errors.’
Sunday Independent

